
PIRMA DALIS 


Nelauktas laiškas 


Pirmas skyrius 


Tais metais, kai tikėjosi galbūt mirti, didžiąją dalį penkiasdešimt 
trečiojo gimtadienio jis praleido taip pat kaip ir daugelį kitų die- 
nų - klausydamasis, kaip žmonės skundžiasi savo motinomis. 
Beširdėmis, žiauriomis, seksualiai provokuojančiomis motino- 
mis. Mirusiomis motinomis, tebegyvenančiomis vaikų sąmonė- 
se, gyvomis motinomis, kurias vaikai norėjo nužudyti. Ypač po- 
nas Bišopas su panele Levi ir beviltiškiausias nelaimėlis Rodže- 
ris Cimermanas. Pastarasis dalijosi butu aukštutiniame Vestsai- 
de ir, rodės, visu sąmoningu gyvenimu bei gyvais sapnais su hi- 
pochondriška, linkusia manipuliuoti, vaidinga moterimi, akivaiz- 
džiai užsibrėžusia mažų mažiausiai pakirsti net ir menkiausią 
savo vienintelio vaiko pastangą būti savarankiškam. Jie visi po 
ištisą valandą pylė kartų vitriolį ant moterų, išleidusių juos į šį 
pasaulį. 

Jis tylomis klausėsi nežmoniškos neapykantos proveržių, tik 
retkarčiais įterpdamas kuo kuklesnę supratingą pastabėlę, nė- 
syk nepertraukdamas nuo kušetės trykštančio pykčio. Visą lai- 
ką troško, kad bent vienas pacientas giliai įkvėptų ir, akimirką 
atlėgęs nuo savo įtūžio, suprastų, kas iš tikrųjų yra įtūŽis ant 
savęs. Iš patirties ir mokslų žinojo, kad galiausiai, ilgus metus 
lieję kartėlį keistai nuo tikrovės atitrūkusiame analitiko kabine- 
to pasaulyje, jie visi, net ir vargšelis beviltiškasis luošys Rodže- 
ris Cimermanas, tą suvokimą pasieks patys. 

Tačiau gimtadienis, akivaizdžiai primenantis jo paties mirtin- 
gumą, vertė abejoti, ar pakaks laiko pamatyti bent vieno pacien- 
to susitaikymo su savimi akimirką, vainikuojančią analitiko dar- 
bą. Jo tėvas mirė vos sulaukęs penkiasdešimt trejų, daugybės 
metų nuolatinio rūkymo ir streso išvarginta širdimi. Jis žinojo, 
kad ši mintis patyliukais piktai tūno pasąmonėje. Taigi, kai ne- 
malonusis Rodžeris Cimermanas zyzė ir aimanavo paskutinią- 
sias paskutinio tos dienos seanso minutes, buvo truputį išsiblaš- 
kęs. Jis buvo ne toks dėmesingas, kaip kad derėtų, kai išgirdo 
triskart sudžeržgiant skambutį laukiamajame. 

Skambutis paprastai reikšdavo, kad atėjo pacientas. Kiekvie- 
nam naujam klientui per pirmąjį seansą buvo prisakoma atėjus 
dukart skambinti trumpai, o trečiąkart — ilgai. Taip pacientų 
skambutis skirdavosi nuo pas jį užsukančių prekeivių, skaitiklių 
tikrintojų, kaimynų ar prekių išvežiotojų. 

Nejudėdamas iš vietos jis žvilgtelėjo į kalendorių šalia laikro- 
džio, kurį laikė ant stalelio pacientų galvūgalyje, taip, kad jie 
nematytų. Šeštos valandos eilutė buvo tuščia. Laikrodis rodė be 
dvylikos šešias, o Rodžeris Cimermanas lyg ir įsitempė, gulėda- 
mas ant kušetės. 

— Maniau, aš kasdien paskutinis. 

Jis neatsakė. 

— Nė karto niekas nėra po manęs atėjęs, bent aš neatsimenu. 
Nėkart. Negi pakeitėte tvarkaraštį ir man nepasakėte? 

Jis ir vėl neatsiliepė. 

— Man nepatiktų, jeigu kas nors ateitų po manęs, - ryžtingai 
pareiškė Cimermanas. - Noriu būti paskutinis. 

— Kaip manote, kodėl taip jaučiatės? — galiausiai paklausė jis. 

— Tam tikra prasme paskutinis yra tas pats kaip pirmas, - Ci- 
mermanas atkirto šiurkštokai, lyg pabrėždamas, kad tai akivaiz- 
du bet kuriam kvailiui. 

Jis linktelėjo. Cimermano pastaba buvo įdomi ir tiksli. Deja, 
kaip jam, vargšeliui, rodės, nuolat nutinka, išsprūdo paskutinę 

seanso akimirką. O ne pradžioje, kai jie būtų galėję likusias pen- 
kiasdešimt minučių vertingai diskutuoti. 

— Pasistenkite šią mintį prisiminti rytoj, - pasakė jis. - Galėsi- 
me nuojos pradėti. Deja, šiandien mūsų laikas baigėsi. 

Prieš atsikeldamas Cimermanas akimirką sudvejojo. 

— Rytoj? Bet, jei neklystu, rytoj paskutinė diena prieš jums 
išnykstant kvailų sušiktų rugpjūčio atostogų, kaip kiekvienais 
sušiktais metais. Kokia man iš to nauda? 

Jis ir vėl tylėjo, leisdamas klausimui plūduriuoti erdvėje virš 
paciento galvos. Cimermanas garsiai šnirpštelėjo. 

— Turbūt tas, kuris atėjo, vis tiek už mane idomesnis, ar ne? — 
apmaudžiai pareiškė. Paskui staiga nuleido kojas nuo kušetės ir 
pažvelgė į daktarą. 

— Man nepatinka, kai kas nors pasikeičia, - piktai pareiškė. — 
Visai nepatinka. 

Jis iš padilbų žvilgtelėjo į daktarą ir atsistojęs pasipurtė, pik- 
tai išsiviepdamas. 

— Turi būti visada vienodai. Aš ateinu, atsigulu ir šneku. Kas- 
dien paskutinis. Va kaip turi būti. Niekam nepatinka, kai kas 
nors keičiasi. 

Jis atsiduso, bet šįkart labiau piktai nei neviltingai. 

— Gerai. Tada iki rytojaus. Paskutinis seansas prieš jums išle- 
kiant į Paryžių, Keip Kodą ar Marsą, ar kur jūs ten trenkiatės ir 
paliekat mane, po šimts, visiškai vieną. 

Cimermanas negrabiai apsigręžė ir ryžtingai išžingsniavo pro 
duris iš mažo kabineto, nėsyk nežvilgtelėjęs atgal. 

Jis dar trupučiuką pasėdėjo krėsle, kol koridoriuje nutilo pik- 
ti žingsniai. Tada atsistojo jausdamas, kaip amžius sukaustė sąna- 
rius ir užtirpdė raumenis, ilgą popietę išsėdėjus už kušetės. Pa- 
traukė prie įėjimo, antrų durų į laukiamąjį. Iš dalies tas keistas, 
neįtikėtinai suplanuotas kambarys, kuriame jis prieš porą de- 
šimtmečių pradėjo praktiką, buvo nepaprastas. Vien dėl to išsi- 
nuomojo tą butą tais pačiais metais, kai baigė rezidentūrą, ir 
pasiliko jame daugiau kaip ketvirtį amžiaus. 

Kabinete buvo trejos durys: vienerios vedė į prieškambarį, 
kuriame jis įsirengė mažutį laukiamąjį, antros - tiesiai į daugia- 
bučio koridorių, o trečios - į kuklią virtuvėlę, svetainę ir miega- 
mąjį, kurie užėmė likusią buto dalį. Jo kabinetas buvo lyg asme- 
ninė sala su vartais į tuos kitus pasaulius. Jis dažnai apie šią 
erdvę galvodavo kaip apie anapusinį pasaulį, tiltą tarp skirtingų 
tikrovių. Ir jam tai patiko, nes tikėjo, kad nuo išorinės aplinkos 
atskirtame kabinete trupučiuką palengvėja jo paties darbas. 

Nė neįsivaizdavo, kuris pacientas galėjo grįžti nesusitaręs. Tą 
akimirksnį nė negalėjo prisiminti, kad per visus jo praktikos me- 
tus būtų taip nutikę. 

Taip pat neįsivaizdavo, kurį pacientą galėjo ištikti tokia krizė, 
kad taip netikėtai pasikeistų analitiko ir analizuojamojo santy- 
kiai. Jis rėmėsi rutina ir tverme, kai dirbtinėje, bet visiškoje ana- 
litiko kabineto šventybėje pasakyti žodžiai galiausiai savo svo- 
rio veikiami nusėsdavo ir nutiesdavo kelius į supratimą. Čia Ci- 
mermanas buvo teisus. Pokyčiai erzina. Taigi jis skubriai perėjo 
per kambarį, iš nekantrumo nežymiai paspartinęs žingsnį, tru- 
pučiuką sunerimęs nuo minties, kad kažkas galbūt reikšminga 
įsibrovė į gyvenimą, kuris, kaip jis dažnai baiminosi, pasidarė 
pernelyg pastovus ir visiškai nuspėjamas. 

Atidarė laukiamojo duris ir pažvelgė į priekį. 

Kambarys buvo tuščias. 

Akimirką sutriko ir pamanė, kad skambutis jam bus pasivaide- 
nęs. Bet juk ponas Cimermanas irgi jį girdėjo ir taip pat atpažino 
sutartą garsą, reiškiantį, kad laukiamajame yra kažkas savas. 

— Ei? - ištarė jis, nors akivaizdžiai jo niekas negalėjo girdėti. 

Jis pajuto, kaip iš nuostabos susiraukė kakta, ir pasitaisė ant 
nosies akinius plonais metaliniais rėmeliais. 

— Įdomu, - pasakė garsiai. Ir pastebėjo ant vienintelės susitiki- 
mų laukiantiems pacientams pastatytos kėdės stačia atkalte pa- 
liktą voką. Lėtai iškvėpė, palingavo galvą ir pamanė, kad tai jau 
truputį per daug dramatiška netgi jo dabartiniams pacientams. 

Priėjo ir paėmė voką. Ant voko buvo atspausdinta jo pavardė. 

— Kaip keista, - pasakė garsiai. Prieš atplėšdamas laišką, kurį 
laiką svarstė, iškėlęs voką prie kaktos - kaip Džonis Karsonas, 
vaidinantis Didingąjį Karnaką - mėgindamas akimirksniu atspėti, 
kuris pacientas jį čia paliko. Tačiau tuzinui jo nuolatinių pacien- 
tų tokie poelgiai lyg ir nebūdingi. Jie paprastai garsiai, tiesiai ir 
nuolat skųsdavosi jo negebėjimais ir trūkumais. Nors tai kartais 
erzino, tokia buvo dalis viso proceso. 

Atplėšė voką ir ištraukė du prispausdintus popieriaus lapus. 
Perskaitė tik pirmąją eilutę: 


Sveikinu su penkiasdešimt trečiuoju gimtadieniu, daktare. Sveiki 
atvykę į pirmąją savo mirties dieną. 


Jis staigiai įkvėpė. Rodės, nuo tvankaus buto oro svaigsta gal- 
va, ir jis griebėsi sienos, kad nepargriūtų. 


Daktaras Frederikas Starksas, gilinimosi į save specialistas, gy- 
veno vienas, persekiojamas kitų žmonių prisiminimų. 

Jis priėjo prie mažo senovinio klevinio rašomojo stalelio, prieš 
penkiolika metų padovanoto žmonos. Ji mirė prieš trejus me- 
tus, bet atsisėdęs prie stalelio, rodės, vis dar girdi jos balsą. Iš- 
skleidė tuodu lapus ant sugeriamosios lentos prieš akis. Pama- 
nė, kad jau dešimt metų rimtai nieko nebuvo išsigandęs, 0 tuo- 
met išsigando onkologo nustatytos diagnozės žmonai. Dabar jo 
visai nedžiugino nei tas naujas sausas rūgštus prieskonis burno- 
je, nei greičiau daužytis krūtinėje pradėjusi širdis. 

Sekundę kitą mėgino nuraminti greitą plakimą, kantriai lauk- 
damas, kol ritmas nusistovės. Tą akimirką skausmingai jautė sa- 
vo vienatvę ir pyko, kad dėl jos pasidarė toks pažeidžiamas. 

Rikis Starksas - jis retai išsiduodavo, kad jam daug mielesnis 
draugiškas žaidimų aikštelės ar jaunuolių būrelio trumpinamas 
vardas, nei iškilmingas Frederikas - griežtai laikėsi pastovumo 

ir tvarkos. Jo nuoseklumas buvo ties religijos riba ir jau buvo 
bevirstantis į obsesiją. Jam rodėsi, kad tik skrupulingai tvarkant 
savo kasdienį gyvenimą įmanoma dorotis su pacientų kasdien 
keliama suirute ir chaosu. Fiziškai jis buvo nestambus, beveik 
šešių pėdų ūgio, liauno asketiško kūno, palaikomo spartaus pa- 
sivaikščiojimo kasdien per pietus ir ryžtingo atsisakymo saldu- 
mynų ir ledų, kuriuos paslapčia tiesiog dievino. 

Jis nešiojo akinius —- nieko nepaprasta jo amžiaus Žmogui, nors 
didžiavosi tuo, kad jie vis dar labai silpni. Taip pat didžiavosi, 
kad, nors ir praretėję, plaukai vis dar stirksojo ant galvos kaip 
kviečiai prerijose. Jis neberūkė ir tik retkarčiais išgerdavo taurę 
vyno, kad geriau miegotų. Buvo apsipratęs su savo vienatve ir 
nesijautė nesmagiai vienas vakarieniaudamas restorane ar lanky- 
damasis Brodvėjaus spektaklyje ar kine. Kūnas ir protas jam at- 
rodė puikios būklės. Dažniausiai jausdavosi gerokai jaunesnis nei 
iš tikrųjų, bet skausmingai suvokė, kad sulaukė tiek metų, kiek jo 
tėvas neišgyveno. Nors toks pastebėjimas buvo nelogiškas, jis irgi 
nesitikėjo sulaukti penkiasdešimt ketverių, lyg tai būtų nesąžinin- 
ga ar kažkaip nederama. Vis dėlto, prieštaraudamas pats sau, įbe- 
dęs akis į pirmuosius laiško žodžius, pamanė: „Mirti aš dar nepa- 
sirengęs“. Tuomet skaitė toliau. Lėtai, po kiekvieno sakinio stab- 
telėdamas, jausdamas besišaknijantį siaubą ir nerimą. 


Aš esu kažkur Jūsų praeityje. 

Jūs sugriovėte man gyvenimą. Galbūt Jūs nežinote kaip, 
kodel, netgi kada, bet sugriovėte. Kiekvieną mano sekundę 
pripildėte nelaimių ir liūdesio. Sugriovėte man gyvenimą. O 
dabar aš kuo rimčiausiai ketinu sugriauti gyvenimą Jums. 


Rikis Starksas vėl giliai įkvėpė. Jam dažnai pasitaikydavo ne- 
tikrų grasinimų ir netesimų pažadų, bet jis išsyk suprato, kad šie 
žodžiai visai kitokie, nei tos beprasmės sapalionės, kurias jis kas- 
dien girdėdavo. 


JOHN KATZENBACH E ANALITIKAS ] 


i 


Iš pradžių maniau tiesiog Jus nužudyti ir taip atsilyginti. 
Paskui supratau, kad taip tiesiog per paprasta. Esate apgailė- 
tinai lengvas taikinys, daktare. Dieną neužsirakinate durų. 
Nuo pirmadienio iki penktadienio tuo pat metu einate pasi- 
vaikščioti tuo pačiu keliu. Savaitgaliais ir vėl būnate stebėti- 
nai nuspėjamas, netgi tada, kai sekmadienio rytais einate į 
madingą kavinę už dviejų kvartalų į pietus paskaitinėti 
Times, suvalgyti bandelės su svogūnais ir išgerti riešutinės 
kavos be pieno su dviem šaukšteliais cukraus. Labai jau 
paprasta. Jus persekioti ir žudyti nebūtų joks žygdarbis. O 
kadangi ši žmogžudystė būtų tokia lengva, nesu tikras, kad iš 
jos gaučiau deramą pasitenkinimą. Nusprendžiau, kad man 
labiau patiktų, jei nusižudytumėte pats. 

Nusižudykite, daktare. 

Nušokit nuo tilto. Išsitaškykit smegenis pistoletu. 

Pulkit po miesto autobusu. Iššokit prieš metro traukinį. 
Įjunkit dujine viryklę ir užpūskit liepsną. Susiraskit patogią 
siją ir pasikarkit. Būdą visiškai laisvai galite rinktis pats. 
Bet taip Jums būtų patogiausia. 

Tiksliai atsižvelgiant į mūsų santykių aplinkybes, Jūsų 
savižudybė būtų priimtiniausia. Šitaip Jums tikrai būtų daug 
maloniau grąžinti man skolą. 


Taigi žaisime tokį žaidimą. Pradedant rytojumi, šešta valanda 
ryto, turite lygiai penkiolika dienų atspėti, kas aš. Jei pavyks, 
turėsite nusipirkti mažytį vienos skilties skelbimą New York Ti- 
mes pirmojo puslapio apačioje ir įrašyti ten mano vardą. Tik 
tiek: įrašyti mano vardą. 


O jei ne, tuomet... na, čia ir prasideda linksmybės. Kaip 
matote, antrame šio laiško lape surašyti penkiasdešimt dviejų 
Jūsų giminaičių vardai. Jų amžius — nuo vos šešių mėnesių 

kūdikio, Jūsų trečios kartos dukterėčios vaiko, iki Jūsų pus- 
brolio Volstrito investuotojo, bjaurybės kapitalisto, tokio pat 
sausuolio nuobodos kaip Jūs. Jei nesugebėsite į laikraštį įdėti 
apibūdintojo skelbimo, tuomet pasirinkimas toks: nusižudy- 
kite - arba aš sunaikinsiu vieną iš tų nekaltų žmonių. 
Sunaikinsiu. 

Koks įdomus žodis. Jis gali reikšti finansinę pragaištį. Arba 
socialinę žūtį. Arba psichologinį smurtą. 

Jis gali reikšti ir žmogžudystę. Pamąstykit apie tai. Auka gali 
būti jauna ar sena. Vyras ar moteris. Turtuolis ar vargšas. 
Tik pažadu, kad įvykis bus tokio sukrėtimo, kad auka ar jos 
artimieji - niekada po jo nebeatsigaus, kad ir kiek metų 
praleistų pas psichoanalitiką. Kad ir kas nutiktų, kiekvienos 
šioje žemėje Jums likusios minutės kiekvieną likusią sekundę 
praleisite žinodamas, kad tik Jūs dėl to kaltas. 


Nebent, žinoma, rinktumėtės garbingesnę išeitį ir iškart 
nusižudytumėt, kad išgelbėtumėt bet kurį mano pasirinktą 
taikinį nuo jo likimo. 

Štai koks pasirinkimas: mano vardas arba Jūsų nekrologas. 
Žinoma, tame pačiame laikraštyje. 

Kad įrodyčiau galįs išpildyti viską, ką žadu, šiandien vienam 
žmogui iš sąrašo nusiunčiau nedidukę žinutę. Raginčiau Jus 
šį vakarą pasikapstyti ir pamėginti išsiaiškinti, kam ir kaip ji 
pateko. Tada ryte galėsite nedelsdamas imtis tikrosios savo 
užduoties. 

Aišku, aš iš tikrųjų nesitikiu, kad atspėsite, kas aš. 

Taigi, kad įrodyčiau, jog mėgstu žaisti, nusprendžiau, kad 
retsykiais per artimiausias penkiolika dienų pateiksiu Jums 
porą užuominų. Tiesiog dėl įdomumo, nors toks gudrus ir 
įžvalgus tipas kaip Jūs turėtų nutuokti, kad visas šis laiškas 
pilnas užuominų. Bet tiek to, štai pavyzdys - už dyką. 
Kadaise gyvent buvo linksma ir gera, 

Mamytė, tėvelis ir mažas vaikelis, 
Bet baigėsi džiaugsmas, kaip džiaugsmui ir dera, 
Kai šeimą palikęs išėjo tėvelis. 


Poezija man ne kažin kaip sekasi. 

Neapykanta - puikiai. 

Galite užduoti tris klausimus. Jums leidus, atsakymas bus 
„Taip“ arba „Ne“. Užduokite juos tuo pačiu būdu - skelbi- 
mais pirmajame New York Times puslapyje. 

Aš atsakysiu savo pasirinktu būdu per dvidešimt keturias 
valandas. Sėkmės. Dabar taip pat galėtumėte pamėginti rasti 
laiko pasirūpinti savo laidotuvėmis. Tikriausiai kremacija 
Jums tiktų labiau nei iškilmingos gedulingos pamaldos. 
Žinau, kaip nemėgstate bažnyčių. Negudru būtų kreiptis į 
policiją. Iš Jūsų turbūt pasišaipytų, o Jūsų puikybei sunku 
būtų tą pakelti. Turbūt nuo to aš dar labiau įsiusčiau, 0 šiuo 
metu Jūs tikriausiai nevisiškai tiksliai vertinate mano būklės 
stabilumą. Sutrikęs galėčiau padaryti daugybę baisių dalykų. 
Bet dėl vieno dalyko galite nė trupučio neabejoti: 

mano pykčiui ribų nėra. 


Laiškas buvo pasirašytas didžiosiomis raidėmis: 

RAŽINIS* 

Rikis Starksas su trenksmu atsirėmė į kėdės atkaltę, lyg iš 
parašytų žodžių plūstanti tulžis būtų galėjusi kumščiu tvoti jam 
į veidą. Jis sunkiai atsistojo, priėjo prie lango ir atvėrė jį. Kam- 
barėlį užplūdo miesto garsai, nešami netikėto liepos pabaigos 
vėjelio, pranašaujančio vakare miestą užklupsiančią audrą. Jis 
įkvėpė, tikėdamasis, kad kažkas iš oro atneš palengvėjimą nuo jį 


* Ražinis - Brolių Grimų pasakos veikėjas nykštukas. Jis padeda karalaitei atlikti 
darbus. 0 už tai ji turi atspėti nykštuko varda. Mislę įmena netyčia išgirdusi jo dainelę. 


Vardas - tik raidžių kratinys. (Čia ir toliau vertėjos pastabos. ) 

užplūdusio karščio. Už kelių kvartalų girdėjosi spigus policijos 
sirenų kauksmas ir tolygi mašinų pypsėjimų kakofonija, kuri 
Manhetene yra lyg baltas triukšmas. Jis du ar tris kartus giliai 
įkvėpė, tada uždarė langą, nutilo visi išoriniai normalaus miesto 
gyvenimo garsai. 

Vėl pažvelgė į laišką. 

Čia tai bėda, pamanė. Bet ar didelė, kol kas dar nežinojo. 

Suprato, kad jam baisiai grasinama, bet grėsmės dydis dar bu- 
vo neaiškus. Žymi sąmonės dalis patarė nekreipti dėmesio į tą 
raštą ant stalo. Tiesiog nežaisti to, kas ir šiaip nelabai panašu į 
žaidimą. Šnirpštelėjo, gromuliuodamas tokią mintį. Visas jo iš- 
silavinimas ir patirtis mokė, kad nieko nedaryti būtų protingiau- 
sia. Juk dažnai analitikas, tylėdamas ir nieko neatsakydamas į 
patį aršiausią ir tūžmingiausią paciento elgesį, gudriausiai prisi- 
kasa iki veiksmų psichologinės tiesos. Jis atsistojo ir dukart apėjo 
aplink stalą - kaip šuo, uodžiantis nepažįstamą kvapą. 

Eidamas antrąjį ratą sustojo ir darsyk pažvelgė į žodžius po- 
pieriuje. 

Papurtė galvą. Nieko nebus, - suprato. Akimirką jis gėrėjosi 
rašytojo išmone. Rikis nutuokė, kad grasinimą „Aš Jus nužudy- 
taip, jis nugyveno ilgai ir, kaip pats manė, visai neblogai, taigi 
grasinti nužudyti pusamžį žmogų ne kažin ką reikštų. Bet jam 
grasino ne tuo. Grėsmė buvo ne tokia tiesmuka. Jei jis nieko 
nedarys, bus kėsinamasi į kitą žmogų. Nekaltą ir greičiausiai 
jauną, nes jauni daug pažeidžiamesni. 

Rikis nurijo seiles. Kaltinčiau save ir visą gyvenimą gyvenčiau 
siaubingose kančiose. 

Dėl to rašytojas nė trupučio neklydo. 

Arba nusižudyti. Burnoje staiga pajuto kartėlį. Savižudybė 
prieštarautų viskam, kas jam visą gyvenimą buvo svarbu. Jis įta- 
rė, kad Ražiniu pasivadinęs žmogus tą žino. 

Nejučia jam pasirodė, lyg būtų stojęs prieš teismą. 

Vėl ėmė žingsniuoti po kabinetą vertindamas laišką. Balsas 
galvoje garsiai reikalavo nekreipti dėmesio, gūžtelėti pečiais ir 
laikyti laišką perdėtu ir išgalvotu be jokio tikro pagrindo, bet jis 
taip negalėjo. Rikis išbarė save: Jeigu kas nors tau atrodo nejau- 
ku, dar nereiškia, kad turi nekreipti į tai dėmesio. 

Bet jis nelabai žinojo, kaip atsakyti. Liovėsi žingsniavęs ir vėl 
atsisėdo. Beprotybė, pamanė. Bet labai gudri beprotybė, nes dėl 
jos ir aš pats išprotėsiu. 

— Reikėtų paskambinti policijai, - pasakė garsiai. Tada stab- 
telėjo. Ir ką pasakyti? Surinkti 911 ir papasakoti kokiam nuo- 
bodžiam seržantui be vaizduotės, kad gavo grasinamą laišką? Ir 
išgirsti atsakymą: Na ir kas? Kiek jis suprato, nebuvo pažeistas 
joks įstatymas. Nebent siūlymas nusižudyti būtų koks nors pa- 
žeidimas. „Šantažas? Ir kokia gi čia žmogžudystė?“ - paklausė 
savęs. Šovė mintis paskambinti advokatui, bet tada suprato, kad 
Ražinio laiško sukurta padėtis ne teisinė. Jį iškvietė žaisti pažįs- 
tamoje aikštėje. Siūlomas žaidimas rėmėsi įžvalga ir psichologi- 
ja, jis buvo susijęs su emocijomis ir baimėmis. Papurtė galvą ir 
pasakė sau: šioje arenoje žaisti moku. 

— Ką jau žinai? - tuščiame kambaryje kalbėjosi su savim. 

Kažkas žino mano įpročius. Žino, kaip įsileidžiu pacientus į 
kabinetą. Žino, kada pietauju, ką veikiu savaitgaliais. Turėjo už- 
tektinai gudrumo atkapstyti giminių sąrašą. Tam prireikė išra- 
dingumo. 

Žino, kada mano gimtadienis. 

Jis dar kartą staigiai įkvėpė. Mane tyrinėjo. 

Aš nežinojau, o kažkas mane sekė. Matavo. Kažkas skyrė ne- 
maža laiko šiam Žaidimui sukurti, o man paliko labai mažai at- 
sakomiesiems veiksmams. 

Jo liežuvis džiūvo, lūpos trūkinėjo. Staiga labai įsigeidė ger- 
ti, bet nedrįso išeiti iš kabineto šventovės į virtuvę stiklinės 
vandens. 

— Ką aš padariau, kad manęs taip nekenčia? - paklausė. 

Klausimas nuskambėjo kaip staigus smūgis i paširdžius. Kaip 
ir daugelis besirūpinančiųjų kitais, Rikis mėgavosi šiokiu tokiu 
pasipūtimu, kad į savo mažą pasaulio kampelį įliejo gėrio, su- 
prasdamas ir atjausdamas žmonių padėtį. Nuo minties, kad kaž- 
kam užkūrė klaikios neapykantos židinį, jį krėtė šiurpas. 

— Kas tu? - paklausė jis laiško. Išsyk ėmė kratyti galvoje pa- 
cientų sąrašą, nusitęsusį dešimtmečiais, bet paskui taip pat stai- 
ga nustojo. Suvokė, kad galiausiai tai reikės padaryti, bet turi 
elgtis nuosekliai, tvarkingai, griežtai, o dabar tokiam žingsniui 
dar nesijautė pasiruošęs. 

Rikis nesijautė galįs būti pats sau policininkas. Bet tuoj pat pa- 
purtė galvą, supratęs, kad iš dalies tai netiesa. Metų metus jis buvo 
tam tikras detektyvas. Skirtumas tiesiog buvo jo tirtų nusikaltimų 
prigimtyje ir naudojimo būduose. Apsiraminęs nuo šios minties 
Rikis Starksas ir vėl sėdo prie stalo. Iš viršutinio dešiniojo stalčiaus 
ištraukė seną odinę adresų knygą, pakraščiais taip apiplyšusią, kad 
krūvoje ją laikė guminė juostelė. Pirmučiausia, pasakė sau, susiras- 
kime giminaitį, su kuriuo susisiekė tas žmogus. Jis tikriausiai buvęs 
pacientas, sakė sau, kuris nutraukė analizę ir puolė į depresiją. Ku- 
ris ilgus metus laikėsi įsikabinęs vos ne psichotinės fiksacijos. Ma- 
nė, kad jei seksis ir galbūt jei tasai giminaitis sykį ar du stumtelės 
teisinga linkme, jis turėtų pažinti buvusį nepatenkintą pacientą. Em- 
patiškai mėgino sau aiškinti, kad laiško rašytojas - Ražinis — iš 
tikrųjų šaukiasi jo pagalbos. Kuo greičiausiai atsikratė šios saldžios 
minties. Rankoje laikydamas adresų knygelę Rikis mąstė apie pa- 
sakos veikėją, kurio vardu pasirašytas laiškas. Žiaurus, sakė jis sau. 
Stebuklingas juodaširdis nykštukas, kuris nepergudraujamas, bet 
kuris pralaimi varžybas vien todėl, kad jam nesiseka. Nuo šio pa- 
stebėjimo nė kiek nepalengvėjo. 

Rodėsi, kad laiškas ant stalo priešais jį švyti. 

Lėtai linktelėjo galva. Jame daug kas pasakyta, įkalbinėjo pats 
save. Sudėk parašytus žodžius su tuo, ką rašytojas jau padarė, ir 
tikriausiai jau būsi pusiau atspėjęs, kas jis toks. 

Taigi jis nustūmė laišką šalin ir atsivertė adresų knygą, ieško- 
damas pirmojo iš penkiasdešimt dviejų sąrašo numerių. Truputį 
pasivaipęs ėmė spaudyti telefono klaviatūros skaičius. Pastaruo- 
sius dešimt metų mažai bendravo su giminaičiais ir nujautė, kad 
nė vienas labai nesidžiaugs jį išgirdęs. Ypač turint galvoje skam- 
bučio priežastį. 


Antras skyrius 


Rikis Starksas jautėsi baisiausiai negrabus, mėgindamas ką nors 
išpešti iš nustebusių giminaičių. Buvo pratęs visa, ką išgirdęs iš 
pacientų, kabinete apsvarstyti pats vienas bei susilaikyti nuo pa- 
stabų ir įžvalgų. Bet, rinkdamas vieną numerį po kito, susivokė 
neišmanąs, kaip elgtis, ir dėl to darėsi labai nesmagu. Jam nepa- 
vyko iš anksto susikurti kalbos, kokio paprasto pasisveikinimo 
ir paaiškinimo, dėl ko skambinąs. Savo balse tegirdėjo abejonę 
ir neryžtingumą, kai miknodamas sveikinosi ir stengėsi išgauti 
atsakymą į kvailiausią, koks tik gali būti, klausimą: ar jums šian- 
dien nutiko kas nors neįprasto? 

Taigi jo vakaras pražuvo dėl daugybės be galo nemalonių tele- 
fono pokalbių. Giminaičiai jį išgirdę arba nemaloniai nustebda- 
vo ir susierzinę domėdavosi, kodėl gi jis nei iš šio, nei iš to skam- 
bina po šitiek laiko ir trukdo juos, užsiėmusius kuo kitu, arba 
tiesiog atšaudavo ką nors šiurkštaus. Kaskart pokalbis būdavo 
striukas, o nesyk Starksą apskritai pasiuntė velniop. Daug kas 
piktokai teiravosi: „Kas, po galais, darosi?“ Tuomet jis meluo- 
davo, kad buvęs pacientas kaži kaip gavęs jo giminių sąrašą, tad 
dabar tenka rūpintis, ar su jais buvo susisiekta. Neužsiminė, kad 
kam nors galbūt gresia pavojus, ir galvojo, ar tylėjimas nebūsiąs 
pats baisiausias melas. 

Jau artinosi dešimta valanda vakaro, kai jis paprastai ruošda- 
vosi miegoti, o sąraše dar buvo daugiau kaip du tuzinai vardų. 

Kol kas nepavyko patikrintuose gyvenimuose įžiūrėti ką nors 
pakankamai neįprasta, kad tikrai reikėtų gilintis toliau. Bet drau- 
ge jis abejojo savo gebėjimais klausinėti. Ražinio laiškas buvo 
toks keistai vingrus, kad Starksas baiminosi tiesiog pražiopsojęs 
užuominą. Be to, buvo visiškai galimas daiktas, kad bet kuris iš 
trumpai tą vakarą pakalbintų žmonių nepasakė Rikiui tiesos, be 
to, į keletą skambučių gluminamai niekas neatsakė. Triskart te- 
ko palikti dirbtines ir painias Žinutes atsakikliuose. 

Susilaikė neįtikėjęs, kad tądien atsiųstas laiškas - tik mgslė, 
nors būtų buvę gera. Nugara įsitempė. Buvo dar nevalgęs, tad 
jautėsi alkanas. Maudė galvą. Persibraukė plaukus ir prieš rink- 
damas kitą numerį pasitrynė akis, jausdamas, kaip po smilki- 
niais tvinksi nuovargis, sumišęs su įtampa. Nusprendė, kad gal- 
vos skausmas —- nedidelė bausmė už tai, kad ėmė suprasti, jog 
buvo atsiskyręs ir nutolęs nuo daugumos savo šeimos narių. 

Aplaidumo kaina, manė sau Rikis, rinkdamas dvidešimt pir- 
mąjį numerį iš Ražinio pateikto sąrašo. Turbūt kvaila tikėtis, 
kad giminaičiai džiaugsis jį išgirdę po šitiek metų tylos, 0 ypač 
tolimi giminaičiai, su kuriais mažai ką turėjo bendra. Kai kurie, 
išgirdę jo vardą, trumpai patylėdavo, lyg mėgindami prisiminti, 
kas gi jis toks. Tos pertraukėlės vertė jį jaustis lyg kokį senį atsi- 
skyrėlį, pagaliau besileidžiantį nuo kalno viršūnės, arba lyg lokį, 
ką tik pabudusį iš ilgo žiemos miego. 

Dvidešimt pirmasis vardas rodėsi tik kažkur girdėtas. Smar- 
kiai susikaupė, mėgindamas raides ant popieriaus sutapatinti su 
kokiu nors veidu, o paskui ir padėtimi. Pamažu galvoje ryškėjo 
paveikslas. Jo vyresnioji sesuo, mirusi prieš dešimt metų, turėjo 
du sūnus. Čia buvo vyresnysis iš jų. Taigi Rikis jam buvo prastas 
dedė. Nuo sesers laidotuvių nepalaikė jokių ryšių nė su vienu 
sūnėnu ar dukterėčia. Laužė galvą, mėgindamas prisiminti ne 
vien išvaizdą, bet ir dar ką nors apie tą vardą. Ar vardas sąraše 
turi žmoną? Vaikų? Kuojis dirba? Kas jis? 

Rikis papurtė galvą. Ji buvo visiškai tuščia. Žmogus, kuriam 

ruošėsi skambinti, žmogaus bruožų turėjo ne daugiau nei var- 
das iš telefonų knygos. Pyktelėjo. Netvarka, griežtai pasakė sau, 
turi ką nors prisiminti. Įsivaizdavo seserį, kuri buvo penkiolika 
metų vyresnė, atskirta tokios amžiaus prarajos, kad, augdami 
toje pačioje šeimoje, juodu ėjo visiškai skirtingais keliais. Ji bu- 
vo vyresnėlė, o jis - netyčiukas, amžiams pasmerktas būti šei- 
mos mažėliu. Ji buvo poetė, šeštajame dešimtmetyje baigė ne- 
blogą moterų koledžą. Iš pradžių dirbo leidybos srityje, o pas- 
kui laimingai ištekėjo už pasiturinčio Bostono advokato. Du sū- 
nūs gyveno Naujojoje Anglijoje. 

Rikis pažvelgė į vardą ant popieriaus prieš akis. Greta buvo 
parašytas adresas: Dierfyldas, Masačiūsetso valstija, vietovės ko- 
das - 413. Staiga užplūdo prisiminimai. Tas sūnus dėstė priva- 
čioje to miestelio mokykloje. „Ką jis dėsto?“ — spaudė save Ri- 
kis. Po kelių sekundžių atėjo atsakymas: istoriją. Jungtinių Vals- 
tijų istoriją. Akimirką kietai užmerkė akis. Mintyse išvydo že- 
mą sportišką vyruką tvido švarku, akiniais raginiais rėmeliais ir 
sparčiai retėjančiais smėlio spalvos plaukais. Įsivaizdavo vyruką 
su mažiausiai dviem coliais aukštesne žmona. 

Atsikvėpė ir pagaliau apsišarvavęs trupučiu žinių prisitraukė 
artyn telefono aparatą. 

Surinkęs numerį, laukė. Telefonas suskambo kokius šešis kar- 
tus, tada atsiliepė jaunas balsas. Žemas, bet guvus. 

— Klausau? 

- Labas, - pradėjo Rikis. - Ieškau Timočio Greiemo. Čia jo 
dėdė Frederikas. Daktaras Frederikas Starksas... 

- Čia Timas jaunesnysis. 

Rikis pagalvojo, tada tęsė: 

— Sveikas, Timai jaunesnysis. Mes turbūt nesam susitikę... 

— Tiesą sakant, esam. Vieną kartą. Pamenu. Per močiutės lai- 
dotuves. Bažnyčioje jūs sėdėjote tiesiai už mano tėvų, antrame 
suole, ir pasakėte mano tėveliui, kad gerai, jog močiutė nesika- 
mavo. Pamenu, ką sakėte, nes tada dar nesupratau... 

— Tau tada buvo kokie... 

— Septyneri. 

— O dabar tau... 

— Beveik septyniolika. 

— Turi gerą atmintį, jei atsimeni tą vienintelį susitikimą. 

Vaikinas pagalvojo, ką atsakyti, tada tarė: 

— Močiutės laidotuvės man buvo didis įvykis. 

Smulkiau neaiškino, o pakeitė temą: 

— Norite kalbėtis su tėveliu? 

— Taip, jeigu galima. 

— Kodėl? 

Rikiui toks jaunuolio klausimas pasirodė neįprastas. Ne tiek 
dėl to, kad Timotis jaunesnysis paklausė kodėl, - tai jaunimui 
būtų natūralu, - bet šįsyk klausime pasigirdo atsargumo gaide- 
lė. Rikis manė, kad dauguma paauglių tiesiog sustūgtų tėvui pa- 
kelti ragelį ir toliau darytų ką darę - žiūrėtų televizorių, ruoštų 
pamokas ar žaistų vaizdo žaidimus. Juk nei iš šio, nei iš to pa- 
skambinęs senas tolimas giminaitis šiaip jau nėra reikšmingas jų 
gyvenime. 

— Na, čia truputį keistas reikalas, - atsakė jis. 

— Mums šiandien keista diena, - atitarė paauglys. 

Šis sakinys patraukė Rikio dėmesį. 

— Dėl ko? - paklausė jis. 

Bet paauglys į šį klausimą neatsakė. 

— Nežinau, ar tėvelis su jumis šnekėsis, jei nežino, dėl ko skam- 
binate. 

— Na, - atsargiai numykė Rikis, - galbūt jam bus įdomu iš- 
girsti, ką galėčiau papasakoti. 

Timotis jaunesnysis mažumėlę pagalvojo. Paskui tarė: 

— Tėvelis dabar užsiėmęs. Farai dar neišvažiavo. 

Rikis aiktelėjo. 

— Policija? Kas nutiko? 

Į šį klausimą paauglys neatsakė, bet pats paklausė: 

— Dėl ko jūs skambinate? Juk nieko iš jūsų negirdėjom jau... 

— Daug metų. Mažiausiai dešimt. Nuo močiutės laidotuvių. 

— Jo, jo. Taip ir maniau. Tai kas gi nutiko? 

Rikiui pasirodė, kad berniukas teisingai stebisi. Pradėjo savo 
pasiruoštą kalbą: 

— Buvęs pacientas - pameni, aš daktaras, ar ne, Timai? - gali 
mėginti skambinti mano giminaičiams. Ir nors šitiek metų ne- 
bendraujam, norėjau jus įspėti. Dėl to ir skambinu. 

— Koks pacientas? Jūs psichiatras, ar ne? 

— Psichoanalitikas. 

— Otas pacientas pavojingas? Ar pamišęs? Ar ir toks, ir anoks? 

— Manyčiau, apie tai geriau pasikalbėti su tavo tėveliu. 

— Juk sakiau, jis dabar kalbasi su policininkais. Berods jie jau 
išeina. 

— Dėl ko jis kalbasi su policininkais? 

— Dėl mano sesės. 

— O kas tavo sesei? 

Rikis mėgino prisiminti mergaitės vardą, bet prieš akis tema- 
tė mažą šviesiaplaukę mergytę, keleriais metais jaunesnę už brolį. 
Atsiminė juodu sėdinčius nuošaly per sesers šermenis, apreng- 
tus nepatogiais puošniais tamsiais rūbeliais, ramius, bet nekan- 
traujančius, kada niūrusis sambūris išsivaikščios, ir gyvenimas 
vėl bus, koks buvęs. 

— Kažkas sekė... - pradėjo paauglys, bet tuoj nutilo. - Pakvie- 
siu tėvą, - nukirto. Rikis girdėjo ragelį stuktelint į stalą ir pri- 
slopintus balsus tolumoje. 

Netrukus ragelį pakėlė. Rikis išgirdo balsą, tokį pat kaip pa- 
auglio, bet labiau pavargusį. Drauge balsas skambėjo truputį ner- 
vingai, lyg jo savininkas neturėtų laiko arba būtų pagautas išsi- 
blaškymo akimirką. Rikis išdidžiai laikė save specialistu balsų, 
jų priegaidžių ir tonų, žodžių pasirinkimo ir kalbėjimo tempo - 
visa tai jam buvo akivaizdūs ženklai ar langai į tai, kas slypi vi- 
duje. Paauglio tėvas kalbėjo be įžangų. 

— Dėde Frederikai? Labai netikėta, o pas mus čia šiokie tokie 
šeimyniniai nesklandumai, todėl norėčiau tikėti, kad jūsų reika- 
las svarbus. Kuo galiu padėti? 

— Sveikas, Timai. Atleisk, kad taip braunuosi... 

— Nieko baisaus. Timas jaunesnysis sakė, kad norite mus per- 
spėti... 

— Iš dalies. Šiandien gavau mįslingą laišką, turbūt iš buvusio 
paciento. Laišką būtų galima laikyti grasinamu. Grasinama pir- 
miausia man, bet taip pat užsimenama, kad laiško rašytojas gali 
susisiekti su mano giminaičiais. Taigi skambinu šeimos nariams, 
kad juos įspėčiau ir išsiaiškinčiau, ar niekas nebuvo užkabintas. 

Ragelyje kone minutę stojo šalta mirtina tyla. 

— Koks pacientas? — griežtai paklausė Timas vyresnysis, lyg 
aidu kartodamas sūnaus žodžius. - Jis pavojingas? 

— Tiksliai nežinau, kas jis. Laiškas nepasirašytas. Tik įtariu, 
kad jis buvusio paciento, bet tikrai nežinau. Tiesą sakant, gal ir 
ne paciento. Iš tikrųjų dar nieko tikrai nežinau. 

— Netikslu. Netgi labai netikslu. 

— Teisingai: Atleisk. 

— Ar manote, kad iš tikrųjų esama grėsmės? 

Pašnekovo balse Rikis išgirdo aštrią, kietą gaidelę. 

— Nežinau. Na, aš susirūpinau, todėl vienam kitam žmogui 
paskambinau. 

— O policijai pranešėte? 

— Ne. Atsiųsti man laišką įstatymai juk nedraudžia, ar ne"? 

— Būtent taip tie šunsnukiai ir sakė. 

— Prašau? — pasitikslino Rikis. 

— Farai. Paskambinau jiems, O jie, atvažiavę iki pat čia, tesu- 
gebėjo pasakyti, kad niekuo negali padėti. 

— Dėl ko skambinai policijai"? 

Timotis Greiemas atsakė ne iš karto. Rodės, giliai įkvėpė, bet, 
užuot nusiraminęs, priešingai, tarsi atpalaidavo nirtulį laikiusius 
varžtus. 

— Šlykštynė. Kažkoks iškrypęs gaidys. Kažkoks glitėsis, iškry- 
pėlis kalės vaikas. Užmušiu jį, jei paklius man į nagus. Plikom 
rankom pasmaugsiu. Dėde Frederikai, ar jūsų pacientas - iškry- 
pęs gaidys? 

Rikis net gūžtelėjo nuo tokio staigaus nešvankybių pliūpsnio. 
Ramiam, mandagiam, į akis nekrintančiam puikios konservaty- 
vios gimnazijos istorijos mokytojui tokie žodžiai kraupiai nede- 
rėjo. Rikis akimirką svarstė, ką atsakyti. 

— Nežinau, - galiausiai tarė. - Papasakokit, kas nutiko, kad 
taip siuntate. 

Timas vyresnysis vėl pamąstė ir giliai įkvėpė - šis garsas tele- 
fonu atrodė kaip gyvatės šnypštimas. 

— Per jos gimtadienį, tik pamanykit. Kaip tik per jos keturio- 
liktąjį gimtadienį. Tiesiog šlykštu. 

Rikis įsitempė kėdėje. Staiga suprato turėjęs išsyk įžvelgti ry- 
šį. Iš visos giminės - neįtikėtinas sutapimas - tik viena vieninte- 
lė buvo gimusi tą pačią dieną. Mažoji mergytė, kurios veidą jis 
taip sunkiai atsiminė ir kurią buvo matęs tik kartą - laidotuvėse. 
Mintyse subarė save: Jiems pirmiesiems turėjai paskambinti, — 
bet neišsakė šios pastabos balsu. 

— Kas nutiko? - trumpai paklausė. 

— Kažkas įkišo gimtadienio atviruką į jos spintelę mokykloje. 
Na, žinote, tokį gražų, didžiulį, kvailai jausmingą, kokius parda- 
vinėja prekybos centruose. Niekaip nesuprantu, kaip tas bjaury- 
bė atėjo į mokyklą ir atidarė spintelę, niekieno nepastebėtas. Kurgi, 
po velniais, buvo apsauga? Neįtikėtina. Taigi, kai Mindė atėjo į 
mokyklą, rado atviruką. Pamanė, kad kokia draugė jį parašė, ir 
atvertė jį. Žinote ką? Atvirukas buvo prikimštas šlykščios por- 
nografijos. Spalvotos, nieko vaizduotei nepaliekančios pornuškės. 
Pilna moterų, suraišiotų virvėmis, grandinėmis ir diržais bei prie- 
vartaujamų per visus galus visokiais įmanomais būdais. Labai Žiau- 
rios nuotraukos, tiesiog XXX stiliaus. O ant atviruko buvo para- 
šyta: Va ką aš tau padarysiu, kai tik pagausiu vieną... 

Rikis pasimuistė kėdėje. Ražinis, pamanė. 

Bet paklausė: 

— O policija? Ką ji sako? 

Timotis Greiemas atsainiai prunkštelėjo: Rikis vaizdavosi, kad 
taip metų metus prunkščioja tinginiams mokiniams, kurie tur- 
būt nuo to stingsta iš baimės. Tačiau dabar tai skambėjo bejėgiš- 
kai ir tarsi sutrikus. 

— Vietos policija, - atkirto jis, - tiesiog avinų banda. Visiškų 
avinų. Jie atsainiai man pareiškė, kad, kol nėra neginčijamų ir 
patikimų įrodymų, jog Mindę kažkas persekioja, nieko negalį 
daryti. Reikia kokio nors atviro veiksmo. Kitaip sakant, pirmiau- 
sia ją turi iš tikrųjų užpulti. Avinai. Jiems atrodo, kad laiškas ir 
nuotraukos - pokštas. Tikriausiai gimnazijos vyresniokų. Neva 
aš kažkam parašęs prastą pažymį praeitą semestrą. Žinoma, tai 
nera visiškai neįmanoma, bet... - istorijos mokytojas trumpai 
nutilo. - Nagi, papasakokite apie savo buvusį pacientą. Ar jis 
seksualinis nusikaltėlis? 

Rikis pasvarstė, tada atsakė: 

— Ne. Tikrai ne. Čia visai ne jo braižas. Iš tikrųjų nieko bloga 
nepadarytų. Jis tik įkyrus. 

Pagalvojo, ar sūnėnas iš balso supras jį meluojant. Abejojo. 
Įsiutęs, įsikarščiavęs, pasipiktinęs žmogus kurį laiką nesupran- 
ta, kad jam sako netiesą. 

Timotis Greiemas minutėlę patylėjo. 

— Užmušiu jį, - šaltai pratarė. - Mindė visą dieną rauda. Jai 
atrodo, kad kažkas nori ją išprievartauti. Jai tik keturiolika, ji 
ne musės nėra nuskriaudusi, ji siaubingai jautri ir niekada gyve- 
nime tokių bjaurybių nėra mačiusi. Rodės, dar vakar žaidė su 
pliušiniais meškučiais ir barbėmis. Spėju, šiąnakt ir artimiausio- 
mis dienomis nebus progos gerai išsimiegoti. Tikiuosi, tas išgąs- 
tis jos nepakeis. 

Rikis nieko nesakė, o istorijos mokytojas atsikvėpęs kalbėjo 
toliau: 

— Ar taip būna, dėde Frederikai? Jūs specialistas. Ar gali taip 
greitai pasikeisti žmogaus gyvenimas? 

Jis ir vėl neatsakė, bet klausimas aidėjo galvoje. 

— Siaubinga, suprantat. Tiesiog siaubinga, - Timotis Greie- 
mas pratrūko. — Taip saugai vaikus nuo šio pasaulio blogio ir 
būt jums, dėde Frederikai, ir pasitaikė girdėti baisesnių istorijų 
apie prarastą nekaltumą, bet netenka klausytis, kaip jūsų myli- 
ma dukrelė, per visą savo gyvenimą nė musės nenuskriaudusi, 
šitaip rauda per savo keturioliktąjį gimtadienį, nes velniaižin kas 
linki jai pikto. 

Istorijos mokytojas padėjo ragelį. 


Rikis Starksas atsilošė kėdėje. Ilgai, lėtai iškvėpė pro prieki- 
nius dantis. Buvo sykiu ir pikta, ir įdomu dėl to, ką išdarinėjo 
Ražinis. Greitai perkratė viską galvoje. Tame, ką šis padarė 
paauglei mergaitei, nebuvo nieko atsitiktinio, viskas apskaičiuo- 
ta ir tikslinga. Greičiausiai rado laiko ir ją patyrinėti. Ryškėjo 
dar šiokių tokių gebėjimų, kuriuos Rikis manė būsiant verta 
įsidėmėti. Ražinis prasmuko pro apsaugą į mokyklą ir kaip įsi- 
laužėlis atrakino spyną jos nesugadinęs. Tuomet vėl nepaste- 
bėtas išėjo iš mokyklos ir pasuko tiesiai greitkeliu iš Vakarų 
Masačiusetso į Niujorką, kur Rikio laukiamajame paliko an- 
trą laišką. Spėti nebuvo sunku, nes važiuoti reikėjo neilgai — 
kokias keturias valandas. Tačiau akivaizdu, kad viską buvo bū- 
tina suplanuoti iš anksto. 

Rikis rūpinosi ne dėl to. Jis pasimuistė kėdėje. 

Rodėsi, kabinete aidėjo sūnėno žodžiai, atsimušantys nuo sie- 
nų ir tarsi kaitinantys orą aplink: nekaltumo praradimas. 

Rikis mąstė apie šiuos žodžius. Kartais seanso metu pacien- 
tas pasakydavo ką nors, kas būdavo lyg įelektrinta. Tai plūstelė- 
jusios suvokimo akimirkos, įžvalgos blyksniai, knibždantys pa- 
žangos. Tokių akimirkų laukdavo kiekvienas analitikas. Dažniau- 

siai jos keldavo nuotyktio ir pasitenkinimo pojūčius, nes reiškė 
laimėjimą ilgame gydymo kelyje. 

Šįkart - ne. 

Rikis pajuto viduje kylant neviltį, labai panašią į baimę. 

Ražinis užpuolė giminaitę vaikiško pažeidžiamumo akimir- 
ką. Pasirinko tokį momentą, kuris didžiojoje atminties spintoje 
turėjo įsirašyti kaip džiugus nubudimas - keturioliktąjį gimta- 
dienį. Šį akimirksnį padarė bjaurų ir siaubingą. Rikis negalėjo 
įsivaizduoti didesnio ir įžūlesnio grasinimo. 

Kilstelėjo ranką prie kaktos, lyg staiga būtų ėmęs mušti karš- 
tis. Nustebo neužčiuopęs prakaito. Svarstė: grėsmėmis laikome 
tai, kas kėsinasi į mūsų saugumą. Žmogų su šautuvu ar peiliu ir 
seksualiniu nukrypimu. Arba girtą vairuotoją, neatidžiai lekian- 
tį greitkeliu. Ar kokią klastingą ligą — kaip ta, kuri nusinešė jo 
žmoną, - graužiančią mus iš vidaus. 

Rikis atsistojo ir ėmė nervingai žingsniuoti po kambarį. 

Mes bijome, kad mus užmuš, bet daug baisiau yra pražūti. 

Žvilgtelėjo į Ražinio laišką. Pražūti. Tą žodį jis parašė greta 
sunaikinti. 

Priešas suprato, kad dažnai baisiausia ir sunkiausiai įveikia- 
ma grėsmė kyla iš vidaus. Košmaro poveikis ir skausmas gali 
būti daug stipresnis nei kumščio smūgis. Be to, skausmą kartais 
kelia netgi ne tiek tasai kumštis, kiek jį varantis jausmas. Jis staiga 
stabtelėjo ir nuėjo prie nedidukės knygų lentynos, stovinčios prie 
vienos kabineto sienos. Ten eilėmis buvo sudėlioti tekstai - dau- 
giausia medicininiai ir profesiniai žurnalai. Tose knygose buvo 
sukaupta tiesiog šimtai tūkstančių žodžių, kliniškai šaltai nars- 
tančių žmonių jausmus. Akimirksniu susivokė, kad visos tos Ži- 
nios jam greičiausiai nepadės. 

Trokšte troško išsitraukti iš lentynų vadovėlį, atsiversti ro- 
dyklę, prie R raidės susirasti Ražinį, tuomet atsiversti tą pusla- 
pį, kuriame būtų tiesiai šviesiai išdėstyta viskas apie Žmogų, pa- 
rašiusį jam laišką. Nutuokdamas, kad tokio aprašymo nebus, 

pajuto kylant baimę. Tuomet nusigręžė nuo knygų, iki šiol lėmu- 
sių jo karjerą, ir vietoj jų prisiminė sceną iš romano, kurio ne- 
skaitė nuo koledžo laikų. Žiurkės, toptelėjo Rikiui. Vinstoną Smi- 
tą uždarė į kambarį su žiurkėmis, nes žinojo, kad jų vienintelių 
šiam pasauly jis tikrai bijo. Ne mirties. Ne kankinimų. Žiurkių. 

Apsižvalgė po savo butą ir kabinetą - vietą, su kuria jautėsi 
labai susijęs, kurioje daugelį metų praleido patogiai ir laimingai. 
Tą akimirksnį dingtelėjo, kad tai galbūt tuoj pat pasikeis, ir ši 
vieta taps jo asmeniniu 101 kambariu iš romano. Vieta, kur lai- 
komas baisiausias dalykas pasaulyje. 


Trečias skyrius 


Jau buvo maždaug vidurnaktis, ir jis pasijuto kvailas ir be galo 
vienišas. 

Jo kabinetas buvo apšnerkštas dokumentų aplankais ir po- 
piergaliais, užrašų knygelių krūvomis, dideliais popieriaus lakš- 
tais, netgi senutėlis minikasečių dėklas buvo ištrauktas iš po mik- 
rokasečių krūvelės, kur pragulėjo visą dešimtmetį. Daugybės metų 
bejėgiški mėginimai aprašyti pacientus buvo surūšiuoti į skirtin- 
gas krūvas. Jose buvo užrašų apie sapnus, ranka prirašinėtų kri- 
tinių asociacijų, kurias gydymo metu padarė patys pacientai ar- 
ba kurios atėjo į galvą jam - iškalbingų žodžių, frazių, atsimini- 
mų. Jei būtų pastatyta skulptūra, įkūnijanti įsitikinimą, kad ana- 
lizė yra ne vien medicina, bet ir menas, ji negalėtų būti tikslesnė 
nei jį dabar supanti kebeknė. Čia nebuvo tvarkingų anketų, re- 
gistruojančių ūgį, svorį, rasę, religiją ar kilmės šalį. Jis nesukau- 
pė tvarkingai pagal abėcėlę surūšiuotų dokumentų apie kraujos- 
pūdį, temperatūrą, pulsą ir šlapimo kiekį. Jis netgi nesutvarkė 
lentelių su pacientų vardais, adresais, artimiausiais giminaičiais 
ir diagnozėmis. 

Rikis Starksas nebuvo vidaus ligų gydytojas, kardiologas ar 
patologas, kiekvieną pacientą tiriantis ir ieškantis trumpo, aiš- 
kaus atsakymo, kokia liga jį kamuoja, ir stropiai, smulkiai apra- 
šinėjantis gydymą ir daromą pažangą. Jo pasirinkta specialybė 
kratėsi kitų medicinos šakų mokslingumo. Kaip tik todėl anali- 

tikas buvo šioks toks medicinos nepritapėlis. Kaip tik tai ir vi- 
liojo daugelį šioje profesijoje dirbančių vyrų ir moterų. 

Šią akimirką Rikis stovėjo virš augančios netvarkos ir jautėsi 
lyg ką tik išėjęs iš požeminės slėptuvės, praūžus viesului. Rodė- 
si, kad nepastebėjo, koks iš tiesų netvarkingas jo gyvenimas, kol 
neužgriuvo kažkas didelio ir baugaus, griaunančio visas susikur- 
tas pusiausvyras. Mėginti peržiūrėti dešimtmečius pacientų ir 
šimtus kasdienių terapijų tikriausiai buvo beviltiška. 

Nes jau nujautė, kad ten Ražinio nėra. 

Bent jau jokiu aiškiai atpažįstamu pavidalu. 

Rikis buvo šventai įsitikinęs, kad jei laišką parašęs žmogus 
buvo bent kiek ilgėliau atsidavęs jo kušetės malonei, būtų jį at- 
pažinęs. Toną. Rašymo stilių. Visas akivaizdžias pykčio, tūžmo 
ir nirtulio nuotaikas. Jam šitie bruožai būtų tokie pat ryškūs ir 
neklystamai aiškūs, kaip detektyvui pirštų atspaudai. Iškalbin- 
gos užuominos, kurių nebūtų pražiopsojęs. 

Suvokė, kad toks nusiteikimas buvo trupučiuką išpuikėliš- 
kas. Manė būsiant neprotinga nuvertinti Ražinį, kol apie jį ne- 
žinojo daug daugiau. Bet buvo tikras, kad joks pacientas, ku- 
riam jis taikė įprastą analizę, negalėtų po daugelio metų grįžti 
pilnas tūžmo ir kartėlio bei pasikeitęs taip, kad jo neatpažintų. 
Galbūt grįžtų su tais pačiais širdies randais, kurie iš pat pra- 
džių atvedė jį į analizę. Galbūt grįžtų suglumęs ir išsidirbinė- 
damas, nes analizė nėra koks nors sielos antibiotikas, ji neuž- 
muša nevilties užkrato, žalojančio žmones. Galbūt grįžtų pik- 
tas, nusivylęs, kad šitiek metų iššvaistė plepalams ir niekas ne- 
pasikeitė. Štai taip tikrai galėjo atsitikti, nors per beveik tris 
dešimtmečius analitiko darbo Rikiui taip nutikdavo labai re- 
tai. Ar bent jau jis nežinojo. Bet nebuvo toks išpuikęs, kad 
įsivaizduotų, jog bet kuris gydymas, kad ir kiek trukęs, visada 
būdavo visiškai sėkmingas. Tikrai ne visos terapijos vienodai 
žmones paveikė. 

Kažkam tikrai nepadėjo. Arba padėjo per mažai. Arba kaž- 

kas atkrito iš analizės suteikto suvokimo į kokią nors ankstesnę 
būklę. Vėl tapo luošas. Vėl apimtas nevilties. 

Tačiau Ražinis atrodė visai ne toks. Laiško tonas ir jo ketu- 
riolikmetei giminaitei nusiųsta žinia rodė, kad autorius - šaltak- 
raujis, agresyvus ir nesveikai savimi pasitikintis žmogus. Psicho- 
patas, pamanė Rikis, mintyse kliniškai įvardydamas dar nepa- 
žįstamą žmogų. Per savo darbo dešimtmečius beveik neabejoti- 
nai kokį kartą ar du gydė žmones su psichopato bruožais. Bet 
nė viename jų nepasireiškė tokio masto neapykanta ir fiksacija, 
kokią rodė Ražinis. Tačiau su laiško autoriumi buvo susijęs kaž- 
kas, ką gydė ne itin sėkmingai. 

Suprato, kad reikia nustatyti tuos pacientus ir tuomet pagal 
juos atsekti Ražinį. Kelias valandas apie tai pamąstęs, aiškiai 
matė, kad ryšys būsiąs kaip tik ten. Žmogus, trokštąs jo savižu- 
dybės, yra kažkieno vaikas, sutuoktinis ar mylimasis. Taigi pir- 
moji užduotis, tvirtai apsisprendė Rikis, bus nustatyti, kuris pa- 
cientas baigė gydymą nepatvariausiomis aplinkybėmis. Tuomet 
bus galima tirti aplink. 

Per paties suverstą kambarį nuvingiavo prie stalo ir pakėlė 
Ražinio laišką. Aš esu kažkur Jūsų praeityje. Rikis ilgai žvelgė į 
tuos žodžius, tuomet atsigręžė į užrašais apšnerkštą kabinetą. 

Na, gerai, pasakė sau. Pirmiausia teks susitvarkyti darbo isto- 
riją. Surasti grandis, kurias tikrai galima šalinti. 

Garsiai atsikvėpė. Ar suklydo daugiau kaip prieš dvidešimt 
penkerius metus, kai dar tebuvo ligoninės rezidentas, ir toji klaida 
kaip šmėkla grįžo jo kamuoti? Ar bent atsiminė tuos pirmuo- 
sius pacientus? Kol dar tik mokėsi analitiko darbo, dalyvavo ty- 
rime paranojinių šizofrenikų, gydomų Belvju ligoninės psichiat- 
rijos palatose. Iyrimu buvo mėginama nustatyti smurtinių nusi- 
kaltimų nuspėjamumo veiksnius. Kliniškai jis nepasiteisino. Bet 
tarp žmonių, kuriuos ten pažino ir kuriems kūrė gydymo pla- 
nus, būta vyrų, ir toliau dariusių sunkius nusikaltimus. Tik tiek 
ir tebuvo susidūręs su teismo psichiatrija, kuri nelabai jam pati- 

ko. Baigęs tyrimo darbą, išsyk grįžo atgal į daug saugesnį ir fi- 
ziškai lengvesnį Froido ir jo sekėjų pasaulį. 

Rikis staiga pasijuto mirtinai ištroškęs, lyg gerklė būtų išsvi- 
linta karščiu. 

Suvokė nežinąs beveik visiškai nieko apie nusikaltimus ir nu- 
sikaltėlius. Neturėjo jokio specialaus išsilavinimo smurto srity- 
je. Net abejojo pažįstąs teismo psichiatrų. Jų tikrai nebuvo ma- 
žutėliame būrelyje atsitiktinių draugų ir kolegų, su kuriais palai- 
kė ryšius. 

Peržvelgė vadovėlius lentynose. Ten buvo Kraftas-Ebingas, jo 
didysis veikalas apie seksualinę psichopatologiją. Daugiau nie- 
ko. Kažkaip abejojo, ar Ražinis būtų seksualinis psichopatas, 
nors ir nusiuntė Rikio giminaitei pornografinį laišką. 

— Kas tu? - paklausė garsiai. 

Tuomet papurtė galvą. 

— Ne, - lėtai pratarė. - Pirmiausia, koks tu? 

O tada, paaiškino sau, kai atsakysiu į šitą klausimą, nustaty- 
siu ir kas tu toks. 

Visai įmanoma, manė Rikis, mėgindamas sutvirtinti pasitikė- 
jimą savimi. Rytoj sėsiu, perkratysiu atmintį ir sudarysiu visų 
buvusių pacientų sąrašą. Surūšiuosiu juos pagal savo profesinio 
gyvenimo pakopas. Tuomet imsiuosi tirti. Rasiu tą nelaimėlį, kuris 
mane atves pas šitą Ražinį. 

Išvargęs ir visai neužtikrintas, kad ko nors pasiekė, Rikis nu- 
svirduliavo iš kabineto į nediduką miegamąjį. Kambarėlis buvo 
vienuoliškai kuklus, jame tebuvo naktinis stalelis, komoda, pa- 
prastutė spinta ir viengulė lova. Kadaise čia buvo dvigulė lova 
puošnia atkalte, o ant sienų kabojo spalvingi paveikslai, bet po 
žmonos mirties jis lovą atidavė, o vietoj jos nusipirko kuklesnę 
ir siauresnę. Visokie ryškūs niekučiai ir paveikslai, kuriais žmo- 
na kadaise buvo išpuošusi kambarį, irgi buvo išdalinti. Jos dra- 
bužius atidavė labdarai, o papuošalus ir asmeninius daiktus nu- 
siuntė trims jos sesers dukroms. Ant stalelio laikė juodviejų nuo- 

trauką, prieš penkiolika metų padarytą prie jų sodybos Veltlyte 
vaiskiai žydrą vasaros rytą. Po žmonos mirties nuosekliai trynė 
kitus išorinius jos pėdsakus. Lėta ir skausminga mirtis, o paskui — 
treji metai trynimo. 

Rikis išsinėrė iš drabužių, lėtai ir tvarkingai sulankstė kelnes 
ir pakabino mėlynąjį švarkelį. Susagstomi marškiniai nuskriejo į 
skalbinių krepšį. Kaklaraištį numetė ant stalelio. Tuomet kleste- 
lėjo ant lovos krašto vienais apatiniais, trokšdamas turėti dau- 
giau jėgų. Stalčiuje prie lovos laikė buteliuką migdomųjų table- 
čių, kurias retai tegerdavo. Jų galiojimo laikas buvo seniai pasi- 
baigęs, bet jis manė, kad šiai nakčiai jos dar bus pakankamai 
stiprios. Prarijo vieną ir dar mažą gabalėlį kitos, tikėdamasis 
greitai užmigti giliu buku miegu. 

Kurį laiką sėdėjo, braukdamas ranka per šiurkščius medvilni- 
nius patalus, ir mąstė, kaip šventvagiška analitikui prieš naktį 
beviltiškai geisti, kad miego netrikdytų sapnai. Sapnai reikšmin- 
gi, tai pasąmonės mislės, atspindinčios širdį. Tą žinojo ir šiaip 
jau visai mėgo vaikštinėti jų takais. Bet šiąnakt jautėsi išsunktas 
ir svaigiai išsitiesė, jusdamas tebesidaužančią širdį ir nekantrau- 
damas, kada vaistai užklos jį tamsos dangalu. Mirtinai išvargin- 
tas vienintelio grasinančio laiško poveikio, tą akimirką jautėsi 
gerokai senesnis, nei nuo sukauptos penkiasdešimt trejų metų 
naštos. 


Pirmoji pacientė dieną prieš prasidedant jo planuojamoms mė- 
nesio trukmės rugpjūčio atostogoms atvyko lygiai septintą ryto 
ir aiškiai trissyk sudūzgino skambučiu laukiamajame. Jam atro- 
dė, kad seansas praėjo neblogai. Nieko ypač įdomaus ar bai- 
saus. Vien tvirta pažanga. Mergina, sėdinti ant kušetės, trečius 
metus dirbo psichiatrijos socialine darbuotoja ir mėgino gauti 
psichoanalitikės licenciją, aplenkdama medicinos mokyklą. Ši- 
taip tapti analitiku nebuvo nei lengviausia, nei patogiausia. Į to- 
kius žmones, aišku, šnairavo kai kurie senesnio kirpimo jo kole- 

gos, nes tokie analitikai negaudavo, kaip priimta, mediko diplo- 
mo, bet Rikis jais visada žavėjosi. Jie jautė tikrą aistrą šiai pro- 
fesijai, buvo be išlygų atsidavę kušetei ir tam, ką ja galima pa- 
siekti. Jis dažnai prisipažindavo pats sau, kad jau daugelį metų 
nėra tekę pasinaudoti prie pavardės prirašytu medicinos dakta- 
ro laipsniu. Merginos terapijos esmė buvo ypač agresyvūs tėvai, 
vaikystėje supę atmosfera, pilna pasiekimų, bet ne itin šilta. To- 
dėl seansuose su Rikiu ji dažnai nekantraudavo, vis tykodama 
įžvalgų, atitinkančių jos skaitomus veikalus ir klausomas paskai- 
tas miesto Psichoanalizės institute. Rikis nuolat turėdavo ją stab- 
dyti, mėgindamas parodyti, kad žinoti faktus nebūtinai tas pats, 
kas suprasti. 

Jis kostelėjo, pasimuistė kėdėje ir pasakė: 

— Na, deja, mūsų šiandienos laikas baigėsi. 

Mergina, kaip tik pasakojusi apie naują vaikiną, kurio šansai 
buvo labai abejotini, atsiduso. 

— Na, tai pažiūrėsim, ar jis dar sukiosis netoliese po mėne- 
sio... - Rikiui tokia pastaba sukėlė šypseną. 

Pacientė greitai atsisėdo ir tarė: 

— Gerų atostogų, daktare. Pasimatysime po Darbo dienos. 

"Tuomet pasiėmė mažą užrašų knygelę ir sparčiai išėjo iš kabi- 
neto. 

Rodės, visa diena stojo į įprastą vagą. 

Į kabinetą vienas po kito einą pacientai emocinių nuotykių 
atsinešė nedaug. Dauguma buvo atostogų veteranai, ir jis kelis- 
kart įtarė, kad jie nesąmoningai mano būsiant protingiau nešne- 
kėti apie jausmus, kurių aptarimą teksią atidėti mėnesiui. Žino- 
ma, neišsakyti dalykai buvo tokie pat įdomūs, kaip ir išsakytieji, 
ir kiekvieno paciento jis klausėsi, stengdamasis nepražiopsoti tų 
pasakojimo spragų. Nepaprastai pasitikėjo savo sugebėjimu tiks- 
liai atsiminti greta ištartus žodžius ir frazes, kurie per mėnesio 
pertrauką galėtų į ką nors išaugti. 

Tarpais tarp seansų išsyk imdavosi kapstytis savo praeityje. 

Taip pradėjo sudarinėti pacientų sąrašą, jų vardus rašydamas į 
tuščią bloknotą. Dienai slenkant sąrašas ilgėjo. Nusprendė te- 
beturįs patikimą atmintį ir pasijuto drąsiau. Vienintelį kartą tą- 
dien reikėjo apsispręsti, atėjus pietų metui, kai šiaip jau būtų 
ėjęs pasivaikščioti, kaip Ražinis ir aprašė. Šįkart pasvarstė. Ma- 
nė sugriauti nusistovėjusią dienotvarkę, taip tiksliai aprašytą laiš- 
ke, ir šitaip parodyti atkaklumą. Paskui suprato, kad daug at- 
kakliau bus kaip tik laikytis dienotvarkės ir tikėtis, kad jį stebin- 
tis žmogus išvys Rikį nepalaužtą laiško. Taigi vidudienį išėjo tuo 
pačiu keliu kaip visada statydamas kojas ant tų pačių šaligatvio 
plytelių, taip pat nuolat giliai kvėpuodamas tirštu miesto oru. 
Tiksliai nežinojo, ar norėtų būti Ražinio sekamas, ar ne. Paste- 
bėjo, kad kiekvienas jo žingsnis tarsi nuaidi, o keletą kartų turė- 
j0 nuginti šalin nevaldomą norą staigiai atsigręžti ir pažiūrėti, ar 
niekas neina iš paskos. Į savo butą grįžo dūsuodamas iš paleng- 
vėjimo. 

Popiet pacientai elgėsi panašiai kaip ir rytiniai. 

Kai kurie buvo nepatenkinti artėjančiomis atostogomis. Tai 
jam nebuvo netikėta. Kai kurie reiškė baimę ir geroką nerimą. 
Kasdienių penkiasdešimties minučių seansų tvarka buvo galinga 
ir keletą pacientų baugino tai, kad netgi trumpą laiką teks apsi- 
eiti be tokios atramos. Tačiau ir jie, ir jis žinojo, kad tas laikas 
netruks prabėgti, o be to, kaip ir visada analizėje, pertrauka tarp 
seansų galėtų suteikti įžvalgų apie gydymo eigą. 

Viskas, kiekviena akimirka, bet kas kasdienybės gyvenime ga- 
li sukelti įžvalgą. Būtent todėl analizė taip Žavi ir pacientą, ir 
daktarą. 

Minutę prieš penkias žvilgtelėjo pro langą. Pasaulyje anapus 
kabineto tebekaraliavo vasaros diena: ryški saulėkaita, tempe- 
ratūra viršijo devyniasdešimt laipsnių. Miesto kaitra įkyriai rei- 
kalavo būti pajausta. Klausydamasis oro kondicionieriaus ūže- 
sio, staiga prisiminė, kaip kadaise, kai tik pradėjo dirbti, vien 
atdaras langas ir tarškantis senas ventiliatorius tegelbėjo nuo 

troškios, vangios liepos miesto atmosferos. Kartais, pamanė, ro- 
dosi, oro niekur nėra. 

Žvilgsnį nuo lango atplėšė, išgirdęs triskart sudžeržgiant skam- 
butį. Skubiai atsistojo ir greitai atidarė duris, kad neverstų laukti 
baisiausiai nekantraujančio pono Cimermano. Jam nepatiko laukti 
prieškambaryje. Jis ateidavo likus vos kelioms sekundėms iki sean- 
so pradžios ir tikėdavosi būti tučtuojau įsileidžiamas. Kartą Rikis jį 
pamatė speiguotą žiemos vakarą žingsniuojanti pirmyn atgal šali- 
gatviu palei daugiabutį, kas kelios sekundės vis piktai žvilgčiojantį į 
laikrodį, lyg mėgintų paskubinti laiką, kad tik netektų laukti viduje. 
Kelissyk Rikiui norėjosi priversti šį žmogų porą minučių atvėsti, 
tikintis paskatinti Cimermaną kokiam nors suvokimui, kodėl taip 
svarbu ateiti tiksliai laiku. Užuot iš tikrųjų taip pasielgęs, Rikis 
kiekvieną darbo dieną lygiai penktą valandą atverdavo duns, ir pik- 
čiurna įtursendavo į kabinetą, išsidrėbdavo ant kušetės ir išsyk pra- 
dėdavo lieti sarkazmą bei tūžmą dėl visų tądien jį užgriuvusių ne- 
teisybių. Verdamas duris, Rikis giliai įkvėpė ir nutaisė kuo šalčiau- 
sią lošėjo veidą. Nepriklausomai nuo to, ar viduje jautėsi turįs lai- 
mingą kortų saują, ar užtikrintą pralaimėjimą, Cimermaną visada 
pasitikdavo tuo pačiu atsainiu žvilgsniu. 

— Laba diena, - pradėjo savo įprastu pasisveikinimu. 

Tačiau jo laukė ne Rodžeris Cimermanas. 

Vietoj jo priešais Rikį staiga išdygo pribloškiamai daili jauna 
moteris. 

Iki pat batų jos kūną dengė juodas lietpaltis su diržu, visai 
nederantis karštai vasaros dienai. Ji greitu judesiu nusiėmė tam- 
sius akinius nuo saulės parodydama žvitrias skvarbias žalias akis. 
Jos amžius jam rodėsi būsiąs šiek tiek per trisdešimt. Moteris 
pačiame žydėjime, bet pasaulį pažįstanti geriau nei jauniklė. 

— Atleiskite... - nesusipratęs pratarė Rikis, - bet... 

— Ak, - žvaliai atsakė jaunoji moteris, papurtydama ant pečių 
krentančius šviesius plaukus ir grakščiai mosteldama ranka, — 
Cimermanas šiandien neateis. Aš vietoj jo. 

— Bet jis... 

- Jūsų jam nebereikės, - tęsė ji. - Šiandien lygiai antrą trisde- 
šimt septynios jis nusprendė nutraukti gydymą. Labai įdomu, 
kad taip apsisprendė Devyniasdešimt antrosios gatvės metro sto- 
tyje šnektelėjęs su ponu R. Kaip tik ponas R. jį ir įtikino, kad 
jūsų paslaugos jam nei reikalingos, nei pageidautinos. Ir, mūsų 
nuostabai, Cimermanas labai jau lengvai padarė tokias išvadas. 

Stumtelėjusi priblokštą daktarą iš kelio, įėjo į kabinetą. 


Ketvirtas skyrius 


— Taigi, - smagiai pareiškė jaunoji moteris, — tuojau išsiaiškin- 
sim paslaptis. 

Rikis tylomis nusekė paskui ją į kabinetą ir stebėjo, kaip ji 
apžiūrinėja kambarėlį. Ji akimis apmetė kušetę, jo kėdę, stalą. 
Paskui priėjusi peržvelgė knygas lentynose, linkčiodama skaitė 
painius senamadiškus pavadinimus. Pirštu perbraukė vieno vei- 
kalo nugarėlę ir, pamačiusi ant piršto dulkes, papurtė galvą. 

— Retai skaitoma... - sumurmėjo. Sykį pakėlė akis į jį 1r prie- 
kaištingai paklausė: 

— Kaip? Jokių poezijos knygų ar romanų? 

Tada prisiartino prie kremine spalva išdažytos sienos, kur ka- 
bėjo jo diplomai ir keli paveikslai, taip pat ir nedidelis paties 
išminčiaus portretas ąžuolo rėmais. Jis vaizdavo Rikį laikantį 
garsųjį cigarą, niauriai žvelgiantį giliomis akimis, o balta barzda 
dengė jo vėžio ėdamą žandikaulį, kuris paskutiniaisiais metais 
kėlė nepakeliamą skausmą. Ji pabarbeno į portreto stiklą ilgu 
pirštu, kurio nagas buvo nulakuotas gaisrinės mašinos raudo- 
niu. 

— Įdomu, kiekviena profesija turi savo stabą, kabinamą ant 
sienos. Pavyzdžiui, jei ateičiau pas kunigą, jis kur nors turėtų 
nukryžiuotą Jėzų. Rabinas - Dovydo žvaigždę ar menorą. Net 
ir menkiausias politikas pasikabina Linkolną ar Vašingtoną. Tą 
reikėtų uždrausti įstatymu. Gydytojai mėgsta po ranka turėti 

kokį mažiuką plastikinį išardomą širdies ar kelio ar dar kokio 
organo modelį. Visai gali būti, kad Silikono slėnio kompiuterių 
programuotojas savo darbo būdelėje ant sienos prisiklijuoja Bi- 
lo Geitso portretą ir kasdien jį garbina. O psichoanalitikui, kaip 
kad tu, Riki, reikia Šventojo Zigmundo paveikslo. Šitaip kiek- 
vienas vos įėjęs žino, kas iš tikrųjų sukūrė visa ko pagrindus. Ir 
šitaip, manyčiau, tu gali trupučiuką įsiteisinti, o kitaip tavimi 
būtų galima labai abejoti. 

Rikis Starksas tylomis pakėlė krėslą ir pastatė priešais savo 
stalą. Tuomet pats nuėjo į kitą pusę ir ranka pasiūlė moteriai 
prisėsti. 

— Kaip? - skubiai paklausė ji, - neguldysi manęs ant įžymio- 
sios kušetės? 

— Tam dar ne laikas, - šaltai atrėžė jis. Darsyk pamojo ranka. 
Jaunoji moteris vėl apmetė visą kambarį žvitriomis žaliomis aki- 
mis, lyg mėgindama įsidėmėti viską, kas jame yra, tada klestelėjo 
į kėdę. Atsipalaidavusi įsitaisė ant sėdynės, drauge iš juodojo liet- 
palčio kišenės išsitraukdama pakelį cigarečių. Išėmė vieną cigare- 
tę, suspaudė ją lūpomis, uždegė skaidrų dujinį žiebtuvėlį, bet už- 
gesino liepsnelę, taip ir nepriartinusi prie cigaretės galiuko. 

— Ak, - tarė ji su atsainia šypsenėle veide, - kokia aš neman- 
dagi. Gal nori parūkyti, Riki'? 

Jis papurtė galvą. Ji tebesišypsojo. 

— Aišku, kad ne. Pala, kada tu metei? Prieš penkiolika metų? 
Prieš dvidešimt? Sakyčiau, Riki, 1977-aisiais, jeigu ponas R. pa- 
sakojo teisybę. Tuomet mesti rūkyti buvo drąsu, Riki. Tais lai- 
kais daugybė žmonių prisidegdavo nė negalvodami, nes nors ta- 
bako bendrovės ir neigė, žmonės nežinojo, kad rūkyti nesveika. 
Mirtina, tikrai. Taigi žmonėms buvo patogiau tiesiog negalvoti. 
"Toks strutiškas požiūris į sveikatą: kiši galvą į smėlį ir apsime- 
ti, kad nematai akivaizdžių dalykų. Be to, tada vyko tiek daug 
visko. Karai, maištai, skandalai. Sako, kad tuo metu gyventi bu- 
vo nuostabu. Tačiau jaunas būsimasis daktaras Rikis sugebėjo 

mesti rūkyti, kai šis įprotis buvo toks paplitęs ir daug labiau 
deramas viešumoje, nei dabar. Reikia daryti išvadas. 

Jaunoji moteris prisidegė cigaretę, vieną kartą giliai įtraukė ir 
atsainiai išpūtė dūmus į kambarį. 

— Gal turi peleninę, - paprašė. 

Rikis ištraukė peleninę iš stalčiaus, kur laikė ją paslėpęs. Pa- 
dėjo ant stalo krašto. Moteris tuoj pat užgesino cigaretę. 

— Na va, - pasakė, - tiek ir užteks aštraus dūmų kvapo tiems 
laikams prisiminti. 

Rikis akimirką luktelėjo, tada paklausė: 

— Kodėl reikia prisiminti tuos laikus? 

Jaunoji moteris pažvelgė aukštyn, užvertė galvą ir pratrūko 
ilgai džiaugsmingai kvatotis. Šiurkštus garsas skambėjo lyg ne 
vietoje, lyg žvengimas bažnyčioje ar klavesinas oro uoste. Nu- 
stojusi juoktis, moteris įbedė į Rikį skvarbų žvilgsnį. 

— Viską reikia prisiminti. Visą šį apsilankymą, Riki. Juk taip 
būna su kiekvienu pacientu, ar ne? Juk niekada nežinai, kada ir 
ką jie pasakys, kad atvertų tau savo pasaulį, tiesa? Taigi visą 
laiką turi būti budrus. Nes niekada tiksliai nežinai, kada atsivers 
paslapčių durys. Taigi visada turi būti pasiruošęs tas mįsles įžvelg- 
ti. Atidus. Nuolat laukiantis žodžio ar pasakojimo, netyčia iš- 
slystančio ir daug pasakančio, ar ne? Na kaip, tiksliai apibūdi- 
nau eigą? 

Atsakydamas jis linktelėjo. 

— Gerai, - skubiai tarė ji. - Kodėl manai, kad šitas apsilanky- 
mas skiriasi nuo kitų? Nors ir aišku, kad skiriasi. 

Jis neatsakė. Vėl sekundę ar dvi tylėjo, įdėmiai žvelgdamas į 
jaunąją moterį ir tikėdamas taip išmušti ją iš vėžių. Bet ji atrodė 
keistai rami ir šaltakraujė, ir tyla, kuri, kaip žinojo, dažnai būna 
pats nemaloniausias garsas, jos nepaveikė. Galiausiai jis tyliai 
prabilo: 

— Mūsų padėtis nelygi. Jūs, regis, daug žinote apie mane ir 
bent šį tą nutuokiate apie tai, kas vyksta šiame kambaryje, o aš 

nė nežinau jūsų vardo. Norėčiau sužinoti, kodėl sakote, kad po- 
nas Cimermanas nutraukė gydymą, nes jis pats man nieko ne- 
pranešė, o tai be galo neįprasta. Taip pat norėčiau sužinoti, kaip 
jūs susijusi su asmeniu, kurį vadinate ponu R. Jis, kiek supran- 
tu, yra tas pats žmogus, kuris atsiuntė man grasinamą laišką, 
pasirašęs Ražiniu. Norėčiau tučtuojau išgirsti atsakymus į šiuos 
klausimus. Kitaip skambinu policijai. 

Ji vėl nusišypsojo. Nė nekrūptelėjusi. 

— Praktiškumas prabilo? 

— Atsakykite, - atkirto jis. 

— Riki, argi mes ne visi jų ieškome? Kiekvienas, įžengęs pro 
tas duris į šį kabinetą. Atsakymų? 

Jis tylėjo. Užuot šnekėjęs, ištiesė ranką telefono link. 

— Ar nemanai, kad ir ponas R. savaip nori to paties? Atsaky- 
mų į metų metais kamuojančius klausimus. Nagi, Riki, ar nesu- 
tinki, kad net ir žiauriausias kerštas prasideda nuo paprasto klau- 
simo? 

Įdomu, pamanė Rikis. Tačiau susidomėjimą šia pastaba nu- 
stelbė kylantis pasipiktinimas jaunosios moters elgesiu. Ji buvo 
pasipūtusiai arogantiška. Rikis uždėjo ranką ant ragelio. Nesu- 
metė, ką dar galėtų padaryti. 

— Prašau tučtuojau atsakyti į mano klausimus, - pasakė, -— 
arba paskambinsiu policijai, ir tegu jie aiškinasi. 

— Nemėgsti varžytis, Riki? Nenori žaisti žaidimo? 

— Nelabai įžiūriu žaidimą šlykščios grasinamos pornografijos 
siuntinėjime jautriai mergaitei. Nei reikalavime, kad aš nusižu- 
dyčiau. 
žaidimas iš visų! Laimėti prieš mirtį! 

Jis susimąstė, tebelaikydamas ranką virš telefono. Jaunoji mo- 
teris parodė į ją pirštu. 

— Gali laimėti, Riki. Bet nelaimėsi, jei pakelsi ragelį ir surink- 
si 911. Tada kažkas kažkur pralaimės. Tai buvo pažadėta ir, ti- 

kėk manim, bus ištesėta. Ponas R. kuo ištikimiausiai laikosi sa- 
vo žodžio. Kai kažkas pralaimės, pralaimėsi ir tu. Šiandien dar 
tik Pirmoji diena, Riki. Pasiduoti dabar būtų lyg prisipažinti pra- 
laimėjus vos išsviedus kamuolį į aikštę. Net nespėjus įmušti nė 
vieno įvarčio po peštynių. 

Jis atitraukė ranką. 

— Kuo jūs vardu? - paklausė. 

— Šiandien ir žaidimo metu vadink mane Vergilija. Kiekvie- 
nam poetui reikia vedlio. 

— Vergilijus - vyriškas vardas. 

Vergilija pasivadinusi moteris lėtai gūžtelėjo pečiais. 

— O aš turiu draugę, vardu Rikė. Koks gi skirtumas? 

— Jokio. Ir kaip jūs susijusi su Ražiniu? 

— Jis mano darbdavys. Nepaprastai turtingas ir gali samdytis 
visokiausius pagalbininkus. Kokius tik nori. Imtis visų priemo- 
nių, kurių mano reikiant sukurptiems planams įgyvendinti. O 
dabar jis atsidėjęs tau. 

— Tuomet, manyčiau, kaip samdinė, žinote jo vardą, adresą, 
tapatybę, kurią galėtumėte tiesiog man pasakyti. Sykį ir visiems 
laikams baigtume šitas kvailystes. 

Vergilija papurtė galvą. 

— Deja, ne, Riki. Ponas R. ne toks paikas, kad nepasirūpintų 
nuslėpti savo tapatybės nuo tokių padienių darbininkų kaip aš. 
O net jei ir galėčiau tau padėti, nepadėčiau. Būtų nelinksma. 
Įsivaizduok, jei poetas ir jo vedlys būtų pasižiūrėję į užrašą: „Čio- 
nai įžengęs, viltį mesk į šalį...“, ir Vergilijus būtų gūžtelėjęs pe- 
čiais ir pasakęs: „Šūduva. Nėr tau ko ten lįst...“, būtų Žlugusi 
visa poema. Juk neįmanoma parašyti epo apie tai, kaip apsisu- 
kama prie Pragaro vartų ir einama šalin, tiesa, Riki? Na jau ne. 
Teks įžengti pro šitas duris. 

— Tuomet kodėl jūs atėjote? 

— Juk sakiau. Jis manė, kad gali suabejoti jo nuoširdumu. Nors 
Žinia apie tą panelę ir jos užsibezdėjusį, visiškai nuspėjamą tėtu- 

šį Dierfylde bei taip lengvai supainiotus paaugliškus jausmus tu- 
rėjo jus pasiekti. Bet abejonės sėja nepasitikėjimą, o žaisti tau 
teliko dvi savaitės, taigi visai nedaug laiko. Todėl jis tiesiai švie- 
Siai pasiuntė vedlį, kad galėtum nedelsdamas pradėti. Mane. 

— Na gerai, - atsakė Rikis. - Jūs vis kalbat apie žaidimą. Na, 
ponui Cimermanui čia joks žaidimas. Jo analizė netrunka nė 
metų. Dabar svarbus gydymo etapas. Jūs ir jūsų darbdavys, pa- 
slaptingasis ponas R., galit paikioti su manim. Tai viena. Bet 
visai kas kita yra įtraukti į šitą reikalą mano pacientus. Taip per- 
žengiamos ribos... 

Moteris, vardu Vergilija, iškėlė ranką. 

— Riki, kam tie formalumai... 

Rikis nutilo ir piktai dėbtelėjo į moterį. 

Ji nekreipė dėmesio į žvilgsnį ir lengvai mostelėjusi ranka pri- 
dūrė: 

— Ponas Cimermanas buvo atrinktas dalyvauti žaidime. 

Matyt, Rikis atrodė priblokštas, nes Vergilija tęsė: 

— Man pasakojo, kad iš pradžių jis nelabai norėjo, bet netru- 
kus stebėtinai mielai sutiko. Pati tam pokalbyje nedalyvavau, to- 
dėl visų smulkmenų papasakoti negaliu. Mano užduotis buvo 
kitokia. Bet galiu pasakyti, kas dalyvavo. Pusamžė šiek tiek liki- 
mo nuskriausta moteris, pasivadinusi LuAna. Gražus vardas ir, 
reikia pripažinti, neįprastas šio pasaulio mažutėliams. Tai va, 
Riki, kai aš išeisiu, manau, tau nepakenktų pasikalbėti su LuA- 
na. Ką gali žinoti, ką ji tau pasakys? Ir neabejoju, kad mėginsi 
išgauti paaiškinimą iš pono Cimermano, bet esu tikra, kad jo 
taip lengvai neprašnekinsi. Kaip jau minėjau, ponas R. labai tur- 
tingas ir įpratęs gauti, ko įsigeidžia. 

Rikis jau ruošėsi reikalauti išsamesnio paaiškinimo, žodžiai 
kirbėjo ant liežuvio galo, kai Vergilija atsistojo. 

— Ar tau nieko, - paklausė lyg tarp kitko, - jei aš nusivilksiu 
lietpaltį ? 

Jis plačiai skėstelėjo ranka, rodydamas, kad neprieštarauja. 

— Jei tik norite, - pasakė. 

Ji vėl nusišypsojo, lėtai atsisagstė kabliukus priekyje ir nurišo 
diržą nuo juosmens. Tuomet vienu staigiu judesiu nusimetė liet- 
paltį nuo pečių, ir šis nusmuko ant grindų. 

Po juo ji nevilkėjo visiškai nieko. 

Vergilija uždėjo vieną ranką ant klubo ir įžūliai kryptelėjo vi- 
su kūnu į Rikio pusę. Ji pasiūbavo, trumpai atgręždama nugarą, 
tuomet staigiai apsisukusi vėl žiūrėjo į jį. Rikis apmetė visą figū- 
rą vienu žvilgsniu, akimis bėgdamas kaip fotografo aparatu, pa- 
gaudamas krūtis, lytį, ilgas kojas ir galiausiai grįždamas prie akių. 
Jose švytėjo nekantrumas. 

— Matai, Riki, - švelniai tarė ji, - ne toks tu senas. Jauti, kaip 
viduje užverda kraujas? Kaip kažkas dilgčioja tarpkojyje?? — čia 
pat sukikeno. - Tiek to, neatsakyk. Gerai žinau, ką jauti. Ir anks- 
čiau esu mačiusi taip pasijutusių vyrų. 

Jos akys tebebuvo įbestos į jo akis, lyg mėgintų valdyti jo žvilgs- 
nio kryptį. 

— Visuomet būna šita stebuklinga akimirka, Riki, - plačiai 
išsišiepusi, kalbėjo Vergilija, - kai vyras pirmąkart išvysta mo- 
ters kūną. Ypač anksčiau nematytą. Tas vaizdas - gryniausias 
nuotykis. Vyro akys liejasi lyg krioklys nuo uolos tiesiai per visą 
jos priekį. Tada, lygiai kaip tu dabar, kad ir kaip geisdamas pa- 
spoksoti man tarp kojų, kaltai pažiūri į akis. Tarsi tas vyras, žvelg- 
damas man į veidą, mėgintų parodyti, jog vis tiek priima mane 
kaip asmenybę, nors iš tikrųjų mąsto kaip gyvulys, kad ir koks 
gudrus ir išsilavinęs vaidintų esąs. Ar ne taip dabar jautiesi"? 

Jis neatsakė. Staiga suvokė, kad jau daugybę metų nėra buvęs 
šalia nuogos moters, ir nuo to suvokimo Rikio gelmėse tarsi 
pasigirdo stiprus aidas. Kiekvienas Vergilijos žodis skambėjo au- 
syse, ir suprato, kaip jam karšta, lyg dienos kaitra iš lauko ne- 
prašyta būtų įsiveržusi į kabinetą. 

Ji tebesišypsojo. Dar sykį siūbuodama apsigręžė ir vėl parodė 
savo figūrą. Grakščiai staipėsi, stabtelėdama tai vienoje, tai ki- 

toje padėtyje, lyg dailininko modelis ieškodama geriausios sto- 
vėsenos. Rodės, nuo kiekvieno jos kūno kryptelėjimo tempera- 
tūra kambaryje keliais laipsniais kilsteli. Paskui ji lėtai pasilenkė 
ir pakėlė nuo grindų juodąjį lietpaltį. Sekundėlę palaikė iškėlusi 
prieš save, lyg nenorėtų vilktis. Bet tuoj pat skubiai įkišo rankas 
į rankoves ir ėmė standžiai sagstytis priekį. Išnykus nuogybei, 
Rikis pasijuto lyg bundąs iš hipnotinio transo, ar bent jau maž- 
daug taip, kaip, jo įsivaizdavimu, turėtų jausti po narkozės bun- 
dą ligoniai. Buvo beprašnekąs, bet Vergilija iškelta ranka jį per- 
traukė. 

— Deja, Riki, - griežtai pasakė ji, —- šiandienos seansas baig- 
tas. Daviau daugybę žinių, o dabar tau laikas veikti. Šito tu ne- 
moki, ar ne? Tu moki klausytis. Ir nieko paskui. Tai va, Riki, tie 
laikai baigėsi. Dabar turėsi pažvelgti tikrovei į akis ir imtis veiks- 
mų. Kitaip... Na, negalvokim, kas bus kitaip. Kai vedlys rodo, 
turi žengti keliu. Neužsisėdėk vietoje. Dykos rankos trampa- 
ram. Ankstyvoji varnelė ir taip toliau. Štai tau puikūs patarimai. 
Klausyk jų. 

Ji greitai nužingsniavo prie durų. 

— Pala, - netyčiom išsprūdo jam, - ar jūs dar grįšit? 

— Negali Žinot, - šypteldama atsakė Vergilija. - Retkarčiais 
galbūt. Žiūrėsim, kaip tau seksis. 

Ji pravėrė duris ir išėjo. 

Rikis kurį laiką klausėsi jos kulniukų kaukšėjimo koridoriu- 
mi. Pašokęs nulėkė prie durų, staigiai atvėrė, bet Vergilija jau 
buvo dingusi. Jis valandėlę stabtelėjo, tuomet įėjo atgal į kabi- 
netą. Pripuolęs prie lango, pažvelgė lauk ir dar spėjo pamatyti, 
kaip jaunoji moteris išeina iš pastato. Bežiūrint privažiavo ilgas 
juodas limuzinas, ir Vergilija, nužengusi nuo šaligatvio, įsėdo į 
ji. Mašina nurūko gatve taip greitai, kad Rikis nebūtų spėjęs 
pastebėti numerių ar kitų atpažinimo ženklų, net jei būtų susi- 
protėjęs juos įsidėmėti. 

Kartais Keip Kodo paplūdimiuose, Velflyte, prie Rikio vasarna- 
mio, susidaro stiprios srovės, kurios būna pavojingos ir netgi 
mirtinos. Jos atsiranda, kai vandenyno jėga, nuolat bedaužyda- 
ma, pamažu išrausia vagą paplūdimį saugančiame smėlyje po ban- 
gomis. Atsivėrus ertmei, vandeniui staiga atsidaro naujas kelias 
grįžti į jūrą, ir jis liejasi tuo povandeniniu kanalu. Paviršiuje su- 
sidaro srovė. Į tokią srovę įkliuvus, reikia laikytis kelių gudry- 
bių, kurios yra nesmagios, galbūt baisios, labai varginančios, bet, 
svarbiausia, nepatogios. Nesilaikant gudrybių, galima žūti. Ka- 
dangi vaga siaura, niekada negalima srovei priešintis. Reikia tie- 
siog plaukti lygiagrečiai su krantu, ir po kelių sekundžių įnirtin- 
ga srovės jėga nusilps. Teliks paprasčiausiai išplaukti į krantą. 
Be to, tokios srovės dažniausiai nė nebūna ilgos, taigi galima 
plaukti iki galo ir šioms nusilpus, tiesiog susirasti tinkamą vietą 
ir parplaukti į paplūdimį. Rikis žinojo, kad tokios taisyklės at- 
rodė visiškai paprastos, dėstomos ant tvirtos žemės kokteilių 
vakarėlyje ar netgi stovint biriame karštame smėlyje ant vande- 
nyno kranto. Klausant galėtų pasirodyti, kad išsivaduoti iš sro- 
vės nė kiek ne sunkiau, nei nuspriegti nuo odos smėlio blusą. 

Aišku, tikrovėje daug sudėtingiau. Nenumaldomai traukiamas 
į vandenyną, tolyn nuo saugaus kranto, žmogus išsyk puola į 
paniką. Jėga, kur kas stipresnė už bet kurį žmogų, kelia siaubą. 
Baimė ir vandenynas - mirtinas derinys. Netrukus apima siau- 
bas ir nuovargis. Rikiui atrodė, kad bent sykį kas vasarą Cape 
Cod Times rašė apie plaukiką, pasmerktą paskęsti vos kelios 
pėdos nuo saugaus kranto. 

Rikis stengėsi suimti save į rankas, nes jautėsi pagautas srovės. 

Giliai įkvėpė ir iš visų jėgų pamėgino nuvyti šalin jausmą, kad 
jį neša link kažko tamsaus ir pavojingo. Vos limuzinas su Vergi- 
lija išnyko iš akių, pasičiupo kalendorių ir susirado Cimermano 
telefono numerį, užrašytą pirmame puslapyje, bet pamirštą, nes 
nekart neprireikė pacientui skambinti. Skubiai suspaudė myg- 

tukus, bet pasigirdo tik tuščias pypimas. Nei Cimermano. Nei 
Cimermano pernelyg globėjiškos motinos. Nei autoatsakiklio. 
Tik nuolatinis neviltį varantis pypimas. 

Tą sumaišties akimirką nusprendė geriausia būsiant pasikal- 
bėti su pačiu Cimermanu. Net jei ligonį Ražinis kažkaip įkalbė- 
jo nutraukti gydymą, galbūt, manė Rikis, jis vis tiek truputį at- 
skleis, kas jo kankintojas. Cimermanas buvo pikčiurna, bet nie- 
kaip nesugebėtų išsaugoti paslapties, kad ir kas jam būtų paliep- 
ta. Rikis nutrenkė ragelį vidury bevaisio pypimo ir pasičiupo 
paltą. Po kelių sekundžių jau ėjo pro laukujes duris. 

Miesto gatvės tebebuvo užlietos saulės, nors jau buvo vaka- 
rienės metas. Keliai tebebuvo užsikimšę nuo piko meto kamščių 
liekanų, bet ant šaligatvių besigrūdančios minios jau buvo pra- 
retėjusios. Nors Niujorkas ir didžiuojasi gyvenimu ištisą parą, 
tačiau, kaip ir bet kuris kitas miestas, gyvena tuo pačiu ritmu: 
ryto energija, vidudienio ryžtas, vakaro alkis. Rikis nekreipė dė- 
mesio į sausakimšus restoranus, nors ne sykį eidamas pro šalį 
užuodė viliojantį kvapą. Šį vakarą Rikio Starkso alkis buvo visai 
kitoks. 

Jis ėmėsi to, ko beveik niekad nedarė. Užuot susistabdęs tak- 
si, nužygiavo per Centrinį parką pėsčias. Tikėjosi, kad laikas ir 
mankšta padės suvaldyti jausmus ir susigaudyti, kas jam darosi. 
Bet nepaisant išsilavinimo ir sugebėjimo sutelkti dėmesį, kuriuo 
taip didžiavosi, sunkiai prisiminė, ką Vergilija sakė, nors kiek- 
viena jos kūno smulkmena, nuo lūpose žaidžiančios šypsenos, 
krūtų linkio, iki jos lyties pavidalo, be vargo kilo prieš akis. 

Ankstyvą vakarą tebetvėrė dienos kaitra. Nužingsniavęs kelis 
šimtus jardų, pajuto apie kaklą ir pažastyse besikaupiantį lipnų 
prakaitą. Atsilaisvino kaklaraištį, nusivilko švarką ir persimetė 
per pečius. Išoriškai atrodė atsipalaidavęs, nors toks visai nesi- 
jautė. Parke tebebuvo pilna besimankštinančių žmonių. Keletą 
kartų pasitraukė iš kelio pulkui bėgikų. Sutiko tvarkingų žmo- 
nių, vedžiojančių šunis tam skirtose vietose, praėjo pustuzinį 

grupelių, žaidžiančių beisbolą. Beisbolo aikštelės buvo išdėsty- 
tos taip, kad jų užribiai kirtosi. Pastebėjo, kad dažnai vienos 
komandos dešiniojo krašto gynėjas stovėdavo beveik greta kitos 
komandos kairiojo krašto gynėjo, žaidžiančio kitą žaidimą. Ro- 
dėsi, erdve dalijamasi pagal keistą miesto etiketą: kiekvienas žai- 
dėjas stengėsi sekti savo Žaidimą ir netrukdyti kitam. Kartais 
lazda atmuštas kamuoliukas nulėkdavo į gretimą žaidimo aikš- 
telę. Tuomet jos žaidėjai mandagiai pasitraukdavo į šalį, leisda- 
vo kamuoliuką pasiimti ir tik tada vėl pradėdavo žaisti. Rikis 
mąstė, kad gyvenimas retai kada būna toks paprastas ir dar re- 
čiau toks panašus į baletą. Dažniausiai, galvojo jis, painiojamės 
kits kitam po kojomis. 

Iki kvartalo, kurio viename daugiabutyje gyveno Cimerma- 
nas, sparčiai žingsniavo dar penkiolika minučių. Vietą pasiekė 
jau kaip reikiant suprakaitavęs ir gailėjosi, kad neapsiavė kokių 
senų teniso batelio ar sportbačių vietoj odinių smailianosių, ku- 
rie truputį spaudė ir galėjo pritrinti pūslę. Jautė, kaip prie kūno 
limpa apatiniai, iš po jų drėgmė dėmėmis išsilieja ant šviesiai 
mėlynų marškinių. Plaukai atrodė susivėlę ir prilipę prie kaktos. 

Stiklinėje parduotuvės vitrinoje Rikis suglumęs stebėjo savo 
atspindį. Vietoj tvarkingo, susikaupusio gydytojo, pasitinkančio 
pacientus prie kabineto durų su lošėjo veido išraiška, matė pasi- 
šiaušusį, susinervinusį žmogų, besiblaškantį neryžtingumo labi- 
rinte. Nusprendė, kad atrodo klaikiai susivėlęs ir trupučiuką iš- 
sigandęs, todėl keletą minučių pamindžikavo, mėgindamas apsi- 
raminti. 

Per beveik ištisus tris dešimtmečius darbo jis dar niekada ne- 
buvo pažeidęs griežtų ir oficialių paciento ir analitiko santykių. 
Nėsyk nė į galvą nešovė nueiti pas pacientą į namus pažiūrėti, 
kaip šis laikosi. Kad ir kokią didelę neviltį išgyventų klientai, tai 
jie su savo depresija turėjo nusigauti pas Rikį. Jie jo šaukėsi. Jei 
pacientus apimdavo sutrikimas ir nerimas, paskambindavo jam 
ir sutardavo susitikti - kabinete. Tai buvo neatsiejama sveikimo 

dalis. Kad ir kaip kai kuriems tai buvo sunku, kad ir kaip juos 
luošino jų emocijos, pats fizinis veiksmas - atėjimas pas Rikį — 
buvo labai svarbus žingsnis. Nešti terapiją lauk iš uždaro kabi- 
neto pasitaikydavo nepaprastai retai. Kartais dirbtinės ribos ir 
atstumas, kuriamas paciento ir daktaro santykio, rodėsi Žiau- 
rus, bet tik dėl to atstumo gimdavo įžvalgos. 

Jis stoviniavo prie kampo pusė kvartalo nuo Cimermano na- 
mo, truputį priblokštas, kad čia atėjo. Nešovė mintis, kad stovi- 
niavimas ne taip labai skyrėsi nuo Cimermano žingsniavimo prie- 
šais Rikio kabineto duris. 

Paėjėjo porą žingsnelių, bet sustojo. 

Papurtė galvą ir pats sau garsiai pratarė: „Negaliu“. 

Matyt, pro šalį ėjusi jauna porelė jį nugirdo, nes vaikinas pasakė: 

— Aišku, gali, drauguži. Juk ne taip jau ir sunku, - lyg atsakyda- 
mas. Mergina, įsikabinusi šiam į parankę, pratrūko juokais, pas- 
kui žaismingai kumštelėjo į pašonę, lyg gėdindama, kad drįsta 1š- 
syk būti ir šmaikštus, ir nemandagus. Jie praėjo ir patraukė į savo 
vakarą, o Rikis liko stovėti, siabuodamas lyg pririšta valtis, nega- 
linti nuplaukti, bet vis tiek stipriai tempiama vėjo ir srovės. 

— Kaip ji sakė? - sušnabždėjo pats sau. 

Lygiai antrą trisdešimt septynios metro stotelėje netoliese Ci- 
mermanas nusprendė nutraukti gydymą. 

Kažkokia nesąmonė. 

Žvilgtelėjęs per petį, prie kampo pamatė telefono būdelę. Nu- 
šuoliavo prie jos, įmetė į automatą dvidešimt penkis centus ir 
skubiai suspaudė Cimermano numerį. Telefonas ir vėl tuziną kar- 
tų suskambėjo, o atsakymo nebuvo. 

Tačiau Rikis šįsyk pajuto palengvėjimą. Kadangi niekas neat- 
sakė Cimermano namuose, nebebuvo reikalo belsti į duris, nors 
stebėjosi, kad neatsiliepė Cimermano motina. Jos sūnus pasa- 
kojo, kad, nusilpusi nuo ligos, didžiąją dalį laiko ji nesikėlė iš 
lovos, bet vis dėlto yra pakankamai stipri nepaliaujamai lieti piktų 
reikalavimų ir žeminančių pastabų srautą. 

Padėjo ragelį ir atsitraukė. Ilgai stebeilijo į kvartalą Cimer- 
mano buto kryptimi, papurtė galvą. Paliepė sau suvaldyti padėtį. 
Grasinamas laiškas, pornografija užverstas vaikas, netikėtai jo 
kabinete pasirodžiusi nuoga gražuolė išmušė jį iš vėžių. Nuspren- 
dė reikėsiant įsivesti tvarką, o tada susidaryti paprastą veiksmų 
planą žaidimo, į kurį buvo įtrauktas. O mesti velniop beveik me- 
tų Rodžerio Cimermano terapijos vien todėl, kad išsigando ir 
elgiasi neapgalvotai, tikrai nereikia. 

Šitaip sau pasakęs, aprimo. Apsigręžęs ketino traukti namo ir 
pradėti krautis daiktus atostogoms. 

Tačiau žvilgsnis užkliuvo už įėjimo į Devyniasdešimt antro- 
sios gatvės metro stotį. Kaip ir daugumą stočių, šią težymėjo į 
požemį besileidžiantys laiptai ir virš jų pakabintas kuklus gelto- 
nas užrašas. Paėjėjo ta kryptimi, stabtelėjo laiptų viršuje, paskui 
staiga pasileido žemyn, nujausdamas klaidą ir baimę, lyg kažkas 
pamažu ryškėtų ir aiškėtų iš po rūko ir miglos. Jo žingsniai kauk- 
šėjo ant laiptų. Dirbtinė šviesa dūzgė, burzgė ir atsispindėjo sie- 
nų plytelėse. Tunelio gilumoje sudundėjo traukinys. Staiga užuodė 
tokį priplėkusi kvapą, lyg būtų atvėręs daugelį metų uždarytą 
spintą, paskui pajuto susikaupusį karštį, tarsi dienos kaitra būtų 
prikepinusi stotį ir tik dabar ėmusi vėsti. Tuo metu stotyje žmo- 
nių buvo nedaug. Rikis pastebėjo vienišą juodaodę moterį žeto- 
nų kioske. Akimirką luktelėjo, kol nuo jos atsitraukė smulkių 
reikalaujantis pulkas žmonių, tada prisiartino. Pasilenkė prie ap- 
valaus sidabriško garsiakalbio nedūžtamo stiklo langelyje. 

— Atleiskit, - pradėjo. 

- Reik smulkių? Kelio? Žemėlapis ana ten ant sienos. 

— Ne, - atsakė jis, purtydamas galvą. - Norėjau paklausti, 
atleiskit, gal pasirodys keista, bet... 

— Ko nori, vyruti? 

— Na, norėjau paklausti, ar čia šiandien nieko nenutiko? Po- 
piet... 

- Šito klausk farų, - atkirto ji. - Buvo prieš mano pamainą. 

— Bet kas... 

— Aš čionai nebuvau. Nieko nemačiau. 

— Bet kas atsitiko? 

— Bičiukas iššoko prieš traukinį. O gal nupuolė, nežinau. Fa- 
rai atvarė ir dingo prieš mano pamainą. Sutvarkė bardaką ir po- 
rą iš liaudies prigriebė liudininkais. Viskas. 

— Kokie farai? 

— Visuomeninio transporto. Iš Devyniasdešimt šeštosios ir 
Brodvėjaus. Su jais kalbėk. Nieko smulkiau nežinau. 

Rikis atsitraukė. Jam raižė pilvą, sukosi galva, beveik pykino, 
trūko oro, o stotyje buvo tvanku. Atvažiavo traukinys ir pripildė 
stotį ilgo cypimo, lyg lėtėdamas prieš sustojimą baisiausiai kan- 
kintųsi. Garsas užplūdo Rikį lyg kumščių smūgių kruša. 

— Ei, pone, ar viskas tvarka? - per triukšmą šūktelėjo moteris 
iš būdelės. - Jums berods bloga. 

Jis linktelėjo ir sukuždėjo atsakymą, kurio ji, be abejo, neiš- 
girdo. 

— Nieko baisaus, - sakė jis, bet aiškiai melavo. Lyg girtuoklis, 
vairuojantis mašiną vingiuotais keliais, Rikis išsvirduliavo išėji- 
mo link. 


Penktas skyrius 


Viskas pasaulyje, į kurį tąvakar įžengė, Rikiui atrodė neatpažįs- 
tama. 

Visuomeninio transporto policijos nuovados prie Devynias- 
dešimt šeštosios gatvės ir Brodvėjaus kampo vaizdai, garsai ir 
kvapai panėšėjo į vedantį į miestą langelį, pro kurį jis niekad 
anksčiau nebuvo pažvelgęs ir išvis vargiai tenuvokė apie jo bu- 
vimą. Vos įėjus pro nuovados duris, jautėsi silpnas šlapimo ir 
vėmalų dvokas, gožiamas aštresnio stipraus valiklio kvapo, lyg 
kažkas būtų siaubingai sublogavęs, o paskui tik paskubomis ir 
neatidžiai viskas būtų išvalyta. Nuo tokio šlykštumo suabejo- 
jo, ir tiek laiko pakako, kad jį užplūstų keistas triukšmas — 
kasdienybė, sumišusi su netikrumu. Iš nematomos areštinės 
vyriškis rėkavo nesuprantamas žodžių samplaikas, žodžių, ku- 
rie, rodės, aidėjo po visą įėjimą, nesusiję su niekuo kitu, kas 
vyko viduje. Priešais sunkų medinį seržanto stalą priimamaja- 
me pikta moteriškė su verkiančiu vaiku ant rankų lyg iš kul- 
kosvaidžio tratino ispaniškus keiksmus. Pro šalį slankiojo po- 
licijos pareigūnai šviesiai mėlynais marškiniais, drėgnais nuo 
nesiliaujančios dienos kaitros. Jų odiniai ginklų diržai keistai 
atitarė lakuotų juodų batų gurgždėjimui. Kažkur nematomas 
skambėjo telefonas, bet niekas nekėlė ragelio. Kažkas ateida- 
vo ar išeidavo, juokėsi ar verkė, o tarpais vis pasigirsdavo keiks- 
mų pliūpsnis - arba iš šiurkščių pareigūnų, arba iš tų nedažnų 

lankytojų, kurie su antrankiais buvo velkami po negailestingo- 
mis priimamojo dienos šviesos lempomis. 

Rikis svyravo tarpduryje, priblokštas to, ką matė ir girdėjo, 
nežinojo, ką daryti. Staiga pro šalį praskuodė pareigūnas, šauk- 
damas: 

— Iš kelio, drauguži, duok praeiti... 

Rikis, lyg virve trūktelėtas, negrabiai žingtelėjo pirmyn. 

Moteriškė prie seržanto stalo pagrūmojo priimamojo parei- 
gūnui kumščiu, išspjovė paskutinį pliūpsnį žodžių, tvirtai suki- 
busių į keiksmų sieną, ir, krestelėjusi ir atgręžusi vaiką, nusisu- 
ko ir nuputojo sau, stumtelėdama Rikį iš kelio, lyg jis būtų koks 
tarakonas. Rikis atsargiai prisiartino prie pareigūno, sėdinčio 
už stalo. Kažkas, stovėjęs maždaug ten pat, kur dabar Rikis, 
paslapčia išraižė medyje BIBIS - matyt, toji nuomonė niekam 
nerūpėjo tiek, kad ją nuvalytų. 

— Atleiskite, - pradėjo Rikis, bet jį tuojau pat pertraukė. 

— Atleidimo niekam niekada iš tikrųjų nereikia, drauguži. 
Taip tik sakoma. Iš tikro Žmonės to neturi galvoje. Bet ką jau, 
išklausysiu kiekvieno. Nagi, dėl ko, tavo manymu, tau reikia 
atleidimo? 

— Jūs ne taip mane supratote. Norėjau pasakyti... 

— Taip pat niekas niekada nesako to, ką nori. Svarbi gyvenimo 
pamoka. Ji praverstų, jei ją išmoktų daugiau žmonių. 

Policininkui tikriausiai buvo truputį per keturiasdešimt, 0 at- 
saini šypsena tarsi sakė, kad savo gyvenime jis jau pamatęs vis- 
ką, ką verta pamatyti. Jis buvo kresnas vyras tvirtu kultūristo 
kaklu ir glotniais juodais plaukais, suglostytais nuo kaktos atgal. 
Stalas buvo apšnerkštas anketomis ir ataskaitomis, akivaizdžiai 
nutėkštomis be jokios tvarkos. Retkarčiais pareigūnas suimda- 
vo porą jų ir susegdavo, garsiai taukštelėdamas senovišku segik- 
liu, o paskui nušveisdavo į vielinį krepšį. 

— Leiskite pamėginti dar kartą, — galiausiai tvirtai pareiškė 
Rikis. 

Policininkas ir vėl išsišiepęs papurtė galvą. 

— Niekam niekada neleidžiama pamėginti dar kartą - bent jau 
man neteko su tuo susidurti. Visi sakome norį pradėti naują gy- 
venimą, tačiau taip tiesiog neišeina. Bet ką jau, bandyk. Galbūt 
tau pirmam pasiseks. Taigi kuo galiu padėti, drauguži? 

— Šiandien Devyniasdešimt antrosios gatvės stotyje įvyko ne- 
laimė. Žmogus nukrito... 

— Kiek girdėjau, nušoko. Tu liudininkas? 

— Ne. Bet manau, kad pažinojau tą žmogų. Buvau jo daktaras. 
Man reikia informacijos... 

— Sakai, daktaras? Koks daktaras? 

— Pastaruosius metus jis lankė mano psichoanalizės seansus. 

— Tu psichoterapeutas? 

Rikis linktelėjo galvą. 

— Nagi, nagi, įdomus darbas, — tarė pareigūnas. - Naudoji 
kušetę? 

— Teisingai. 

— Rimtai? Ir žmonės vis tiek turi ką pasakyti? Aš tikriausiai 
nusnūsčiau, vos padėjęs galvą. Tik nusižiovaučiau ir išsijung- 
čiau. Bet žmonės rimtai krepšius prišneka? 

— Kartais. 

— Geras. Na, vienas jau nebepliurps. Verčiau pašnekėk su de- 
tektyve. Ten, pro dvivėres duris, tiesiai koridorium, kabinetas 
kairėje. Bylą tiria Rigins - ar tai, kas iš bylos liko, kai per Devy- 
niasdešimt antrosios gatvės stotį šešiasdešimties mylių greičiu 
pervažiavo Aštuntojo aveniu ekspresas. Jei reikia smulkmenų, 
drožk ten. Kalbėk su detektyve. 

Policininkas mostelėjo į dvigubas duris, vedančias į nuovados 
gilumą. Jam berodant, Rikis girdėjo vinguriuojantį triukšmą, ky- 
lantį iš patalpos, kuri rodėsi esanti tai virš jų, tai po jais. Priima- 
mojo seržantas nusišypsojo. 

— Tas bičas mane šįvakar dar užknis, - pasakė nusisukdamas, 
imdamas krūvelę popierių ir segdamas juos su kone šūvio gar- 
su. — Jei neužtils, man, ko gero, pačiam šįvakar prisireiks psi- 
choterapeuto. Matai, daktarėli, tau praverstų nešiojama kušetė. 

Nusikvatojo, sumosavo rankomis, nuo kurių vėjelio sušlamė- 
JO popieriai, ir nuginė Rikį reikiama kryptimi. 


Rikis Starksas įėjo pro duris kairėje su užrašu „DETEKTYVŲ 
BIURAS“ ir pateko į mažų kabinetų labirintą su pilkais plieni- 
niais stalais ir ta pačia įkyriai ryškia šviesa lubose. Jis sekundėlę 
mirkčiojo, lyg šviesa dirgintų akis kaip jūros vanduo. Prie arti- 
kaklaraiščiu pasižiūrėjo į jį. 

— Galiu kuo nors padėti? 

— Detektyvas Riginsas? 

Detektyvas papurtė galvą. 

— Ne, ne aš. Ji ten, gale, kalbasi su paskutiniais žmonėmis, 
bent šiek tiek mačiusiais tą šiandienos savižudį. 

Rikis pažvelgė per kabinetus ir pamatė beveik vidutinio am- 
Žiaus moterį vyriškais šviesiais mėlynais marškiniais ir dryžuotu 
šilkiniu kaklaraiščiu, nors ir laisvai kabančiu aplink kaklą, bet 
labiau už viską primenančiu pakaruoklio kilpą. Ji vilkėjo plačio- 
mis pilkomis kelnėmis, derančiomis prie patalpos, ir avėjo bal- 
tais sportbačiais, kurių ryškiai oranžinė juostelė ant šono švie- 
tė iš tolo. Pilkšvi plaukai buvo stipriai surišti į uodegą ant pa- 
kaušio, todėl ji atrodė truputį senesnė nei kokių trisdešimt pen- 
kerių, kuriuos Rikis būtų jai davęs. Jos akių kampučiuose ryš- 
kėjo nuovargio raukšlės. Detektyvė kalbėjosi su pora juodao- 
džių paauglių, dėvinčių nežmoniškai plačiais mėlynais džinsais 
ir beisbolo kepuraitėmis, keistai nusuktomis į šoną, lyg kreivai 
priklijuotomis prie galvų. Jei Rikis būtų labiau domėjęsis iš- 
oriniu pasauliu, būtų supratęs, kad dabar tokia mada. Kadangi 
nesidomėjo, tik pagalvojo, kad vaikai atrodo labai jau keistai ir 
truputį bauginančiai. Susitikęs tą porelę gatvėje, tikrai būtų 
išsigandęs. 

Detektyvas priešais staiga paklausė: 

— Jūs dėl to savižudžio Devyniasdešimt antrojoje gatvėje? 

Rikis linktelėjo. Detektyvas pakėlė telefono ragelį. Mostelėjimu 
parodė į pustuzinį medinių kėdžių kietomis atkaltėmis prie kabine- 
to sienos. Užimta buvo tik viena kėdė. Joje sėdėjo apskurusi mur- 
zina nenusakomo amžiaus moteris, kurios sulipę sidabriškai žili 
plaukai lyg nuo sprogimo šiaušėsi į visas puses. Rikiui pasirodė, 
kad ji kalbasi su savim. Moteris vilkėjo storą apdriskusį paltą, kurį 
vis kiečiau gniaužė aplink save, truputį lingavo kėdėje, lyg mušda- 
ma taktą viduje pulsuojančiai energijai. Benamė šizofrenikė, išsyk 
diagnozavo Rikis. Tokio paciento neturėjo nuo studijų laikų, nors 
per tuos metus dažnai pralėkdavo pro tokius žmones, paspartinda- 
mas šaligatviu žingsnį kaip ir beveik bet kuris kitas niujorkietis. 
Pastaraisiais metais benamių atrodė mažiau, bet Rikis visada ma- 
nydavo, kad politiniais būdais juos tiesiog išstūmė į kitas vietas, 
kad džiūgaujantiems turistams ir skubantiems per miesto centrą 
piniguočiams rečiau tektų juos susitikti. 

— Prisėskite ten, šalia LuAnos, - pasakė detektyvas. - Prane- 
šiu Rigins, kad ji turi pašnekėti su dar vienu gyvu. 

Išgirdęs moters vardą, Rikis krūptelėjo. Giliai įkvėpęs, nuėjo 
prie kėdžių. 

— Ar galima čia prisėsti? — paklausė, rodydamas į kėdę šalia 
moters. Ji pažvelgė į jį, truputį nustebusi. 

— Klausia, ar gali čia prisėsti. Kas aš? Kėdžių karalienė? Ką 
reikia atsakyti? Taip? Ne? Jam galima sėdėti, kur nori... 

LuAnos nagai buvo pajuodę ir aplūžinėję, o panagės pilnos 
purvo. Rankos buvo nusėtos randais ir pūslėmis, o ant vienos 
puikavosi įbrėžimas, kuris atrodė užkrėstas, ištinusi oda aplink 
tamsiai rudą šašą buvo beveik violetinė. Rikis pamanė, kad tu- 
rėtų skaudėti, bet nieko nepasakė. LuAna patrynė delnais lyg 
virėjas, barstantis druską virš patiekalo. 

Rikis klestelėjo šalia. Pasimuistė, lyg mėgindamas patogiai įsi- 
taisyti, tada paklausė: 

— Taigi, LuAna, tu buvai metro stotyje, kai ant bėgių nukrito 
žmogus? 

LuAna pažiūrėjo aukštyn į dienos šviesos lempą, tiesiai į negai- 
lestingai ryškų švitesį. Nežymiai gūžtelėjo pečiais, tada atsakė: 

— Taigi jam rūpi, ar buvau ten, kur žmogus palindo po trauki- 
niu? Turėčiau papasakoti jam, ką mačiau, visur kraujas, visi kly- 
kia, siaubas, paskui atvažiavo policija. 

— Ar tu gyveni metro stotyje? 

— Klausia, ar aš ten gyvenu, na, turėčiau jam pasakyti, kartais, 
kartais ten gyvenu. 

LuAna, tankiai mirksėdama ir sukiodama galvą, lyg visame 
kambaryje matytų vaiduoklius, pagaliau nusigręžė nuo šviesos. 
Po kurio laiko atsigręžė į Rikį. 

— Mačiau, - pasakė. — Ar ir tu ten buvai? 

— Ne, - atsakė jis. - Aš pažinojau tą žmogų, kuris žuvo. 

— Ak, liūdna, - ji pakratė galvą, — tau labai liūdna. Aš irgi 
pažinojau žmonių, kurie žuvo. Tada ir man buvo liūdna. 

— Taip, - pritarė. - Liūdna. 

Rikis vargais negalais jai šyptelėjo. Ji irgi šyptelėjo. 

— LuAna, papasakok, ką matei. 

Ji kartą ar du kostelėjo, lyg mėgindama atsikrenkšti. 

— Klausia, ką aš mačiau, — pasakė ji, žiūrėdama į Rikį, bet 
nebūtinai kalbėdama su juo. - Klausia apie žmogų, kuris Žuvo, 
ir dar apie gražią moterį. 

— Kokią gražią moterį? — paklausė Rikis, stengdamasis laiky- 
tis ramiai. 

— Jis nežino apie labai gražią moterį. 

— Ne, nežinau. Bet man įdomu, - atsakė, mėgindamas ją at- 
sargiai paskatinti, kad kalbėtų toliau. 

LuAnos akys nuklydo į tolį, lyg žvelgtų į kažką nematoma, 
gal kokį miražą, ir ji prabilo lengvai ir draugiškai: 

— Nori Žinoti, kad graži moteris priėjo prie manęs, kai tik tas 
žmogus bum! Ir ji man sako švelniai švelniai: LuAna, ar matei? 
Ar matei, kaip žmogus nušoko po traukiniu? Ar matei, kaip jis 
nulipo nuo platformos kaip tik tada, kai atvažiavo traukinys, ten 

buvo ekspresas, supranti, jis nesustoja, niekada nesustoja, jeigu 
nori įlipti į traukinį, turi laukti vietinio, ir kaip jis nušoko! Siau- 
bas, siaubas. Ji man ir sako: LuAna, ar matei, kaip jis nusižudė"? 
Jo niekas nenustūmė, sako ji. Visiškai niekas. Tikrai tikrai, Lu- 
Ana, to žmogaus niekas nenustūmė, bum! Jis tiesiog nulipo, sa- 
ko ta moteris. Kaip liūdna. Turbūt baisiausiai užsinorėjo numir- 
ti šitaip staiga, bum! Ir tada šalia jos yra vyras, visai šalia labai 
gražios moters, ir jis sako: LuAna, turi papasakoti policijai, ką 
matei, papasakok, kaip matei vyrą praeinant tiesiai pro kitus 
vyrus ir moteris ir šokant, bum! Mirė. Ir tada gražioji moteris 
man sako, ji sako: LuAna, papasakok policijai, tai tavo kaip pi- 
lietės pareiga papasakoti, kad matei, kaip žmogus nušoko. Ir 
man duoda dešimt dolerių, bet liepia pažadėti. LuAna, sako ji, 
ar pažadi nueiti į policiją ir papasakoti, kad matei, kaip Žmogus 
nušoko, ate ate? Taip, sakau aš. Pažadu. Todėl atėjau papasakoti 
policijai, kaip ji liepė ir kaip aš pažadėjau. Ar tau irgi davė de- 
šimt dolerių? 

— Ne, - lėtai atsakė Rikis, - man ji nedavė dešimt dolerių. 

— Ak, kaip gaila, - tarė LuAna, kratydama galvą. - Tau nepa- 
sisekė. 

— Taip. Labai gaila, - sutiko Rikis. - Tikrai nepasisekė. 

Pakėlęs akis, jis pamatė per kabinetą prie jų ateinančią detek- 
tyvę. 

Dienos įvykiai rodėsi ją išvarginę dar labiau, nei Rikiui iš pra- 
džių pasimatė per kabinetą. Detektyvės Rigins judesiai išdavė 
įskaudusius raumenis, nuovargį ir dvasią, palaužtą bent iš dalies 
dienos kaitros ir tikrai to, kad popietę teko praleisti kruopščiai 
talkininkaujant bedalio pono Cimermano palaikų rinkime, o pas- 
kui mėginant išsiaiškinti paskutines jo akimirkas prieš nulipant 
nuo metro platformos. Kad sveikindamasi ji sugebėjo bent tru- 
putį šyptelėti, jį nustebino. 

— Sveiki, - pasakė ji. - Kiek suprantu, jūs čia dėl pono Cimer- 
mano? 

Nespėjus atsakyti, detektyvė Rigins atsigręžė į LuAną ir pri- 
dūrė: 

- LuAna, aš paprašysiu pareigūno tave nuvežti į Šimtas ant- 
rosios gatvės prieglaudą nakčiai. Ačiū, kad atėjai. Labai padė- 
jai. LuAna, būk gera, pasilik prieglaudoje, gerai? Man dar gali 
tavęs prireikti. 

— Ji sako pasilik prieglaudoj, bet nežino, kad mes nekenčiam 
prieglaudos. Ten pilna blogų ir pamišusių senių, kurie nori api- 
plėšti ir nudurti, jeigu Žino, kad turi dešimt dolerių iš gražios 
moters. 

— Aš padarysiu taip, kad niekas nesužinotų. Tau bus saugu. 
Labai prašau. 

LuAna papurtė galvą, bet prieštaraudama pati sau atsakė: 

— Pasistengsiu, detektyve. 

Detektyvė Rigins parodė į duris, prie kurių lūkuriavo pora 
uniformuotų pareigūnų. | 

— Va jie tave nuves, gerai? 

LuAna atsistojo, kratydama galvą. 

— Mašina važiuoti bus smagu, LuAna. Jeigu nori, paprašysiu 
jų ijungti švyturėlius ir sireną. 

Nuo šito LuAna nusišypsojo. Džiūgaudama lyg vaikas palink- 
sėjo galva. Detektyvė pamojo uniformuotiems policininkams ir 
tarė: 

— Vaikinai, liudininkei reikia raudono kilimo. Prasineškit su 
švyturėliais ir viskuo kitu, gerai? 

Abu pareigūnai šypsodamiesi gūžtelėjo. Tokia pareiga buvo 
lengva, ir jie nesiskundė, jei tik LuAna mašinoje neužsisėdės 
tiek ilgai, kad vimdanti prakaito, purvo ir užkrato smarvė, gau- 
bianti ją lyg kvepalų debesis, liktų jai išlipus. 

Rikis žvelgė pamišėlei įkandin, kol ji, vėl linkčiodama ir mur- 
mėdama pati sau, išturseno su policininkais pro duris. Atsisu- 
kęs pamatė, kad detektyvė Rigins irgi ją stebėjo. Policininkė at- 
siduso. 

- Ji dar tikrai ne blogiausia, kokių būna, — pasakė. - Ir toli 
nesiblaško. Dažniausiai būna už sandėlio Devyniasdešimt sep- 
tintojoje gatvėje, stotyje, kaip šiandien, arba prie įėjimo į River- 
saido parką Devyniasdešimt šeštojoje. Suprantu, ji pamišusi ir 
gyvena ne šiam pasauly, bet nepikta, kaip kai kurie. Įdomu, kas 
ji iš tikrųjų. Daktare, kaip manote, galbūt kas nors kur nors dėl 
jos rūpinasi? Kur nors Cincinatyje ar Mineapolyje. Šeima, drau- 
gai, giminės svarsto, kas galėjo nutikti jų kvanktelėjusiai tetulei 
ar pusseserei. Galbūt ji paveldėjo kokį naftos verslą ar laimėjo 
loterijoje. Va čia tai būtų smagu, ką? Kažin kas jai nutiko, kad 
atsidūrė gatvėje. Tie visi pasiutę chemikaliukai smegenyse tie- 
siog nevaldomai išsiburbuliavo. Bet čia jau jūsų sritis, ne mano. 

— Tiesą sakant, vaistų taip gerai neišmanau, - atsakė Rikis, — 
ne taip, kaip mano kolegos. Tokiai sunkiai šizofrenijai, kaip jos, 
neabejotinai būtini vaistai, o tai, kuo aš užsiimu, Lu Anai turbūt 
nedaug padėtų. 

Detektyvė Rigins parodė ranka savo stalą, prie kurio buvo 
pristumta kėdė. Jie sykiu perėjo kambarį. 

— Tai jūs šnekorius, ką? Iškalbat visas bėdas, tiesa? Tik kal- 
bat, kalbat, kalbat, ir anksčiau ar vėliau viskas išaiškėja? 

— Labai jau supaprastinate, detektyve. Bet neklystat. 

— Mano sesuo po skyrybų vaikščiojo pas psichoterapeutą. Tik- 
rai padėjo susitvarkyti gyvenimą. Užtat mano pusseserė Marsė — 
tokia, kuriai virš galvos visada kabo juodas debesis - vaikščiojo 
pas kažkokį berną trejus metus, bet po jų tik dar labiau susimo- 
vė, nei pradžioje. 

— Gaila. Kaip ir kiekvienoje profesijoje, tarp mūsų esama ne- 
vienodai gerų specialistų, - Rikis su detektyve atsisėdo prie sta- 
lo. - Bet... 

Detektyvė Rigins nutraukė, prieš jam pabaigiant klausimą. 

— Sakete, kad buvote pono Cimermano psichoterapeutas, tiesa? 

Ji išsitraukė užrašų knygelę ir pieštuką. 

— Taip. Jo analizė truko jau metus. Bet... 

— Ar per pastarąsias porą savaičių pastebėjote paūmėjusį po- 
linkį į savižudybę? 

— Ne. Visiškai ne, - tvirtai atsakė Rikis. 

Detektyvė, mažumėlę nustebusi, kilstelėjo antakius. 

— Tikrai? Nieko panašaus? 

— Kaip jau sakiau, - atsakė Rikis. — Iš tiesų... 

— Tuomet nuo analizės jam gerėjo? 

Rikis susimąstė. 

— Na? - griežtai paklausė detektyvė. - Ar jis sveiko? Labiau 
valdėsi? Darėsi tvirtesnis? Labiau pasirengęs grumtis su pasau- 
liu? Ne toks nusiminęs? Ne toks piktas? 

Prieš atsakydamas, Rikis ir vėl pagalvojo. 

— Sakyčiau, nei jums, nei man neatrodytų, kad persilaužė. Jis 
vis dar įnirtingai kovojo su tuo, kas gadino jam gyvenimą. 

Detektyvė Rigins šyptelėjo, bet be džiaugsmo. Jos žodžiai nu- 
skambėjo šiurkštokai. 

— Taigi po beveik metų kone nesiliaujančio gydymo, penkias- 
dešimt minučių per dieną, penkias dienas per savaitę - sakyki- 
me, maždaug keturiasdešimt aštuonias savaites per metus - ga- 
lima drąsiai sakyti, kad gyvenime jis tebesijautė nusiminęs ir pa- 
simetęs? 

Rikis trumpai prikando lūpą, tada linktelėjo. 

Detektyvė Rigins brūkštelėjo kelis žodžius užrašų knygutėje. 
Rikis nematė, ką ji rašė. 

— Ar „neviltis“ būtų per stiprus žodis? 

— Taip, - susierzinęs atkirto Rikis. 

— Net jei kaip tik taip pirmiausia sakė jo motina, su kuria 
gyveno? Ir taip kalbėjo kai kurie bendradarbiai? 

— Taip, - spyrėsi Rikis. 

— Taigi jūs nemanote, kad jis ketino žudytis? 

— Detektyve, juk sakiau, jam nepasireiškė jokie įprasti simp- 
tomai. Jei būtų pasireiškę, būčiau ėmęsis priemonių... 

— Kokių? 

— Būčiau mėginęs tiksliau pakreipti seansus. Galbūt netgi sky- 
ręs vaistų, jei tikrai būčiau manęs, kad grėsmė rimta... 

— Rodos, jūs ką tik sakėte, kad nemėgstate skirti vaistų ? 

— Nemėgstu, bet... 

— Ar ketinate atostogauti? Kada nors artimiausiu metu? 

— Taip. Rytoj. Bent jau planuoju pradėti atostogas, bet ką tai 
turi... 

— Taigi nuo rytdienos jo gydymui atostogos? 

— Taip, bet neįžvelgiu... 

Detektyvė nusišypsojo. 

— Įdomu, kai tokius žodžius taria psichoterapeutas. 

— Kokius žodžius? — paklausė Rikis, jausdamas viduje siau- 
čiantį pasipiktinimą. 

— „Neįžvelgiu...“, - atsakė detektyvė Rigins. —- Ar ne tai jūs 
vadinate froidišku riktu? 

— Ne. 

— Taigi nemanot, kad jis nusižudė? 

— Ne, nemanau. Aš tik... 

— Ar anksčiau jums yra tekę patirti paciento savižudybę? 

— Taip. Deja. Bet tada visi ženklai buvo akivaizdūs. Be to, 
mano pastangų nepakako tokiai giliai depresijai palengvinti. 

— Jums ta nelaimė kuriam laikui įstrigo, daktare? 

— Taip, - šaltai atsakė Rikis. 

— Būtų negerai jūsų verslui ir baisiausiai pakenktų reputaci- 
jai, jei dar vienas ilgalaikis pacientas būtų nusprendęs vienas prieš 
vieną susiimti su Aštuntosios aveniu ekspresu, ar ne? 

Rikis susiraukęs atsilošė kėdėje. 

— Man nepatinka jūsų klausimo potekstė, detektyve. 

Rigins šypsodamasi lengvai papurtė galvą. 

— Tuomet tęskime. Jei nemanote, kad jis nusižudė, tuomet 
kažkas turėjo jį pastumti po traukiniu. Ar ponas Cimermanas 
kada nors minėjo, kad kažkas jo nekenčia, ar laiko nuoskaudą, 
ar gali turėti motyvą žmogžudystei? Su jumis kalbėdavosi kas- 

dien, tai, matyt, jei būtų persekiojęs koks nežinomas žudikas, 
būtų užsiminęs. Ar užsiminė? 

— Ne. Niekada neminėjo nieko, kas atitiktų jūsų išvardytas 
kategorijas. 

— Niekada nesakė „Taigi jis nori, kad aš mirčiau...“? 

— Ne. 

— Ojei būtų sakęs, jūs atsimintumėte? 

- Žinoma. 

— Gerai, taigi akivaizdžiai nematyti, kas būtų norėjęs jį už- 
lenkti. Jokio verslo partnerio? Buvusios meilužės? Apgauto vy- 
ro? Jūsų manymu, už ką jį nustūmė po traukiniu? Dėl juoko? 
Kokios kitos paslaptingos priežasties? 

Rikis susimąstė. Suprato dabar turįs progą papasakoti poli- 
cijai apie laišką, reikalaujantį, kad nusižudytų, apie nuogalės 
Vergilijos apsilankymą, žaidimą, kurį jis kviečiamas žaisti. Te- 
reikėjo pasakyti, kad įvykdytas nusikaltimas ir kad Cimerma- 
nas tapo auka veiksmų, nesusijusių su pacientu niekaip kitaip, 
kaip jo mirtimi. Rikis jau Žiojosi, ketindamas pažerti visas šias 
smulkmenas, leisti joms nevaldomai išsilieti, bet vietoj to pa- 
matė nuobodžiaujančią ir nelabai susidomėjusią detektyvę, 
trokštančią užbaigti nemalonią dieną viena spausdinta anketa 
taip, kad joje nebūtų skilties su informacija, kurią jis buvo be- 
pateikiąs. 

Tą akimirką apsisprendė viską pasilaikyti sau. Tokia buvo Ri- 
kio kaip psichoanalitiko prigimtis. Nemėgo viešai švaistytis spė- 
lionėmis ir nuomonėmis. 

— Galbūt, - tarė jis. - Ką Žinome apie tą kitą moterį? Kuri 
davė LuAnai dešimt dolerių? 

Detektyvė suraukė kaktą, lyg nesupratusi klausimo. 

— O kąji? 

— Nejau jos elgesys neatrodo truputį įtartinas? Negi neatro- 
do, kad ji primokė LuAną, ką sakyti? 

Detektyvė gūžtelėjo pečiais. 

— Nežinau. Moteris ir ją lydintis vyras pastebi, kad varguolė 
mūsų didžiojo miesto gyventoja gali būti svarbi įvykio liudinin- 
kė. Taigi pasirūpina, kad vargšei liudininkei būtų kaip nors atly- 
ginta už drąsą ir pagalbą policijai. Galbūt tai ne tiek įtartina, 
kiek pilietiška. Juk LuAna išsyk ateina ir mums padeda, bent 
jau iš dalies paskatinta tos poros. 

Rikis pamąstė, tada paklausė: 

— Jūs nepasidomėjote, kas jie tokie, ar ne? 

Detektyvė papurte galvą. 

— Deja. Jie parodė LuAną vienam iš pirmųjų pareigūnų, atvy- 
kusių į įvykio vietą, pasisakė, kad patys iš tos vietos, kur stovė- 
j0, prastai matė, kas tiksliai nutiko, ir nuėjo sau. O jų vardų 
pareigūnas nepaklausė, nes jie nebuvo liudininkai. Kodėl klau- 
siate'? 

Rikis nežinojo, ar nori atsakyti į šitą klausimą. Jo dalis klykte 
klykė, kad reikia nusimesti naštą. Bet jis nė nenutuokė, kaip 
labai tai būtų pavojinga. Mėgino apskaičiuoti, atspėti, įvertinti 
ir patikrinti, bet staiga visi įvykiai pasirodė migloti ir nepaaiški- 
nami, blausūs ir sukti. Papurtė galvą, lyg nuo to jausmai galėtų 
sušokti į kokią nors tvarką. 

— Aš nuoširdžiai abejoju, ar ponas Cimermanas galėjo nusi- 
žudyti. Jo būklė tikrai neatrodė tokia sunki, - pasakė Rikis. — 
Taip ir užsirašykite, detektyve, ir įtraukite į ataskaitą. 

Detektyvė Rigins gūžtelėjo pečiais ir išsišiepė, vos slėpdama 
nuovargį, atmieštą sarkazmu. 

— Būtinai, daktare. Jūsų nuomonė, kad ir kokia būtų, kad ir 
ko būtų verta, bus užfiksuota. 

— Ar buvo kitų liudininkų? Gal kas nors matė, kaip Cimerma- 
nas atsiskyrė iš minios ant platformos? Ar kas nors matė, kad 
jis eina nestumiamas? 

— Tik LuAna, daktare. Visi kiti matė tik įvykio nuotrupas. Iš 
tiesų niekas nematė, kad jo nenustūmė. Pora jaunuolių matė, 
kad stovėjo vienas, atsiskyręs nuo kitų žmonių, laukiančių vieti- 

nio traukinio. Tarp kitko, daktare, liudininkų išsidėstymas gana 
būdingas panašiems atvejams. Žmonių žvilgsniai būna nukreipti 
į priekį, kur iš tunelio turi atvažiuoti traukinys. Savižudžiai pa- 
prastai nueina į minios galą, ne į priekį. Jie nori nusibaigti dėl 
asmeniškų priežasčių, o ne suvaidinti spektaklį visiems kitiems 
keleiviams stotyje. Taigi devyniasdešimt devyniais atvejais iš šimto 
jie pasitraukia į minios galą. Arba maždaug lygiai ten, kur ponas 
Cimermanas. 

Detektyvė nusišypsojo. 

— Duodu galvą nukirst, kad kur nors tarp jo asmeninių daiktų 
rasiu raštelį. Arba jūs gausite laišką paštu šią savaitę. Jei taip, 
padarykite kopiją mano ataskaitai, gerai, daktare? Aišku, jei iš- 
važiuojate atostogauti, laiškas gali neateiti iki jūsų išvykimo. Bet 
vis tiek būtų gerai. 

Rikis norėjo atsakyti, bet sulaikė pyktį savyje. 

— Ar galima būtų gauti jūsų vizitinę kortelę, detektyve? Jei 
man prireiktų ateityje, - paprašė jis kaip įmanydamas šalčiau. 

— Žinoma. Skambinkit man, kada tik sugalvosit, - ji akivaiz- 
džiai tą pasakė niekinamu tonu, turėjusiu reikšti priešingai. Tuo- 
met iš ant stalo stovinčios dėžutės išėmė kortelę ir grakščiai iš- 
tiesė jam. Nė nežvilgtelėjęs, Rikis įsidėjo ją į kišenę ir atsistojo 
eiti. Sparčiai pražingsniavo per detektyvų kabinetą ir atsigręžė 
tik prie durų. Dar pamatė detektyvę Rigins, palinkusią prie se- 
nos rašomosios mašinėlės ir pradedančią spausdinti žodžius ata- 
skaitai apie akivaizdžią, paprastą ir, rodos, nereikšmingą Ro- 
džerio Cimermano mirtį. 


Šeštas skyrius 


Rikis Starksas parėjęs užtrenkė savo buto duris. Jų trenksmas 
nuaidėjo ausyse ir tolyn prastai apšviestu daugiabučio korido- 
riumi. Jis nervingai užsuko taip retai naudojamas spynas, įėji- 
mą užšaudamas dviem skląsčiais. Trūktelėjo durų rankeną, tik- 
rindamas, ar gerai užrakino. Tuomet, nebūdamas tikras, kad 
skląsčių pakaks, pačiupo kėdę ir pastūmė ją po durų rankena 
kaip senovišką papildomą kliūtį. Turėjo mintyse susivaldyti, kad 
dar neužremtų durų ir komoda, dėžėmis, knygų lentynomis — 
bet kuo, kas tik papuls po ranka - kad užsibarikaduotų viduje. 
Akis graužė prakaitas, ir nors kabineto lange nematomas burz- 
gė oro kondicionierius, vis tiek juto staigius karščio pliūps- 
nius, lyg žaibai varstančius jo kūną. Kareivis, policininkas, la- 
kūnas, alpinistas - kiekvienas, pažįstantis pavojų - lengvai bū- 
tų supratęs, kas tai. Baimės smūgiai. Tačiau Rikis tiek metų 
gyveno toli nuo tų bedugnių, kad neatpažino nė akivaizdžiau- 
sių požymių. 

Atsitraukė nuo durų ir apžvelgė kambarį. Blyški lemputė virš 
durų, vargiai besigalynėjanti su naktimi, metė keistus blankius 
šešėlius į laukiamojo kampus. Girdėjo oro kondicionierių, o už 
jo - prislopintus gatvės garsus, bet be jų - vien slegiančią tylą. 

Praviros kabineto durys žiojosi į tamsą. Rikį nejučia užklupo 
jausmas, kad išeidamas iš namų šventovės tą vakarą, kelios mi- 
nutės po Vergilijos apsilankymo, duris uždarė, kaip buvo pratęs. 

Aštri nuojauta nudiegė iš vidaus ir pripildė abejonių. Žvelgė į 
atviras duris, mėgindamas tiksliai atsiminti, ką darė išeidamas. 

Atsiminė, kaip pasirišo kaklaraištį ir apsivilko švarką, stabte- 
lėjo tvirčiau užrišti dešiniojo bato raištelio, kepštelėjo klubą, tik- 
rindamas, ar turi piniginę, įsimetė buto raktus į priekinę kišenę, 
dar pabarškino jais, ar saugiai įsidėjo. Matė save einantį per bu- 
tą, pro laukujes duris, laukiantį lifto, besileidžiančio iš trečiojo 
aukšto, atsidūrusį gatvėje, kur oras virš šaligatvio tebebuvo karš- 
tas. Visa tai buvo kuo aiškiausia. Pamanė, kad toks išėjimas nie- 
kuo nesiskyrė nuo tūkstančių kitų išėjimų tūkstančiais kitų die- 
nų. Tik grįžus viskas atrodė pasikeitę ar šiek tiek iškreipta, lyg 
žiūrėtum į savo atvaizdą kreivajame cirko veidrodyje, iškraipy- 
tą, kad ir kaip sukiotumeisi. Viduje Rikis klykė: Ar uždarei tas 
kambario duris? 

Susinervinęs prikando lūpą, mėgindamas atsiminti durų ran- 
keną rankoje, už nugaros užsitrenkiančio medžio garsą. Atsi- 
minti negalėjo, todėl stovėjo lyg pastiręs, sukaustytas nesugebė- 
jimo prisiminti vieno paprasto kasdieniško veiksmo. Paklausė 
savęs dar baisesnio klausimo, nors tuo metu to dar nesuprato: 
Kodel negali atsiminti? 

Giliai įkvėpė ir nuramino save: turbūt palikai atviras. Netyčia. 

Ir vis tiek nejudėjo iš vietos. Staiga pajuto visai nebeturįs jė- 
gų. Lyg būtų mušęsis, arba, bent jau įsivaizdavo, taip pasijustų 
po muštynių, nes staiga suprato, kad niekada jose nedalyvavo. 
Bent jau būdamas suaugęs, 0 retų paauglių grumtynių neskai- 
čiavo, nes jos buvo nepasiekiamai toli praeityje. 

Tamsa tarsi šaipėsi išjo. Įtempė ausis, mėgindamas įsiskverb- 
ti į tamsų kambarį. 

Ten nieko nėra, pasakė pats sau. 

Bet lyg norėdamas pabrėžti melą, garsiai šūktelėjo: 

— Ei? 

Mažoje erdvėje garsiai ištartas žodis nuskambėjo gniuždan- 
čiai. Rikis pasijuto besielgiąs paikai. Šešėlių bijo vaikas, pasakė 

sau, ne suaugęs žmogus. Ypač toks, kuris visą gyvenimą aiškina- 
si paslaptis ir slaptus siaubus, kaip jis. 

Žingtelėjo pirmyn, mėgindamas atgauti pusiausvyrą. Aš na- 
mie, sakė sau. Čia saugu. 

Tačiau vis tiek skubiai ištiesė ranką prie šviesos jungiklio sie- 
noje, virpėdamas pilkai juodame tarpduryje, kol rado mygtuką, 
ir iškart nuspaudė. 

Niekas nepasikeitė. Kambario tamsa neišsisklaidė. 

Rikis aiktelėjo, įkvėpdamas tamsos. Dar kelis kartus paspaudė 
mygtuką, lyg netikėdamas, kad kambaryje nėra šviesos. Garsiai 
nusikeikė: 

— Kad tave kur velniai... 

Bet į vidų nėjo. Leido akims apsiprasti su tamsa. Visą laiką 
atidžiai klausėsi, mėgindamas nugirsti kokį išdavikišką krebž- 
desį, kad suprastų esąs ne vienas. Ramino save: patyrus tokių 
baisių dalykų, kaip jis tąvakar, nieko keista, kad protas ima žais- 
ti žaidimus. Vis tiek luktelėjo dar kelias sekundes, kad rega ga- 
lėtų įsiskverbti į tamsų kambarį, ir keletą kartų kryptelėjo aki- 
mis į visas puses. Tuomet perėjo per mažąjį kambarėlį link stalo 
ir kampe stovinčios lempos. Jautėsi truputį panašiai kaip akla- 
sis, tiesiantis į priekį rankas, kai mėgina apgraibomis rasti kelią 
ten, kur nėra ką užčiuopti. Netiksliai apskaičiavęs atstumą, stip- 
riai atsitrenkė į stalą ir, užsigavęs kelį, paleido iš burnos srautą 
nešvankybių. Keletą šūdų ir velnių, ir vieną bybį, kurie visi buvo 
nebūdingi Rikiui, iki pastarosios dienos įvykių vargu kada teiš- 
tarusiam nešvankybę. 

Paėjėjo palei stalą, kol galiausiai ranka rado lempą ir užčiuo- 
pė jos jungiklį. Su palengvėjimu atsidusęs, jį nuspaudė, tikėda- 
masis Šviesos. 

Šita lempa irgi neveikė. 

Įsitvėręs į stalo kraštą, Rikis atsitiesė. Pasakė sau, kad tik- 
riausiai dėl karščio ir visam miestui reikalingos elektros įvyko 
kokia nors perkrova, bet pro langą matė ryškiai šviečiančius gat- 

vės žibintus ir girdėjo linksmai ūžiantį kondicionierių. Tuomet 
pasakė sau, kad nėra neįmanoma dviem lemputėms perdegti tuo 
pat metu. Neįprasta, bet įmanoma. 

Viena ranka laikydamasis stalo krašto, pasuko link trečio- 
sios kabineto lempos. Tą pastatomą juodą ketinę lempą jo žmo- 
na prieš daugelį metų buvo nupirkusi vasarvietei Velflyte, bet 
Rikis ją pritaikė kabineto kampui, už savo krėslo kušetės gale. 
Ja pasišviesdavo skaitydamas, 0 tamsiomis lietingomis dieno- 
mis ji iš kambario išvaikydavo lapkričio niūrumą, kad pacien- 
tus ne taip blaškytų oras. Nuo ten, kur jis stovėjo, iki lempos 
buvo kokia penkiolika pėdų, bet šitaip judant atrodė daug dau- 
giau. Jis įsivaizdavo savo kabinetą ir suprato, kad lempa tik už 
kelių žingsnių. Suprato, kad niekas neužtveria kelio iki krėslo, 
O prie jo nesunkiai ras lempą. Tą akimirką panorėjo, kad pro 
langus įsiskverbtų daugiau gatvės šviesos, bet ir tas truputis, 
rodės, sustoja ties stiklu, lyg negalėtų ar negebėtų įsigauti į 
kambarėlį. Nagi, keturi Žingsniai, pasakė sau. Neužsigauk ke- 
lio į krėslą. 

Atsargiai žengė pirmyn, ištiestomis prieš save rankomis čiuop- 
damas tuštumą. Truputį susilenkė, siekdamas paliesti pažįstamą 
manė, bet krėslas stovėjo, kur ir visada, ir jis užčiuopė ranktūrį, 
atkaltę ir įsmuko į sėdynę, draugiškai gurgžtelėjus odai. Ranko- 
mis surado stalelį, ant kurio laikė kalendorių ir laikrodį, tuomet 
pasilenkė link lempos. Jungiklis buvo viršuje, po pat lempute, ir 
truputį pasikuitęs jį rado. Neabejodamas ryžtingai nuspaudė. 

Tamsa neišsisklaidė. 

Tuziną kartų paspūsčiojo jungiklį. Kambarys prisipildė sprag- 
sėjimų. 

Nieko. 

Rikis sėdėjo suakmenėjęs krėsle ir stengėsi sugalvoti kokį nors 
akivaizdų ir nepiktybinį paaiškinimą, kodėl neįsižiebia visos ka- 
bineto šviesos. Tokio nebuvo. 

Giliai kvėpuodamas, klausėsi nakties, rūšiuodamas miesto gar- 
sus. Nervai įsitempė kaip stygos, klausa paaštrėjo, visos kitos jus- 
lės susitelkė, kad išsiaiškintų, ar jis tikrai vienas. Kažkuri jo dalis 
norėjo pulti pro laukujes duris, ištrūkti į koridorių ir susirasti, kas 
kartu su juo pareitų į butą. Gynėsi nuo šito troškimo, teisingai 
palaikęs jį panika. Mėgino jėga prisiversti laikytis ramiai. 

Nieko negirdėjo, bet tai nereiškė, kad bute su juo nieko nebu- 
vo. Mėgino įsivaizduoti, kur kažkas galėtų slėptis, kurioje spin- 
toje, kuriame kampe, po kuriuo stalu. Tuomet pabandė nukreipti 
dėmesį į tas vietas, lyg iš savo vietos už analitiko kušetės galėtų 
įžiūrėti tas slėptuves. Tačiau ir tai jam nepavyko, ar bent jau, 
kaip jis suprato, to nepakako. Mėgino atsiminti, kur pasidėjo 
žibintuvėlį ar žvakes. Nusprendė, kad jei jų ir turi, tai jos virtu- 
vėje ant lentynos, tikriausiai visai šalia atsarginių lempučių. Dar 
minutėlę pasėdėjo, nenorėdamas keltis iš pažįstamo krėslo, ir 
prisivertė atsistoti tik susivokęs, kad vienintelis protingas veiks- 
mas yra susirasti kokios nors šviesos. 

Narsiai įžengė į kambario vidurį, vėl lyg aklasis ištiesęs į prie- 
kį rankas. Buvo pusiau perėjęs kambarį, kai ant stalo suskambo 
telefonas. 

Garsas rėžte perrėžė. 

Klupdamas atsigręžė į garsą ir ištiesė link jo rankas. Ranka 
užkliudė ant stalo stovėjusį ąsotėlį su rašikliais bei pieštukais ir 
juos išbarstė. Pačiupo telefoną prieš pat jam suskambant šeštą 
kartą, kai būtų įsijungęs autoatsakiklis. 

— Alio? Klausau? 

Niekas neatsakė. 

— Alio? Kas ten? 

Telefonas staiga išsijungė. 

Rikis patamsyje laikė ragelį rankoje ir patyliukais keikėsi, pas- 
kui nebe patyliukais: 

— Kad tave kur velniai! - pasakė garsiai. - Velniop, velniop, 
velniop... 

Padėjo ragelį ir abiem rankom įsirėmė į stalo viršų, lyg išvargęs 
ir reikalingas atokvėpio. Dar kartą nusikeikė, bet jau švelniau. 

Telefonas vėl suskambo. 

Loštelėjo iš netikėtumo, tada ištiesė ranką ir, truputį pagra- 
baliojęs ir trinktelėjęs rageliu į stalą, priglaudė jį prie ausies. 

— Nejuokinga, - pasakė. 

— Daktare Riki, - sumurkė žemas, bet katiniškas Vergilijos 
balsas, - niekas juk ir nežadėjo, kad bus juokinga. Tiesą sakant, 
girdėjau, kad ponas R. išvis neturi humoro jausmo. 

Rikis prarijo labai piktą Žodį, stryktelėjusį jam ant lūpų. Už 
save kalbėti leido tylai. 

Po keleto sekundžių Vergilija nusikvatojo. Telefonu tas garsas 
skambėjo siaubingai. 

— Tu vis dar patamsyje, ar ne, Riki? 

— Taip, - atsakė jis. —- Jūs čia buvote, tiesa? Jūs ar kažkas iš 
jūsiškių įsibrovėte, kol manęs nebuvo, ir... 

— Riki, - staiga beveik gundomai sumurkė Vergilija, - juk tu 
analitikas. Kai dėl kažko sėdi patamsyje, ypač dėl kažko papras- 
to, ką darai? 

Jis neatsakė. Ji nusikvatojo. 

— Nagi, Riki. Ir dar manaisi esąs simbolių ir visokių paslapčių 
įminimo meistras? Kaip įžiebi šviesą ten, kur vien tamsa? Juk 
toks tavo darbas, tiesa? 

Neleido jam atsakyti. 

— Atsakymo ieškok tiesiausia gija. 

— Ką? - paklausė jis. 

— Riki, jei rimtai manai mėginti išgelbėti savo gyvybę, ateinan- 
čiomis dienomis tau prireiks nemažai mano pagalbos. Ar labiau 
norėtum sėdėti patamsyje, kol ateis diena, kai turėsi nusižudyti"? 

Jis suglumo. 

— Nesupratau, - pasakė. 

— Netrukus suprasi, - tvirtai atsakė ji. Tada padėjo ragelį, pa- 
likusi jį bejėgiškai įsitvėrusį telefono. Grįžti į savo gūžtą jam 

prireikė kelių sekundžių. Rodėsi, kad naktis kambaryje gaubia 
ir supa į neviltį. Perkratė Vergilijos žodžius, kurie jam atrodė 
buki, paslaptingi ir nesuprantami. Norėjosi rėkti, kad nė nenu- 
tuokia, ką ji turi galvoje. Šiurpo nuo tamsos ir nuo jausmo, kad 
jo asmeninė erdvė buvo pažeista ir sujaukta. Rikis iš pykčio grie- 
žė dantimis, gniauždamas stalo kraštą ir urgzdamas iš įtūžio. 
Norėjosi ką nors čiupti ir sudaužyti. 

— Tiesiausia gija, - beveik šaukė jis, - gyvenime nėra tiesių gijų! 

Tamsiame kambaryje nutilę jo paties žodžiai išsyk nuramino. 
Virte virė iš įtūžio. 

— Tiesiausia, tiesiausia, - murmėjo pats sau. 

Tada šovė mintis. Nustebo, kad ji prasiskverbė pro kylantį 
pyktį. 

— Juk negali... - pasakė jis, kaire ranka siekdamas stalinės 
lempos. Užčiuopė jos pagrindą ir rado iš šono tysantį elektros 
laidą. Laikydamas jį pirštais, nusekė laidu žemyn, kur, kaip Ži- 
nojo, kištukas turėjo būti ijungtas į ilgiklį, palei sieną einantį iki 
lizdo. Atsiklaupęs ant grindų, po kelių sekundžių rado kištuką. 
Jis buvo išjungtas iš ilgiklio. Prireikė dar kelių sekundžių, kol 
apgraibomis rado ilgiklio galą, bet pasisekė. Įbedė kištuką ; ilgiklį 
ir kambarys aplink staiga nušvito. Pakilo nuo grindų. Pažvelgęs į 
lempą už kušetės, pamatė, kad ji taip pat išjungta. Pakėlęs akis į 
lubų šviestuvą, nusprendė, kad lemputė po gaubtu tikriausiai 
tiesiog truputį atsukta. 

Ant stalo trečiąsyk suskambo telefonas. 

Pakėlęs ragelį iškart paklausė: 

— Kaip jūs čia įėjot? 

— Negi manai, kad ponas R. negali nusisamdyti gero šaltkal- 
vio? — jukiai paklausė Vergilija. - Ar profesionalaus įsilaužėlio? 
Ko nors, kas puikiai moka įveikti tuos senovinius ir atgyvenu- 
sius tavo laukujų durų skląsčius, Riki. Negi niekad nepagalvojai 
apie ką nors šiuolaikiškesnio? Elektrines spynas su lazeriais ir 
infraraudonųjų spindulių judesio davikliais? Delnų atspaudų 

technologiją ar gal netgi akies rainelės atpažinimo sistemą, kaip 
valstybinėse saugyklose. Juk tokie dalykai plačiajai visuomenei 
pasiekiami per trupučiuką neaiškius ir prastos šlovės ryšius. Negi 
niekad nejautei poreikio šiuolaikiškiau pasirūpinti savo asmens 
saugumu? 

— Manniekad nereikėjo tų kvailysčių, - pasipūtęs atrėžė Rikis. 

— Pas tave niekada neįsilaužė? Niekada neapiplėšė? Per šitiek 
metų Manhetene? 

— Ne. 

— Ką gi, - smagiai atsakė Vergilija, - matyt, niekas nemanė, 
kad iš tavęs būtų ką vogti. Bet dabar juk kitaip, ar ne, daktare? 
Mano darbdavys įsitikinęs, kad būtų, ir mielai naudojasi viso- 
kiausiomis progomis. 

Rikis neatsakė. Staiga pakėlė akis ir pažvelgė pro kabineto 
langą. 

— Jūs mane matote, - susirūpinęs pasakė jis. - Dabar pat Žiū- 
rite į mane, tiesa? Kaip kitaip būtumėt supratusi, kad uždegiau 
šviesas? 

Vergilija pratrūko juokais. 

— Šaunuolis, Riki. Darai pažangą, kai galiausiai sugebi įvar- 
dyti akivaizdžius dalykus. 

— Kur jūs? - paklausė Rikis. 

Prieš atsakydama Vergilija patylėjo. 

- Šalia. Prie tavo peties, Riki. Tavo šešėlyje. Kokia būtų nau- 
da iš vedlės po pragarą, jei jos nebūtų netoliese, kai reikia? 

Jis nežinojo, ką atsakyti. 

— Na gerai, - tęsė Vergilija vėl tuo pačiu dainingu balsu, kuris 
Rikį jau ėmė erzinti, - leiskite duoti jums nedidelę užuominą, 
daktare. Ponas R. mėgsta žaisti. Negi manote, kad, padėjęs ši- 
tiek pastangų į šių kuklių keršto veiksmų planavimą, nenorėtų 
žaisti pagal taisykles, kurias tu galėtum suprasti? Ko šįvakar iš- 
mokai, Riki? 

— Supratau, kad jūs ir jūsų darbdavys esate šlykštūs iškrypė- 

liai, - pratrūko Rikis. — Ir aš nenoriu su jumis turėti nieko 
bendro. 

Telefonu Vergilijos juokas nuskambėjo šaltai ir dusliai. 

— Nejaugi? Ir kaipgi pasiekei tokią išvadą? Suprask mane tei- 
singai, aš jos neneigiu. Bet man įdomu, kokia psichoanalizės ar 
medicinos teorija remdamasis nustatei tokią diagnozę. Mano ne- 
išlavintam protui atrodo, kad visai mūsų nepažįsti. Juk mudu su 
tavim teturėjom vieną vienintelį seansą. O kas yra Ražinis, tu vis 
dar nė nenutuoki, tiesa? Tačiau mielai darai visokias skubotas 1š- 
vadas. Atsargiai, Riki, skubotos išvados tau pavojingos, turint gal- 
voje tavo slidžią padėtį. Manyčiau, turėtum žiūrėti atlaidžiau. 

— Cimermanas... — pradėjo jis irgi su šalčiu ir siutu balse. — 
Kas atsitiko Cimermanui? Jūs ten buvot. Ar nustūmėt jį nuo 
platformos? Tik trupučiuką stumtelėjot ar bakstelėjot, kad ne- 
išlaikytų pusiausvyros? Ar manot galį įvykdyti žmogžudystę ir 
nesusilaukti atpildo"? 

Vergilija pamąstė, tada trumpai atkirto: 

— Taip, Riki, manom. Man rodos, šiomis dienomis ir apskritai 
šiais laikais žmonės išvengia atpildo už visokiausius nusikalti- 
mus, tarp jų Ir žmogžudystes. Taip nuolat būna. Tačiau tavo ne- 
laimingojo paciento - ar, tiksliau, buvusio paciento - atveju esa- 
ma daug patikimesnių įrodymų, kad jis nušoko. Ar esi visiškai 
tikras, kad ne? Jokia paslaptis, kad jam buvo labai sunku. Kodėl 
manai, kad jis neužsilenkė, pasinaudojęs nuostabiai pigiu ir veiks- 
mingu būdu, kuris Niujorke ne toks jau ir retas? Būdu, kurį ir 
pats galbūt netrukus būsi priverstas apsvarstyti. Ne toks jau ir 
klaikus būdas palikti šį pasaulį, kai gerai pagalvoji. Akimirka 
baimės ir abejonių, pasiryžimas, vienas narsus žingsnelis nuo 
platformos, truputis bėgių cypimo, šviesos blyksnis, o tada — 
palaimingoji užmarštis. 

— Cimermanas negalėjo nusižudyti. Jis nerodė jokių įprastų 
požymių. Jūs arba kažkas toks kaip jūs nustūmėte jį po tuo met- 
ro traukiniu. 

— Žaviuosi tavo tvirtumu, Riki. Turėtum būti laimingas, bū- 
damas toks viskuo pasitikintis. 

— Aš dar kartą nueisiu į policiją. 

— Na, jei manai, kad tau iš to bus kokios naudos, prašau, mė- 
gink dar kartą. Ar tau pasirodė, kad jie mielai skubės padėti"? 
Ar taip atidžiai klausėsi tavo analitinės interpretacijos įvykių, 
kurių tu nė nematei? 

Nuo šio klausimo Rikis pritilo. Luktelėjęs tarė: 

— Na gerai. Tai kas toliau? 

— Ant kušetės tau yra dovanėlė. Matai? 

Rikis skubiai žvilgtelėjo ir pamatė ten gulintį vidutinio dydžio 
šviesiai rusvą voką maždaug toje vietoje, kur pacientai dėdavo 
galvas. 

— Matau, - atsakė. 

— Puiku, - tarė Vergilija. - Palauksiu, kol jį atplėši. 

Prieš atitraukdamas nuo ausies ragelį, išgirdo ją niūniuojant 
melodiją, kuri rodėsi girdėta, bet iškart neatpažino. Jei būtų 
dažniau žiūrėjęs televizorių, Rikis būtų išsyk supratęs, kad Ver- 
gilija niūniuoja gerai žinomą televizijos laidos Jeopardy muzi- 
kėlę. Atsistojo, skubiai perėjo kambarį ir paėmė voką. Jis bu- 
vo plonas. Rikis greitai jį atplėšė. Viduje buvo vienas popie- 
riaus lapelis. 

Tai buvo kalendoriaus lapelis. Tos dienos data, rugpjūčio pir- 
moji, buvo perbraukta didele raudona X. Trylika dienų po to 
paliktos tuščios. Penkioliktoji diena buvo apvesta raudonai. Li- 
kusios mėnesio dienos užtušuotos juodai. 

Rikiui išdžiūvo burna. Žvilgtelėjo į voką, bet ten nieko dau- 
giau nebuvo. 

Lėtai grįžo prie stalo ir pakėlė ragelį. 

— Na taip, - pasakė. - Nesunku suprasti. 

Vergilijos balsas liko tolygus ir beveik malonus. 

— Priminimas, Riki. Tik tiek. Kad padėtų įsivažiuoti. Riki, 
Riki, juk jau klausiau: ko išmokai? 

Klausimas siutino, ir jis vos laikėsi nepratrūkęs. Tačiau susi- 
valdė ir kiek įmanydamas ramiau atsakė: 

— Sužinojau, kad ribų nėra. 

— Gerai, Riki, gerai. Jau pažanga. Ką dar? 

— Išmokau nenuvertinti to, kas vyksta. 

— Puiku, Riki. Dar? 

— Ne. Kol kas tiek. 

Vergilija supliaukšėjo liežuviu, lyg mėgdžiodama pradinukų 
mokytoją. 

— Netiesa, Riki. Sužinojai, kad šiame žaidime viskas, įskai- 
tant ir galimas pasekmes, vyksta lauke, sukurtame specialiai tau. 
Manyčiau, kad, atsižvelgiant į pasirinkimą, mano darbdavys be 
galo dosnus. Turi galimybę, kad ir nedidelę, išgelbėti kažkam 
gyvybę ir išsigelbėti pats, atsakydamas į paprastą klausimą: kas 
jis? O nenorėdamas būti nesąžiningas, ponas R. suteikė tau dar 
ir kitą pasirinkimą. Galbūt ir ne malonų, užtai tokį, kuris pasku- 
tinėmis dienomis suteiks tavo apgailėtinai būčiai prasmės. Ne- 
daugeliui tenka tokia proga, Riki. Nueiti į kapą Žinant, kad savo 
auka kažką išgelbėjai nuo nežinomo, bet nenuginčijamo siaubo. 
Ką ten. Jau beveik galėtum tapti šventuoju, netgi be Žaviųjų tri- 
jų stebuklų, kurių reikalauja Katalikų bažnyčia, nors manyčiau, 
kad retkarčiais jie tikrai vertus kandidatus nuo vieno ar dviejų 
atleidžia. Kaži kaip atleisti nuo stebuklo, jei būtent nuo to pri- 
klauso įstojimas į draugiją? Na, ką gi, įdomus klausimas. Galė- 
tume apie tai padiskutuoti kada kitą kartą. O dabar, Riki, sku- 
bėk prie gautų užuominų ir imkis darbo. Laikas bėga, ir jo ne- 
bedaug beliko. Ar esi kada atlikęs analizę, kai laikas ribotas? 
Nes būtent tai dabar ir turi padaryti. Aš dar susisieksiu. Atsi- 
mink, Vergilija visada šalia. 

Ji giliai atsikvėpė, tada pridūrė: 

— Viską supratai, Riki? 

Jis neatsakė, ir ji pakartojo jau griežčiau: 

— Viską supratai, Riki? 

— Taip, - atsakė. Bet, aišku, padėdamas ragelį, žinojo, kad ne. 


Septintas skyrius 


Rodės, Cimermano šmėkla iš jo juokiasi. 

Išaušo rytas po sunkios nakties. Miegojo nedaug, o kai mie- 
g0jo, gyvai, fantastiškai sapnavo savo žmoną, sėdinčią greta ryš- 
kiai raudoname dviviečiame sportiniame automobilyje, kurio nie- 
kada nebuvo matęs, bet žinojo esant jo. Jiedu sėdėjo automobi- 
lyje, giliai įgrimzdusiame į jūros kranto smėlį, pažįstamame 
paplūdimyje netoli savo vasarnamio Keipe. Sapne Rikiui rodėsi, 
kad pilkšvai žali Atlanto vandenys, tokia spalva nusidažę prieš 
audrą, kilo vis arčiau mašinos kaip potvynio banga, ir jis kaip 
pasiutęs mėgino atidaryti dureles, bet, paklibinęs rankenėlę, pa- 
dureles uždarytas, o save - įkalintą viduje. Mašina neužsivedė, 
o Rikis kažkaip žinojo, kad padangos vis vien per giliai įklimpu- 
sios smėlyje. Sapne jo mirusioji žmona atrodė rami, lyg vadino 
ir kvietė pas save. Jis nesunkiai šį sapną paaiškino. Nuogas sto- 
vėdamas duše po drungnu, nei šaltu, nei šiltu vandeniu, besilie- 
jančiu ant galvos truputį nemalonia, bet jo niūrią nuotaiką ati- 
tinkančia čiurkšle. 

Rikis apsimovė išblukusias, apdriskusias chaki kelnes, at- 
brizgusia klešnių apačia. Jos liudijo visus ilgo dėvėjimo žen- 
klus, už kuriuos paaugliai prekybos centre mielai primokėtų, 
bet kurie jam tiesiog buvo pasekmė daugelio metų atostogų, 
vienintelio metų laiko, kai jas dėvėdavo. Dar apsiavė tokius 

pat nudrengtus plaukiojimo batelius ir apsivilko senus mėly- 
nus marškinius, tokius sudėvėtus, kad tinkamus tik savaitga- 
liams. Persibraukė plaukus šukomis. Pažvelgęs į save veidro- 
dyje, pamanė išoriškai atrodąs visai kaip daug gyvenime pasie- 
kęs Žmogus, apsirengęs atostogų pradžiai. Galvojo, kaip šitiek 
metų atsibudęs rugpjūčio pirmąją su džiaugsmu vilkdavosi se- 
nus ir patogius nušiurusius rūbus, kurie reiškė, kad ateinantį 
mėnesį jis nebegyvens kruopščiai sutvarkyto ir sudėlioto Aukš- 
tutinio Rytų Manheteno psichoanalitiko gyvenimo, o virs kaž- 
kuo kitu. Atostogos Rikiui reiškė laiką, kai galima išsipurvinti 
rankas sode Velflyte, jausti smėlį tarp kojų pirštų nuo ilgų pa- 
sivaikščiojimų paplūdimiu, skaityti populiarius detektyvus ar 
meilės romanus ir retsykiais išgerti šlykštynės, vadinamos Keip 
Koderiu ir gaminamos paikai maišant spanguolių sultis su deg- 
tine. Šios atostogos nežadėjo tokios kasdienybės, bet galbūt iš 
užsispyrimo, O gal tiesiog iš ilgesio apsirengė kaip pirmąją atos- 
togų dieną. 

Papurtęs galvą, nusliūkino į virtuvėlę. Pusryčiams pasiskrudi- 
no sausą riekelę kvietinės duonos ir susitaisė puodelį juodos ka- 
vos — ši buvo karti, kad ir kiek šaukštelių cukraus dėjo. Pats 
nusistebėjo, kaip abejingai kramsnoja skrebutį. Visiškai nesijau- 
tė alkanas. 

Greitai vėstančią kavą nusinešė į kabinetą, kur ant stalo prieš 
save pasidėjo Ražinio laišką. Retsykiais žvilgteldavo pro langą, 
lyg tikėtųsi išvysti nuogą Vergiliją, tykančią ant šaligatvio ar įsitai- 
siusią buto lange, esančiame kitoje siauros gatvelės pusėje. Žino- 
jo, kad ji kažkur netoliese, ar bent jau taip manė, nes šitai buvo 
sakiusi. 

Rikis netyčiom krūptelėjo. Įsispitrijo į laišką, ieškodamas užuo- 
minų. 

Akimirką pajuto svaigulį ir karščio bangą. 

— Kas darosi? - garsiai paklausė pats savęs. 

Jam pasirodė, kad tą akimirksnį į kambarį įėjo Rodžeris Ci- 

mermanas, miręs toks pat įkyrus ir reiklus, kaip ir gyvas. Kaip 
visada, reikalavo atsakymų į neteisingus klausimus. 

Rikis darsyk surinko Cimermano buto numerį, tikėdamasis, 
kad kas nors atsilieps. Žinojo turįs su kuo nors pasikalbėti apie 
Cimermano mirtį, bet su kuo, tiksliai nenutuokė. Kur buvo moti- 
na, vis dar nežinia, kodėl, nebuvo aišku, ir Rikis gailėjosi to nepa- 
klausęs detektyvės Rigins. Tikriausiai, manė, pas kaimynus ar li- 
goninėje. Cimermanas turėjo jaunesnį brolį, kuris gyveno Kali- 
fornijoje ir su kuriuo bendravo retai. Brolis dirbo kino pramonėje 
Los Andžele ir niekuo nenorėjo prisidėti prie rūpinimosi sunkaus 
būdo ir iš dalies neįgalia motina. Cimermanas nuolat dėl to juo 
skundėsi. Jis buvo žmogus, mėgavęsis savo gyvenimo bjaurumu, 
mieliau zyzęs ir skundęsis, negu ėmęsis ką nors keisti. Kaip tik 
dėl šios savybės vargu ar būtų žudęsis, mąstė Rikis. Tame, kas 
policijai ir bendradarbiams atrodė neviltis, Rikis įžvelgė tikrąjį ir 
vienintelį Cimermano džiaugsmą. Jis gyveno misdamas savo ne- 
apykanta. Kaip analitiko, Rikio darbas buvo įkvėpti jį keistis. Ti- 
kėjosi, kad ateis laikas, kai Cimermanas susipras, koks yra luo- 
šas, kad vien bejėgiškai blaškosi nuo pykčio prie pykčio. Tas me- 
tas, kai atsiranda galimybė keistis, būtų buvęs pavojingas, nes Ci- 
mermanas greičiausiai būtų puolęs į gilią depresiją, supratęs, kad 
gyventi reikia ne taip, kaip iki šiol. Taptų pažeidžiamas, pagaliau 
suskaičiavęs iššvaistytas dienas. Tas suvokimas tikrai būtų galėjęs 
sukelti sunkią ir galbūt mirtiną neviltį. 

Tačiau iki tos akimirkos dar buvo likę daug mėnesių, 0 grei- 
čiausiai netgi daug metų. 

Cimermanas vis dar kasdien lankė seansus. Analizę tebelaikė 
niekuo daugiau, kaip tik proga penkiasdešimt minučių išsilieti, 
lyg garo švilpuku garvežio šone, laukiančiu, kada konduktorius 
jį trūktels. Tą įžvalgą, kurią sugebėdavo išpešti, jis naudodavo 
tolesniems pykčio takams grįsti. 

Skųstis jam buvo smagu. Neviltis negniuždė ir nesupo. 

Rikis papurtė galvą. Per dvidešimt penkerius metus turėjo tris 

pacientus, kurie nusižudė. Du iš jų pas Rikį buvo pasiųsti jau 
pasireiškus visiems įprastiems įspėjimo ženklams ir prieš nusi- 
žudydami gydėsi tik trumpai. Tada jautėsi bejėgis, bet ne kaltas. 
Tačiau apie trečiąją mirtį galvoti nemėgo. Tas žmogus buvo nuola- 
tinis pacientas, kurio slydimo žemyn Rikis nepajėgė sulaikyti, 
netgi skirdamas nuotaiką keliančius vaistus, o to imdavosi retai. 
Jau daugelį metų apie tą pacientą negalvojo, ir jam buvo nesma- 
gu apie jį užsiminti detektyvei Rigins, net jei nuo jos šiurkštumo 
bei atsainaus smalsumo ir nuslėpė smulkmenas. 

Truputį suvirpėjęs, lyg kambaryje staiga būtų atšalę, Rikis pa- 
manė: tai buvo savižudybės atvaizdas. Cimermanas ne. 

"Tačiau mintis, kad Cimermanas buvo pastumtas po metro trau- 
kiniu, kad pasiųstų žinią Rikiui, šiurpino daug labiau. Ji užgavo 
jam širdį. Tokia mintis panaši į kibirkštį, krentančią į benzino balą. 

Kartu tokia mintis buvo neįmanoma. Įsivaizdavo dar kartą 
einąs į per ryškiai apšviestą ir trupučiuką purviną detektyvės 
Rigins biurą ir teigiąs, kad kažkokie nežinomi asmenys tyčia 
nužudė žmogų, kurio nei pažinojo, nei bent kiek apie jį galvojo, 
kad priverstų Riki žaisti kažkokį mirtiną žaidimą. 

Pamanė: tai tiesa, bet neįtikima, ypač kokiai nors per menkai 
apmokamai ir persidirbusiai Viešojo transporto detektyvei. 

Ir tą pat akimirksnį suvokė, kad jie tą žinojo. 

Ražiniu pasivadinęs žmogus ir Vergilija prisistačiusi moteris su- 
prato, kad nėra jokių patikimų įkalčių, siejančių juos su šiuo nusi- 
kaltimu, išskyrus lemenančius Rikio pareiškimus. Net jei detekty- 
vė Rigins nusišaipiusi neišvarytų Rikio iš kabineto - 0, žinoma, 
išvarytų — kokį pretekstą ji turėtų tikrinti keistą istoriją, pasakoja- 
mą gydytojo? Juk šiam, jos šventu įsitikinimu, daug labiau patiktų 
painus žmogaus mirties paaiškinimas iš detektyvinio romano, o ne 
akivaizdi savižudybė, prastai atsiliepsianti jo reputacijai? 

Į šį klausimą galėjo atsakyti vienu žodžiu: jokio. 

Cimermano mirtis buvo sugalvota kaip priemonė nudaigoti 
Rikį. Ir niekas to nežinos, tik Rikis. 


JOHN KATZENBACH E ANALITIKAS RS 


Nuo tos minties susisuko galva. 

Atsilošęs kėdėje, Rikis suprato priėjęs svarbiausią akimirką. 
Nuo tada, kai į laukiamąjį atėjo laiškas, jis įsitraukė į sūkurį veiks- 
mų, kurių platesnės prasmės nė nenutuokė. Analizėje svarbiausia 
kantrybė, ojos jis neturėjo. Tam reikia laiko, kurio nebuvo. Žvilps- 
nis užkliuvo už Vergilijos dovanotojo kalendoriaus. Sekundę pa- 
galvojo apie mirtininką kalinį, kuriam pranešta, kad gubernato- 
rius pasirašė jo mirties nuosprendį su bausmės vykdymo data, 
laiku ir vieta. Toks palyginimas gniuždė, ir jis jį nuvijo, sakydamas 
sau, kad netgi kalėjime žmonės sunkiai kovojo už gyvybę. Rikis 
karingai įkvėpė. Pagalvojo, kad didžiausia mūsų būties, kad ir ko- 
kios menkos, prabanga yra tai, kad nežinome, kiek dienų mums 
skirta. Rodės, kad kalendorius ant stalo iš jo tyčiojasi. 

— Čia ne žaidimas, - pasakė niekam. - Niekada ir nebuvo. 

Pagriebė Ražinio laišką ir įsistebeilijo į eilėraštuką. Va užuo- 
mina, rėkė pats sau. Psichopato užuomina. Atidžiai įsiskaityk! 

„„-„Mamytė, tėvelis ir mažas vaikelis...“ 

Na, pamanė, įdomu, kad laiško autorius sako „vaikelis“, nes 
taip nenurodo lyties. 

„..„Kai šeimą palikęs, išėjo tėvelis...“ 

Tėvas dingo. „Išėjo“ galima suprasti tiesiogiai arba perkeltine 
prasme, tačiau bet kuriuo atveju šeima liko be tėvo. Kad ir ko- 
dėl taip būtų atsitikę, Ražinis tikriausiai ilgus metus dėl to kau- 
pė tulžį. Ją tikriausiai kurstė ir palikta motina. Jis suvaidino kaž- 
kokį vaidmenį tūžmo dramoje, kuri per daugelį metų virto žudi- 
kiška. Bet kokį vaidmenį? Štai ką reikėjo išsiaiškinti. 

Ražinis, tą akimirką nusprendė Rikis, buvo paciento vaikas. 
Klausimas, kokio paciento? 

Akivaizdžiai nelaimingo ir nesėkmingo. Galbūt kieno nors, 
kas nutraukė gydymą. Tačiau kas buvo pacientas: motina, palik- 
ta su tulžimi ir vaikais, ar tėvas, palikęs šeimą? Ar jam nepavy- 
ko gydymas palaužtos moters, ar jis paskatino vyrą palikti šei- 
mą? Pamanė, kad čia truputį panašu į japonišką filmą, „Rasio- 

moną“, kur tas pats įvykis apžvelgiamas iš priešingų taškų su pa- 
šėlusiomis interpretacijomis. Padėtyje, pritvinkusioje žudikiško 
tūžmo, jis suvaidino vaidmenį, bet kieno pusėje, nežinia. Nepai- 
sant to, Rikis manė tą įvykį nutikus prieš dvidešimt ar dvidešimt 
penkerius metus. Juk Ražinis turėjo suaugti, kad galėtų imtis prie- 
monių, būtinų gudrioms žaidimo smulkmenoms surengti. 

Kiek, pamanė Rikis, trunka sukurti žudiką? Dešimt metų? 
Dvidešimt metų? Akimirksnį? 

Nežinojo, bet įtarė, kad gali išsiaiškinti. 

Pajuto pirmą pasitenkinimo pojūtį nuo tada, kai laukiamaja- 
me atplėšė laišką. Užplūdęs jausmas buvo ne tiek pasitikėjimo 
savimi, kiek gebėjimo. Nepastebėjo tebeplūduriuojąs tikrame, 
murziname detektyvės Rigins pasaulyje, kuriame jam nebuvo 
vietos ir kur jis neturėjo galių, ir kad vos grįžęs į pažįstamą pa- 
saulį, kuriame dalyvavo jausmai ir veiksmai, paremti psichologi- 
ja, pasijuto geriau. 

Cimermanas, nelaimingas žmogus, kuriam reikėjo daug pa- 
galbos, atėjusios per lėtai, išnyko iš minčių, ir tuo pat metu Ri- 
kis nesuvokė dar vieno dalyko, galėjusio jį sustingdyti: jis pradė- 
jo Žaisti lauke, sukurtame specialiai jam, lygiai kaip Ražinis ir 
sakė. 


Analitikas - ne chirurgas, kuris gali žvilgtelėti į širdies monito- 
rių, prijungtą prie paciento, ir įžiūrėti sėkmę ar nesėkmę ekrano 
blyksniuose. Matmenys daug subjektyvesni. Pasveikęs - žodis, 
pritvinkęs visokiausių pilnatvių - analizės gydymo kursui netai- 
komas, nors šioji profesija glaudžiai susijusi su medicina. 

Rikis vėl ėmėsi sudarinėti sąrašą. Pasirinko dešimties metų 
laikotarpį, nuo 1975 metų, kai pradėjo rezidentūrą, iki 1985, ir 
surašinėjo vardus visų, ką per tą laiką gydė. Eidamas iš metų į 
metus, nustatė, kad palyginti nesunku atsiminti nuolatinių pa- 
cientų vardus — tuos, kuriems buvo taikomos įprastinės anali- 
zės. Tie vardai patys iššokdavo iš atminties, ir jis džiaugėsi at- 

simindamas veidus, balsus ir daug įvairių jų būklės smulkmenų. 
Kartais net atsimindavo sutuoktinių, tėvų, vaikų vardus, kur pa- 
cientai augo ar dirbo, o ne vien savo klinikinę diagnozę ir proble- 
mų vertinimą. Visa tai labai praverstų, manė jis, bet atrodė, kad jį 
dabar persekiojantį žmogų sukūrė ne tie, kurie gydėsi ilgai. 

Ražinis - vaikas kažkieno, ko ryšys silpnesnis. Kažkieno, kas 
netikėtai nutraukė gydymą. Kažkieno, kas vos po kelių seansų 
liovėsi pas jį vaikščiojęs. 

"Tuos pacientus atsiminti buvo daug sunkesnė užduotis. 

Sėdėjo prie stalo, atsivertęs bloknotą, laisvai asocijuodamas, 
mėnuo po mėnesio per visą savo praeitį ir mėgindamas prisi- 
minti žmones, pažintus prieš ketvirtį amžiaus. Psichoanalizėje 
tai atitiktų sunkumų kilnojimą - vardai, veidai, problemos lėtai 
kilo iš praeities. Gailėjosi nevedęs tikslesnių užrašų. Tos nuo- 
trupos, kurias rado, tie rašteliai i1r dokumentai tebuvo vien apie 
žmones, kurie gydėsi ilgiau ir per metų metus nudribdami į ku- 
šetę ir šnekėdami paliko įspaudą atmintyje. 

Ieškojo žmogaus, palikusio randą. 

Rikis sprendė problemą vieninteliu sau žinomu būdu. Suvo- 
kė, kad taip nelabai greitai einasi, bet visiškai nežinojo, ko dar 
galėtų imtis. 

Tai truko ilgai, ryto minutėms tyliai garuojant aplink jį. Sąrašas 
augo netvarkingai. Rikį stebintis žmogus jį būtų pamatęs truputį 
palinkusį kėdėje, su rašikliu rankoje, tarsi kokį užstrigusį poetą, 
ieškantį neįmanomo rimo, pavyzdžiui, žodžiui „granitas“. 

Rikis sunkiai triūsė vienatvėje. 

Jau buvo beveik vidurdienis, kai suskambo durų skambutis. 

Garsas tarsi pažadino iš snaudulio. Greitai išsitiesė, jusda- 
mas, kaip įsitempia nugaros raumenys ir džiūsta gerklė. Skam- 
butis suskambo darsyk. Kažkas akivaizdžiai nežinojo sutarto pa- 
cientų signalo. 

Pakilo ir perėjo kabinetą, paskui laukiamąjį ir nedrąsiai priėjo 
prie taip retai rakinamų durų. Ąžuolinės lentos viduryje buvo 

akutė. Nepaminė kada paskutinįkart ja naudojosi. Pridėjo prie 
jos akį, kai trečiąsyk suskambo skambutis. 

Už durų stovėjo vaikinas prakaituotais mėlynais Federal Ex- 
press marškiniais, gniauždamas rankose voką ir elektroninę už- 
rašų knygelę. Atrodė truputį susierzinęs ir jau, matyt, buvo be- 
einąs sau, kai Rikis atrakino duris. Atšovė skląsčius, bet grandi- 
nėlės nenuėmė. 

— Taip? — paklausė Rikis. 

— Atnešiau laišką daktarui Starksui. Ar tai jūs? 

— Taip. 

— Turėsite pasirašyti. 

Rikis pasvarstė. 

— Ar turite pažymėjimą? 

— Ką? - išsiviepęs paklausė jaunuolis. - Negi negana unifor- 
mos? 

Jis atsidusęs persikreipė ir parodė pažymėjimą su nuotrauka, 
plastikiniame dėkle prisegtą prie marškinių. 

— Įskaitot? —- paklausė. - Man tik reikia parašo, ir aš einu sau. 

Rikis nenorom atvėrė duris. 

— Kur man pasirašyti? 

Kurjeris padavė užrašų knygelę ir parodė dvidešimt antrą ei- 
lutę nuo viršaus. 

- Štai čia, - tarė. Rikis pasirašė. Kurjeris patikrino parašą, 
tada elektroniniu skaitytuvu perbraukė brūkšninį kodą. Apara- 
tas dusyk pyptelėjo. Rikis nė nenutuokė, ką jis daro. Tada kur- 
jeris įteikė mažą kartoninį vienos dienos pristatymo voką. 

— Geros jums dienos, - pasakė balsu, iš kurio buvo justi, kad 
jam nė trupučio nerūpėjo, kokia bus Rikio diena, bet taip sakyti 
buvo išmokytas ir griežtai laikėsi nustatytos tvarkos. 

Rikis stabtelėjo tarpduryje, žiūrėdamas į užrašą ant voko. 
Laišką atsiuntė Niujorko psichoanalizės draugija, organizacija, 
kurios narys jis buvo jau seniai, bet su kuria visada turėjo džiaugs- 
mingai nedaug bendro. Draugija buvo tam tikra Niujorko psi- 

choanalitikų valdžia, tačiau Rikis visada vengė tokioms organi- 
zacijoms neišvengiamai būdingo politikavimo ir intrigų. Retkar- 
čiais nueidavo į draugijos remiamą paskaitą ir perversdavo kas 
pusmetį leidžiamą aplinkraštį, kad žinotų apie savo kolegas ir jų 
nuomones, bet visada laikėsi atokiai nuo draugijos vadovauja- 
mų diskusijų taip pat, kaip ir nuo šventinių kokteilių vakarėlių. 

Grįžo į laukiamąjį, paskui save užrakindamas visas duris ir 
svarstydamas, kodėl draugija parašė kaip tik dabar. Įtarė, kad 
beveik šimtas procentų draugijos narių dabar vis tiek tikriausiai 
važiuoja rugpjūčio atostogų. Kaip ir daugelis dalykų psichoana- 
lizės pasaulyje, vasaros mėnuo buvo šventas. 

Rikis rado juostelę ir atplėšė voką. Viduje buvo įprasto laiško 
dydžio vokelis su kampe įspaustu Draugijos atgaliniu adresu. 
Ant vokelio buvo atspausdintas jo vardas, o apačioje prirašyta 
eilutė: PER VIENOS DIENOS KURJERĮ - SKUBU. 

Atplėšęs vokelį, išėmė du popieriaus lapus. Pirmasis buvo 
Draugijos firminis blankas. Išsyk pamatė, kad laiškas nuo Drau- 
gijos prezidento, kokia dešimčia metų už jį vyresnio gydytojo, 
jam pažįstamo tik iš tolo. Neatsiminė kada nors su tuo žmogum 
kalbėjęsis, neskaitant rankos paspaudimų ir kelių mandagybių. 

Greitai perskaitė: 


Gerb. Daktare Starksai, 

apgailestaudamas Jums pranešu, kad Psichoanalizės draugi- 
ja gavo rimtą skundą Jūsų santykių su buvusia paciente 
klausimu. Pridedu skundo kopiją. 

Pagal Draugijos įstatus ir pasitaręs su organizacijos vadovybe, 
perdaviau šį reikalą valstybiniams medicinos etikos tyrėjams. 
Netrukus su Jumis turėtų susisiekti tos įstaigos atstovas. 
Patariu Jums kuo skubiau susirasti patikimą teisininką. 
Labai tikiuosi, kad šio skundo turinį pavyks išlaikyti paslap- 
tyje nuo žiniasklaidos, nes tokio pobūdžio įtarimai meta 
šešėlį visai mūsų profesijai. 

Rikis tik akies krašteliu žvilgtelėjo į parašą, iškart atversda- 
mas kitą lapą. Tai irgi buvo laiškas, bet adresuotas Draugijos 
prezidentui. Šio laiško nuorašai buvo nusiųsti viceprezidentui, 
Etikos komiteto pirmininkui, kiekvienam iš šešių komiteto na- 
rių, Draugijos sekretoriui ir iždininkui. Rikis suprato, kad iš 
esmės visi gydytojai, kurių vardai buvo kaip nors susiję su Drau- 
gijos vadovybe, gavo po laišką. Jame buvo rašoma: 


Gerbiamas pone ar ponia, 

daugiau kaip prieš šešerius metus pradėjau psichoanalizės 
gydymo kursą pas Jūsų organizacijos narį daktarą Frederiką 
Starksą. Po maždaug trijų mėnesių seansų keturis kartus per 
savaitę jis ėmė uždavinėti klausimus, kuriuos galima būtų 
laikyti nederamais. Jie visada buvo apie mano seksualinius 
santykius su įvairiais partneriais iki pat nesėkmingos santuo- 
kos. Maniau, kad tokie klausimai - psichoanalizės proceso 
dalis. Tačiau, seansams tęsiantis, jis ėmė reikalauti vis 
daugiau smulkmenų apie mano seksualinį gyvenimą. Klausi- 
mai darėsi vis labiau pornografiniai. Kaskart man mėginant 
pakeisti temą, jis ir vėl ją grąžindavo, vis didindamas apibū- 
dinimų kiekį ir detalumą. Aš pasiskundžiau, bet jis atsakė, 
kad mano depresijos šaknys glūdi mano nesugebėjime 
visiškai atsiduoti seksualiniams ryšiams. Netrukus po šito 
pareiškimo jis pirmą kartą mane išprievartavo. Pasakė, kad 
Jei nesileisiu, niekada nepasijusiu geriau. 

Seksas seansų metu pasidarė būtina sąlyga gydymui tęsti. 
Psichoanalitikas buvo nepasotinamas. Po šešių mėnesių 
pasakė, kad mano gydymas baigtas ir daugiau niekuo negalįs 
man padėti. Sakė, kad mano slopinimas toks stiprus, kad 
tikriausiai reikėtų gerti vaistus ir gultis į ligoninę. Jis ragino 
mane kreiptis į privačią Vermonto psichiatrijos ligoninę, bet 
nenorėjo nė paskambinti jos direktoriui. Tą dieną, kai baigėsi 
mūsų seansai, privertė mane užsiimti analiniu seksu. 

Man prireikė keleto metų atsigauti po santykių su daktaru 
Starksu. Per tą laiką aš tris kartus gulėjau ligoninėje, kiekvie- 
ną kartą ilgiau nei šešis mėnesius. Nešioju dviejų nepavyku- 
sių mėginimų žudytis randus. Tik rūpestingo psichoterapeuto 
padedama pradėjau sveikti. Šis laiškas Jūsų organizacijai — 
mano gijimo dalis. 

Kol kas norėčiau neatskleisti savo vardo, nors daktaras 
Starksas žinos, kas aš. Jei nuspręsite šio reikalo neatidėti į 
šalį, prašyčiau kreiptis į mano teisininką ir/arba psichotera- 
peutą. 


Parašo po laišku nebuvo, bet buvo pavardė miesto centre įsi- 
kūrusio advokato ir Bostono priemiesčio psichiatro. 

Rikiui drebėjo rankos. Susisuko galva, ir jis atsirėmė į buto 
sieną, kad nepargriūtų. Jautėsi kaip ringo kovotojas po smūgių 
krušos — apsvaigintas, apimtas skausmo, pasirengęs griūti ant 
čiužinio vos suskambus visišką pralaimėjimą žyminčiam skam- 
bučiui, bet tebestovįs. 

Laiške nebuvo nė žodžio tiesos. Bent jau jis jos neįžvelgė. 
Pagalvojo, kad kaži ar nuo to kas nors priklauso. 


Aštuntas skyrius 


Žvelgė į melų pilną puslapį priešais ir juto didį prieštaravimą. Jo 
dvasia blaškėsi, širdis sustingo į ledą nuo nevilties, lyg ryžtas 
būtų išgaravęs lauk, o vietoj jo tą pat akimirką sukilęs įtūžis, 
toks svetimas Rikio įprastam būdui, kad vargiai atpažįstamas. 
Rankos ėmė virpėti, veidą užliejo raudonis, ant kaktos pasirodė 
plona prakaito srovelė. Tokį pat karštį juto ir ant sprando, pa- 
žastyse ir gerklėje. Nusigręžė nuo laiškų ir pakėlė akis, dairyda- 
masis ko nors, ką pagriebęs galėtų sukulti, bet nieko tinkamo 
nerado ir dėl to įpyko dar labiau. 

Rikis kurį laiką žingsniavo pirmyn atgal po kabinetą. Lyg vi- 
sas kūnas būtų ėmęs nervingai trūkčioti. Galiausiai sudribo sa- 
vo senajame odiniame krėsle už kušetės atkaltės ir leidosi bent 
trupučiuką apraminamas pažįstamo spyruoklių cypimo ir nu- 
blizgintos medžiagos pojūčio delnuose. 

Nė nekilo abejonė, kas parašė prieš jį skundą. Dirbtinis apsi- 
metėlės aukos anonimiškumas tą garantavo. Suvokė, kad daug 
svarbiau išsiaiškinti, kodėl. Suprato, kad viskas vyksta pagal pla- 
ną, tik reikia jį įžvelgti ir perprasti. 

Telefonas buvo padėtas ant grindų šalia krėslo. Rikis pasilenkė 
jo pasiimti. Po kelių sekundžių iš informacijos tarnybos sužinojo 
Psichoanalizės draugijos pirmininko kabineto telefoną. Atsisakęs 
siūlymo elektroniniu būdu surinkti numerį už jį, įtūžęs su- 
spaudaliojo ragelio mygtukus, tada atsilošė laukti, kol atsilieps. 

Telefonu prašneko girdėtas kolegos analitiko balsas. Tačiau 
skambėjo sausai, be jausmų ir tuščiai - kaip įrašas. 

— Sveiki. Jūs paskambinote į daktaro Martino Roto kabinetą. 
Manęs nebus nuo rugpjūčio pirmos iki dvidešimt devintos die- 
nos. Jei skambinate skubiu reikalu, surinkite 555-1716. Ta tar- 
nyba įgaliota su manimi susisiekti atostogų metu. Arba galite 
paskambinti 555-2436 daktarui Albertui Maiklzui į Kolumbijos 
presbiterijonų ligoninę. Jis šį mėnesį mane pavaduoja. Jei jums 
atrodo, kad išgyvenate tikrą krizę, paskambinkite abiem nume- 
riais, ir mudu abu su daktaru Maiklzu su jumis susisieksime. 

Rikis toliau nebesiklausė įrašo ir surinko pirmąjį iš skubios 
pagalbos numerių. Žinojo, kad antruoju numeriu atsilieps antro 
ar trečio kurso psichiatrijos rezidentas ligoninėje. Rezidentai 
atostogų metu pavaduodavo rimtus gydytojus, vietoj šnekų, su- 
darančių analizės gydymo pagrindą, pacientą užslopindami re- 
ceptais. 

Tačiau pirmuoju numeriu atsiliepė Žinučių tarnyba. 

— Klausau, - atsiliepė pavargęs moteriškas balsas, - čia dak- 
taro Roto tarnyba. 

— Noriu perduoti daktarui žinutę, - trumpai tarė Rikis. 

— Daktaras atostogauja. Skubiu atveju turėtumėt skambinti 
daktarui Albertui Maiklzui į... 

— Turiu jo numerį, - pertraukė Rikis, - bet čia kitoks atvejis 
ir kitokia Žinutė. 

Moteris patylėjo, labiau nustebusi nei sutrikusi. 

— Na, - pratarė ji, - nežinau, ar dėl bet kokios Žinutės turė- 
čiau jam skambinti per atostogas... 

- Šitą žinutę jis norės išgirsti, - atsakė Rikis. Sunkiai sekėsi 
slėpti balso šaltumą. 

— Nežinau, - pakartojo moteris, - turiu laikytis taisyklių. 

— Visi turi laikytis taisyklių, - atkirto Rikis. — Taisyklės skir- 
tos ryšiams sutrikdyti. Ne skatinti. Siaurapročiai, be vaizduotės 
žmonės juos prikemša tvarkaraščių ir taisyklių. Tvirto būdo žmo- 

nės žino, kada protokolo galima nepaisyti. Koks jūs žmogus, 
panele? 

Moteris pasvarstė. 

— Ką daktarui perduoti? — paklausė striukai. 

— Pasakykite daktarui Rotui, kad daktaras Frederikas Stark- 
sas... verčiau užsirašykite, nes norėčiau, kad mano žodžius per- 
duotumėt tiksliai... 

— Rašausi, - atšovė moteris. 

— „kad daktaras Frederikas Starksas gavo jo laišką, perskaitė 
pridėtą skundą ir nori pranešti, kad jame nėra nė žodžio tiesos. 
Visa tai - gryni pramanai. 

— „nė žodžio tiesos... Tvarka. Pramanai. Supratau. Ar nori- 
te, kad paskambinčiau jam ir perduočiau šitą žinutę? Jis atosto- 
gauja. 

— Mesvisi atostogaujam, - taip pat atšovė Rikis, - tiesiog kai 
kuriems atostogos įdomesnės. Ši žinutė neabejotinai padarys 
atostogas įdomesnes jam. Žiūrėkit man, kad jis gautų šitą žinutę 
ir kadji būtų lygiai tokia, kaip aš padiktavau. Jei ne, nuoširdžiai 
pasirūpinsiu, kad Darbo dieną gautumėt ieškotis naujo darbo. 
Aišku? 

— Aišku, - atsakė moteris. Rodės, grasinimas jos negąsdina. — 
Bet kaip ir sakiau, turime aiškias ir griežtas taisykles. Nemanau, 
kad ši Žinutė jas atitinka... 

— Pasistenkite būti ne taip lengvai nuspėjama, - atsakė Rikis, — 
ir išsaugosite savo darbo vietą. 

Tada jis padėjo ragelį. Atsilošė krėsle. Neatsiminė, kad kada 
nors per daugelį metų būtų kalbėjęs šitaip nemandagiai ir reik- 
liai, ką ir kalbėti apie grasinimus. Tai irgi prieštaravo jo prigim- 
čiai. Suvokė, kad artimiausiomis dienomis dažnai teks eiti prieš 
prigimtį. 

Dar kartą akimis permetė daktaro Roto laišką ir perskaitė 
anonimiškąjį skundą. Viduje tebevirdamas nekaltai apkaltintųjų 
pasipiktinimu ir įsiūčiu, pamėgino apskaičiuoti laiško poveikį ir 

vėl pabandyti atsakyti, kodėl? Jam rodėsi, kad Ražinis akivaiz- 
džiai siekė tam tikrų padarinių, bet kokių? 

Apmąsčius klausimą, šis tas ėmė aiškėti. 

Rikis suprato, kad pats skundas buvo daug atsargesnis, nei 
atrodė iš pirmo žvilgsnio. Nepasirašiusi laiško autorė šaukė 
„Išprievartavo!“, tačiau laiką, kada tai įvyko, pasirinko pakan- 
kamai tolimą, kad jam negaliotų jokie teisiniai veiksmai. Nerei- 
kėjo kviestis jokių tikrų policijos detektyvų. Vietoj to prasidės 
nerangus, nepaslankus Valstybinės medicinos etikos tarybos ty- 
rimas. Jis vyks lėtai, vangiai ir tikriausiai netrukdys tiksinčiam 
žaidimo laikrodžiui. Skundas, besišaukiąs policijos, greičiausiai 
nedelsiant susilauktų atsako, o Ražinis aiškiai norėjo, kad poli- 
cija žaidime dalyvautų tik probėgšmais. Taigi, parašiusi provo- 
kuojamą, bet anoniminį skundą, laiško autorė išlaikė atstumą. 
Jai neskambins niekas iš Psichoanalizės draugijos. Jie tiesiog 
perduos - taip, atrodo, ir padarė - visą reikalą trečiajai šaliai, 
kuo skubiau nusimazgodami nuo rankų galimą baisią smarvę. 

Rikis darsyk perskaitė abu laiškus ir žaibiškai suprato. 

— Jam reikia manęs vieno, - išsprūdo balsu. 

Rikis akimirksnį atsilošęs žvelgė į lubas, lyg balta plokštuma 
viršuje atspindėtų ką nors aiškaus. Kalbėjo niekam, rodėsi, kad 
balsas beveik dusliai aidi kabineto erdvėje. 

— Jis nenori, kad šaukčiausi pagalbos. Jis nori, kad su juo žais- 
čiau visiškai niekieno nepadedamas. Todėl pasirūpino, kad su 
niekuo iš kolegų negalėčiau pasitarti. 

Švelniai velniška Ražinio užmačia beveik kėlė šypseną. Šis 
žinojo, kad iš vidaus Rikį ės klausimai dėl Cimermano mirties. 
Žinojo, kad Rikį, be abejo, išgąsdins įsilaužimas į namus ir ka- 
binetą tuo metu, kai nusigręžęs tyrė Cimermano tiesą. Žinojo, 
kad Rikį suglumino ir išmušė iš vėžių, gal net sukėlė nedidelę 
paniką visa ta įvykių virtinė. Ražinis visa tai numatė ir nuspėjo, 
koks bus pirmasis Rikio ėjimas: šauktis pagalbos. O iš kur Rikis 
būtų jos tikėjęsis? Jis būtų norėjęs pasikalbėti, o ne veikti, nes 

tokia buvo jo profesijos prigimtis, ir būtų kreipęsis i kitą analiti- 
ką. Į draugą, kuris patikrintų minčių teisumą. Ką nors, kas 
krenkštų ir aikčiotų, ir išklausytų visų smulkmenų ir padėtų Ri- 
kiui perkratyti tokią daugybę šitaip greitai įvykusių dalykų. 

Bet dabar to nebus, suprato Rikis. 

Išprievartavimu kaltinantis skundas su išsamiu ir šlykščiu pas- 
kutiniojo seanso aprašymu nusiųstas visiems Psichoanalizės drau- 
gijos valdybos nariams kaip tik tada, kai šie ruošėsi rugpjūčio 
atostogoms. Nebuvo kada tvirtai paneigti kaltinimų, nei žmonių 
grupės, kuri tų neigimų klausytųsi. Bjaurus kaltinimas apskries 
Niujorko analitikus kaip paskalos kokioje didelėje Holivudo puo- 
toje. Rikis žinojo turįs daug kolegų ir mažai tikrų draugų. Kole- 
gos nenorės teršti vardo ryšiais su daktaru, pažeidusiu turbūt 
didžiausią profesijos tabu. Kaltinimas, kad pasinaudojo savo kaip 
gydytojo ir analitiko padėtimi, reikalaudamas žemiausių ir gru- 
biausių seksualinių paslaugų, o paskui atgręžė nugarą savo su- 
kurtai psichologinei katastrofai psichoanalizėje, reiškė kone ma- 
rą, ir Rikis išsyk virto raupsuotuoju. Virš galvos pakibus tokiam 
kaltinimui, niekas nesiryš jam padėti, kad ir kaip maldautų, kad 
ir kaip viską neigtų, kol klausimas nebus išspręstas. O tai už- 
truks ilgus mėnesius. 

Buvo dar ir kitas, šalutinis poveikis. Susidarė padėtis, kurioje 
žmonės, iki šiol manę pažįstą Rikį, dabar susimąstys, ką apie jį 
žino ir iš kur. Pinklės buvo gudrios, nes dabar jau vien todėl, 
kad Rikis kaltinimą neigs, jo profesijos žmonės manys, kad jis 
išsisukinėja. 

Likau visiškai vienas, manė Rikis. Atskirtas nuo visų. Pa- 
mestas. 

Atsargiai įkvėpė, lyg oras kabinete būtų atšalęs. Suprato, kad 
to ir norėjo. Vienatvės. 

Vėl pažvelgė į tuodu laiškus. Melagingame skunde anonimė 
buvo nurodžiusi Manheteno teisininko ir Bostono psichotera- 
peuto vardus. 

Rikis nesusilaikė nekrūptelėjęs. Tie vardai nurodyti man. Tai 
kelias, kuriuo turiu eiti. 

Prisiminė bauginančią tamsą praeitą vakarą kabinete. Terei- 
kėjo sekti tiesiausia gija ir įjungti tai, kas išjungta, kad kambarys 
nušvistų. Įtarė, kad čia bus panašiai. Tik nežinojo, kur šis kelias 
jį nuves. 


Likusią dienos dalį iššvaistė, kruopščiai tyrinėdamas pirmąjį 
Ražinio laišką, mėgindamas toliau atsekti eilėraštuko užuomi- 
ną, paskui smulkiai surašė visa, kas jam nutiko, kuo atidžiau 
atkartodamas kiekvieną ištartą Žodį, kartodamas pokalbius kaip 
žurnalistas, rengiantis žinių reportažą, ieškodamas, ką lengvai 
galėjo pražiopsoti. Pastebėjo, kad sunkiausia tiksliai atsiminti, 
ką sakė Vergilija, ir pasidarė neramu. Be vargo prisiminė jos 
kūno linijas ir balso minkštumą, bet šis grožis lyg apsauginis 
skydas dengė jos žodžius. Rikis suko dėl to galvą, nes tai prieš- 
taravo jo išsilavinimui ir įpročiams, ir kaip geras analitikas, svars- 
tė, kodėl taip negebėjo susitelkti, nors tuo tarpu tiesa buvo to- 
kia akivaizdi, kad bet kuris eilinis paauglys vaikinukas būtų ga- 
lėjęs paaiškinti. 

Užrašų ir pastabų vis daugėjo. Rikis glaudėsi žodžių pasauly- 
je, kuriame jautėsi patogiai. Kitą rytą, apsivilkęs kostiumą ir pa- 
sirišęs kaklaraištį, tada nepatingėjęs išbraukti dar vienos dienos 
kalendoriuje, ir vėl pajuto slegiamą laiko tėkmę. Jam rodėsi svar- 
bu sugalvoti bent jau pirmąjį klausimą ir paskambinti į Times 
įdėti skelbimo. 

Ryto kaitra, atrodo, šaipėsi iš jo, ir su kostiumu jis beveik 
iškart suprakaitavo. Įtarė, kad jį seka, bet vėl neatsigręžė ir ne- 
pažiūrėjo. Suprato vis tiek nemokėsiąs atpažinti jį sekančio žmo- 
gaus. Galvojo, kaip filmuose didvyriui visada lengva pastebėti 
apie jį susitelkusias blogio jėgas. Blogiukai dėvi juodas skrybė- 
les ir žvelgia iš padilbų. Tikrovėje, pasirodo, visai kitaip. Visi 
įtartini. Visi sunerimę. Krovikas, atvežęs prekes į maisto prekių 

krautuvėlę prie kampo, sparčiai šaligatviu Žžingsniuojantis ver- 
slininkas, benamis sienos nišoje, veidai restorano languose ar 
pravažiuojančioje mašinoje. Visi gali arba jį stebėti, arba ne. Tiks- 
liai pasakyti neįmanoma. Jis buvo pratęs prie įaštrinto analitiko 
kabineto pasaulio, kur vaidmenys daug aiškesni. Gatvėje nie- 
kaip negalėjo pasakyti, kas žaidžia žaidimą ir jį stebi, o kas tėra 
vienas iš maždaug aštuonių milijonų būtybių, gyvenančių jo pa- 
saulyje. 

Rikis gūžtelėjo pečiais ir pamojo taksi. Taksisto vardas buvo 
užsienietiškas ir neištariamas, ir jis klausėsi radijo stoties leidžia- 
mos keistos rytietiškos muzikos. Dainininkė raudojo aukštu bal- 
su, lūžtančiu keičiantis tempui. Prasidėjus naujai dainai, keitėsi 
tik jos greitis, o kniaukiantys balsai rodėsi visi vienodi. Jis nesu- 
prato nė žodžio, bet vairuotojas pagal taktą pirštais barbeno į 
vairą. Rikiui pasakius adresą, taksistas kriuktelėjo ir greitai įsisu- 
ko į eismą. Akimirką Rikis susimąstė, kiek žmonių kasdien įšoka 
į šitą taksi. Už plastikinės pertvaros žmogus niekaip negalėjo nu- 
jausti, ar jų gyvenimuose vykdo kokią mirtinai svarbią užduotį, ar 
tiesiog lydi vieną kitą minutę. Sankryžoje vairuotojas porąkart 
pyptelėjo ir tylėdamas vežė jį sausakimšomis gatvėmis. 

Didžiąją dalį tos gatvės pusės, kur buvo teisininko kontora, 
užstojo didžiulis baltas kraustytojų sunkvežimis, palikęs tik tiek 
vietos, kad mašinos vargiai galėjo pro jį prasisprausti. Pro kuk- 
laus, į akis nekrintančio biurų pastato įėjimą pirmyn atgal zujo 
trys ar keturi augaloti vyrai, nešini rudomis kartoninėmis dėžė- 
mis ir retkarčiais baldais - kėdėmis, sofomis ir panašiai, kurias 
atsargiai kėlė plienine sunkvežimio pakyla į vidų. Nuošaliau sto- 
vėjo mėlynmarškinis vyriškis su saugos tarnybos ženkleliu ir ste- 
bėjo krovikus, praeivius nužvelgdamas akimis, aiškiai rodančio- 
mis baugštumą žmogaus, turinčio vienintelę paskirtį ir griežtai 
ją vykdančio. Rikis išlipo iš taksi, šis nuvažiavo, vos užtrenkus 
duris, ir priėjo prie marškiniuotojo vyriškio. 

— Ieškau pono Merlino kontoros. Jis advokatas... 

— Šeštas aukštas, pačiame viršuje, — atsakė vyriškis, neatit- 
raukdamas žvilgsnio nuo krovikų parado. - Ar esat susitaręs? 
Ten jie užsiėmę kraustynėmis. 

— Jis išsikrausto? 

Vyriškis parodė ranka. 

— Kaip matote, - atsakė. — Girdėjau, susilaukė šlovės ir turtų. 
Galit kilti, bet netrukdykit. 

Liftas burzgė, bet, laimei, muzika jame negrojo. Kai durys 
atsivėrė šeštame aukšte, Rikis išsyk pamatė teisininko kontorą. 
Durys buvo plačiai atvertos, ir pro jas du vyrai vilko rašomąjį 
stalą, kilsčiodami ir kraipydami tarpduryje, o jų kiekvieną jude- 
sį sekė vidutinio amžiaus moteris su džinsais, sportbačiais ir 
brangiais trumparankoviais marškinėliais. 

— Čia mano stalas, kad jus kur galai, ir žinau kiekvieną jo 
dėmę ir įbrėžimą. Jeigu jų atsiras daugiau, pirksit naują. 

Krovikai susiraukę stabtelėjo. Stalas, šonuose likus milimet- 
riniams tarpeliams, praslydo pro duris. Pažvelgęs pro vyrus, Ri- 
kis pamatė vidiniame koridoriuje sukrautas dėžes, tuščias kny- 
gų lentynas ir stalus - viską, ką ir dera matyti veiklioje kontoro- 
je, ištuštintoje kraustynėms. Kontoros viduje kažkas dunkstelė- 
jo ir pasigirdo keiksmas. Džinsuotoji moteris akivaizdžiai su- 
sierzinusi krestelėjo galvą, papurtydama neklusnius kaštoninius 
karčius. Ji atrodė kaip moteris, mėgstanti tvarką, ir laikinas kraus- 
tymosi chaosas jai buvo beveik skausmingas. Rikis skubiai pri- 
siartino. 

— Ieškau pono Merlino, - pasakė jis. - Ar jis kur nors netoliese? 

Moteris skubiai atsigręžė. 

- Arjūs klientas? Šiandien nebuvome suplanavę susitikimų. 
Kraustomės. 

— Tam tikra prasme, - atsakė Rikis. 

— Nagi, - griežtai paklausė moteris, — ir kokia gi prasme? 

— Aš esu daktaras Frederikas Starksas. Tikriausiai galima sa- 
kyti, kad mudviem su ponu Merlinu reikėtų šį tą aptarti. 

Moteris valandėlę nustebusi patylėjo, tuomet nemaloniai nu- 
sišypsojo ir linktelėjo galvą. 

— Vardas man girdėtas. Bet manyčiau, kad ponas Merlinas 
jūsų nelaukė taip greitai. 

— Tikrai? - paklausė Rikis. - Manyčiau, kaip tik priešingai. 

Moteris nusigręžė į kitą kroviką, vienoje rankoje nešantį lem- 
pą, 0 po kita pažasčia pasikišusį dėžę knygų, ir pasakė jam: 

— Vienu žygiu nešama po vieną daiktą. Jei neši per daug, ką 
nors sulaužysi. Padėk vieną daiktą, nuneši jį kitą kartą pasikėlęs. 

Krovikas apstulbęs gūžtelėjo pečiais ir visai neatsargiai padė- 
jo lempą. 

Ji vėl atsigręžė į Rikį: 

— Kaip matot, daktare, atvykot ne laiku... 

Rikiui jau rodėsi, kad moteris jį išvarys, kai iš kabineto gilu- 
mos atėjo jaunesnis vyriškis. Jis buvo kokių trisdešimties metų, 
truputį nutukęs ir truputį pliktelėjęs, išlygintomis chaki kelnė- 
mis, brangiais sportiniais marškiniais ir iki spindesio nublizgin- 
tais bateliais su kutais. Atrodė be galo keistai, nes kraustynėms 
buvo per daug pasipuošęs, bet sykiu verslui jo apranga nederė- 
jo. Brangūs ir pretenzingi drabužiai rodė, kad net ir visiškai ne- 
oficialiomis aplinkybėmis jis laikėsi griežtų išvaizdos taisyklių. 
Rikis matė, kad šio žmogaus laisvuose drabužiuose nebuvo jo- 
kios laisvės. 

— Aš Merlinas, - prisistatė vyriškis, išsitraukdamas iš kišenės 
sulankstytą lininę skepetaitę ir nusišluostydamas rankas, prieš 
ištiesdamas vieną jų pasisveikinti. - Atleiskite už tokią netvar- 
ką, galime kelias minutes šnektelėti susirinkimų kambaryje. Ten 
dar tebėra dauguma baldų, nors ir neaišku, ar ilgai. 

Advokatas mostelėjo durų link. 

— Ar norėsite, kad užsirašinėčiau, pone Merlinai'? - paklausė 
moteris. 

Merlinas papurtė galvą. 

— Manyčiau, mes ilgai netruksim. 

Rikį pakvietė į kambarį, kurio didžiąją dalį užėmė vyšnios 
medžio stalas ir kėdės. Kambario gale stovėjo stalelis su kavos 
aparatu ir ąsočiu su stiklinėmis. Advokatas parodė Rikiui pri- 
sėsti, 0 pats nuėjęs apžiūrėjo aparatą. Gūžtelėjęs pečiais, atsi- 
gręžė į Rikį. 

— Atleiskite, daktare, - pasakė Merlinas, - kavos nebėra, o 
vandens ąsotis irgi tuščias. Nieko negaliu jums pasiūlyti. 

— Nieko baisaus, — atsakė Rikis, — ne troškulys mane čia 
atvedė. 

Teisininkas šyptelėjo iš tokio atsakymo. 

— Ne, žinoma, ne, - pasakė. - Bet tiksliai nežinau, kuo galė- 
čiau pasitarnauti... 

— Merlinas —- reta pavardė, - pertraukė Rikis. —- Ar tik jūs 
kartais ne koks fokusininkas? 

Teisininkas vėl išsišiepė. 

— Mano darbe, daktare Starksai, tokia pavardė - privalumas. 
Klientai dažnai mūsų prašo ištraukti iš cilindro triušį. 

— O jūs taip ir darot? - pasiteiravo Rikis. 

— Deja, ne, - atsakė Merlinas. - Burtų lazdelės neturiu. Bet, 
kita vertus, man nepaprastai sekasi priversti užsispyrusius ir ne- 
klusnius priešininkų triušius išlįsti iš slėptuvių visokiausiose skry- 
bėlėse. Žinoma, pasitelkiant ne tiek antgamtines galias, kiek tei- 
sinių dokumentų audras ir teisinių reikalavimų pūgas. Galbūt 
šiame pasaulyje tai reiškia tą patį. Kai kurios bylos vyksta pana- 
šiai, kaip burtažodžiai ir užkeikimai mano bendravardžiui. 

— Ir jūs kraustotės? 

Advokatas iš kišenės išsitraukė nedidelį oda puoštą vizitinių 
kortelių dėklą. Išėmė kortelę ir padavė Rikiui. 

— Naujoji landynė, - pasakė ne be pasitenkinimo. - Kai seka- 
si, atsiranda poreikis plėstis. Samdau naujus pagalbininkus. Reikia 
daugiau vietos. 

Rikis pažvelgė į kortelę, ant kurios buvo parašytas adresas — 
miesto centras. 

— O aš - dar viena iškamša ant jūsų sienos? 

Merlinas maloniai šypsodamas linktelėjo galvą. 

— Tikriausiai, - atsakė. - Tiesą sakant, greičiausiai. Iš tiesų nė 
neturėčiau su jumis kalbėtis, daktare, ypač be jūsų advokato. 
Tegu jis paskambina man, ir mes aptarsime jūsų etikos pažeidi- 
mų draudimo polisą... Jūs apsidraudęs, ar ne, daktare? Tada iš- 
spręsim šitą reikalą greitai ir visoms pusėms naudingai. 

— Aš apsidraudęs, bet nežinau, ar atlygintinas jūsų klientės 
pramanytas skundas. Porą dešimtmečių nebuvo reikalo skaityti 
poliso. 

— Neapsidraudęs? Blogai... O žodžio „pramanytas“ aš nebū- 
čiau linkęs vartoti. 

— Kas jūsų klientė? - netikėtai paklausė Rikis. 

Teisininkas papurtė galvą. 

— Man dar negalima atskleisti jos vardo. Ji vis dar gydosi, ir... 

— Viso to niekada nebuvo, - nutraukė Rikis teisininką. - Tai 
prasimanymai. Išsigalvojimai. Nė vieno teisingo žodžio. Jūsų tik- 
ras klientas — visai kitas žmogus, tiesa? 

Advokatas patylėjo. 

— Užtikrinu jus, kad mano klientė tikra, - pasakė. - Kaip ir 
jos skundai. Panelė X - labai susipainiojusi jauna moteris... 

— Tai gal vadinkim ją panele R.? - pasiūlė Rikis. - Kaip Ražinis. 
Ar taip ne labiau tiktų? 

Merlinas, rodos, truputį sutriko. 

— Ne visai suprantu, ką turite galvoje, daktare. X, R, nesvar- 
bu. Juk ne apie tai kalbame, ar ne? 

— Teisingai. 

— Kalbame apie tai, daktare Starksai, kad jūsų reikalai prasti. 
Ir, patikėkite manim, jums bus geriau, jei ši problema dings iš 
jūsų akiračio kiek įmanoma greičiau. Jei turėsiu kreiptis į teismą, 
žala bus padaryta. Pandoros skrynia, daktare. Visos blogybės lėk- 
te išlėks. Viskas pateks į viešus dokumentus. Kaltinimai ir neigi- 
mai, nors iš patirties man atrodo, kad neigimas niekada nebūna 

toks veiksmingas, kaip kaltinimas, ar ne? Juk ne neigimas įstrin- 
ga Žmonėms į atmintį, tiesa? — teisininkas papurtė galvą. 

— Niekada neišdaviau pacientės pasitikėjimo taip, kaip mane 
kaltina. Nė netikiu, kad ta moteris egzistuoja. Neturiu apie ją 
jokio įrašo. 

— Na, jei taip, daktare, tai tiesiog šaunu. Tikiuosi, jūs dėl to 
šimtu procentų teisus. Nes, - advokato balsas oktava pažemėjo, 
ir kiekvieną žodį jis tarė tokia intonacija, kad girdėjosi skustuvo 
ašmenų aštrumas, — kai apklausiu visus per maždaug pastarąjį 
dešimtmetį gydytus pacientus, pasikalbėsiu su kiekvienu kolega, 
su kuriuo jūs ginčijotės, ir ištyrinėsiu visus jūsų — tikėkimės — 
švento gyvenimo kampelius ir, be abejonės, kiekvieną minutę, 
kurią prasėdėjote už kušetės, na, tuomet jau nebebus taip svar- 
bu, ar mano klientė egzistuoja, ar ne, nes jums nebeliks jokio 
gyvenimo ir jokios reputacijos. Visiškai jokios. 

Rikis norėjo atsakyti, bet neatsakė. 

Merlinas stebeilijo į Rikį nė nemirksėdamas. 

— Ar turite priešų, daktare? Pavydžių kolegų? Ar per visus 
tuos metus atsirastų nelabai gydymu patenkintų pacientų? Ar 
esate paspyręs šunį? Ar nespėjęs sustabdyti, kai Keip Kodo va- 
sarnamyje prieš jūsų mašiną iššoko voverė? 

Merlinas vėl šypsojosi, bet dabar jo šypsena buvo atgrasi. 

— Jau žinau apie tą vietą, - pratarė jis. - Žavi sodyba nuosta- 
bioje pamiškėje su sodu, truputį matosi vandenynas. Dvylika ak- 
rų. 1984 metais pirkta iš pagyvenusios moters, kurios vyras bu- 
vo neseniai miręs. Lyg ir pasinaudojote gedulu, ką, daktare? Ar 
įsivaizduojate, kaip išaugo sodybos vertė? Neabejoju, kad įsi- 
vaizduojate. Leiskite jums, daktare Starksai, išduoti vieną vie- 
nintelį dalyką. Nepriklausomai nuo to, ar mano klientės kaltini- 
me yra bent lašelis tiesos, jūsų sodyba priklausys man dar šitam 
reikalui nesibaigus. Ir jūsų butas, ir banko sąskaita Chase, ir pen- 
sijos sąskaita Dean Witter, kuria dar nepradėjote naudotis, ir ne- 
didukas vertybinių popierių portfelis toje pačioje brokerių firmo- 


104 JOHN KATZENBACH B ANALITIKAS 


je. Bet pradėsiu nuo vasarnamio. Dvylika akrų. Galėčiau ją par- 
duoti gabalais ir susišluoti gražią sumelę. Kaip manot, daktare? 

Visas šiurpdamas, Rikis klausėsi teisininko. 

— Iš kur jūs... - pralemeno jis. 

— Mano darbas žinoti, - čia pat pertraukė Merlinas. - Jei ne- 
turėtumėt ko nors, ko aš noriu, nesivarginčiau. Bet turit, ir pati- 
kėkit manim, daktare, nes tą patį pasakys ir jūsų advokatas, ko- 
voti neverta. 

— Mano garbė verta, - atsakė Rikis. 

Merlinas vėl gūžtelėjo pečiais. 

— Nesupratot, daktare. Mėginu jums paaiškinti, kaip kuo ma- 
žiau užgauti jūsų garbę. Jūs kažkaip kvailai įsitikinęs, kad tas 
kiek nors priklauso nuo jūsų teisumo. Tiesos sakymo, o ne me- 
lavimo. Įdomu, kad taip mano toks patyręs psichoanalitikas, kaip 
jūs. Ar dažnai kokiu nors grynu ir aiškiu pavidalu girdite tiesą? 
Ar tiesos paslėptos, išstumtos, pridengtos visokiausia keista psi- 
chologine manta, o atpažintos - netvarios ir slidžios? Ir visada 
ne vien juodos ir baltos. Dažniau visokių pilkų, rusvų, net rau- 
donų atspalvių. Ar ne taip moko jūsų profesija"? 

Rikis pasijuto kvailai. Teisininko žodžiai daužė kaip kumščių 
smūgiai nelygioje kovoje. Giliai įkvėpė, galvodamas, kad ateiti į 
kontorą buvo paika, o dabar protinga būtų kuo greičiau nešdin- 
tis. Jau stojosi, kai Merlinas pridūrė: 

— Pragaras gali būti įvairių pavidalų, daktare Starksai. Laiky- 
kite mane vienu iš jų. 

— Prašau? - perklausė Rikis. Bet prisiminė, kaip Vergilija per 
jų pirmąjį susitikimą sakėsi būsianti jo vedlė po pragarą, tą ir 
reiškiąs jos vardas. 

Teisininkas nusišypsojo. 

— Artūro laikais, - pradėjo maloniai, kaip savimi pasitikintis 
žmogus, įvertinęs priešininką ir pamatęs, kad šis silpnesnis, — 
įvairių Žmonių, net ir išsilavinusių, protuose pragaras buvo labai 
gyvas. Jie nuoširdžiai tikėjo demonais, kipšais, piktųjų dvasių 

apsėdimais ir viskuo kitu. Uosdavo liepsnas ir sierą, laukiančią 
bedievių, ir manė, kad ugnies prarajos ir amžinos kančios gali 
būti atpildas už blogą gyvenimą. O šiandien viskas daug sudėtin- 
giau, tiesa, daktare? Jau nebemanome, kad kęsime įkaitintas ša- 
kes ir amžiną prakeiksmą liepsnos bedugnėje. Ir ką gi turime 
vietoj to? Ieisininkus. Ir patikėkit manim, daktare, galiu nesun- 
kiai paversti jūsų gyvenimą kai kuo panašiu į tų košmariškų vi- 
duramžių dailininkų paveikslus. Geriau rinkitės lengvesnę išei- 
tį, daktare. Lengvesnę. Verčiau dar kartą patikrinkit savo drau- 
dimo polisą. 

Kaip tik tą akimirką atsivėrė susirinkimų kambario durys, ir 
du krovikai prieš įeidami stabtelėjo. 

— Norėtume išnešti iš čia daiktus, - pasakė vienas jų. - Visa 
kita beveik jau išnešta. 

Merlinas atsistojo. 

— Mielai prašom. Man rodos, daktaras Starksas jau kaip tik 
ruošiasi eiti. 

Rikis irgi atsistojo. Linktelėjo galvą. 

— Taip. Jau einu. 

Žvilgtelėjo į teisininko kortelę. 

— Mano advokatas turėtų į jus kreiptis šituo adresu? 

— Taip. 

— Gerai, - pasakė jis. - O jūsų darbo laikas... 

— Kada tik jums patogu, daktare. Siūlyčiau šitą reikalą tvarky- 
ti nedelsiant. Juk nenorėtumėt dėl manęs nervintis brangiu atos- 
togų metu, tiesa? 

Rikis neatsakė, nors susiprato neminėjęs teisininkui savo atos- 
togų planų. Tik linktelėjo galvą ir nė neatsigręžęs išėjo iš kontoros. 


Rikis įsėdo į taksi ir liepė vairuotojui nuvežti jį į „Plaza“ viešbu- 
tį. Jis tebuvo už kokio tuzino kvartalų. Tam, ką Rikis planavo, 
ten atrodė tinkamiausia vieta. Taksi šoktelėjo į priekį ir nurūko 
per miestą tuo keistu miestų taksi būdu - sparčiai greitėdamas, 

trūkčiodamas, stabčiodamas, keisdamas juostas, nardydamas 
tarp kitų mašinų, važiuodamas nei greičiau, nei lėčiau, negu va- 
žiuodamas tvirtai, ramiai ir tiesiai. Rikis žvilgtelėjo į vairuotojo 
pažymėjimą, kuriame, kaip ir tikėjosi, perskaitė dar vieną neiš- 
tariamą užsienietišką vardą. Atsilošė, svarstydamas, kaip kar- 
tais Manhetene sunku pasigauti taksi ir ar ne keista, kad ši ma- 
šina kaip tik stovėjo netoliese, kai jis sukrėstas išėjo iš advokato 
kontoros. Lyg būtų jo laukusi. 

Taksistas staigiai sustojo ant šaligatvio prie viešbučio įėjimo. Ri- 
kis įgrūdo pinigus pro permatomo plastiko pertvarą ir išlipo. Ne- 
kreipdamas dėmesio į durininką, užšoko laiptais ir įėjo pro suka- 
mąsias viešbučio duris. Foje knibždėte knibždėjo svečių, ir jis vik- 
riai išlaviravo pro keletą draugijų ir turistų grupių, aplenkdamas 
lagaminų krūvas ir skubančius pasiuntinukus. Žengė tiesiai į Pal- 
mių dvarą. Tolimajame restorano gale stabtelėjo, užmetė akį į me- 
niu, tada truputį susilenkęs nėrė į koridorių, žygiuodamas taip greitai, 
kaip tik galėjo, nepatraukdamas nereikalingo dėmesio, maždaug 
kaip žmogus, vėluojantis į traukinį. Nužingsniavo tiesiai prie Cen- 
trinio parko viešbučio pietinio išėjimo, pro duris tiesiai į gatvę. 

Išeinantiems svečiams taksi pakviesdavo durininkas. Rikis ap- 
lenkė šeimą, išsirikiavusią ant šaligatvio. 

— Atleiskite, - tarė vidutinio amžiaus šeimos tėvui, vilkinčiam 
trūktgalvių vaikų maždaug nuo šešerių iki dešimties metų. Gre- 
ta stovėjo nuoboda žmona, ganydama visą vadą. - Aš trupučiu- 
ką skubu. Labai atsiprašau, bet ar galėčiau... 

Tėvas paklaikęs pažvelgė į Rikį, lyg jokia šeimos kelionė nuo 
pat Aidaho iki Niujorko negalėtų apsieiti be nukniaukto iš pa- 
nosės taksi, tada tylomis mostelėjo į dureles. Rikis įšoko vidun, 
užtrenkė jas paskui save ir dar nugirdo žmoną sakant: 

— Ralfai, ką čia darai? Juk šitas mūsų... 

Bent jau šitas taksistas, pamanė Rikis, nebus nusamdytas 
Ražinio. Padiktavo vairuotojui Merlino kontoros adresą. 

Kaip ir tikėjosi, kraustytojų sunkvežimio prie pastato nebe- 
buvo. Dingęs buvo ir mėlynmarškinis apsaugininkas. 

Rikis pasilenkęs pabeldė į vairuotojo pertvarą. 

— Persigalvojau, - pasakė, - prašyčiau mane nuvežti va kur, — 
ir perskaitė naująjį adresą nuo advokato kortelės. - Bet kai at- 
važiuosite, sustokite už kokio kvartalo, gerai? Nenoriu išlipti 
prie durų. 

Vairuotojas tylomis gūžtelėjo pečiais ir linktelėjo galvą. 

Prasikasti per kamščius truko ketvirtį valandos. Adresas ant 
Merlino kortelės buvo: netoli Volstrito. Nuo jo atsidavė prestižu. 

Vairuotojas padarė, kaip prašytas, sustojo už kvartalo. 

- Štai ten, - pasakė. - Ar man privažiuoti? 

— Ne, - atsakė Rikis. - Bus gerai. 

Sumokėjo ir išsikeberiojo iš ankštos galinės sėdynės. 

Kaip ir nujautė, prie didžiojo biurų pastato kraustytojų sunk- 
vežimio nebuvo nė ženklo. Pasižvalgė po gatvę, bet nepamatė 
nei advokato, nei jo palydos, nei biuro baldų. Darsyk pasitikri- 
no adresą ant kortelės, įsitikino, kad atvažiavo į reikiamą vietą, 
tada pažvelgė į pastato vidų ir pamatė prie pat įėjimo apsaugi- 
ninkų stalą. Uniformuotas sargybinis, įsitaisęs už vaizdo ekranų 
stirtos ir elektroninės lentos, rodančios liftų judėjimą, skaitė pi- 
gų romaną. Rikis įėjo į pastatą ir pirmiausia pažvelgė į kontorų 
sąrašą ant sienos. Perbėgęs jį akimis, nerado ten jokio Merlino. 
Prisiartino prie sargybinio, šis pakėlė į jį akis. 

— Kuo galiu padėti? - paklausė. 

- Žiūrėkite, - atsakė Rikis, - berods aš pasiklydau. Turiu tei- 
sininko kortelę su šiuo adresu, bet sąraše jo nėra. Jis turėtų šian- 
dien atsikraustyti. 

Sargybinis pažvelgė į kortelę ir susiraukęs papurtė galvą. 

— Adresas teisingas, - tarė, — bet niekas tokia pavarde čia 
nedirba. 

— O gal čia yra tuščia kontora? Kaip sakiau, ketino šiandien 
kraustytis. 

— Saugos tarnybai nieko panašaus pranešta nebuvo. O tuščių 
kontorų čia nėra jau daug metų. 

— Ką gi, keista, - atsakė Rikis. — Tikriausiai atspausdinta su 
klaida. 

Sargybinis atidavė kortelę. 

— (Gali būti, - sutiko. 

Rikis įsikišo kortelę į kišenę, galvodamas, kad ką tik laimėjo 
pirmąjį apsistumdymą su jį persekiojančiu žmogum. Bet kas iš 
to, tiksliai nežinojo. 

Grįžęs prie savo namų, Rikis tebesijautė truputį savimi pa- 
tenkintas. Tiksliai nežinojo, ką susitiko advokato kontoroje, ir 
svarstė, ar tik Merlinu jam neprisistatė pats Ražinis. Taip tikrai 
galėjo būti, manė Rikis, nes buvo įsitikinęs, kad visą šitą 5ą- 
mokslą surezgęs Žmogus norėtų pats pamatyti Rikį akis į akį. 
Nebuvo visai tikras, kodėl tuo tiki, bet taip atrodė visai logiška. 
Buvo sunku įsivaizduoti žmogų, besimėgaujantį aukos kančio- 
mis ir nenorintį asmeniškai pamatyti savo darbo vaisių. 

Tačiau šis pastebėjimas nepridėjo nė trupučio spalvų paveiks- 
lui, kurį suprato turėsiąs nupiešti, kad atspėtų to žmogaus vardą. 

— Ką Žinai apie psichopatus? - paklausė savęs lipdamas laip- 
tais rudo pastato, kuriame buvo jo namai ir kabinetas bei dar 
keturi butai. Nedaug, tyliai pats sau ir atsakė. Išmanė daugiau 
ar mažiau palaužtų žmonių nelaimes ir neurozes. Žinojo, kaip 
save apgaudinėja pasiturintieji, kad pateisintų savo elgesį. Nesi- 
jautė gerai perpratęs žmogų, sukūrusį ištisą melų pasaulį, idant 
Rikį pražudytų. Suprato patekęs į nepažįstamas žemes. 

Pasitenkinimas, kurį Rikis pajuto, pergudravęs Ražinį, aki- 
mirksniu išgaravo. Šaltai sau priminė: nepamiršk, kas pastatyta 
ant kortos. 

Pastebėjo, kad atneštas paštas, ir atidarė savo dėžutę. Ant 
vieno ilgo plono voko viršutinio kairiojo kampo buvo oficialus 
Niujorko miesto viešojo transporto tarnybos antspaudas. Jį at- 
plėšė pirmąjį. 


JOHN KATZENBACH Iš ANALITIKAS 109 


Viduje buvo nedidelis lapelis, prisegtas prie didelio nukopijuoto 
lakšto. Jis pirma perskaitė mažąjį raštelį: 


Gerb. Daktare Starksai, 
štai ką mūsų tyrėjai rado tarp pono Cimermano asmeninių 
daiktų. Siunčiu šį raštą Jums, kadangi ten esate minimas Jūs 
ir Jūsų gydymas. Kaip suprantate, mes šią mirties bylą 
baigėme. 
Pagarbiai, 

Detektyvė Dž. Rigins. 


Rikis pervertė laiškelį ir perskaitė nukopijuotąjį popierių. Šis 
buvo trumpas, spausdintas ir užliejo jį neaiškiu siaubu. 


Tam, kas gaus šitą laišką 


Aš kalbu ir kalbu, bet man negerėja. Niekas man nepadeda. 
Niekas negirdi tikrojo manęs. Pasirūpinau motina. Nurody- 
mai dėl jos kartu su mano testamentu, draudimo ir kitais 
dokumentais guli mano darbo stalo stalčiuje. Prašau atleidi- 
mo visų, išskyrus daktarą Starksą. Visiems kitiems sudie. 
Rodžeris Cimermanas 


Parašas irgi buvo spausdintas. Rikis žvelgė į savižudžio rašte- 
lį, jausdamas, kaip jausmai tiesiog garuoja lauk. 


Devintas skyrius 


Rikis manė, kad Cimermano raštelis tikriausiai padirbtas. 

Laikėsi savo: Cimermanas buvo linkęs į savižudybę tiek pat, 
kiek 1r Rikis. Neturėjo savižudžiui būdingų bruožų, polinkio į 
savęs naikinimą ar smurtą savo atžvilgiu. Cimermanas buvo užsi- 
spyręs neurotikas ir tik neseniai pradėjo suprasti analitinę įžval- 
gą, jis buvo žmogus, kurį viskam reikėjo pastūmėti, taip kaip, 
Rikio įsitikinimu, buvo pastumtas ir po metro traukiniu. Ta- 
čiau Rikio bėdos mėginant suvokti, kas tikra ir kas ne, dar tik 
prasidėjo. Net ir laikydamas rankose detektyvės laišką, pabu- 
vęs metro stotyje ir policijos nuovadoje, vis dar negalėjo pri- 
pažinti, kad Cimermanas tikrai mirė. Tai tebeatrodė lyg sap- 
nas. Pažvelgė į savižudžio raštelį ir pastebėjo esąs vienintelis 
jame įvardytas žmogus. Jis taip pat įsidėmėjo, kad laiškelis ne- 
pasirašytas ranka. Tas, kas parašė raštelį, atspausdino ir Ci- 
mermano vardą. Arba Cimermanas pats atspausdino savo var- 
dą, jei laiškelį parašė tikrai jis. 

Rikiui sukosi galva. 

Išsisklaidė pakili nuotaika, kurią pajuto rytą pergudravęs ad- 
vokatą, o vietoj jos sukilo šleikštulys, rodėsi, iš skrandžio, bet 
Rikis suprato, kad jis psichosomatinis. Pasikėlė liftu į savo butą, 
jusdamas prie kojų prikabintus svarsčius ir sunkią naštą ant pe- 
čių. Į širdį pradėjo belstis savigaila, jo lėtus žingsnius lydėjo klau- 
simas kodėl aš? Kol atėjo iki kabineto, pasijuto išsekęs. 


JOHN KATZENBACH E ANALITIKAS 111 


Jis išsidrėbė už stalo ir pačiupo laišką iš Psichoanalizės drau- 
gijos. Mintyse išbraukė teisininko vardą, nors nebuvo toks kvai- 
las, kad tikėtų, jog daugiau nebeteks susidurti su Merlinu, kad ir 
kas jis būtų. Laiške dar buvo jo tariamos aukos Bostono psicho- 
terapeuto pavardė, ir Rikis suprato, kad, be abejo, toliau turi 
skambinti jam. Sekundę norėjosi tą pavardę praleisti, nedaryti 
to, ko išjo akivaizdžiai buvo tikimasi, bet drauge suvokė, kad jei 
nesiims aršiai ginti savo nekaltumo, bus laikomas kaltu, todėl, 
nors to ir buvo tikimasi ir iš to nebus jokios naudos, jis turėjo 
paskambinti. 

Vis dar jausdamas blogumą skrandyje, Rikis surinko psicho- 
terapeuto numerį. Po vieno pyptelėjimo, kaip ir nujautė, įsijun- 
gė autoatsakiklis: 

— Kalba daktaras Martinas Solomanas. Šiuo metu negaliu at- 
siliepti. Prašau pasakyti savo pavardę, telefono numerį ir palikti 
trumpą žinutę, ir aš netrukus jums perskambinsiu. 

Rikis pamanė, kad daktaras bent jau dar neišvykęs atosto- 
gauti. 

— Daktare Solomanai, - skubriai pratarė Rikis lyg aktorius, 
mėginantis balsu išreikšti siutą ir pasipiktinimą, - čia daktaras 
Frederikas Starksas iš Manheteno. Jūsų pacientė mane kaltina 
šiurkščiais etikos pažeidimais. Norėčiau jums pranešti, kad tie 
kaltinimai visiškai nepagrįsti. Jie prasimanyti, be jokio pagrin- 
do. Dėkoju. 

Tada jis padėjo ragelį. Žinutės tvirtumas šiek tiek sugrąžino 
jam jėgas. Žvilgtelėjo į laikrodį. Penkios minutės, pamanė jis. 
Daugiausia dešimt, tada jam perskambins. 

Čia jis neklydo. Po septynių minučių suskambo telefonas. 

Pakelęs ragelį, tvirtu žemu balsu tarė: 

— Daktaras Starksas klauso. 

Kitame laido gale žmogus, rodės, giliai įkvėpė ir tada pažėrė: 

— Daktare, čia Martinas Solomanas. Gavau jūsų trumpą žinutę 
ir nusprendžiau, kad protingiausia bus išsyk jums perskambinti. 

Rikis porą sekundžių luktelėjo, pripildydamas liniją tylos, pas- 
kui tęsė: 

— Kas jūsų pacientė, apkaltinusi mane tokiu pasibaisėtinu el- 
gesiu? 

Prieš atsakydamas, Solomanas taip pat patylėjo: 

— Nežinau, ar jau galiu atskleisti jos vardą. Ji sakė, kad kai į šį 
kabinetą kreipsis atitinkamų medicinos etikos tarnybų atstovai, 
pasisakys, kas esanti. Vien parengti skundą Niujorko psichoa- 
nalizės draugijai buvo svarbu, kad ji pradėtų gyti. Ji turi saugo- 
tis. Tačiau štai kuo man sunku patikėti, daktare. Juk jūs, aišku, 
žinote, kas buvo jūsų pacientai prieš tokį trumpą laiką? O tokie 
pareiškimai, kaip jos, su šitiek smulkmenų, kiek man papasako- 
jo per pastaruosius šešis mėnesius, tikrai verčia tikėti tuo, ką ji 
kalba. 

— Smulkmenų? - paklausė Rikis. - Kokių smulkmenų? 

Daktaras pasvarstė. 

— Na, nežinau, kiek galėčiau... 

— Nejuokaukit. Nė sekundę nepatikėjau, kad ta moteris eg- 
zistuoja, — šiurkščiai pertraukė Rikis. 

— Galiu jus užtikrinti, kad egzistuoja. Ir baisiai kenčia, - atsa- 
kė psichoterapeutas, lyg mėgdžiotų anksčiau tądien Rikio su- 
tiktą teisininką Merliną. - Tiesą sakant, daktare, jūsų neigimas 
nė trupučio manęs nejtikina. 

— Tuomet kokių smulkmenų? 

Prieš atsakydamas Solomanas vėl pagalvojo. 

— Ji apibūdino jus fiziškai ir intymiai. Ji apibūdino jūsų kabi- 
netą. Ji gali pamėgdžioti jūsų balsą, dabar galiu pasakyti, kad 
stulbinančiai tiksliai... 

— Negali būti, - atšovė Rikis. 

Daktaras Solomanas ir vėl patylėjo, tada paklausė: 

— Sakykit, daktare, ar ant jūsų kabineto sienos greta Froido 
portreto kabo mėlynas ir geltonas Keip Kodo saulėlydžio me- 
džio raižinys? 

Rikis kone paspringo. Tai buvo vienas iš nedaugelio jo vie- 
nuoliškame buto ir kabineto pasaulyje likusių meno kūrinių. Jį 
padovanojo žmona penkioliktųjų vestuvių metinių proga, ir jis 
kartu su tik keletu kitų daiktų išliko po jį apėmusio Žmonos pėd- 
sakų naikinimo vajaus, kai ją pasiglemžė vėžys. 

Solomanas tęsė: 

— Kabo, tiesa? Mano pacientė pasakojo, kad ji susitelkdavo į 
tą paveikslą, mėgindama įsigauti į jo vidų, kai jūs ją seksualiai 
išnaudodavote. Lyg mėgintų išeiti iš savo kūno. Man yra tekę 
susidurti su kitomis seksualinių nusikaltimų aukomis, kurios elg- 
davosi panašiai - mėgindavo vaizduotėje persikelti kur nors ki- 
tur iš tikrovės. Tai dažnas gynybos mechanizmas. 

Rikis nurijo seiles. 

— Nieko panašaus niekada neįvyko. 

— Ką gi, -striukai atsakė Solomanas, - juk ne mane jums teks 
įtikinti, tiesa? 

Prieš paklausdamas, Rikis pagalvojo. 

— Kaip seniai ši pacientė lankosi pas jus? 

— Šešis mėnesius. Ir jai teks dar velniškai ilgai gydytis. 

— Kas ją pasiuntė? 

— Atleiskite? 

— Kas ją pas jus pasiuntė? 

— Nelabai pamenu... 

— Norite pasakyti, kad šitaip emociškai traumuota moteris 
tiesiog susirado jūsų telefoną informacijos knygoje? 

— Reikėtų žvilgtelėti į užrašus. 

— Turėtumėte atsiminti. 

— Vis tiek verčiau pasižiūrėčiau į užrašus. 

Rikis prunkštelėjo. 

— Pamatysite, niekas jos nepasiuntė. Ji jus pasirinko dėl ko- 
kios nors akivaizdžios priežasties. Taigi klausiu dar kartą: kodėl 
jus, daktare? 

Solomanas susimąstė. 

— Šiame mieste garsėju pasisekimais su seksualinių nusikalti- 
mų aukomis. 

— Ką reiškia garsėjate? 

— Vietos spaudoje esu paskelbęs keletą straipsnių apie savo 
darbus. 

Rikis mąstė žaibiškai. 

— Ar dažnai liudijate teisme. 

— Nelabai. Bet retkarčiais tenka. 

— Kaip dažnai būna tas nelabai? 

— Du ar tris kartus. Ir žinau, ką jūs mėginate išsiaiškinti. Taip, 
tai buvo garsios bylos. 

— Ar jums yra tekę būti teismo ekspertu? 

— Na taip. Keliuose civiliniuose ieškiniuose, iš jų viename, 
kur psichiatras buvo kaltinamas labai panašiai, kaip dabar jūs. 
Taip pat dėstau Masačiūsetso universiteto medicinos centre, 
kur skaitau paskaitas apie įvairius nusikaltėlių aukų gijimo as- 
pektus... 

— Ar jūsų pavardė pasirodė spaudoje dar prieš šiai pacientei į 
jus kreipiantis? Kaip nors reikšmingai? 

— Taip. Buvo ilgas straipsnis Boston Globe. Bet nesuprantu, 
kodėl... 

- Ir jūs tvirtinate, kad jūsų pacientė patikima? 

— Tikrai taip. Ją gydau jau šešis mėnesius. Dukart per savaitę. 
Ji visada pasakoja tą patį. Kol kas nėra pasakiusi nieko, dėl ko 
galėčiau bent truputį suabejoti jos žodžiais. Daktare, mudu su 
jumis gerai žinome, kad beveik neįmanoma meluoti psichotera- 
peutui, ypač ilgesnį laiką. 

Keliomis dienomis anksčiau Rikis nė neabejodamas būtų su 
tuo sutikęs. Dabar jau nebebuvo toks tikras. 

— O kurji dabar? 

— Atostogauja iki trečios rugpjūčio savaitės. 

— Ar nepaliko jums telefono numerio, kuriuo galėtumėte ją 
rasti rugpjūtį? 

— Ne, manyčiau, kad ne. Mes tiesiog susitarėme dėl seanso 
prieš pat rugsėjį ir išsiskyrėme. 

Prieš užduodamas kitą klausimą, Rikis gerai pagalvojo. 

— Ar jos akys - kerinčios, nepaprastos, skvarbios ir žalios? 

Solomanas sekundę patylėjo, paskui prakalbo su lediniu san- 
tūrumu: 

— Tai jūs ją vis dėlto pažįstat? 

— Ne, - atsakė Rikis. - Tik spėju. 

Tada padėjo ragelį. Vergilija, pasakė sau. 


Rikis susiprato įsistebeilijęs per kabinetą į paveikslą ant sienos, 
tą patį, kuris taip ryškiai švietė apsimetėlės Bostono pacientės 
išgalvotuose atsiminimuose. Neabejojo, kad daktaras Soloma- 
nas tikras ir pasirinktas labai atidžiai. Jis lygiai taip pat neabejo- 
jo, kad ši palūžusi gražuolė, atėjusi prašyti įžymiojo daktaro So- 
lomano pagalbos, daugiau pas jį nebepasirodys. Bent jau ne to- 
kiomis aplinkybėmis, kokių daktaras tikėjosi. Rikis papurtė gal- 
vą. Išpuikusių psichoterapeutų, besimėgaujančių spaudos dėme- 
Siu ir pacientų susižavėjimu, buvo nemažai. Jie elgėsi, lyg pasau- 
lį ir žmones perprastų kokiu nepaprastu ir beveik stebuklingu 
būdu, ir į visas puses švaistėsi nuomonėmis ir pareiškimais. Ri- 
kis įtarė, kad Solomanas panašesnis į pokalbių laidų psichotera- 
peutus, prisiėmusius žinovo vaidmenį, bet neįdėjusius pakanka- 
mai pastangų tikrai įžvalgai įgyti. Daug lengviau ko nors trum- 
pai išklausyti ir sprukti į krūmus, nei diena iš dienos sėdėti ir 
skverbtis pro kasdienybės smulkmenų sluoksnius gelmių link. 
Kolegas, kurie savo vardais dabindavo teismų išvadas ir laikraš- 
čių straipsnius, jis tiesiog niekino. 

Tačiau Rikis suvokė, kad Solomano reputacija, šlovė ir viešu- 
mas kaltinimą darys labiau įtikimą. Jo pavardė laiško gale sutei- 
kė svorio, tversiančio tiek ilgai, kiek reikės pinkles surezgusiam 
žmogui. 

Rikis paklausė savęs: ko šiandien išmokai? 

Daug, atsakė jis. Svarbiausia, kad jį supančiojusio tinklo gijos 
buvo nutiestos jau prieš kelis mėnesius. 

Darsyk pažvelgė į sieną puošiantį paveikslą. Jie čia buvo, pa- 
manė, dar seniai prieš anądien. Jis žvalgėsi po kabinetą. Čia nie- 
kas nebuvo saugu. Niekas nebuvo asmeniška. Jie čia buvo prieš 
kelis mėnesius, O aš nežinojau. 

Nuo tūžmo jis susvirduliavo lyg nuo smūgio į pilvą. Pirmiau- 
sia norėjosi pašokti, perlėkti per kabinetą ir pačiupus nuplėšti 
nuo sienos mažąjį Bostono daktaro minėtą raižinį. Nusviedė pa- 
veikslą į šiukšlių krepšį greta stalo, perskeldamas rėmelį ir su- 
kuldamas stiklą. Mažoje kabineto erdvėje garsas nuaidėjo lyg 
šūvis. Iš jo lūpų prasiveržė nešvankybės, jam nebūdingos ir 
šiurkščios, ir oras prisipildė spyglių. Apsisukęs įsitvėrė stalo kraš- 
tų, lyg mėgindamas išlaikyti pusiausvyrą. 

Pyktis atslūgo taip pat staigiai, kaip ir užėjęs, bet Rikį per- 
smelkė dar viena šleikštulio banga. Jam svaigo galva, ausyse 
spengė, panašiai, kaip per staigiai atsistojus, ypač sergant gri- 
pu ar smarkiai peršalus. Rikis negalavo emociškai. Kvėpavo 
sunkiai, švokšdamas, rodėsi, kad krūtinę veržia virvė, neduo- 
danti įkvėpti. 

Kol grįžo į vėžes, praėjo kelios minutės, bet ir tada jautėsi 
silpnas, beveik išsekęs. 

Ir vėl žvalgėsi po kabinetą, bet dabar viskas atrodė kitaip. 
Rodėsi, kad visi jo gyvenimą puošiantys daiktai pasidarė pamėk- 
liški. Pamanė nebegalįs pasitikėti niekuo, ką mato. Svarstė, apie 
ką dar Vergilija papasakojo Bostono gydytojui - kokios dar jo 
gyvenimo smulkmenos buvo surikiuotos Valstybinei medicinos 
etikos tarybai pateiktame skunde. Jis atsiminė, kaip pacientai 
sutrikę ateidavo po įsilaužimų ar užpuolimų ir kalbėdavo apie 
nusikaltimą, smarkiai suardžiusį jų gyvenimo tvarką. Jis su užuo- 
jauta ir klinikiniu atstumu klausydavosi tų skundų, bet niekada 
iki galo nesuprato, koks pirmykštis tas jausmas. Dabar, pasakė 
sau, supranta geriau. 

Jis irgi jautėsi apiplėštas. 

Ir vėl apsižvalgė po kambarį. Kas iki tol atrodė saugu, greitai 
taip nebeatrodė. 

Kad melas atrodytų tiesa, reikia daug dirbti. Reikia planuoti. 

Rikis apėjo aplink stalą ir pamatė vienoda trukme mirksinčią 
raudoną atsakiklio lemputę. Raudona lemputė degė ir prie Ži- 
nučių skaitiklio ketvirtojo numerio. Pasilenkęs spustelėjo svir- 
telę ir, įjungęs aparatą, išklausė pirmosios žinutės. Išsyk pažino 
balsą paciento, pagyvenusio New York Times žurnalisto, žmo- 
gaus, dirbančio gerai apmokamą, bet labai jau nuobodų darbą — 
redaguojančio mokslo skilties straipsnius, rašomus jaunesnių, 
energingesnių žurnalistų. Tas žmogus savo gyvenime ilgėjosi 
ko nors didingesnio, norėjo patyrinėti savo kūrybingumą ir ori- 
ginalumą, bet baiminosi suardyti kruopščiai sudėstytą gyveni- 
mo tvarką. Tačiau šis pacientas vis tiek buvo protingas, išsila- 
vinęs ir darė sparčią pažangą gydyme, ėmęs suvokti savo nuo- 
tykių baimės sąsają su griežta vaikyste atsidavusių Vidurio va- 
karų akademikų šeimoje. Rikis tą žmogų mėgo, rodėsi, kad 
gali baigti šio paciento analizę ir išvysti tą laisvę ir galimybes, 
kurios jam atsivers — tai suteiktų daug džiaugsmo bet kuriam 
psichoterapeutui. 

— Daktare Starksai, - prisistatęs lėtai, lyg nenoromis prabilo 
žmogus, - atsiprašau, kad skambinu jums per atostogas. Neno- 
rėčiau jūsų trukdyti, bet šįryt paštu gavau labai trikdantį laišką. 

Rikis aiktelėjo. Paciento balsas lėtai tęsė: 

— Ten buvo skundo prieš jus Valstybinei medicinos etikos ta- 
rybai ir Niujorko psichoanalizės draugijai nuorašas. Suprantu, 
kad anoniminį skundą labai sunku atremti, bet laiško nuorašas 
kažkodėl atėjo man į namus, o ne į darbą, ir ant jo nebuvo atga- 
linio adreso ar kitokių atpažinimo ženklų. 

Pacientas vėl trumpai nutilo. 

— Man iškilo rimtas interesų konfliktas. Nė neabejoju, kad 
skundas - puiki medžiaga straipsniui, ir kad jį reikėtų perduoti 

kuriam nors mūsų miesto žurnalistui tirti toliau. Kita vertus, 
šitaip gerokai pakenkčiau mudviejų santykiams. Man labai ne- 
ramu dėl kaltinimų, kuriuos jūs tikriausiai neigiate... 

Rodėsi, pacientas atsikvėpė, tada su kartėliu pridūrė: 

—....VISI visada neigia padarę ką nors blogo: „Taip nebuvo, taip 
nebuvo, taip nebuvo...“ Kol įvykiai ir aplinkybės juos taip už- 
speičia į kampą, kad nebegali meluoti. Prezidentai. Vyriausybės 
pareigūnai. Verslininkai. Daktarai. Skautų vadai ir vaikų trene- 
riai, dėl Dievo meilės. Tada jiems tenka papasakoti tiesą ir tikė- 
tis, kad visi supras, jog anksčiau privalėjo meluoti, lyg meluoti 
galima, kol tave taip velnioniškai užspeičia, kad daugiau meluoti 
nebeišeina... 

Pacientas dar patylėjo ir padėjo ragelį. Žinutė atrodė lyg nu- 
kirsta, joje trūko to, į ką Rikis būtų turėjęs atsakyti. 

Kai vėl paspaudė aparato mygtuką, Rikio ranka truputį dre- 
bėjo. Kitoje Žinutėje tiesiog kūkčiojo moteris. Deja, jis pažino 
garsą — skambino dar viena nuolatinė pacientė. Suprato ir ją 
gavus laiško nuorašą. Skubiai prasuko juostelę. Dvi likusios Ži- 
nutės taip pat buvo nuo pacientų. Vienas, žymus Brodvėjaus cho- 
reografas, putojo vos valdomu įniršiu. Kita, pagarsėjusi portre- 
tų fotografė, atrodė sutrikusi ir sunerimusi. 

Jį užliejo neviltis. Ko gero, pirmą kartą per savo darbo metus 
nežinojo, ką pasakyti savo paties pacientams. Tie, kurie dar ne- 
paskambino, manė jis, dar neatplėšė laiško. 


Viena iš svarbiausių psichoanalizės sudėtinių dalių yra keistas 
paciento ir psichoterapeuto santykis. Tai toks ryšys, kai pacien- 
tas išlieja visas slapčiausias savo gyvenimo smulkmenas žmogui, 
kuris jam neatsako tuo pačiu ir labai retai reaguoja net ir į pa- 
čius įžūliausius dalykus. Vaikiškame žaidime „Tiesa ar drąsa“ 
pasitikėjimą kuria bendra rizika. Tu pasakai man, aš pasakau 
tau. Tu parodai ir aš parodau. Psichoanalizė sugriauna šį santy- 
kį, paversdama visiškai vienašaliu. Rikis žinojo, kad pacientų 

smalsumas, kas Rikis toks, ką galvoja ir jaučia, kaip reaguoja — 
Iš tiesų svarbi dinamika ir dalis didžiulio jo kabinete vykstančio 
perkėlimo proceso, kai jis, tyliai sėdėdamas pacientų, gulinčių 
ant kušetės iškeltomis kojomis, galvūgalyje, simboliškai virsda- 
vo daug kuo, bet, svarbiausia, kiekvienam reikšdavo kažką kita 
ir kažką negero, ir šitaip, prisiimdamas su kiekvienu pacientu 
vis kitokį vaidmenį, juos vesdavo per jų vargus. Vienam jo tylė- 
jimas psichologiškai atkartodavo motiną, kitam tėvą, trečiam vir- 
šininką. Jo tylėjimas išreikšdavo meilę ir neapykantą, pyktį ir 
liūdesį. Jis virsdavo tai netektimi, tai atstūmimu. Iš dalies jam 
atrodė, kad psichoanalizė - tai chameleonas, prisiimantis spalvą 
kiekvieno daikto, prie kurio tik prisiliečia. 

Neatsakė nė į vieno paciento skambutį ir iki vakaro paskam- 
bino visi. Times redaktorius buvo teisus, manė jis. Mūsų visuo- 
menė perkūrė pačią neigimo sąvoką. Dabar neigimą lydi nuo- 
stata, kad jis - tik melas iš poreikio, kurį vėliau, kai bus sutarta 
tinkama tiesa, bus galima prisiminti ir pataisyti. 

Kasdienės valandos dienų, sudarančių savaites, sudarančias 
mėnesius ir metus, praleistus su kiekvienu pacientu, virto be- 
prasmėmis nuo vieno gerai apgalvoto melo. Jis nežinojo, ką at- 
sakyti savo pacientams ir ar išvis atsakyti. Kaip daktaras suvo- 
kė, kad išnagrinėti kiekvieno paciento reakciją į kaltinimus būtų 
vaisinga, bet kartu tai atrodė beprasmiška. 

Vakarienei jis pasidarė vištienos sriubos iš skardinės. 

Srėbdamas karštą viralą, svarstė, ar jo širdį pasieks sriubą iš- 
garsinusios gydomosios ir stiprinančios galios. 

Suprato vis dar neturįs veiksmų plano. Kokios nors lentelės, 
kurios galėtų laikytis. Diagnozės ir gydymo kurso. Ražinis Ri- 
kiui kol kas atrodė kaip koks klastingas vėžys, puolantis skirtin- 
gas jo asmens dalis. Vis dar reikėjo aiškiai nustatyti, ko imtis. 
Tačiau, nelaimei, tai prieštaravo jo išsilavinimui. Jei būtų buvęs 
onkologas, kaip tie, kur nesėkmingai gydė jo žmoną, ar netgi 
stomatologas, mokantis nustatyti sugedusį dantį ir jį išrauti, bū- 


120 JOHN KATZENBACH Iš ANALITIKAS 


tų taip ir padaręs. Bet Rikis buvo išmokytas visai kitaip. Anali- 
tikas, nors ir pastebi kai kuriuos aiškiai apibrėžiamus bruožus ir 
sindromus, galiausiai leidžia pacientui kurti gydymo eigą. Rikio 
santykius su Ražiniu ir šio grasinimais sunkino ta pati prigimtis, 
kuri šitokią daugybę metų taip puikiai padėjo. Jo profesijos le- 
gendinis pasyvumas staiga pasidarė pavojingas. 

Tą naktį jis pirmą kartą susirūpino, kad dėl to nežūtų. 


Dešimtas skyrius 


Rytą jis išbraukė dar vieną dieną Ražinio kalendoriuje ir sukūrė 
tokį klausimą: 


Skubu kapstytis iš eilės 
Laiku atgal nuo dvidešimties. 
Araš gerus metus tiriu? 

(Nes laiko daug aš neturiu) 
Ir jei negaila atsakyti, 

Ar ieškomoji - R. mamytė? 


Rikis suprato nesilaikąs Ražinio taisyklių, pirmiausia, todėl, 
kad vietoj vieno klausimo uždavė du, be to, į juos negalėjai atsa- 
kyti tiesiog „taip“ ar „ne“, kaip buvo prisakyta. Bet jis tikėjosi, 
kad toks pat darželinukiškas eilėraštukas, kokį parašė ir jo kan- 
kintojas, paskatins Ražinį sulaužyti taisykles ir atsakyti truputį 
išsamiau. Rikis suprato, kad norint atsakyti, kas jį persekioja, 
jam reikės Žinių. Daug daugiau žinių. Neturėjo paikų vilčių, kad 
Ražinis išduos kokią smulkmeną, kuri atves tiesiai ten, kur ir 
reikia jo ieškoti, ar tiesiai šviesiai nurodys vardą, kurį būtų gali- 
ma perduoti reikiamoms institucijoms - jei tik Rikis išsiaiškin- 
tų, kurių institucijų jam reikia. Ši keršto avantiūra suplanuota 
per daug tiksliai, kad taip greitai išsispręstų, manė Rikis. Tačiau 
analitikas laikomas paslapčių ir užuolankų mokslininku. Jis tu- 

rėtų puikiai išmanyti visokias paslaptis ir slaptybes, mąstė Ri- 
kis, ir jei jam pavyks išsiaiškinti Ražinio vardą, tai tik tada, jei 
šis suklys, nepaisant to, kaip gerai viską suplanavo. 

Times darbuotoja, priėmusi jo užsakymą vienos skilties skel- 
bimui pirmajame puslapyje, draugiškai pasmalsavo: 

— Čia kažkas negirdėto, - smagiai pasakė. - Paprastai šitie 
skelbimai būna tiesiog: „Sveikinam tėvelius su auksinėmis ves- 
tuvėmis“ ar kokio naujo produkto reklamos, - tęsė. - Čia visiš- 
kai kitaip. Kokia proga? 

Rikis, stengdamasis būti mandagus, išradingai sumelavo: 

— Čia toks lobio ieškojimo žaidimas. Mes su draugais mėgs- 
tam visokius galvosūkius ir žodžių žaidimus, tai vasarą ir smagi- 
namės... 

— Ak, - atsakė moteris, - kaip įdomu. 

Į tai Rikis nutylėjo, nes iš tikrųjų jam visai nebuvo įdomu. 
Laikraščio darbuotoja jam darsyk perskaitė eilėraštuką, kad pa- 
sitikrintų, ar teisingai užsirašė, paskui paklausė apmokėjimo duo- 
menų. Jis galėjo rinktis, ar gauti sąskaitą paštu, ar sumokėti kre- 
ditine kortele. Pasirinko kortelę. Girdėjo, kaip taukši jos kom- 
piuterio klaviatūra užsirašant Visa kortelės numerį. 

— Puiku, - pasakė darbuotoja. - Viskas. Skelbimas bus išspaus- 
dintas rytoj. Sėkmės žaidime, - pridūrė. - Tikiuosi, jūs laimėsit. 

— Aš irgi, - atsakė jis. Padėkojęs padėjo ragelį. Tada vėl grįžo 
prie užrašų ir pastabų krūvos. 

Siaurinti ir atmetinėti, manė sau. Sistemingai ir atidžiai. 

Išbraukti vyrus arba išbraukti moteris. Išbraukti senius, susi- 
telkti prie jaunesnių. Rasti teisingą laikotarpį. Rasti teisingą są- 
sąją. Štai kaip sužinosi vardą. Vienas vardas nurodys kitą. 

Rikis atsiduso. Visą gyvenimą mėgino padėti žmonėms per- 
prasti jausmų galias, dėl kurių jų gyvenime kažkas vyko. Anali- 
tiko darbas - išskirti kaltę ir mėginti ją perkeisti į ką nors suval- 
doma, nes keršto troškimas jam atrodo kone baisiausiai ėdanti 
neurozė. Analitikas mėgintų parodyti pacientui kelią šalin nuo 

to troškimo ir tolyn nuo pykčio. Pacientai neretai gydymą pra- 
dėdavo nuo tūžmo, kuris tarsi reikalaudavo veikti. Gydymas tu- 
rėdavo tą postūmį panaikinti, kad pacientai galėtų toliau gyven- 
ti, negraužiami nesveiko poreikio atsilyginti. 

Šiame pasaulyje atsilyginti reiškė silpnybę. Gal netgi ligą. 

Rikis papurtė galvą. 

Jam besukant galvą, perkratinėjant, ką žino ir kaip tai pri- 
taikyti savo padėčiai, ant stalo suskambo telefonas. Jis krūpte- 
lėjo ir, siekdamas ragelio, akimirką pasvarstė, ar tik čia nebus 
Vergilija. 

Skambino ne Vergilija. Skambino Times skelbimų darbuotoja. 

— Daktare Starksai? 

— Taip. 

— Atleiskite, kad trukdau, bet iškilo nesklandumų. 

— Nesklandumų? Kokių? 

Moteris patylėjo, lyg nenorėdama sakyti, paskui tęsė: 

— Visa kortelės numeris, kurį man padiktavote, ji, hm, ji ne- 
begalioja. Ar tikrai teisingai man padiktavote skaičius? 

Vienas kambaryje Rikis išraudo. 

— Nebegalioja? Negali būti, - atsakė pasipiktinęs. 

— Na, gal aš neteisingai užsirašiau numerį... 

Iš piniginės išėmė kortelę ir dar kartą, bet lėčiau perskaitė 
numerį. 

Moteris patylėjo. 

— Ne, numeris tas pats, kurį nusiunčiau patvirtinti. Atėjo at- 
sakymas, kad kortelė neseniai užblokuota. 

— Nesuprantu, — atsakė Rikis vis labiau sutrikęs. — Aš jos 
neblokavau. Ir kas mėnesį apmoku visą sąskaitą... 

— Kortelių išdavėjai klysta daug dažniau, nei jums atrodo, — 
lyg atsiprašydama tarė moteris. — Gal turite kitą kortelę? O gal 
man tiesiog atsiųsti jums sąskaitą ir galėsite sumokėti čekiu? 

Rikis ėmė traukti iš piniginės kitą kortelę, bet staiga persi- 
galvojo. 

— Atsiprašau už nepatogumus, - lėtai pratarė jis, netikėtai 
pajutęs, kad vos tvardosi. - Turėsiu paskambinti kortelės išda- 
vėjui. O kol kas iš tikrųjų tiesiog atsiųskite man sąskaitą paštu. 

Moteris pritariamai sumurmėjo, pasitikslino adresą, paskui 
pridūrė: 

— Taip dažnai atsitinka. Gal buvot pametęs piniginę? Kartais 
vagys gauna numerius iš senų išmestų kvitų. Arba ką nors nusi- 
pirkus pardavėjas parduoda numerį kokiam sukčiui. Kortelės 
užblokuojamos begale visokiausių būdų, daktare. Bet verčiau 
paskambinkit kortelę išdavusiai įstaigai ir išsiaiškinkit, kad pas- 
kui netektų vargti apmokant svetimas sąskaitas. Ir išvis, jums 
tikriausiai tiesiog per vieną dieną pagamins naują kortelę. 

— Tikriausiai, - atsakė Rikis. Jis padėjo ragelį. 

Lėtai ištraukė iš piniginės visas korteles. Jos visos bevertės, 
pasakė sau. Jos visos užblokuotos. Nežinia, kaip, bet žinojo, 
kas tai padarė. 


Jis vis tiek ėmė smulkmeniškai skambinėti ir aiškintis, ką jau 
žinojo. Visų kortelių įmonių klientų aptarnavimo telefonais kal- 
bėjo draugiški tarnautojai, bet jie nedaug tepadėjo. Kai jis mė- 
gino paaiškinti, kad savo kortelių neužblokavo, jam teigė at- 
virkščiai. Taip rodė kompiuteriai, o šie niekada neklysta. Kiek- 
vienos įstaigos klausė, kaip tiksliai jo kortelė buvo užblokuo- 
ta, ir jam visur atsakydavo, kad užpildytas elektroninis prašy- 
mas banko interneto svetainėje. Tokios paprastos operacijos, 
pabrėžė tarnautojai, atliekamos keliais paprastais klaviatūros 
mygtukų spustelėjimais. Šitaip, aiškino jie, bankas lengvina sa- 
vo klientų finansinį gyvenimą, nors Rikis, atsidūręs šitokioje 
padėtyje, būtų galėjęs ginčytis. Visur jam siūlė atidaryti naują 
sąskaitą. 

Jis visiems pasakė, kad dar paskambins. Tuomet iš viršutinio 
stalčiaus išsitraukė žirkles ir visus beverčius plastiko gabalus 
perkirpo pusiau. Atkreipė dėmesį, kad lygiai taip pat kartais tek- 

davo daryti jo pacientams, kai šie viršydavo kredito limitą ir pra- 
siskolindavo. 

Rikis nežinojo, kaip giliai Ražinis prasiskverbė į jo finansus. 
Ir nežinojo, kaip. 

Skolos sąvoka artima sukurtam žaidimui, manė Rikis. Jis 
įsivaizduoja, kad aš jam skolingas, bet neišsimokėsiu čekiu ar 
kortele. 

Rytą reikės užeiti į artimiausią banko filialą, nusprendė Ri- 
kis. Dar paskambino brokeriui, tvarkančiam nediduką jo in- 
vesticijų portfelį, 17 paliko sekretorei žinutę, kad kuo greičiau 
perskambintų. Tuomet trumpai atsilošė, svarstydamas, kaip 
Ražinis sugebėjo įsiskverbti į šią jo gyvenimo dalį. 

Rikis visiškai nieko neišmanė apie kompiuterius. Tokie žo- 
džiai, kaip internetas, AOL, Yahoo, eBay, puslapiai, pokalbių 
svetainės ir kibererdvė, jam buvo girdėti, bet visiškai nesupran- 
tami. Pacientai dažnai pasakodavo apie gyvenimą, neatsiejamą 
nuo klaviatūros, ir tik iš to jis šiek tiek nutuokė, ką galima 
daryti kompiuteriu, bet dar daugiau apie tai, ką kompiuteris 
daro žmonėms. Jam niekada neprireikė pačiam viso to moky- 
tis. Jis rašydavo rašikliu užrašų knygelėje. Jei reikėdavo para- 
šyti laišką, iš spintos išsitraukdavo senovinę daugiau kaip dvi- 
dešimties metų elektrinę rašomąją mašinėlę. Tam tikra prasme 
kompiuterį jis turėjo. Pirmaisiais ligos metais jį nusipirko žmo- 
na, o metai prieš mirtį patobulino. Žinojo, kad kompiuteriu 
naudojosi lankytis elektroninėse vėžininkų savipagalbos gru- 
pėse ir bendrauti su kitomis vėžio aukomis tame paslaptingai 
svetimame interneto pasaulyje. Jis tose klajonėse nedalyvavo, 
pats sau galvodamas, jog nesikišdamas gerbia žmonos privatu- 
mą, nors iš šalies galėjo atrodyti, kad tiesiog nesidomi. Netru- 
kus po jos mirties Rikis nuėmė kompiuterį nuo stalo miega- 
mojo kampe, kur ji sėdėdavo, kai turėdavo jėgų atsikelti iš l0- 
vos, supakavo į dėžę ir nukišo į sandėliuką namo rūsyje. Keti- 
no išmesti arba atiduoti kokiai mokyklai ar bibliotekai, bet tie- 

siog neprisiruošė. Dabar pamanė, kad galbūt šią akimirką kom- 
piuterio ir prireiks. 

Nes įtarė, kad Ražinis moka naudotis kompiuteriu. 

Rikis pakilo iš kėdės, nusprendęs tuoj pat parsinešti velionės 
žmonos kompiuterį iš rūsio. Viršutiniame dešiniajame stalo stal- 
čiuje jis laikė sandėliuko spynos raktą, jį ir pasičiupo. 

Patikrino, ar išeidamas užrakino buto duris, tada liftu nuva- 
žiavo į rūsį. Ten nesilankė jau kelis mėnesius ir nuo troškaus, 
pelėsiais dvelkiančio oro suraukė nosį. Oras buvo lipnus, ne- 
sveikas, senas ir prisigėręs purvo, sausas nuo kasdienės kaitros. 
Vos išlipęs iš lifto, pajuto tarsi astmos priepuolį, gniaužiantį krū- 
tinę. Pasvarstė, kodėl namo valdyba niekada nepasirūpina rūsio 
išvalyti. Ant sienos buvo šviesos jungiklis, jį paspaudus, rūsį už- 
liejo vienos plikos palubėje kabančios šimto vatų lemputės švie- 
sa. Nuo Rikio judesių tamsą ir drėgmę šiurpiai raižė šešėliai. 
Visi šeši namo butai turėjo po sandėliuką, atskirtą vieliniu tin- 
kleliu, prikaltu prie pigių balzos medžio rėmų, ir iš lauko užra- 
šytu buto numeriu. Ten buvo nukišamos sulūžusios kėdės ir se- 
nų popierių dėžės, nenaudojami surūdiję dviračiai, slidės, gar- 
puodžiai, nereikalingi lagaminai. Beveik viską klojo dulkės ir vo- 
ratinkliai ir beveik visi daiktai buvo truputį per brangūs išmesti, 
bet ne tokie svarbūs, kad kasdien būtų po ranka. Daiktai, retsy- 
kiais surenkami, tačiau neišmetami, nes manoma, kad gal kada 
prisireiks, bet vargiai. 

Rikis truputį susikūprino, nors erdvės virš galvos pakako. Jis 
labiau gūžėsi nuo uždaros aplinkos. Su raktu rankoje priėjo prie 
savo sandėliuko. 

Tačiau spyna jau buvo atrakinta. Ji kabojo ant durų rankenos 
lyg pamirštas Kalėdų eglutės žaisliukas. 

Atidžiau pažiūrėjęs, pamatė, kad spyna nukirpta metalo re- 
plėmis. 

Rikis persigandęs atšoko, lyg staiga priešais būtų išbėgusi 
žiurkė. 

Pirma jam norėjosi apsisukti ir bėgti, paskui - eiti pirmyn. 
Taip ir padarė - lėtai prisiartino prie tinklinių durelių ir jas 
atvėrė. Išsyk pastebėjo, kad dingo kaip tik tai, ko ir atėjo į rūsį — 
dėžė su žmonos kompiuteriu. Dalį šviesos iš palubės užstojo 
jo paties kūnas, todėl į sandėliuką skverbėsi tik keli siauri ruo- 
žai. Apsižvalgęs pastebėjo, kad trūksta dar vieno daikto. Di- 
delės plastikinės dėžės su užpildytomis senomis mokesčių de- 
klaracijomis. 

Visi kiti daiktai, tarsi virtę šiukšlėmis, buvo nepaliesti, kad ir 
ko būtų verti. 

Kone svirduliuodamas nuo gniuždančio pralaimėjimo kartė- 
lio, Rikis apsisuko ir grįžo prie lifto. Tik pakilęs iš rūsio į dienos 
šviesą, tyresnį orą ir toliau nuo apačioje sukrautų atsiminimų 
dulkių ir purvo, ėmė mąstyti, kas gali atsitikti dėl pavogto kom- 
piuterio ir mokesčių deklaracijų. 

Kas pavogta? - klausė savęs. 

Staiga krūptelėjo. Pats atsakė į savo klausimą: galbūt viskas. 

Dėl dingusių mokesčių deklaracijų jam skaudžiai, rūgščiai su- 
suko pilvą. Dabar aišku, iš kur advokatas Merlinas tiek daug 
žinojo apie jo turtą. Jis tikriausiai žinojo viską apie kuklius Ri- 
kio finansus. Mokesčių deklaracija - lyg kelių žemėlapis, nuo 
socialinio draudimo numerio iki aukų labdarai. Joje atsispindi 
visi žmogaus būties takai, tik be istorijos. Lyg žemėlapyje joje 
matosi, kaip kito žmogaus gyvenime nusigauti iš vienos vietos į 
kitą, kur driekiasi greitkeliai ir kur prasideda aplinkkeliai. Joje 
trūksta tik spalvų ir aprašymų. 

Dingęs kompiuteris baugino Rikį ne ką mažiau. Jis nė nenu- 
tuokė, kas liko kietajame diske, bet žinojo jį nesant tuščią. Mė- 
gino prisiminti valandas, žmonos praleistas prie kompiuterio, 
kol ji dar turėjo jėgų bent spausdinti. Neįsivaizdavo, kiek jos 
skausmo, atsiminimų, įžvalgų ir elektroninių kelionių liko jame. 
Tik žinojo, kad geri kompiuterių meistrai gali ištraukti iš kom- 
piuterio atminties plokščių visokiausias praeities klajones. Jam 

rodėsi, kad Ražiniui pakaks žinių ištraukti iš kompiuterio, ką 
tik panorėjus. 

Rikis įsliūkino į savo butą. Nuo apiplėšimo jautėsi lyg raižo- 
mas įkaitintais ašmenimis. Apsižvalgęs suprato, kad visa, kas jo 
gyvenime atrodė saugu ir asmeniška, yra pažeidžiama. 

Nieko negalėjai nuslėpti. 

Jei būtų buvęs vaikas, Rikis tą pat minutę būtų apsipylęs aša- 
romIs. 


Tąnakt jo sapnai knibždėte knibždėjo tamsių žiaurių vaizdų — 
rodėsi, jį pjausto peiliais. Viename sapne jis klaidžiojo po pra- 
stai apšviestą kambarį, žinodamas, kad jei užklius ir nugrius, 
nukris per juodulius į kažkokią užmarštį, bet sapne buvo neran- 
gus ir netvirtas, girtais pirštais bejėgiškai grabaliojo vaiduokliš- 
kas sienas. Atsibudo visiškoje miegamojo tamsoje, apimtas stai- 
gios panikos, užliejančios ties riba tarp sąmoningumo ir pasą- 
moningumo, pro jo naktinius sunkėsi prakaitas, kvėpavo švokš- 
damas, ir graužė gerklę, lyg kelias valandas būtų klykęs iš nesi- 
baigiančios nevilties. Akimirksnį nė nežinojo, ar košmaras jau 
baigėsi, ir tik įžiebus lempą prie lovos ir apsižvalgius po pažįsta- 
mą kambarį, širdis ėmė plakti normaliu ritmu. Rikis vėl padėjo 
galvą ant pagalvės, ištroškęs poilsio, bet žinodamas, kad jo ne- 
sulauks. Savo sapnus aiškino be vargo. Jie buvo tokie pat bai- 
sus, koks darėsi jo dieninis gyvenimas. 

Tą rytą Times pirmojo puslapio apačioje, kaip Ražinio ir liep- 
ta, pasirodė skelbimas. Rikis jį keliskart perskaitė, tada pama- 
nė, kad dabar jo kankintojas bent jau turės apie ką pagalvoti. 
Rikis nežinojo, kada jam bus atsakyta, bet tikėjosi kada nors 
netrukus, galbūt kitos dienos laikraštyje. Tuo tarpu nusprendė 
toliau imtis galvosūkio. 

Išėjus skelbimui akimirką pajuto netikrą sėkmės svaigulį, lyg 
drąsą. kad žengė žingsnį, ir laikinai įgijo ryžto. Gniuždanti va- 
karykštė neviltis dingus kompiuteriui ir mokesčių deklaracijoms, 

jei ir neužsimiršo, tai bent jau atsitraukė. Pamačius skelbimą 
Rikiui atrodė, kad bent šiandien nėra auka. Jam sekėsi susitelk- 
ti, susikaupti, puikiai veikė atmintis. Rikiui siurbiant atsimini- 
mus ir tvirtai Žygiuojant savo vidaus žemėmis, diena prabėgo 
greitai, lyg įprasta diena su pacientais. 

Rytui baigiantis buvo sudaręs du sąrašus. Vis dar apsiriboda- 
mas dešimties metų laikotarpiu nuo 1975 iki 1985 metų, pirma- 
jame surašė septyniasdešimt tris savo gydytus žmones. Gydymo 
kursai truko nuo septynerių metų vienam sunkiai prislėgtam vy- 
riškiui iki trijų mėnesių moteriai, kuriai nesisekė santuoka. Vi- 
dutiniškai dauguma pacientų pas jį gydėsi nuo trejų iki penkerių 
metų. Kai kurie trumpiau. Daugumai pacientų taikė tradicinę 
froidiškąją analizę, keturis ar penkis kartus per savaitę, naudo- 
jant kušetę ir kitas šios srities priemones. Keletas pacientų buvo 
kitokie. Su jais paprasčiausiai kalbėdavosi akis į akį, labiau kaip 
paprastas psichoterapeutas, o ne analitikas, išsakydavo savo nuo- 
monę, pareiškimus ir patarimus, kurių analitikai dažniausiai ypač 
vengia. Pastebėjo devintojo dešimtmečio viduryje beveik visiš- 
kai nustojęs priimti tokius pacientus ir pasinėręs išskirtinai į psi- 
choanalitinės patirties gelmes. 

Jis taip pat žinojo, kad buvo pacientų - per tą dešimtmetį 
kokie dvidešimt ar trisdešimt - kurie pradėdavo gydytis, bet pas- 
kui dingdavo. Terapijos nutraukimo priežastys buvo sudėtingos: 
kai kurie neturėjo pinigų ar sveikatos draudimo sąskaitoms ap- 
mokėti, kiti persikėlė gyventi kitur dėl darbo ar mokslų. Kai 
kurie tiesiog piktai nusprendė, kad iš seansų gauna per mažai ar 
nepakankamai greitai, ar tiesiog pernelyg pyko ant viso pasaulio 
ir jo pažadų, kad tęstų. Tokių buvo nedaug, bet pasitaikydavo. 

Jie buvo antrajame sąraše. Jį sudaryti buvo daug sunkiau. 

Šis sąrašas, suprato iš pirmo žvilgsnio, buvo daug pavojingęs- 
nis. Tie žmonės galėjo savo siutą perkeisti į neapykantą Rikiui 
ir vėliau perduoti kitiems. 

Pasidėjęs abu sąrašus prieš save ant stalo, nusprendė imtis 

tikrinti vardų. Gavęs Ražinio atsakymą, manė galėsiąs išbraukti 
nemažai Žmonių ir tada tęsti. 

Visą rytą laukė, kad paskambintų jo sąskaitininkas. Truputį 
stebėjosi, kad jis neskambino, nes anksčiau jis Rikio pinigus tvar- 
kė nuobodžiai stropiai ir patikimai. Darsyk surinko numerį, ir 
vėl atsiliepė sekretorė. 

Išgirdusi jo balsą, ji susijaudino. 

— Ak, daktare Starksai, ponas Viljamsas kaip tik ruošėsi jums 
skambinti. Rodos, jūsų sąskaitoje iškilo neaiškumų, - pasakė ji. 

Rikiui susuko pilvą. 

— Neaiškumų? - paklausė jis. - Kaip pinigai gali būti neaiš- 
kūs? Žmonės gali būti neaiškūs. Šunys gali būti neaiškūs. Pini- 
gai ne. 

— Tuojau sujungsiu jus su ponu Viljamsu, - atsakė sekretorė. 

Minutėlę laido gale buvo tylu, paskui pasigirdo nevisiškai sa- 
vas, bet pažįstamas sąskaitininko balsas. Visos Rikio investici- 
jos buvo konservatyvios, nuobodžios, bendruose fonduose ir ob- 
ligacijomis. Nieko šokčiojančio ar agresyviai šiuolaikiško, tik kuk- 
lus ir pastovus augimas. Iš visų medicinos profesijų psichoanali- 
tikams taikomi kone griežčiausi pacientų skaičiaus ir įkainių ri- 
bojimai. Jie ne kokie radiologai, priimantys tris pacientus skirtin- 
guose kabinetuose vienu metu, ar anesteziologai, lyg konvejeriu 
keliaujantys iš operacinės į operacinę. Analitikai retai kada pra- 
turtėdavo, ir Rikis buvo ne išimtis. Jam priklausė vasarvietė Kei- 
pe ir butas, ir viskas. Jokio „Mersedeso“. Jokio „Piper“ su dvigu- 
bu varikliu. Jokio laivo, pavadinimu „Kertukelius“, Longailendo 
užutėkyje. Tik išmintingos investicijos, kad pakankamai sukaup- 
tų pensijai, jei kada nuspręstų priimti mažiau pacientų. Su broke- 
riu Rikis kalbėdavosi kartą ar du per metus, ir viskas. Visada ma- 
nėsi esąs tik nedidukė žuvelė sąskaitininko kūdroje. 

— Daktare Starksai? - sąskaitininkas tiesmukai prabilo grei- 
takalbe. - Atsiprašau už gaišatį, bet mums čia iškilo nesklan- 
dumų... 

Rikio skrandis, rodėsi, susitraukė. 

— Kokių nesklandumų? 

— Na, - atsakė sąskaitininkas, - ar esate sudaręs asmeninį 
biržos sandėrį su kuriuo nors internetiniu brokeriu? Nes... 

— Ne, nesu. Tiesą sakant, nė nesuprantu apie ką kalbate. 

— Va čia ir yra painiava. Atrodo, jūsų sąskaitoje vyksta daug 
kasdienių pinigų operacijų. 

— Kas tos kasdienės pinigų operacijos? - paklausė Rikis. 

— Greita akcijų prekyba, besistengiant užbėgti už akių rinkos 
svyravimams. 

— Gerai. Supratau. Bet aš tuo neužsiimu. 

— Ar dar kas nors gali prieiti prie jūsų sąskaitų? Galbūt jūsų 
žmona... 

— Mano žmona jau treji metai kaip anapilyje, - šaltai atkirto 
Rikis. 

— Ak taip, — skubiai atsakė brokeris, - pamenu. Atsiprašau. 
Bet gal dar kas nors. Ar turite vaikų? 

— Ne. Vaikų nesusilaukėme. Kur mano pinigai? - griežtai pa- 
siteiravo Rikis. 

— Na, mesjų ieškom. Daktare Starksai, gali būti, kad šį reika- 
lą teks perduoti policijai. Jau pradedu taip manyti. Kitaip sa- 
kant, jei kas nors nelegaliai priėjo prie jūsų sąskaitų... 

— Kur pinigai? - dar kartą pasiteiravo Rikis. 

Brokeris pasvarstė. 

— Tiksliai pasakyti negaliu. Sąskaitą šiuo metu tikrina mūsų 
vidaus auditoriai. Galiu tik pasakyti, kad būta daug veiklos... 

— Kaip suprasti - veiklos? Pinigai juk tiesiog gulėjo, kur padėti... 

— Na, ne visai. Atlikta dešimtys, jei ne šimtai pirkimų, perve- 
dimų, pardavimų, investicijų... 

— Kurjie dabar? 

Brokeris tęsė: 

— Tiesiog neįtikėtinas kiekis be galo sudėtingų ir baisiai agre- 
syvių finansinių transakcijų... 

— Jūs neatsakot į mano klausimą, - įsiterpė neapsikentęs Ri- 
kis. - Mano fondas. Mano pensijos sąskaita, grynųjų pinigų at- 
sargos... 

— Mes ieškom. Šiam darbui paskyriau geriausius savo žmo- 
nes. Kai tik jie ką nors išsiaiškins, jums paskambins mano sau- 
gumo viršininkas. Negaliu patikėti, kad su šitiek veiklos niekas 
iš mūsiškių nepastebėjo, kad kažkas netvarkoj... 

— Bet visi mano pinigai... 

— Dabar, - lėtai pratarė sąskaitininkas, - pinigų nėra. Bent 
jau mesjų nerandam. 

— Negali būti. 

— Norėčiau, - tęsė pašnekovas, - deja. Nesijaudinkite, daktare 
Starksai. Mūsų tyrėjai atseks pervedimus. Prisikasim iki paties 
dugno. O jūsų sąskaitos apdraustos, bent jau iš dalies. Galiausiai 
viską išsiaiškinsim. Tiesiog tai šiek tiek užtruks, be to, kaip minė- 
jau, gali tekti kreiptis į policiją ar Saugumo ir mainų komisiją, nes 
iš to, ką jūs sakote, atrodo, kad čia kažkokia vagystė. 

— Ar ilgai užtruks? 

— Dabar vasara, dalis darbuotojų atostogauja. Manyčiau, ne 
daugiau kaip porą savaičių. Daugiausiai. 

Rikis padėjo ragelį. Poros savaičių jis neturėjo. 


Dienai baigiantis, išsiaiškino, kad vienintelė neišlaužta ir neiš- 
draskyta sąskaita liko nedidukė einamoji Pirmajame Keipo ban- 
ke Velflyte. Ta sąskaita buvo atidaryta tiesiog atostogų reika- 
lams palengvinti. Joje tebuvo dešimt tūkstančių dolerių, iš kurių 
jis apmokėdavo vietinio žuvų turgaus, maisto prekių, gėrimų ir 
ūkinių prekių parduotuvių sąskaitas. Iš jos jis pirko sodo įran- 
kius, daigus ir sėklas. Tie pinigai buvo skirti, kad per atostogas 
nebūtų netikėtumų. Naminė sąskaita tam mėnesiui, kurį pra- 
leisdavo vasarnamyje. 

Irupučiuką nustebo, kad Ražinis neišvogė ir tų pinigėlių. Ro- 
dės, su juo žaidžia, kad tas kapšelis paliktas vien Rikiui paerzin- 

ti. Nepaisant to, Rikiui atrodė, kad reikia kuo greičiau gauti 
tuos pinigus į savo rankas, kol jie irgi neprasmego kokiame nors 
finansiniame pragare. Jis paskambino Pirmojo Keipo banko val- 
dytojui ir pranešė ketinąs sąskaitą uždaryti, 0 pinigus pasiimti 
grynaisiais. 

Valdytojas paaiškino, kad tam Rikis turės atvažiuoti, ir jam 
tai tiko. Gailėjosi, kad kitos jo pinigus tvarkiusios įstaigos nesi- 
laikė panašios taisyklės. Paaiškino valdytojui, kad su jo kitomis 
sąskaitomis iškilo nesklandumų, todėl labai svarbu, jog prie pi- 
nigų neprieitų niekas, išskyrus Rikį. Valdytojas pasisiūlė išrašyti 
grynųjų pinigų čekį ir pats jį asmeniškai saugoti iki Rikio atvyki- 
mo. Taip buvo gerai. 

Tik buvo neaišku, kur gauti pinigų. 

Stalo stalčiuje gulėjo užmirštas lėktuvo bilietas iš La Gardijos 
į Hijanį. Susimąstė, ar jo rezervavimas dar galioja. Piniginėje 
suskaičiavo maždaug tris šimtus dolerių grynaisiais. Viršutinia- 
me miegamojo komodos stalčiuje turėjo dar maždaug pusantro 
tūkstančio kelionės čekiais. Tai buvo anachronizmas - šiais lai- 
kais, kai greitai pinigų galima gauti iš kone visur esančių banko- 
matų, atsargos nelaimės atvejui kelionės čekiais atrodo senama- 
diška. Rikis mažumėlę mėgavosi mintimi, kad jo senoviniai įsiti- 
kinimai gali pasitarnauti. Akimirką toptelėjo, kad galbūt tuo rei- 
kėtų naudotis smarkiau. 

Bet rimtai pasvarstyti nebuvo kada. 

Reikėjo vykti į Keipą, o paskui grįžti, nusprendė. Tam pri- 
reiks mažiausiai paros. Tuo pat metu jį apėmė mieguistumas, lyg 
negalėtų pajudinti raumenų, lyg nervų galūnės smegenyse, siun- 
čiančios signalus jo kūno gysloms ir audiniams, staiga būtų su- 
streikavusios. Jautėsi atbukęs, kvailas ir nežmoniškai pavargęs. 

Rikis užvertė galvą ir siūbavosi žvelgdamas į lubas. Kliniki- 
nės depresijos įspėjamuosius ženklus atpažino taip pat greitai, 
kaip motina, vaikui nusičiaudėjus, atpažįsta peršalimą. Jis ištie- 
sė rankas, žiūrėdamas, ar jos nevirpa ir netrūkčioja. Kol kas jos 
liko tvirtos. Ar ilgai? - paklausė savęs. 


Vienuoliktas skyrius 


Kito ryto Times buvo išspausdintas atsakymas Rikiui, bet ne 
toks, kokio tikėjosi. Laikraštį atnešė kaip ir kasryt, išskyrus sek- 
madienius, kai buvo pratęs paėjėti iki gretimos užkandžių par- 
duotuvėlės jo nusipirkti ir neštis į kavinę, kaip Ražinis ir buvo 
taip atidžiai pastebėjęs savo pirmajame grasinime. Tąnakt Rikis 
miegojo dar blogiau, todėl, kai išgirdo tylų dunkstelėjimą, reiš- 
kiantį, kad pristatymo tarnyba numetė laikraštį prie durų, Žva- 
liai pašoko ir, už kelių sekundžių pačiupęs laikraštį, atvertė jį 
ant virtuvės stalo. Žvilgsnis iškart nukrypo į mažus skelbimus 
pirmajame puslapyje, kur tebuvo sukaktuvių sveikinimas, kom- 
piuterinės pažinčių tarnybos reklama ir trečias užrašėlis: Y PA- 
TINGOS GALIMYBĖS, ŽR. B-16 PSL. 

Rikis susinervinęs nusviedė laikraštį per virtuvėlę. Atsitrenk- 
damas į sieną, šis sušnarėjo kaip paukštis, mėginantis skristi pa- 
laužtu sparnu. Rikis tūžo, kone springo ir putojo nuo staigaus 
siuto protrūkio. Jis tikėjosi eilėraštuko, dar vieno mįslingo, erzi- 
nančio atsakymo pirmojo puslapio apačioje, kur buvo ir jo klausi- 
mas. Suinkštė - jokio eilėraštuko, jokio atsako. „Ir kaipgi, tavo 
manymu, turėčiau suspėti pagal tavo terminus, jei tu laiku neatsa- 
kai?“, beveik rėkė jis, keldamas balsą prieš tą, kurio fiziškai ne- 
buvo, bet kuris neabejotinai užėmė daug vietos mintyse. 

Virdamas rytinę kavą, pastebėjo, kad trupučiuką dreba ran- 
kos. Karštas skystimas jo beveik visai neapramino. Mėgino atsi- 

palaiduoti gilaus kvėpavimo pratimais, bet nuo jų tik netikėtai 
sulėtėjo širdis. Jis juto po kūną šliaužiojantį pyktį, lyg šis galėtų 
įsismelkti į kiekvieną poodinį organą ir juos visus įtempti. Jo 
galvoje jau daužėsi kūjai, ir bute, kurį laikė namais, pasijuto kaip 
spąstuose. Iš pažastų sunkėsi prakaitas, kakta karščiavo, o ger- 
klėje buvo sausa ir peršėjo. 

Jis tikriausiai kelias valandas išsėdėjo prie stalo, išoriškai ne- 
judėdamas, viduje graužiamas pykčio, beveik apimtas transo, ne- 
įsivaizduodamas, ką daryti toliau. Žinojo turįs planuoti, spręsti, 
imtis tam tikrų veiksmų, bet negavęs laukto atsakymo sugniužo. 
Jam rodėsi, kad negali nė pajudėti, lyg staiga visi jo rankų ir 
kojų sąnariai būtų suakmenėję ir neatsilieptų į nurodymus. 

Rikis nežinojo, kaip ilgai šitaip prasėdėjo, kol, vos pakėlus 
akis, žvilgsnis užkliuvo už laikraščio, gulinčio netvarkingoje krū- 
voje taip, kaip jį ir nutėškė. Nė nežinojo, kaip ilgai spoksojo į 
puslapių kalną, kol pastebėjo mažytį raudoną brūkšnį, vos ma- 
tomą iš po krūvos. O tada, pastebėjęs šį nukrypimą - šiaip ar 
taip, ne be reikalo Times pravardžiuojamas „Pilkąja ponia“ - jį 
susiejo su savimi. Įsistebeilijo į mažąjį brūkšnelį, tada pasakė 
sau: ryškiai raudono rašalo Times nėra. Tik juoda ir balta, sep- 
tyni stulpeliai, dvi skiltys, tvarkingai lyg pagal laikrodį. Netgi 
spalvotos prezidento ar manekenių, demonstruojančių naujau- 
sias Paryžiaus madas, nuotraukos, rodėsi, automatiškai persi- 
smelkia pilku nuobodžiu laikraščio praeities atspalviu. 

Rikis atsikėlė iš kėdės ir, perėjęs virtuvę, pasilenkė prie laik- 
raščių krūvos. Išsitraukė spalvotąjį šlakelį. 

Tai buvo puslapis B-16. Nekrologų puslapis. 

Ant nuotraukų, straipsnių ir pranešimų apie mirtis įžūliu, ryš- 
kiu, šviesą atspindinčiu raudonu rašalu buvo užrašyta: 


Jei į praeitį žengi, 
Tai geru keliu eini. 
Dvidešimt metų - tikrai bus gana, 

Ir ta, kurios ieškai - tai mano mama. 
Bet jos vardo turbūt neatspėsi, 

Jeigu aš tau šiek tiek nepadėsiu. 
Pasakysiu kai ką, kad užvesčiau ant kelio: 
Turėtumei ją pažinot kaip panelę. 

O tuo metu, kuris vėliau atėjo, 

Jos juoko niekad negirdėjai. 

Žadėjai daug, bet netesėjai, 

Todėl sūnus tau keršyti pradėjo. 

Tėvas paliko, mirė mama, 

Mano skausmą numaldys tik tavo galva. 
Dabar dainelę reikia baigti, 

Nes tau baisiausiai trūksta laiko. 


Po eilėraštuku buvo didelė raudona R, o po ja juodu rašalu 
aplink nekrologą buvo apvestas keturkampis, į mirusiojo veidą 
ir prierašą buvo nuvesta stambi strėlė ir buvo parašyta: Tu pui- 
kiausiai čia tiktum. 

Jis žvelgė į eilėraštuką ir jo teikiamą žinią ilgas minutes, kurios 
virto beveik valanda, virškindamas kiekvieną žodį lyg gurmanas 
prabangų paryžietišką patiekalą, tik Rikiui skonis rodėsi kartus 
ir sūrus. Rytas jau buvo įpusėjęs, dar viena diena kalendoriuje 
perbraukta, kai pastebėjo akivaizdų dalyką: Ražinis jo laikraštį 
nutvėrė šį atvežus prie rudojo pastato, bet dar neužnešus iki 
buto durų. Rikis skubiai čiupo telefoną ir po kelių minučių jau 
žinojo pristatymo tarnybos numerį. Telefonas dukart supypė, 
tada įsijungė įrašas: 

— Nauji prenumeratoriai - prašome spausti vienetą. Skundai 
dėl pristatymo arba jei laikraščio negavote, prašome spausti dve- 
jetą. Informacija apie sąskaitas - prašome spausti trejetą. 

Jam tiksliai netiko nė vienas pasirinkimas, bet manė, kad skun- 
dų galbūt klauso gyvas žmogus, todėl paspaudė dvejetą. Po kele- 
to pyptelėjimų atsiliepė moteriškas balsas: 

— Jūsų adresas, prašom? — pasakė ji nė nepasisveikinusi. 

Rikis pasvarstė, tada pasakė savo namų adresą. 

— Pas mus parodyta, kad visi laikraščiai ten buvo pristatyti. 

— Taip, - atsakė Rikis, - laikraštį gavau, bet noriu pasiklausti, 
kas jį pristatė... 

— Kas nutiko, pone? Jums nereikia iš naujo pristatyti laikraščio? 

— Ne... 

- Šis numeris skirtas žmonėms, kuriems laikraštis nebuvo pri- 
statytas... 

— Suprantu, - atsakė jis, imdamas nervintis. - Bet pristatant 
iškilo nesklandumų... 

— Neatvežė laiku? 

— Ne. Taip, atvežė laiku... 

— Ar pasiuntinys per daug triukšmavo? 

— Ne. 

- Šis numeris skirtas žmonėms, turintiems skundų dėl prista- 
tymo. 

— Taip. Jau sakėt. Tiksliau, sakėt ne visai taip, ir suprantu... 

— Kas nutiko, pone? 

Rikis pagalvojo, kaip rasti bendrą kalbą su jaunąja moterim. 

— Mano laikraštis sudarkytas, - pasakė staiga. 

— Turite galvoje, suplėšytas, šlapias, neįskaitomas? 

— Turiu galvoje, kažkas jį suterliojo. 

— Kartais spaustuvėje laikraščiai blogai supjaustomi ar sulanks- 
tomi. Ar jums toks kliuvo? 

— Ne, - atsakė Rikis narsesniu balsu. - Mėginu pasakyti, kad 
kažkas ant mano laikraščio prirašinėjo bjaurių dalykų. 

Moteris trumpai nutilo. 

— Čia kai kas naujo, - lėtai pratarė. Atsakydama ji beveik 
virto gyvu žmogum, o ne vien bekūniu balsu. - Nieko panašaus 
neteko girdėti. Kokių bjaurių dalykų? 

Rikis nusprendė smulkmenų nepasakoti. Jis prakalbo skub- 
riai ir piktokai. 

— Panele, ar jūs žydė? Ar įsivaizduojate, kaip pasijustumėte 
gavusi laikraštį, ant kurio kažkas nupiešė svastiką? O gal jūs 
puertorikietė? Kas būtų, jei kažkas parašytų „Nešdinkis atgal į 
San Chuaną!“ O gal jūs juodaodė? Žinot tą neapykantos pri- 
tvinkusį Žodį, tiesa? 

Tarnautoja patylėjo, lyg nespėtų sekti, kas jai sakoma. 

— Ant jūsų laikraščio kažkas nupaišė svastiką? 

— Panašiai, — atsakė Rikis. — Todėl ir noriu kalbėtis su žmo- 
gum, kuris laikraštį pristatė. 

— Gal verčiau kalbėkitės su mano viršininku. 

— Gerai, - sutiko Rikis. - Bet prieš tai norėčiau sužinoti pa- 
vardę ir telefono numerį žmogaus, pristatančio laikraščius į ma- 
no namą. 

Moteris ir vėl patylėjo. Jis girdėjo ją šnarenant popieriais, 0 
paskui pasigirdo kompiuterio klavišų spragsėjimas. Vėl pakėlu- 
si ragelį, ji pasakė maršruto viršininko ir vairuotojo pavardes, 
telefonų numerius ir adresus. 

— Būtų gerai, jei pasikalbėtumėt su mano viršininku, - pasa- 
kiusi, ko prašyta, pridūrė ji. 

— Tegu jis man paskambina, - atsakė Rikis, dėdamas ragelį. 
Po kelių sekundžių jau buvo surinkęs jos duotąjį numerį. Atsi- 
liepė kita moteris. 

— Laikraščių pristatymo vadovybė. 

— Prašyčiau poną Ortizą, - mandagiai paprašė jis. 

— Ortizas krovimo skyriuje. Kas atsitiko? 

— Pristatymo nesklandumai. 

— Ar skambinote dispečerei?.. 

— Taip. Ji ir davė man šitą numerį. Ir pasakė pavardę. 

— Kokie nesklandumai? 

— Gal galėčiau apie tai pasikalbėti su ponu Ortizu? 

Moteris trumpai nutilo. 

— Galbūt jis išėjo namo, - atsakė. 

— Tai gal nueikit ir pažiūrėkit, — šaltai atitarė Rikis, - taip 
išvengtume visų nereikalingų nemalonumų. 

— Kokių nemalonumų? — vis dar nenorom paklausė moteris. 

Rikis blefavo. 

— Priešingu atveju aš ateisiu pas jus su pora policininkų ir 
galbūt dar atsitempsiu savo advokatą, - atsakė jis, kuo įtikina- 
miausiai vaidindamas aukštuomenės poną, sakantį „Aš turtin- 
gas baltasis vyras, ir pasaulis priklauso man“. 

Patylėjusi moteris tarė: 

— Luktelėkit. Tuoj pakviesiu Ortizą. 

Po kelių sekundžių ragelį pakėlė vyriškis, kalbantis su ispa- 
nišku akcentu. 

— Ortizas, klausau. Kas buvo? 

Rikis neabejojo. 

— Šį rytą maždaug penkios trisdešimt jūs prie mano durų at- 
vežėte Times, kaip ir kasdien, išskyrus sekmadienius. Skirtumas 
tas, kad šiandien kažkas paprašė įdėti į laikraštį Žinutę. Dėl to ir 
skambinu. 

— Ne, apie tai nežinau... 

— Pone Ortizai, kol kas jūs dar nesulaužėte jokių įstatymų, ir 
mane dominate ne jūs. Bet jei nepadėsite, gerai jus išrūkysiu. 
Kitaip sakant, kol kas jūs rūpesčių neturit, bet turėsit, jei neat- 
sakysit į mano klausimus. 

Laikraščių išvežiotojas truputį apsvarstė Rikio grasinimą. 

— Nežinojau, kad bus negerai, - atsakė jis. - Tas vyrukas sakė, 
kad nieko blogo nebus. 

— Manyčiau, jis melavo. Pasakokit, - ramiai atsakė Rikis. 

— Aš sustoju gatvėje. Tame kvartale vežame laikraščius į šešis 
namus, mudu su Karlosu, mano sūnėnu, ten mūsų maršrutas. 
Ten lauke, vidury gatvės, stovi didžiulis juodas limuzinas įjungęs 
variklį, laukia mūsų. Iš jo tuojau išlipa vyras, vos pamatęs sunkve- 
žimį, klausia, kas eis į tą namą. Aš sakau „O kas?“, ojis sako - ne 
tavo reikalas, tada šypteli, sako, nieko baisaus, tik nori padaryti 
gimtadienio staigmeną senam bičiuliui. Nori kai ką parašyti į jo 
laikraštį. 

- Toliau. 

— Pasako, į kurį butą. Kurios durys. Tada paima laikraštį, išsi- 
traukia rašiklį ir rašo tiesiai ant puslapio, laikraštį pasidėjęs ant 
limuzino gaubto, bet ką rašo, nematyti... 

— Ar ten buvo daugiau žmonių? 

Ortizas trupučiuką pagalvojo. 

— Na, prie vairo turėjo būti vairuotojas. Tai vienas tikrai. Li- 
muzino visi langai užtamsinti, bet gal ten viduj irgi dar kažkas 
buvo. Vyriškis žvilgteli atgal, lyg kieno nors klausdamas, ar vis- 
ką daro teisingai, tada pabaigia. Atiduoda man laikraštį. Duoda 
man dvidešimt... 

— Kiek? 

Ortizas pasvarstė. 

— Na, gal ir šimtą... 

— O tada? 

— Padariau, kaip tas vyras liepė. Laikraštį prie reikiamų durų 
numečiau tikrai ypatingai. 

— Ar jis dar laukė, kai išėjot? 

— Ne. Nei vyro, nei limuzino nebebuvo. 

— Ar galit apibūdinti tą vyrą, su kuriuo kalbėjotės? 

— Baltasis, tamsiu kostiumu, galbūt mėlynu. Su kaklaraiščiu. 
Gražūs drabužiai, matyti, kad pinigėlių jam netrūksta. Ištrau- 
kė tą šimtą iš saujos, lyg dvidešimt penkis centus mestų bena- 
miui į dėžutę. 

— O kaipjis atrodė? 

— Buvo su pritamsintais akiniais, nelabai aukštas, keista šu- 
kuosena, lyg plaukai būtų kreivai užsodinti ant galvos... 

— Kaip su peruku? 

— O taip. Tikrai. Galėjo būt su peruku. Ir su barzdele. Galbūt 
irgi priklijuota. Nedidukas toks. Bet tikrai pratęs gerai maitin- 
tis. Kokių trisdešimties metų... 

Ortizas susimąstė. 

— Kas dar? 

— Atsimenu, kaip nuo batų atsispindėjo žibintų šviesos. Buvo 
labai išblizginti. Labai brangūs. Tokie lengvučiai, su kutais ant 
priekio. Kaip jie vadinami? 

— Nežinau. Ar manot, kad, vėl susitikęs, jį atpažintumėt? 

— Nežinau. Gal. Turbūt nelabai. Gatvėj labai tamsu. Tik Ži- 
bintai. O aš daugiau žiūrėjau į tą šimtą negu į jį. 

Rikiui tai atrodė įtikima. Pamėgino dar vieną galimybę: 

— Galbūt įsidėmėjot limuzino numerius? 

Prieš atsakydamas, laikraščių išvežiotojas pasvarstė. 

— Na ne, žmogau, nepagalvojau. Šūdas. Būtų buvę gudriai, ane? 

— Aha, - atsakė Rikis. Bet suprato, kad limuzino numerius 
žinoti nebūtina, mat jau buvo pažįstamas su žmogum, tąryt gat- 
vėje laukusiu išvežiotojų sunkvežimio po to, kai Rikis į laikraštį 
įdėjo skelbimą. Jis buvo tikras, kad ten būta teisininko, pasiva- 
dinusio Merlinu. 


Rytui įpusėjus, jam paskambino Pirmojo Keipo banko vicepre- 
zidentas, tas pats, kuris saugojo čekį su paskutiniaisiais Rikio 
pinigais. Per pokalbį telefonu banko valdytojas atrodė suneri- 
męs. Šiam kalbant, Rikis mėgino atsiminti jo veidą, bet negalė- 
j0, nors buvo tikras, kad jie matėsi. 

— Daktare Starksai? Čia Maiklas Tompsonas iš banko. Aną- 
dien kalbėjomės... 

— Taip, - atsakė Rikis. - Jūs saugote mano pinigus... 

— Tikrai taip. Jie užrakinti mano stalo stalčiuje. Bet skambinu 
ne dėl to. Jūsų sąskaitoje buvo neiprastų veiksmų. Netgi, saky- 
čiau, įvykis. 

— Kokių neįprastų veiksmų? — paklausė Rikis. Rodėsi, jo pa- 
šnekovas prieš atsakydamas porą sekundžių mintyse pasimuistė. 

— Na, nenorėčiau leistis į spėliones, bet atrodo, kad kažkas 
mėgino neteisėtai prieiti prie jūsų sąskaitos. 

Žmogus ir vėl, rodos, abejojo. 

— Na, kaip žinote, pastaraisiais metais mes perėjome prie elek- 

troninės bankininkystės kaip visi. Bet kadangi mūsų įstaiga ne- 
didelė ir labiau vietinė, na, mes laikome save daugeliu atžvilgių 
senamadiškais... 

Rikis pažino banko reklaminį šūkį. Jis taip pat žinojo, kad 
banko patikėtiniai mielai sutiktų, jog jų banką perimtų kuris nors 
finansų milžinas, jei tik kada gautų pelningą pasiūlymą. 

— Taip, - atsakė jis. — Tai visada buvo vienas iš didžiausių jūsų 
privalumų... 

— Ką gi, dėkoju. Stengiamės patenkinti asmeninius kiekvieno 
kliento poreikius... 

— Tai kas ten dėl to neteisėto priėjimo prie sąskaitos? 

— Netrukus po to, kai jūsų paliepti uždarėme sąskaitą, kažkas 
mėgino ją pakeisti, naudodamasis elektroninėmis banko paslau- 
gomis. Apie tuos mėginimus sužinojome tik todėl, kad, nepri- 
ėjęs prie sąskaitos, tas žmogus mums paskambino. 

— Paskambino? 

— Jis apsimetė jumis. 

— Ir ko norėjo? 

— Skundėsi, bet vos sužinojęs, kad sąskaita uždaryta, padėjo 
ragelį. Viskas labai paslaptinga ir truputį painu, nes, kaip rodo 
mūsų kompiuterių duomenys, jis žinojo jūsų slaptažodį. Ar esa- 
te kam nors pasakęs savo skaičius? 

— Ne, - atsakė Rikis. Bet tuoj pat pasijuto kvailai. Jo slapta- 
žodis buvo 3764327, užrašius raidėmis, FROIDAS - taip ties- 
muka ir akivaizdu, kad jis kone išraudo. Gimimo datą įrašyti 
galbūt būtų buvę trupučiuką blogiau, bet tuo abejojo. 

— Na, manyčiau, teisingai pasielgėte uždaręs sąskaitą. 

Irupučiuką pagalvojęs, Rikis paklausė: 

— Ar jūsų apsauga kaip nors galėtų atsekti telefono numerį 
arba kompiuterį, kuriuo buvo mėginta prieiti prie pinigų? 

Patylėjęs banko viceprezidentas atsakė: 

— Na, taip. Turime tokią galimybę. Tačiau dažniausiai elektro- 
niniai vagys moka mėtyti pėdsakus. Jie naudojasi vogtais kom- 

piuteriais, neteisėtais telefonų kodais ir panašiai, kad niekas jų 
nesusektų. Kartais pavyksta FTB, bet jų kompiuterinės apsau- 
gos sistema pažangiausia pasaulyje. Mūsų vietinė apsauga ne to- 
kia išmoninga, todėl ne tiek daug ir gali. Be to, vagystė neįvyko, 
todėl nėra nusikaltimo. Pagal įstatymą turime pranešti bankų 
žinti — vis didėjančioje byloje. Vis tiek paprašysiu mūsų vaikino, 
kad paleistų tą programą. Nemanau, kad iš to ką nors pešite. 
Tie elektroniniai bankų plėšikai gudrūs. Greičiausiai tepasieksi- 
te kokią nors aklavietę. 

— Labai prašyčiau vis tiek pabandyti. Tuojau pat. Mane trupu- 
čiuką spaudžia laikas, - atsakė Rikis. 

— Pamėginsim ir tuoj pat jums pranešim, - atsakė bankininkas 
ir padėjo ragelį. 

Rikis atsilošė kėdėje. Valandžiukę leido sau svajoti, kaip ban- 
ko apsauga praneša jam vardą ir telefono numerį, O ši persekio- 
tojo palikta klaida atveda Rikį pas kankintoją. Po to papurtė 
galvą, nes netikėjo, kad Ražinis, visada iki šiol buvęs apdairus ir 
atsargus, padarytų tokią paprastą klaidą. Greičiausiai jis priėjo 
prie sąskaitos, o tada tyčia nerimastingai ir išdavikiškai paskam- 
bino, kad nurodytų Rikiui, kur toliau eiti. Nuo tos minties labai 
sunerimo. 


Tačiau, dienai bėgant, Rikis vis tiek suprato daug daugiau žinąs 
apie savo persekiotoją. Ražinio eilėraštukas su užuominomis bu- 
vo įtartinai išsamus, ypač turint galvoje, kad iš pradžių jis ketino 
atsakinėti tik „taip“ arba „ne“. Nuotolis tarp Rikio ir vardo, 
kurį turi atspėti, rodėsi gerokai sumažėjęs. Dvidešimt metų, po- 
ra daugiau ar mažiau, atvedė į laikotarpį nuo 1978 iki 1983 me- 
tų. Pacientė buvo netekėjusi, vadinasi, nemažai žmonių atkren- 
ta. Dabar jis turėjo rėmus, kuriuose galėjo veikti. 

Dabar, sakė sau Rikis, reikia atkurti penkerius terapijos me- 
tus. Ištirti kiekvieną to meto pacientę. Kažkur toje makalynėje 

turėtų būti moteris su tokiu neurozių ir rūpesčių rinkiniu, kuris 
vėliau buvo perduotas vaikui. Rask suvešėjusią psichozę, manė jis. 

Kaip buvo išmokęs ir įpratęs, Rikis atsisėdęs mėgino susi- 
telkti, nebegirdėti jį supančio pasaulio ir atsiminti. Kas aš buvau 
prieš dvidešimt metų? - klausė savęs. Ir ką gydžiau? Psichoana- 
lizė grįsta įsitikinimu, padedančiu sukurti terapijos pamatą: visi 
atsimena viską. Galbūt neatsimenama su žurnalisto tikslumu ar 
religiniu smulkmeniškumu, o suvokiniai ir reakcijos gali būti ap- 
nešti ar nuspalvinti visokiausių emocinių galių, aiškiai atsimena- 
mi įvykiai iš tiesų gali būti migloti, bet galiausiai viską perkratę 
visi atsimena viską. Skauduliai ir baimės gali glūdėti giliai po 
streso sluoksniais, bet neišnyksta, slypi ten, ir juos galima at- 
kapstyti, kad ir kokios galingos būtų psichologinės neigimo jė- 
gos. Savo darbu buvo gerai išlavinęs šitą gebėjimą kapstytis, lupti 
atsiminimus kaip svogūną, kol viduje rasdavo kietą šerdį. 

Taigi vienas kabinete jis ėmė pumpuoti savo paties atmintį. 
Retkarčiais užmesdavo aki į pastabų skiautes ir piešinėlius, ku- 
rie sudarė jo užrašus, ir pykdavo ant savęs, kad nebuvo nuosek- 
lesnis. Bet koks kitas gydytojas, prireikus atsiminti praeities me- 
tus, tiesiog nupūstų dulkes nuo seno aplanko ir iš jo ištrauktų 
reikiamą vardą su diagnoze. Rikio užduotis buvo kur kas sun- 
kesnė, nes jo aplankai gulėjo atmintyje. Tačiau vis tiek tikėjo 
galėsiąs juos pakelti. Susikaupė su bloknotu ant kelių ir ėmė 
dėlioti savo praeitį. 

Vienas po kito ryškėjo žmonių pavidalai. Panašiai, lyg mėgi- 
nant pasikalbėti su šmėklomis. 

Vyrus jis nustūmė į šalį, nors šie ir grūdosi atsiminimų sraute, 
palikdamas tik moteris. Prisiminti vardus sekėsi lėtai, kad ir kaip 
būtų keista, beveik lengviau sekėsi atsiminti nusiskundimus. 
Kiekvieno paciento atvaizdo, kiekvieno gydymo smulkmeną Ri- 
kis rašė į bloknotą. Užrašai tebebuvo pasklidę ir nenuoseklūs, 
neaiškūs ir painūs, tačiau, manė pats sau, bent jau darąs šiokią 
tokią pažangą. 


JOHN KATZENBACH š ANALITIKAS 145 


Kai pakėlė akis, kabinetas buvo pilnas šešėlių. Jis šitaip pra- 
snūduriavo kone visą dieną. Ant geltonų lapelių buvo surašęs 
dvylika skirtingų atsiminimų iš reikiamo laikotarpio. Tuo metu 
ilgiau ar trumpiau pas jį gydėsi mažiausiai aštuoniolika moterų. 
"Toks skaičius nebuvo pernelyg didelis, bet Rikis jaudinosi dėl 
to, kad galėjo dar kai kurias užblokuoti ir nebeatsiminti. Iš atsi- 
mintųjų vardų buvo surašęs tik pusę. Visos buvo nuolatinės pa- 
cientės. Jį kamavo bauginanti nuojauta, kad Ražinio motiną gy- 
de tik trumpai. 

Atmintis ir prisiminimai buvo tarsi Rikio mylimosios. Dabar 
jos aikštijosi ir išsisukinėjo. 

Jis pakilo nuo kėdės, jausdamas, kaip sustingo ir maudžia ke- 
lius ir pečius, kaip būna per ilgai pasėdėjus toje pačioje padėty- 
je. Lėtai pasirąžė, paskui pasilenkęs patrynė neklusnų kelį, lyg 
mėgindamas jį sušildyti ir atgaivinti. Susivokė visą dieną neval- 
gęs nė kąsnelio ir pajuto alkį. Žinojo savo virtuvėje ne kažin ką 
galįs pasitaisyti ir, manydamas, kad teks išeiti ko nors nusipirk- 
ti, atsigręžė į langą. Už jo matė, kaip per miestą spėriai slenka 
naktis. Vien nuo minties, kad reikės eiti iš namų, alkis beveik 
išgaravo, 0 gerklė išdžiūvo. 

Rikio reakcija buvo keista: gyvenime jam kliuvo nedaug bai- 
mės ir abejonių, o dabar buvo nedrąsu paprasčiausiai išeiti iš 
namų. Bet jis susiėmė, nuvijo šalin visas įsibrovėles mintis ir 
pasiryžo nukulniuoti du kvartalus į pietus. Ten stovėjo nedidukas 
baras, kur buvo galima gauti sumuštinį. Nežinojo, ar jį seks - tas 
klausimas jau beveik niekada neapleido —bet nusprendė nekreipti 
dėmesio į abejones ir žengti pirmyn. Ir, pridūrė pats sau, taip 
padarė pažangą. 

Šaligatvio kaitra tvoskė į veidą, lyg įjungus dujinę viryklę. Lyg 
kareivis nužygiavo du kvartalus į pietus, žvelgdamas tiesiai pir- 
myn. Baras, į kurį ėjo, buvo kvartalo viduryje. Keletas vasaros 
staliukų buvo išnešta į lauką, vidinės patalpos siauros ir tam- 
sios, palei vieną akmeninę sieną įrengtas baras, o į likusią vietą 

sugrūsta dar dešimt stalelių. Sienos buvo apkabinėtos su keistu 
nenuoseklumu - nuo sportinių suvenyrų iki Brodvėjaus plaka- 
tų, aktorių ir vieno kito politiko nuotraukų. Lyg savininkai, su- 
kurdami šitą kratinį, nebūtų apsisprendę, kuriuos žmones tikisi 
pritraukti, todėl pasistengę įtikti įvairiausiems. Tačiau virtuvy- 
tė, kaip ir daugelyje Manheteno užeigėlių, gamino visai skanius 
mėsainius ir sumuštinius, o kartais į valgiaraštį įtraukdavo ma- 
karonų, be to, visa tai gana nebrangu - Rikis apie tai pagalvojo 
tik įeidamas pro duris. Jis nebeturėjo galiojančios kredito kor- 
telės, o grynųjų pinigų buvo likę nedaug. Priminė sau pradėti 
nešiotis kelioninius čekius. 

Viduje buvo tamsu, todėl jis porą kartų sumirksėjo, kol akys 
apsiprato su prieblanda. Keli žmonės sėdėjo prie baro, ir buvo 
pora laisvų staliukų. Jam besižvalgant, priėjo vidutinio amžiaus 
padavėja. 

— Norėsi pavakarieniauti, saulele? — paklausė jo kaip savo, 
nesiderindama prie anonimiškos baro aplinkos. 

— Norėsiu, - atsakė jis. 

— Vienas pats? —- paklausė ji. 

Iš balso Rikis suprato, jog ji žino, kad jis vienas, kad kasvakar 
valgo vienas, bet kažkoks senamadiškas, kaimiškas mandagu- 
mas, nederantis mieste, reikalavo, kad to paklaustų. 

— Tikrai taip. 

— Nori sėsti prie baro ar prie stalelio? 

— Jei galima, prie stalelio. Būtų geriau toliau. 

Padavėja pasidairė, baro gilumoje pamatė tuščią vietą ir link- 
telėjo. 

— Eime, - pasakė. Ji mostelėjo į kėdę ir atvertė jam valgiaraš- 
tį. - Norėsi ko nors iš baro? - paklausė. 

— Taurės vyno. Prašyčiau raudonojo, - atsakė jis. 

— Tučtuojau. Šio vakaro patiekalas - makaronai su lašiša. Vi- 
sai skanus. 

Rikis akimis nulydėjo padavėją iki baro. Valgiaraštis buvo 

didelis, daug didesnis, nei reikėjo kukliai patiekalų įvairovei su- 
rašyti, o kad nesiteptų, apvilktas plastikiniu apvalku. Atsivertė 
jį ir, pakėlęs prieš save, ėmė maklinėti po mėsainių ir užkandžių 
sąrašą, Kur šie buvo aprašyti meniškai įmantriai, mėginant nu- 
slėpti valgių paprastumą. Po kurio laiko valgiaraštį nuleido, ti- 
kėdamasis išvysti padavėją su vynu. Ji prapuolė, matyt, nuėjo į 
virtuvę. 

Vietoj jos pasirodė Vergilija. 

Rankose ji laikė dvi raudonojo vyno taures. Vilkėjo išbluku- 
siais džinsais ir violetiniais sportiniais marškiniais, O po viena 
pažasčia buvo pasikišusi brangų raudonai rudą odinį portfelį. 
Pastatė taures ant stalo, tada atsitraukė kėdę ir klestelėjo prie- 
šais jį. Ištraukė meniu Rikiui iš rankų. 

— Jau užsakiau mudviem po vakaro patiekalą, - pasakė gun- 
domai šypsodamasi. - Padavėja visiškai teisi: jis visai skanus. 


Dvyliktas skyrius 


Nuostaba Rikį tiesiog sukaustė, bet išoriškai jis to neparodė. Jis 
tik žvelgė per stalą į jaunąją moterį su ta pačia atsainia lošėjo 
išraiška, kurią taip gerai pažinojo daugelis jo pacientų. Prabilęs 
tepaklausė: 

— Tai manote, kad lašiša čia bus šviežia? 

— Dar beveik šokinėjanti ir žiopčiojanti, - žvaliai atsakė Ver- 
gilija. 

— Tada gal ir neblogai, - švelniai tarė Rikis. 

Jaunoji moteris gurkštelėjo vyno nuo taurės kraščiuko, tam- 
siu skysčiu tik vos suvilgydama lūpas. Rikis savo taurę nustūmė 
į šoną ir atsigėrė vandens. 

— Prie makaronų ir žuvies geriau tiktų baltasis vynas, - pasa- 
kė Vergilija. - Bet juk čia ne tokia vieta, kur griežtai laikomasi 
taisyklių. Kažin ar galėtume tikėtis, kad ateis susiraukėlis So- 
meljė ir pradės pamokslauti, kaip neteisingai išsirinkom. 

— Ne, abejoju, - sutiko Rikis. 

Vergilija toliau čiauškėjo, greitai berdama žodžius, bet nesi- 
nervindama, kaip dažnai pasitaiko. Ji atrodė lyg vaikas, besi- 
džiaugiantis gimtadieniu. 

— Kita vertus, gerdami raudonąjį, rodome, kad mums nusispjaut, 
ar ne, Riki? Lyg truputį išpuikę, lyg mums nesvarbu, kaip priimta — 
mes darom, ką norim. Ar jaučiat tai, daktare Starksai? Laužyti 
taisykles — šioks toks nuotykis ir neklusnumas. Kaip manot? 

— Man rodos, taisyklės nuolat keičiasi, - atsakė jis. 

— Etiketo? 

— Negi apie jį šnekam? - perklausė Rikis. 

Vergilija papurtė galvą, ir jos šviesūs karčiai gundomai suvil- 
nijo. Juokdamasi šiek tiek užvertė galvą, ir pasimatė ilgas pa- 
trauklus kaklas. 

— Ne, aišku, ne, Riki. Čia tu teisus. 

"Tuo metu padavėja atnešė pintą krepšelį su bandelėmis ir svies- 
tu. Jie abu trumpai nutilo lyg užčiaupti, kaip kokie sąmokslinin- 
kai. Jai nuėjus, Vergilija pasiėmė bandelę. 

— Aš tiesiog mirštu iš bado, - pasakė ji. 

— Aha, mano gyvenimo griovimas degina kalorijas? - nusišai- 
pė Rikis. 

Vergilija ir vėl nusikvatojo. 

— Rodos, taip, - atsakė. — O čia geras, tikrai. Kaip tą pavadin- 
sim? Pavyzdžiui, „Griovimo dieta“ - kaip sakai? Galėtume kar- 
tu užsikalti gražaus pinigėlio ir vieni du įsikurti kokioje egzotiš- 
koje rojaus saloje. 

— Kažkaip neįtikėtinai skamba, - abejingai atsakė Rikis. 

— Taip ir maniau, - atsakė Vergilija, gausiai tepdama sviestą 
ant bandelės ir su traškesiu jos atsikąsdama. 

— Ko čia atėjot? - griežtai patyliukais paklausė Rikis, bet vis 
tiek kiek įmanydamas tvirčiau. - Jūs ir jūsų darbdavys, rodos, iš 
anksto suplanavote visą mano žlugdymą. Žingsnis po žingsnio. 
Atėjot pasišaipyti? Padaryti šį žaidimą dar didesne kankyne? 

— Dar niekas nėra sakęs, kad būti su manim - kankynė, - 
atsakė Vergilija, apsimesdama nustebusi. - Maniau, kad tau, 
na, jei ir ne malonu, tai bent jau įdomu. Ir pagalvok apie savo 
padėtį, Riki. Atėjai čia vienišas, senas, susirūpinęs, kupinas 
abejonių ir nerimo. Tie, kurie išvis pasivargintų į tave pažvelg- 
ti, būtų tiesiog pajutę gailestį, O po to toliau sau valgę ir gėrę, 
visiškai nekreipdami dėmesio į senį, kokiu tu aiškiai virtai. Bet 
vos tik aš atsisėdu priešais, viskas pasikeičia. Staiga tu nebe 

toks nuspėjamas, tiesa? — Vergilija nusišypsojo. - Juk ne taip 
jau ir blogai, ar ne? 

Rikis papurtė galvą. Jo skrandis susitraukė į kamuoliuką, o 
burnoje buvo rūgštu. 

— Mano gyvenimas... - pradėjo jis. 

— Tavo gyvenimas pasikeitė. Ir toliau keisis. Dar bent kelias 
dienas. O tada... na, čia ir slypi visas smagumas, tiesa? 

— Tai jums smagu? - staiga paklausė Rikis. - Stebėti, kaip aš 
kenčiu. Keista, nes iškart nebūčiau jūsų palaikęs nuoširdžia sa- 
diste. Galbūt jūsiškį poną R., tačiau tiksliai negaliu pasakyti, 
mat jis vis dar šiek tiek per toli. Nors, manyčiau, artėja. Bet jūs, 
panele Vergilija, jumyse neįžvelgiau tos psichopatologijos, nors, 
žinoma, dėl to galėčiau ir klysti. Štai čia ir slypi kabliukas, tiesa? 
Aš kažkada dėl kažko suklydau, ar ne? 

Rikis gurkštelėjo vandens, tikėdamasis, kad jaunoji moteris 
užkibs ir kažką išduos. Sekundę pastebėjo. Vergilijos akių kam- 
pučiuose besitelkiančias pykčio raukšles, mažučius šešėlius pa- 
lei lūpas. Bet ji tuoj pat susiėmė ir ore pamosavo prakąsta ban- 
dele, lyg šalin vytų jo žodžius. 

— Tu nesupranti, koks mano vaidmuo, Riki. 

— Tai paaiškinkit dar kartą. 

— Pakeliui į pragarą visiems reikia vedlio, Riki. Kaip ir sakiau. 

Rikis linktelėjo galvą. 

— Tiek atsimenu. 

— Ko nors, kas parodytų kelią tarp uolėtų krantų ir požemių 
pasaulio nematomų slenksčių. 

— O jūs man ir rodote, Žinau. Jau sakėt. 

— Na, tai ar jau atvykai į pragarą, Riki? 

Rikis gūžtelėjo pečiais, mėgindamas ją įsiutinti. Nepavyko. 

Ji išsišiepė. 

— Tai gal jau beldiesi į pragaro vartus? 

Jis papurtė galvą, bet ji neigimu nepatikėjo. 

— Esi išdidus žmogus, daktare Riki. Tau skaudu, kad nebeval- 

dai savo gyvenimo, tiesa? Pernelyg išdidus. O kur išdidumas 
veda, mes visi gerai žinom. Žinai, vynas visai nieko. Paragauk 
gurkšnelį. 

Jis pakėlė taurę, priglaudė prie lūpų, bet, užuot gėręs, paklausė: 

— Ar džiaugiatės, Vergilija? Ar džiaugiatės savo nusikaltimais? 

— Kodėl manai, kad esu padarius nusikaltimų, daktare? 

— Visa, ką jūs darot su savo darbdaviu, yra nusikaltimai. Visi 
jūsų planai nusikalstami. 

— Tikrai? Maniau, kad tu - elitinės visuomenės klasės neuro- 
Zių ir viduriniosios klasės nerimo specialistas. Pastaruoju metu, 
matyt, būsi susidomėjęs teismo psichiatrija. 

Rikis susimąstė. Lošti kortomis jis paprastai nebuvo linkęs. 
Analitikas jas verčia lėtai po vieną, sekdamas paciento reakci- 
jas, mėgindamas paskatinti keliones atminties vingiais. Bet da- 
bar laiko turįs mažai, manė sau, stebėdamas, kaip jaunoji mote- 
ris priešais pasimuisto kėdėje. Nujautė, kad susitikimas vyksta 
lygiai taip, kaip klastingasis ponas R. ir buvo numatęs. Rikis 
juto nedidelį pasitenkinimą, kad geba bent šiek tiek sugadinti 
planuotą įvykių pabaigą. 

— Aišku, - pratarė jis atsargiai, - kol kas jūs teįvykdėte keletą 
nedidelių nusikaltimų, pradedant tikėtina Rodžerio Cimerma- 
no žmogžudyste... 

— Policija jau nustatė, kad jis nusižudė... 

— Jūs padarėte, kad žmogžudystė atrodytų kaip savižudybė. 
Dėl to esu tikras. 

— Na,jei taip atkakliai laikaisi savo, nemėginsiu tavęs perkal- 
bėti. Bet maniau, kad jūsų profesija garsėja atvirumu galimy- 
bėms. 

Rikis praleido šitą priekabę negirdom ir tęsė: 

— „Iki plėšimų ir sukčiavimų... 

— Ak, abejoju, ar šituos veiksmus galima įrodyti. Šiek tiek 
panašu į tą seną mįslę apie miške virstantį medį: ar būna triukš- 
mas, jei jo niekas negirdi? Jei nėra įrodymų, ar nusikaltimas tik- 

rai įvyko? O jei įrodymų ir yra, tai jie tik virtualioje erdvėje, 
kaip ir tavo pinigai... 

— Nė nekalbu apie tą šmeižtą, kurį paskleidėt melaginguose 
laiškuose Psichoanalizės draugijai. Juk tai irgi jūsų darbas, ar 
ne? Nuėjote pas tą visišką kvailį Bostone su tokiu gudriu pra- 
manu. Ar ir prieš jį nusirengėt?.. 

Vergilija vėl nusibraukė nuo veido plaukus ir šiek tiek atsilošė 
kėdėje. 

— Neprireikė. Jis iš tų vyrų, kurie elgiasi kaip subarti šunyčiai. 
Tiesiog apsiverčia ant nugaros ir, apgailėtinai inkšdami, rodo 
savo genitalijas. Net keista, kuo žmonės patiki, kai nori... 

— Aš susigrąžinsiu savo reputaciją, - pyktelėjęs tarė Rikis. 

Vergilija išsišiepė. 

— Tam turi likti gyvas, o šiuo metu aš abejoju, ar liksi. 

Rikis neatsakė, nes taip pat abejojo. Pakėlęs akis, pamatė pa- 
davėją, nešančią jiems vakarienę. Ji padėjo lėkštes ant stalo ir 
paklausė, ar jie nepageidautų dar ko nors. Vergilija paprašė dar 
taurės vyno, 0 Rikis papurtė galvą. 

- Šaunuolis, - pratarė Vergilija, kai padavėja nuėjo. - Laikyk 
galvą blaivią. 

Rikis valandėlę lėkštėje kapstė maistą, garuojantį panosėje. 

— Kodėl, - staiga paklausė - padedate tam žmogui? Kas jums 
iš to? Kodėl nesiliaujate vaidinusi ir elgusis kvailai? Eime kartu 
į policiją. Galėtume iškart nutraukti šitą žaidimą, o aš pasisteng- 
čiau, kad susigrąžintumėt šiokį tokį normalų gyvenimą. Jokių 
kaltinimų. Galėčiau tuo pasirūpinti. 

Vergilija irgi nudelbė akis į lėkštę, šakute vartaliodama maka- 
ronų kalną ir lašišos gabalėlį. Kai į jį pakėlė akis, jos žvilgsnyje 
matėsi vos valdomas pyktis. 

— Pasistengtum, kad susigrąžinčiau normalų gyvenimą? Ar tu 
burtininkas? Ir išvis, kuo tau normalus gyvenimas atrodo toks 
nuostabus? 

Jis tęsė, nekreipdamas dėmesio į klausimą: 

— Jei nesat nusikaltėlė, kodėl tokiam padedat? Jei nesat sadis- 
tė, kodėl tokiam dirbat? Jei nesat psichopatė, kodėl su tokiu 
susidedat? Ir jei nesat žudikė, kodėl padedat vykdyti žmogžu- 
dystę? 

Vergilija toliau gręžė jį akimis. Visas jos lengvabūdiškumas ir 
gyvybingumas išgaravo, o per stalą padvelkė vien ledinis šaltis. 

- Gal man gerai moka, - lėtai atsakė. - Šiais laikais daug žmo- 
nių bet ką padaro už pinigus. Ar tikėtumeisi to iš manęs? 

— Vargiai, - atsargiai atitarė Rikis, nors tiesa greičiausiai bu- 
vo priešinga. 

Vergilija papurtė galvą. 

— Taigi pinigus kaip mano motyvą atmeti, nors nežinau, ar ne 
be reikalo. Na, tai kokių dar galėčiau turėti motyvų? Tu čia spe- 
cialistas. Juk „motyvų ieškojimas“ gana tiksliai apibūdina tavo 
darbą. Ir ar ne tuo pačiu paremtas šitas mūsų žaidimėlis? Nagi, 
pirmyn, Riki. Dabar jau esame turėję du seansus. Jei ne pinigai, 
tai koks mano motyvas? 

Rikis įsistebeilijo į jaunąją moterį. 

— Per mažai apie jus Žinau... - pralemeno. 

Ji manieringai padėjo peilį ir šakutę, parodydama, kad toks 
atsakymas jai netinka. 

— Pasistenk, Riki. Dėl manęs. Juk tam tikra prasme esu tavo 
vedlė. Tik, deja, Riki, žodis „vedlė“ turi teigiamą potekstę, kuri 
gali klaidinti. Galbūt aš tave vedu ten, kur eiti tu nenori. Bet dėl 
viena neabejok: be manęs niekaip nepriartėsi prie atsakymo, nu- 
žudysiančio arba tave, arba ką nors tau artima, nė nenutuokian- 
tį, kas dedasi. O mirti aklai kvaila, Riki. Tam tikra prasme - dar 
didesnis nusikaltimas. Taigi atsakyk į mano klausimą: kokių dar 
galėčiau turėti motyvų? 

— Jūs manęs nekenčiat. Lygiai taip, kaip tasai R., bet nežinau, 
už ką. 

— Neapykanta - neapibrėžtas jausmas, Riki. Negi manaisi jį 
suprantąs? 

— Kasdien su juo susiduriu savo darbe... 

Ji papurtė galvą. 

— Ne, ne, ne. Nesusiduri. Susiduri su pykčiu ir nuoskauda, 
kurie tėra smulkūs neapykantos trupiniai. Susiduri su skaudi- 
nimu ir žiaurumu, kurių vaidmuo didesnis, bet vis dar tik pa- 
galbinis. Tačiau dažniausiai susiduri su nesmagumu. Nuobodžiu, 
senu, niekuo neypatingu nesmagumu. Šis jausmas su neapy- 
kanta turi bendra tik tiek, kiek vienišas juodas debesėlis su 
audra. Prieš išsiliedamas, tas debesėlis turi susijungti su kitais 
ir grėsmingai išaugti. 

— Bet jūs... 

— Nejaučiu tau neapykantos, Riki. Nors galbūt galėčiau jos 
išmokti. Mėgink dar kartą. 

Jis nė akimirkos tuo nepatikėjo, bet tuo pat metu pasijuto lyg 
užsuktas ieškąs atsakymo. Giliai įkvėpė. 

— Tada meilė, - netikėtai pratarė Rikis. 

Vergilija vėl nusišypsojo. 

— Meilė? 

— Jūs veikiate vedama meilės žmogui, pasivadinusiam Ražiniu. 

— Įdomi mintis. Ypač turint galvoje, kad minėjau, jog jo nepa- 
žįstu. Nė akyse nesu mačiusi. 

— Taip, pamenu, minėjot. Tik netikiu. 

— Meilė. Neapykanta. Pinigai. Daugiau motyvų sugalvoti ne- 
gali? 

Rikis susimąstė. 

— Galbūt dar baimė. 

Vergilija linktelėjo galvą. 

— Baimė gerai, Riki. Ji skatina visokį neįprastą elgesį, tiesa? 

— Taip. 

— Išanalizavęs šiuos santykius, įtari, kad galbūt ponas R. man 
prigrasino? Kaip pagrobėjas, verčiantis savo aukas pakratyti pi- 
nigines, šiems apgailėtinai tikintis, kad grąžins šunį, vaiką ar kas 

ten būtų pagrobtas. Ar elgiuosi kaip žmogus, verčiamas ką nors 
daryti prieš savo valią? 

— Ne, - atsakė Rikis. 

— Na, tuomet gerai. Žinai, Riki, man rodos, esi Žmogus, ne- 
mokantis naudotis pasitaikiusiomis progomis. Va, dabar jau an- 
trą kartą sėdžiu priešais tave, 0 tu, užuot pagelbėjęs pats sau, 
meldi mane pagalbos, nors niekuo nesi jos nusipelnęs. Galėjau 
tą nuspėti, bet vis dėlto klioviausi tavim. Tikrai klioviausi. Da- 
bar jau nebelabai... 

Ji sumosavo ranka virš stalo, neleisdama jam atsakyti. 

— „Grįžtam prie reikalų. Ar šįryt laikraštyje gavai atsakymus 
į savo klausimus? 

Rikis patylėjo, tada atsakė: 

— Taip. 

— Gerai. Dėl to jis mane čia šįvakar ir atsiuntė. Patikrinti. Jis 
manė, kad bus nesąžininga, jei negausi atsakymų, kurių prašei. 
Aš, be abejo, nustebau. Ponas R. nusprendė tave prisileisti daug 
arčiau. Kur kas arčiau, nei man atrodo protinga. Gerai apgalvok 
savo kitą klausimą, Riki, jei nori laimėti. Man atrodo, jis tau 
suteikė puikią progą. Bet nuo rytojaus ryto tamstai teliko viena 
savaitė. Septynios dienos ir du klausimai. 

- Žinau, kiek turiu laiko. 

— Tikrai? Man rodos, nesupranti, apie ką aš. Dar ne. Bet ka- 
dangi jau prakalbome apie motyvus, ponas R. tau siunčia kai ką, 
kas padės paskubinti tyrimą. 

Vergilija pasilenkė ir pakėlė mažąjį odinį portfelį, kurį ateida- 
ma nešėsi po pažasčia, 0 po to padėjo ant grindų. Neskubėdama 
ji atidarė ir išėmė voką, panašų į kitus Rikio matytus. Jį per 
stalą padavė jam. 

— Atplėšk, - pasakė, - jis tiesiog kimšte prikimštas motyvų. 

Rikis atsegė sagtelę ir atidarė voką. Jame buvo kelios aštuo- 
nių ir dešimties colių nespalvotos nuotraukos. Išėmė jas ir per- 

žiūrėjo. Jose buvo trys skirtingi žmonės, kiekvienam skirta po 
dvi nuotraukas. Pirmosios dvi vaizdavo jauną merginą, kokių 
šešiolikos ar septyniolikos metų, su džinsais ir prakaituotais marš- 
kinėliais, odiniu dailidės diržu, mojuojančią didžiuliu kūju. At- 
rodė, ji dirba kažkokiose statybose. Kitose dviejose nuotrauko- 
se buvo kitas vaikas, jaunesnė, maždaug dvylikos metų mergai- 
tė, sėdinti kanojoje ir irkluojanti per ežerą, apaugusį mišku. Pir- 
moji šios mergaitės nuotrauka buvo truputį susiliejusi, antroji, 
matyt, fotografuota iš toli su labai ilgu objektyvu. Vaizdas pri- 
trauktas taip arti, kad netgi matėsi išsišiepusios mergaitės dantų 
plokštelės jai irkluojant. Trečioji nuotraukų pora vaizdavo dar 
vieną paauglį, berniuką ilgokais plaukais ir nerūpestinga šypse- 
na mojantį gatvės prekeiviui, matyt, Paryžiuje. 

Visos šešios nuotraukos buvo padarytos paslapčia. Akivaiz- 
du, kad jaunuoliai nepastebėjo fotografo. 

Rikis atidžiai apžiūrėjo nuotraukas, tada pakėlė akis į Vergili- 
ją. Ji nebesišypsojo. 

— Pažįsti juos? — šaltai paklausė. 

Jis papurtė galvą. 

— Gyveni taip puikiai atsiskyręs, Riki. Užtai viskas taip vel- 
niškai paprasta. Pažiūrėk atidžiau. Ar pažįsti šituos jaunuolius? 

— Ne. Nepažįstu. 

— Jie visi - tolimi tavo giminaičiai. Jų vardai yra sąraše, kurį 
ponas R. tau atsiuntė žaidimo pradžioje. 

Rikis dar kartą pažvelgė į nuotraukas. 

— Paryžius, Prancūzija, „Namai žmonijai“, Hondūras ir Vinipe- 
sokio ežeras Njū Hempšyre. Trys vaikai atostogauja. Visai kaip tu. 

Jis linktelėjo galvą. 

— Ar matai, kokie jie pažeidžiami? Manai, nufotografuoti bu- 
vo sunku? O jei vietoj kameros būtų buvęs galingas šautuvas ar 
pistoletas? Kaip lengva būtų tuos vaikus pašalinti iš saugios juos 
supančios aplinkos! Ar manai, kad kuris nors bent nutuokia, 
kaip arti prie mirties gali būt? Nejau manai, kad jie bent nujau- 

čia, kad vos po septynių dienų gyvenimas gali staigiai, kruvinai, 
veriančiai baigtis? 

Vergilija parodė pirštu į nuotraukas. 

— Dar kartą gerai įsižiūrėk, Riki, - pasakė. Ji luktelėjo, kol jis 
žvelgė į atvaizdus. Tada per stalą ištiesė ranką, kad iš Rikio pa- 
imtų nuotraukas. 

— Manyčiau, pakaks palikti atvaizdus tavo mintyse. Įsidėk į 
galvą tų vaikų šypsenas. Pamėgink įsivaizduoti, kaip jie šypsosis 
ateityje, jau suaugę. Kokius gyvenimus jie gyvens? Ar atimsi at- 
eitį iš kurio nors jų — ar bet kokio jaunėlio, panašaus į juos — 
įsitvėręs tau likusių kelių apgailėtinų metelių? 

Vergilija patylėjo, tada lyg gyvatė išplėšė nuotraukas jam iš 
rankų. 

— Ašjas pasiimu, - pasakė fotografijas dėdama atgal į krepšį. 
Ji atsistūmė nuo stalo, tuo pat metu numesdama šimto dolerių 
banknotą greta pusiau pilnos savo lėkštės. 

— Atėmei iš manęs apetitą, - pasakė. - Bet Žinau, kad tavo 
finansinė padėtis prasta. Todėl sumokėsiu už vakarienę. 

Ji pasisuko į padavėją, tvarkančią gretimą staliuką. 

— Ar turite šokoladinio pyrago? - paklausė. 

— Šokoladinio varškės pyrago, - atsakė moteris. 

Vergilija linktelėjo galvą. 

— Atneškite gabaliuką mano draugui, - tarė. - Jo gyvenimas 
netikėtai apkarto, todėl jam reikia saldumynų, kad ištvertų arti- 
miausias keletą dienų. 

Tada apsisuko ir nuėjo, palikusi Rikį vieną. Paėmęs vandens 
stiklinę išgirdo, kad nuo drebančios rankos skamba ledukai. 


Patraukė temstančiu miestu namo, jausdamasis visiškai vienišas. 

Pasaulis jam atrodė tarsi vienas didelis barnis, nesiliaujantis 
erzinimas, kylantis tada, kai žmonės susitinka būties versle. Ei- 
damas gatvėmis į savo butą, jautėsi kone nematomas. Keista, 

manė Rikis, kad tapo beveik permatomas. Niekas, pro jį praėjęs 
ar pravažiavęs, nė vienas žmogus Rikio neįsidėmės savo pasau- 
lio atvaizde. Jo veidas, išvaizda, jo pati būtis niekam nieko ne- 
reiškė, išskyrus persekiotoją. Kita vertus, Rikio mirtis be galo 
reikšminga kažkuriam nepažįstamam giminaičiui. Ražinis ir jam 
talkinantys Vergilija su teisininku Merlinu bei tikriausiai dar ko- 
kie nors Rikiui kol kas nežinomi personažai buvo tiltas tarp gy- 
venimo ir mirties. Jautėsi pakliuvęs į kažkokį pogrindį, gyvena- 
mą žmonių, kuriems daktaras nustatė baisiausiąją diagnozę ar 
teisėjas paskyrė mirties bausmės vykdymo datą - tarp tos mažu- 
mos, kuri žino savo mirties dieną. Virš galvos kybojo nevilties 
debesis. Iš jaunystės prisiminė žymų komiksų personažą, išmo- 
ningąjį Elo Kepo kūrinį Džo Bflspką, pasmerktą vaikščioti po 
asmeniniu lietaus debesiu, visada lydimą varvančios drėgmės ir 
žaibo blyksnių. 

Trijų jaunuolių veidai nuotraukose jam buvo lyg vaiduokliai — 
peršviečiami, išskidę. Žinojo turįs suteikti šiems vaizdiniams tvir- 
tą pavidalą, kad taptų jam tikri. Gailėjosi nežinąs vaikų vardų. 
Dar žinojo, jog turi ko nors imtis, kad juos apsaugotų. Atminty- 
je iškilus veidams, jo žingsnis paspartėjo. Matė dantų plokšteles 
šypsenoje, ilgokus plaukus, nesavanaudiško darbo prakaitą. Kiek- 
vieną nuotrauką regėjo taip pat aiškiai, kaip ir Vergilijai jas pa- 
kišus restorane prie stalelio, todėl jo žingsniai ilgėjo, raumenys 
įsitempė ir jis galiausiai ėmė skubėti. Girdėjo savo batus kauk- 
šint šaligatviu taip, tarsi garsas sklistų ne iš jo gyvenimo, kol 
žvilgtelėjęs žemyn išvydo, kad beveik bėga. Kažkas jame atsi- 
palaidavo, ir Rikis pasidavė jausmui, jo neatpažindamas, bet kiek- 
vienas, kas traukėsi iš kelio, turėjo įžvelgti siaubingą jį apėmusią 
paniką. 

Rikis bėgo, oras šniokštė krūtinėje, graužė gerklę. Vienas kvar- 
talas, po to kitas, nė nestabtelint, kai ėjo per gatvę, lydimas taksi 
pypsėjimų ir keiksmų pliūpsnių, nematant, negirdint, galva pri- 
kimšta vien mirties paveikslų. Šitaip jis atbėgo iki pat įėjimo į 

savo namą. Čia sustojo, švokšdamas susilenkė, akis užliejo ge- 
lianti drėgmė. Taip gaivaliojosi, rodos, kelias minutes, nejusda- 
mas nieko, išskyrus netikėto bėgimo skausmą ir karštį, negirdė- 
damas nieko, tik sunkų savo paties alsavimą. 

Pakėlęs akis, pagalvojo: aš ne vienas. 

Jausmas buvo toks pat kaip ir pastarosiomis dienomis, kai jį 
užplūsdavo tas pats suvokimas. Jis darėsi beveik nuspėjamas, 
paremtas tiesiog gilia paranoja. Jis stengėsi susiimti, nepasiduo- 
ti tam jausmui, lyg kokiam norui atsiduoti slaptai aistrai, trokšte 
trokštant saldainių ar cigaretės. Bet negalėjo. 

Skubiai apsigręžė, mėgindamas pastebėti tą, kuris jį seka, nors 
ir žinojo, kad beprasmiška. Akimis lakstė nuo praeivių, lėtai 
vaikštinėjančių gatve, prie tuščių langų aplinkiniuose namuose. 
Apsisuko, lyg tikėdamasis pastebėti kokį judesėlį, išduosiantį jį 
stebintį žmogų, bet visos galimybės atrodė netvirtos ir silpnos. 

Atsigręžęs Rikis vėl pažiūrėjo į savo namą. Jį persmelkė min- 
tis, kad kažkas lankėsi bute, kol jis pats šnekučiavosi su Vergili- 
ja. Stryktelėjo pirmyn, bet sustojo. Begalinėmis valios jėgomis 
prisivertė užveržti kilpas viduje besimakaluojantiems jausmams, 
liepdamas sau laikytis ramiai, susikaupti, neprarasti blaivaus pro- 
to. Lėtai, giliai įkvėpė ir paaiškino sau, kad kiekvieną kartą iš- 
ėjus iš namų buvo labai didelė tikimybė, kad Ražinis ar kuris 
nors jo talkininkas į butą įsliūkindavo Rikiui už nugaros. To ne- 
buvo galima išspręsti vien pasikvietus šaltkalvį, o kaip įrodymas 
tiko anas kartas, kai grįžęs namie rado išjungtas šviesas. 

Rikiui suko pilvą lyg bėgikui ką tik po lenktynių. Jam rodėsi, 
kad viskas, kas su juo dedasi, vyksta dviem lygmenimis. Visos 
žinios iš persekiotojo buvo ir simboliškos, ir pažodinės. 

Namai, suprato Rikis, nebėra saugūs. 

Stovėdamas gatvėje prie namo, kuriame pragyveno didelę da- 
lį gyvenimo, Rikis kone gniužo suvokęs, kad persekiotojas galė- 
jo įsismelkti į visiškai visus jo būvio kampelius. 

Pirmą kartą pamanė: turiu susirasti saugią užuoglaudą. 

Nė nežinodamas, kur jos ieškoti — nei viduje, nei išorėje — 
Rikis lėtai užkopė į savo butą. 


Nustebęs pastebėjo, kad jokių akivaizdžių brovimosi ženklų ne- 
matyti. Durys nebuvo atvertos. Kažkur tyliai dūzgė oro kondi- 
cionierius. Jokio smelkiančio siaubo ar nuojautos, kad kieno nors 
būta viduje. Jis uždarė ir užrakino paskui save duris ir akimirką 
pajuto palengvėjimą. Bet širdis vis tiek daužėsi, 0 jis tebejuto 
rankų virpulį, apėmusį restorane, kai išėjo Vergilija. Prieš akis 
iškėlė rankas, jose ieškodamas nervingo trūkčiojimo, bet šios 
buvo apgaulingai ramios. Rikis tuo nebetikėjo, o jautėsi taip, 
tarsi kūno raumenis ir audinius būtų apėmęs suglebimas. Atro- 
dė, bet kurią sekundę galėjo nebesivaldyti. 

Jį tvatijo išsekimas, šliaužiantis visomis kūno ertmėmis ir dau- 
žantis vis gilyn. Rikis giliai kvėpavo, bet nesuprato kodėl, nes jo 
kūniški poreikiai nebuvo dideli. 

— Tau reikia gerai išsimiegoti, - pasakė sau garsiai, susipras- 
damas, kad su savim kalba kaip su pacientu. — Tau reikia pailsėti 
ir viską apgalvoti, kad pasistūmėtum pirmyn. 

Pirmą kartą kilo mintis susirasti receptų knygelę ir išrašyti 
sau pačiam vaistų, kad nusiramintų. Jam reikėjo susitelkti, 0 tai, 
rodos, darėsi vis sunkiau. Jis nekentė tablečių, bet nusprendė, 
kad šįsyk jos būtinos. Ko nors, kas pakeltų nuotaiką, pamanė. 
Migdomųjų, kad geriau pailsėtų. Tada galbūt kokio nors amfe- 
tamino, kad lengviau susikauptų ryte ir visą ateinančią savaitę 
iki Ražinio duotojo termino pabaigos. 

Stalo stalčiuje Rikis laikė Stalinį gydytojo vadovą apie vaistus. 
Juo retai naudodavosi, tačiau būtent jo dabar ir nuėjo pasiimti. 
Galvojo, kad už dviejų kvartalų budinti vaistinė pristatys viską, 
ko tik jis paprašys. Jam nė nereikės kišti nosies iš namų. 

Atsisėdęs prie stalo, greitai pervertęs Vadovą Rikis susirado, 
ko jam reikėjo. Susiieškojęs savo receptų knygelę paskambino į 
vaistinę, kur, rodos, pirmą kartą po daugybės metų jo paprašė 

sveikatos pažymėjimo numerio. Rikis pageidavo trijų skirtingų 
vaistų. 

— Paciento pavardė? - paklausė vaistininkas. 

— Čia man pačiam, - atsakė Rikis. 

Vaistininkas minutėlę pagalvojo. 

— Nelabai gerai maišyti šituos vaistus, daktare Starksai, - pa- 
sakė jis. — Turėtumėt labai atidžiai juos dozuoti ir derinti. 

— Ačiū, kad rūpinatės. Būsiu atsargus... 

— Tik norėjau jums priminti, kad perdozavimas gali būti mir- 
tinas. 

— Žinau, - atsakė Rikis, - bet mirtina viskas, jei nesilaikai 
saiko. 

Vaistininkui tai pasirodė juokinga, ir jis nusikvatojo. 

— Na taip, tikriausiai, bet perdozavus kai kurių dalykų iš gy- 
venimo išeinama su šypsena. Pasiuntinys atveš jums per valan- 
dą. Ar įrašyti juos į jūsų sąskaitą? Jau senokai ja nesinaudojot. 

Rikis trupučiuką pagalvojo, tada tarė: 

— Taip. Žinoma. 

Jis pajuto dieglį, lyg pašnekovas netyčia pačiu nekalčiausiu 
klausimu būtų pervėręs jam širdį. Rikis žinojo, kad paskutinį 
kartą sąskaita vaistinėje naudojosi, kai merdinčiai žmonai rei- 
kėjo morfijaus skausmui malšinti. Tai buvo prieš kokius trejus 
metus. 

Užmynė prisiminimą, mintyse mėgindamas jį sutrinti bato pa- 
du. Giliai įkvėpė ir pratarė: 

— Ir tegu jūsų pasiuntinys paspaudžia skambutį taip, kaip pa- 
sakysiu: triskart trumpai, triskart ilgai ir vėl triskart trumpai. 
"Tada žinosiu, kad ten jis, ir atidarysiu duris. 

Vaistininkas, rodos, trupučiuką pamąstė, paskui paklausė: 

— Ar ne taip Morzės abėcėle žymima SOS? 

— Teisingai, - atsakė Rikis. 

Jis padėjo ragelį ir atsilošė, o mintis užliejo mirštančios žŽmo- 
nos atvaizdai. Jie buvo pernelyg skaudūs, todėl jis truputėlį pa- 

sisuko ir pažvelgė į stalą. Pastebėjo, kad Ražinio atsiųstas gimi- 
nių sąrašas išraiškingai padėtas pačiame sugertuvo viduryje. Lyg 
per kvaitulį suabejojo ir neatsiminė jį ten palikęs. Jis lėtai prisit- 
raukė lapą, jausdamas, kaip mintis staiga užlieja jaunuolių at- 
vaizdai, Vergilijos pakišti per vakarienę. Ėmė tyrinėti sąrašo var- 
dus, mėgindamas veidams priskirti raides, jam prieš akis ple- 
venančias lyg karštis virš greitkelio. Jis mėgino susiimti, žinoda- 
mas, kad būtina rasti ryšį, kuris labai svarbus, kad kažkieno gy- 
venimas pakibęs ant plauko, o šis nė nenutuokia. 

Besistengdamas pažvelgė žemyn. 

Jis sutriko. Ėmė dairytis, akimis šaudydamas į visas puses, o 
nerimas vis augo. Jis pajuto, kaip džiūva burna ir iš skrandžio 
kyla šleikštulys. 

Pakėlė užrašus, knygeles, kitus ant stalo gulinčius niekus ir 
ieškojo. 

Bet tą pat akimirką suprato, kad to, ko jam reikia, nebėra. 

Pirmasis Ražinio laiškas su žaidimo taisyklėmis ir pirmąja 
užuomina nuneštas nuo stalo. Daiktinis grėsmės Rikiui įrody- 
mas dingo. Liko, iškart suprato jis, vien tikrovė. 


Tryliktas skyrius 


Jis perbraukė dar vieną dieną kalendoriuje, o tada bloknote už- 
rašė du telefonų numerius. Pirmasis buvo detektyvės Rigins iš 
Niujorko miesto Viešojo transporto policijos. Antruoju nume- 
riu nebuvo skambinęs jau daugelį metų ir nė nežinojo, ar jis vis 
dar veikia, bet vis tiek nusprendė paskambinti. Numeris priklausė 
daktarui Viljamui Liuisui. Prieš dvidešimt penkerius metus dak- 
taras Liuisas buvo jo analizės mokytojas, gydytojas, jis Rikį patį 
analizavo, kai šis norėjo gauti pažymėjimą. Keista psichoanali- 
zės taisyklė - kiekvienas, kas nori ja gydyti, turi pats patirti tokį 
gydymą. Širdies chirurgas mokydamasis pats neatstato savo krū- 
tinės skalpeliui, o analitikas atstato. 

Tiedu numeriai, manė jis, žymi priešingus pagalbos kraštuti- 
numus. Jis kol kas nebuvo tikras, kad kuriuo nors numeriu išvis 
susilauks pagalbos, bet nepaisant Ražinio patarimo pasilaikyti 
visus įvykius sau, to padaryti nebesugebėjo. Jam reikėjo su kuo 
nors pasikalbėti. Bet su kuo - nežinia. 

Detektyvė pakėlė ragelį po dviejų pyptelėjimų ir striukai su- 
murmėjo savo pavardę: 

— Rigins. 

— Detektyve, čia daktaras Frederikas Starksas. Gal pamenat, 
praėjusią savaitę kalbėjomės apie vieno mano paciento mirtį... 

Detektyvė truputį patylėjo, rodės, ne todėl, kad neatsimena, 
O iš nuostabos. 

— Aišku, daktare. Anądien nusiunčiau jums mūsų rasto atsi- 
sveikinimo raštelio kopiją. Maniau, jis viską paaiškina. Kas dar 
negerai? 

— Norėčiau su jumis pasikalbėti apie kai kurias pono Cimer- 
mano mirties aplinkybes. 

— Kokias aplinkybes, daktare? 

— Verčiau telefonu nešnekėkim. 

Detektyvė nusijuokė lyg pralinksmėjusi. 

— Labai jau dramatiškai skamba, daktare. Bet žinoma. Ateisi- 
te čia? 

— Ar ten galėsime pasikalbėti akis į akį? 

— Aišku. Turime bjaurų ankštą apklausų kambarėlį, kuriame 
lupame prisipažinimus iš įtariamųjų nusikaltimais. Šiek tiek pa- 
našiai, kaip jūs savo kabinete, tik ne taip mandagiai ir daug 
greičiau... 

Prie kampo Rikis pasigavo taksi ir nuvažiavo juo kokį dešimt 
kvartalų į šiaurę iki Medisono ir Devyniasdešimt šeštosios gat- 
vės sankirtos. Jis įėjo į pirmą pastebėtą parduotuvę, prekiaujan- 
čią moteriškais batais. Lygiai devyniasdešimt sekundžių apžiū- 
rinėjo batus, tuo pat metu žvilgčiodamas pro stiklo vitriną, ar 
sankryžoje neužsidegė žalia šviesa. Kai tik užsidegė, jis išėjo, 
perėjo per gatvę ir pasigavo kitą taksi. Vairuotojui liepė važiuoti 
į pietus iki pat Didžiosios centrinės stoties. 

Kaip vasaros vidudienį, stotyje nebuvo labai daug žmonių. Nuo- 
latinis Žmonių srautas liejosi vidiniais urvais link priemiestinių 
traukinių ar metro, aplenkdamas keletą dainuojančių ar mur- 
mančių benamių, klaidžiojančių apie įėjimus, nekreipdamas dė- 
mesio į ryškias reklamas, rodės, užliejančias stotį nežemiška švie- 
sa. Stengdamasis atrodyti kiek įmanoma pasitikintis, Rikis įsi- 
liejo į minią, traukiančią per stotį. Čia žmonės stengėsi nepasi- 
rodyti abejoją, ir jis prisidėjo prie parado ryžtingų, žinančių ke- 
lią Žmonių, miesto centre, kaip visada, apsišarvavusių plienu ir 
geležim, lyg gintųsi nuo visų kitų visuomenės narių. Taigi kiek- 


JOHN KATZENBACH Iš ANALITIKAS 165 


vienas buvo lyg negyvenamoje emocinėje salelėje, iš vidaus tvir- 
tas, nepasiklydęs, nesiblaškantis, bet tvirtai judantis su aiškiai 
matoma srove. Tik jis tikslo neturėjo, o apsimetė. Įlipo į pirmą 
pasitaikiusį metro traukinį, juo pavažiavo vieną stotelę į vaka- 
rus, tada greitai iš jo iššoko, iš tvankaus požemio pakilo į pana- 
šiai perkaitusį gatvės orą ir vėl susistabdė pirmą pasitaikiusį taksi. 
Taksi važiavo į pietus, kaip tik priešingai, nei ten, kur jam reikė- 
j0. Jis liepė taksistui apsukti ratą aplink kvartalą, važiuoti šoni- 
ne gatvele, landžioti tarp prekių sunkvežimių ir visą laiką spok- 
Sojo pro galinį langą, ar jo niekas neseka. 

Jam rodėsi, kad jei Ražinis ar Vergilija, ar Merlinas, ar dar 
kas nors, dirbantis jo persekiotojui, sugebėjo tokį kelią sekti ne- 
pastebėtas, tada Rikis išvis neturi jokių šansų. Jis susigūžė ant 
sėdynės ir tylomis važiavo į Viešojo transporto policiją Devy- 
niasdešimt šeštosios gatvės ir Brodvėjaus sankryžoje. 

Įėjus pro detektyvų biuro duris, Rigins atsistojo. Ji atrodė 
mažiau išsekusi nei per jų pirmąjį susitikimą, nors jos apranga 
pasikeitė nežymiai — madingos tamsios kelnės, neaiškūs sport- 
bačiai, mėlyni vyriški marškiniai ir raudonas kaklaraištis, laisvai 
nukaręs ant kaklo. Kaklaraištis tabalavo šone prie rudo odinio 
pečių diržo, ant kurio prie kairės krūties kabojo mažas automa- 
tinis pistoletas. Labai keista apranga, pamanė Rikis. Detektyvė 
prie vyriškų drabužių derino moteriškus bruožus — buvo pasi- 
dažiusi ir pasikvėpinusi, kad neatrodytų taip griežtai. Jos plau- 
kai tingiomis garbanomis krito ant pečių, bet sportbačiai tarsi 
žymėjo skubą ir lėkimą. 

Ji tvirtai paspaudė jam ranką. 

— Daktare, malonu jus matyti, bet, turiu pripažinti, esu šiek 
tiek nustebusi. 

Rodės, ji skubiai vertina jo išvaizdą, nužvelgia jį nuo galvos 
iki kojų, kaip siuvėjas prasto sudėjimo poną, mėginantį įsisprausti 
į stilingą šiuolaikišką kostiumą. 

— Ačiū, kad sutikot... - pradėjo jis, bet ji pertraukė. 

— Atrodot klaikiai, daktare. Gal Cimermano imtynes su met- 
ro traukiniu per daug imat į širdį. 

Jis šyptelėjęs papurtė galvą: 

— Mažai miegu, - prisipažino. 

— Va tai tau, - atsakė Rigins. Ranka parodė nediduką nuošalų 
kambarėlį, kuris ir buvo jos minėtasis apklausų kambarys. 

Kambarys buvo blausus ir nesvetingas, ankšta erdvė be jokių 
papuošimų, tik su metaliniu stalu viduryje ir trimis sulanksto- 
momis plieninėmis kėdėmis. Dienos šviesos lempa palubyje pa- 
talpą užliejo akinančia šalta šviesa. Stalo paviršius buvo iš lino- 
leumo, subraižytas ir sulietas rašalu. Rikis pagalvojo apie savo 
kabinetą, o ypač apie kušetę, ir kaip kiekvienas paciento mato- 
mas daiktas daro įtaką išpažinties eigai. Jam rodėsi, kad šitas 
kambarys, plikas lyg mėnulio paviršius, buvo kraupiai netinka- 
ma vieta aiškintis, bet tuoj pat susivokė, kad šioje vietoje jau 
patys paaiškinimai kraupūs. 

Rigins, matyt, pastebėjo, kaip jis vertina kambarį, ir pratarė: 

- Šiemet miesto puošybos biudžetas labai nedidelis. Teko at- 
sisakyti Pikaso paveikslų ant sienų ir Rošo Boboa baldų. - Ji 
mostelėjo į vieną plieninę kėdę. - Prisėskit, daktare. Papasako- 
kit, kas jums neduoda ramybės. - Detektyvė Rigins vos tramdė 
šypseną. - Maždaug taip jūs sakytumėt? 

— Maždaug, - atsakė Rikis. - Tik truputį nesusigaudau, kas 
jus taip linksmina. 

Rigins linktelėjo galvą ir jos balsas truputėlį, bet ne visai, su- 
rimtėjo. 

— Atsiprašau, - pasakė ji, - tiesiog kad mes susikeitėme vaid- 
menimis, daktare Starksai. Čia paprastai neužeina tokie pado- 
rūs, išsilavinę miestiečiai, kaip jūs. Viešojo transporto policijai 
dažniausiai tenka nuobodūs ir šlykštūs nusikaltimai. Dažniau- 
siai apiplėšimai gatvėje. Gaujų reikalai. Benamių peštynės, ku- 
rios baigiasi žmogžudystėmis. Kas jus taip kamuoja? Pažadu, 
pasistengsiu žiūrėti į viską kuo rimčiau. 

— Jums linksma, kad aš... 

— Kenčiate nuo streso. Taip, prisipažistu, linksma. 

— Jūs psichiatrija nesidomit? 

— Ne. Mano brolis sirgo klinikine depresija ir šizofrenija, kraus- 
tėsi iš vienos psichiatrijos ligoninės į kitą po visą miestą, O visi 
daktarai tik pliurpė ir pliurpė apie jo gyvenimą, bet nė trupučio 
jam nepadėjo. Užtai ir likau nusistačiusi prieš juos. Va šitaip. 

Rikis pagalvojo, paskui tarė: 

— Na, mano žmona prieš kelerius metus mirė nuo kiaušidžių 
vėžio, bet aš nejaučiau neapykantos jos neišgydžiusiems onko- 
logams, aš nekenčiau ligos. 

Rigins ir vėl linktelėjo galvą. 

— Tiksliai, - atitarė ji. 

Rikis nelabai Žinojo, nuo ko pradėti, bet nusprendė, kad visai 
tiks ir Cimermanas. 

— Perskaičiau atsisveikinimo raštelį, - tarė. - Tiesą sakant, 
nelabai atpažinau savo pacientą. Gal galėtumėte pasakyti, kur jį 
radote? 

Rigins nežymiai gūžtelėjo pečiais. 

— Aišku. Jis gulėjo ant pagalvės jo lovoje namie. Dailiai ir 
tvarkingai sulankstytas, negalėjai jo nepastebėti. 

— Kas jį rado? 

— Tiesą sakant, aš. Apklaususi liudininkus, pasikalbėjusi su 
jumis ir pabaigusi tvarkyti popierius, kitą dieną nuėjau į Cimer- 
mano butą ir, vos įėjusi į miegamąjį, jį pamačiau. 

— Cimermano motina, ji neįgali... 

— Kai jai iš pradžių paskambinau, ji taip susijaudino, kad 
turėjau nusiųsti greitąją, jog porai naktų ją paguldytų į ligoni- 
nę. Kiek suprantu, artimiausiomis dienomis ją iškels į Roklan- 
do apygardos slaugos centrą. Tą tvarko Cimermano brolis. Ie- 
lefonu iš Kalifornijos. Sakyčiau, visa, kas įvyko, ne per labiau- 
siai jį sukrėtė, ir jis ne itin dosniai dalija savo žmogiškąjį geru- 
mą, Ypač savo motinai. 

— Pala, ar teisingai suprantu, - pasitikslino Rikis, - motiną 
išveža į ligoninę, o kitą dieną jūs randat raštelį... 

— Būtent. 

-— Taigi negalite tiksliai žinoti, kada raštelis buvo paliktas kam- 
baryje, tiesa? Ilgą laiką butas buvo tuščias? 

Detektyvė Rigins nežymiai šyptelėjo: 

— Na, kiek žinau, Cimermanas negalėjo jo ten palikti po tre- 
čios valandos, nes tuo metu lipo į traukinį gerokai prieš šiam 
sustojant, o iš to nieko gero nebūna. 

— Jį ten galėjo padėti kas nors kitas. 

— Aišku. Jei esate linkęs įžvelgti sąmokslą tokiose smulkme- 
nose. Jei tirdamas remiatės žolės kauburėliais. Daktare, jis bu- 
vo nelaimingas ir puolė po traukiniu. Taip būna. 

— Raštelis, - pradėjo Rikis, - buvo spausdintas, tiesa. Ir ne- 
pasirašytas ranka. 

- Taip. Čia jūs teisus. 

— Įtariu, parašytas kompiuteriu. 

— Ir vėl teisingai. Daktare, šnekate beveik kaip detektyvas. 

Rikis valandžiukę pagalvojo. 

— Pamenu kažkur skaitęs ar girdėjęs, kad rašomąsias mašinė- 
les galima atsekti, kad kiekvienos klavišai vis kitaip atsispaudžia 
ant popieriaus. Ar kompiuterių spausdintuvams tai tinka? 

Rigins papurtė galvą. 

— Ne. 

Rikis vėl pasvarstė. 

— Apie kompiuterius išmanau nedaug, - pasakė. - Mano dar- 
be niekada jų neprisireikė... - jis žvelgė tiesiai į detektyvę, ku- 
rią, rodės, jo klausimai šiek tiek trikdo. - Bet ar tiesa, kad juose 
išsaugoma viskas, kas jais buvo parašyta? 

— Taip, ir čia tiesa. Paprastai kietajame diske. Ir žinau, ką mė- 
ginate išklausti. Ne, nepatikrinau Cimermano kompiuterio, kad 
įsitikinčiau, jog raštelį jis tikrai parašė tuo, kuris stovėjo miega- 
majame. Ir jo darbo kompiuterio nepatikrinau. Vyrukas nušoka 

po traukiniu, ojo namuose ant pagalvės aš randu atsisveikinimo 
raštelį. Toliau tirti tiesiog nebesinori. 

— O prie kompiuterio darbe būtų galėję prieiti daug žmonių, 
tiesa? 

— Manyčiau, kad savo dokumentams jis vartojo slaptažodį. 
Bet, trumpai tariant, taip. 

Rikis linktelėjo galvą, paskui valandžiukę sėdėjo tylomis. 

Prieš kalbėdama toliau, Rigins truputį pasimuistė kėdėje. 

— Jūs sakėte norįs pasikalbėti apie kažkokias šitos mirties „ap- 
linkybes“. Kokias? 

Prieš atsakydamas, Rikis giliai įkvėpė. 

— Buvusio paciento giminaitis man ir mano šeimai grasina pri- 
daryti neapibrėžtos žalos. Kol kas jie pradėjo visaip gadinti man 
gyvenimą. Jie paskleidė apie mane melagingus kaltinimus profe- 
sinės etikos pažeidimais, kompiuteriais įsilaužė į mano finan- 
sus, brovėsi į namus, asmeninį gyvenimą ir liepė nusižudyti. Tu- 
riu pagrindo manyti, kad Cimermano mirtis susijusi su šituo sis- 
temingu persekiojimu, kurį man teko išgyventi pastarąją savai- 
tę. Netikiu, kad jis nusižudė. 

Rigins klausėsi, pakėlusi antakius. 

— Jėzau, daktare Starksai, rodos, papuolėt į bėdą. Buvęs pa- 
cientas? 

— Ne. Pacientės vaikas. Dar nežinau, kurios tiksliai. 

— Ir manot, kad tas žmogus, kuris linki jums blogo, įtikino 
Cimermaną nušokti po traukiniu? 

— Ne įtikino. Galbūt jį nustūmė. 

— Ten buvo daug Žmonių, ir niekas nematė, kad jį būtų nustū- 
mę. Visiškai niekas. 

— Liudininkų nebuvimas dar nereiškia, kad taip neįvyko. Trau- 
kiniui atvažiuojant, visi stotyje pasisuka ten, kur link jis juda, 
tiesa? Jei Cimermanas buvo minios gale, kaip ir galima numany- 
ti, nesant įvykį mačiusių liudininkų, ar sunku būtų buvę jį kumš- 
telėti ar stumtelėti? 

— Na, taip, daktare, jūs teisus. Nesunku. Visai nesunku. Ir, 
žinoma, jūsų nupasakota įvykių eiga mums nėra negirdėta. Ret- 
karčiais pasitaiko tokių žmogžudysčių. Ir jūs taip pat teisus, kad, 
kai atvažiuoja traukinys, žmonės natūraliai pasuka galvas viena 
kryptimi, tad platformos gale beveik bet kas gali atsitikti nie- 
kam nematant. Bet yra LuAna, kuri sako, kad jis nušoko, ir net 
jei ji nėra visiškai patikima, jos žodžiai irgi šį tą reiškia. Dar 
turime atsisveikinimo raštelį ir žmogų, kuris buvo prislėgtas, pik- 
tas ir nelaimingas, sunkiai sutarė su motina, žvelgė į gyvenimą, 
daugelio žodžiais, su neviltim... 

Rikis papurtė galvą. 

— Dabarjau atrodo, kad jūs teisinatės. Panašiai, kaip kad ma- 
ne kaltinote per mūsų pirmąjį susitikimą. 

Ši pastaba detektyvę Rigins nutildė. Ji įbedė žvilgsnį į Rikį ir 
tęsė: 

— Daktare, manyčiau, kad turite visa tai papasakoti kam nors, 
kas gali jums padėti. 

— Ir kam gi? - paklausė jis. - Jūs policijos detektyvė. Pasako- 
ju jums apie nusikaltimus. Ar galimus nusikaltimus. Ar neturė- 
tumėt parengti kokios nors ataskaitos? 

— Ar norite surašyti oficialų skundą? 

Rikis įdėmiai pažvelgė į policininkę. 

— Turėčiau? O kas tada bus? 

— Perduosiu jį savo viršininkui, kuris pamanys, kad tai nesą- 
monė, tada perleis jį per policijos valdininkų aparatą. Po kelių 
dienų jums paskambins koks nors detektyvas, dar skeptiškesnis 
už mane. Kam papasakojot apie tuos kitus įvykius? 

— Na, bankų darbuotojams ir Psichoanalizės draugijai... 

- Jei jie nuspręs, kad esama nusikalstamų veiksmų, turės au- 
tomatiškai viską perduoti FTB arba valstijos tyrėjams, tiesa? Man 
rodos, turėtumėt kreiptis į Niujorko policijos skyriaus šantažo 
ir finansinių nusikaltimų padalinius. O aš, jumis dėta, pagalvo- 
čiau, ar neverta nusisamdyti dar ir privataus detektyvo. Ir pa- 
siutusiai gero advokato, nes gali jų prireikti. 


JOHN KATZENBACH Iš ANALITIKAS 171 


— Kaip man tą padaryti? Kreiptis į Niujorko policiją?.. 

— Pasakysiu jums pavardę ir telefoną. 

— O nemanot, kad pati galėtumėt šį tą pašnipinėti? Kaip Ci- 
mermano bylos tęsinį? 

Po šito klausimo detektyvė Rigins trupučiuką sutriko. Per vi- 
są pokalbį ji nieko neužsirašė. 

— Galbūt, - atsargiai tarė ji. - Reikia pagalvoti. Nelengva iš 
naujo pradėti baigtą tirti bylą. 

— Bet įmanoma. 

— Sunku. Bet įmanoma. 

— Ar galite gauti leidimą iš savo viršininko?.. - pradėjo Rikis. 

— Manyčiau to kol kas nesiimti, - atsakė detektyvė. - Kai tik 
oficialiai pasakysiu savo viršininkui, kad turime rūpesčių, reikės 
imtis visokiausių biurokratinių veiksmų. Verčiau tiesiog pasikaps- 
tysiu pati. Galbūt. Žinot ką. daktare, sutarkim šitaip: aš Šį tą 
patikrinsiu, tada pranešiu jums. Mažų mažiausiai galėčiau nuei- 
ti prie Cimermano miegamojo kompiuterio. Atsisveikinimo raš- 
telio byla gali turėti laiko žymą. Nueisiu šįvakar arba rytoj. Kaip 
sakot? 

- Puiku, - sutiko Rikis. - Šįvakar geriau nei rytoj, laiko turiu 
nedaug. Galbūt taip pat galėtumėt pasakyti Niujorko policijos 
žmonių vardus ir telefonus... 

Susitarimas atrodė priimtinas. Detektyvė linktelėjo galvą. Ri- 
kis truputį pasimėgavo tuo, kad jos lengva pašaipa ir sarkaz- 
mas išgaravo vos jam užsiminus, jog ši galėjo prašauti pro šalį. 
Tokia tikimybė jai rodėsi nedidelė, bet vis dėlto pasaulyje, kur 
paaukštinimai ir algų kėlimai glaudžiai susiję su sėkmingai baig- 
tais tyrimais, galimybė, kad Rigins žmogžudystę palaikė savi- 
žudybe, buvo tokia klaida, kurios bet kuris valdininkas labiau- 
siai baiminosi. 

— Kuo greičiau lauksiu jūsų skambučio, - pasakė jis. 

Tada Rikis atsistojo, jausdamasis lyg sudavęs taiklų smūgį. 
Ne visai pergalingai, bet bent jau jautėsi nebe toks vienišas šia- 
me pasaulyje. 

Rikis taksi nuvažiavo į Linkolno centrą, Metropolitano operos 
rūmus, kuriuose tebuvo keli turistai ir apsaugininkai. Jam buvo 
gerai žinomi prie tualetų esantys telefonų automatai. Tų telefo- 
nų privalumas buvo tas, kad Rikis galėjo skambinti ir tuo pačiu 
metu pastebėti kiekvieną jį atsekusį į Operos rūmus. Jam rodės, 
vargu ar kas nors galės prieiti taip arti, kad nugirstų, kam jis 
skambina. 

Kaip jis ir nujautė, daktaro Liuiso numeris buvo pasikeitęs. 
Rikį sujungė su kitu numeriu, turinčiu kitokį vietos kodą. Ten 
prisiskambinti jam prireikė beveik visų monetų, kiek tik turėjo. 
Telefonui pypsint, vaizdavosi, kad daktarui Liuisui jau gerokai 
daugiau nei aštuoniasdešimt, ir nežinia, ar iš jo galima laukti 
pagalbos. Bet Rikis suprato, kad niekaip kitaip negalės iš šalies 
pažvelgti į savo padėtį. Jei jau visi jo žingsniai darosi tokie bevil- 
tiški, reikia žengti ir šitą. 

Telefonas supypsėjo kokius aštuonis kartus, kol kažkas pakė- 
lė ragelį. 

— Klausau? 

— Prašyčiau daktarą Liuisą. 

— Čia aš. 

Io balso Rikis nebuvo girdėjęs jau dvidešimt metų, bet jį vis 
tiek užliejo tokia jausmų banga, kad net nustebo. Atrodė, staiga 
jame būtų pratrūkusi neapykantos, baimės, meilės ir pykčio audra. 
Teko susiimti, kad jai nepasiduotų. 

— Daktare Liuisai, čia daktaras Frederikas Starksas... 

Abu vyrai valandžiukę tylėjo, lyg susitikti susitarus telefonu 
po tokios daugybės metų būtų per sunku. 

Daktaras Liuisas prakalbo pirmas. 

— Nagi, kad mane kur galai. Gera tave girdėti, Riki, netgi po 
šitiek metų. Esu tiesiog priblokštas. 

— Atleiskite, daktare, kad aš taip netikėtai. Bet nežinojau, į ką 
dar galėčiau kreiptis. 

Ir vėl trumpai stojo tyla. 

— Turi rūpesčių, Riki? 

— Taip. 

— O savianalizė nepadeda? 

— Ne. Pamaniau, gal rastumėt valandžiukę su manim pasikal- 
bėti. 

— Tiesą sakant, pacientų nebepriiminėju, - atsakė Liuisas. — 
Pensija. Amžius. Ligos. Senatvė - tiesiog siaubas. Viskas tiesiog 
slysta iš rankų. 

— Ar galėsit mane priimti? 

Senukas truputį pagalvojo. 

— Tavo balse girdisi, kad tai skubu. Ar čia svarbus reikalas? 
Didelės bėdos? 

— Man gresia baisus pavojus, o laiko turiu nedaug. 

— Vaje, vaje, - Rikis girdėjo, kad senasis analitikas šypsosi. — 
Skamba tikrai įdomiai. Manai, aš galėsiu padėti? 

— Nežinau. Bet galbūt galėsit. 

Prieš atsakydamas, senasis analitikas paskubom apsvarstė, ką 
išgirdęs. 

— Kalbi kaip mūsų pašaukimo žmogus. Bijau, kad tau teks 
atvažiuoti čia. Kabineto mieste nebeturiu. 

— O kur dabar gyvenate? — paklausė Rikis. 

— Rainbeke, - atsakė daktaras Liuisas ir padiktavo adresą: 
Upės kelias. - Nuostabi vieta pensijai, tik žiemą baisiai šalta ir 
slidu. Bet dabar tiesiog puiku. Gali atvažiuoti traukiniu iš Pen- 
silvanijos stoties. 

— Jei atvažiuosiu popiet... 

- Atvažiuok, kada tik tau patogu. Čia vienas iš pensininko 
gyvenimo privalumų. Visiškai jokių skubių reikalų. Stotyje pasi- 
gauk taksi, lauksiu tavęs vakarienei. 


Rikis įsispraudė į sėdynę kamputyje kuo arčiau traukinio galo ir 
didžiają popietės dalį praleido spoksodamas pro langą. Trauki- 

nys važiavo tiesiai į šiaurę palei Hadsono upę, kartais taip arti 
jos, kad vanduo buvo vos už kelių jardų. Rikis spoksojo į tolį, 
gėrėjosi melsvai žalsvomis upės spalvomis, beveik juoda jos tam- 
suma arčiau krantų ir ryškiu spindinčiu mėliu viduryje. Vandenį 
vagojo valtys, iš po bortų tėkšdamos baltas putas, o giliausiąja 
vieta retsykiais praplaukdavo nerangus didžiulis krovininis lai- 
vas. Tolumoje kilo Skardžiai - pilkšvai rusvi uolų stulpai, viršuje 
pasipuošę tamsiai žalių medžių kuokštais. Plačiose vejose kai 
kur šmėžavo dvarai - tokie didžiuliai namai, kad juose glūdinčio 
turto nė įsivaizduoti nebuvo įmanoma. Pro šalį šmėstelėjo Vest 
Pointo karo akademija, pastatyta aukštai ant kalvos virš upės. 
Niūrūs pastatai jam atrodė tokie pat sukaustyti, kaip uniformuotų 
kariūnų eilės. Upė buvo plati ir lygi kaip stiklas, o jis nesunkiai 
įsivaizdavo atradėją, prieš penkis šimtus metų davusį jai vardą. 
Jis kurį laiką stebeilijo į vandens paviršių, nesuprasdamas, į ku- 
rią pusę teka srovė - ar krenta atgal į miestą ir vandenyną už jo, 
ar kyla į šiaurę, stumiama potvynių ir žemės sukimosi. Nežino- 
jimas, negebėjimas iš vandens paviršiaus pastebėti, į kurią pusę 
teka upė, jį trupučiuką baugino. 

Rainbeke iš traukinio išlipo tik nedidelis pulkelis žmonių. Ri- 
kis lūkuriavo ant platformos, nužvelgdamas kiekvieną jų, ir te- 
besibaimino, kad, nepaisant jo pastangų, kas nors vis tiek jį ga- 
lėjo čia atsekti. Ten buvo pora studentiško amžiaus jaunuolių, 
dėvinčių džinsus ar šortus, kikenančių tarpusavyje; pusamžė ma- 
ma su trimis vaikais, besistengianti būti kantri žioplinėjančiam 
šviesiaplaukiam berniukui; skubančių verslininkų pora, pakeliui 
į stotį jau traukianti mobiliuosius telefonus. Nė vienas išlipęs iš 
traukinio net nežvilgtelėjo į Riki, tik mažas berniukas stabtelė- 
jo, išsiviepė, o paskui nulėkė ilgais laiptais tolyn nuo bėgių. Ri- 
kis luktelėjo, kol traukinys pajudėjo, garsiai braukdamas metalu 
į metalą, ir ėmė greitėti. Įsitikinęs, kad niekas daugiau neišlipo, 
Rikis pakilo į stotį. Tai buvo senas plytinis pastatas plytelių grin- 
dimis, kurios aidėjo nuo jo žingsnių, vėsus, lyg nepaklūstantis 

popietės kaitrai. Virš plačių dvivėrių durų kabėjo vienintelis žen- 
klas su raudona rodykle, ant kurio buvo parašyta: TAKSI. Iš- 
ėjęs iš stoties, jis tepamatė vieną aptriušusį baltą sedaną. Ant 
automobilio šono buvo nupiešta firmos emblema, ant stogo — 
neapšviestas plafonas, o ant priekinio sparno - didžiulis įlinkis. 
Vairuotojas, atrodė, jau ruošėsi važiuoti sau, bet, pamatęs Rikį, 
staigiai vėl sustojo prie šaligatvio. 

— Tave pavėžėti, bičiuli? - paklausė vairuotojas. 

— Taip, prašyčiau, - atsakė Rikis. 

— Na, aš čia paskutinis likau. Jau ruošiausi traukti savais ke- 
liais, kai pamačiau tave išeinantį pro duris. Šok vidun. 

Rikis padarė kaip lieptas ir pasakė vairuotojui daktaro Liuiso 
adresą. 

— O, puiki vieta, - atsakė vairuotojas, didindamas greitį, ir, 
cyptelėjus padangoms, jie išvažiavo iš stoties. 

Kelias į senojo analitiko namus buvo vingiuotas, siauras dvie- 
jų juostų kaimo vieškelis. Vešlūs ąžuolai ant skaldos metė tan- 
kius šešėlius, todėl rodėsi, kad vakaro saulė lėtai byra į žemę lyg 
pro rėtį, į kairę ir į dešinę praskirdama šešėlius. Vietovė lyg ra- 
mus vandenynas bangavo nedidukėmis kalvelėmis. Kai kur lau- 
kuose Rikis matė pulkelius žirgų, o tolumoje - didelius įspūdin- 
gus dvarus. Namai arčiau kelio buvo senoviniai, daugelis apmušti 
lentutėmis, ant jų gerai matomoje vietoje buvo užkabintos nedi- 
delės keturkampės lentutės su data, kad praeivis Žinotų, jog ši- 
tas namas pastatytas 1788 metais, o anas - 1802. Jis matė spal- 
vingus gėlynus, o kai kur ir vieną kitą savininką, vilkintį trumpa- 
rankoviais marškinėliais, įsisėdusį į nedidukę žoliapjovę ir nar- 
siai šienaujantį kokį nepriekaištingą žalios vejos lopinėlį. Ši vie- 
ta skirta bėgliams, manė jis. Tikriausiai dauguma gyventojų di- 
desnę dalį laiko leisdavo Manheteno urvuose, dirbdami su pini- 
gais, valdžia, prestižu, o dažniausiai su viskuo iškart. Čia buvo 
jų savaitgalių namai ir vasaros slėptuvės, nežmoniškai brangios, 
bet su tikrais naktimis svirpiančiais svirpliais. 

Taksistas pastebėjo jį besižvalgant ir pratarė: 

— Neblogai, ką? Kai kurie namukai tikrai porą žalių kainuoja. 

— Spėju, savaitgalį restorane nėra kur atsisėsti, - atsakė Rikis. 

— Vasarą ar per šventes — tikrai taip. Bet ne visi čia miestie- 
čiai. Kai kurie tikrai suleidę šaknis, todėl ši vieta neatrodo kaip 
visiškas vaiduoklių miestelis. Čia gražu. 

Jis sulėtino greitį, tada staigiai įsuko į kiemą kairėje. 

— Visa bėda, kad per arti miesto. Vienu žodžiu, atvažiavom. 
Tau čia, - pabaigė jis. 

Daktaras Liuisas buvo įsikūręs viename pertvarkytų senųjų 
ūkių namų, paprastame dviaukščiame, kaip Keipe dažnai pasi- 
taiko, su viename kampe prikalta lentele, ant kurios parašyta 
„1791“. Jis tikrai nebuvo didžiausias iš visų, kuriuos Rikis matė 
pakeliui. Ant sienelės rangėsi vijokliai, palei įvažiavimą augo gė- 
lės, o kiemo pakraštyje buvo kūdra su žuvelėmis. Priešais kadai- 
se buvusias arklides, dabar, matyt, paverstas garažu, stovėjo de- 
šimties metų senumo mėlynas „Volvo“ furgonėlis. 

Taksi sustojo už jo, ir Rikis stabtelėjo žvyruoto įvažiavimo 
pakraštyje. Staiga sunerimęs susiprato atėjęs tuščiomis. Neat- 
sinešė nei krepšio, nei mažos dovanėlės, nei paprasto nebran- 
gaus baltojo vyno butelio. Jis giliai įkvėpė, jusdamas kylant 
prieštaringus jausmus. To, ką jautė, nebuvo galima vadinti bai- 
me, jausmas buvo lyg vaiko, žinančio, kad teks prisipažinti tė- 
vams apie kokį nors nusižengimą. Rikis mėgino pats sau šyp- 
telėti, suvokęs, kad jausmų proveržis, į šviną pavertęs kojas ir 
privertęs daužytis širdį, buvo įprastas - analitiko ir analizuoja- 
mojo santykiai gelminiai, provokuojami ir daugialypiai, 0 vie- 
nas Iš jų pobūdžių yra vaiko ir autoriteto. Jis žinojo, jog tai 
būtina, kad įvyktų perkėlimas, kai analitikas pamažu prisiima 
vis kitą vaidmenį, kol pacientą atveda į suvokimą. Tačiau, mąs- 
tė Rikis, ne visi gydytojai taip veikia savo pacientus. Ortope- 
das turbūt nė neatsimintų prieš tiek ir tiek metų operuoto ke- 
lio ar klubo. O analitikas dažniausiai atsimena, jei ir ne viską, 

tai bent jau daug ką, nes protas daug sudėtingesnis už kelį, nors 
ir ne visada toks patvarus. 

Jis lėtai žengė pirmyn, žvalgydamasis po kiemą ir akimis ryte 
rydamas visa, ką matė. Priminė pats sau, kad čia kitas 1š svar- 
biausiųjų analizės bruožų: daktaras žino kone visas slapčiausias 
paciento emocinio ir seksualinio gyvenimo smulkmenas, 0 pa- 
cientas apie gydytoją nežino beveik visiškai nieko. Toks slaptu- 
mas atkartoja pagrindines gyvenimo ir šeimos paslaptis, o žen- 
giant į nežinomybę visada kyla susižavėjimas ir baugulys. Jis mąs- 
tė: daktaras Liuisas daug Žino apie mane, o dabar aš kai ką suži- 
nosiu apie jį, ir nuo to viskas pasikeis. Šitaip pagalvojęs, supra- 
kaitavo iš nerimo. 

Rikiui nuėjus pusę kelio iki laiptų, atsivėrė lauko durys. Balsą 
jis išgirdo, dar nepamatęs kalbančiojo: 

— Spėju, trupučiuką nejauku. 

Rikis atsakė: 

— Skaitote mano mintis. 

Tai buvo šioks toks analitikų pokštas. 

Jį nuvedė į darbo kabinetą, esantį prie pat įėjimo į senąjį na- 
mą. Rikis ėmė dairytis į visas puses, viską rydamas akimis, viską 
dėdamasis į vaizduotę. Knygos lentynose. Lempos gaubtas iš Tif- 
fany. Rytietiškas kilimas. Kaip ir daugelyje senų namų, viduje 
tvyrojo prieblanda, tačiau ryškios baltos sienos ją ginė šalin. Vi- 
duje buvo vėsu, ne tvanku, 0 gaivu, lyg praėjusią naktį būtų at- 
verti langai, ir namas būtų atsiminęs jos vėsą. Jis užuodė švelnų 
alyvų kvapą, o iš kito namo galo sklido virtuvės garsai. 

Daktaras Liuisas buvo smulkus Žmogus, per pečius trupučiu- 
ką gunktelėjęs, plikas, su iš ausų styrančiais plaukų kuokštais, 
dėl kurių atrodė nepaprastai keistai. Jo akiniai buvo nuslydę 
žemai ant nosies galiuko, todėl atrodė, kad pro juos iš tiesų Žiūri 
retai. Ant jo rankų buvo kelios senatvinės dėmės, 0 pirštai tru- 
pučiuką virpėjo. Vaikščiojo lėtai, šiek tiek šlubčiodamas, kol ga- 
liausiai atsisėdo į kietai kimštą raudonos odos krėslą su atlošu 

galvai, Rikiui nurodydamas įsitaisyti mažesniajame krėsle už kelių 
pėdų. Rikis klestelėjo ant pagalvėlių. 

— Be galo džiaugiuosi tave matydamas, Riki, netgi po šitiek 
metų. Kiek laiko praėjo? 

— Tikrai daugiau nei dešimtmetis. Neblogai atrodot, daktare. 

Daktaras Liuisas išsišiepęs papurtė galvą. 

— Gal nederėtų pradėti nuo tokio akivaizdaus melo, nors ma- 
no amžiuje melai mielesni už tiesą. Tiesa visada tokia nesmagi. 
Man reikia naujo klubo, naujos pūslės, naujos prostatos, dviejų 
naujų akių ir ausų ir šiek tiek naujų dantų. Nepakenktų ir nau- 
jos kojos. Tikriausiai reikia ir naujos širdies, bet viso to negau- 
siu. Garaže būtų gerai nauja mašina, 0 namui praverstų nauja 
santechnika. Geriau pagalvojus, man irgi. Bet stogas kaip rei- 
kiant, - paplekšnojo sau į kaktą. - Maniškis irgi. - Jis dar kartą 
sukrizeno. - Bet mane susiradai juk ne tam, kad sužinotum, kaip 
aš gyvenu. Pamiršau ir savo išsilavinimą, ir gero elgesio taisyk- 
les. Tu, aišku, su manim pavakarieniausi. Jau paruošiau svečių 
kambarį tavo nakvynei. O dabar man laikas užsičiaupti, kaip 
kad mes, analitikai, manomės moką, ir paklausyti, ko tu čia at- 
važiavai. 

Rikis pasvarstė, nuo ko pradėjus. Jis žvelgė į senį, giliai nu- 
grimzdusį krėsle, ir pajuto, lyg viduje staiga būtų trūkusi styga. 
Nebesivaldė ir žodžiai išsprūdo iš virpančių lūpų: 

— Atrodo, man gyventi liko tik viena savaitė, - pasakė jis. 

Daktaras Liuisas kilstelėjo antakius. 

— Tu sergi, Riki? 

Rikis papurtė galvą. 

— Berods turėsiu nusižudyti, - atsakė jis. 

Senasis analitikas pasilenkė pirmyn. 

— Va tai tau, - pasakė. 


Keturioliktas skyrius 


Rikis nesustodamas kalbėjo turbūt daugiau nei valandą, neper- 
traukiamas jokios daktaro Liuiso pastabos ar klausimo - jo pa- 
šnekovas beveik nekrustelėdamas sėdėjo savo vietoje, ranka pa- 
rėmęs smakrą. Porą sykių Rikis pašoko ir skubiai aplėkė kam- 
barį ratu, tarsi judėdamos jo kojos galėtų paspartinti pasakoji- 
mą, paskui grįžo į kietai kimštą krėslą ir tęsė. Jis kelis kartus 
juto iš pažastų varvantį prakaitą, nors kambaryje buvo maloniai 
vėsu, langai atviri į ankstyvą Hadsono slėnio vakarą. 

Iš Ketskilo kalnų toli už upės Rikis kelis sykius girdėjo grū- 
mojant griaustinį, žemus sprogimus, riedančius lyg artilerija. At- 
siminė, kad, anot vietos legendos, griaustinį žaisdami kėgliais 
žaliuose slėniuose kelia antgamtiniai nykštukai ir elfai. Jis papa- 
sakojo daktarui Liuisui, kaip gavo pirmąjį laišką su eilėraštuku 
ir grasinimais, žaidimo tikslais. Apie Vergiliją, Merliną ir neeg- 
zistuojančią advokato kontorą. Jis stengėsi nieko nepraleisti, kal- 
bėjo apie elektroninius įsilaužimus į jo banko ir vertybinių po- 
pierių sąskaitas bei apie pornografinę žinutę, per jų bendrą gim- 
tadienį pasiųstą tolimai giminaitei. Išsamiai pasakojo apie Ci- 
mermaną, jo gydymą, mirtį, abu savo apsilankymus pas detekty- 
vę Rigins. Paminėjo ir melagingus kaltinimus seksualiniu išnau- 
dojimu, kuriuos gavo Medicinos taryba - apie tai kalbant, jo 
veidas trupučiuką paraudo. Kartais Rikis nuklysdavo į lankas, 
pavyzdžiui, pasakodamas apie įsilaužimus į jo kabinetą ir keistą 

pažeidimo jausmą, kurį tada patyrė, ar apie pirmąjį eilėraštuką 
Times ir Ražinio atsakymą. Jis baigė ne visai laikydamasis įvy- 
kių sekos, paskiausiai kalbėjo apie poveikį, kurį jam padarė Ver- 
gilijos parodytos trijų jaunuolių nuotraukos. Tada atsilošęs nuti- 
lo ir pirmąkart per kambarį pažvelgė į senąjį analitiką, kuris da- 
bar jau abiem rankom rėmė smakrą, susimąstęs, lyg mėginda- 
mas suskaičiuoti visą Rikį užgriuvusį blogį. 

— Labai įdomu, - galiausiai pratarė daktaras Liuisas, atsiloš- 
damas ir giliai atsipūsdamas. - Ar tik tasai tavo Ražinis nebus 
filosofas. Berods Kamiu teigė, kad vienintelis tikras pasirinki- 
mas Žmogaus gyvenime yra nusižudyti arba ne? Didžiausias eg- 
zistencinis klausimas. 

— Manyčiau, Sartras, - atsakė Rikis ir gūžtelėjo pečiais. 

— Man rodos, šiuo atveju toks ir yra pagrindinis klausimas, 
Riki, pirmasis ir svarbiausias klausimas, kurį uždavė Ražinis. 

— Atleiskit, ką... 

— Ar nusižudysi, kad išgelbėtum kitą žmogų, Riki? 

Klausimas Rikį pribloškė. 

— Nežinau, - pralemeno, - nė nesusimąsčiau apie tokią gali- 
mybę. 

Daktaras Liuisas pasimuistė krėsle. 

— Ne toks ir netikėtas klausimas, - pasakė jis. - Ir neabejoju, 
kad tasai tavo kankintojas daugelį valandų spėliojo, ką tu atsa- 
kytum. Koks tu žmogus, Riki? Koks tu gydytojas? Nes galų gale 
tokia ir yra Žaidimo esmė: ar tu nusižudysi? Sakyčiau, jis įrodė 
savo grasinimų rimtumą, ar bent jau privertė tave patikėti, kad 
vieną Žmogų jau nužudė, todėl tikriausiai galėtų nužudyti ir ki- 
tą. Ir, tau leidus, Riki, pasakyti šį tą bejausmio, tos žmogžudys- 
tės nepaprastai lengvos. Aukos jam nieko nereiškia. Jos tik bū- 
das prisigauti iki tavęs. O jų privalumas - tokių žmogžudysčių 
neišaiškins joks FTB agentas ar policijos detektyvas pasaulyje, 
nei netgi Megrė ar Erkiulis Puaro, ar panelė Marpl, ar koks nors 
Mikio Sileino ar Roberto Parkerio kūrinys. Tik pagalvok, Riki, 

kaip tai velniška ir kartu nepaprastai egzistencialu: Paryžiuje, 
Gvatemaloje ar Bar Harbore Meino valstijoje įvyksta žmogžu- 
dystė, ojos auka to nė nenujautė. Ją tiesiog per vieną akimirksnį 
nužudo. Lyg žaibas nutrenktų. O žmogus, kuris dėl to turėtų 
tiesiogiai nukentėti, yra už šimtų ar tūkstančių mylių. Bet kurio 
policininko košmaras - jiems tektų tave surasti, rasti tavo praei- 
tyje sukurtą žudiką, tada kaip nors susieti jį su tuo įvykiu kokio- 
je tolimoje šalyje, įveikiant visas kliūtis ir diplomatines vingry- 
bes. Ir tai dar manant, kad jie ras žudiką. Šis greičiausiai taip 
užsidangstęs išgalvotais vardais ir sumėtęs pėdsakus, kad jį rasti 
bus neįmanoma. Policijai nelengva įrodyti nusikaltimus netgi kai 
turi prisipažinimus, DNR pėdsakus ir liudininkus. Na ne, Riki, 
manyčiau, tokio nusikaltimo jie niekaip neišnarpliotų. 

— Tai jūs sakot, kad... 

— Manyčiau, tavo pasirinkimas gana paprastas: ar gali laimė- 
ti? Ar per likusias kelias dienas atspėsi, kas dangstosi Ražinio 
vardu? Jei ne, ar nusižudysi, kad išgelbėtum kitą žmogų? Čia 
turbūt įdomiausias klausimas, kokį tik gydytojas gali gauti. Juk, 
šiaip ar taip, mūsų darbas - gelbėti gyvybes. Tačiau jas gelbėja- 
me vaistais, žiniomis, skalpeliu. Ar gali pasiaukoti? O jei negali, 
ar galėsi su savim gyventi likusį gyvenimą? Iš šalies viskas ne 
taip jau sudėtinga. Visa painiava, na, viduje. 

— Jūs siūlot... - pradėjo Rikis, trupučiuką stenėdamas. Jis per- 
žvelgė kambarį ir pamatė, kad senasis analitikas atsilošęs krės- 
le, ostalinės lempos šviesa, rodės, dalija jo veidą pusiau. Dakta- 
ras Liuisas mostelėjo ranka, atrodžiusia kaip ilga žvėries letena, 
ištįsusiais, nuo senatvės sulysusiais pirštais. 

— Nieko nesiūlau. Tik sakau, kad tai, ko tasai ponas prašo, 
yra tikra galimybė. Žmonės nuolat aukojasi, kad kiti galėtų gy- 
venti. Kareiviai mūšyje. Gaisrininkai degančiame name. Polici- 
ninkai gatvėse. Ar tavo gyvenimas toks mielas, toks vertingas ir 
toks svarbus, kad savaime laikai jį brangesniu, nei tas, kurį už 
savąjį teks sumokėti? 

Rikis pasimuistė krėsle, lyg pagalvėlės po juo staiga būtų su- 
medėjusios. 

— Negaliu patikėti... - pradėjo jis, bet nutilo. 

Daktaras Liuisas pažvelgė į jį ir gūžtelėjo pečiais. 

— Atsiprašau. Aišku, sąmoningai to neapsvarstei. Bet nejaugi 
pasąmonėje sau neuždavei šių klausimų, kurie ir atvedė tave pas 
mane? 

— Atvažiavau pagalbos, - atsakė Rikis trupučiuką per greit. — 
Man reikia pagalbos šitam žaidime. 

— Tikrai? Tam tikra prasme, tikriausiai. Bet galbūt iš tikrųjų 
atvažiavai kažko kito. Leidimo? Palaiminimo? 

— Man reikia ištirti savo praeities laiką, kai Ražinio motina 
buvo mano pacientė. Man reikalinga jūsų pagalba, nes užbloka- 
vau tą savo gyvenimo tarpsnį. Rodos, jis čia pat, beveik pasie- 
kiamas. Man reikia, kad padėtum iki jo prasiskverbti. Žinau, 
kad galiu atpažinti pacientę, susijusią su Ražiniu, bet tam man 
būtina pagalba. Manau, kad pacientė, kuri mane sieja su šituo 
žmogum, buvo kažkuri iš pas mane besilankiusių tuo pat metu, 
kai aš gydžiausi pas jus - savo analizės mokytoją. Tikriausiai ją 
minėjau per mudviejų seansus. Taigi man reikia atskaitos taško, 
nuo kurio tie seni prisiminimai atsispirtų. Neabejoju, kad galiu 
ištraukti tą vardą iš savo pasąmonės. 

Daktaras Liuisas ir vėl linktelėjo galvą. 

— Visai suprantamas prašymas ir labai išmintingas požiūris. 
Analitiko požiūris. Gydo kalbos, o ne veiksmai. Ar atrodau žiau- 
rus, Riki? Berods senatvėje pasidariau irzlus ir tulžingas. Aiš- 
ku, padėsiu. Tik manyčiau, mudviem besikapstant, vertėtų žvilg- 
telėti ir į dabartį, nes atsakymų tau galiausiai reikės ir praeityje, 
ir dabar. Galbūt ateityje irgi. Ar sugebėsi? 

— Nežinau. 

Dabar jau daktaras Liuisas nedraugiškai išsiviepė. 

— Klasikinis analitiko atsakymas. Futbolininkas, teisininkas ar 
šiuolaikinis verslininkas sakytų: „Aišku, velniai griebtų!“ Bet mes, 

analitikai, laikomės nuosaikiai, tiesa? Tikrumas mums nepatin- 
ka, ar ne? - Jis giliai įkvėpė ir valandžiukę muistėsi. - Visa bėda, 
kad tas vyrukas, kuris prašo tavo galvos, patiektos ant lėkštutės, 
visai ne toks neryžtingas ar nepasitikintis, tiesa? 

Rikis skubiai atsakė: 

— Tiesa. Atrodo, jis viską puikiai suplanavo ir apmąstė iš anks- 
to. Man vis vaidenasi, kad jis užbėga už akių kiekvienam mano 
veiksmui, lyg būtų juos iš anksto apskaičiavęs. 

— Neabejoju, kad apskaičiavo. 

Rikis linktelėjo, pritardamas šitam pastebėjimui. Daktaras 
Liuisas klausinėjo toliau. 

— Ar sakytum, kad jis psichologiškai imlus? 

— Man taip rodos. 

Daktaras Liuisas linktelėjo. 

— Kai kuriuose žaidimuose tai ir yra svarbiausia. Turbūt fut- 
bole. Neabejotinai šachmatuose. 

— Tai jūs manot... 

— Kad laimėtum šachmatų partiją, turi numatyti toliau negu 
priešininkas. Tas vienintelis ėjimas, kurio šis nesitikėjo, ir įvyk- 
do matą bei lemia pergalę. Man rodos, turėtum daryti tą patį. 

— O kaip... 

Daktaras Liuisas atsistojo. 

— Tą reikėtų sugalvoti per kuklią vakarienę ir likusį vakarą. — 
Jis vėl nusišypsojo, tik pačiame burnos kamputyje virpėjo kažkas 
šelmiško. - Žinoma, jei neatsižvelgsime į vieną svarbų dalyką. 

— Kokį? - paklausė Rikis. 

— Na, gana akivaizdu, kad tasai Ražinis daugelį mėnesių, gal 
net metų planavo viską, kas tau dedasi. Toks kerštas apima dau- 
gybę dalykų ir, kaip tu pats teisingai pastebėjai, jis nuspėjo be- 
veik visus tavo veiksmus. 

— Taip. Tikra tiesa. 

— Tada stebiuosi, - lėtai pratarė daktaras Liuisas, - kodėl iš 
anksto tikiesi, kad jis dar neįtraukė manęs į savo kėslus. Galbūt 

grasinimais ar kitokiu spaudimu iš šalies. Galbūt jis man kaip 
nors atsimokėjo. Kodėl, Riki, esi įsitikinęs, kad šiam reikale aš 
tavo pusėje? 

Tada, nedavęs Rikiui atsakyti, senasis analitikas plačiai mos- 
telėjo ranka, rodydamas kelią į virtuvę, ir nušlubčiojo pirmas. 


Senovinis dviejų lentų stalas virtuvės viduryje buvo padengtas 
dviem. Jo viduryje stovėjo vandens ąsotis su ledukais ir vytelių 
pintinėlė su raikyta kvietine duona. Daktaras Liuisas perėjo vir- 
tuvę ir iš orkaitės ištraukė troškintuvą, pastatė ant trikojo, tada 
iš šaldytuvo išėmė paprastų salotų. Baigdamas dengti stalą, jis 
patyliukais niūniavo. Rikis pažino kelis Mocarto taktus. 

— Prisėsk, Riki. Šitas srėbalas — vištiena. Prašau. 

Rikis nesiryžo. Jis įsipylė aukštą stiklinę vandens ir išmaukė 
ją, lyg būtų ką tik perėjęs dykumą. Tačiau tai kilusį troškulį tik 
šiek tiek apmalšino. 

— Tai ar įtraukė? — trumpai paklausė. Rikis vos pažino savo 
paties balsą. Jis atrodė plonas ir šaižus. 

— Kas įtraukė? 

— Ar Ražinis jus suviliojo? Ar jūs irgi dalyvaujate jo kėsluose? 

Daktaras Liuisas atsisėdo ir dailiai ant kelių užsitiesė servetė- 
lę, tada gausiai prisikrovė troškinio, salotų ir tik po to atsakė: 

— Leisk tavęs štai ko paklausti, Riki, - lėtai pratarė. - Koks gi 
skirtumas? 

Atsakydamas Rikis mikčiojo. 

— Kuo dideliausias. Man reikia žinoti, ar galiu jumis pasitikėti. 

Daktaras Liuisas linktelėjo. 

— Tikrai? Man rodos, pasitikėjimas šiam pasaulyje perverti- 
namas. Šiaip ar taip, ką aš jau padariau, kad pateisinčiau tavo 
pasitikėjimą manimi, kurio vedamas čia ir atvykai? 

— Nieko. 

— Tada valgyk. Troškinį virė mano šeimininkė. Jis tikrai ska- 
nus, nors, deja, ne toks, kaip virdavo mano velionė žmona. O tu 
atrodai išblyškęs, Riki, matyt, prastai savim rūpiniesi. 

— Man reikia žinoti. Ar Ražinis jus įtraukė? 

Daktaras Liuisas papurtė galvą, bet ne atsakydamas į klausi- 
mą, o tarsi aptardamas padėtį. 

— Riki, man rodos, kad tau reikia žinių. Informacijos. Suvoki- 
mo. Niekas iš to, ką tu man papasakojai apie šio žmogaus veiks- 
mus, nebuvo sumanyta tau suklaidinti. Kada jis melavo? Na, gal- 
būt advokatas, kurio kontoros nebuvo ten, kur turėjo būti, bet 
tai, sakyčiau, tik menkutė ir būtina apgavystė. Iš tikrųjų viskas, 
ko jis ligi šiol ėmėsi, buvo sumanyta taip, kad tave atvestų pas jį. 
Bent jau galėtų taip būti. Jis duoda užuominų, tau į talką atsiun- 
čia Žavią jauną moterį. Negi tikrai manai, kad tavo persekioto- 
jas nenori, jog atspėtum, kas jis? 

— Arjūs jam padedat? 

— Mėginu padėti tau, Riki. Galbūt, padėdamas tau, padedu ir 
jam. Taip gali būti. Dabar sėsk ir valgyk. Tai beprotiškai geras 
patarimas. 

Rikis atitraukė kėdę, bet vien nuo minties apie maistą jam 
susuko skrandį. 

— Man reikia žinoti, kad jūs mano pusėje. 

Senasis analitikas gūžtelėjo. 

— Juk atsakymas į šį klausimą ateis rungtynių pabaigoje. 

Liuisas parodė į troškintuvą ir susikimšo į burną didelį kąsnį. 

— Atėjau pas jus kaip draugas. Kaip buvęs pacientas. Dėl Die- 
vo meilės, jūs padėjot man mokytis. O dabar... 

Daktaras Liuisas ore sumojavo šakute lyg dirigentas lazdele 
nederančiam orkestrui. 

— Ar savo gydomus žmones laikai draugais? 

Rikis pagalvojęs papurtė galvą. 

— Ne. Aišku, kad ne. Bet analizės mokytojo vaidmuo kitoks. 

— Tikrai? O ar pats dabar neturi poros pacientų panašioje 
padėtyje? 

Abu nutilo, ir klausimas pakibo ore. Rikis žinojo, kad atsaky- 

ti reikėtų „taip“, bet nedrįso to ištarti garsiai. Po valandžiukės 
daktaras Liuisas mostelėjo ranka, lyg nebelaukdamas atsakymo. 

— Man reikia žinoti, - primygtinai tarė Rikis. 

Daktaro Liuiso išraiška buvo siutinamai rami, lyg prie kortų 
stalo. Viduje Rikis virte virė, gerai žinodamas, ką reiškia tas 
tuščias žvilgsnis: nei pritarimą, nei nepritarimą, nei pasibaisėji- 
mą, nei nuostabą, nei baimę, nei pyktį - jis pats šitaip žvelgdavo 
į savo pacientus. Tai analitiko darbo įrankis, svarbiausia jo šar- 
vų dalis. Mokytoją jis atsiminė iš savo paties gydymo prieš ket- 
virtį amžiaus ir tūžo, vėl jį matydamas. 

Senis lėtai papurtė galvą. 

— Ne, Riki, nereikia. Tau tereikia žinoti, kad noriu tau padėti. 
Kodėl, visai nesvarbu. Galbūt aš tarnauju Ražiniui. Galbūt ne. 
Mums visai nesvarbu, ar jis laiko iškėlęs kardą virš mano ar ma- 
no artimųjų galvos, ar ne. Tas klausimas visada gyvuoja mūsų 
pasaulyje, tiesa? Ar kas nors saugus? Ar esama santykių be pa- 
vojaus? Ar ne dažniau mus labiausiai įskaudina tie, kuriuos my- 
lime ir gerbiame, o ne tie, kurių nekenčiame ir bijome? 

Rikis neatsakė, už jį atsakė daktaras Liuisas. 

— Atsakymas, kurio dabar nesugebi ištarti, yra „taip“. Tad val- 
gyk vakarienę. Mūsų laukia ilga naktis. 


Du gydytojai pavakarieniavo beveik tylomis. Troškinys buvo pui- 
kus, po jo ėjo naminis obuolių pyragas su trupučiu cinamono. 
Dar buvo juodos karštos kavos, matyt, pranašaujančios ateinan- 
čias valandas, kurioms reikės žvalumo. Rikis manė dar niekada 
nevalgęs tokios paprastos, bet keistos vakarienės. Jis buvo ir 
peralkęs, ir įsiutęs. Vieną akimirksnį maisto skonis būdavo pa- 
sakiškas, kitą jis virsdavo kreida ir šalčiu ant liežuvio. Rodos, 
pirmą kartą po daugybės metų prisiminė, kaip valgydavo vienas, 
kai pasprukdavo nuo žmonos šono, jai pusiau snūduriuojant nuo 
nuskausminamųjų vaistų paskutinėmis jos merdėjimo dienomis. 
Šitos vakarienės skonis, manė jis, labai panašus. 

Daktaras Liuisas nukraustė lėkštes, sukrovė į krūvą kriauklė- 
je, bet neplovė. Į puodelį įsipylė dar kavos, pamojo Rikiui grįžti 
į darbo kambarį. Jie ir vėl susėdo ten pat, kur prieš tai, vienas 
priešais kitą. 

Rikis grūmėsi su pykčiu dėl senojo gydytojo nepatikimumo, 
neaiškumo ir išsisukinėjimo. Pats sau liepė panaudoti įsiūtį savo 
tikslams. Pasakyti buvo lengviau, negu padaryti. Jis muistėsi krės- 
le, jausdamasis kaip vaikas, baramas už tai, ko nepadarė. 

Daktaras Liuisas žvelgė 1 jį, 1r Rikis žinojo, kad senis kiau- 
rai mato visus jame verdančius jausmus kaip koks mugės aiš- 
kiaregys. 

— Taigi, Riki, nuo ko pradėsim? 

— Nuo praeities. Prieš dvidešimt penkerius metus. Kai pirmą 
kartą atėjau pas jus. 

— Pamenu, buvai pilnas teorijų ir entuziazmo. 

— Maniausi galįs išgelbėti pasaulį nuo nevilties ir beprotybės. 
Be vargo. 

— Bet taip nepavyko? 

— Ne. Juk žinot. Niekam nepavyksta. 

— Bet kai ką išgelbėjai? 

— Tikiuosi. Manyčiau, taip. 

Daktaras Liuisas nusišypsojo kaip katinas. 

— Ir vėl dirbančio analitiko atsakymas. Neįsipareigojantis ir 
slidus. Amžius, toks, kokį aš pasiekiau, aišku, atneša naują po- 
žiūrį. Stangrėja mūsų gyslos, o kartu tvirtėja ir mūsų nuomonės. 
Leisk paklausti tiksliau - ką išgelbėjai? 

Rikis svarstė lyg kramtytų atsakymą. Norėjo užgniaužti pir- 
mą į galvą atėjusį atsakymą, bet negalėjo, žodžiai lyg alyva slydo 
jam nuo liežuvio: 

— Nesugebėjau išgelbėti tos, kurią mylėjau labiausiai. 

Daktaras Liuisas linktelėjo. 

— Prašau tęsti. 

— Ne. Ji su tuo neturi nieko bendro. 

Senasis analitikas kilstelėjo antakius. 

— Tikrai? Kiek suprantu, kalbam apie tavo žmoną? 

— Taip. Mudu susipažinom. Pamilom kits kitą. Daugelį metų 
buvom neišskiriami. Ji susirgo. Dėl jos ligos neturėjom vaikų. Ji 
mirė. Toliau gyvenu vienas. Viskas. Ji su tuo nesusijusi. 

— Aišku, ne, - atsakė daktaras Liuisas. - Bet kada judu susi- 
pažinot? 

— Prieš pat mums pradedant gydymą. Susitikom kokteilių va- 
karėlyje. Abu buvom ką tik iškepti - ji advokatė, aš gydytojas. 
Mudu draugavom, kai aš pas jus lankiau analizę. Turėtumėt at- 
siminti. 

— Atsimenu. O kuo ji dirbo? 

— Ji buvo advokatė. Jau sakiau. Ir tą turėtumėt atsiminti. 

— Ir tą atsimenu. Bet kokia tiksliai advokatė? 

— Na, kai mudu susitikom, ji buvo ką tik pradėjusi dirbti 
Manheteno valstybinių gynėjų biure žemiausio lygio kriminali- 
nių bylų advokate. Paskui ją paaukštino ir perkėlė į sunkių nu- 
sikaltimų padalinį. Galiausiai ji pavargo matyti, kaip visi klien- 
tai sėda į kalėjimą, arba dar blogiau, nesėda. Taigi ji išėjo iš ten 
ir ėmėsi labai neįprastos ir kuklios privačios veiklos. Daugiau- 
sia dirbo Žmogaus teisių gynėja ir padėjo Amerikos piliečių 
teisių sąjungai. Kaltino lūšnynų savininkus ir rašė apeliacijos 
bylas nekaltai nuteistiems kaliniams. Ji buvo laisvų pažiūrų ge- 
radarė, kuri darė gera. Dažnai juokaudavo, kad priklauso la- 
bai nedidelei Jeilio teisės mokyklos absolventų mažumai, kuri 
niekada neuždirba daug pinigų, - čia Rikis šyptelėjo, mintyse 
girdėdamas žmonos žodžius. Daugelį metų tai buvo jųdviejų 
pokštas, pamanė. 

— Supratau. Tuo metu, kai pradėjai gydytis, tuo pat metu, kai 
susipažinai ir draugavai su savo žmona, ji gynė nusikaltėlius. Vė- 
liau ji ėmėsi darbo su piktais visuomenės atmatomis, kuriuos, 
be abejo, dar labiau siutino, tempdama į teismus. O dabar, ro- 
dos, turi reikalą su žmogum, kurį galima laikyti nusikaltėliu, nors 

ir daug išmoningesniu, nei jos pažinotieji. Bet negi tikrai manai, 
kad negali būti visiškai jokio ryšio? 

Rikis tylėjo, pravėręs burną atsakymui. Nuo tokios minties jį 
krėtė šaltis. 

— Ražinis neminėjo... 

— Aš tik klausiu, - atsakė daktaras Liuisas, mostelėdamas ran- 
ka. - Pagalvok. 

Rikis susimąstė, atmintis ėmė greitai suktis. Abu vyrus gaubė 
tyla. Rikis ėmė prisiminti save jaunystėje. Atrodė, staiga jo vi- 
duje skilo granito plyta. Save jis matė daug jaunesnį, kupiną jė- 
gų. Regėjo tą laikotarpį, kai pasaulis vėrėsi prieš jį. Anas gyve- 
nimas mažai kuo panėšėjo ir mažai ką turėjo bendra su jo da- 
bartiniu būviu. Tas neatitikimas, toks paneigtas ir užmirštas, jį 
baugino. 

Daktaras Liuisas tikriausiai visa tai perskaitė Rikio veide, nes 
tarė: 

— Pakalbėkim, kas buvai prieš daugiau kaip dvidešimt metų. 
Bet ne tą Rikį Starksą, kurio laukė gyvenimas, karjera ir vedy- 
bos. O tą, kurį kankino abejonės. 

Rikis norėjo skubiai atsakyti, greitu rankos mostu nuginti min- 
tį, bet įsitempęs stabtelėjo. Pasinėrė gilyn į atmintį, prisiminė 
neryžtingumą ir nerimą, pirmąją dieną, kai atėjo į daktaro Liui- 
so kabinetą aukštutiniame Ystsaide. Žvilgtelėjo į priešais sėdin- 
tį senį, rodos, tyrinėjantį kiekvieną Rikio kryptelėjimą ir krūp- 
telėjimą, ir pamanė, kad šis labai suseno, tada susimąstė, ar jis 
pats irgi. Psichologinių skausmų, prieš tiek metų atvedusių pas 
psichoanalitiką, atgaivinimas buvo šiek tiek panašus į vaiduok- 
liškus skausmus, kuriuos jaučia amputuotieji: kojos nebėra, o 
maudulys tebekyla iš chirurginės tuštumos, tuo pat metu tikras 
1r ne. Rikis susimąstė: kas aš tada buvau? 

Bet atsakė atsargiai: 

— Man atrodo, kad buvo dvejopos abejonės, dvejopas neri- 
mas, dvejopos baimės, ir bet kurios jų galėjo mane suluošinti. Iš 

visų tų jausmų pirmieji buvo dėl manęs paties. Jie kilo iš perne- 
lyg gundančios motinos, reiklaus ir šalto tėvo, kuris mirė jau- 
nas, ir iš vaikystės, pripildytos laimėjimų vietoj švelnumo. Aš 
buvau šeimos pagrandukas, bet, užuot augintas kaip brangus kū- 
dikėlis, gavau atitikti neįmanomus reikalavimus. Bent jau taip 
reikėtų sakyti, labai supaprastinant. Šitai mudu tyrinėjome, kai 
gydžiausi pas jus. Bet šių neurozių perteklius darė įtaką mano 
santykiams su pacientais. Tuo metu, kai gydžiausi pats, pacien- 
tus priiminėjau trijose vietose: ambulatorinėje klinikoje Kolum- 
bijos presbiterijonų ligoninėje ir trumpai dirbau su sunkiais li- 
goniais Belvju... 

— Taip, - linktelėjo daktaras Liuisas. — Klinikiniame tyrime. 
Kiek pamenu, tau nelabai patiko tikri dvasios ligoniai... 

— Taip. Teisingai. Dalini psichotropinius vaistus ir stengiesi, 
kad žmonės nežalotų savęs ar kitų. - Rikiui atrodė, kad daktaro 
Liuiso pasakyme slypėjo klaustukas, masalas, ant kurio jis ne- 
užkibo. — ...O tada per tuos metus dar turėjau maždaug dvylika 
ar aštuoniolika pacientų, kurie pas mane gydėsi ir taip tapo pir- 
maisiais mano analizuojamais žmonėmis. Apie tuos atvejus ir 
girdėjot, kai gydžiausi pas jus. 

— Taip. Taip. Su tokiais skaičiais sutikčiau. Ar neturėjai anali- 
zės vadovo, pono, kuris žiūrėtų, kaip tau sekasi su tais pacien- 
tais? 

— Turėjau. Daktarą Martiną Kaplaną. Bet jis... 

- Jis mirė, - pertraukė senasis analitikas. - Pažinojau jį. Šir- 
dies smūgis. Baisiai gaila. 

Rikis buvo bepasakojąs toliau, bet suprato, kad daktaro Liuiso 
balse pasigirdo keista nekantrumo gaidelė. Ją įsidėmėjęs, tęsė: 

— Niekaip negaliu susieti vardų ir veidų. 

- Jie užblokuoti? 

— Taip. Turėčiau puikiausiai prisiminti, bet vis tiek vis matau, 
kaip negaliu susieti vardų ir veidų. Atsimenu veidą, priežastį, 
dėl ko žmogus atėjo, bet nepamenu vardo. Arba atvirkščiai. 

— Kaip manai, kodėl? 

Rikis pagalvojęs atsakė: 

— Dėl streso. Labai paprasta. Išgyvenant tokią įtampą, kaip aš 
dabar, nebeįmanoma atsiminti paprastų dalykų. Visa atmintis 
susinarplioja ir susivelia. 

Senasis analitikas ir vėl linktelėjo. 

— Nemanai, kad Ražinis tą žino? Nemanai, kad jis pasikaus- 
tęs streso psichologijoje? Galbūt tam tikra prasme netgi daug 
labiau nei tu, gydytojas. Ar to neužtenka, kad daug pasakytum 
apie tai, kas jis toks"? 

— Žmogus, kuris žino, kaip žmonės reaguoja į spaudimą ir 
nerimą. 

— Aišku. Kareivis? Policininkas? Teisininkas? Verslininkas? 

— Arba psichologas. 

— Taip. Kas nors iš mūsų profesijos. 

— Bet daktaras niekada... 

— Niekada nesakyk niekada. 

Rikis atsilošė, lyg gavęs į veidą. 

— Aš nepakankamai smulkiai nupasakojau, — tarė jis. — Iš- 
braukim žmones iš Belvju, nes, akivaizdu, jų negalia buvo per 
sunki, kad galėtų kam nors įdiegti šį blogi. Lieka mano privatūs 
pacientai ir žmonės klinikoje. 

— Tuomet pradėkim nuo klinikos. 

Rikis valandžiukę užsimerkė, lyg nuo to lengviau prisimintų 
praeitį. Kolumbijos presbiterijonų ligoninės ambulatorinė klini- 
ka - mažučių kabinetų labirintas pirmame milžiniškos ligoninės 
aukšte, netoli greitosios pagalbos įėjimo. Dauguma pacientų at- 
vykdavo iš Harlemo arba pietų Bronkso. Dažniausiai jie būdavo 
vargšai, gyvenimo skriaudžiami darbininkai, visokių spalvų ir at- 
spalvių, įvairių padėčių. Visiems šiems žmonėms psichikos ligos 
ir neurozės atrodė keistos, svetimos ir tolimos. Jie gyveno psi- 
chinės sveikatos niekieno žemėje, tarp vidurinės klasės ir bena- 
mių. Jų vargai buvo tikri: Rikis matė kvaišalus, seksualinį išnau- 

dojimą, fizinį smurtą. Jis matė begalę motinų, paliktų vyro, su 
šalto žvilgsnio kietaširdžiais vaikais, kurių ateityje geriausiu at- 
veju laukė gatvės gaujos. Šioje nevilties apimtų varguolių minio- 
je, Rikis žinojo, buvo nemažai tokių, kurie vėliau tapo stambiais 
nusikaltėliais. Narkotikų prekeiviais, suteneriais, plėšikais ir Žu- 
dikais. Jis atsiminė, kad kai kurie į kliniką ateinantys pacientai 
tarsi silpną kvapą aplink save skleidė žiaurumo pojūtį. Tai buvo 
motinos ir tėvai, stropiai talkininkaujantys kuriant naują miesto 
nusikaltėlių psichopatų kartą. Bet jis taip pat Žinojo, kad tie be- 
širdžiai žmonės savo pyktį galėjo nukreipti į saviškius. Jei ir už- 
puldavo ką nors iš kito ekonominio sluoksnio, tai tik atsitikti- 
nai, neplanavus iš anksto. Verslininką su ,„Mersedesu“, sugedu- 
siu Bronkso greitkelio sankryžoje pakeliui namo į Darieną, po 
viršvalandžių darbo kabinete miesto centre, pasiturintį švedą tu- 
istą, įsėdusį į netinkamą metro traukinį netinkamą valandą ne- 
tinkama kryptimi. 

Jis pamanė: mačiau daug blogio, bet pasitraukiau nuo jo. 

— Nežinau, - galiausiai atsakė Rikis. - Klinikoje visi buvo var- 
guoliai. Žmonės visuomenės paribyje. Manyčiau, kad mano ieš- 
komas Žmogus buvo tarp pirmųjų mano analizuotųjų pacientų. 
O ne šitų. Juk Ražinis man jau pranešė, kad ten buvo jo motina. 
Bet tuomet dar buvo mergautinė pavarde. „Panelė“, sakė jis. 

— Įdomu, - tarė daktaras Liuisas. Jo akys, Rikiui kalbant, 
smalsiai blykčiojo. - Suprantu, kodėl taip galvoji. Ir manau, kad 
svarbu apriboti tyrimą. Taigi kelios iš visų tų pacientų buvo ne- 
tekėjusios moterys? 

Rikis giliai susimąstė, mintyse regėdamas keletą veidų. 

— Septynios, — atsakė jis. 

Daktaras Liuisas pagalvojo. 

— Septynios. Gerai. O dabar atėjo laikas pulti į nežinią, tiesa, 
Riki? Pirmą kartą rimtai turėsi spręsti. 

— Nelabai jus suprantu. 

Daktaras Liuisas silpnai šyptelėjo. 

— Iki šiol, Riki, man rodos, tiesiog elgeisi pagal siaubingas ap- 
linkybes, į kurias įkliuvai. Tiek daug liepsnų, kurias reikia užmin- 
ti ir užgesinti. Tavo pinigai. Tavo profesinė reputacija. Tavo da- 
bartiniai pacientai. Tavo karjera. Tavo giminės. Iš visos šitos pai- 
niavos tesugebėjai sukurpti vieną klausimą savo kankintojui ir ga- 
vai kryptį: moteris sukūrė vaiką, kuris išaugo į psichopatą, norin- 
tį, kad tu nusižudytum. Bet štai kur nežinia: ar tau pasakė tiesą? 

Rikis nurijo seiles. 

— Man tenka tuo tikėti. 

— Ar tuo tikėti nepavojinga? 

— Aišku, pavojinga, - pyktelėjęs atsakė Rikis. - Bet ką dar 
galėčiau daryti? Jei manysiu, kad Ražinis mane veda visiškai 
klaidinga kryptimi, tada išvis neturėsiu jokio šanso, tiesa? 

— O nepagalvojai, kad galbūt to šanso tau niekas ir neketina 
duoti? 

Pasakyta buvo taip tiesmukai ir siaubingai, kad jis ant spran- 
do pajuto prakaitą. 

— Tada reikėtų tiesiog nusižudyti. 

— Turbūt taip. Arba nedaryti nieko, tiesiog gyventi toliau ir 
pažiūrėti, kas atsitiks kažkam kitam. Galbūt viskas tik blefas. 
Galbūt neatsitiks nieko. Galbūt tavo pacientas Cimermanas iš 
tikrųjų nušoko po traukiniu —- nesėkmingą akimirką tau ir pa- 
lankią Ražiniui. Galbūt, galbūt, galbūt. Galbūt toks ir yra žaidi- 
mas: tu neturi šansų. Aš tik garsiai svarstau, Riki. 

— Negaliu nė įsileisti tokios galimybės, - atsakė Rikis. 

— Įdomus psichoanalitiko atsakymas, - striukai atkirto dak- 
taras Liuisas. - Negali įsileisti. Prieštarauja viskam, kuo mes 
tikim. 

— Na, juk neturiu laiko, tiesa? 

— Laikas tamprus. Galbūt turi. Galbūt ne. 

Rikis neramiai pasimuistė. Jo veidas išraudo. Jautėsi kaip pa- 
auglys suaugusio Žmogaus mintimis ir jausmais, bet tebelaiko- 
mas vaiku. 

Daktaras Liuisas ranka patrynė smakrą ir mąstė toliau. 

— Aš tikrai manau, kad tavo kankintojas - šioks toks psicho- 
logas, - kalbėjo kuo ramiausiai, lyg šnekėtų apie orą. - Ar kokios 
panašios profesijos. 

— Turbūt sutikčiau, - atsakė Rikis, - bet jūs manot... 

- Žaidimas, anot Ražinio, panašus į seansą ant kušetės. Jis 
tik trunka ilgiau negu penkiasdešimt minučių. Kiekvieną psicho- 
analitiko darbo valandą tenka rūšiuoti svaiginamą tiesos ir pra- 
manų virtinę. 

— Turiu darbuotis su tuo, ką gaunu. 

— Juk visuomet taip. Bet dažnai mūsų darbas yra įžvelgti, ko 
pacientas nesako. 

— Tikra tiesa. 

— Taigi... 

— Galbūt viskas melas. Sužinosiu po savaitės. Prieš pat nusižu- 
dydamas arba įdėdamas į Times kitą skelbimą. Viena arba kita. 

— Įdomi mintis, — rodėsi, senasis daktaras užsisvajojo. — Jis 
galėtų pasiekti to paties, bet niekada nebūtų susektas policijos 
ar kitos įstaigos vien todėl, kad meluotų. Niekas neišsiaiškintų, 
ar ne? O tu mirtum arba žlugtum. Velniška. Ir drauge žavinga 
tam tikra prasme. 

— Man rodos, šitos spėlionės nepadės, - tarė Rikis. - Septynios 
gydytos moterys, iš kurių viena tapo pabaisos motina. Kuri? 

— Nagi, prisimink jas, - atsakė daktaras Liuisas, švelniai mos- 
telėdamas ranka į lauką ir naktį, rodės, kietai juodu susupusią, 
lyg iš tamsos mėgintų iškviesti Rikio prisiminimus į apšviestą 
kambarį. 


Penkioliktas skyrius 


Septynios moterys. 

Iš tų septynių, kurios tada atėjo pas jį gydytis, dvi buvo ištekė- 
jusios, trys susižadėjusios arba nuolat draugaujančios su vaiki- 
nais, Oo dvi seksualiai sutrikusios. Jų amžius buvo tarp dvidešim- 
ties ar trisdešimties su trupučiu. Visos buvo vadinamosios „karje- 
ros moterys“, nes dirbo brokerėmis, sekretorėmis, teisininkėmis 
ar sukosi versle. Dar buvo redaktorė ir koledžo dėstytoja. Susi- 
kaupęs Rikis pradėjo prisiminti neurozių verpetą, kiekvieną jų 
atvedusi pas jį. Atmintyje iškilus toms ligoms, iškilo ir gydymai. 

Pamažu prisiminė balsus, kabinete išsakytus žodžius. Ypatin- 
gos akimirkos, lūžiai, suvokimai atgal į jo sąmonę veržėsi, ragi- 
nami paprastų, tiesmukų klausimų, užduodamų senojo daktaro 
lyg varno, nutūpusio ant krėslo krašto. Du gydytojus apgaubė 
naktis, užgoždama viską, išskyrus kambarėlį ir Rikio Starkso 
prisiminimus. Jis nežinojo, kiek laiko praėjo, bet suprato, kad 
jau vėlu. Rikis staiga nutilo kone vidury žodžio ir pažvelgė į 
priešais sėdintį žmogų. Daktaro Liuiso akys švytėjo nežemiška 
energija, kurstoma, manė Rikis, iš dalies juodos kavos, bet dar 
labiau - atminties verpeto, o galbūt kažko kito, kokio nors slap- 
to smalsumo šaltinio. 

Rikis pajuto ant kaklo drėgną prakaitą. Nusprendė, kad tai 
dėl tvankaus oro, kuris sruvo pro pravirus langus, žadėdamas 
gaivinantį lietutį, bet netesėdamas. 

— Jos ten nėra, tiesa, Riki? - staiga paklausė daktaras Liuisas. 

— Šitas moteris aš gydžiau, - atsakė jis. 

— Ir visoms daugiau ar mažiau pagerėjo. Sprendžiu iš tavo 
pasakojimo ir to, ką atsimenu iš tavo kalbų per mudviejų sean- 
sus. Ir lažinuosi, kad visos tebegyvena daugmaž visaverčius gy- 
venimus. Dar pridurčiau, kad tokias smulkmenas būtų galima 
atskleisti truputį pašnipinėjus. 

— Bet ką... 

— Ir tu visas atsimeni. Smulkiai ir tiksliai. Va čia ir glūdi trū- 
kumas, tiesa? Nes moteris, kurios ieškai atmintyje, neišskirtinė. 
Atkirsta nuo tavo prisiminimų ir prarasta. 

Rikis pradėjo lementi atsakymą, bet nutilo, nes šio teiginio 
tiesa jam buvo akivaizdi. 

— Negi neatsimeni nė vienos nesėkmės, Riki? Juk ten ir glū- 
dės ryšys su Ražiniu. Ne pasisekimuose. 

— Manyčiau, padėjau visoms toms moterims ištverti rūpes- 
čius, kurie jas tada slėgė. Neatsimenu nė vienos, kuri būtų išėju- 
si sutrikusi. 

— Ak, Riki, užuodžiu puikybę. Labiau pasistenk. Ką ponas R. 
tau pasakė savo užuomina? 

Rikį pribloškė, kad senasis analitikas pavartojo tą patį sutrum- 
pinimą, kurį mėgo Vergilija. Jis skubiai pamėgino prisiminti, ar 
per vakarą bent sykį pats pasakė „ponas R.“, bet nė vieno tokio 
karto neatsiminė. Tik staiga tuo suabejojo. Pamanė, kad gal ir 
pasakė. Lyg priešpriešiai vėjai jo viduje siautė neryžtingumas, 
nepasitikėjimas, abejonė. Jis pasijuto blaškomas, svaigo galva, 
stebėjosi, kur taip įtartinai prapuolė jo sugebėjimas atsiminti pa- 
prastą smulkmeną. Jis pasimuistė krėsle, tikėdamasis, kad jo vi- 
dinis išgąstis neatsispindi veide ar laikysenoje. 

— Jis pasakė, - šaltai pratarė Rikis, - kad mano ieškoma mo- 
teris mirusi. Ir kad aš jai pažadėjau kažką, ko negalėjau tesėti. 

— Na, tai pagalvok apie tą antrąją dalį. Ar buvo moterų, ku- 
rias tuo laikotarpiu atsisakei gydyti? Galbūt jos atėjo tik į kokį 

tuziną seansų, o paskui nutraukė gydymą? Tu vis nori tyrinėti 
moteris, kurias gydei privačios praktikos pradžioje. O galbūt 
kažkas 1š klinikos, kur dirbai? 

— Labai tikėtina, bet kaipgi man... 

— Tie kiti pacientai tau rodėsi prastesni, ar ne? Ne tokie tur- 
tingi? Ne tiek daug pasiekę? Ne taip gerai išsilavinę? Turbūt dėl 
to jie taip tvirtai ir neįsirašė į jaunojo daktaro Starkso radaro 
ekraną. 

Rikis nurijo atsakymą, nes senojo gydytojo žodžiuose girdėjo 
ir tiesą, 1r išankstinę nuostatą. 

— Juk kai pacientas įeina pro duris ir ima kalbėti, ar tai ne tas 
pats, kaip kažką jam žadėti? Nuimti jų naštą. Tu, kaip analiti- 
kas, argi tuo metu nejįsipareigoji? Ir drauge nežadi? Tu viliesi 
pagerėjimo, prisitaikymo, kančios palengvėjimo kaip bet kuris 
kitas daktaras. 

— Žinoma, bet... 

— Kas atėjo, o paskui nebevaikščiojo? 

— Nežinau... 

— Kas atėjo į penkiolika seansų, Riki? - senojo analitiko bal- 
sas staiga pasidarė reiklus ir nuožmus. 

— Penkiolika? Kodėl penkiolika? 

— Kiek dienų Ražinis tau davė, kad atspėtum, kas jis? 

— Penkiolika. 

— Dvi savaitės ir dar diena. Neįprastas ir senoviškas laiko ma- 
tavimo būdas. Manyčiau, galėjai labiau atkreipti dėmesį į tą skai- 
čių, nes jame glūdi ryšys. Ir ko jis iš tavęs nori? 

— Kad nusižudyčiau. 

— Taigi, Riki, kas atėjo pas tave į penkiolika seansų, o paskui 
nusižudė? 

Rikis nerimo, muistėsi krėsle, staiga jam ėmė mausti galvą. 
Turėjau suprasti, manė jis sau. Turėjau suprasti, nes taip aki- 
vaizdu. 

— Nežinau, - vėl pralemeno jis. 

— Žinai, - pyktelėjęs atkirto senasis analitikas. - Tik nenori 
žinoti. Skirtumas nemažas. 

Tada daktaras Liuisas atsistojo. 

— Jau vėlu, o aš nusivyliau. Tau paruoštas svečių kambarys. 
Laiptais aukštyn ir į dešinę. Man šįvakar dar reikia sutvarkyti 
kelis nereikšmingus reikaliukus. Galbūt rytą, kai būsi nuodugniau 
viską apmąstęs, galėsim išties pasistūmėti. 

— Man, rodos, dar reikia pagalbos, - silpnai pratarė Rikis. 

— Aš tau padėjau, - atsakė daktaras Liuisas. Jis parodė ranka 
į laiptinę. 


Kambarys buvo švarus, tvarkingas, netgi truputį per daug, kaip 
viešbučio numeris, ir Rikis išsyk pamanė, kad čia nedažnai gyve- 
nama. Koridoriaus gale panašus buvo ir vonios kambarys. Niekur 
nebuvo galima ko nors įžiūrėti apie daktarą Liuisą ar jo gyveni- 
mą. Vonios spintelėje nebuvo vaistų buteliukų, prie lovos - žur- 
nalų šūsnies, nei knygų lentynos, nei šeimos nuotraukų ant sienų. 
Rikis nusirengė iki apatinių ir griuvo į lovą, kai vos žvilgtelėjęs į 
laikrodį pamatė, kad jau gerokai po vidurnakčio. Jis buvo išsekęs 
ir norėjo išsimiegoti, bet nesijautė saugiai, o galva ūžė, todėl iš 
pradžių užmigti nesisekė. Kaimo garsai — svirplių čirpimas ir 
retkarčiais į lango stiklą stuktelintys naktiniai drugiai ar jonva- 
baliai - buvo dvigubai triukšmingesni nei miesto. Gulėdamas pa- 
tamsyje, jis pamažu ėmė klausytis tolimo, pro tuos garsus sklin- 
dančio daktaro Liuiso balso. Rikis susikaupė ir po valandžiukės 
suprato, kad senasis analitikas kažko pyksta. Jo balsas, ištisas po- 
kalbio su Rikiu valandas buvęs lygus ir ramus, dabar buvo pakel- 
tas ir pagreitėjęs. Iš kitų garsų Rikis stengėsi išskirti žodžius, bet 
nepavyko. Paskui aiškiai išgirdo, kad telefono ragelį trenkte tren- 
kė į vietą. Po kelių sekundžių pasigirdo daktaro žingsniai laiptinė- 
je ir skubiai atveriamos ir užveriamos durys. 

Jis jėga laikė akis atmerktas patamsyje. Penkiolika seansų ir 
mirtis, svarstė jis. Kas ji? 

Rikis nepajuto, kada užmigo, bet atsibudo, kai ryškūs saulės 
spinduliai, prasiskverbę pro langą, ėmė spiginti jam į veidą. Va- 
saros rytas galėjo pasirodyti tiesiog nuostabus, bet Rikį slėgė 
prisiminimai ir nusivylimas. Jis tikėjosi, kad senasis analitikas 
galės jį atvesti tiesiai prie vardo, o dabar jautėsi toks pat pakly- 
dęs prisiminimų jūroje kaip ir prieš tai. Šis nesėkmės jausmas 
smilkiniuose tvinksėjo lyg pagirios. Jis užsitempė kelnes, apsi- 
avė batus, apsivilko marškinius, pasičiupo švarką. Apsišlakstęs 
veidą vandeniu ir pirštais persibraukęs plaukus, kad bent kiek 
padoriau atrodytų, nulipo laiptais žemyn. Jis ryžtingai žingsnia- 
vo, nusprendęs susitelkti vien į paslaptingosios Ražinio motinos 
vardą. Jo ryžtą stiprino nuojauta, kad daktaras Liuisas teisingai 
įžvelgė ryšį tarp dienų ir seansų skaičiaus. Nežinomos liko, su- 
vokė Rikis, tik aplinkybės, kuriomis susitiko tą moterį. Jis pri- 
pažino sau, kad tikrai per greitai ir pernelyg išpuikėliškai atme- 
tė ne tokias pasiturinčias moteris, kurias gydė psichiatrijos kli- 
nikoje, verčiau imdamasis tirti savo pirmąsias analizės pacien- 
tes. Manė, kad tą moterį sutiko tuo metu, kai ir pats turėjo apsi- 
spręsti: dėl karjeros, dėl tapimo analitiku, dėl meilės ir vedybų. 
Tuo metu jis žvelgė tiesiai į priekį ir padarė klaidą pasaulyje, 
kurį norėjo nutrinti. 

Štai kodėl jo atmintis taip užsikirto, suvokė. Jis ėmė sparčiau 
lipti laiptais, nusprendęs, kad tuos prisiminimus gali pulti lyg 
kokią užtvanką per Antrąjį pasaulinį karą, tiesiog sukelti nu- 
gramzdintos istorijos į betoną pakankamai galingą sprogimą ir 
prasiveržti pro jį. Jis buvo tikras, kad, padedant daktarui Liui- 
sui, jam šis puolimas pavyks. 

Kaimiška saulutė ir šiluma, užliejusi namą, rodės, sklaidė vi- 
sas abejones ir klausimus dėl senojo analitiko. Ryto šviesoje 1š- 
nyko visos bauginančios jų ankstesniojo pokalbio nuotrupos. Ri- 
kis kyštelėjo galvą į darbo kabinetą, ieškodamas namų šeiminin- 
ko, bet kambarys buvo tuščias. Senojo namo pagrindiniu kori- 
doriumi jis patraukė į virtuvę, nes iš ten užuodė kavą. 

Daktaro Liuiso ten nebuvo. 

Rikis pamėgino garsiai šūktelėti, bet jam niekas neatsakė. Jis 
pažiūrėjo į kavos aparatą ir pamatė ant jo šylantį kavinuką švie- 
žios kavos, o šalia pastatytą vieną puodelį jam. Greta buvo nu- 
mestas sulankstytas popieriaus lapelis, ant išorės pieštuku buvo 
užrašytas jo vardas. Rikis įsipylė kavos ir gurkšnodamas aitrų 
karštą viralą išlankstė raštelį. Ten buvo parašyta: 


Riki, 
man netikėtai prireikė išvykti, ir tikriausiai nebegrįšiu per tą 
laiką, kurį tu turi. Manyčiau, kad tau reikia patyrinėti tą sritį, 
kurioje liko minėtas žmogus, o ne tą, į kurią įžengei. Taip pat 
mąstau, ar, laimėjęs žaidimą, nepraloši, arba atvirkščiai, ar 
neišloši pralaimėjęs. Gerai apgalvok, ką rinktis. 
Prašyčiau daugiau niekada manes neieškoti jokiu reikalu ir 
jokiu tikslu. 
Nuoširdžiai, 

Dr. M. Liuisas 


Jis staiga atšoko, lyg būtų gavęs per veidą. 

Kava, rodės, nuplikė jam liežuvį ir gerklę. Jis išraudo, aki- 
mirksniu užliejo sumišimas ir pyktis. Rikis triskart perskaitė žo- 
džius lapelyje, bet kaskart jie darėsi vis miglotesni ir tolimesni, 
užuot aiškėję. Galiausiai suglamžė popieriuką ir susikišo jį į ki- 
šenę. Iyčia priėjęs prie kriauklės, pamatė, kad vakarykščiai in- 
dai išplauti ir tvarkingai sukrauti ant jos krašto. Jis išpylė kavą į 
baltą porcelianinę kriauklę ir stebėjo, kaip rudas skystis nuteka 
į vamzdį. Išplovė puodelį ir padėjo į šalį. Valandžiukę laikėsi 
įsitveręs kriauklės kraštų, mėgindamas atgauti pusiausvyrą. Tą 
akimirką išgirdo žvyro keliuku atvažiuojant mašiną. 

Iš pradžių pamanė, kad daktaras Liuisas grįžo pasiaiškinti, 
todėl kone nubėgo prie laukujų durų. Bet tai, ką išvydo, jį nuste- 
bino. 

Į kiemą įsuko tas pats taksistas, kuris jį vakar atvežė iš Rain- 
beko stoties. Vairuotojas jam pamojo ir, sustabdęs mašiną, nu- 
leido langelį. 

— Ei, daktarėli, kaip laikaisi? Žiūrėk, jei nori spėti į traukinį, 
verčiau jau judam. 

Rikis nežinojo, ką daryti. Jis atsigręžė atgal į namą, manyda- 
mas, kad reikia ką nors padaryti, palikti raštelį, su kuo nors pasi- 
kalbėti, bet kiek matė, namas buvo tuščias. Žvilgtelėjęs į buvusias 
arklides, pastebėjo, kad nebėra ir daktaro Liuiso mašinos. 

— Rimtai, daktare, laiko mažai, o kitas traukinys tik vėlai po 
pietų. Jei nespėsi į šitą, gausi sėdinėti visą dieną. Šok, reikia 
dumti. 

— Kaip susipratai manęs atvažiuoti? — paklausė Rikis. — Aš 
neskambinau... 

— Na, tai paskambino kažkas kitas. Galbūt tas bičas, kur čia 
gyvena. Į pranešimų gaviklį atėjo Žinutė —- skubėk čia, čiupk dak- 
tarą Starksą ir pasistenk spėti į traukinį penkiolika po devynių. 
Taigi spaudžiau kiek galėdamas ir va, atvažiavau, bet jeigu grei- 
tai nešoksi į vidų, nespėsi į traukinį, ir patikėk manim, daktarėli, 
nebus tau čia ką veikti visą dieną. 

Rikis dar akimirką dvejojo, tada čiupo durų rankenėlę ir įsi- 
rangė ant galinės sėdynės. Akimirksnį jį nudiegė kaltė, kad pa- 
lieka namą visiškai neužrakintą, bet ją nuvijo, mintyse viską pa- 
siuntęs velniop. 

— Nagi, - pasakė, - važiuojam. 

Vairuotojas sparčiai padidino greitį, sukeldamas akmenukų, 
žvyro ir dulkių debesėlį. 

Po kelių minučių taksi jau buvo prie sankryžos, kur įvažiavi- 
mas į Kingstono-Rainklifo tiltą per Hadsoną kertasi su Upės 
keliu. Kelio viduryje stovėjo Niujorko valstijos patrulis ir stab- 
dė eismą vingiuotu kaimo plentu. Patrulis - jaunas vyrukas su 
Meškino Sokio kepure ir pilku apsiaustu, įprasta plienine visko 
mačiusiojo išraiška, nederančia prie jo jaunystės — išsyk ėmė 

moti taksi sukti į kairę. Vairuotojas nuleido langelį ir šūktelėjo 
patruliui: 

— Ei, pareigūne! Pravažiuoti negalima? Skubam į traukinį! 

Patrulis papurtė galvą. 

— Niekaip. Maždaug už pusmylio kelias uždarytas, kol gelbė- 
tojai ir tvarkytojai baigs darbą. Teks važiuoti aplink. Jei pasku- 
bėsit, spėsit. 

— Kas nutiko? - nuo galinės sėdynės paklausė Rikis. Vairuo- 
tojas gūžtelėjo pečiais. 

— Ei, patruli! - šūktelėjo taksistas, - kas nutiko? 

Patrulis papurtė galvą. 

— Kažkoks senukas kamštyje nepataikė ties posūkiu. Apsika- 
bino medį. Galbūt nualpo nuo širdies smūgio. 

— Mirė? - paklausė taksistas. 

Patrulis papurtė galvą rodydamas, kad tiksliai nežino. 

— Ten gelbėtojai. Išsikvietė techniką jam ištraukti iš lūženų. 

Rikis įsitempęs kilstelėjo iš savo vietos. 

— Kokia mašina? - paklausė jis. Tada pasilenkęs šūktelėjo pro 
vairuotojo langą: - Kokia mašina? 

— Sena mėlyna „Volvo“, - atsakė patrulis ir pamojo taksistui 
važiuoti į kairę. Vairuotojas pajudėjo. 

— Velnias, - pratarė, — teks varyt aplinkui. Į traukinį tik vos 
vos spėsim. 

Rikis nerimo. 

— Man reikia pamatyti! - sakė jis. - Mašina... 

— Jei stabčiosim Žioplinėti, nespėsim į traukinį. 

— Bet mašina daktaro Liuiso... 

— Manai, ten tavo bičiulis? —- paklausė vairuotojas, važiuoda- 
mas tolyn nuo nelaimės vietos, kuri kankinamai nyko Rikiui iš 
akių. 

— Jis vairavo seną mėlyną „Volvo“... 

— Eik sau, tokių mašinų čia daugybė. 

— Ne, negali... 

— Farai vis tiek tavęs ten neleis. O jei ir leistų, kuo galėsi padėti"? 

Rikis nežinojo, ką atsakyti. Jis susmuko sėdynėje lyg prilup- 
tas. Taksistas linktelėjo, dumdamas taip, kad važiuoklė tarškė- 
j0, o variklis gaudė. 

— Kai grįši į miestą, paskambink Rainbeko valstijos patru- 
liams. Jie žinos visas smulkmenas. Paskambink į ligoninės pri- 
imamąjį, ten tau viską pasakys. Arba galim dabar ten nuvažiuo- 
ti, nors nepatariu. Teks tiesiog sėdėti ir laukti priimamojo dak- 
tarų, galbūt koronerio ar įvykį tiriančio policininko ir vis tiek 
žinosi ne ką daugiau negu dabar. Negi neturi svarbių reikalų? 

— Turiu, - atsakė Rikis, nors ir nebuvo dėl to tikras. 

— Tas bičas mašinoj - geras draugas? 

— Ne, - atsakė Rikis. - Išvis ne draugas. Tik pažįstamas. Ma- 
niau, kad pažįstamas. 

— Na va, - tarė vairuotojas, - pats matai. Berods į stotį spėsim 
laiku. 

Jis vėl padidino greitį ir movė per geltoną šviesą, prieš pat 
įsijungiant raudonai, mažumėlę susijuokė, ir jiedu nudūmė to- 
liau. Rikis atsilošė į sėdynę, tik sykį atsigręžęs žvilgtelėjo pro 
galinį langą, kur kankinamai nematoma slypėjo nelaimės vieta ir 
jos auka. Jis stengėsi įžiūrėti mirgančias šviesas ir išgirsti sire- 
nas, bet nepavyko. 


Į traukinį jis įsėdo, likus porai minučių iki išvykimo. Dėl skubos 
neturėjo kada apmąstyti, kas nutiko besilankant pas senąjį ana- 
litiką. Jis lyg paklaikęs skuodė per tuščią stotį, aidėjo jo batų 
kaukšėjimas, o tuomet, grumėdamas pneumatiniais stabdžiais, 
traukinys privažiavo prie platformos. Kaip ir važiuojant į šiau- 
rę, vidury savaitės, vidury ryto valandų traukinio atgal į Niujor- 
ko miestą laukė tik saujelė Žmonių. Pora verslininkų, kalbančių 
mobiliaisiais telefonais, trys moterys, matyt, keliaujančios apsi- 
pirkti, pulkelis džinsuotų paauglių — ir viskas. Stiprėjanti vasa- 
ros kaitra, rodės, liepė žingsniuoti neskubant, 0 jam tai buvo 

visiškai svetima. Rikiui diena atrodė nederamai skubota ir, ma- 
tyt, įprastai viskas atrodys tik grįžus į miestą. 

Vagonas buvo beveik tuščias, tik kai kur kėdžių eilėse sėdėjo 
keli žmonės. Jis nuėjo į galą ir susigūžė kamputyje. Tuoj pat 
nusigręžė ir skruostu prisispaudė prie lango, spoksodamas į pro 
šalį plaukiančias vietas. Vėl įsitaisė toje pusėje, kur matėsi Had- 
sono upė. 

Rikis jautėsi kaip plūduras, nukirstas nuo virvės - anksčiau 
buvęs tvirtas ir aiškus slenksčių ir pavojingų srovių žymeklis, 
dabar paklydęs ir betikslis. Jis tiksliai nežinojo, ką manyti apie 
kelionę pas daktarą Liuisą. Tikėjo padaręs pažangą, bet nelabai 
nutuokė kokią. Nesijautė arčiau persilaužimo ir ryšio tarp savęs 
ir savo persekiotojo negu tada, kai keliavo upe aukštyn. Bet ge- 
riau pagalvojęs suprato, kad tai netiesa. Paaiškėjo, kad proble- 
ma glūdi kažkokioje proto užkardoje tarp jo ir reikiamo prisi- 
minimo. Reikiama pacientė, tinkamas ryšys buvo nepasiekiami, 
kad ir kaip jis stengėsi. 

Dėl vieno dalyko abejonių nekilo: visa, ko jis savo gyvenime 
pasiekė, buvo nesvarbu. 

Rikio klaida, sukėlusi Ražinio pyktį, slypėjo jo pirmuosiuose 
žingsniuose į psichiatrijos ir psichoanalizės pasaulį. Ji įvyko tą 
pat akimirką, kai jis nusigręžė nuo sunkaus ir gniuždančio dar- 
bo su varguoliais ir pasuko į įdomesnį darbą su protingais ir 
turtingais. Neurotiškais turtuoliais, kaip savo klientus pravar- 
džiavo vienas jo pažįstamas daktaras. Susirūpinę laimingieji. 

"Ioks pastebėjimas jį siutino. Jaunystėje žmonės klysta. Neiš- 
vengiamai, nepriklausomai nuo profesijos. Dabar jis nebe jau- 
nas ir tos pačios klaidos nebepadarytų, kad ir kokia ji. Pykdė 
mintis, kad turi atsakyti už kažką, ką padarė daugiau kaip prieš 
dvidešimt metų, už pasirinkimą, kuris niekuo nesiskyrė nuo dau- 
gybės kitų gydytojų pasirinkimų tokiomis pat aplinkybėmis. Tai 
atrodė nesąžininga ir nežmogiška. Jei Rikis nebūtų toks suglu- 
męs nuo visko, kas vyko, jis būtų suvokęs, kad visas jo darbas 

daugiau ar mažiau paremtas prielaida, jog laikas tik gilina psi- 
chikos skaudulius. Jis juos pakreipia kita vaga, bet niekada 
neišgydo. 

Už traukinio lango pro šalį tekėjo upė. Jis nežinojo, ko toliau 
griebtis, bet dėl vieno dalyko buvo tikras: norėjo grįžti į savo 
butą. Norėjo bent akimirką būti ten, kur saugu. 

Rikis visą kelią lyg apimtas transo spoksojo pro langą. Stote- 
lėse jis vos žvilgtelėdavo ir beveik nejudėdavo sėdynėje. Pasku- 
tinė stotelė prieš miestą buvo Krotonas prie Hadsono, kokios 
penkiasdešimt minučių nuo Pensilvanijos stoties. Vagonas tebe- 
buvo devyniasdešimt procentų tuščias, laisvų vietų buvo dešim- 
tys, todėl Rikis krūptelėjo, kai iš už nugaros atėjo kitas keleivis 
ir pūškuodamas klestelėjo šalia jo. 

Nustebęs Rikis staiga atsisuko į jį. 

— Sveiki, daktare, - trumpai pratarė advokatas Merlinas. — 
Ar čia laisva? 


Šešioliktas skyrius 


Merlinas buvo trupučiuką pridusęs, jo veidas išraudęs, lyg pas- 
kutinius penkiasdešimt jardų būtų bėgęs, kad spėtų į traukinį. 
Ant kaktos matėsi prakaito srovelė, todėl jis persibraukė veidą, 
išsitraukęs iš kostiumo švarko krūtinės kišenėlės baltą lininę no- 
sinaitę. 

— Vos spėjau į traukinį, — pasiaiškino jis, nors aiškinti nė ne- 
reikėjo. - Reikėtų dažniau sportuoti. 

Prieš klausdamas Rikis giliai įkvėpė. 

— Ko jums čia reikia? 

Tokiomis aplinkybėmis klausimas atrodė gana kvailas. 

Advokatas baigė šluostytis nosinaite veidą, tada ištiesė ją ant 
kelių, išlygino ir sulankstęs įsikišo atgal į kišenėlę. Paskui po 
kojomis pasidėjo odinį portfelį ir mažą neperšlampamą krepše- 
lį. Tada atsikrenkštė ir atsakė: 

— Nagi, noriu jus padrąsinti, daktare Starksai. Jus padrąsinti. 

Rikis pajuto, kad jo nuostaba susitikus advokatą prapuolė. Jis 
pasimuistė, mėgindamas geriau įsižiūrėti į greta sėdintį žmogų. 

- Jūs pirma man melavot. Aš nuėjau jūsų naujuoju adresu... 

Advokatas rodėsi truputį suglumęs. 

— Nuėjot į naująją kontorą? 

— Iškart po to, kai kalbėjomės. Ten niekas apie jus nė girdėjęs 
nebuvo. Niekas visam pastate. Ir jie tikrai nenuomojo kontoros 
niekam, pavarde Merlinas. Taigi kas jūs, pone Merlinai? 

— Tas, kas esu, - atsakė jis. — Labai keista. 

— Taip, - atkirto Rikis. - Labai keista. 

— Ir trupučiuką painu. Ko ėjot į mano naująją kontorą po to, 
kai pasikalbėjom? Kokiu tikslu, daktare Starksai? 

Merlinui kalbant, traukinys ėmė greitėti ir truputį linguoti, 
tad pašnekovų pečiai retkarčiais nemaloniai susiliesdavo. 

— Nes nepatikėjau, kad esat tas, kas sakėtės, nei niekuo kitu, 
ką kalbėjot. Netrukus mano įtarimai pasitvirtino, nes kai atvy- 
kau adresu, nurodytu ant jūsų vizitinės kortelės... 

— Aš jums daviau vizitinę kortelę? - Merlinas papurtė galvą ir 
šyptelėjo. - Kraustymosi dieną? Tada viskas aišku. 

— Taip, - suirzęs atsakė Rikis. - Davėt. Neabejoju, kad atsi- 
menat... 

— Buvo sunki diena. Išmušė iš vėžių. Kaip ten sakoma? Mir- 
tis, skyrybos ir kraustymasis kelia didžiausią stresą širdžiai. La- 
žinuos!, kad psichikai irgi. 

— Girdėjau. 

— Matot, pirmasis vizitinių kortelių pakas iš spaustuvės gau- 
tas su neteisingu adresu. Naujoji kontora - gretimame kvarta- 
le. Spaustuvininkas neteisingai užrašė vieną skaičiuką, o mes 
išsyk nepastebėjom. Išdalinau kokį tuziną kortelių, kol pama- 
čiau klaidą. Taip būna. Kiek žinau, vargšas vyrukas neteko dar- 
bo, nes spaustuvei reikėjo atsiimti visą užsakymą ir pagaminti 
naujas korteles. 

Merlinas iš švarko išsitraukė mažą odinį kortelių dėkliuką. 

— Štai, —- pasakė. - Čia teisingas adresas. 

Jis padavė kortelę Rikiui, šis atsainiai pažvelgė į ją, tada ran- 
ka parodė jos atsisakąs. 

— Aš jumis netikiu, - tarė Rikis. - Netikėsiu niekuo, ką jūs 
sakot. Nei dabar, nei kada nors. Po kelių dienų jūs buvot prie 
mano buto ir įrašėt žinutę į Times. Žinau, kad ten buvot jūs. 

— Prie jūsų buto? Kaip keista. Ir kada tas buvo? 

— Penktą ryto. 

— Neįtikėtina. Iš kur žinot, kad ten buvau aš? 

— Išvežiotojas tiksliai apibūdino jūsų batus ir gana išsamiai 
visa kita. 

Merlinas ir vėl papurtė galvą. Jis nusišypsojo kaip katinas — 
Rikis tą šypseną atsiminė iš jųdviejų pirmojo susitikimo. Atro- 
dė, kad advokatas šventai tiki savo sugebėjimu būti toks slidus, 
kad jo niekaip nepričiupsi. Kiekvienam teisininkui tokia savybė 
labai svarbi. 

— Na, man gal ir patiktų, jeigu mano apranga ir išvaizda būtų 
nepakartojama, daktare Starksai, bet manyčiau, kad iš tikrųjų 
yra šiek tiek kasdieniškiau. Mano batai, kad ir kokie gražūs, 
parduodami dešimtyse batų parduotuvių ir Manheteno centre 
ne taip retai matomi. Mano kostiumai - įprasti šio miesto versli- 
ninkams — mėlynai dryžuoti. Gražūs, bet vis tiek prieinami jums 
ar bet kam kitam su penkiais šimtais dolerių kišenėj. Galbūt 
netrukus prisidėsiu prie tų, kuriems asmeniškai siuva siuvėjas. 
"Turiu tokių užmojų. Bet kol kas tebesu ketvirtajame mūsų vi- 
suomenės aukšte, kur prekiaujama vyriškais drabužiais. Ar ta- 
sai išvežiotojas apibūdino mano veidą? Ar, deja, ir retėjančius 
plaukus? Ne? Iš jūsų veido matau, ką atsakytumėt. Todėl aš, 
kaip profesionalas, drįsčiau abejoti tokio atpažinimo patikimu- 
mu. O ypač atpažinimu, taip tvirtai jus įtikinusiu. Manyčiau, čia 
jūsų darbo šalutinis poveikis, daktare. Jūs tikit tuo, ką žmonės 
jums sako, ir per daug tai vertinat. Jums pasakyti žodžiai - prie- 
monė pasiekti tiesą. Man jie - būdas tiesą nuslėpti. 

Advokatas truputį išsišiepęs nužvelgė Rikį. Tada pridūrė: 

— Atrodot įsitempęs, daktare. 

— Ne kas kitas, o jūs tai turėtumėt tą suprasti, pone Merlinai. 
Nes tą įtampą ir sukūrėt jūs arba jūsų darbdavys. 

— Mane nusamdė jauna moteris, kuria jūs pasinaudojot, dak- 
tare, kaip ir sakiau. Tikrai, tik dėl to teko su jumis susipažinti. 

— Be abejo. Žinot ką, pone Merlinai? - Rikio balse pirmą 
kartą pasigirdo ūmus pyktis. - Žinot ką? Susiraskit kitą vietą. 

Čia užimta. Aš užėmiau. Nebenoriu su jumis kalbėtis. Man Iy- 
giai taip pat kaip ir jums nepatinka, kai man meluoja, ir daugiau 
aš jūsų nesiklausysiu. Traukinyje pakankamai vietų... - Rikis aklai 
mostelėjo į beveik tuščią vagoną, — ...sėskit kur nors kitur ir 
palikit mane ramybėje. Ar bent jau liaukitės man melavęs. 

Merlinas nė nekrustelėjo. 

— Taip būtų neprotinga, - lėtai atsakė jis. 

— Galbūt aš jau pavargau elgtis protingai, - atrėžė Rikis. — 
Gal reikėtų elgtis skubotai. Dabar palikit mane ramybėj. 

Jis nė nesitikėjo, kad advokatas elgsis, kaip lieptas. 

— Tai šitaip jūs iki šiol elgėtės? - paklausė Merlinas. - Protin- 
ga1? Ar susiradot advokatą, kaip patariau? Ar ko nors ėmėtės 
apsaugoti sau ir savo nuosavybei nuo teismo ir pažeminimo? Ar 
sprendėt apgalvotai ir išmintingai? 

— Kai ko ėmiausi, - atsakė Rikis, nors pats nebuvo tikras, ar 
tai tiesa. 

Advokatas akivaizdžiai juo nepatikėjo. Jis nusišypsojo. 

— Na, labai džiugu tą girdėti. Galbūt dabar jau galėsime aptar- 
ti susitarimą. Jūs, jūsų advokatas ir aš? 

Rikis prašneko tyliau. 

— Juk žinot, kokios susitarimo sąlygos, pone Merlinai, ar koks 
būtų jūsų tikrasis vardas, tiesa? Tai gal tuomet galėtume liautis 
kalbėję užuolankomis, kaip vis pageidaujate, ir galbūt paaiškin- 
tumėt, kodėl įlipot į šitą traukinį ir atsisėdot šalia manęs? 

— Ak, daktare Starksai. Girdžiu jūsų balse šiokią tokią neviltį. 

— Nagi, pone Merlinai, ir kiekgi, jūsų manymu, man liko lai- 
ko? 

— Laiko, daktare Starksai? Nagi kiek tik reikia... 

— Pone Merlinai, padarytumėt man malonumą, jei persėstu- 
mėt kitur arba liautumėtės melavęs. Žinot, apie ką aš. 

Merlinas įdėmiai žvelgė į Rikį, o jo lūpų kampučiuose žaidė 
ta pati Češyro katino šypsena. Bet, nepaisant savim patenkinto 
šypsnio, išnyko ir truputis apsimestinumo. 

— Na, daktare, tik tak, tik tak. Atsakymas į jūsų paskutinį 
klausimą toks: manyčiau, jums liko mažiau nei savaitė. 

Rikis giliai įkvėpė. 

- Štai kur teisybė. Pagaliau. Taigi kas jūs toks? 

— Nesvarbu. Dar vienas antraplanis aktorius. Pasamdytas už- 
duočiai atlikti. Ir tikrai ne tas, ko jūs galbūt tikitės. 

— Tuomet kodėl jūs čia? 

— Juk sakiau: padrąsinti. 

— Na gerai, - tvirtai atsakė Rikis. - Drąsinkit. 

Merlinas, rodės, valandžiukę susimąstė, tada atsakė: 

— Daktaro Spoko knygos „Kūdikių ir vaikų priežiūra“ pra- 
džioje yra šiai progai tinkamas sakinys... 

— Niekada neturėjau progos šios knygos skaityti, - karčiai at- 
rėžė Rikis. 

— Ten sakoma: „Jūs žinot daugiau, nei jums atrodo“. 

Rikis kiek pasvarstė, tada pašaipiai atkirto: 

— Puiku. Nuostabu. Pasistengsiu įsidėmėti. 

— Nepakenktų. 

Į tai Rikis neatsakė. Tik tarė: 

— Nagi, klokit savo Žinutę. Juk dėl to čia ilipot, ar ne? Berniu- 
kas pasiuntinukas. Na, pirmyn. Ką turit man perduoti? 

— Skubą, daktare. Spartą. Greitį. 

— Kaip suprasti? 

— Negaišuokit, — išsišiepęs atsakė Merlinas, netikėtai įvėlęs 
tarmybę. - Rytojaus laikraštyje turit užduoti antrąjį klausimą. 
Pasiskubinkit, daktare. Laikas jei ir neina veltui, tai bent jau 
lekia pro šalį. 

— Aš dar nesugalvojau antrojo klausimo, - tarė Rikis. 

Teisininko veidas šiek tiek persikreipė, lyg jam būtų nepatogu 
sėdėti ar maustų dantį. 

— To ir baimintasi, - atsakė jis, - kai kuriuose sluoksniuose. 
Iodėl ir nuspręsta jus truputėlį paraginti. 

Merlinas pasilenkė, iš po kojų išsitraukė odinį portfelį ir užsi- 

kėlė jį ant kelių. Jį atvėrus, Rikis viduje pamatė nešiojamąjį kom- 
piuterį, keletą popierinių aplankų ir mobilųjį telefoną. Dar ten 
buvo mažas melsvo plieno pusiau automatinis pistoletas odinia- 
me dėkle. Advokatas nustūmė ginklą į šalį, išsišiepęs, kad Rikis 
taip į jį spokso, ir pačiupo telefoną. Atvertė jo dangtelį. Šis nu- 
švito ta keista elektronine žalsva šviesa, tokia dažna šiuolaiki- 
niame pasaulyje. Jis atsigręžė į Rikį: 

— Ar šįryt jums nekilo jokių klausimų? 

Prieš atsakydamas, Rikis darsyk nužvelgė pistoletą. 

— Ką turit galvoje? 

— Ką šįryt matėt pakeliui į traukinį? 

Rikis susimąstė. Nebuvo tikras, ar Merlinas, Vergilija ir 
Ražinis Žino apie jo viešnagę pas daktarą Liuisą, paskui aki- 
mirksniu suprato, kad tikrai žino, nes kitaip nebūtų galėję įso- 
dinti Merlino į tą patį traukinį. 

— Ką matėt? - pakartojo klausimą Merlinas. 

Rikio veidas sustingo, balsas pasidarė plieninis. 

— Nelaimę, - atsakė jis. 

Teisininkas linktelėjo. 

— Ar jūs tuo tikras, daktare? 

— Taip. 

— Tikrumas - tokia žavi apgaulė, - tarė Merlinas. - Advoka- 
tas už, tarkime, psichoanalitiką pranašesnis tuo, kad dirba pa- 
saulyje be tikrumo. Mūsų pasaulis sudarytas iš įtikinėjimo. Bet, 
geriau pagalvojus. galbūt ir jums gana panašiai. Šiaip ar taip, juk 
ir jūs leidžiatės įtikinamas. 

— Mesktit šitas užuolankas. 

Teisininkas ir vėl nusišypsojo. 

— Spėju, pacientui taip niekad nesate pasakęs. 

— Jūs man ne pacientas. 

— Teisingai. Taigi manot matęs nelaimę. Kurioje nukentėjo?.. 

Rikis nė nenutuokė, kiek jo pašnekovas žino apie daktarą Liui- 
są. Galbūt žino viską. Galbūt nežino nieko. Rikis tylėjo. 

Advokatas galiausiai pats atsakė į savo klausimą: 

— Kurioje nukentėjo žmogus, kurį kadaise pažinojot ir kuriuo 
pasitikėjot, kurį aplankėt nepagrįstai tikėdamasis, kad jis padės 
išsikapstyti iš dabartinių vargų. Štai... - telefono klaviatūroje jis 
suspaudė keletą skaičių ir padavė aparatą Rikiui. - Klauskit. 
Paspauskit „Siųsti“, kad paskambintumėt. 

Rikis minutėlę suabejojo, tada paėmė telefoną ir padarė kaip 
patartas. Telefonas vieną sykį pyptelėjo, tada atsiliepė balsas: 

— Rainbeko valstijos policija. Patrulis Džonsonas klauso. Kuo 
galiu padėti? 

Rikis tylėjo tiek, kad patrulis spėjo pakartoti: 

— Valstijos policija. Klausau? 

Tada prabilo: 

— Sveiki, patruli, skambina daktaras Frederikas Starksas. Šį- 
ryt važiavau į geležinkelio stotį ir Upės kelyje, rodos, įvyko ne- 
laimė. Bijau, kad nebūtų nukentėjęs mano pažįstamas. Ar galit 
papasakoti, kas ten nutiko? 

Patrulis atsakė keistai, bet trumpai: 

— Upės kelyje? Šįryt? 

— Taip, - atsakė Rikis. — Ten stovėjo patrulis ir rodė visiems 
automobiliams važiuoti aplinkkeliu... 

— Sakot, šiandien? 

— Taip. Ne daugiau kaip prieš dvi valandas. 

— Atleiskit, daktare, bet šįryt apie jokias nelaimes nepranešta. 

Rikis staigiai atsilošė. 

— Bet aš mačiau... Sudužo mėlyna „Volvo“? Auka vardu dak- 
taras Viljamas Liuisas. Jis gyvena Upės kelyje... 

— Šiandien nieko panašaus neįvyko. Tiesą sakant, jau kelias 
savaites mums neteko tirti eismo įvykio - vasaros metu gana 
neįprasta. O aš šįryt nuo šešių budžiu dispečerinėje, tai visi skam- 
bučiai į policiją ar greitąją eitų per mane. Ar tikrai neapsirikot? 

Rikis giliai įkvėpė. 

— Matyt, suklydau. Ačiū, patruli. 

— Nėra už ką, - atsakė šis ir padėjo ragelį. 

Rikiui susisuko galva. 

— Bet aš mačiau... - pradėjo jis. 

Merlinas papurtė galvą. 

— Ką jūs matėt? Iš tikrųjų? Pagalvokit, daktare Starksai. Ge- 
rai pagalvokit. 

— Mačiau patrulį... 

— Ar matėt patrulių mašiną? 

— Ne. Jis stovėjo, rodė mašinoms sukti aplink ir sakė... 

— „Sakė...“, koks puikus žodis. Taigi jis kažką „sakė“ ir jūs 
nusprendėt, kad tai tiesa. Pamatėt žmogų, apsirengusį panašiai 
kaip valstijos patrulis, ir nusprendėt, kad ten jis ir yra. Ar ma- 
tėt, kaip jis nukreipė kokią kitą mašiną tuo metu, kai buvot prie 
sankryžos? 

Rikiui teko papurtyti galvą. 

— Ne. 

— Taigi ten galėjo būti bet kas su kampanijos kepure. Ar ati- 
džiai apžiūrėjot uniformą? 

Rikis mintyse vėl išvydo jaunuolį ir atsiminė iš po Meškino 
Smokio skrybėlės dėbsančias akis. Mėgino prisiminti ir kitus 
bruožus, bet nepavyko. 

— Jis atrodė kaip valstijos patrulis, - tarė Rikis. 

— Atrodyti dar nieko nereiškia. Nei jūsų darbe, nei mano, dak- 
tare, — atsakė Merlinas. — Taigi ar esat įsitikinęs, kad įvyko ne- 
laimė? Ar matėt greitąją pagalbą? Gaisrinę? Kitų policininkų ar 
gelbėtojų? Ar girdėjot sirenas? Galbūt viską paaiškinantį gelbė- 
tojų sraigtasparnio sraigto šnaresį? 

— Ne. 

— Taigi tiesiog patikėjot tuo, ką pasakė vienas Žmogus - kad 
įvyko nelaimė, kurioje galbūt nukentėjo jūsų vakar iš arti maty- 
tas Žmogus - ir nematėt reikalo to pasitikrinti? Tiesiog nusku- 
bėjot į traukinį, nes manėt, kad reikia grįžti į miestą, tiesa? Bet 
kurgi taip skubėjot'? 


214 JOHN KATZENBACH B ANALITIKAS 


Rikis neatsakė. 

— Ir, kaip dabar sužinojot, iš tikrųjų kelyje jokia nelaimė ne- 
įvyko. 

— Nežinau. Gal ir ne. Nėra kaip įsitikinti. 

— Ne, nėra kaip įsitikinti, - pritarė Merlinas. — Bet dėl vieno 
dalyko galim neabejoti: jūs manėt, kad jūsų reikalai svarbiau, 
nei pasižiūrėti, ar kam nors nereikia pagalbos. Nepamirškit šito 
pastebėjimo, daktare. 

Rikis pamėgino pasisukti sėdynėje taip, kad galėtų pažiūrėti 
Merlinui į akis. Sekėsi sunkiai. Merlinas ir toliau šypsojosi erzi- 
nančia šypsena žmogaus, kuris visiškai valdo padėtį. 

— Galbūt pabandykit paskambinti tam, pas ką viešėjot? - jis 
ranka parodė mobilųjį telefoną. - Pasižiūrėkit, ar jam nieko ne- 
atsitiko? 

Rikis skubiai surinko daktaro Liuiso telefono numerį. Tele- 
fonas pypė ir pypė, bet ragelio niekas nekėlė. 

Jo veidas iš nuostabos apniuko, ir Merlinas tą pastebėjo. Ri- 
kiui nespėjus nieko pasakyti, teisininkas kalbėjo toliau. 

— Kodėl taip tvirtai tikit, kad daktaras Liuisas tikrai gyvena 
tame name? - griežtokai paklausė Merlinas. - Kas iš jūsų ma- 
tytų daiktų sieja gerąjį daktarą su ta vieta? Ar ant sienų kabojo 
šeimos nuotraukos? Ar matėt kokių nors požymių, kad ten 
gyvena kiti žmonės? Kokie popieriai, niekučiai, tai, ką galėtu- 
me vadinti gyvenimo sąnašomis - kas ten buvo, kad jūs patikė- 
jot tikrai esąs gerojo daktaro namuose? Neskaitant, aišku, jo 
paties. 

Rikis susikaupė, bet atmintyje nieko neišvydo. Darbo kam- 
barys, kuriame jiedu išsėdėjo didžiąją nakties dalį, buvo įpras- 
tas. Pasieniais — knygos. Kėdės. Lempos. Kilimai. Ant stalo — 
kažkokie popieriai, bet jų Rikis nepervertė. Tik nieko nepaprasto 
ir įsimenančio. Virtuvė buvo tiesiog virtuvė. Koridoriai vedė iš 
kambario į kambarį. Svečių kambarys, kuriame jis nakvojo, at- 
rodė pernelyg tvarkingas. 

Jis ir vėl tylėjo, bet suprato, kad tylėdamas kuo puikiausiai 
atsako į advokato klausimą. 

Laukdamas atsakymo Merlinas giliai įkvėpė, kilstelėjo, o pas- 
kui nuleido antakius, atsipalaidavo ir vėl šypsojosi supratinga 
šypsena. Rikio atmintyje švystelėjo prisiminimas iš koledžo lai- 
kų, kai sėdėjo prie pokerio stalo priešais kitą studentą ir žinojo, 
kad nesvarbu, kokias kortas laiko rankose, priešininko vis tiek 
nenugalės. 

— Apibendrinsiu, daktare, - tarė Merlinas. - Man rodos, visa- 
da protingiausia retkarčiais valandėlę pagalvoti, įvertinti, sudė- 
lioti viską į vietas ir tik tada tęsti. Vienintelis dalykas, dėl kurio 
galite neabejoti, yra tai, kad kelias valandas praleidote su gydy- 
toju, kurį pažinojote prieš daugelį metų. Nežinot, ar tikrai bu- 
vot jo namuose, ar ne, nei ar jį ištiko nelaimė, ar ne. Netgi tiks- 
liai nežinot, ar jūsų buvęs analitikas gyvas, tiesa? 

Rikis Žiojosi atsakyti, bet užsičiaupė. 

Merlinas tęsė truputį pritilęs, todėl rodėsi, kad rezga sąmokslą: 

— Kur buvo pirmasis melas? Kur buvo svarbiausiasis melas"? 
Ką matėt? Šitiek klausimų... 

Jis staiga iškėlė ranką, tada papurtė galvą, lyg bardamas ne- 
klusnų vaiką. 

— Riki, Riki, Riki, sakyk: ar šįryt įvyko eismo nelaimė? 

— Ne. 

— Tikrai? 

— Ką tik kalbėjausi su valstijos policija. Ten man sakė... 

— Iš kur žinai, kad kalbėjaisi su valstijos policija? 

Rikis suabejojo. Merlinas išsišiepė. 

— Aš surinkau numerį ir padaviau tau telefoną. Tu paspaudei 
„Siųsti“, tiesa? Taigi būčiau galėjęs surinkti bet kokį numerį, 
kur kas nors galėjo sėdėti ir laukti skambučio. Galbūt melas čia, 
Riki. Galbūt dabar pat tavo draugas daktaras Liuisas guli ant 
stalo apygardos morge ir laukia, kol koks nors giminaitis atvyks 
jo atpažinti. 

— Bet... 

— Tu nesupranti, Riki. 

— Na gerai, - pratrūko Rikis, - ko aš nesuprantu? 

Advokatas trupučiuką prisimerkė, lyg pyktelėjęs dėl šiurkštaus 
Rikio atkirčio. Jis parodė vandeniui atsparų sportinį krepšį po 
kojom. 

— Galbūt į eismo nelaimę jis ir nepakliuvo, daktare, bet galbūt 
va dabar šitame krepšyje turiu jo nupjautą galvą. Ar taip gali 
būti, Riki? 

Iš nuostabos Rikis krūptelėjo. 

— Ar taip gali būti, Riki? - primygtinai sušnypštė teisininkas. 

Rikis negalėjo atplėšti akių nuo krepšio. Šis buvo paprastas, 
viršuje sutraukiamas virvute ir neturėjo jokių išorinių ženklų, 
rodančių, kas viduje. Jame tilptų žmogaus galva, o kadangi jis 
nelaidus vandeniui, nesimatytų dėmių ir nevarvėtų. Bet, vertin- 
damas šitas jo savybes, Rikis pajuto džiūvant burną ir nė neži- 
nojo, kas kraupiau: kad po jo kojomis guli žmogaus galva ar kad 
jis nežino, kas ten iš tikrųjų. 

Jis pakėlė akis į Merliną. 

— Gali būti, - sušnabždėjo. 

— Gerai įsidėmėk - viskas įmanoma, Riki. Galima suvaidinti 
eismo nelaimę. Nusiųsti skundą dėl seksualinio priekabiavimo 
tavo psichoanalizės viršininkams. Įsilaužti ir išplėšti tavo banko 
sąskaitas. Nužudyti tavo gimines, draugus ar netgi šiaip pažįsta- 
mus. Tau reikia veikti, Riki. Veikti! 

Rikio balsas drebėjo. 

— Ar jums nėra ribų? 

Merlinas papurtė galvą. 

— Jokių. Todėl visiems dalyviams šis žaidimas ir yra toks įdo- 
mus. Pagal mano darbdavio sukurtą sistemą, viskas gali būti Žai- 
dimo dalis. Sakyčiau, tas pats galioja ir jūsų darbe, tiesa, dakta- 
re Starksai? 

Rikis pasimuistė sėdynėje. 

— Įsivaizduokit, — kimiai, tyliai pratarė jis, - kaip aš dabar 
atsistoju ir nueinu. Ir palieku jus čia sėdėti su tuo, kas yra krep- 
šyje — kad ir kas ten būtų... 

Merlinas ir vėl šypsojosi. Pasilenkęs jis tik truputėlį pasuko 
krepšio viršų ir ant šio pasimatė užrašytos raidės F. A. S. Rikis 
spoksojo į savo inicialus. 

— Negi nemanai, kad, be tos galvos, dar kai kas krepšyje susiję 
su tavim, Riki? Juk už krepšį sumokėta tavo kortele, kol jos dar 
galiojo. Ir taksistas, šįryt atvežęs tave į stotį, atsimins, kad su 
savim teturėjai vidutinio dydžio mėlyną sportinį krepšį. Taip jis 
ir pasakys bet kuriam Žmogžudysčių skyriaus detektyvui, kuris 
tik pasivargins jo paklausti. 

Rikis pamėgino apsilaižyti lūpas, sudrėkinti jas žodžiais. 

- Žinoma, - tęsė Merlinas, - galėčiau išsinešti krepšį su sa- 
vim. O tu galėtum elgtis, lyg niekad jo ir nematęs. 

— Kaip... 

— Užduok antrąjį klausimą, Riki. Dabar pat paskambink Ti- 
mes. 

— Nežinau, ar... 

— Nagi, Riki. Artėjame prie Pensilvanijos stoties ir, kai nusi- 
leisim po žeme, telefonas nebeveiks, ir šitas pokalbis nebega- 
lios. Apsispręsk, greičiau! - lyg pabrėždamas savo žodžius, Mer- 
linas ėmė rinkti numerį. - Štai, - pasakė jis žvaliai, - surinkau 
Times skelbimų priėmimo numerį. Užduok klausimą, Riki! 

Rikis paėmė telefoną ir paspaudė „Siųsti“. Po akimirkos atsi- 
liepė ta pati moteris kaip ir praeitą savaitę. 

- Čia daktaras Starksas, - lėtai tarė jis. - Į pirmąjį puslapį 
norečiau įdėti dar vieną skelbimą. 

Kalbėdamas jis mintyse skubiai dėstė žodžius. 

- Žinoma, daktare. Kaip sekasi ieškoti lobio? - paklausė mo- 
teris. 

— Pralaimiu, - atsakė Rikis. Tada pridūrė: - Skelbime turi 
būti parašyta šitaip... 

Dvidešimt metų - ne juokai, 
Ligoninėj praėjo tie laikai. 

Palikęs vargšus, išėjau, kur geriau — 
Ar tuo tau šitiek sknaudos padariau? 
Ar tavo mamos mirties priežastis — 

Į jos vietą atėję ligoniai kiti? 


Moteris pakartojo Rikio žodžius ir pridūrė: 

— Labai neįprasta nuoroda lobio paieškoms. 

Rikis atsakė: 

— Pats žaidimas neįprastas. 

Tada vėl davė jai adresą, kuriuo siųsti sąskaitą, ir padėjo ragelį. 

Merlinas linkčiojo galvą. 

— Labai gerai, labai gerai, - sakė jis. — Labai gudru, turint 
galvoje jūsų patiriamą įtampą. Mokat išlaikyti šaltą galvą, dak- 
tare Starksai. Galbūt geriau, negu pats suvokiat. 

— Gal tiesiog paskambinkit savo darbdaviui ir viską jam papa- 
sakokit... - pradėjo Rikis. Bet Merlinas purtė galvą. 

— Juk mes nuo jo taip pat atskirti kaip ir tu. Juk tokių sugebė- 
jimų Žmogus apsistato tvoromis ir sienomis nuo tų, kas vykdo jo 
paliepimus. 

Rikis nusprendė, kad tikriausiai taip ir yra. 

Traukinys sulėtėjo ir staigiai nėrė po žeme, palikdamas saulė- 
kaitą, vidurdienį ir šliauždamas stoties link. Vagone įsižiebė švie- 
sos, visus ir viską užklodamos blyškia gelsva uždanga. Už lango 
pro šalį slinko tamsūs bėgių, traukinių ir betoninių kolonų bruo- 
žai. Rikiui rodėsi, kad panašiai turėtum jaustis laidojamas. 

"Traukiniui sustojus, Merlinas pakilo iš vietos. 

— Ar skaitai New York Daily News, Riki? Ne, manyčiau, bul- 
varinė spauda ne tavo skonio. Tau patinka dailus, rafinuotas aukš- 
tesniųjų klasių Zir2es pasaulis. O mano kilmė daug kuklesnė. 

Man patinka Post ir Daily News. Kartais jie aprašo tai, kas Times 
nerūpi. Žinai, Times rašoma apie įvykius Kurdistane, o News ir 
Post - Bronkse. Bet įtariu, kad šiandien tavo pasauliui tie laikraš- 
čiai labiau pasitarnautų negu Times. Ar gerai supranti, ką sakau, 
Riki? Šiandien perskaityk Post ir News, nes ten bus straipsnis, 
kuris tau pasirodys be galo įdomus. Sakvčiau, tiesiog esminis. 

Merlinas pamojavo ranka. 

— Kelionė buvo labai įdomi, tiesa, daktare? Mylios tiesiog skrie- 
te praskriejo. 

Jis parodė į sportinį krepšį. 

— Čia jums, daktare. Dovana. Kaip ir minėjau, padrąsinti. 

Tada Merlinas apsisuko ir paliko Rikį vagone vieną. 

— Palaukit! - sušuko Rikis. - Sustokit! 

Merlinas ėjo sau. I jį atsigręžė keli kiti žmonės. Rikis jau Žio- 
josi surikti dar kartą, bet susilaikė. Nenorėjo, kad kas nors at- 
kreiptų dėmesį. Nenorėjo, kad į jį žiūrėtų. Norėjo nugrimzti į 
stoties tamsą ir susilieti su šešėliais. Lyg milžiniškas ledkalnis 
kelią jam užstojo krepšys su Rikio inicialais. 

Jo palikti negalėjo taip pat kaip ir pasiimti. 

Rikiui, rodės, virpa širdis ir rankos. Jis pasilenkė ir pakėlė 
krepšį nuo grindų. Kažkas viduje sukrutėjo ir Rikiui susisuko 
galva. Jis trumpai pakėlė akis, mėgindamas rasti ką nors, už ko 
galėtų įsitverti, ką nors įprasta, kasdieniška, paprasta, kas padė- 
tų prisiminti ir prikabintų jį prie tikrovės. 

Nieko tokio nematė. 

Tada suėmė ilgą užtrauktuką krepšio viršuje, stabtelėjo, giliai 
įkvėpė ir atitraukė. Praskleidė skylę ir pažvelgė į vidų. 

Krepšio viduryje gulėjo stambus melionas. Galvos dydžio ir 
apvalus. 

Rikis pratrūko juokais. Jį užplūdo nevaldomas palengvėjimas, 
išsiliejantis kvatojimu ir kikenimu. Išgaravo prakaitas ir neri- 
mas. Nesulaikomai ratu skriejęs pasaulis sustojo ir, rodės, vis- 
kas grįžo į vietas. 

Jis užsegė krepšį ir pakilo. Traukinyje buvo tuščia, nieko ne- 
bebuvo ir platformoje, išskyrus kelis nešikus ir porą mėlynšvar- 
kių konduktorių. 

Persimetęs krepšį per petį, Rikis patraukė platforma. Jis ėmė 
galvoti, ką daryti toliau. Neabejojo, kad Ražinis patvirtins vietą 
ir aplinkybes, kuriomis jo motina gydėsi pas Rikį. Jis leido sau 
karštligiškai tikėtis, kad klinikoje tebebus saugomi įrašai apie 
prieš dvidešimt metų gydytus pacientus. Iš jo atminties taip ne- 
grįžtamai išnykęs vardas gali būti ligoninės sąraše. 

Rikis žengė pirmyn, jo batai kaukšėjo į platformą ir aidėjo 
tamsoje. Pensilvanijos stoties centras buvo priešakyje, ir jis greitai, 
tvirtai žengė link šviesų. Šitaip kariškai bežygiuojant link ryškiai 
apšviestos minios, į akis jam krito stoties darbininkas. Jis buvo 
prisėdęs ant vagonėlio ir, belaukdamas kito traukinio, įsikniau- 
bęs į Daily News. Tą pat akimirksnį jis atvertė laikraštį taip, kad 
Rikis pamatė rėksmingą pirmojo puslapio antraštę, užrašytą stam- 
biomis didžiosiomis raidėmis, tarsi reikalaujančiomis dėmesio. Jis 
perskaitė: VIEŠOJO TRANSPORTO POLICININKĖ, PAR- 
TRENKTA MAŠINOS, GULI IŠTIKTA KOMOS. 

O apačioje paantraštė: PO ŠEIMOS BARNIO IEŠKOMAS 
VYRAS. 


Septynioliktas skyrius 


Pensilvanijos stoties viduryje Rikis prisėdo ant kieto medinio 
suolo su News ir Post ant kelių. Nematė aplink skubančių žmo- 
nių ir buvo susigūžęs lyg vienišas medis plyname lauke, lenkia- 
mas stipraus vėjo. Kiekvienas žodis laikraštyje, rodės, vis grei- 
tėja, slysta ir čiuožia jo vaizduotėje lyg nevaldoma mašina už- 
blokuotais ratais, bejėgiškai cypianti, bet nepajėgianti sustoti ir 
nesulaikomai lekianti į pražūtį. 

Abiejuose straipsniuose buvo rašoma iš esmės tas pats: Džo- 
ana Rigins, trisdešimt ketverių metų Niujorko viešojo trans- 
porto policijos detektyvė, eidama per gatvę netoli savo namų, 
išvakarėse buvo partrenkta pro šalį lėkusios mašinos. Po sku- 
bios operacijos detektyvė guli ištikta komos, prijungta prie gy- 
vybės palaikymo sistemų Bruklino medicinos centre. Būklė kri- 
tiška. Abiem laikraščiams liudininkai pasakojo matę ryškiai rau- 
doną „Pontiac Firebird“ markės automobilį, lekiantį iš nelai- 
mės vietos. Panašų automobilį turėjo detektyvės vyras, su ku- 
riuo ji nebegyveno. Nors automobilis nerastas, buvęs vyras ap- 
klausiamas policijos. Post rašė, kad, anot jo, į akis krentantis 
automobilis nelaimės išvakarėse buvo pavogtas. News išsiaiš- 
kino, kad skyrybų metu jam buvo uždrausta artintis prie de- 
tektyvės Rigins, taip pat ir prie kitos, neįvardintos policinin- 
kės. Esą ši atlėkusi prie detektyvės Rigins vos kelios sekundės 
po to, kai jaunąją moterį partrenkė skubanti mašina. Laikraš- 

tyje taip pat buvo rašoma, kad buvęs vyras paskutiniaisiais san- 
tuokos metais viešai grasino savo žmonai. 

Visa ši istorija buvo tiesiog bulvarinės spaudos svajonė. Šis 
įvykis buvo pilnas paikų neįprasto seksualinio trikampio užuo- 
minų, audringos neištikimybės ir nevaldomų aistrų, galiausiai 
virtusių smurtu. 

Rikis taip pat žinojo, kad visa tai iš esmės netiesa. 

Aišku, ne didžioji jos dalis, tik viena nedidelė ypatybė: maši- 
ną vairavo ne tas, kurį apklausia policija, nors jis ir yra nuosta- 
biai akivaizdus ir patogus įtariamasis. Rikis žinojo, kad ilgokai 
užtruks, kol policija patikės buvusio vyro tvirtinimu, jog jis ne- 
kaltas, ir dar ilgiau — kol patikrins jo neva turimą alibi. Rikis 
mąstė, kad vyriškis greičiausiai yra kaltas dėl visų minčių ir geis- 
mų, atvedusių iki paties įvykio. Įtarė, kad tą Žinojo ir nelaimę 
sukėlęs Žmogus. 

Rikis įtūžęs suglamžė ir sutaršė News, susuko lapus ir išmė- 
tė juos aplink ant medinio suolelio, lyg būtų nusukęs sprandą 
mažam žvėriukui. Jis pagalvojo, ar nepaskambinus bylą tirian- 
tiems detektyvams. Arba Rigins viršininkui į Viešojo transporto 
policiją. Pamėgino įsivaizduoti, kaip jo pasakos klausosi Ri- 
gins bendradarbis. Nevilčiai vis didėjant, jis papurtė galvą. Su- 
prato, jog nėra visiškai jokios tikimybės, kad jo kas nors 1š- 
klausys. Nė žodžio. 

Rikis lėtai pakėlė galvą, vėl apėmė jausmas, kad jį kažkas ste- 
bi. Tiria. Kadjo reakcijos matuojamos, kaip kokio kraupaus kii- 
nikinio tyrimo subjekto. Nuo to jausmo jį išpylė šaltas prakai- 
tas. Rankos pašiurpo. Jis apsidairė po milžinišką klaidžią stotį. 
Per keletą sekundžių pro šalį praėjo dešimtys, šimtai, gal netgi 
tūkstančiai žmonių. Bet Rikis jautėsi visiškai vienas. 

Jis pakilo ir lyg sužeistas ėmė svirduliuoti iš stoties taksi sto- 
telės link. Prie stoties įėjimo benamis prašinėjo išmaldos, ir Ri- 
kiui tai pasirodė keista — policija dažniausiai išvaikydavo var- 
guolius iš gerai matomų vietų. Jis stabtelėjo ir sumetė visus smul- 

kius pinigėlius, kiek tik turėjo, į bedalio tuščią plastikinį kavos 
puodelį. 

— Še, - tarė Rikis, - man jų nereikia. 

— Ačiū, pone, ačiū, - atsakė žmogus, - telaimina jus Dievas. 

Rikis valandėlę žiūrėjo į tą žmogų, jo rankų skaudulius, vei- 
dą vagojančius randus, pusiau uždengtus susivėlusios barzdos. 
Purvas, suodžiai, skarmalai. Palaužtas gatvių ir dvasios ligos. 
Žmogui galėjo būti bet kiek tarp keturiasdešimt ir šešiasde- 
šimt metų. 

— Kaip laikotės? — paklausė Rikis. 

— Gerai, pone, gerai, pone. Ačiū. Telaimina jus Dievas, dos- 
nusis pone. Telaimina jus Dievas. Gal turit smulkių? -benamio 
galva pakrypo į kitą Žmogų, išeinantį iš stoties. - Gal turit tru- 
putį smulkių? - Jis prodainiu kartojo vis tą patį, nebekreipda- 
mas dėmesio į Rikį, tebestovintį priešais. 

— Iš kur jūs? - netikėtai paklausė Rikis. 

Benamis staiga su nepasitikėjimu pažvelgė į jį. 

— Iš čia, - pratarė jis, rodydamas savo vietą ant šaligatvio. - Iš 
ten, — tęsė, rodydamas į gatvę. — Iš visur, — galiausiai pasakė, 
rankomis ratu modamas virš galvos. 

— Kur gyvenat? - paklausė Rikis. 

Žmogus bakstelėjo sau į kaktą. Rikis suprato. 

— Na, ką gi, - tarė Rikis. - Geros jums dienos. 

— Taip, pone, taip, pone, telaimina jus Dievas, pone, - prodai- 
niu tęsė žmogus. - Gal turit smulkių? 

Rikis pasitraukė, neramiai mąstydamas, ar vien šnektelėjęs 
su šituo benamiu jo nepražudė. Jis nužingsniavo link taksi sto- 
telės, svarstydamas, ar dabar taikiniu taps kiekvienas žmogus, 
prie kurio jis prisiartins - kaip detektyvė, kaip galbūt daktaras 
Liuisas. Kaip Cimermanas. Viena sužeista, vienas dingęs, vienas 
miręs. Jis suprato: jeigu turėčiau draugą, negalėčiau jam paskam- 
binti. Jei turėčiau mylimąją, negalėčiau pas ją eiti. Jei turėčiau 
advokatą, negalėčiau į jį kreiptis. Jei skaudėtų dantį, negalėčiau 

jo sutaisyti, dantų gydytojo neįvėlęs į mirtiną pavojų. Kiekvie- 
nas, kurį paliečiu, tampa pažeidžiamas. 

Rikis stabtelėjo ant šaligatvio ir įsižiūrėjo į savo rankas. Nuo- 
dingas, pamanė jis. 

Pasidariau nuodingas. 

Tos minties sukrėstas, jis ėjo pro laukiančių taksi eilę. Jis žings- 
niavo tolyn per miestą, per Parko aveniu, o miesto triukšmas ir 
judėjimas, nuolatinis šurmulys ir gaudesys varvėjo nuo jo kaip nuo 
žąsies vanduo. Rodės, kad Rikis žengia visiškoje tyloje, nepastebė- 
damas išorinio pasaulio, o jo paties pasaulis kas žingsnį vis traukė- 
si. Iki jo buto buvo kone šešiasdešimt kvartalų ir jis visus juos nu- 
žingsniavo vienu kvėptelėjimu, pakeliui to nė nepastebėjęs. 

Rikis užsirakino bute ir kabinete susmuko į krėslą. Ten jis 
prasėdėjo likusią dienos dalį ir visą naktį, bijodamas išeiti, sėdė- 
ti vietoje, prisiminti, ištuštinti protą, būdrauti, užmigti. 


Kažkada paryčiui, matyt, vis dėlto užsnūdo, nes, kai pabudo, už 
langų jau švytėjo diena. Jam maudė sprandą, o visi sąnariai girgŽ- 
dėjo, nepatogiai sustingę po nakties krėsle. Jis žvaliai pakilo ir 
nuėjo į vonios kambarį, išsivalė dantis ir apsišlakstė vandeniu 
veidą. Apžiūrėjęs save veidrodyje pastebėjo, kad įtampa paašt- 
rino visas jo linijas ir kampus, matomus išoriniam pasauliui. Pa- 
galvojo, kad nuo pat paskutinių žmonos gyvenimo dienų nesi- 
jautė taip arti nevilties. Būtent ši būsena, niūriai pripažino pats 
sau, jaudina lyg Rikis būtų taip arti mirties, kiek tik įmanoma. 

Kalendorius ant stalo dabar jau buvo pribraukytas - daugiau 
kaip du trečdaliai. 

Jis darsyk surinko daktaro Liuiso numerį Rainbeke, bet ir vėl 
teišgirdo tą patį įrašą. Pamėgino paskambinti vietos telefonų in- 
formacijai, manydamas, kad galbūt yra kitas daktaro numeris, 
bet nieko nesužinojo. Kilo mintis paskambinti į ligoninę ar mor- 
gą ir pamėginti išsiaiškinti, kur tiesa, kur pramanai, bet persi- 
galvojo. Nebuvo tikras, kad tą nori sužinoti. 

Jis įsikabino tik į vieną mintį, daktaro Liuiso išsakytą per jų 
pokalbį. Visa, ką Ražinis darė, rodės, tik artino Rikį prie jo. 

Bet ar ne vien prie mirties, Rikis nenutuokė. 

Už durų gulėjo Times, jį pakėlė ir pamatė savo klausimą pir- 
mo puslapio apačioje greta skelbimo, ieškančio vyrų impotenci- 
jos tyrimams. Koridorius už buto durų buvo tylus ir tuščias. Ten 
tvyrojo dulkės ir prieblanda. Pro šalį sykį pravažiavo liftas. Ki- 
tos durys - visos vienodai nudažytos juodai su viduryje prikal- 
tais auksiniais numeriais - buvo uždarytos. Matyt, daugelis kitų 
gyventojų išvažiavę atostogauti. 

Rikis skubiai pervertė laikraštį, truputėlį tikėdamasis, kad at- 
sakymas bus viduje, nes Merlinas girdėjo klausimą ir tikriausiai 
perdavė jį savo viršininkui. Bet Rikis nerado jokių ženklų, kad 
Ražinis būtų kišęs nagus prie jo laikraščio. Jis nenustebo. Vargu 
ar jo persekiotojas dukart elgtųsi vienodai. Juk dėl to pasidary- 
tų pažeidžiamesnis, galbūt lengviau atpažįstamas. 

Mintis, kad atsakymo teks laukti dvidešimt keturias valandas, 
atrodė nepakeliama. Rikis žinojo, kad teks stumtis pirmyn ir be 
pagalbos. Vienintelis jam į galvą atėjęs galimas veiksmas buvo 
pamėginti rasti įrašus žmonių, vaikščiojusių į kliniką, kur jis taip 
trumpai dirbo prieš dvidešimt metų. Jam rodėsi, kad tikimybė 
ką nors rasti nedidelė, bet bent jau jaustųsi šį tą veikiąs, o ne 
vien laukiąs savo mirties datos. Skubiai apsirengė ir žengė pro 
buto duris. Bet jau priėjęs prie jų, rankoje sugniaužęs rankeną, 
pasiruošęs išeiti, stabtelėjo. Jį netikėtai užplūdo nerimo banga, 
širdis ėmė daužytis, smilkiniuose tvinkčiojo. Lyg kūno šerdį bū- 
tų užliejęs nežmoniškas karštis. Jis pastebėjo, kaip durų siekianti 
ranka suvirpėjo. Viduje kažkas klykė, primygtinai perspėjo, rei- 
kalavo niekur neiti, nes už buto durų nesaugu. Ir sekundę jis 
pasidavė, žingtelėjo atbulas. 

Rikis giliai įkvėpė, mėgindamas suvaldyti paklaikusią paniką. 

Suprato, kas su juo vyksta. Jam teko gydyti daugybę pacientų 
su panašiais nerimo priepuoliais. Buvo „Xanaxo“, „Prozaco“, 

visokiausių nuotaikos reguliuotojų, ir nors nemėgo išrašinėti vais- 
tų, jų ne sykį prisireikė. 

Jis prikando lūpas, suprasdamas, kad gydyti nerimą - ne tas 
pats, kas jį išgyventi. Rikis atsitraukė dar žingsnelį nuo durų ir 
įsispitrijo į storą medieną, įsivaizduodamas, kad iškart už jos, 
galbūt koridoriuje, o gatvėje tai tikrai, jo tyko visokiausi baubai. 
Lyg įtūžusi minia ant šaligatvio būriavosi demonai. Rodės, jį įsu- 
ko juodas vėjas, ir jei tik Rikis išeis pro duris, neabejotinai mirs. 

Kiekvienas jo kūno raumenėlis tarsi šaukte šaukė trauktis, 
lįsti į kabinetą, slėptis. 

Kliniškai savo paniką jis įvertino. 

Tačiau tikrovė buvo daug sunkesnė. 

Jis kovojo su noru atsitraukti, jausdamas, kaip raumenys įsi- 
tempia, kone plyšta ir dejuoja, tarsi pirmąją sekundę keliant nuo 
žemės ką nors labai sunkaus. Tokį akimirksnį susiremia jėga, 
svoris, poreikis, ir visa tai sueina į lygtį, kurios sprendinys — 
arba pakilti ir nešti tolyn, arba numesti ir palikti. Rikiui ši aki- 
mirka buvo kaip tik tokia, ir tik pasitelkęs kone visas paskutines 
jėgas jis įveikė visiškai gniuždančios baimės jausmą. 

Lyg parašiutininkas, šokantis į nežinomą, priešišką tamsą, Ri- 
kis prisivertė atidaryti duris ir išeiti pro jas. Žengti žingsnį be- 
veik skaudėjo. 

Kol išėjo į gatvę, jau buvo išpiltas prakaito, o nuo pastangų 
sukosi galva. Tikriausiai atrodė išblyškęs, suvargęs ir paklaiku- 
siom akim, nes pro šalį ėjęs jaunuolis atsigręžęs sekundę spok- 
SOjo į ji, o paskui paspartino žingsnį ir nuskubėjo sau. Rikis pa- 
judėjo šaligatviu, lyg girtas svirduliuodamas link gatvės kampo, 
kur lengvai galėjo pasigauti taksi, važinėjantį aveniu. 

Priėjęs kampą, jis stabtelėjo nusišluostyti prakaito nuo veido, 
o tada iškėlęs ranką žengė prie šaligatvio krašto. Tą akimirksnį 
lyg stebuklo dėka tiesiai priešais jį sustojo geltonas taksi išleisti 
keleivio. Rikis ištiesė ranką atidaryti durelių tam, kas sėdi vidu- 
je, ir, pagal seną miesto paprotį, užsiimti taksi sau. 

Išlipo Vergilija. 

— Ačiū, Riki, - tarė beveik nerūpestingai. Ji pasitaisė tamsius 
saulės akinius ant veido, šaipydamasi iš jo veidą, matyt, papuo- 
šusio išgąsčio. — Palikau tau pasiskaityti laikraštį, - pridūrė. 

Daugiau netarusi nė žodžio, ji nusigręžė ir skubiai nužingsnia- 
vo gatve. Po kelių sekundžių pasuko už kampo ir dingo iš akių. 

— Na, vyruti, tai ar važiuosim? - šiurkščiai paklausė vairuotojas. 

Rikis tebelaikė dureles, stovėdamas ant šaligatvio krašto. Pa- 
žvelgęs į vidų, ant sėdynės jis pamatė sulankstytą tos dienos Ti- 
mes ir toliau nebesvarstydamas iįsmuko į mašiną. 

— Kur? - paklausė taksistas. 

Rikis Žiojosi atsakyti, bet persigalvojo. 

— Toji moteris, kur ką tik išlipo, - tarė jis, - kur ji įsėdo? 

— Ji keistuolė, - atsakė vairuotojas. - Pažįstat ją? 

— Taip. Šiek tiek. 

— Na, ji susistabdė mane už dviejų kvartalų, liepė sustoti gat- 
vėje čia netoliese ir laukti, įjungus taksometrą. Pati sėdėjo gale 
ir nieko nedarė, tik spoksojo pro langą ir laikė mobiliuką prilip- 
džius prie ausies, bet nekalbėjo, tik klausėsi. Staiga sako - „Pri- 
važiuok ten!“ ir rodo į jus. Įkiša man per stiklą dvidešimt žalių 
ir sako — „Šis žmogus yra tavo kitas keleivis. Supratai?“, aš sa- 
kau - „Kaip liepsit, ponia“, ir padariau, ką ji liepė. Ir jūs įsėdot. 
Daili merga, toji. Tai kur važiuojam? 

Rikis pagalvojo, tada paklausė: 

— Ojji nepasakė, kur mane vežti? 

Vairuotojas nusišypsojo. 

— Aišku, pasakė. Velniai griebtų. Bet sakė man vis tiek jūsų 
paklausti, pažiūrėti, ar atspėsit. 

Rikis linktelėjo galvą. 

— Kolumbijos presbiterijonų ligoninė. Ambulatorinė klinika. 
Šimtas penkiasdešimt antrosios ir Vest Endo gatvių sankryža. 

— Kaip pirštu į akį! - atsakė vairuotojas ir, ijungęs taksomet- 
rą, įsiliejo į rytmečio vidurio eismo srautą. 

Rikis pasiėmė ant taksi galinės sėdynės gulėjusį laikraštį. Tuo 
tarpu jam į galvą šovė dar vienas klausimas, ir jis pasilenkė prie 
plastikinės pertvaros tarp vairuotojo ir keleivio. 

— Ei, - tarė jis, - toji moteris, ką ji liepė daryti, jei aš pasaky- 
čiau kitokį adresą? Tai yra ne ligoninės"? 

Vairuotojas išsišiepė. 

— Kas čia, kažkoks žaidimas? 

— Galima sakyti ir taip, - atsakė Rikis, - bet tokio žaidimo 
žaisti jums nesinorėtų. 

— Su ta mergužėle mielai porą žaidimėlių sužaisčiau, jei su- 
prantat, ką turiu galvoj. 

— Tai jau ne, - atsakė Rikis, - gal jums ir atrodo, kad mielai, 
bet patikėkit manim, iš tikrųjų visai ne. 

Vairuotojas linktelėjo. 

— Suprantu, - atsakė. - Kai kurios mergos atrodo kaip ana, 
bet iš jų daugiau bėdos negu naudos. Taip sakant, neverta tiek 
mokėti už įėjimą... 

— Būtent, - pritarė Rikis. 

— Tai va, ji liepė vežti jus į ligoninę, kad ir ką sakytumėt. Ji 
sakė, kad susiprasit, kai atvažiuosim. Davė man penkiasdešimt 
žalių, kad jus atvežčiau. 

— Pinigai jai - ne problema, - atsakė Rikis ir atsilošė. Jis giliai 
dūsavo, prakaitas tebetemdė akių kampučius ir gėrėsi į marški- 
nius. Atsilošęs pasiėmė laikraštį. 

Ko ieškojo, rado puslapyje A-13. Tuo pačiu raudonu rašikliu 
didžiosiomis raidėmis buvo užrašyta ant Lord d Taylor preky- 
bos centro apatinių reklamos, todėl žodžiai raukšlėjosi liaunu 
manekenės kūnu ir dengė jos demonstruojamus dviejų dalių apa- 
tinius. 


Rikio kelias vis siaurėja, 
Ir prie tikslo jis artėja. 
Ambicijos, pokyčiai susuko tau galvą, 

Tad pro ausis praleidai visą moters kalbą. 
Palikai ją vargo jūroj skesti, 

Ir ji mirė, nepajėgus to pakęsti. 

Dabar jos vaikas, matęs šitą suklydimą, 
Už motinos mirtį keršyti ima. 

Buvęs varguolis, dabar turčius tapo 

Ir savo užgaidas pildyti įprato. 

Gal rasi ją ten, kur visi ligoniai surašyti, 
Bet ar to pakaks tau iš bėdos išsikapstyti? 
Nes, Riki, vargšeli, kai prabėgs ši diena, 
Tik už septyniasdešimt dviejų valandų bus žaidimo pabaiga. 


Kaip ir anksčiau, paprastutis eilėraštukas, rodės, ciniškai šai- 
posi savo vaikiškumu. Jam jis atrodė truputį panašus į taiklius 
vaikų darželio žaidimo aikštelės kankinimus dainuojamais įžŽei- 
dimais ir pravardžiavimais. Tačiau Ražinio tikslai buvo toli gražu 
ne vaikiški. Rikis išplėšė tą puslapį iš Times ir sulankstytą įsiki- 
šo į kelnių kišenę. Likusį laikraštį numetė ant taksi grindų. Vai- 
ruotojas patyliukais keiksnojo į ūsą, nuosekliai vesdamas pokal- 
bį su kiekviena mašina, sunkvežimiu ir vienu kitu dviratininku 
ar pėsčiuoju, kurie kirto jo kelią ir kliudė važiuoti. Vairuotojo 
pokalbiai buvo įdomūs tuo, kad niekas kitas jų negirdėjo. Jis 
nenuleido langelio ir nešūkavo nešvankybių, nepypino, kaip kai 
kurie taksistai, susinervinę dėl juos supančio eismo tinklo. O 
šitas žmogus tiesiog kalbėjo, nurodinėjo kryptis, pyko, greitai 
tarškėjo, sukinėdamas vairą. Taigi tam tikra prasme vairuotojas 
jautėsi susijungęs ar bent jau bendravo su viskuo, kas tik pakliū- 
davo į jo akiratį. Ar vėlėsi jam į plaukus, mąstė Rikis, priklauso, 
kaip pažiūrėsi. Rikiui rodėsi keista kiekvieną gyvenimo dieną 
dalyvauti dešimtyse pokalbių, kurių niekas negirdi. Tada jis su- 
simąstė, ar kas nors apskritai sugeba gyventi kitaip. 

Taksi jį išleido ant šaligatvio prie didžiulio ligoninės komplek- 
so. Tolėliau Rikis matė greitosios pagalbos įėjimą, žymimą di- 

dž:ulio užrašo raudonomis raidėmis, prie kurio stovėjo greito- 
sios pagalbos automobilis. Nepaisant troškinančios vidurvasa- 
rio kaitros, Rikis pajuto nugara perbėgant šiurpulį. Tas šiurpu- 
lys priminė paskutinį kartą, kai lankėsi ligoninėje - lydėjo žmo- 
ną, kol ji dar kovojo su ją pražudysiančia liga, dar gydėsi radia- 
cija, chemoterapija ir visokiais kitokiais būdais grūmėsi su siau- 
bingais jos kūne vykstančiais dalykais. Onkologų kabinetai bu- 
vo kitoje komplekso pusėje, bet jam vis tiek sukilo bejėgiškumo 
ir siaubo jausmai, tokie patys, kaip ir tada, kai paskutinįkart 
stovėjo gatvėje prie ligoninės. Rikis pažvelgė į išdidžius plytų 
mūrus. Pamanė ligoninę matęs triskart gyvenime: pirmą - kai 
šešis mėnesius dirbo ambulatorinėje klinikoje, prieš pereidamas 
dirbti privačiai, antrą - kai ši ligoninė įsiliejo į svaiginančią virti- 
nę ligoninių, kuriose jo žmona beprasmiškai kovojo su mirtim, 
ir trečią — dabar, grįždamas ieškoti vardo pacientės, kuriai sky- 
rė per mažai dėmesio ar apleido ir kuri dabar grasina jo paties 
gyvybei. 

Rikis nutipeno pirmyn įėjimo link, keistai pasipiktinęs tuo, 
kad žino, kur laikomi medicinos užrašai. 


Prie įrašų archyvo priėmimo stalo stovėjo vidutinio amžiaus nu- 
tukėlis tarnautojas. Jis vilkėjo rėkiančių spalvų havajietiškais 
sportiniais marškiniais ir chaki kelnėmis, dėmėtomis arba nuo 
rašalo, arba nuo pietų likučių. Atsainiai ir nustebęs žvelgė į Ri- 
kį, kai šis paaiškino, ko nori. 

— Ko tiksliai jums reikia dvidešimties metų senumo? - pa- 
klause jis, neslėpdamas netikėjimo. 

— Visų ambulatorinės psichiatrijos klinikos įrašų iš tų šešių mė- 
nesių, kai čia dirbau, - atsakė Rikis. — Visi net ir vieną kartą atėję 
pacientai gavo po klinikos numerį ir jiems buvo užvesta byla. To- 
se bylose saugomi visi atvejų įrašai, kokie tik buvo padaryti. 

— Nežinau, ar šitie įrašai buvo perkelti į kompiuterį, - neno- 
riai atsakė tarnautojas. 

— Spėju, kad buvo, - atkirto Rikis. —- Nagi, patikrinkim. 

— Tas užtruks, daktare, - spyrėsi tarnautojas, — o aš turiu daug 
kitų užsakymų... 

Rikis valandėlę pamąstė, kol prisiminė, kaip lengvai sekėsi 
Vergilijai ir Merlinui įkalbėti žmones padaryti nedidukes paslau- 
gas, pamojavus prieš nosį pinigėliais. Jo piniginėje buvo du šim- 
tai penkiasdešimt dolerių ir, išėmęs du šimtus, padėjo juos ant 
stalo. 

— Galbūt šitaip, — tarė jis, - man pavyks patekti į eilės priekį. 

Tarnautojas apsižvalgė ir, įsitikinęs, kad niekas nemato, susi- 
šlavė pinigus. 

— Daktare, - šyptelėdamas tarė jis, - mano sugebėjimai - jūsų 
paslaugoms. 

Jis susikišo pinigus į kišenę ir ore pakrutino pirštus. 

— Pažiūrėkim, ką rasim, - pridūrė, spausdindamas kompiute- 
rio klaviatūra. 

Dviem vyrams sudaryti galimų bylų numerių sąrašą užtruko 
kone visą rytą. Nors ir pavyko išskirti reikiamus metus, kom- 
piuteris niekaip nerodė, ar bylų numeriai buvo vyrų ar moterų, 
be to, nebuvo pažymėta, pas kurį gydytoją pacientas lankėsi. 
Rikio šeši mėnesiai klinikoje truko nuo kovo iki rugsėjo pra- 
džios. Tarnautojui pavyko išbraukti ankstesnes ir vėlesnes by- 
las. Toliau siaurinant atranką, Rikis įtarė, kad Ražinio motina 
pas jį lankėsi kažkuriuo trijų mėnesių metu, vasarą prieš dvide- 
šimt metų. Tuo laikotarpiu naujos bylos buvo užvestos du šimtai 
septyniasdešimt devyniems žmonėms. 

— Jei norit rasti vieną Žmogų, - tarė tarnautojas, - turėsit imti 
kiekvieną bylą ir pats ją peržiūrėti. Galiu jas atnešti, bet paskui 
jau tvarkykitės pats. Lengva nebus. 

— Nieko baisaus, - atsakė Rikis. - Ir nesitikėjau, kad bus. 

Tarnautojas parodė Rikiui mažą plieninį staliuką šalia archy- 
vo. Prie jo buvo medinė kėdė stačia atkalte, ant kurios Rikis ir 
įsitaisė, kol tarnautojas ėmė nešti jam reikalingas bylas. Surinkti 

visas du šimtai septyniasdešimt devynias užtruko bent dešimt 
minučių. Tarnautojas sukrovė jas ant grindų greta Rikio. Dar 
padavė geltono popieriaus bloknotą ir seną tušinuką, tada gūž- 
telėjo pečiais. 

— Pasistenkit jų nesumaišyti, - pasakė, - kad paskui nereikėtų 
po vieną dėlioti į vietas. Ir labai prašau nepainioti jų tarpusavy- 
je, na, nesukaišioti vienos bylos dokumentų ir įrašų į kitą. Aiš- 
ku, nemanau, kad dar kas nors kada nors vėl užsimanys jas per- 
žiūrėti. Ir kodėl mes jas saugom, nė neįsivaizduoju. Bet juk ne 
aš kuriu taisykles. 

Tarnautojas pažvelgė į Rikį. 

— Ar žinot, kas kuria taisykles? — paklausė. 

— Ne, - atsakė Rikis, imdamas pirmąją bylą. - Nežinau. Tik- 
riausiai ligoninės vadovybė. 

Tarnautojas prunkštelėjo pusiau juokais, pusiau niekinamai. 

— Na va, - pasakė, eidamas į savo vietą prie kompiuterio, — 
juk jūs psichoterapeutas, daktare. Maniau, kad jūsų darbas ir 
yra padėti žmonėms susikurti savo taisykles. 

Rikis nieko neatsakė, bet pagalvojo, kad tai gana išmintingas 
jo darbo vertinimas. Visa bėda, manė jis, kad pagal savo taisyk- 
les žaidžia įvairiausi žmonės. Ypač Ražinis. Paėmė pirmąją bylą 
nuo pirmosios krūvos viršaus ir ją atvertė. Panašu, staiga pama- 
nė Rikis, kaip atversti atminties aplanką. 

Pro šalį bėgo valandos. Vartyti bylas buvo panašu, kaip stovė- 
ti po nevilties kriokliu. Kiekvienoje byloje buvo paciento var- 
das, adresas, artimiausi giminaičiai ir draudimo duomenys, jei 
išvis buvo. Tada šiokios tokios pastabos, atspausdintos ant diag- 
nozės lapo, apibūdinančios paciento būklės vertinimą. Dar bu- 
vo užrašų apie rekomenduojamą gydymą. Skubiai ir kapotai kiek- 
vienas vardas buvo nuskabytas iki psichologinės esmės. Menki 
bylų žodžiai nenuslėpė karčių tiesų, atvedusių žmones į kliniką: 
seksualinis išnaudojimas, siautėjimas, muštynės, priklausomybė 
nuo kvaišalų, šizofrenija, haliucinacijos - dvasios ligų Pandoros 

skrynia. Ligoninės ambulatorinė klinika buvo septintojo dešimt- 
mečio dvasios kūrinys, geradarių užmojis padėti varguoliams, 
atverti ligoninės duris bendruomenei. Tų laikų šūkis buvo: Duo- 
ti, nes gavom. Tikrovė buvo daug niūresnė ir visai ne tokia uto- 
piška. Miesto vargšus kamavo begalė visokių ligų, ir klinika greitai 
pamatė esanti tik pirščiukas, mėginantis užkimšti užtvanką su 
tūkstančiu plyšių. Rikis ten atėjo, bebaigdamas psichoanalizės 
mokslus. Bent jau tokia buvo oficialioji priežastis. Bet iš pra- 
džių prie klinikos darbuotojų prisijungė, kupinas jaunatviško ide- 
alizmo ir ryžto. Atsiminė, kaip įėjo pro duris, išdidžiai pasipik- 
tinęs savo pasirinktos profesijos puikybe, pasiryžęs analizės pa- 
galbą teikti plačiai nelaimingųjų miniai. Toks altruistinis užmo- 
jis tvėrė maždaug savaitę. 

Per pirmąsias penkias dienas Rikio stalą sujaukė pacientas, 
ieškojęs kvaišalų pavyzdžių, jį užpuolė pasiutęs žmogus, gir- 
dintis balsus ir kumščiuojantis visus aplink, vienas Rikio sean- 
sas Su jauna mergina buvo nutrauktas, kai įsiveržė įtūžęs sute- 
neris, kuris, prieš sulaikomas, suspėjo skustuvu perrėžti buvu- 
siai merginai veidą ir apsaugininkui —- ranką. Be to, jam teko 
išsiųsti dešimtmetę mergaitę į skubios pagalbos kabinetą, kad 
sutvarstytų nudegimus nuo cigaretės ant jos kojų ir rankų, o jis 
vis tiek nesakė, kas ją sužalojo. Rikis ją gerai atsiminė. Mergai- 
tė buvo puertorikietė švelniomis, gražiomis juodomis akimis, 
tokiomis pat, kaip jos varno juodumo plaukai. Atėjo į kliniką, 
žinodama, kad kažkas serga, o netrukus susirgs ir ji pati, nes 
suvokė, kad smurtas veda į smurtą daug gilesnėmis vagomis, 
nei kokie nors valdiški tyrimai ar klinikiniai bandymai galėtų 
suprasti. Ji neturėjo draudimo ir neišgalėjo susimokėti, todėl 
pas Rikį apsilankė penkis kartus - tiek, kiek leido valstybė. Jis 
visą laiką mėgino išpešti iš jos, kas ją kankina, nors ji žinojo, 
kad papasakojusi apie skriaudiką tikriausiai žūtų. Rikis atsimi- 
nė, kad tai buvo beviltiška. Ir žinojo, kad net jei ir liko gyva, ji 
vis tiek pasmerkta. 

Rikis atvertė dar vieną bylą ir susimąstė, kaip išvis sugebėjo 
ištverti šešis mėnesius klinikoje. Galvojo, kad visą tą laiką jautė- 
si visiškai ir apgailėtinai bejėgis. Tada suvokė, kad bejėgystė įkliu- 
vus į Ražinio nagus gana panaši. 

Tai minčiai kurstant jausmus, jis metėsi į du šimtai septynias- 
dešimt devynias bylas žmonių, kuriuos pažino ir gydė prieš to- 
kią daugybę metų. 

Kone du trečdaliai visų jo pacientų buvo moterys. Kaip ir 
dauguma nutekėjusių į skurdą, dvasios ligų skarmalus jos dė- 
vėjo taip pat akivaizdžiai, kaip randus ir mėlynes nuo kasdie- 
nio smurto. Jis matė visko, nuo priklausomybių iki šizofreni- 
jos, ir atsiminė, koks svarbus tuomet atrodė jo darbas. Rikis 
pabėgo atgal į viduriniosios klasės viršūnėles, iš kurių pats bu- 
vo kilęs, kur menka savivertė ir iš jos kylantys vargai galėjo 
kalbomis būti jei ir ne išgydyti, tai bent jau ištveriami. Kartais 
kalbėdamasis su klinikos pacientais jautėsi kvailai, lyg šnekos 
galėtų palengvinti jų dvasios kančias, kai iš tikrųjų turbūt ge- 
riau būtų padėjęs revolveris ir ištiškę viduriai - jis prisiminė, 
kad kai kurie būtent taip ir pasirinko, supratę, kad vienas ka- 
lėjimas geresnis už kitą. 

Rikis atvertė dar vieną tų laikų bylą ir pastebėjo savo ranka 
rašytas pastabas. Išsitraukęs jas, pamėgino susieti vardą byloje 
su savo prikeverzotais žodžiais. Bet veidai buvo šmėkliški, vir- 
pantys, lyg tolimas karštis virš greitkelio karštą vasaros dieną. 
Kas tu? - klausė jis savęs. Tada pridėjo antrą klausimą: kas tau 
atsitiko? 

Už kelių žingsnių archyvo tarnautojas numetė nuo stalo pieš- 
tuką ir, patyliukais susikeikęs, pasilenkė jo pakelti. 

Rikis valandėlę žiūrėjo į jį, kol tarnautojas atsitiesė prie prie- 
šais Švytinčio kompiuterio ekrano. Ir tą sekundę Rikis kai ką 
pamatė. Tarsi trupučiuką susikūprinusi vyriškio nugara, nervin- 
gas pieštuko stuksenimas į stalą, jo gūžimasis į priekį kalbėjo 
kalba, kurią Rikis turėjo suprasti vos įžengęs pro duris ar bent 

jau tada, kai vyriškis susišlavė Rikio pasiūlytus pinigus. Tačiau 
šiose žemėse Rikis tebuvo svečias ir kaip tik todėl tiek užtruko, 
kol susiprato. Jis tyliai pasikėlė nuo stalo ir iš už nugaros priėjo 
prie vyriškio. 

— Kurji? - tyliai paklausė Rikis. Kalbėdamas čiupo ir kietai 
suspaudė vyriškio kaklą. 

— Ajajai! Kas? - tarnautojas buvo užkluptas netikėtai. Jis mė- 
gino muistytis, bet Rikio pirštai kietai dūrė jam į raumenis ir 
kaulą. - Oi! Ką čia darot? 

— Kur ji? - griežčiau pakartojo Rikis. Jis kairiąja ranka su- 
griebė vyriškio gerklę ir spustelėjo. - Negi jums nepasakė, kad 
aš apimtas nevilties? Nesakė, koks aš įsitempęs? Nesakė, kad 
galiu elgtis neapgalvotai? Kad galiu padaryti bet ką? 

— Ne! Maldauju! Oi! Ne, po galais, šito jie nesakė! Paleiskit! 

— Kuri? 

— Jie ją išsinešė! 

— Netikiu. 

— Tikrai! 

— Na gerai. Kas tiksliai ją išsinešė? 

— Vyras ir moteris. Maždaug prieš dvi savaites. Jie atėjo. 

— Vyras buvo gerai apsitaisęs, su pilvuku ir sakėsi esąs teisi- 
ninkas? O moteris - daili merga? 

— Taip! Tai jie. Kas, po galais, čia darosi? 

Rikis paleido tarnautoją, ir šis tučtuojau atšoko nuo jo. 

— Jėzau, - tarė vyriškis, trindamasis kaklą. - Jėzau Marija, 
kam taip Žiauriai? 

— Kiek jums sumokėjo? 

- Daugiau nei jūs. Kur kas daugiau. Žinot, nė nemaniau, kad 
taip baisiai svarbu. Ten buvo tik viena byla iš senų senovės, ku- 
rios niekas nė neatvertė daugiau kaip dvidešimt metų. Nesu- 
prantu, kuo ji visiems taip parūpo? 

— Ar pasakė, kam jiems jos reikia? 

— Vyrukas sakė, kad teismo bylai dėl paveldėjimo. Nelabai 

supratau, tiesą sakant. Žmonės, atėję į tą kliniką, dažniausiai ne 
kaži ką galėjo paveldėti. Bet tas vyras davė man savo kortelę ir 
paaiškino, kad bylą grąžins, kai jiems nebereikės. Maniau, vis- 
kas tvarkoj. 

— Ypač kai davė jums truputį pinigėlių. 

Tarnautojas nenoromis gūžtelėjo. 

— Pusantro tūkstančio. Naujomis šimtinėmis. Išlupo jas iš ri- 
tinuko kaip senovės gangsteris. Žinot, tiek man moka už dviejų 
savaičių darbą. 

Skaičių sutapimas neprasprūdo Rikiui pro ausis. Penkiolika die- 
nų po šimtą. Jis pažvelgė į bylų stirtą ir suvirpėjo dėl jau iššvaisty- 
tų dienos valandų. Tada atsigręžė į tarnautoją ir prisimerkė. 

— Tai bylos, kurios man reikia, nebėra? 

— Atleiskit, daktare, nežinojau, kad tai toks baisus daiktas. 
Norit to vyruko kortelės? 

— Jau turiu. - Jis toliau spoksojo į tarnautoją, kuris sutrikęs 
muistėsi kėdėje. — Tai jie pasiėmė bylą, sumokėjo jums, bet jūs 
ne koks kvailys, tiesa? 

Tarnautojas krūptelėjo. 

— Ką turit galvoj? 

— Turiu galvoj, jūs ne kvailys. Ir, archyve išdirbęs šitiek metų, 
trupučiuką pramokot mėtyti pėdas, ar ne? Taigi šitose stirtose 
trūksta vienos bylos, bet jūs kai kuo pasirūpinot, taip? 

— Apie ką jūs kalbat? 

— Juk neatidavėt bylos, jos nenukopijavęs, ar ne? Kad ir kiek 
tas vyrukas jums sumokėjo, jūs vis tiek pagalvojot, kad galbūt 
kas nors kitas, kas ateis jos ieškoti, pinigėlių išspaus daugiau, 
nei teisininkas ir moteris, taip? Tiesą sakant, galbūt jie netgi 
užsiminė, kad kas nors ateis jos ieškoti, ar ne? 

— Galbūt ir užsiminė. 

— Ir galbūt jūs pamanėt, kad galėtumėt užsidirbti dar pusantro 
tūkstančio ar netgi daugiau, jei bylą nukopijuotumėt, teisingai? 

Vyriškis linktelėjo. 

— Jūs irgi man sumokėsit? 

Rikis papurtė galvą. 

— Vietoj užmokesčio nepaskambinsiu jūsų viršininkui. 

Tarnautojas, rodės, atsiduso, vertindamas šitą teiginį, galiau- 
siai Rikio veide pamatė ganėtinai pykčio ir įtampos, kad visiškai 
patikėtų jo grasinimais. 

— Ne kaži kas toje byloje ir tebuvo, - lėtai pratarė jis. —- Pri- 
ėmimo anketa ir prie diagnozės lapo prisegti pora puslapių pa- 
stabų su nurodymais. Tiek ir nukopijavau. 

— Neškit čionai, - atrėžė Rikis. 

Tarnautojas pasilenkė ir atidarė stalčių. Iš jo ištraukė voką ir 
padavė Rikiui. 

— Va, - tarė. - Dabar palikit mane ramybėj. 

Rikis žvilgtelėjo į vidų ir pamatė visus reikalingus dokumen- 
tus. Jis atsispyrė pagundai čia pat juos peržiūrėti, nes pasakė 
sau, kad tyrinėdamas savo praeitį turi būti vienumoje. Stovėda- 
mas įsikišo voką į švarko kišenę. 

— Čia viskas? - paklausė. 

Tarnautojas suabejojo, tada pasilenkė 1r iš stalčiaus ištraukė 
kitą, mažesnį voką. 

— Štai, - tarė. - Šitas irgi priklauso. Bet jis buvo prikabintas 
prie bylos iš šono, žinote, prisegtas. Neatidaviau jo anam vyru- 
kui. Nežinau kodėl. Nusprendžiau, kad jį ir taip turi, nes atro- 
dė, jog apie šitą atvejį viską Žino. 

— Kas čia? 

— Policijos ataskaita ir mirties liudijimas. 

Rikis giliai įkvėpė, pripildydamas plaučius troškaus ligoninės 
rūsio Oro. 

— Kuo tokia svarbi kažkokia vargšė, prieš dvidešimt metų at- 
ėjusi į ligoninę? - netikėtai paklausė tarnautojas. 

— Kai kas suklydo, - atsakė Rikis. 

Tarnautojui, rodos, toks paaiškinimas tiko. 

— Už tai dabar kažkam tenka mokėti? - paklausė jis. 

— Berods taip, - atsakė Rikis, gręždamasis išeiti. 


Aštuonioliktas skyrius 


Išeidamas iš ligoninės, Rikis tebejuto tvinksėjimą rankose, ypač 
pirštų galiukuose, kuriuos buvo giliai suleidęs tarnautojui į kak- 
lą. Neprisiminė nė vienos savo gyvenimo akimirkos, kai ko nors 
būtų siekęs jėga. Jis manėsi gyvenąs įtikinėjimų ir susitarimų 
pasaulyje, o tai, kad tarnautojui grasino fizine jėga, net ir šitaip 
švelniai, jam reiškė, kad kerta kažkokią keistą sieną ar eina pro 
kažkokią menamą ribą. Rikis buvo žodžių žmogus, ar bent to- 
kiu save laikė, kol negavo Ražinio laiško. Kišenėje gulėjo vardas 
moters, kurią gydė savo paties gyvenimo pereinamuoju laiko- 
tarpiu. Susimąstė, ar nebus pasiekęs kito tokio taško. Ir tuo pat 
metu pagalvojo, kad stovi šalia kelio į kažkokią naują būtį. 

Pro milžinišką ligoninės kompleksą patraukė link Hadsono 
upės. Netoli Harkneso paviljono, ligoninės dalies, kur buvo slau- 
gomi ypač turtingi ir ypač sunkūs ligoniai, buvo nedidukas kie- 
melis. Pastatai buvo didžiuliai, daugiaaukščiai plytų ir akmens 
mūrai, stovėjo rūstūs ir tvirti, kaip gynybinės sienos nuo daugy- 
bės mažutėlaičių smulkutėlių ligų sukėlėjų. Iš tolimos praeities 
tą kiemelį atsiminė kaip ramią vietą, kur galima prisėsti ant suo- 
liuko ir pabėgti nuo miesto triukšmo, likti vienam su nasrus žio- 
jančiais ir kandžiojančiais rūpesčių žvėrimis viduje. 

Pirmą kartą per beveik dvi savaites jis pajuto, kad dingo pojū- 
tis, jog jį seka ir stebi. Buvo tikras, kad liko vienas. Nesitikėjo, 
j0g tai truks ilgai. 

Greitai susirado suolelį ir netrukus jau sėdėjo, ant kelių pasi- 
dėjęs archyvo tarnautojo duotąją bylą ir voką. Praeiviui būtų 
atrodęs tiesiog kaip gydytojas ar ligonio giminaitis, trumpai iš- 
trūkęs 1š ligoninės šio to apmąstyti ar užkąsti. Rikis akimirką 
dvejojo, nežinodamas, ką atvers, išėmęs dokumentus, bet po to 
atskleidė voką. 

Prieš dvidešimt metų jo gydytos pacientės vardas buvo Klerė 
Taison. 

Rikis stebeilijo į vardo raides. Jos visiškai nieko jam nereiškė. 

Atmintyje neiškilo joks veidas. Ausyse iš dvidešimties metų to- 
lybės nesuskambo joks balsas. Jokie judesiai, veido išraiškos, balso 
skambesiai neprasibrovė pro metų užtvaras. Atminties styga tylėjo 
nevirpinama. Tai buvo tiesiog vienas iš dešimčių to meto vardų. 

Nesugebėdamas prisiminti jokios smulkmenos, jis tiesiog stin- 
go į ledą. 

Rikis skubiai perskaitė priėmimo anketą. Į kliniką moteris 
atėjo beveik gilios depresijos būklės, lydimos į paniką panašių 
nerimo priepuolių. Į kliniką ją atsiuntė iš greitosios pagalbos 
priimamojo, kur ji pateko gydytis galvos sutrenkimo ir žaizdų. 
Būta smurtinių santykių su vyru požymių. Šis nebuvo trijų jos 
mažų vaikų tėvas. Vaikų amžius buvo nurodytas toks: dešimties, 
aštuonerių ir penkerių metų, bet vardai neparašyti. Jai buvo tik 
dvidešimt devyneri, ir ji nurodė savo adresą buto, esančio netoli 
ligoninės. Šis, kaip Rikis išsyk sumojo, buvo labai nykioje mies- 
to dalyje. Ji neturėjo sveikatos draudimo ir kelias valandas per 
dieną dirbo maisto prekių parduotuvės pardavėja. Ji nebuvo niu- 
jorkietė, bet „artimiausių giminaičių“ skiltyje nurodė šeimos na- 
rius iš mažo miestelio šiaurės Floridoje. Vienintelės kitos užpil- 
dytos priėmimo anketos skiltys buvo jos socialinio draudimo ir 
telefono numeriai. 

Jis atvertė antrąjį lapą, diagnozės anketą, ir ten pamatė savo 
rašyseną. Žodžiai užliejo jį siaubu. Jie buvo striuki, kapoti, tiks- 
lūs. Juose nebuvo nei aistros, nei užuojautos. 

Panelė Taison yra dvidešimt devynerių metų amžiaus trijų 
mažamečių vaikų motina, palaikanti, matyt, fiziškai sunkius 
santykius su vyriškiu, kuris nėra vaikų tėvas. Ji teigia, kad 
vaikų tėvas ją paliko prieš kelerius metus ir išvyko dirbti į 
naftos gręžinius Pietvakariuose. Moteris neturi galiojančio 
sveikatos draudimo ir gali dirbti tik ne visą darbo dieną, nes 
neišgali apmokėti deramos priežiūros vaikams. Ji gauna 
valstybės paramą iš socialinio draudimo, federalinę Šeimų su 
mažamečiais vaikais paramą, maisto talonų ir pašalpą 
būstui. Pacientė taip pat teigia negalinti grįžti į gimtąją Flori- 
dą, nes dėl santykių su vaikų tėvu nutrūko jos ryšiai su 
motina ir tėvu. Be to, teigia neturinti pinigų tokiam žingsniui. 
Klinikiniu požiūriu panelė Taison atrodo aukštesnio už 
vidutinį intelekto moteris, labai besirūpinanti savo vaikais ir 
jų gerove. Ji turi gimnazijos atestatą ir dvejus metus studijavo 
koledže, kurį metė, kai pastojo. Atrodo badaujanti, ir jos 
dešiniajame akies voke išsivystęs nervinis trūkčiojimas. 
Kalbėdama apie savo padėtį, ji vengia akių kontakto, galvą 
kilsteli tik paklausta apie vaikus, kuriuos teigia labai brangi- 
nanti. Ji neigia girdinti balsus, bet prisipažįsta, kad kartais 
suima ašarų ir nevilties priepuoliai, kurių nesugeba suvaldyti. 
Moteris sako gyvenanti tik dėl vaikų, bet neigia kokį nors 
kitokį polinkį į savižudybę. Taip pat neigia vartojanti kvaiša- 
lus ar esanti nuo jų priklausoma, be to, nematyti jokių 
išorinių narkotikų vartojimo žymių, tačiau toksikologinis 
tyrimas vis tiek patartinas. 

Pradinė diagnozė: Gili pasikartojanti depresija, sukelta 
skurdo. Asmenybės sutrikimas. Galimas kvaišalų vartojimas. 
Rekomendacijos darbuotojams: Ambulatorinis gydymas iki 
valstybės apmokamų penkių seansų ribos. 


Puslapio apačioje jis buvo pasirašęs. Zvelgdamas į parašą, 
svarstė, ar nepasirašė savo paties mirties nuosprendžio. 

Ant antrojo lapo buvo dar vienas įrašas, pasak jo, Klerė Tai- 
son keturis kartus atėjo pas jį į kliniką, bet penktąjį, paskutinį 
valstybės apmokamą kartą, nebepasirodė. Taigi, pamanė Rikis, 
bent jau dėl šito jo senasis mokytojas daktaras Liuisas klydo. 
Bet tada jam šovė dar viena mintis. Jis greitai atvertė mirties 
liudijimą su miesto skrodiko antspaudu ir jo datą palygino su 
pirmojo apsilankymo klinikoje data ant jo paties anketos. 

Penkiolika dienų. 

Jis atsilošė ant suolelio. Moteris atėjo į ligoninę, buvo pasiųsta 
pas jį ir po pusės mėnesio mirė. 

Rodės, mirties liudijimas švyti jo rankoje, ir Rikis skubiai per- 
metė jį akimis. Klerė Taison pasikorė savo buto vonioje vyrišku 
diržu, užnertu ant atsikišusio kanalizacijos vamzdžio. Skrodi- 
mas parodė, kad neseniai prieš mirtį ji buvo sumušta ir trečią 
mėnesį nėščia. Prie mirties liudijimo prisegta policijos ataskaita 
rašė, kad dėl mušimo buvo apklaustas vyriškis, vardu Rafaelis 
Džonsonas, bet suimtas nebuvo. Trys vaikai perduoti Jaunimo 
reikalų skyriaus globai. 

Tai va, pamanė Rikis. 

Jokie prieš jį gulinčiose anketose surašyti žodžiai nė trupučio 
neišreiškė nesibaigiančio Klerės Taison gyvenimo ir mirties siau- 
bo. Žodis „skurdas“ nė per plauką nepriartina žiurkių, purvo ir 
nevilties pasaulio. Žodis „depresija“ — tik užuomina į juodą sle- 
giančią naštą ant moters pečių. Gyvenimo verpete, įsukusiame 
jaunąją Klerę Taison, tebuvo vienintelis dalykas, teikęs jam pras- 
mę: trys vaikeliai. 

Vyriausiasis, nusprendė Rikis. Matyt, vyriausiajam ji pasisa- 
kė einanti į ligoninę susitikti su juo ir prašyti pagalbos. Ar jam 
pasakė, kad aš - jos vienintelis šansas? Kad žadėjau jai kažką 
kita? Ką pasakiau, kad suteikiau vilties, kurią ji perdavė trims 
vaikeliams? 

Kad ir kas tai būtų, buvo per mažai, nes moteris nusižudė. 

Rikis nusprendė, kad Klerės Taison savižudybė buvo esminė 

tų trijų vaikų, O ypač vyriausiojo, gyvenimo akimirka. O jo pa- 
ties gyvenime ji nepaliko jokios žymės. Kai moteris neatėjo į 
paskutinįjį seansą, jis nieko nedarė. Rikis nė neatsiminė jai skam- 
binęs iš rūpesčio. Jis tik užpildė visus aplanko dokumentus ir 
pamiršo moterį. Ir vaikus. 

O dabar vienas iš jų kėsinasi jį prigriebti. 

Rask tą vaiką, ir rasi Ražinį, pamanė jis. 

Jis pakilo nuo suolelio, manydamas, kad reikia daug ką nu- 
veikti. Buvo keistai patenkintas, kad laiko turi mažai, nes kitaip 
tektų rimtai susimąstyti apie tai, ką padarė - ar nepadarė - prieš 
dvidešimt metų. 


Likusią dienos dalį Rikis praleido Niujorko miesto valdininki- 
jos Pragare. 

Ginkluotą tik dvidešimties metų senumo vardu ir adresu, jį 
stumdė iš vieno kabineto ir valdininko pas kitą po visą valstijos 
Jaunimo reikalų skyrių Manheteno centre, mėginantį išsiaiškin- 
ti, kas atsitiko trims Klerės Taison vaikams. Baisiausias dalykas 
jo valdininkijos pasaulio puolime buvo tai, kad Rikis ir visi žmo- 
nės kabinetuose, su kuriais tik jis kalbėjosi, žinojo, kad kažkur 
yra įrašas apie vaikus. Tačiau jį rasti tarp niekam nereikalingų 
kompiuterių įrašų ir bylomis užverstų kambarių, bent iš pra- 
džių, buvo neįmanoma. Tam, aišku, prireiktų atkaklaus kapsty- 
mosi ir daugelio valandų. Rikis gailėjosi nesąs tiriantis žurnalis- 
tas ar privatus detektyvas - žmogus, kuris turi kantrybės begali- 
nėms valandoms tarp apipelijusių įrašų. Jis to neturėjo. Neturė- 
jo ir laiko. 

Šiame pasaulyje yra trys žmonės, surišti su manim šituo plo- 
nu siūleliu, kuris man gali kainuoti gyvybę, sakė sau, grūsdama- 
sis pas kitą tarnautoją kitame kabinete. Nuo tos minties ėmė 
dar labiau skubintis. 

Priešais jį stovėjo stambi, maloni lotynų kilmės moteris iš ne- 
pilnamečių teismo archyvo skyriaus. Jos plaukai buvo sunkūs ir 

juodi kaip varno. Juos buvo kietai surišusi pakaušyje taip, kad 
jos veide ryškiausiai matėsi keisti madingi akiniai sidabriniais 
rėmeliais. 

— Daktare, - pasakė ji, - čia labai mažai už ko galima užsika- 
binti. 

— Daugiau nieko neturiu, - atsakė jis. 

— Jei tie trys vaikai buvo įvaikinti, įrašai greičiausiai užantspau- 
duoti. Juos galima paimti, bet tam reikia teismo nutarimo. Jį gau- 
ti įmanoma, bet labai sunku, suprantat? Dažniausiai čia ateina 
užaugę vaikai, ieškantys savo tikrųjų gimdytojų. Tais atvejais tie- 
siog turim laikytis taisyklių. Bet jūs prašot visai ko kita. 

— Suprantu. Bet mane truputį spaudžia laikas... 

— Visi skuba. Visada skuba. Kas tokio skubaus po dvidešimt 
metų? 

— Medicininiai reikalai. 

— Na, teisėjas į tai turbūt atsižvelgtų, jei turit kokių popierių. 
Gaukit teismo nutarimą. Tada galėsim paieškoti. 

— Teismo nutarimui reikės kelių dienų. 

— Teisingai. Čia niekas žaibišku greičiu nevyksta. Nebent as- 
meniškai pažįstat kokį teisėją. Eikit pas jį, tegu greitai pasirašo, 
ką reikia. 

— Laikas svarbu. 

— Daugumai svarbu. Atleiskit. Bet žinot, ką geriau padarykit? 

— Ką? 

— Paieškokit daugiau Žinių apie tuos žmones, įsijunkit kokią 
gudrią kompiuterio programą. Galbūt ką nors rasit. Žinau kelis 
našlaičius, ieškančius savo praeities, jie taip padarė. Visai ne- 
blogai pavyko. Jei pasamdysit privatų detektyvą, jis tuo pirmiau- 
sia ir užsiims, kai tik pasičiups pinigėlius ir susikiš į kišenę. 

— Nelabai moku naudotis kompiuteriu. 

— Ne? Daktare, čia šiuolaikinis pasaulis. Mano trylikametis 
moka susirasti tokių dalykėlių, kad nė nepatikėtumėt. Tikrų tik- 
riausiai jis surado mano pusseserę Violetą. Nebuvau jos nei ma- 

čius, nei girdėjus dešimt metų. Ji dirbo ligoninėje Los Andžele, 
bet jis rado. Ir neužtruko nė poros dienų. Turėtum šitaip pamė- 
ginti. 

— Turėsiu galvoj, - atsakė Rikis. 

— Dar labai padeda, jei turit socialinio draudimo numerį ar ką 
nors panašaus, — pridūrė tarnautoja. Su akcentu ji kalbėjo dai- 
ningai, ir aiškiai matėsi, kad šnekėtis su Rikiu jai buvo įdomus 
atokvėpis nuo kasdienio darbo. Rodės, kad net ir sakydama, jog 
tai, ko jis ieško, nepasiekiama, ji vis tiek nenori, kad Rikis nuei- 
tų. Jau artėjo vakaras, ir tikriausiai, pamanė jis, pasikalbėjusi su 
juo, moteris galės eiti namo, todėl norėjo Rikį užlaikyti lygiai 
tiek, kiek reikia. Jam norėjosi eiti, bet gerai nežinojo, ką daryti 
toliau. 

— Kokios srities jūs daktaras? - netikėtai paklausė ji. 

— Psichoanalitikas, - atsakė Rikis, ir tarnautoja išpūtė akis. 

— Jūs mokat skaityti mintis, daktare? 

— Taip nebuna, - atsakė jis. 

— Na, gal ir ne. Juk tada būtumėt koks žiniuonis, ką? - tar- 
nautoja sukikeno. — Bet spėju, mokat numatyti, ką žmonės da- 
rys toliau. 

— Šiek tiek. Ne taip gerai, kaip jums atrodo. 

Moteris išsišiepė. 

— Na, šiame pasaulyje, jei šį tą Žinai, moki paspausti teisingus 
mygtukus, gali nemažai nuspėti. Štai kaip būna, - ji stora ranka 
pamojo į priešais stovinčio kompiuterio klaviatūrą ir ekraną. 

— Tikriausiai. 

Rikis susimąstė, tada žvilgtelėjo į popierius, gautus iš ligoninės 
archyvo. Atsivertęs policijos ataskaitą, ten rado kai ką, kas galėjo 
padėti. Pareigūnai, apklausę Rafaelį Džonsoną, smurtaujantį ve- 
lionės draugą, užrašė jo socialinio draudimo numerį. 

— Pala, - staiga tarė Rikis. - Jei pasakysiu jums vardą ir socia- 
linio draudimo numerį, ar tas jūsų kompiuteris man galės kai ką 
surasti? 

— Jis čia dar gyvena? Balsuoja? Gal buvo areštuotas? 

— Turbūt visi trys „taip“. Du tikrai. Nežinau, ar jis balsuoja. 

— Gal ir ras. Koks vardas? 

Rikis parodė moteriai vardą ir numerį policijos ataskaitoje. Ji 
greitai apsižvalgė, ar niekas kabinete jos nestebi. 

— Neturėčiau taip daryti, - sumurmėjo, - bet jūs daktaras ir 
taip toliau, na, pažiūrėsim. 

"Tarnautoja raudonai lakuotais nagais suklebeno klaviatūrą. 

Kompiuteris suburzgė ir pyptelėjo. Rikis pamatė ekrane su- 
švitusį įrašą, ir tą pat akimirką plonai išpešioti moters antakiai 
šoktelėjo iš nuostabos. 

— Labai blogas bernas, daktare. Jums tikrai jo reikia? 

— Kas yra? 

— Na, jis teistas už apiplėšimą, dar vieną apiplėšimą, užpuoli- 
mą, įtariamas dalyvavimu mašinų vagių grupuotėje, šešerius metus 
sėdėjo Singsinge už užpuolimą sunkinančiomis aplinkybėmis. Ten 
turėjo būti blogai. Vajetau, koks bjaurus įrašas. 

Moteris skaitė toliau, kol staiga aiktelėjo. 

— Kas? 

— Jis jums daugiau jau niekuo nepadės, daktare. 

— Kodėl? 

— Kažkas jį, matyt, pričiupo. 

— Ir? 

— Jis mirė. Tik prieš šešis mėnesius. 

— Mirė? 

— Teisingai. Čia parašyta „miręs“ ir data. Šeši mėnesiai. Man 
rodos, taip jam ir reikia. Prie to įrašo yra policijos ataskaita. 
Nurodyta detektyvo iš Bronkso keturiasdešimt pirmosios nuo- 
vados pavardė. Byla dar tiriama. Kažkas, rodos, Rafaelį Džon- 
soną mirtinai pritvatino. Oi, kaip bjauru. 

— Kas ten parašyta? 

— Rodos, sumuštą jį pakorė ant vamzdžio jo paties diržu. Ne- 
gražu. Labai negražu. 

Moteris purtė galvą, bet tuo pat metu mažumėlę šypsojosi. 
Tokius kaip Rafaelis Džonsonas ji labai gerai pažino, todėl visai 
jo neužjautė. 

Rikiui darėsi silpna. Jis nesunkiai įspėjo, kas rado Rafaelį 
Džonsoną. Ir kodėl. 


Iš to paties telefono automato fojė jam pavyko prisiskambinti 
detektyvui, užpildžiusiam nusikaltimo tyrimo ataskaitą apie Ra- 
faelio Džonsono mirtį. Jis nežinojo, ko tas skambutis vertas, 
bet pamanė, kad vis tiek nepakenks paskambinti. Telefonu de- 
tektyvas kalbėjo skubriai ir energingai, o Rikiui prisistačius pa- 
smalsavo, dėl ko šis skambina. 

— Retai kada sulaukiu skambučių iš miesto centro gydytojų. 
Jie dažniausiai nevaikšto tomis gatvėmis, kuriomis vaikščiojo 
menkai apraudamas velionis Rafaelis Džonsonas. Kodėl domi- 
tės šia byla, daktare Starksai? 

— Tas Džonsonas prieš kokius dvidešimt metų buvo susijęs su 
mano buvusia paciente. Ieškau jos giminių ir maniau, kad Džon- 
sonas galės man ką nors nurodyti. 

— Abejoju, daktare, nebent ketintumėt gerai sumokėti. Rafis 
bet kam padarydavo viską, jei tik šviesdavo pinigučiai. 

— Pažinojot Džonsoną, kol jis buvo gyvas? 

— Na, sakykim, jis dažnai sušvytuodavo šitos vietos policinin- 
kų akiratyje. Buvo blogas vyrukas. Vargu ar surastumėt čia ką 
nors, kas, velniai griebtų, galėtų bent vieną malonų dalyką apie 
ji pasakyti. Smulkūs nusikaltimai, susiję su kvaišalais. Samdo- 
mas smogikas. Įsilaužimai, apiplėšimai, pora seksualinių užpuo- 
limų. Daugmaž viskas, kas priklauso varganam smulkiam blo- 
giukui. Ir nusibaigė maždaug taip, kaip ir reikėjo tikėtis. Atvirai 
kalbant, daktare, nemanyčiau, kad per jo laidotuves išlieta daug 
ašarų. 

— Ar žinot, kas jį nužudė? 

— Daktare, šis klausimas vertas milijono dolerių. Bet atsaky- 
mas - neblogai nutuokiam. 

Nuo šių žodžių Rikis net šoktelėjo. 

— Tikrai? — susijaudinęs paklausė jis. - Ar ką nors suėmėt? 

— Ne. Ir greičiausiai nesuimsim. Bent jau artimiausiu metu. 

Taip pat greitai, kaip ir vilties iškeltas į padanges, jis tėškėsi į 
žemę. 

— Kodėl? 

— Na, tokiais atvejais kaip šis, paprastai būna nedaug daikti- 
nių įrodymų. Kartais kraujo dėmių, jei būta grumtynių, bet jų 
nera, nes, atrodo, senis Rafis buvo kietai supančiotas, kai jį tva- 
tijo. Kad ir kas ten buvo, padirbėjo su pirštinėmis. Taigi iš tikrų- 
jų mums reikia užspeisti kokį jo draugužį, išgauti vardą ir šitaip 
sukurpti bylą. Paprastai vienas išpliurpia apie kitą ir taip vis 
aukštyn ir aukštyn iki žudiko. 

- Taip. Suprantu. 

— Bet niekas nenori pliurpti apie tą vyruką, kuris, mūsų ma- 
nymu, pribaigė Rafaelį Džonsoną. 

— Kodėl? 

— Na, kalėjimo ištikimybė. Singsingo tvarka. Mes įtariam vie- 
ną bičą, su kuriuo Rafaelis turėjo bėdos, kai jie dalijosi valsty- 
bės apmokamą pragyvenimą. Rodos, kalėjime jie kaip reikiant 
prisivirė košės. Matyt, nepasidalijo prekyba kvaišalais. Mėgino 
kits kitą paskersti dar ten. Namudiniais peiliais. Juos vadina rakš- 
tim. Sako, baisiai nemalonus būdas nusibaigti. Atrodo, tiedu blo- 
giukai išsinešė po akmenį užanty į gatves. Tai tikriausiai viena iš 
seniausių pasakų pasaulyje. Pričiupsim tą bičą, kur nugalavo se- 
nį Rafį, kai turėsim ką nors tvirtesnio prieš kokį nors jo nuos- 
murgą draugužį. Kas nors anksčiau ar vėliau prasitars, o tada 
mes imsim ir suvyniosim. Matot, reikia turėti būdą kaip kiečiau 
spustelėti. 

— Tai jūs manot, kad žudiką Džonsonas pažinojo kalėjime? 

— Be abejonės. Vyrukas vardu Rodžersas. Ar pažįstat ką nors 
tokia pavarde? Bjaurus tipas. Nė kiek ne geresnis už Rafaelį 
Džonsoną, gal net trupučiuką blogesnis, nes tebevaikšto gatvė- 
mis, kai Džonsonas jau tręšia dirvą Steiteno saloje. 

— Iš kur taip gerai Žinot, kad tai jis? 

— Neturėčiau jums to pasakoti... 

— Ne, suprantu, jei nenorit išduoti smulkmenų, - atsakė Rikis. 

— Na, ten buvo kai kas neįprasto, - tęsė policininkas. - Bet 
turbūt nieko blogo, kad jūs sužinosit, jei tik niekam nepasako- 
sit. Tasai Rodžersas paliko parašą. Matyt, norėjo visiems Džon- 
sono draugeliams pranešti, kas jį šitaip kraupiai ir kruvinai su- 
daužęs patvarkė. Manyčiau, laiškelis vyrukams skylėje. Senasis 
kalėjimo mentalitetas. Taigi gerokai Džonsoną patvatijęs, paver- 
tęs jo veidą koše, sulaužęs jam abi kojas ir šešis pirštus, leiskit 
pasakyti — baisiai negražu, tas vyrukas nepatingėjo išrėžti pir- 
mąją savo vardo raidę tiesiai Džonsonui ant krūtinės. Didžiulę 
kruviną „R“ išrėžė mėsoje, kad mane kur galai. Baisiai nemalo- 
nus vaizdas, bet tikrai perdavė žinią, kam reikia. 

— Raidę „R“? 

— Teisingai. Tai bent parašas, ką? 

Tai jau tikrai, pamanė Rikis. Ir žmogus, kuriam jis buvo skir- 
tas, ką tik ji gavo. 


Rikis stengėsi neįsivaizduoti paskutinių Rafaelio Džonsono aki- 
mirkų. Mąstė, ar buvęs zekas, smulkus niekšelis bent nutuokė, 
kas atnešė jam mirtį. Kiekvienas smūgis, kurį Džonsonas prieš 
dvidešimt metų trenkė bedalei Klerei Taison, buvo atlygintas su 
kaupu. Rikis liepė sau negaišti prie to, ką sužinojo, bet vienas 
dalykas buvo akivaizdus: Ražiniu pasivadinęs žmogus savo kerštą 
suplanavo rūpestingai ir apgalvotai. Ir Kerštas siekė toliau, nei 
Rikis manė. 

Rikis trečiąkart surinko New York Times skelbimų skyriaus nu- 
merį ir uždavė savo paskutinį klausimą. Jis tebestovėjo prie tele- 
fono automato teismo pastato fojė, pirštu užsikimšęs vieną ausį, 
kad negirdėtų iš kabinetų einančių žmonių keliamo triukšmo. Laik- 
raščio tarnautojas, rodės, pyktelėjo, kad Rikis vos spėjo paskam- 
binti prieš šeštą valandą. Jo balsas buvo šiurkštus ir tiesus. 

— Gerai, daktare. Ką parašyti skelbime? 
Rikis pagalvojo ir išpyškino: 


Ar tas, kuno ieškau - vienas iš trijų? 
Vaikystėj našlaitis, o dabar ne kvailas, 
Ieškantis tų, kuriems jo nebuvo gaila? 


Tarnautojas pakartojo jam eilėraštuką, bet nieko apie jį nepa- 
sakė, tarsi visiškai neturėtų smalsumo. Jis greitai užsirašė, kur 
siųsti sąskaitą, ir taip pat greitai padėjo ragelį. Rikis neįsivaiz- 
davo, kas viliojančio turėjo tarnautojo laukti namie, kad Rikio 
klausimas nesusilaukė nė menkiausios pastabėlės, bet jautėsi už 
tai dėkingas. 

Išėjęs į gatvę, jis jau kėlė ranką pamoti taksi, bet paskui neti- 
kėtai nusprendė važiuoti metro. Gatvėse grūdosi piko valandos 
eismas, o į Manheteno vidurius namo vežančių traukinių link 
leidosi žmonių srautas. Radęs keistą priebėgą spūstyje, Rikis 
įsiliejo tarp jų. Metro buvo sausakimšas, nebuvo kur atsisėsti, 
todėl į šiaurę važiavo pakibęs ant metalinio strypo, mėtomas ir 
vėtomas traukinio ritmo ir žmonių kamšaties. Būti apsuptam 
tokios gausybės bevardiškumo buvo beveik prabanga. 

Stengėsi negalvoti, kad rytą bus likusios tik keturiasdešimt aš- 
tuonios valandos. Nusprendė, kad į savo užduotą klausimą laikraš- 
tyje atsakymą jau Žino, todėl turi dvi dienas išsiaiškinti našlaičių 
Klerės Taison vaikų vardams. Nežinojo, ar pavyks, bet bent jau 
turėjo prie ko susitelkti — tikslų klausimą, į kurį atsakys arba ne, 
kietą šaltą faktą kažkur dokumentų ir teismų pasaulyje. Tame pa- 
saulyje jis nesijautė jaukiai, tuo įsitikino per popietę. Bet tas pasau- 
lis bent jau buvo perprantamas, ir Rikis įgijo vilties. Jis laužė galvą, 
žinodamas, kad jo velionė žmona turėjo daug draugų teisėjų, ir 
tikėdamasis, kad galbūt kuris nors iš jų pasirašytų nutarimą, lei- 
siantį jam prieiti prie įvaikinimo dokumentų. Šyptelėjo, pamanęs, 
kad jeigu tas išdegtų, Ražinis tokio ėjimo tikrai nenumatytų. 

Traukinys suposi ir kratėsi, po to sulėtėjo ir jam teko tvirčiau 
įsikibti metalinio strypo. Buvo sunku išstovėti ir jis stumtelėjo 
jaunuolį su kuprine ir ilgais plaukais, kuris nekreipė jokio dė- 
mesio į netikėtą prisilietimą. 

Metro stotelė buvo už dviejų kvartalų nuo Rikio namų, ir jis 
pakilo iš stoties, mėgaudamasis išėjimu į lauką. Stabtelėjo, giliai 
įkvėpė šaligatvio karščio, tada sparčiai nužingsniavo gatve. Sa- 
vimi nelabai pasitikėjo, bet jį buvo užliejęs prasmingumo pojū- 
tis. Nusprendė rūsyje susirasti senąją žmonos adresų knygelę ir 
tą patį vakarą pradėti skambinti jos pažinotiems teisėjams. Ku- 
ris nors tikrai sutiks padėti. Planas ne kažin koks, manė jis, bet 
vis šis tas. Sparčiai Žžingsniuodamas toliau, svarstė, ar šitą keršto 
dalį pasiekė todėl, kad taip norėjo Ražinis, ar dėl savo gudru- 
mo. Ir nežinia, kodėl jį džiugino mintis, kad Ražinis taip Žiau- 
riai atkeršijo Rafaeliui Džonsonui, mušusiam jo mamą. Rikiui 
rodėsi, kad turi būti reikšmingas skirtumas tarp jo paties nežy- 
maus aplaidumo, tikrai kilusio dėl biurokratinių sunkumų, ir 
Džonsono fizinio smurto. Leido sau džiugiai tikėtis, kad galbūt 
visa, kas nutiko jam, jo karjerai, banko sąskaitoms, pacientams, 
visa kebeknė ir suirutė, sukelta jo gyvenime, galėtų tiesiog baig- 
tis štai kuo — vardu ir kokiu nors atsiprašymu, o tada jis galėtų 
imtis atkurti savo gyvenimą. 

Rikis nė sekundės neleido sau susimąstyti apie tikrąją keršto 
prigimtį, nes visiškai nieko apie tai neišmanė. Ir negalvojo apie 
grėsmę giminaičiui, tebetykojančią kažkur už nugaros. 

Pilnas jei ir nevisiškai teigiamų minčių, tai bent kažko beveik 
įprasto, ir tikėdamas, kad turi galimybę sėkmingai sužaisti žai- 
dimą, Rikis pasuko už kampo savo namų link. Netikėtai pasti- 
ręs sustojo. 

Priešais jo namą stovėjo trys policijos mašinos mirgančiom 
šviesom, didelė raudona miesto gaisrinė ir du geltoni viešųjų dar- 
bų sunkvežimiai. Blykčiojančios sirenų šviesos nyko vakaro prie- 
blandoje. 

Rikis Žingtelėjo atbulas, lyg girtas ar gavęs smūgį į veidą. Ma- 
tė ant laiptų stovinčius kelis policininkus, šnekančius su darbi- 
ninkais kietais šalmais ir prakaituotais kombinezonais. Pašonė- 
je sukosi pora gaisrininkų, bet, jam besiartinant, šie atsitraukė 
ir nužingsniavo į gaisrinės automobilį. Gaudžiant varikliui ir 
spengiamai klykiant sirenai, gaisrinė nuvažiavo gatve tolyn. 

Rikis nuskubėjo pirmyn, tik akiems krašteliu pastebėdamas, 
kad vyrai priešais niekur neskuba. Atlėkęs prie namų, kone du- 
so. Vienas policininkas atsigręžė i jį. 

— Ei, drauguži, neskubėk taip, - pasakė pareigūnas. 

— Čia mano namai, - sunerimęs atsakė Rikis. - Kas atsitiko? 

— Čia gyvenat? - paklausė policininkas, nors į tą klausimą jau 
buvo atsakyta. 

— Taip, - pakartojo Rikis. - Kas čia dedasi? 

Policininkas atsakė ne iškart. 

— Vajetau. Geriau pasikalbėkit su tuo kostiumuotuoju ana 
ten, - pratarė jis. 

Rikis atsigręžė į kitą Žmonių pulkelį. Pamatė savo kaimyną, 
gyvenusį dviem aukštais virš jo, biržos maklerį, pirmininkavusį 
ne itin glaudžiai namo bendrijai, mosikuojantį rankomis ir besi- 
ginčijantį su miesto Viešųjų darbų skyriaus žmogumi kietu gel- 
tonu šalmu. Greta stovėjo dar du vyrai. Rikis pažino, kad vienas 
jų - namo valdytojas, o kitas - atsakingas už pastato priežiūrą. 

Darbininkas kalbėjo garsiai, ir prisiartinęs Rikis nugirdo jį 
sakant: 

— Dėjau skersą ant žmonių nepatogumo. Aš sprendžiu, ar čia 
galima gyventi, ir aš sakau - nė velnio! 

Sutrikęs makleris nusisuko ir atsigręžė į Rikį. Pamojo ranka 
ir prisiartino, palikęs kitus ginčytis toliau. 

— Daktare Starksai, - tarė jis, tiesdamas ranką pasisveikinti. — 
Tikėjausi, kad jau išvykot atostogauti. 

— Kas čia nutiko? - skubiai paklausė Rikis. 

— Visiška pekla, - tęsė makleris, - tiesiog pekla, ir baigta. 

— Kas? 

— O policininkas nepasakė? 

— Ne. Kas čia dedasi? 

Makleris atsidusęs gūžtelėjo pečiais. 

— Na, atrodo, trečiam aukšte atsitiko baisi kanalizacijos ne- 
laimė. Susidarė kažkoks slėgis ir keli vamzdžiai tiesiog sprogo 
visi vienu metu. Kaip kokios bombos. Pirmus du aukštus van- 
duo užliejo tarsi kibirais, o trečiam ir ketvirtam aukšte Žmonės 
liko be visų patogumų. Elektros, dujų, vandens, telefono - visų 
patarnavimų. Viskas nutrūko. 

Makleris, matyt, pamatė priblokštą Rikio išraišką, nes tęsė 
dalykiškiau. 

— Užjaučiu. Kiek Žinau, jūsų butas tarp labiausiai nukentėju- 
sių. Nemačiau, bet... 

— Mano butas... 

— Taip. O dabar šitas prietranka darbininkas nori ištuštinti 
visą pastatą, kol inžinieriai ir statybininkai galės įeiti ir viską 
patikrinti... 

— Bet mano daiktai... 

— Kuris nors darbininkas jus palydės pasiimti, ko jums reikia. 
Sako, kad viskas pavojingai apgriuvę. Ar turit kur paskambinti? 
Kur pernakvoti? Maniau, kad paprastai rugpjūtį praleidžiat Kei- 
pe. Galvojau, ten ir būsit... 

— Bet kaip? 

— Nežinia. Atrodo, visa nelaimė prasidėjo bute tiesiai virš jūsų. 
O Volfsonai vasarai išvažiavę į Adirondakus. Po galais, reikia jiems 
paskambinti. Tikiuosi, ten jie turės viešai skelbiamą telefono nu- 
merį. Gal pažįstat gerą meistrą? Tokį, kuris galėtų sutvarkyti lu- 
bas, grindis ir viską, kas tarp jų. Ir siūlyčiau paskambinti savo 
draudimo agentui, nors jis tikrai neapsidžiaugs jus išgirdęs. Jam 
teks tučtuojau čia atvažiuoti priimti pareiškimo, bet pora vaikinų 
viduje jau fotografuoja viską. 

— Vis tiek nesuprantu... 

— Sakė, kad vamzdžiai tiesiog sprogo. Galbūt užsikimšo. Kol 
išsiaiškins, užtruks kelias savaites. Galbūt atsirado koks nors 
dujų burbulas. Šiaip ar taip, kažkas, nuo ko viskas sprogo. Lyg 
bomba. 

Rikis žingtelėjo atbulas ir užsižiūrėjo į ten, kur ketvirtį am- 
žiaus buvo jo namai. Lyg būtų išgirdęs apie kieno nors seniai 
pažįstamo, svarbaus ir artimo mirtį. Jam norėjosi pamatyti pa- 
čiam, apžiūrėti, paliesti, kad patikėtų. Kaip kadaise paglostė žmo- 
nos skruostą ir pajuto, kad jis šaltas kaip porcelianas — ir tą 
akimirką iš tikrųjų suprato, kas atsitiko. Jis pamojo pastato pri- 
žiūrėtojui. 

— Palydėkit mane į vidų, - pareikalavo. - Parodykit man. 

Žmogus nepatenkintas linktelėjo galvą. 

— Nėr ten ką gražaus pamatyti, - pratarė jis. — Tikrai nėr. Ir 
bijau, kad šitie bateliai neatlaikys. 

Žmogus nenorom padavė jam sidabrinį šalmą. Šis visas buvo 
subraižytas. 


Rikiui įėjus į pastatą, fojė iš lubų tebelašėjo vanduo ir tekėjo 
sienom, 0 jų dažai pūslėjo ir luposi. Buvo justi drėgmė, viduje 
staiga pasidarė šlapia, šilta ir tvanku, kaip kur nors džiunglėse. 
Ore tvyrojo silpnas žmogaus išmatų kvapas, 0 ant marmuro grin- 
dų telkšojo balutės, todėl koridoriuje buvo slidu, lyg žiemą užli- 
pirma Rikio, atidžiai Žo kur stato koją. 

— Užuodžiat? Kad tik nepasigautumėt ko nors, - per petį tars- 
telėjo jis. 

Jiedu lėtai kopė laiptais, kiek įmanoma apeidami balas, nors 
Rikio batai jau ėmė šliurpsėti, ir jis juto pro odą besigeriančią 
drėgmę. Antrajame aukšte du jaunuoliai su kombinezonais, gu- 
miniais batais, didelėmis guminėmis pirštinėmis ir kaukėmis brū- 
žavo didžiuliais šepečiais, mėgindami pradėti semti didesniąsias 
paplavų balas. Velkami per tą smarvę, šepečiai teškeno. Vyrai 

dirbo lėtai ir sunkiai. Trečiasis, taip pat su guminiais batais ir 
kauke, bet vilkintis pigiu rudu kostiumu ir ryšintis nukarusiu 
kaklaraiščiu, stovėjo greta. Rankose jis laikė „Polaroid“ foto- 
aparatą ir darė vieną griūties nuotrauką po kitos. Švystelėjo blyks- 
tė, ir Rikis vienoje lubų vietoje pamatė didžiulį išsipūtimą, lyg 
milžinišką tuoj pratrūksiančią pūslę, kur buvo sutekėjęs van- 
duo, grasinantis permerkti fotografą. 

Rikio buto durys buvo plačiai atvertos. 

— Atleiskit, turėjom išlaužti. Ieškojom, kur pagrindinis nelai- 
mės šaltinis... 

Jis čia ir nutilo, tarsi daugiau nieko aiškinti nė nereikėtų, bet 
pridūrė dar vieną žodį: 

- Šūdas... 

Čia išsiplėsti irgi nereikėjo. 

Rikis žengė vieną žingsnį į savo butą ir sustojo kaip įbestas. 

Atrodė, kad per jo namus prašvilpė uraganas. Vandens buvo 
per colį. Elektros lemputės perdegė nuo trumpojo jungimo, aiš- 
kiai jautėsi užsidegusios ir ore užgesusios medžiagos kvapas. Visi 
baldai ir kilimai buvo permirkę, daugelis nepataisomai sugadin- 
ti. Lubos daug kur buvo įlinkusios ir įdubusios, kai kur įlūžu- 
SIOS, O aplink lyg sniego pribirę balto tinko. Atšokusios akmens 
vatos atraižos sukrito į krūvas lyg papjė-mašė luitai. Jis nė nega- 
lėjo suskaičiuoti, iš kiek vietų tebevarvėjo tamsiai rudas dvo- 
kiantis vanduo. Įėjus giliau į butą, fojė vos juntamas išmatų kva- 
pas gerokai stiprėjo, ir Rikį beveik pykino. 

Viskas buvo apgriuvę. Jo daiktai buvo permirkę ir išmėtyti. 
Atrodė, lyg per butą būtų persiritusi potvynio banga. Jis atsar- 
giai įžengė į kabinetą ir sustojo tarpduryje. Ant kušetės buvo 
užvirtusi didžiulė lubų atplaiša. Ant stalo gulėjo akmens vatos 
atraiža. Lubose buvo bent trys skylės, iš visų varvėjo, lyg stalak- 
titai urvuose styrojo aplūžę vamzdžiai. Grindys buvo apsemtos. 
Kai kurie paveikslai, jo diplomai ir Froido atvaizdas buvo nukri- 
tę, todėl daug kur mėtėsi stiklo šukės. 

Rikiui Žžengus pirmyn, jis sugriebė daktarą už rankos. - Ten ne- 
galima, - pasakė. 

— Mano daiktai... - pratarė Rikis. 

— Bijau, kad neatlaikys grindys, - atsakė darbininkas. - Ir tie 
kabantys vamzdžiai bet kada gali lūžti. O visi daiktai greičiau- 
siai vis tiek suniokoti. Verčiau juos palikit. Čia šimtą kartų pa- 
vojingiau, nei jums atrodo. Pauostykit, daktare. Užuodžiat? Ne 
tik šūdus ir visa kita. Man rodos, aš jaučiu dujas. 

Rikis suabejojo, paskui linktelėjo. 

— Oį miegamąjį? - paklausė. 

— Ten tas pats. Visi drabužiai irgi. O lovą sutraiškė didžiulė 
lubų atplaiša. 

— Man vis tiek reikia pamatyti, - atsakė Rikis. 

— Visai nereikia, - atkirto darbininkas. - Nesusapnuosit koš- 
maro, baisesnio už tikrovę, todėl verčiau palikit viską ir nešdin- 
kitės. Draudimas beveik viską atlygins. 

— Mano daiktai... 

— Daiktai tėra daiktai, daktare. Batų pora, kostiumas - vis- 
ką galima nesunkiai įsigyti iš naujo. Neverta rizikuoti, nes su- 
sirgsit ar susižeisit. Dingstam iš čia ir leidžiam ekspertams dirb- 
ti. Nemanau, kad tai, kas liko iš lubų, dar ilgai kabos. Ir už 
grindis galvos neguldyčiau. Teks šitą butą išskrosti nuo viršaus 
iki apačios. 

Kaip tik taip tą sekundę jautėsi Rikis. Perskrostas nuo vir- 
šaus iki apačios. Apsigręžęs nusekė paskui darbininką lauk. Jam 
už nugaros, lyg patvirtindamas darbininko žodžius, nukrito ga- 
balas lubų. 
ninkas priėjo prie jo. 

— Baisu? - paklausė makleris. - Esat matęs baisiau? 

Rikis papurtė galvą. 

— Draudimo žmonės jau atvažiuoja, - tęsė makleris. Jis pada- 

vė Rikiui savo vizitinę kortelę. - Klausykit, paskambinkit man į 
kontorą už poros dienų. O kol kas turit kur prisiglausti? 

Rikis linktelėjo galvą ir įsikišo kortelę į kišenę. Jo gyvenime 
liko vienintelė nepaliesta vieta. Bet jis nesitikėjo, kad ir ji tvers 
ilgai. 


Devynioliktas skyrius 


Likusi nakties dalis Rikį siautė kaip per mažas kostiumas, ankš- 
tas ir nepatogus. Jis glaudėsi skruostu prie lango stiklo ir juto, 
kaip pro jį skverbiasi ankstyvos ryto valandos vėsa, tarsi lietųsi 
tiesiai jam į vidų, o lauko tamsa jungėsi su niaurumu jo širdyje. 
Rikis laukė ryto, vildamasis, kad saulė išsklaidys jo ateities juo- 
dulius, nors ir žinojo, kad tokia viltis tuščia. Lėtai įkvėpė, bur- 
noje jausdamas troškų orą, geisdamas nusimesti apėmusios ne- 
vilties naštą. Nepavyko. 

Rikis jau šeštą valandą dardėjo „Bonanzos autobusų“ vėly- 
vuoju reisu iš Port Otoričio į Provinstauną. Jis klausėsi dyzeli- 
nio autobuso variklio gaudesio, garsėjančio ir tylančio vairuoto- 
jui perjungiant bėgius. Stabtelėjęs Providense, autobusas paga- 
liau įsuko į Šeštąjį kelią Keipe ir lėtai, bet ryžtingai kapstėsi to- 
lyn. Pakeliui išleido keleivius Borne, Falmute, Hianije, Ysthame 
ir galiausiai Rikio stotelėje Velflyte prieš pasiekdamas Provins- 
tauną Keipo gale. 

Autobuse dabar tik trečdalis vietų tebuvo užimta. Visą kelią 
Rikio pakeleiviai buvo jauni vaikinai ir merginos, paaugliai ar 
studentai, kai kurie vos pasiekę darbingą amžių, sprunkantys į 
Keip Kodą savaitgaliui. Matyt, žada gerus orus, pamanė jis. Gied- 
ras dangus, šilta. Iš pradžių jaunuomenė kėlė triukšmą, džiūga- 
vo, juokėsi ir čiauškėjo, susidraugaudama taip, kaip tik jauni- 
mas moka. Jie nekreipė dėmesio į Rikį, vienišą sėdintį gale, at- 

skirtą daug gilesnių srovių, nei vien amžiaus. Bet tolygus varik- 
lio gaudesys beveik su visais keleiviais, išskyrus jį, padarė savo. 
Dabar jie visaip išsiskėtę miegojo, o Rikis žvelgė, kaip po ratais 
bėga mylios. Jo mintys lėkė taip pat greitai kaip ir kelias. 

Jis nė neabejojo, kad jo butą sugriovė visai ne kanalizacijos 
sprogimas. Tikėjosi, kad nieko panašaus neįvyko jo vasarnamyje. 

Suprato, kad daugiau nieko nebeturi. 

Iš pradžių mąstė, kur važiuoja - apie kuklias atsargas, grei- 
čiau slegiančias, o ne drąsinančias: dulkėtą, atsiminimų pilną na- 
mą. Truputį apsilaupiusią ir subraižytą dešimties metų senumo 
„Honda Accord“, stovinčią pašiūrėje už namo, naudojamą tik 
vasaros atostogų metu, nes gyvenant Manhetene automobilio 
nereikėjo. Kelis palaikius rūbelius - chaki kelnes, marškinėlius 
ir kandžių suėstus megztinius apirusiomis apykaklėmis. Čekį de- 
šimčiai tūkstančių dolerių, laukiantį banke. Sužlugdytą karjerą. 
Visiškai sugriautą gyvenimą. 

Ir apie trisdešimt šešias valandas, likusias iki Ražinio termino. 

Pirmą kartą per visas tas dienas Rikis susitelkė į jo laukiantį 
pasirinkimą: vardas arba jo paties nekrologas. Kitokiu atveju 
nekaltas žmogus bus nubaustas taip, kaip Rikis negalėjo nė įsi- 
vaizduoti. Visa siaubinga vaivorykštė nuo žlugimo iki mirties. 
Persekiotojo nuoširdumu jis nebeabejojo. Nei jo sugebėjimais, 
nei ryžtu. 

Rikis pagalvojo: kad ir kiek laksčiau, spėliojau ir sprendžiau 
užduotus galvosūkius, pasirinkimas niekaip nepasikeitė. Esu to- 
je pačioje padėtyje kaip ir tada, kai gavau laišką. 

Po to papurtė galvą, nes tai buvo netiesa. Suvokė, kad jo pa- 
dėtis gerokai pablogėjo. Tas daktaras Frederikas Starksas, kuris 
atplešė laišką savo dailiame kabinete miesto centre, apsuptas 
atidžiai sudėstyto gyvenimo, valdantis kiekvieną minutę taip tiks- 
liai ir vienodai slenkančių dienų, buvo dingęs. Jis buvo žmogus, 
pratęs dėvėti švarką ir ryšėti kaklaraištį, tvarkingai susiglostęs 
kiekvieną plaukelį. Valandėlę žvelgė į autobuso langą, tamsiame 


JOHN KATZENBACH B ANALITIKAS 


12 
i 
e) 


+ -— 


vargiai priminė tą, kuo jis kadaise buvo. Ražinis norėjo žaisti, 
bet Rikiui nenutiko nieko smagaus. 

Autobusas mažumėlę kryptelėjo, variklis pritilo - artėjo prie 
stotelės. Rikis žvilgtelėjo į laikrodį ir suprato, kad į Veltlytą at- 
vyks kaip tik auštant. 


"Turbūt žaviausias dalykas atostogų pradžioje, metai po metų, 
buvo įprastumas. Atvykimo apeigos kasmet būdavo tokios pa- 
čios, todėl virto mažyčiais veiksmais, mielais kaip seno gero drau- 
go viešnagė po ilgo nesimatymo. Kai mirė žmona, Rikis griežtai 
stengėsi atvykęs į vasarnamį elgtis taip pat. Kasmet rugpjūčio 
pirmąją jis tuo pačiu reisu skrisdavo iš La Gardijos į nediduką 
Provinstauno oro uostą, iš kur tos pačios firmos taksi jį senais 
pažįstamais keliais kokį tuziną mylių veždavo į namus. Jis taip 
pat atidarydavo vasarnamį, plačiai atverdavo langus tyram Kei- 
po orui, sulankstydavo senus nudėvėtus užtiesalus nuo pintų ar 
medvilninių baldų, nubraukdavo per žiemos mėnesius viduje ant 
lentynų ir spintelių susikaupusias dulkes. Kadaise jie viską dary- 
davo dviese. Pastaruosius kelerius metus jis darbavosi vienas. 
Kai peržvelgdavo nedidelę pašto krūvelę, kuri visada jį pasitik- 
davo - daugiausia kvietimai į parodų atidarymus ar kokteilių 
vakarėlius, į kuriuos Rikis neidavo - atsimindavo, kad vienas 
darydamas tai, ką anksčiau dviese, žmonai teikdavo kažkokią 
vaiduoklišką būtį jo gyvenime, bet jam nuo to buvo gera. Kaž- 
kodėl nuo to jausdavosi ne toks vienišas. 

Šiemet viskas buvo kitaip. Atvyko tuščiomis rankomis, bet 
atsivežė naštą, sunkesnę nei kada anksčiau, netgi pirmąją vasarą 
po Žmonos mirties. 

Autobusas atšiauriai išleido jį juodo žvirgždo stotelės aikšte- 
lėje už „Krabo trobos“ restorano. Visus tuos metus, kiek važi- 
nėjo į Keipą, nė karto ten nevalgė - matyt, atgrasintas išsišiepu- 
sio krabo su seilinuku, mojančio peiliu ir šakute žnyplėse, puo- 

šiančio iškabą virš restorano durų. Kitų keleivių laukė dvi maši- 
nos ir, įsisodinusios kelis Rikio pakeleivius, abi nudūmė sau. 
Rytas buvo vėsus ir drėgnas, o virš kalvų kai kur kybojo tiršta 
migla. Aušros šviesoje pasaulis aplink atrodė pilkas ir vaiduok- 
liškas, lyg susiliejusi nuotrauka. Po marškiniais pajutęs ryto vė- 
są, Rikis sudrebėjo ant šaligatvio. Gerai žinojo, kur esąs, už tri- 
jų su trupučiu mylių nuo namų - šimtus kartų buvo pro čia pra- 
važiavęs. Bet tokią valandą ir tokiomis aplinkybėmis vieta atro- 
dė svetima, truputį nederanti, kaip instrumentas, skambinantis 
teisingas natas neteisingu raktu. Jis valandžiukę svarstė, ar neiš- 
sikvietus taksi, paskui nukrypavo keliu neryžtingu, mūšyje išvar- 
gusio kareivio žingsniu. 

Nepraėjus nė valandai, Rikis priėjo vieškelį, vedantį į jo na- 
mą. Tuo tarpu jau sukilo neišvengiamas rugpjūčio ryto karštis ir 
saulė, pradžiovinusi miglas ir rūką nuo aplinkinių kalvų. Stovė- 
damas prie namo durų, už dvidešimties jardų ant kelio matė tris 
varnas, grėsmingai kapojančias meškėno maitą. Praėjusią naktį 
žvėriukas blogą, juodą valandą bėgo per kelią ir tą pat akimirką 
virto kitų gyvūnų pusryčiais. Varnų lesimas valandėlę patraukė 
Rikio dėmesį: jos tupėjo prie maitos, kraipydamos galvas aukš- 
tyn ir žemyn, krypuodamos į šalis ir besidairydamos pavojų, lyg 
suprastų, kad tupėti ant kelio nesaugu, ir joks alkis, net ir bai- 
siausias, nė akimirkos nesumenkino jų atsargumo. Tada, įsitiki- 
nusios, kad niekas negresia, jos smeigė ilgus žiaurius snapus į 
maitą ir ją draskė. Netgi kirto viena kitai, lyg nenorėtų dalintis 
gausiu grobiu, paliktu skubančios „BMW“ ar „SUV“. Vaizdas 
buvo įprastas, ir šiaip jau Rikis nebūtų kreipęs į jį dėmesio. Bet 
šįryt jį siutino, lyg paukščių spektaklis būtų skirtas jam. Maita, 
piktai manė Rikis. Lavonų darkymas. Staiga ėmė kaip paklaikęs 
mataruoti rankomis į varnas. Tačiau paukščiai nekreipė dėme- 
SiO, kol jis grėsmingai nežengė jų link. Tada jie pakėlė baisų triukš- 
mą ir pakilo į orą, valandėlę sukosi virš medžių, bet vos Rikiui 
nuėjus į vieškelį, grįžo. Jos labiau užsispyrusios negu aš, pama- 

ne Rikis. Prislėgtas nusigręžė nuo paukščių ir narsiai, bet virpė- 
damas patraukė medžių alėja, o iš po jo batų nuo tako kilo dul- 
kių debesėliai. 

Nuo kelio iki namo tebuvo ketvirtis mylios, bet šio nesimatė. 

Dauguma naujų Keipo pastatų puikuojasi turtais ir išvaizdos, 
ir vietos požiūriu. Ant kiekvienos kalvos ir kopos stūksojo di- 
džiuliai namai, iškelti taip, kad matytųsi bent truputėlis Atlan- 
to. O jei nebuvo galima žvelgti į vandenyną, jie buvo išraityti 
taip, kad pro langus matytum laukymes ar kraštovaizdį pripil- 
dančius vėjo nugairintų medžių guotus. Nauji namai pastatyti 
taip, kad pro langus ką nors matytum. Rikio namas buvo kitoks. 
Pastatytas gerokai seniau nei prieš šimtą metų, kadaise buvo ne- 
didukas ūkis, todėl stovėjo palaukėje. Laukai, kur kadaise augo 
kukurūzai, dabar priklausė draustiniui, todėl vieta savaime bu- 
vo uždara. Namo ramybė ir vienatvė glūdėjo ne tiek pro langus 
atsiveriančiuose toliuose, kiek senajame ryšyje su žeme po pa- 
matais. Dabar jis atrodė kaip senas žilas pensininkas, truputį 
apšiuręs ir nugairintas, apskurusiais pakraščiais, per šventes už- 
sisegantis medalius, bet mieliau laiką leidžiantis snūduriuoda- 
mas prieš saulutę. Daugelį dešimtmečių namas tarnavo, o dabar 
ilsėjosi. Jis visai nebuvo toks žvalus kaip šiuolaikiniai namai, 
kur atsipalaiduoti kone reikalaujama ir spaudžiama. 

Rikis žingsniavo po kelią gobiančių medžių šešėliu, kol išniro 
iš miškelio ir pamatė lauko kampe susigūžusį namą. Beveik nuste- 
bo, kad namukas tebestovi. 

Ant laiptelių prie įėjimo apsidžiaugė radęs atsarginį raktą po 
pilku grindinio akmeniu, kur ir tikėjosi. Jis valandėlę luktelėjo, 
tada atrakino duris ir įėjo. Dulkinas troškaus oro gūsis beveik 
nešė palengvėjimą. Greitai apžvelgė visa, kas buvo viduj. Dul- 
kės ir tyla. 

Suskaičiavus laukiančius darbus - tvarkymą, šlavimą, namo 
rengimą atostogoms — Rikiui iš nuovargio sukosi galva. Siaurais 
laiptais užlipo į miegamąjį. Po kojomis girgždėjo aptrešusios ir 

nuo senumo susidėvėjusios grindlentės. Kambaryje atvėrė lan- 
gą, kad įeitų šilto oro. Komodos stalčiuje turėjo velionės žmo- 
nos nuotrauką - keistoje vietoje saugojo jos atvaizdą ir atmini- 
mą. Priėjęs ištraukė, tada apsikabinęs ją lyg vaikas meškutį virto 
į dvigulę lovą, kurioje jau tris vasaras miegojo vienas, ir beveik 
išsyk nugrimzdo į gilų, bet neramų miegą. 


Ankstyvą popietę pramerkęs akis, pajuto, kad saulė svilinte svi- 
lina. Valandėlę nežinojo kur esąs, bet paskui, geriau išsibudinęs, 
pažino jį supantį pasaulį. Viskas aplink buvo pažįstama ir labai 
mylima, bet žvalgytis buvo skaudu, lyg brangiausieji toliai kaž- 
kodėl būtų nepasiekiami. Kaip ir žmonos nuotrauka, kurią te- 
begniaužė rankoje, viskas buvo tolima ir tarsi prarasta. 

Rikis nuėjo į vonios kambarį ir virš kriauklės apsišlakstė vei- 
dą šaltu vandeniu. Rodės, jo atvaizdas veidrodyje suseno. Įsi- 
tvėręs rankomis kriauklės, žvelgė į save ir mąstė, kad reikia daug 
ką nuveikti, o laiko mažai. 

Jis skubiai ėmėsi įprastų vasaros darbų. Nusileido į pašiūrę ir 
nuėmė nuo senutės „Hondos“ užtiesalą, paskui įjungė elektrinį 
akumuliatoriaus kroviklį, kurį laikė kaip tik šiai akimirkai. Ta- 
da, mašinai grįžtant į gyvenimą, nuėjo į namą ir ėmė traukti už- 
tiesalus nuo baldų, paskubom šluoti grindis. Sieninėje spintoje 
buvo ir sena plunksninė šluotelė dulkėms valyti, ją pasiėmęs, jis 
greitai namo vidų užtvindė dulkių erkutėmis, sūkuriuojančio- 
mis saulės spinduliuose. 

Kaip buvo pratęs Keipe, išeidamas duris paliko atviras. Jei jį 
atsekė — oO taip galėjo būti — Rikis nenorėjo, kad Vergilijai ar 
Merlinui, ar kitam Ražinio talkininkui tektų laužtis. Lyg šitaip 
sumažintų nuoskaudą. Nebuvo tikras, ar pakęs dar ką nors su- 
laužyto savo gyvenime. Namai Niujorke, karjera, geras vardas, 
visa, kas Rikis manėsi esąs, ir visa, iš ko susidėjo jo gyvenimas, 
buvo nuosekliai suardyta. Širdyje pajuto dilgčiojant graudų tra- 
pumo jausmą, lyg nebegalėtų pakelti daugiau jokio įskilusio lan- 

go stiklo, įbrėžto medžio, sudužusio arbatos puodelio ar sulanks- 
tyto šaukšto. 

Jis su palengvėjimu atsiduso, kai „Honda“ užsivedė. Pamėgi- 
no stabdžius, jie, rodės, irgi veikė. Narsiai važiavo atbulas ir 
visą laiką galvojo: va koks jausmas būti arti mirties. 


Draugiška tarnautoja parodė Rikiui stiklinę banko valdytojo ka- 
biną už kokių dešimties pėdų. Pirmasis Keipo bankas buvo įsi- 
kūręs nedideliame pastate byrančiomis čerpėmis, kaip daugely- 
je senų vietos namų. Bet viduje viskas buvo kuo šiuolaikiškiau- 
sia, todėl kabinetuose nusidėvėjimas derėjo su naujumu. Matyt, 
kažkokiam architektui taip patiko, svarstė Rikis, bet iš tikrųjų 
bankas buvo nei toks, nei anoks. Bet vis tiek džiugu, kad jis 
tebestovi ir tebedirba. 

Valdytojas buvo mažas šnekus vyrukas, su pilvuku ir nedidu- 
ke plike ant galvos, kuri, matyt, tą vasarą dažnai nusvildavo sau- 
lėje. Jis smagiai pakratė Rikiui ranką. Tada atsitraukęs nužvelgė 
jį tiriamu žvilgsniu: 

— Kaip laikotės, daktare? Gal nesveikuojat? 

Pagalvojęs Rikis atsakė: 

— Kuo puikiausiai. Kodėl klausiat? 

Valdytojas, rodės, susigėdo ir mostelėjo ranka, lyg mėginda- 
mas ištrinti užduotą klausimą. 

— Atleiskit. Nenorėjau lįsti ne į savo reikalus. 

Rikis pamanė, kad tikriausiai pastarųjų dienų įtampa paliko 
pėdsakų jo išvaizdoje. 

— Buvau pasigavęs kažkokį vasarinį gripą. Visai išvertė mane 
iš kojų... - sumelavo. 

Valdytojas linktelėjo galvą. 

— Kartais taip būna. Svarbiausia, ar pasitikrinot dėl Laimo 
ligos. Kai šičia kas nors sunegaluoja, pirmiausia įtariam ją. 

— Man viskas tvarka, - vėl sumelavo Rikis. 

— Ką gi, daktare Starksai, laukėm jūsų. Tikiuosi, jums viskas 

tiks, bet turiu prisipažinti, kad tokiam keistam sąskaitos užda- 
rymo procese man dar nėra tekę dalyvauti. 

— Kodėl? 

— Na, pirmiausia buvo tas mėginimas nelegaliai prieiti prie 
jūsų sąskaitos. Tokiam užkampyje, kaip šis, taip labai retai pasi- 
taiko. O šiandien dar atvežė jums siuntinį banko adresu. 

- Siuntinį? 

Valdytojas padavė jam skubaus pašto voką. Ant jo buvo Ri- 
kio pavardė, o apačioje - banko valdytojo. Atsiųsta iš Niujorko. 
Atgalinio adreso vietoje buvo pašto dėžutės numeris ir vardas: 
R. A. Žinis. Rikis paėmė voką, bet neatplėšė. 

— Ačiū, - tarė jis. - Atsiprašau už nesklandumus. 

Iš stalčiaus banko valdytojas ištraukė mažesnį voką. 

- Čekis gryniesiems, - pasakė jis. - Dešimties tūkstančių sep- 
tynių šimtų septyniasdešimt dviejų dolerių sumai. Gaila prarasti 
jus kaip klientą, daktare. Tikiuosi, nenešit šitų pinigų mūsų kon- 
kurentams. 

— Ne, - Rikis pažiūrėjo į čekį. 

— Ar parduodat savo vasarnamį, daktare? Galėtume padėti 
sutvarkyti mokėjimą... 

— Ne. Neparduodu. 

Valdytojas atrodė nustebęs. 

— Kodėl tuomet uždarot sąskaitą? Dažniausiai ilgalaikės są- 
skaitos uždaromos dėl kokių nors didelių pokyčių namuose. Mir- 
ties ar skyrybų. Kartais bankroto. Ko nors liūdno ar labai sun- 
kaus, dėl ko žmonėms reikia iš esmės persitvarkyti. Bet jums... 

Valdytojas klausė atsargiai. 

Rikis neskubėjo atsakyti. Jis žvelgė į čekį. 

— Ar labai neapsunkinčiau, jei paprašyčiau pinigų grynaisiais? 

Valdytojo akys trupučiuką išsiplėtė. 

— Nešiotis šitiek grynų pinigų gali būti pavojinga, daktare. Gal- 
būt geriau kelionės čekiais? 

— Ne, bet dėkui, kad rūpinatės. Geriaugrynaisiais. 

Valdytojas linktelėjo galvą. 

— Gerai, tuojau atnešiu. Šimtinės tiks? 

— Kuo puikiausiai. 

Valandžiukę Rikis sėdėjo vienas. Mirtis, skyrybos, bankro- 
tas. Liga, neviltis, depresija, šantažas, turto prievartavimas. Ro- 
dės, jam tiko bet kuris ar netgi visi šie žodžiai. 

Grįžęs valdytojas padavė Rikiui kitą voką su grynaisiais. 

— Gal norėsit perskaičiuoti? — paklausė jis. 

— Ne, pasitikiu jumis, - atsakė Rikis ir įsidėjo pinigus į kišenę. 

— Ką gi, daktare Starksai, prašau, jei dar kada galėsim jums 
pagelbėti, štai mano kortelė... 

Rikis paėmė ją ir tyliai padėkojo. Jau gręžėsi eiti, bet staiga 
stabtelėjo ir pažvelgė į valdytoją. 

— Dėl ko, sakėt, dažniausiai žmonės uždaro sąskaitas? 

— Na, dažniausiai jiems nutinka kas nors labai negero. Jiems 
tenka kraustytis kitur, pradėti dirbti naują darbą. Susikurti sau 
ir savo šeimai naują gyvenimą. Dažniausiai, turbūt apskritai dau- 
guma visų sąskaitų uždaromos dėl to, kad pagyvenę nuolatiniai 
klientai miršta, o jų turtas, kurį mes saugojom, atitenka vaikams 
ir papuola į agresyvias pinigų rinkas ar Volstritą. Sakyčiau, de- 
vyniasdešimt procentų mūsų uždaromų sąskaitų susijusios su 
mirtim. Gal net daugiau. Todėl ir stebiuosi jumis, daktare. Vis- 
kas tiesiog ne taip, kaip mes pratę. 

— Kaip įdomu, - atsakė Rikis. - Nė nežinojau. Na, galiu jus 
užtikrinti, kad jei ateityje man dar reikės banko paslaugų, kreip- 
SIUOSI į jus. 

Valdytojas dėl to šiek tiek aprimo. 

— Maloniai jūsų lauksime, - tarė jis, o Rikis, staiga susimąstęs 
apie tai, ką banko valdytojas jam papasakojo, apsigręžė ir išėjo 
pasitikti likusios priešpaskutinės savo dienos. 


Kol Rikis grįžo į namą, viską apgaubė lengvutė ankstyvo vakaro 
prieblanda. Vasarą, manė jis, tikros tamsios ir sunkios naktys 
ateina tik vidurnaktį ar dar vėliau. Laukuose prie namų čirpė 

svirpliai, o virš galvos danguje žiebėsi pirmosios žvaigždės. To- 
kią naktį negalima rūpintis ir jaudintis. 

Jis beveik tikėjosi, kad viduje jo lauks Merlinas ar Vergilija, 
bet ten buvo tylu ir tuščia. 

Rikis įžiebė šviesą, nuėjo į virtuvę ir išsivirė kavos. Po to pri- 
sėdo prie medinio stalo, kur tiek kartų valgė kartu su Žmona, ir 
atplėšė banke gautąjį siuntinį. Greitojo pašto pake buvo vokas 
su atspausdintu jo vardu. 

Rikis atplėšė voką ir išėmė sulenktą popieriaus lapą. Puslapio 
viršuje buvo įmonės ženklas, todėl laiškas atrodė kaip daugmaž 
įprastas verslui. Prie ženklo buvo parašyta: 


R. A. Žinis 

Privatus detektyvas 

„Visa korespondencija visiškai slapta“ 
P. D. 66-66 

Bažnyčios gatvės paštas 

Niujorkas, Niujorko valstija 10 008 


Toliau ėjo trumpas laiškelis striukais dalykiškais sakiniais: 


Gerb. dr. Starksai, 

atsakydami į Jūsų šiam biurui užduotą klausimą, džiaugia- 
mės galėdami patvirtinti Jūsų spėjimus. Tačiau šiuo metu 
negalime suteikti išsamesnių žinių apie minėtuosius asmenis. 
Kiek žinome, Jūsų laikas labai ribotas. Todėl iš anksto 
pranešame, kad ateityje į panašius Jūsų klausimus atsakyti 
negalėsime. Jei aplinkybės pasikeistų, mielai prašome dar 
kartą kreiptis į mūsų biurą. 

Sąskaita už suteiktas paslaugas bus išsiųsta per dvidešimt 
keturias valandas. 

Kuo nuoširdžiausiai Jūsų, 

R. A. Žinis, prezidentas 

R. A. Žinio privačių detektyvų biuras 

Rikis triskart perskaitė laišką, paskui padėjo jį ant stalo. 

Dokumentas, pamanė jis, tikrai nepaprastas. Jis papurtė gal- 
vą truputį susižavėjęs, bet apimtas gilios nevilties. Adresas ir 
detektyvų biuras, aišku, buvo išgalvoti. Laiško gudrybė buvo ne 
ta. Gudrybė buvo tai, koks nereikšmingas laiškas atrodytų bet 
kam, išskyrus Rikį. Visos kitos sąsajos su Ražiniu buvo ištrin- 
tos iš Rikio gyvenimo. Eilėraštukai, pirmasis laiškas, nuorodos 
ir užuominos buvo arba sunaikintos, arba pavogtos. O šis laiš- 
kas pranešė Rikiui tai, ką jam reikėjo Žinoti, bet taip, kad pa- 
kliuvęs į rankas kam nors kitam raštelis niekuo neišsiskirtų. O 
jei kas ir smalsautų, iškart atsitrenktų į nepradaužiamą plytų 
sieną. Iškart pėdsakas niekur nevedė. 

Kaip išradinga, pamanė Rikis. 

Jis žinojo, kas trokšta jo savižudybės, tik nežinojo vardų. Ži- 
nojo, kodėl jie nori, kad Rikis nusižudytų. O jei nepaklus jų 
reikalavimams, jie tikrai galėjo įvykdyti tai, ką ir grasino nuo pat 
pirmos dienos. Sąskaita už paslaugas. 

Rikis žinojo, kad jo gyvenime per pastarąsias dvi savaites su- 
keltas sąmyšis atėjus nustatytam laikui išgaruos. Karjerą sugriovė 
gandai apie seksualinį išnaudojimą, pinigai, butas - visa, kas jį 
užgriuvo per tas keturiolika dienų, išsispręs iškart, kai tik jis mirs. 

Bet svarbiausia, mąstė, ir visų blogiausia: niekam nerūpės. 

Per kelis praėjusius metus nuo pasaulio jis atsiskyrė kaip pro- 
fesijos atstovas ir žmogus. Su giminėmis jei ir nesusvetimėjo, tai 
tikrai nuo jų nutolo. Neturėjo nei šeimos, nei draugų. Galvojo, 
kad jo laidotuvėse bus daugybė Žmonių tamsiais kostiumais su 
deramu apsimestiniu liūdesiu ir gailesčiu veiduose. Tai bus jo 
kolegos. Bažnyčios eilėse sėdės keli buvę pacientai, kuriems jis 
padėjo, mąstė Rikis. Jų jausmai bus tikri. Bet pačioje psichoa- 
nalizės esmėje glūdėjo tai, kad po sėkmingo gydymo jie nebeiš- 
gyvens nei nerimo, nei depresijos. Tą Rikis jiems laimėjo per 
metų metus kasdienių seansų. Taigi būtų visai negražu prašyti jų 
išlieti dėl jo kokią ašarėlę. 

Vienintelis žmogus, trykšte trykštąs nuoširdžiais jausmais 
ant kieto medinio bažnyčios suolo bus tas, kuris jį atvedė iki 
mirties. 

Rikis suvokė likęs visiškai vienas. 

Kokia būtų nauda, jei jis paimtų laišką, raudonu rašalu apves- 
tų vardą „R. A. Žinis“ ir paliktų kokiam detektyvui su prierašu: 
šitas žmogus kaltas dėl mano savižudybės. 

"Tokio Žmogaus nėra. Ar bent jau jo tikrai nesugebės rasti koks 
vietinis Velflyto, Masačiūsetso policininkas pačiame vasaros 
įkarštyje. Tokiu metu nusikaltimai dažniausiai byloja apie girtus 
vidutinio amžiaus vairuotojus, grįžtančius iš vakarėlių, šeimyni- 
nius turtuolių barnius ir pramuštgalvius paauglius, mėginančius 
nusipirkti visokiausių draudžiamų kvaišalų. 

O dar blogiau, kas tuo patikėtų? Juk kiekvienas vos žvilgtelė- 
jęs į Rikio gyvenimą išsyk pastebėtų, kad mirė jo žmona, dėl 
kaltinimų seksualiniu išnaudojimu žlugo jo karjera, netvarka pi- 
niginiuose reikaluose, o namai po nelaimės sugriauti. Puiki dir- 
va savižudiškai depresijai tarpti. 

Bet kam iš pirmo žvilgsnio jo mirtis atrodytų visai paaiškina- 
ma. Tarp jų ir visiems Rikio kolegoms Manhetene. Neįsigilinus 
jo savižudybė atrodytų tiesiog kaip atvejis iš vadovėlio. Niekas 
ne akimirką nesusimąstytų, kad ji kuo nors neįprasta. 

Akimirksniu Rikį užplūdo pykčio sau proveržis: pasidarei toks 
lengvas taikinys. Jis kietai sugniaužė kumščius ir įsirėmė jais į 
stalą prieš save. 

Giliai įkvėpė ir garsiai paklausė: 

— Ar nori gyventi? 

Kambaryje buvo tylu. Jis klausėsi lyg laukdamas kokios šmėk- 
los atsakymo. 

— Kodėl tau verta gyventi toliau? - primygtinai klausė. 

Ir vėl vietoj atsakymo girdėjosi tik tolimas vasaros nakties 
gaudesys. 

— Ar galėsi gyventi, jei kažkas kitas už tai sumokės gyvybe? 

Jis giliai įkvėpė, tada pats sau atsakė, purtydamas galvą. 

— Ar gali rinktis"? 

Jam atliepė tyla. 

Vieną dalyką Rikis suvokė akivaizdžiai ir visiškai aiškiai: po 
dvidešimt keturių valandų daktarui Frederikui Starksui teks mirti. 


Dvidešimtas skyrius 


Paskutinė Rikio gyvenimo diena prabėgo skubiai besiruošiant. 

Uosto jūrininkų reikmenų prekių parduotuvėje jis nusipirko 
du penkių galonų talpos prikabinamo valties variklio degalų ba- 
kus, ryškiai raudonus, kurie tvirtinami valtelėms prie dugno ir 
jungiami prie variklio. Šiurkščiai paklausęs paauglio pardavėjo, 
išsirinko pačius pigiausius. Vaikinukas mėgino jam įpiršti trupu- 
tį brangesnius, kurie turėjo kuro matuoklius ir apsauginę slėgio 
nuleidimo žarnelę, bet Rikis jų niekinamai atsisakė. Vaikinukas 
dar paklausė, kam jam reikia dviejų, ir Rikis užsiminė, kad vie- 
no nepakaks tam, ką sumanęs. Jis vaidino piktą ir nekantrų, el- 
gėsi kaip įmanydamas nemandagiau iki pat tol, kol už bakus su- 
mokėjo grynaisiais iš savo atsargų. 

Vos sumokėjęs, Rikis stabtelėjo, lyg kažką prisiminęs, ir sku- 
biai paprašė paauglio parodyti jūrinius raketų pistoletus. Vaiki- 
nukas atnešė jų kokį pustuzinį. Rikis ir vėl išsirinko pigiausią, 
nors paauglys perspėjo, kad pistoletas šaudo netoli ir raketą gali 
paleisti tik kokias penkiasdešimt pėdų aukštyn. Jis siūlė rinktis 
kitus, tik truputį brangesnius, kurie raketas iššautų daug aukš- 
čiau, užtat jais šaudyti būtų saugiau. Rikis ir vėl šiurkščiai jų 
atsisakė, pareiškęs, kad ketina šauti tik vieną raketą. Kaip ir pir- 
ma sumokėjo grynaisiais ir dar nusiskundė, kaip viskas brangu. 

Įtarė, kad paauglys labai apsidžiaugė jam išėjus. 

Paskui stabtelėjo didelio prekybos tinklo vaistinėje. Nuėjo į 

salės galą ir paprašė pakviesti vyriausiąjį vaistininką. Atėjo vy- 
riškis baltu chalatu ir truputėlį išdidus. Rikis prisistatė. 

— Man reikia vaistų pagal receptą, - pasakė jis ir padiktavo 
vaistininkui savo sveikatos pažymėjimo numerį. - „Elavilio“. Tris- 
dešimties miligramų tablečių trisdešimčiai dienų. Iš viso devy- 
nių tūkstančių miligramų. 

Vaistininkas papurtė galvą, bet ne tiek prieštaraudamas, kiek 
truputį nustebęs. 

— Seniai tiek daug niekas neprašė, daktare. Prekiaujame daug 
naujesniais vaistais, kurie ir veiksmingesni, ir turi mažiau šaluti- 
nių poveikių, ir ne tokie pavojingi, kaip „Elavilis“. Jis beveik 
seniena. Vargu ar šiais laikais dar kas nors jį vartoja. Na, turiu 
atsargų, kurių galiojimo laikas dar nesibaigęs, bet ar jums tikrai 
reikia būtent šio vaisto? 

— Tikrai taip, - atrėžė Rikis. 

Vaistininkas gūžtelėjo pečiais, lyg sakytų, kad padarė, ką ga- 
lėjo, jog perkalbėtų Rikį pirkti kitą, geresnį nuotaikos regu- 
liuotoją. 

— Kieno vardą rašyti ant etiketės? — paklausė jis. 

— Mano, - atsakė Rikis. 

Iš vaistinės Rikis nuėjo į mažutę raštinės reikmenų krautuvė- 
lę. Nė nepažvelgęs į ilgas eiles atvirukų su užrašais „Linkime 
pasveikti“, „Užuojauta“, „Sveikiname gimus kūdikėliui“, „Svei- 
kinu su gimtadieniu“ ir „Gerų vestuvių metinių“, Rikis išsirinko 
pigų sąsiuvinuką liniuotu laiškų popieriumi, tuziną storų vokų ir 
du tušinukus. Prie kasos, kur mokėjo už pirkinius, gavo ir pašto 
ženklų. Jam reikėjo vienuolikos. Kasininkė, jauna mergina, nė 
nepažvelgė į jį, mušdama čekį. 

Susimetęs pirkinius ant galinės senosios „Hondos“ sėdynės 
jis nulėkė Šeštuoju keliu į Provinstauną. Šio miestelio, esančio 
Keipo gale, santykiai su kitomis vasarotojų pamėgtomis vieto- 
mis netoliese buvo keisti. Jame lankėsi kur kas jaunesni ir daug 
labiau patrakę žmonės, dažnai homoseksualūs, kurie buvo tikra 

priešingybė senamadiškiems daktarams, teisininkams, rašytojams 
ir akademikams, mėgstantiems Velflytą ir Trurą. Tuose dviejuo- 
se miesteliuose buvo ilsimasi, gurkšnojami kokteiliai ir aptari- 
nėjamos knygos, politika, kas su kuo skiriasi, kas mezga roma- 
ną, todėl juose beveik visą laiką tvyrojo rimtis ir pastovumas. 
Provinstaune vasarą skambėjo tranki muzika ir sklandė sekso 
bangos. Jame buvo ne ilsimasi ir gėrimasi gamta, o besilinksmi- 
nama ir ieškoma draugų. Jame svarbiausius reikalavimus kėlė 
jaunystės veržiumas. Ten Rikį vargu ar pamatys kas nors bent iš 
tolo pažįstamas. Todėl ten buvo geriausia vieta tolesniems pirki- 
niams įsigyti. 

Sporto prekių parduotuvėje jis nusipirko mažą juodą kupri- 
nę, kokias studentai nešasi į paskaitas. Dar paėmė pigiausią par- 
duotuvėje buvusią vyrišką piniginę ir vidutinės kokybės sport- 
bačius. Pirkdamas šiuos daiktus, jis kiek įmanoma mažiau šne- 
kėjosi su pardavėju, nežiūrėjo jam į akis, nesielgė skubotai, nes 
taip galėjo atkreipti į save dėmesį. Ką pirkti, sprendė negaišda- 
mas, taip, kad jo apsilankymas parduotuvėje būtų kuo kasdie- 
niškesnis ir nepastebimesnis. 

Paskui nuėjo į kitą didelio prekybos tinklo vaistinę, čia nusi- 
pirko „Grecian 5“ juodų dažų plaukams, įsigeriančių per pen- 
kias minutes, pigius saulės akinius ir porą reguliuojamų aliumi- 
ninių ramentų. Šie buvo ne tokie, kur siekė pažastį ir yra mėgs- 
tami susižeidusių sportininkų, bet skirti nuolatiniams vartoto- 
jams, kokios nors ligos suluošintiems žmonėms, kur rankena ir 
atviras Žiedas užsineria ant rankos kaip rankovė. 

Provinstaune jis darsyk sustojo „Bonanzos“ autobusų stotyje 
prie mažo kioskelio su vienintele kasa, trimis kėdėmis ir juodai 
dengta pavėsine dviem ar trims autobusams. Užsidėjęs akinius, 
luktelėjo lauke, kol atvažiavo autobusas ir iš jo pasipylė savait- 
galio svečiai, tada užėjo į vidų ir greitai nusipirko, ką ketinęs. 

Važiuodamas „Honda“ namo pamanė, kad tądien beveik ne- 
beturi laiko. Akino saulė, pro atvirus langelius skverbėsi kaitra. 

Buvo ta vasaros popietės valanda, kai žmonės keliasi nuo smė- 
lio, pasišaukia bangose besitaškančius vaikus, susirenka rankš- 
luosčius, gėrimus, ryškiaspalvius kibirėlius, kastuvėlius ir tru- 
putį nesmagūs žingsniuoja automobilių link - pereinamasis lai- 
kas prieš kasdienę vakarienę ir filmą ar vakarėlį, ar ramias va- 
landas su apdriskusiu romaniūkščiu. Ankstesniais metais Rikis 
tokiu laiku būtų atsigaivinęs šiltame duše, o paskui su žmona 
šnekučiavęsis apie paprastus gyvenimo reikalus. Apie sunkų jo 
pacientą ar apie jos klientą, nenorintį keisti gyvenimo. Trumpos 
valandėlės, pripildančios dienas ir tampančios paprastais, bet 
žaviais gyvenimo kartu dalykėliais. Jis atsiminė tuos laikus tru- 
putį nustebęs, kodėl apie juos negalvojo nuo pat žmonos mir- 
ties. Prisiminimai ne liūdino, o netgi guodė. Jis nusišypsojo, nes 
rodėsi, kad pirmą kartą po daugybės mėnesių vėl girdi jos balsą. 
Valandėlę susimąstė, ar ir ji ruošdamasi mirčiai galvojo apie tą 
patį - ne didžiuosius ir ypatingus gyvenimo laikus, o smulkias, 
paprastas valandėles, ant pačios kasdienybės ribos, kurios taip 
greit užsimiršta. Jis papurtė galvą. Pamanė, kad ji turbūt norėjo, 
bet vėžio skausmai buvo per dideli, o užslopinus morfijumi tie 
prisiminimai jai dingo - dėl to Rikiui buvo gaila. 

Aš mirštu visai kitaip, pasakė sau. 

Visiškai kitaip. 

Jis įsuko į „Texaco“ degalinę ir sustojo prie kolonėlių eilės. 
Išlipo iš mašinos ir iš bagažinės išsitraukė bakus, tada juos skli- 
dinai prileido paprastų degalų. Jį pamatęs degalinėje dirbantis 
vaikėzas šūktelėjo: 

— Ei, pone, jei juos kabinsit ant valties, palikit vietos alyvai. 
Kai kas maišo penkiasdešimt su vienu, kiti šimtą su vienu, bet 
pilti reikia tiesiai į baką... 

Rikis papurtė galvą. 

— Ačiū, bet jie ne valčiai. 

Vaikėzas spyrėsi. 

— Betgi čia valties bakai. 

— Taip, - atsakė Rikis, — bet valties aš neturiu. 

Vaikėzas gūžtelėjo pečiais. Jis tikriausiai čia gyvena, pamanė 
Rikis, vietos mokinukas, kuris neįsivaizduoja, kad bakus galima 
naudoti ne tam, kam jie skirti. Tai vietinis, kuris Rikį iškart nu- 
rašė prie tų, kuo Keipo gyventojai laiko vasarotojus - į juos bu- 
vo žiūrima truputėlį iš aukšto ir tvirtai įsitikinus, kad joks niu- 
jorkietis ar bostonietis niekada pats nesupranta, ką daro. Rikis 
sumokėjo, įkėlė pilnus bakus į bagažinę, pats suprasdamas, kaip 
tai pavojinga, ir pasuko namo. 


Benzino bakus laikinai pastatęs svetainėje, grįžo į virtuvę. Stai- 
ga pajuto siaubingą troškulį, lyg būtų sunkiai darbavęsis, ir, šal- 
dytuve radęs butelį šaltinio vandens, godžiai atsigėrė. Senkant 
paskutinės jo dienos valandoms, rodos, ėmė greičiau plakti šir- 
dis, ir jis paliepė sau nusiraminti. 

Ant virtuvės stalo paskleidęs vokus ir popierių, Rikis atsisė- 
do, pavartė rankoje tušinuką ir parašė tokį raštelį: 


Gamtos draustiniui: 
Priimkite pridedamą auką. Daugiau neprašykit, nes nebeturiu 
ką duoti, o po šio vakaro nebebus ir kas duoda. 
Nuoširdžiai Jūsų, 
Daktaras Frederikas Starksas 


Tada, ištraukęs iš krūvos šimtą dolerių, į voką su pašto ženklu 
įdėjo pinigus ir laišką ir užklijavo. 

Paskui Rikis parašė panašius raštelius ir įdėjo panašias pinigų 
sumas į kitus vokus, išskyrus vieną. Paaukojo pinigų Amerikos 
vėžio draugijai, „Sierra“ klubui, Pakrančių apsaugos draugijai, 
CARE ir nacionaliniam demokratų komitetui. Ant vokų tiesiog 
užrašė organizacijų pavadinimus. 

Baigęs žvilgtelėjo į laikrodį ir pamatė, kad tuoj baigsis Times 
skelbimų priėmimo laikas. Nuėjo prie telefono ir paskambino 
skelbimų skyriui, kaip triskart prieš tai. 


Ci 

"Tačiau šįkart tarnautojui padiktavo kitokią žinutę. Be eilėraš- 
tukų, dainelių, klausimų. Tik vieną paprastą sakinį: 


---- 


Sutvarkęs šitą reikalą, Rikis grįžo prie virtuvės stalo ir pasiė- 
mė sąsiuvinuką. Valandėlę kramsnojo tušinuką, kol sukurpė at- 
sisveikinimo laišką. Tada greitai jį užrašė: 


Tam, kas gaus: 

Aš taip padariau todėl, kad buvau vienišas ir negalėjau 
pakęsti tuštumos savo gyvenime. Daugiau nebeleisiu, kad del 
manęs nukentėtų kitas žmogus. 

Mane kaltino tuo, dėl ko aš nekaltas. Bet esu prasikaltęs 
rnylimiems žmonėms, todėl dabar renkuosi tokią išeitį. 
Būčiau labai dėkingas, jei kas nors išsiųstų mano paliktas 
aukas. Visas mano likęs turtas turi būti parduotas, 0 pinigai 
paaukoti toms pačioms organizacijoms. Tai, kas liko iš 
nano namų čia, Velflyte, turi atitekti draustiniui. 

Draugams, jei tokių turiu - tikiuosi, man aitleisit. 

Mano pacientams - tikiuosi, suprasit. 

O ponui R., kuris mane prie šito privedė - tikiuosi, ir pats 
greitai pakliūsi į pragarą, nes aš ten tavęs lauksiu. 


Jis išraiškingai pasirašė laišką, užklijavo paskutinį voką ir už- 
rašė Veltlyto policijos skyriaus adresą. 

Pasiėmęs plaukų dažus ir kuprinę, nuėjo į dušą viršuje. Rikis 
viską darė, kaip parašyta dažų instrukcijoje, ir iš dušo po kurio 
laiko išėjo visiškai juodais plaukais. Žvilgtelėjęs į veidrodį, nu- 
sprendė, kad atrodo kvailokai, tada sausai nusišluostė rankš- 
luosčiu. Iš spintos išsirinko kelis senus, gerokai padėvėtus vasa- 
rinius drabužius ir kartu su aptriušusia plona striukele sugrūdo 
į kuprinę. Dar vienus drabužius paliko nesupakavęs, tvarkingai 

sulankstytus ant ryšulio. Tada vėl apsirengė taip, kaip tądien vil- 
kėjo. Į išorinę kuprinės kišenėlę įkišo žmonos nuotrauką. Į kitą 
kišenėlę įkišo paskutinį Ražinio laišką ir kelis jam likusius po- 
pierius apie tai, kas nutiko. Dokumentus apie Ražinio motinos 
mirtį. 

Pasiėmė kuprinę, nesudėtus į ją drabužius ir šūsnį laiškų — 
viską kartu su pigiais saulės akiniais ir sportbačiais sukrovė ant 
keleivio sėdynės. Tada grįžo į vidų ir ramiai išsėdėjo likusias va- 
karo valandas. Jis jaudinosi, truputį smalsavo, o kartais jį nu- 
krėsdavo šiurpas. Labai stengėsi apie nieką negalvoti, niūniuoti 
panosėje, ištuštinti galvą. Aišku, nieko nepavyko. 

Rikis žinojo negalėsiąs leisti kitam Žmogui mirti, netgi nepa- 
žįstamam, netgi siejamam tik atsitiktinių kraujo ir santuokos ry- 
šių. Dėl šito Ražinis neklydo nuo pat pirmos dienos. Šios grės- 
mės akivaizdoje jokia jo gyvenimo ypatybė, jokios valandėlės, 
sudariusios jo būtį, praeitį, galimą ateitį, neturėjo jokios reikš- 
mės. Jis papurtė galvą manydamas: ponas R. mane pažįsta daug 
geriau negu aš pats. Iškart mane prigriebė. 

Rikis nežinojo, dėl ko aukojasi, bet žinojo kažką išgelbėsiąs. 

Tik pamanyk, sakė sau. 

Netrukus po vidurnakčio jis atsistojo. Leido sau paskutinį sy- 
kį apeiti namus, prisimindamas, kaip labai mylėjo kiekvieną jų 
kampelį, plyšelį, girgždančią grindlentę. 

Truputį virpančia ranka užnešė pirmąjį benzino baką į antrąjį 
aukštą, čia jo gausiai prilaistė ant grindų. Permerkė patalynę. 

Pirmajame aukšte antrąjį baką taip pat išlaistė. 

Virtuvėje užpūtė senos dujinės viryklės liepsneles ir iki galo 
atsuko visas rankenėles. Kambaryje iškart pasklido aštrus supu- 
vusių kiaušinių dvokas, o viryklė neramiai šnypštė. Dvokas mai- 
šėsi su benzino kvapu, jau ėmusiu gertis į jo drabužius. 

Pasiėmęs jūrinį raketų pistoletą, Rikis išėjo į lauką. Nuėjo 
prie senosios „Hondos“, užvedė ją ir patraukė tolokai nuo na- 
mo link išvažiavimo, palikęs veikiantį variklį. 

Tada atsistojo priešais svetainės langus. Benzino kvapas smel- 
kėsi per visus namus, juo kvepėjo Rikio rankos ir drabužiai. Jis 
pamanė, kokie svetimi šitie pikti kvapai, kaip jie nedera prie 
vasaros šilumos ir sumišusių raganės bei lauko gėlių ir trupučio 
sūraus vandenyno aromato, kurį kiekvienas vėjo dvelktelėjimas 
nekaltai neša pro medžius. Rikis giliai įkvėpė ir, negalvodamas, 
ką daro, atidžiai nusitaikė, atlaužė saugiklį ir paleido raketą pro 
vidurinį langą. 

Raketa perskrodė naktį, tarp jo ir namo nusidriekė veržlios 
baltos šviesos ruožas. Raketa išmušė langą, suskambėjo dūž- 
tantis stiklas. Rikis lyg ir laukė sprogimo, bet vietoj jo išgirdo 
tik duslų dunkstelėjimą, po kurio tuoj pat kažkas sutraškėjo ir 
sušvito. Po kelių sekundžių jis jau matė ant grindų šokančias 
pirmąsias liepsnas, plintančias po kambarį. 

Rikis pasisuko ir nubėgo prie mašinos. Kai įjungė bėgį, visas 
pirmas aukštas jau mirgėjo liepsnose. Važiuodamas keliu išgir- 
do sprogimą, kai liepsnos pasiekė dujas virtuvėje. 

Nusprendė neatsigręžti ir nurūko į gilią naktį. 


Rikis atsargiai ir ramiai nuvažiavo į seniai žinomą vietą, pavadi- 
nimu Hotorno paplūdimys. Iki jo reikėjo keletą mylių važiuoti 
siauru apleistu juodo grunto vieškeliu, nuošaliai nuo gyvenvie- 
čių, išskyrus porą senų tamsių sodybų, panašių į jo. Kai važiuo- 
davo pro namą, kuriame galėjo būti žmonių, išjungdavo šviesas. 
Netoli Velflyto yra keli jam tinkami paplūdimiai, manė jis, bet 
šitas buvo nuošaliausias ir jame mažiausia tikimybė užklupti ko- 
kį vėlyvą paauglių sambūrį. Prie įėjimo į paplūdimį buvo nedi- 
dukė stovėjimo aikštelė, kurioje dažniausiai dirbdavo Drausti- 
nių patikėtiniai, Masačiūsetso gamtosaugos organizacija, globo- 
janti labiausiai žmonių nepaliestus valstijos gamtos kampelius. 
Aikštelėje tilpo vos dvidešimt ar trisdešimt mašinų, ir pusę de- 
šimtos ryto ji jau būdavo pilna, nes paplūdimys buvo gražus. 
Platus smėlio ruožas driekėsi iki pat penkiasdešimties pėdų py- 

limo iš šviesaus smėlio ir žalių jūržolių sąnašų, o bangos buvo 
vienos didžiausių Keipe. Tai tiko ir šeimoms, kurios mėgavosi 
vaizdu, ir banglentininkams, kuriems reikėjo bangų ir stiprių sro- 
vių, kad jų sporte netrūktų Žžiupsnelio pavojaus. Aikštelės gale 
stovėjo įspėjimo lenta: STIPRIOS IR PAVOJINGOS SROVĖS. 
NEPLAUKIOKITE BE GELBĖTOJO PRIEŽIŪROS. SAU- 
GOKITĖS PAVOJŲ. 

Rikis pastatė mašiną prie lentos. Raktelius paliko spynelėje. 
Vokus su aukomis sudėjo prie priekinio stiklo, o laišką Velflyto 
policijai patupdė ant vairo vidurio. 

Pasiėmęs ramentus, kuprinę, sportbačius ir drabužius, jis nu- 
ėjo tolyn nuo mašinos. Juos pasidėjo ant pylimo viršaus, už ke- 
lių pėdų nuo siauro keliuko, vedančio link smėlio, ir iš kuprinės 
išėmė Žmonos nuotrauką. Ją įsikišo į kelnių kišenę. Girdėjo rit- 
mingą bangų mūšą ir veidu jautė silpną pietryčių vėjelį. Garsas jį 
pradžiugino, nes reiškė, kad po saulėlydžio mūša sustiprėjo ir 
lyg įtūžęs imtynininkas trankė pakrantę. 

Padangėje švietė pilnatis, jos blyški šviesa užliejo visą paplū- 
dimį. Todėl slidžiu ir nelygiu pylimu nusigauti iki vandens buvo 
daug lengviau. 

Priešais, kaip ir spėjo, mūša daužėsi lyg girtuoklis, duždama į 
krantą ir taškydama smėlį baltais purslais. 

Vėjo gūsis nutvilkė vėsa, trenkė į krūtinę ir privertė suabejo- 
jus giliai atsikvėpti. 

Tada Rikis nusivilko viską iki paskutinio siūlelio, netgi apati- 
nius, ir sudėjo į tvarkingą krūvelę. Šią paliko ant smėlio gerokai 
aukščiau žemės ruožo, dar drėgno nuo vakaro potvynio, kur ją 
išsyk turėjo pastebėti pirmas rytą ant pylimo užlipęs žmogus. 
Pasiėmė rytą vaistinėje nusipirktą tablečių buteliuką ir bėrė jas į 
saują, plastmasinę dėžutę įkišęs tarp drabužių. Devyni tūkstan- 
čiai miligramų „Elavilio“, pamanė. Išgerti iškart, jie atimtų žmo- 
gui sąmonę per tris ar penkias minutes. Galiausiai padėjo žmo- 
nos nuotrauką prie krūvelės viršaus, prispaudęs jos kraštelį ba- 

tu. Daug man padėjai būdama gyva, pamanė jis. Padėk dar šį 
paskutinį kartą. 

Pakėlęs galvą, pažvelgė į bekraštį juodą vandenyną. Danguje 
mirgėjo žvaigždės, lyg jų pareiga būtų žymėti ribą tarp bangų ir 
padangės. 

Visai graži naktis mirti, pasakė sau. 

Tada nuogas kaip rytas, ateisiantis vos už kelių valandų, jis 
lėtai nužingsniavo į šėlstančias bangas. 


ANTRA DALIS 


Žmogus, kurio nebuvo 


Dvidešimt pirmas skyrius 


Dvi savaitės po nakties, kai mirė, Rikis sėdėjo ant gumbuotos 
lovos, girgždančios vos jam kryptelėjus, ir klausėsi, kaip pro plo- 
nas motelio sienas skverbias tolimas važiuojančių mašinų gar- 
sas. Šis laisvai maišėsi su triukšmu gretimame kambaryje per 
daug pagarsinto televizoriaus, rodančio sporto programą. Va- 
landėlę įtempęs ausis, Rikis suprato, kad, matyt, Red Sox žai- 
džia Fenvėjuje, o kadangi sezonas jau ėjo į pabaigą, tai reiškė, 
kad jiems sekasi gerai, bet vis tiek galų gale nepasiseks. Jis pa- 
mąstė, ar neįsijungus televizoriaus savo kambaryje, bet nuspren- 
dė, kad verčiau nereikia. Jie pralaimės, sakė sau, o pralaimėji- 
mų Rikis daugiau nebenorėjo, netgi tokių trumpalaikių, patiria- 
mų amžinai sėkmės apleistos beisbolo komandos. Jis atsisuko į 
langą ir pažvelgė į vakarą. Užuolaidų nebuvo užtraukęs, todėl 
matė, kaip netolimą tarpvalstijinį greitkelį raižo mašinų šviesos. 
Prie įvažiavimo į motelį kabėjo raudona neoninė iškaba, kurioje 
buvo rašoma, jog kambarį galima išsinuomoti parai, savaitei ar 
mėnesiui. Kartu buvo galima gauti ir virtuvėlę, kokia naudojosi 
Rikis, nors kodėl kam nors reikėtų šioje vietoje pasilikti ilgiau 
nei vieną naktį, niekaip negalėjo suprasti. Bet kam, išskyrus jį 
patį, niauriai pamanė. 

Jis atsistojo ir nuėjo į mažutį vonios kambarėlį. Apžiūrėjo 
save veidrodyje virš kriauklės. Jo šviesius plaukus sudarkę juo- 
dieji dažai greitai bluko, ir Rikis atrodė jau beveik kaip visada. 

Jam tai atrodė truputį ironiška, nes žinojo, kad net jei kada nors 
ir atrodys taip, kaip anksčiau, daugiau vis tiek niekada nebebus 
tas, kas buvęs. 

Dvi savaites jis beveik neišėjo iš motelio kambario. Iš pradžių 
patyrė savotišką savo paties sukeltą šoką kaip narkomanas, prie- 
varta atpratinamas nuo kvaišalų - virpantis, mušamas prakaito 
ir besiraičiojantis skausmuose. Paskui, kai perėjo šią pirmąją pa- 
kopą, jį užplūdo nežmoniškas siutas, akinantis įtūžis, nuo kurio, 
rodės, net žiežirbos lakstė. Rikis piktai Žingsniavo po mažulytį 
ankštą kambarėlį grieždamas dantimis ir kone persikreipęs iš įsiū- 
čio. Kartais nesusivaldęs puldavo trankyti kumščiais sienas. Sykį 
pagriebė stiklinę vonioje ir rankoje sutraiškė ją į šukes — netgi 
susipjaustė ranką. Pasilenkęs virš tualeto, stebėjo, kaip į vandenį 
klozete laša kraujas, ir tarsi troško, kad šitaip iš jo tiesiog išvarvė- 
tų viskas iki paskutinio lašo. Tačiau sužalotame delne ir pirštuose 
kylantis skausmas jam priminė, kad tebėra gyvas, ir galiausiai iš- 
vedė jį į kitą pakopą, kurioje iš pradžių visa baimė, o paskui ir 
visas tūžmas nurimo, kaip po audros nutyla vėjai. Ši pakopa Ri- 
kiui atrodė šalta tarsi nušveistas metalas žiemos rytą. 

Tada jis pradėjo regzti planus. 

Motelis buvo aptriušusi, apleista vieta, kurioje dažniausiai lan- 
kydavosi sunkvežimių vairuotojai, keliaujantys prekybos agen- 
tai ir vietiniai paaugliai, ieškantys kur galima kelioms valandoms 
dingti iš viską matančių suaugusiųjų akių. Buvo įsikūręs pakraš- 
tyje Durhemo Njū Hempšyro valstijoje, miestelio, kurį Rikis 
atsitiktinai pasirinko todėl, kad jame buvo koledžas, valstijos 
universiteto dėka priglaudęs neramius gyventojus. Jis tikėjosi, 
kad akademinė aplinka padės gauti ne tik šio miesto laikraščių, 
kurių jam prireiks, bet ir suteiks laikiną prieglobstį, kur bus ga- 
lima pasislėpti. Kol kas, kiek galėjo suprasti, jo lūkesčiai pasi- 
teisino. 

Savo mirties antrosios savaitės pabaigoje Rikis pradėjo kai- 
šioti nosį į išorinį pasaulį. Pirmuosius kelis kartus ėjo tik tiek, 

kiek galėjo pasiekti pėsčiomis. Jis su niekuo nesikalbėjo, nežiū- 
rėjo niekam į akis, vaikščiojo apleistomis gatvelėmis ir ramiais 
rajonais, tarsi vis būgštautų, kad gali būti atpažintas, arba dar 
blogiau, kad iš už nugaros tuoj pasigirs Vergilijos ar Merlino 
balsas. Bet niekas jo neužkabino ir jis vis drąsėjo. Greitai 1š- 
šniukštinėjo apylinkes, rado tinkamo maršruto autobusą, apva- 
žiavo juo nedidelį miestą, išlipdamas įvairiose vietose ir tyrinė- 
damas pasaulį, į kurį pateko. 

Vienos tokios išvykos metu rado dėvėtų drabužių parduotu- 
vę, kurioje įsigijo stebėtinai gerai tinkantį, pigų ir patogų mėly- 
ną bluzoną, keletą porų padėvėtų kelnių ir marškinių. Netoli- 
moje komiso parduotuvėje nusipirko dėvėtą odinę rankinę. Pre- 
kybos tinklo optikoje vietoj akinių nusipirko kontaktinius lę- 
šius. Šie kuklūs daiktai sykiu su kaklaraiščiu Rikį darė panašų į 
kokį nors gerbiamą, bet nelabai svarbų universiteto darbuotoją. 
Jis jautėsi gerai prisitaikęs prie aplinkos ir džiaugėsi būdamas 
toks nepastebimas. 

Greta kambariuko esančioje virtuvėlėje ant stalo gulėjo iš- 
kart po jo mirties išleisti Cape Cod Times ir New York Times 
egzemplioriai. Keipo laikraštis straipsnį įdėjo pirmojo puslapio 
apačioje, po antrašte ĮTARIAMAS NUSIŽUDĘS ŽYMUS 
GYDYTOJAS; SENOVINIS NAMAS PRANYKO LIEPSNO- 
SE. Žurnalistas pastebėjo daugelį Rikio paliktų smulkmenų — 
kad namuose prilaistyta degalų, tąryt prisipiltų į naujus bakus, 
atsisveikinimo raštelį, aukas labdaros organizacijoms. Jis taip 
pat iškapstė Rikiui „neseniai pateiktus kaltinimus nepadoriu el- 
gesiu“, nors Ražinio sukurtų ir Vergilijos taip išraiškingai įgy- 
vendintų pliauškalų esmės neaiškino. Straipsnyje taip pat buvo 
minima Žmonos mirtis prieš trejus metus bei teigiama, kad ne- 
seniai Rikis patyrė „finansinių nesklandumų“, kurie galėjo pa- 
skatinti polinkį į savižudybę. Rikiui atrodė, kad rašinys tiesiog 
puikus, išsamus ir su daugeliu smulkmenų, kaip jis ir tikėjosi. 
Diena vėliau pasirodęs nekrologas New York Times buvo nesma- 

giai trumpas, jame tik prabėgom buvo užsiminta apie porą gali- 
mų jo mirties priežasčių. Rikis pyktelėjęs skaitė straipsnelį: ne- 
maloniai nustebo, kad visi jo gyvenimo pasiekimai tilpo į ketu- 
rias glausta ir kapota žurnalistine kalba išdėstytas pastraipas. 
Manė pasauliui davęs daugiau, bet paskui suprato, kad galbūt ir 
ne, užtat trumpai susimąstė. Nekrologe taip pat buvo rašoma, 
kad laidotuvės nenumatomos, ir Rikis suprato, kad dėl to reiktų 
rūpintis labiau. Įtarė, kad nenoras prisiminti ir pagerbti jo gyve- 
nimo susijęs su Ražinio ir Vergilijos mestais kaltinimais dėl ne- 
padoraus elgesio. Jo manheteniškiai kolegos nenorėjo teptis ran- 
kų, ateidami paminėti Rikio gyvenimo ir asmens kaip tik tada, 
kai staiga buvo suabejota jo dora. Rikiui rodėsi, kad daugelis 
kitų miesto analitikų, perskaitę laikraštyje apie jo mirtį, ją palai- 
kė tvirčiausiu įrodymu, kad Ražinio prasimanymai teisingi. Tai 
kartu ir palanki atomazga, nes jiems neteks patirti pasišlykštėji- 
mo, kai kaltinimai pateks į New York Times - tai būtų neišven- 
giama. Nuo šios minties Rikis mažumėlę įsiuto ant savo kolegų 
ir valandėlę džiaugėsi, kaip gerai, kad daugiau su jais nebeturės 
nieko bendra. 

Paklausė savęs, ar ir pats buvo toks pat aklas iki pirmosios 
savo atostogų dienos. 

Abiejuose laikraščiuose buvo rašoma, kad Rikis tikriausiai 
nuskendo, ir Pakrančių apsauga naršo vandenis prie Keipo, ieš- 
kodama kūno. Tačiau Rikiui labai palengvėjo, Cape Cod Times 
perskaičius, esą vietos gelbėtojų vadas teigia, jog rasti palaikus 
esama labai nedaug vilties dėl stiprių Hotorno paplūdimio po- 
tvynių. 

Viską apsvarstęs, Rikis nusprendė, kad per tokį trumpą laiką 
geresnės mirties nebuvo galima sugalvoti. 

Tikėjosi, kad surinktos visos užuominos apie jo savižudybę — 
nuo vaistinėje pagal receptą pirktų vaistų, kurių neva per daug 
išgėręs, nužengė į bangas, iki nepamirštamo ir jam nebūdingo 
šiurkštumo su paaugliu jūrininkų prekių parduotuvėje. Vietos 

policijai, sakė sau, tiek užteks, net ir neradus kūno skrodimui. 
Taip pat tikėjosi, kad tiek užteks ir įtikinti Ražiniui, kad jo pla- 
nas dėl Rikio pavyko. 

Perskaitęs apie savo paties savižudybę, Rikis pasijuto keistai, 
jame kilo minčių kamuolys, kurį vargiai galėjo išpainioti. Pasta- 
rųjų penkiolikos gyvenimo dienų įtampa ir krūvis — nuo tada, 
kai Ražinis įsibrovė į jo gyvenimą, iki tada, kai Rikis įbrido į 
vandenį, stropiai įspausdamas ką tik bangų nuplautame smėlyje 
pėdsakus, — sukėlė tokių išgyvenimų, kokių tikriausiai nemini 
joks psichiatrijos veikalas. 

Baimė, pakilumas, sumišimas, palengvėjimas — visokiausi 
prieštaringi jausmai - jį užplūdo kone nuo pat pirmojo žingsnio, 
kai įmerkęs į vandenį kojų pirštus išbėrė į vandenyną saują tab- 
lečių. Tada pasisuko ir sekluma nubrido šimtą jardų - tiek, kad 
kiti pėdsakai, kuriuos paliko, išbridęs iš kulkšnis geliančio šalto 
vandens, liktų nepastebėti nei policijos, nei kieno nors kito, ty- 
rinėjančio jo dingimo vietą. 

Virtuvėlės vienumoje Rikiui rodėsi, kad po viso to ėjusios va- 
landos buvo lyg košmaras, kai sapno nuotrupos, persekiojan- 
čios nubudusį, sukelia nesmagų sapnavimo nemiegant jausmą. 
Jis matė save ant pylimo besirengiantį atsarginiais drabužiais, 
paskubomis įsispiriantį į sportbačius, kad spėtų dingti iš paplū- 
dimio, kol niekas nepamatė. Ramentus pritvirtino prie kuprinės 
ir užsivertė ją ant pečių. Iki stovėjimo aikštelės prie „Krabo tro- 
bos“ teko bėgti šešias mylias, O jis žinojo turįs ten atsidurti iki 
aušros ir anksčiau už visus kitus šeštosios valandos greitojo au- 
tobuso į Bostoną keleivius. 

Nubėgęs visą kelią, Rikis plaučiuose tebejautė deginantį vėją. 
Aplink vis dar buvo naktis, visur tvyrojo juodas oras, ir kojoms 
dunksint į kelią, jam rodėsi, kad maždaug taip įsivaizduotų bėgi- 
mą per anglių kasyklą. Vienintelės jį pastebėjusios akys galėjo 
sunaikinti tą menkutę jo išgyvenimo galimybę, todėl kiekvienas 
žingsnis juodu gruntu buvo kupinas nerimo jėgų. 


288 JOHN KATZENBACH Iš ANALITIKAS 


Atbėgus aikštelė vis dar buvo tuščia, ir jis pasislėpė tamsiuo- 
se šešėliuose prie restorano kampo. Ten nuo kuprinės nukabino 
ramentus ir užsinėrė juos ant rankų. Po kelių akimirkų išgirdo 
tolimą sirenų kaukimą. Mažumėlę pradžiugo, kad taip ilgai nie- 
kas nepastebėjo jo degančių namų. Netrukus mašinos pradėjo 
vežti žmones laukti autobuso. Keleiviai buvo įvairūs, dauguma 
jaunuoliai, keliaujantys atgal į darbus Bostone, pora vidutinio 
amžiaus verslininkų, rodės, nepatenkintų, kad turi važiuoti au- 
tobusu, kad ir kaip tai būtų patogu. Rikis nusliūkino į pašalę, 
galvodamas, kad vienintelis iš visų čia laukiančių žmonių šį vė- 
sų, drėgną Keipo rytą yra išpiltas baimės ir nuovargio prakaito. 
Kai po dviejų minučių atvažiavo autobusas, Rikis nušlubčiojo į 
lipančiųjų vidun eilę. Du jaunuoliai užleido jį užklibinkščiuoti 
laipteliais, ir jis padavė vairuotojui išvakarėse pirktą bilietą. Ta- 
da atsisėdo gale ir nusprendė, kad net jei Vergilija ar Merlinas, 
ar dar koks nors Ražinio talkininkas, tikrinantis jo savižudybę, 
suabejotų, ar Rikis tikrai mirė, ir sugalvotų paklausinėti kokį to 
ankstyvo ryto autobuso vairuotoją ar keleivį, šie papasakotų apie 
tamsiaplaukį vyriškį su ramentais, nė nežinodami, kad iki auto- 
buso aikštelės jis atskuodė bėgte. 

Autobuso į Durhemą laukti teko valandą. Per tą laiką jis paėč- 
jėjo du kvartalus nuo Saut gatvės autobusų stoties, kol prie biu- 
rų pastato rado šiukšlių konteinerį. Įmetė į jį ramentus. Tada 
sugrįžo į stotį ir įlipo į kitą autobusą. 

Durhemas, manė jis, tinka ir dar dėl vienos priežasties: jis ten 
niekada nėra buvęs, nepažįsta nieko, gyvenančio ten dabar ar 
gyvenusio kada anksčiau, ir visiškai niekaip nėra su tuo miestu 
susijęs. Dar jam patiko Njū Hempšyro mašinų numeriai, ant ku- 
rių buvo užrašytas valstijos šūkis: Gyvenk laisvas arba mirk. Jam 
toks nusiteikimas labai derėjo. 

Ar ištrūkau? - paklausė savęs. 

Manė, kad taip, bet tikras nebuvo. 

Priėjęs prie lango, Rikis pažvelgė į nepažįstamą tamsą. Turiu 

daug darbų, sakė sau. Žvalgydamasis po naktį už motelio kam- 
bario lango, Rikis stikle vos įžvelgė savo atspindį. Daktaro Fre- 
deriko Starkso nebėra, pasakė sau. Vietoj jo yra kažkas kitas. 
Giliai įkvėpė, supratęs, kad pirmiausia turės susikurti naują ta- 
patybę. Kai ją turės, galės ieškotis pastovesnių namų artėjančiai 
žiemai. Žinojo, kad likusių pinigų nepakaks, ir reikės susirasti 
darbą. Buvo būtina padaryti įtikimą savo dingimą ir likti neatpa- 
žintam. 

Rikis atsigręžė į stalą. Tebeturėjo Ražinio motinos mirties 
liudijimą, policijos ataskaitą apie jos buvusio draugo Žmogžu- 
dystę ir nuorašą bylos iš keleto mėnesių laikotarpio, kai dirbo 
Kolumbijos presbiterijonų ligoninės klinikoje, kur toji moteris 
atėjo pas Rikį pagalbos, kurios jis nesugebėjo suteikti. Manė 
brangiai sumokėjęs už vienintelį neapsižiūrėjimą. 

Bet jau buvo sumokėta, ir kelio atgal nebėra. 

Tačiau, manė Rikis, ir jo širdis sukietėjo į ledą, dabar ir aš 
turiu atsiimti skolą. 

Rasiu jį, įtikinėjo save. O tada padarysiu jam tą patį, ką jis 
padarė man. 

Rikis atsistojo ir nuėjęs prie sienos išjungė šviesas, kambarį 
užliejo tamsa. Sienomis retkarčiais prabėgdavo lauke pravažiuo- 
jančių mašinų šviesų spinduliai. Jis atsigulė, ir lova nejaukiai su- 
girgždėjo. 

Kadaise, priminė sau, kantriai mokiausi gelbėti gyvybes. 

Dabar turėsiu išmokti žudyti. 

Rikis ir pats nustebo, kaip tvarkingai jam pavyko susidėlioti 
mintis ir jausmus. Psichoanalizė, jo ką tik išsižadėtoji profesija, 
yra turbūt kūrybingiausia medicinos sritis kaip tik todėl, kad 
asmenybės prigimtis tokia nepastovi. Nors joje ir esama apibrė- 
žiamų ligų ir nustatytų gydymo būdų, iš esmės kiekviena jų vis 
truputėlį kitokia, nes nėra dviejų lygiai tokių pačių liūdesių. Dau- 
gelį metų Rikis mokėsi ir tobulino psichoterapeuto lankstumą, 
suprasdamas, kad bet kuris pacientas kurią nors dieną gali įeiti 

pro jo duris ir atsinešti kažką labai pažįstamo arba kažką dar 
niekada nematyto, todėl visą laiką turi būti pasiruošęs nejįtikėti- 
niems nuotaikų ir minčių pokyčiams. Dabar, manė sau, reikia 
atrasti stiprybes, išsiugdytas per daugelį metų už kušetės, ir pri- 
taikyti jas vieninteliam tikslui - gyvenimui susigrąžinti. 

Neleido sau nė svajoti, kad kada nors vėl bus tas, kas anks- 
čiau. Jokios minties, jog kada nors galės grįžti į namus Niujorke 
ir įprastą kasdienį gyvenimą. Ne tas ir svarbiausia, suprato. Svar- 
biausia - kad jo gyvenimą sugriovęs žmogus susimokėtų už šį 
pasismaginimą. 

Atgavęs skolą, suprato Rikis, galės tapti kuo tik panorėjęs. 
Bet kol jo gyvenime vaidensis Ražinio šmėkla, Rikis neturės nė 
minutės ramybės, nė sekundės laisvės. 

Dėl šito jis buvo visiškai tikras. 

Be to, dar nebuvo visiškai aišku, ar Ražinis tikrai patikėjo, 
jog Rikis nusižudė. Yra tikimybė, mąstė Rikis, kad tik išlošė 
truputį laiko sau ar kažkuriam nekaltam savo giminaičiui. Padė- 
tis buvo be galo įdomi. Ražinis buvo žudikas. Dabar Rikiui teks 
pergudrauti jį jo paties žaidime. 

Suprato viena: teks tapti visai nauju žmogum ir visiškai kito- 
kiu, nei tas, kas buvo kadaise. 

Reikėjo susikurti naują asmenybę ir jokiu būdu neišsiduoti, 
kad žmogus, kadaise vadintas daktaru Frederiku Starksu, tebė- 
ra gyvas. Nuo savo praeities buvo atkirstas. Nežinojo, kur Raži- 
nis galėjo paspęsti spąstus, bet neabejojo, jog kur nors paspendė 
ir tykojo bent menkiausio ženklo, kad Rikis neplūduriuoja van- 
denyne kažkur prie Keip Kodo. 

Žinojo, kad reikės naujo vardo, pramanytos istorijos, įtikimo 
gyvenimo. 

Šioje šalyje, suprato Rikis, visų pirma esam skaičiai. Sociali- 
nio draudimo numeriai. Banko sąskaitų ir kredito kortelių nu- 
meriai. Mokesčių deklaracijų numeriai. Vairuotojo pažymėjimų 
numeriai. Telefonų numeriai ir namų adresai. Visų pirma ir rei- 

kės šiuos numerius susikurti. O tada ieškotis darbo, namų, susi- 
kurti aplink save pasaulį, kuris būtų įtikimas, bet sykiu neišskir- 
tinis. Turėjo tapti kuo menkesnis ir nepastebimas, o tada galės 
ieškotis Žinių, kurių reikės jį privertusiam nusižudyti žmogui su- 
rasti ir nubausti. 

Susikurti naujojo savęs istoriją ir asmenybę jam neatrodė sun- 
ku. Šiaip ar taip, buvo specialistas ryšių tarp gyvenimo įvykių ir 
Jų įspaudų asmenybėje. Daug labiau rūpėjo, kaip tiksliai sukurti 
tuos skaičius, kurie naująjį Rikį darytų įtikimą. 

Pirmasis jo Žygis su šia užduotimi nepavyko. Nuėjęs į Njū 
Hempšyro universiteto biblioteką sužinojo, kad pro apsaugą prie 
durų praleidžiama tik su koledžo darbuotojų ir studentų pažy- 
mėjimais. Jis valandėlę ilgesingai žvelgė į studentus, vaikštinė- 
jančius tarp knygų stirtų. Tačiau buvo dar viena biblioteka, daug 
mažesnė, Džonso gatvėje. Ji priklausė apygardos bibliotekų sis- 
temai. Nors nebuvo tokia didelė ir grėsmingai tyli kaip universi- 
teto, vis tiek joje buvo to, ko Rikiui reikėjo - knygų ir Žinių. Ji 
turėjo dar vieną privalumą: įleidžiami buvo visi. Bet kas galėjo 
įeiti ir skaityti kokius tik nori laikraščius, žurnalus ir knygas 
dideliuose odiniuose krėsluose, pasklidusiuose po visą žemą dvi- 
aukštį plytų pastatą. Bet norint knygas išsinešti, reikėjo pažy- 
mėjimo. Šioje bibliotekoje buvo ir dar vienas puikus dalykas: 
palei vieną sieną stovėjo ilgas stalas su keturiais kompiuteriais. 
Šalia kabėjo spausdintas jų naudojimo taisyklių sąrašas. Pirmoji 
taisyklė teigė, kad, radus laisvą kompiuterį, juo galima naudotis 
bet kam. Toliau ėjo valdymo instrukcijos. 

Rikis nužvelgė kompiuterius ir pamanė, kad jie galėtų pra- 
versti. Nežinodamas, nuo ko pradėti, ssnamadiškai atsargus su 
šiuolaikine technika, Rikis, kadaise buvęs šnekų žmogus, klai- 
džiojo tarp knygų stirtų, ieškodamas kompiuterių skyriaus. Jį 
rado po kelių minučių. Pakreipęs galvą, skaitė knygų pavadini- 
mus ant nugarėlių ir po kelių akimirkų rado jam tinkantį: „Kaip 

pradėti naudotis kompiuteriu namuose. Vadovas nepatyrusiems 
ir išsigandusiems“. 

Klestelėjo į odinį krėslą ir ėmė skaityti. Knygos stilius buvo 
erzinamai saldus, jo nuomone, skirtas visiškiems neišmanėliams. 
Tačiau joje buvo daug žinių, ir jei būtų buvęs įžvalgesnis, Rikis 
būtų supratęs, kad vaikiška kalba skirta kaip tik tokiems, kaip 
jis, nes vidutinis Amerikos vienuolikametis jau žinojo viską, kas 
ten buvo rašoma. 

Valandą paskaitęs, Rikis priėjo prie kompiuterių eilės. Buvo 
vėlyvas vidurvasario rytas, ir biblioteka buvo beveik tuščia. Prie 
stalo sėdėjo vienas. Įjungęs vieną kompiuterį, prisitraukė prie jo 
kėdę. Kaip jau buvo pastebėjęs, ant sienos kabėjo naudojimosi 
instrukcijos. Jis žvilgtelėjo ten, kur buvo rašoma, kaip patekti į 
internetą. Darė, kaip parašyta, ir kompiuterio ekranas atgijo. 
Jis dar kurį laiką maigė mygtukus ir rašė komandas, kol visa 
galva pasinėrė į elektroninį pasaulį. Atsidarė ieškos sistemą, kaip 
buvo rašoma knygoje, ir įrašė frazę: netikra tapatybė. 

Po mažiau nei dešimties sekundžių kompiuteris paskelbė, kad 
rado daugiau kaip šimtą tūkstančių nuorodų, ir Rikis ėmė skai- 
tyti visas iš eilės. 

Galiausiai Rikiui paaiškėjo, kad naujų tapatybių kūrimo ver- 
slas tiesiog klestėte klesti. Visame pasaulyje buvo dešimtys įmo- 
nių, galinčių pagaminti beveik bet kokį padirbtą dokumentą, par- 
duodamą su nuoroda TIK PRAMOGŲ TIKSLAIS. Prancūzai, 
gaminantys kalifornietiškus vairuotojo pažymėjimus, jam atro- 
dė kone lengvai pasiekiami nusikaltėliai. Bet nors ir akivaizdūs, 
įstatymams jie nenusižengė. 

Jis susidarė vietų ir dokumentų sąrašą, visą išgalvotą rinkinį. 
Žinojo, ko jam reikia, bet visa tai gauti buvo sunkoka. 

Greitai paaiškėjo, kad ieškantys naujos tapatybės jau yra kažkas. 

Jis buvo niekas. 

"Turėjo pilną kišenę grynųjų pinigų ir sąrašą vietų, kur galėjo 
juos leisti. Tačiau jos visos buvo elektroniniame pasaulyje. Jo 

grynieji pinigai buvo beverčiai. Ten prašė kredito kortelių nu- 
merių. Jis tokių neturėjo. Prašė elektroninio pašto adreso. Jo 
irgi neturėjo. Reikėjo namų, į kuriuos viskas būtų pristatyta. 
Namų taip pat neturėjo. 

Rikis iš naujo paleido ieškos sistemą ir ėmė skaityti apie tapa- 
tybių vagystes. Paaiškėjo, kad JAV - tai tiesiog klestinti nusikal- 
tėlių verslo sritis. Skaitė vieną siaubo istoriją po kitos apie tai, 
kaip žmonės vieną rytą nubusdavo visiškoje košėje, nes kažkoks 
sąžinės neturintis veikėjas jų vardu augino skolas. 

Rikis tuoj pat prisiminė, kaip buvo išplėštos jo paties banko 
ir vertybinių popierių sąskaitos. Įtarė, kad Ražiniui tas buvo 
neįtikėtinai paprasta, kai tik gavo keletą Rikio numerių. Dabar 
paaiškėjo, kodėl dingo senų mokesčių deklaracijų dėžė, kai ieš- 
kojo jos rūsyje. Elektroniniame pasaulyje apsimesti kuo nors 
kitu buvo visai nesudėtinga. Pasižadėjo sau, kad nesvarbu, kuo 
taps, niekada daugiau neišmes į šiukšliadėžę iš anksto užpildy- 
tos paraiškos kredito kortelei gauti, atėjusios paštu. 

Rikis pakilo nuo kompiuterio ir išėjo iš bibliotekos. Skaisčiai 
švietė saulė, ir oras tebebuvo vasariškai karštas. Jis ėjo beveik 
be tikslo, kol atsidūrė gyvenamame rajone su kukliais dviaukš- 
čiais mediniais namais ir nedideliais kiemais, daug kur primė- 
tytais ryškių plastikinių vaikų žaislų. Kažkur iš galinio kiemo 
sklido vaikiški balseliai. Neaiškios veislės šuva, snaudęs ant 
nedidukės vejos, pakėlė galvą. Prie jo antkaklio buvo pririšta 
virvė, kurios kitas galas apsuktas apie storą ąžuolą. Pamatęs 
Rikį, šuva linksmai suvizgino uodegą, lyg kviesdamas jį prieiti 
ir pakasyti paausius. Rikis žvalgėsi po medžiais apaugusias gat- 
ves, kur nuo lapotų šakų krentantys šešėliai nutaškė šaligat- 
vius tamsiom dėmėm. Žalumoje šlamėjo lengvas vėjelis, ir še- 
šėlių dryžiai bei dėmės ant šaligatvio mirgėdavo, kol sustoda- 
vo. Dar šiek tiek pažingsniavęs gatve, pamatė vieno namo lan- 
ge mažą ranka rašytą lentelę: NUOMOJAMAS KAMBARYS. 
KLAUSKITE VIDUJE. 

Rikis žingtelėjo namo link. Kaip tik tai, ko man reikia, pasakė sau. 

Tada staiga sustojo. 

Neturiu vardo. Neturiu istorijos. Nei rekomendacijų. 

Įsiminęs namo adresą, nuėjo sau, galvodamas: turiu kuo nors 
tapti. Turiu tapti kažkuo, ko nebūtų galima susekti. Vienišu, bet 
tikru. 

Numirėlis gali prisikelti. Bet tada kiltų klausimų, menkutis 
neatitikimas, kurį kas nors gali pastebėti. Klausimų kiltų ir jei 
staiga iš vaizduotės į gyvenimą nužengtų išgalvotas žmogus. 

Rikio vargai buvo kitokie nei nusikaltėlių, žmonių, vengian- 
čių mokėti alimentus, buvusių sektų narių, besibaiminančių per- 
sekiojimo, moterų, besislapstančių nuo smurtaujančių vyrų. 

Jam reikėjo tapti kuo nors, kas būtų ir gyvas, ir miręs. 

Pamąstęs apie šį prieštaravimą, Rikis nusišypsojo. Atlošė gal- 
vą ir pažvelgė tiesiai į akinančią saulę. 

Tiksliai žinojo, ką daryti. 


Ilgai netrukęs, Rikis rado Gelbėjimo armijos drabužių parduo- 
tuvę. Ji buvo įsikūrusi mažame, nežymiame prekybos rajone pa- 
grindinio autobuso maršruto kelyje, kur ant šaligatvio dygo že- 
mi keturkampiai pastatai nublukusiais ir apsilaupiusiais dažais. 
Tai buvo nevisiškai skurdus ir apleistas rajonas, bet toks, kur 
šiukšlių dėžės perpildytos, o stovėjimo aikštelės asfaltas sutrū- 
kinėjęs. Gelbėjimo armijos parduotuvė buvo nudažyta lygiai, ryš- 
kiai baltai, todėl popietės saulėje kone švietė. Jos vidus buvo 
kaip nediduko sandėlio, prie vienos sienos buvo išdėlioti elek- 
tros prietaisai - skrudintuvai ir vaflinės, o viduryje ant pakabų 
sukabinti labdarai atiduoti drabužiai. Juos naršė keli paaugliai, 
ieškodami aptįsusių nublukusių kelnių ir panašių apdarų. Rikis, 
priėjęs jiems iš už nugaros, ėmė žiūrinėti tą pačią drabužių krū- 
vą. Iš pirmo žvilgsnio jam pasirodė, kad Gelbėjimo armija ne- 
gauna kitokių drabužių, tik tamsiai rudus ir juodus, ir tai tiko jo 
ketinimams. 

Greitai rado, ko ieškojo - ilgą, apdriskusį, kulkšnis siekiantį 
vilnonį paltą, apspurusį megztinį ir dviem dydžiais per dideles 
kelnes. Viskas buvo pigu, bet jis išsirinko pačius pigiausius daik- 
tus. Be to, labiausiai sudriskusius ir netinkamus vis dar vasariš- 
kai karštam Naujosios Anglijos orui. 

Prie kasos dirbo pagyvenęs savanoris akiniais storais stiklais 
ir nederančiu raudonu sportiniu bluzonu, švieste šviečiančiu tarp 
blankių ir rudų labdaros drabužių. Jis pakėlė paltą ir pauostė. 

— Tikrai šitą pirksi, drauguži? 

— Taip, tikrai, — atsakė Rikis. 

— Jis kažkuo smirda, — tęsė senukas. — Kartais čia patenka 
daiktų, kurie ant pakabų atsiduria per klaidą. Paieškok atidžiau, 
yra ir daug gražesnių drabužių. Šitas dvokia, be to, prieš par- 
duodant reikėjo užsiūti tą skylę šone. 

Rikis papurtė galvą. 

— Man reikia kaip tik tokio, - tarė. 

Senukas gūžtelėjo pečiais ir, pasitaisęs akinius, pažiūrėjo į 
etiketę. 

— Na, dešimt žalių, kaip čia rašo, už jį tikrai neimsiu. Saky- 
kim, kokius tris? Taip būtų sąžiningiau. Tinka? 

— Jūs labai dosnus, - atsakė Rikis. 

— Kam tau išvis šito šlamšto reikia? — draugiškai pasmalsavo 
senukas. 

— Vaidinimui, - pamelavo Rikis. 

Senasis pardavėjas linktelėjo galvą. 

— Na, tikiuosi, ne pagrindiniam aktoriui, nes jis tik pauostys 
tą paltą ir eis ieškoti naujo rūbininko, - senukas sukikeno iš 
savo pokšto, truputėlį švokšdamas, lyg iš tikrųjų ne smagintųsi, 
o sunkiai dirbtų. Rikis irgi dirbtinai nusijuokė. 

— Na, režisierius liepė paimti ką nors valkatiško, tai jis tik- 
riausiai ir bus kaltas, - tarė jis. - Aš tik pagalbininkas. Supran- 
tat, čia saviveiklos teatras. Pinigų turim mažai... 

— Norėsit maišelio? 

Rikis linktelėjo galvą ir, pasikišęs pirkinius po pažasčia, išėjo 
iš Gelbėjimo armijos parduotuvės. Pastebėjo į stotelę krautuvė- 
lių eilės pakraštyje atvažiuojantį autobusą ir nuskubėjo į jį. Nuo 
bėgimo išprakaitavo ir, atsisėdęs galinėje autobuso sėdynėje, iš- 
sitraukė iš maišelio senąjį megztinį ir nusišluostė juo kaktą ir 
pažastis. 

Tąvakar prieš grįždamas į motelio kambarį, Rikis nusinešė 
pirkinius į parkelį ir visus drabužius išvoliojo žemėje po me- 
džiais. 

Rytą susidėjo naujus senus drabužius atgal į rudą popierinį 
maišelį. Visus kitus daiktus - kelis dokumentus apie Ražinį, laik- 
raščius, kitus įsigytus drabužius - sukrovė į kuprinę. Apmokėjo 
motelio sąskaitą, pasakė tarnautojui, kad tikriausia po kelių die- 
nų grįš, bet šis nė nepakėlė akių nuo įdėmiai skaitomo laikraščio 
sporto puslapio. 

Vėlai rytą į Bostoną važiavo „Trailways“ autobusas, Rikiui 
dabar jau šiek tiek žinomas. Kaip visada, jis susigūžė galinėje 
sėdynėje, nežiūrėdamas keletui pakeleivių į akis, kiekviename 
žingsnyje saugodamas savo vienatvę ir nepastebimumą. Bosto- 
ne pasistengė išlipti paskutinis. Įkvėpęs tarsi kabančio virš šali- 
gatvio išmetamųjų dujų ir kaitros mišinio, sukosėjo. Bet auto- 
busų stoties viduje veikė oro kondicionieriai, nors ir ten oras 
atrodė keistai suodinas. Prie linoleumo grindų buvo pritvirtin- 
tos ryškių oranžinių ir geltonų kėdžių eilės. Daugelis jų buvo 
subraižytos ir aprašinėtos nuobodžiaujančių Žmonių, ištisas va- 
landas laukiančių autobusų išvykimų ir atvykimų. Jautėsi stip- 
rus kepto maisto kvapas, nes palei vieną stoties sieną stovėjo 
greitojo maisto mėsainių užkandinė ir spurgų kepykla. Laikraš- 
čių kioske buvo parduodami tos dienos laikraščiai ir žurnalai, o 
kartu ir neva lengvos pornografijos leidiniai. Rikis pasvarstė, 
kažin kiek Žmonių autobusų stotyje perka U. S. Newsk World 
Report ir Hustler sykiu. 

Rikis susirado kėdę kiek įmanoma arčiau vyrų tualeto ir ėmė 

sekti ten įeinančius ir išeinančius žmones. Po kokių dvidešim- 
ties minučių įsitikino, kad viduje tuščia, ypač kai ten užėjo Bos- 
tono policininkas prakaituotais mėlynais marškiniais. Šis, po pen- 
kių minučių išėjęs, savo akivaizdžiai besišaipančiam porininkui 
pasiskundė neseniai suvirškinto sumuštinio su dešrele poveikiu. 
Vos nuėjus policininkams, kaukšintiems juodais batais į purvi- 
nas stoties grindis, Rikis įsmuko vidun. 

Jis skubiai užsidarė kabinoje ir nusivilko padorius drabužius, 
ovietoj jų apsirengė pirkiniais iš Gelbėjimo armijos. Vilkdama- 
sis paltą susiraukė nuo nemaloniai sumišusių prakaito ir musku- 
so kvapų. Sukišo drabužius į kuprinę kartu su visu kitu savo 
turtu, tarp jų ir visais savo pinigais, išskyrus šimtą dolerių dvi- 
dešimtinėmis, juos įsikišo į skylę palte jei ir nevisiškai saugiai, 
tai bent gana patikimai. Turėjo truputį smulkių, juos susibėrė į 
kelnių kišenę. Išėjęs iš kabinos, apžiūrėjo save veidrodyje virš 
kriauklės. Buvo porą dienų nesiskutęs, ir tas visai pravertė. 

Viena stoties siena buvo nukabinėta mėlynomis daiktų sau- 
gyklomis. Į vieną jų padėjo savo kuprinę, bet popierinį maišelį, 
kuriame nešiojosi drabužius, pasiliko. Įmetė į spyną du ketvir- 
tukus ir pasuko raktelį. Uždarydamas visą menką savo turtą, 
suabejojo. Sekundę pamanė, kad pagaliau, kaip tik tą minutę, jis 
peržengė tokią būties ribą, kokios dar niekada nebuvo peržen- 
gęs. Dabar jį su pasauliu siejo tik mažas raktelis nuo penki šimtai 
šešiasdešimt devintosios saugyklos. Jis neturėjo jokios tapaty- 
bės. Jokio ryšio su niekuo. 

Rikis giliai įkvėpė ir įsikišo raktelį į kišenę. 

Skubiai patraukė tolyn nuo autobusų stoties ir tik syki stabte- 
lėjo, manydamas, kad niekas nemato, išsiterlioti šaligatvio pur- 
vu veido ir plaukų. 

Nuėjus du kvartalus, ėmė prakaituoti kakta ir pažastys, ir jis 
nusibraukė prakaitą palto rankove. 

Dar nepasiekęs trečiojo kvartalo, pamanė: dabar atrodau toks, 
koks ir esu. Benamis. 


Dvidešimt antras skyrius 


Dvi dienas Rikis klajojo gatvėmis, svetimas visam pasauliui. 

Iš pažiūros jis atrodė benamis, aiškiai alkoholikas, apkvaitęs 
ar šizofrenikas, o galbūt ir visi trys kartu, nors, atidžiai pažvel- 
gus į akis, jose švietė ryžtas, neįprastas valkatoms. Iš vidaus jis 
stebėjo žmones gatvėse, spėliodamas, kas jie tokie, ką veikia, 
beveik pavydėdamas paprasto malonumo turėti tapatybę. Spar- 
čiai žingsniuojanti žila moteris su Njuberio gatvės prabangių par- 
duotuvių maišais Rikiui reiškė vieną istoriją, o paauglys nukirp- 
tais džinsais, švytruojantis kuprine ir kreivai užsimaukšlinęs Red 
Sox kepuraitę - kitą. Jis pastebėdavo verslininkus ir taksi vai- 
ruotojus, buitinių prekių išvežiotojus ir kompiuterių technikus. 
Žiūrėjo į biržos maklerius ir gydytojus, meistrus ir prie vieno 
laikraščių kioskelio gatvės kampe laikraščius iš tolo skaitantį 
žmogų. Visi, nuo pačios skurdžiausios, vienišiausios, panosėje 
murmančios, balsus girdinčios pamišėlės iki Armani kostiumu 
vilkinčio turtuolio, sėdančio į limuzino galą, turėjo tapatybę, reiš- 
kiančią tai, kas jie yra. Rikis jos neturėjo. 

Suprato kaip tik čia glūdint ir prabangą, ir baimę. Neturėda- 
mas savo vietos, buvo tarsi nematomas. Nors kuriam laikui ir 
palengvėjo nuo minties, kad pasislėpė nuo žmogaus, taip sėk- 
mingai sunaikinusio visa, kas buvo iki tol, suprato ilgai taip ne- 
truksiant. Jo būtis neatsiejamai susipynė su žmogumi, kurį paži- 
nojo tik kaip Ražinį, bet iš tikrųjų moters, vardu Klerė Taison, 

vaiku. Šią moterį Rikis kadaise apvylė sunkią valandą ir dabar 
dėl tos klaidos liko vienišas. 

Pirmąją naktį praleido vienas po plytiniu tilto per Čarlzo upę 
skliautu. Susisupo į paltą, vis dar gausiai prakaituodamas nuo 
tebetveriančios dienos kaitros, mėginančios pavogti kelias nak- 
ties valandas. Vos prašvitus pabudo maudžiančiu kaklu ir iš pa- 
sipiktinimo klykiančiais nugaros ir kojų raumenimis. Atsistojęs 
atsargiai pasirąžė, mėgindamas prisiminti, kada paskutinį sykį 
nakvojo lauke, ir suprato, kad tik vaikystėje. Sustirę sąnariai 
sakė, kad nieko neprarado. Rikis įsivaizdavo, kaip atrodo, ir 
nusprendė, kad net ir labiausiai savo vaidmeniui atsidavęs akto- 
rius jam nesiruoštų taip stropiai. 

Nuo Čarlzo kilo migla, lengvas pilkšvas rūkas kabojo virš gliau- 
mėto vandens. Rikis pakilo iš patiltės ant upės pakrante besi- 
driekiančio dviračių takelio. Stovėjo, mąstydamas, kad vanduo 
atrodo kaip senos rašomosios mašinėlės juodas kaspinas, trupu- 
tį žvilgantis ir vingiuojantis per miestą. Spoksojo į vandenį ir 
sakė sau, kad šis nepamėls, kol saulė nepakils dar aukščiau, ir 
jame neatsispindės aukšti pakrančių pastatai. Ankstyvą rytą upė 
Rikį kone hipnotizavo, ir jis valandėlę stovėjo nė nekrustelda- 
mas, tyrinėjo vaizdą prieš save. 

Jo svajones nutraukė ritmiškas kojų dunksėjimas į dviračių 
takelio gruntą. Atsisukęs Rikis pamatė greitai artėjančius du 
greta bėgančius vyrus. Jie dėvėjo žvilgančiomis trumpikėmis ir 
naujausio modelio bėgimo bateliais. Rikiui jie rodėsi panašaus 
amžiaus kaip jis pats. 

Vienas vyriškis stipriai pamojo Rikiui ranka. 

— Traukis iš kelio! - suriko. 

Rikis staigiai atšoko, ir bėgikai pralėkė pro šalį. 

— Nesipainiok po kojom, vyruti, — šūktelėjo vienas bėgikas, 
persikreipdamas, kad nereikėtų prie Rikio prisiliesti. 

— Nagi, judinkis, — pasakė kitas, - siaubas! 

Rikis dar nugirdo, kaip toldamas vienas bėgikas pratarė: 

— Sušiktas valkata. Eitum dirbti, ar ką. 

Jo draugas nusijuokė ir kažką pasakė, bet Rikis nebegirdėjo. 
Jis žengė porą žingsnių paskui vyrus, staiga baisiausiai supykęs. 

— Ei! - suriko jis. - Sustokit! 

Jie nesustojo. Vienas žvilgtelėjo per petį, tada jie paspartino 
žingsnį. Rikis dar truputį paėjėjo paskui. 

— Aš ne... - pradėjo. — Aš ne toks, kaip jūs galvojat... 

Paskui suprato, kad gal ir toks. 

Rikis vėl nusigręžė į upę. Tą sekundę, susivokė, atsidūrė ar- 
čiau to, koks atrodė, negu to, kas buvo anksčiau. Giliai įkvėpė ir 
suprato atsidūręs psichologiškai labai pavojingoje padėtyje. Jis 
nužudė tą, kuo buvo, kad ištrūktų iš jį persekiojančio Žmogaus 
nagų. Jei dar ilgai bus niekas, nematomumas jį ir praris. 

Galvodamas, kad dabar pavojus ne mažesnis nei tada, kai į 
nugarą lekavo Ražinis, Rikis nužingsniavo, pasiryžęs atsakyti į 
pirmąjį ir svarbiausiąjį klausimą. 


Visą dieną jis vaikščiojo iš vienos prieglaudos į kitą po visą mies- 
tą ir ieškojo. 

Keliavo po nelaimėlių pasaulį: anksti rytą Dorčesteryje, katali- 
kų bažnyčios galinėje virtuvėje pusryčiams gavo skystų kiaušinių 
ir šaltą skrebutį. Paskui valandą stoviniavo gatvėje prieš laikino 
įdarbinimo tarnybą netoliese, trindamasis tarp vyrų, norinčių tą- 
dien grėbti lapus ar tuštinti šiukšliadėžes. Iš ten nuėjo į valdišką 
prieglaudą Čarlztaune, kur prie rašomojo stalo sėdėjęs žmogus jo 
neįleido be siuntimo iš agentūros. Rikiui tai atrodė toks pat klie- 
desys, kaip tikrų dvasios ligonių svaičiojimai. Jis piktai tryptelėjo 
koja ir išėjo atgal į gatvę, kur buvo išjuoktas poros pietų pertrau- 
kos pamainą aptarnaujančių prostitučių už tai, kad pamėgino pa- 
siklausti kelio. Toliau mynė šaligatvį pro skersgatvius ir apleistus 
pastatus, o jei kas nors retkarčiais prieidavo per arti, imdavo mur- 
mėti panosėje. Jo žodžiai skambėdavo pamišėliškai ir sykiu su 
stiprėjančiu kūno dvoku gana patikimai jį saugodavo nuo susidū- 

rimo su bet kuo, išskyrus visuomenės atstumtuosius. Raumenys 
stingo, maudė kojas, bet ieškojo toliau. Sykį jį prie gatvės kam- 
po įtariai nužvelgė policininkas, žengtelėjo artyn, bet paskui, ma- 
tyt, persigalvojo ir praėjo pro šalį. 

Vėlyvą popietę, saulei tebekepinant ir iš miesto gatvių tebe- 
keliant banguotas kaitros juostas, Rikis pastebėjo, ko ieškojęs. 

Parko pakraštyje, netoli upės žmogus rausėsi šiukšliadėžėje. 
Jis buvo maždaug tokio pat ūgio ir svorio kaip Rikis, retėjan- 
čiais purvinais rusvais plaukais. Dėvėjo megztą kepurę, apdrisku- 
sias trumpikes, bet ir ilgą vilnonį paltą, beveik siekiantį batus — 
vieną rudą, lengvą užsimaunamą batelį, kitą juodą - darbininko 
aulinį. Susikaupęs prie šiukšliadėžės turinio, žmogus murmėjo 
panosėje. Besidarbuodamas jis retsykiais sukosčiodavo, o Rikio 
nepastebėjo. Maždaug už dešimties jardų buvo parko suolelis, 
ant jo Rikis ir prisėdo. Ten gulėjo numesta dalis tos dienos laik- 
raščio, kurį pasičiupęs Rikis apsimetė skaitąs, o iš tikrųjų ati- 
džiai sekė vyriškį. Po poros sekundžių pamatė, kaip šis ištraukė 
iš šiukšliadėžės gėrimo skardinę ir įsimetė ją į seną plieninį par- 
duotuvės vežimėlį, bet ne stumdomą, o traukiamą. Vežimėlis buvo 
beveik pilnas tuščių skardinių. 

Rikis kiek galėdamas įdėmiau stebėjo vyrą ir liepė sau: dar 
prieš dvi savaites buvai daktaras. Diagnozuok. 

Ištraukęs iš šiukšlių skardinę, kuri kažkuo jam neįtiko, žmo- 
gus staiga įtūžo, tėškė ją ant žemės ir nuspyrė į krūmus. 

Maniakinė depresija, pamanė Rikis. Ir šizofrenija. Girdi bal- 
sus, neturi jokių vaistų ar bent jau nenori jų gerti. Linkęs į stai- 
gius maniakinės energijos priepuolius. Tikriausiai ir į smurtą, 
bet pavojingesnį sau negu aplinkiniams. Žaizdos gali būti opos 
nuo gyvenimo gatvėje, bet gali būti ir Kaposi sarkomos. Didelė 
AIDS tikimybė. Taip pat ir tuberkuliozės arba plaučių vėžio, 
sprendžiant iš draskančio kosulio. Arba plaučių uždegimo, pa- 
manė Rikis, nors metų laikas lyg ir ne toks. Žmogus Rikiui at- 
rodė ant pačios gyvenimo ir mirties ribos. 


302 JOHN KATZENBACH B ANALITIKAS 


Po kelių minučių žmogus nusprendė, kad šiukšliadėžėje nie- 
ko vertingo nebeliko, ir patraukė prie kitos. Rikis nesikėlė iš 
vietos, bet nepaleido žmogaus iš akių. Dar valandėlę pasirausęs 
šiukšlėse, Žmogus nulingavo sau, tempdamas iš paskos vežimėlį. 
Rikis nusekė paskui. 

Neilgai trukus pasiekė Čarlztauno gatvę, pilną žemų suodinų 
krautuvėlių. Toje vietoje buvo aptarnaujami visokie varguoliai. 
Baldų išparduotuvė, kurios vitrinoje didelėmis raidėmis buvo 
parašyta, kad čia prekiaujama likučiais ir teikiamos paskolos, 
tas žodis buvo sutrumpintas iki „p-los“. Du lombardai, buitinių 
prekių, drabužių parduotuvė, kurios vitrinoje visi manekenai bu- 
vo be rankų ar kojų, lyg sužaloti ir sumaitoti per kokį nors nelai- 
mingą atsitikimą. Rikis nusekė paskui žmogų tiesiai į kvartalo 
vidurį, prie nublukusio geltono keturkampio pastato, ant kurio 
buvo didelė iškaba: ELO PIGŪS GAIVIEJI IR ALKOHOLIL- 
NIAI GĖRIMAI. Po ja ant kitos beveik tokio pat dydžio iška- 
bos irgi didžiosiomis raidėmis buvo užrašas: SUPERKAME TA- 
RĄ. Po užrašu buvo nupiešta rodyklė į kitą pastato pusę. 

Žmogus, vilkdamas vežimėlį su skardinėmis, nužygiavo tie- 
siai už pastato. Rikis nusekė paskui. 

Kitoje parduotuvės pusėje buvo langelis, virš kurio kabojo pa- 
naši iškaba: TAROS SUPIRKIMAS. Šalia buvo mažas skam- 
bučio mygtukas, kurį žmogus ir spustelėjo. Rikis prisiglaudė prie 
sienos, kad jo nepastebėtų. 

Prie langelio netrukus priėjo paauglys. Supirkimas tetruko ke- 
lias minutes. Žmogus padavė skardines, paauglys jas suskaičia- 
vo, tada išsitraukė iš kišenės gniužulą banknotų ir kelis padavė 
valkatai. Tas pasiėmė pinigus ir iš didelės palto kišenės išsitrau- 
kė seną, storą odinę piniginę, prigrūstą popiergalių. Porą ban- 
knotų įsidėjo į ją, o vieną grąžino paaugliui. Vaikinas dingo, pas- 
kui vėl pasirodė su buteliu, kurį padavė žmogui. 

Rikis susmukęs atsisėdo ant skersgatvio betono, laukdamas, 
kol valkata praeis pro šalį. Butelis, kaip Rikiui atrodė, kokio 

nors pigaus vyno, jau buvo paslėptas palto klostėse. Žmogus 
žvilgtelėjo į Rikį, bet jų žvilgsniai nesusidūrė, nes Rikis nuleido 
galvą. Jis kelias sekundes sulaikė kvapą, tada atsistojęs toliau 
sekė vyriškį. 

Manhetene Rikis buvo katinų Vergilijos, Merlino ir Ražinio 
pelė. Dabar atsidūrė priešingoje tos pačios lygties pusėje. Jis 
atsilikdavo, paskui paspartindavo žingsnį, stengdamasis nepa- 
mesti žmogaus iš akių, laikydamasis pakankamai arti, kad galė- 
tų jį sekti, bet pakankamai toli, kad liktų nepastebėtas. Pratur- 
tėjęs palte paslėptu buteliu, žmogus dabar žingsniavo ryžtingai, 
lyg koks kariuomenės pėstininkas, gerai žinantis, kur eina. Jis 
dažnai sukiojo galvą ir dairėsi aplink, aiškiai baimindamasis, kad 
ji seka. Rikis pamanė, kad paranojiškas vyriškio elgesys labai 
pagrįstas. 

Jie praėjo dešimtis miesto kvartalų, kas žingsnis vis prastes- 
nių. Ant gatvių krito šešėliai nuo blėstančios dienos saulės, o 
apsilaupę dažai ir apleistos krautuvėlės, rodės, mėgdžioja Rikio 
ir jo taikinio išvaizdą. 

Pastebėjo, kad žmogus viduryje kvartalo stabtelėjo, o kai pasi- 
suko į Rikį, šis prisiglaudė prie pastato, kad jo nepamatytų. Akies 
kampučiu pamatė vyriškį staigiai neriant į skersgatvį, siaurą landą 
tarp dviejų plytinių pastatų. Rikis giliai įkvėpė ir nusekė paskui. 

Priėjęs prie įėjimo į skersgatvį, atsargiai žvilgtelėjo už kampo. 
Rodės, į tą vietą naktis ateina gerokai anksčiau nei visur kitur. 
Ten jau buvo tamsu ir ankšta, lyg žiemą ten niekada nesušiltų, o 
vasarą - niekada neatvėstų. Tolimajame gale Rikis vargais nega- 
lais įžiūrėjo krūvą išmestų kartoninių dėžių ir žalią plieninį šiukš- 
lių konteinerį. Skersgatvis baigėsi kito pastato siena, ir Rikis 
nusprendė, kad ten akligatvis. 

Gretimame kvartale jis buvo pastebėjęs maisto prekių ir pigių 
gėrimų parduotuvę. Apsisuko, palikęs savo sekamąjį, ir nuėjo 
jos link. Iš palto pamušalo išsitraukė vieną brangiųjų dvidešim- 
tinių ir suspaudė ją delne, kur ji tuoj pat permirko nuo prakaito. 

Pirma nuėjo į gėrimų parduotuvę. Ji buvo maža, o ant langų 
raudonai užrašytos nuolaidos. Rikis priėjęs pamėgino atidaryti 
duris, bet jos buvo užrakintos. Viduje pamatė už prekystalio sė- 
dintį pardavėją. Dar sykį paklebeno duris. Pardavėjas žvilgtelė- 
joįji, tada staiga pasilenkė ir prašneko į mikrofoną. Iš garsia- 
kalbio prie durų pasigirdo tylus balsas: 

— Nešdinkis velniop, senas smirdžiau, jeigu neturi pinigų. 

Rikis linktelėjo galvą. 

— Turiu pinigų, - atsakė. 

Pardavėjas buvo storulis, turbūt panašaus amžiaus kaip Ri- 
kis. Šiam pasijudinus, Rikis pastebėjo, kad ant jo diržo kabo 
didelis pistoletas. 

— Turi pinigų? Kurgi ne. Rodyk. 

Rikis iškėlė dvidešimtinę. Pardavėjas apžiūrėjo ją, nesitrauk- 
damas nuo prekystalio. 

— Kur juos gavai? - paklausė. 

— Radau gatvėje, - atsakė Rikis. 

Durys suburzgė, ir Rikis įėjo į vidų. 

— Kurgi ne, radai, - tarė pardavėjas. - Na gerai, turi dvi minu- 
tes. Ko nori? 

— Butelio vyno, - pratarė Rikis. 

Iš lentynos už nugaros pardavėjas ištraukė butelį. Tokio vyno 
Rikis dar niekada nebuvo gėręs. Jis buvo užsukamas, o ant eti- 
ketės parašyta „Sidabrinis satinas“. Kainavo du dolerius. Rikis 
linktelėjo galvą ir padavė dvidešimtinę. 

Pardavėjas įdėjo butelį į popierinį maišelį, atidarė kasos stal- 
čių, išėmė dešimtinę ir du vieno dolerio banknotus. Padavė juos 
Rikiui. 

— Ei, - pratarė Rikis. - Čia per mažai. 

Pašaipiai šypsodamasis, uždėjęs ranką ant revolverio dėklo, 
pardavėjas atrėžė: 

— Berods anądien daviau tau šį tą skolon, seni. Tiesiog atsii- 
mu, kas man priklauso už gerą širdį. 

— Meluojat, — piktai atkirto Rikis. - Niekada anksčiau čia 
nebuvau. 

— Negi tikrai nori ginčytis, smirdantis valkata? - pardavėjas 
sugniaužė kumštį ir prikišo jį Rikiui prie veido. Rikis atsitrau- 
kė. Jis piktai dėbtelėjo į pardavėją, o šis nusijuokė. - Daviau tau 
grąžos. Daugiau, negu esi vertas. Dabar dink. Nešdinkis vel- 
niop, kol neišspyriau. O jei man teks išeiti iš už prekystalio, at- 
siimsiu ir butelį, ir grąžą, ir dar tau subinę suspardysiu. Tai kaip? 

Rikis lėtai nupėdino durų link. Atsigręžė, galvodamas, kaip 
atsikirsti, bet pardavėjas vėl suriko: 

— Kas? Ko dar nori? Kažkas nepatinka? 

Rikis papurtė galvą ir išėjo, apkabinęs butelį, pavymui lydi- 
mas pardavėjo juoko. 

Paėjėjo iki maisto prekių parduotuvėlės. Ten jo vėl iškart pa- 
klausė: 

— Pinigų turi? 

Jis parodė dešimtinę. Ten nusipirko pakelį pigiausių cigare- 
čių, porą šokoladukų, porą pyragaičių su kremu ir mažutį žibin- 
tuvėlį. Pardavėjas čia buvo paauglys, jis sumetė prekes į plastiki- 
nį maišelį ir nusišaipė: 

— Puiki vakarienė. 

Rikis išėjo atgal į gatvę. Viską apgaubė naktis. Blankios tebe- 
dirbančių parduotuvių švieselės tamsoje raižė nedidelius švie- 
sos keturkampius. Rikis grįžo prie įėjimo į skersgatvį. Kuo ty- 
liau įspūdino į vidų, nugara atsirėmė į plytų sieną ir atsisėdęs 
laukė, visą laiką galvodamas, kad iki šiol nė nenutuokė, kaip 
lengva šitam pasaulyje būti nekenčiamam. 


Rodės, tamsa palengva jį supo panašiai, kaip vasaros dienos kait- 
ra. Ji buvo tiršta, slidi - juoduma, besiskverbianti tiesiai į širdį. 
Rikis pralūkuriavo porą valandų. Tarsi sapnavo nemiegodamas, 
o vaizduotę užliejo reginiai to, kas jis kadaise buvo. Matė žmo- 
nių, atėjusių į jo gyvenimą ir jį sugriovusių, veidus ir planų deta- 

les, kaip jį susigrąžinti. Nugara atsirėmęs į plytas tamsiame ne- 
pažįstamos miesto dalies skersgatvyje, jis būtų pralinksmėjęs, 
jei būtų galėjęs įsivaizduoti savo velionę žmoną, pamirštą drau- 
gą ar netgi savo paties vaikystės akimirką. Būtų pradžiugęs, pri- 
siminęs kokį džiaugsmingą metą - Kalėdų rytą, galbūt mokyk- 
los baigimą, ar kaip pirmą kartą vilkosi smokingą ir ėjo į mokyk- 
los šokius, o gal vakarienę savo vestuvių išvakarėse. Bet, rodės, 
visos šios akimirkos priklausė kažkokiai kitai būčiai ir kitam 
žmogui. Rikis niekada pernelyg nesižavėjo mintimis apie persi- 
kūnijimą, bet dabar rodėsi, kad grįžo į šį pasaulį kitu žmogumi. 
Jis užuodė vis stiprėjančią smarvę nuo savo - elgetos - palto ir, 
tamsoje pakėlęs ranką, nujautė, kad panagės purvinos. Kadaise 
juodos panagės reiškė gerą dieną, praleistą sode už namo Keipe. 
Jam susuko pilvą, ir jis vėl girdėjo, kaip ūždama visą benzinu 
sulaistytą namą apima ugnis. Ausyse šis prisiminimas skambėjo 
lyg iš kitų laikų, tarsi koks archeologas būtų jį atkapstęs tolimos 
praeities nuosėdose. 

Pakėlęs galvą, Rikis įsivaizdavo skersgatvyje priešais jį sėdin- 
čius Vergiliją ir Merliną. Jis aiškiai įžiūrėjo jų veidus, gerai atsi- 
minė kiekvieną apkūniojo advokato ir dailiosios moters įprotį ir 
manierą. Vedlė po pragarą, pamanė jis, štai kaip ji prisistatė. 
Visai teisingai, galbūt netgi teisingiau, nei ji pati nutuokė. Jautė 
šalia esant ir trečiąjį trijulės narį, bet Ražinį tebegaubė šešėliai, 
ir šis liko nematomas naktyje, užliejančioje skersgatvį lyg spar- 
čiai kylantis potvynis. 

Jam sustingo kojos. Nė nežinojo, kiek mylių nuėjo, atvažia- 
vęs į Bostoną. Gurgė tuščias skrandis, ir jis atsidarė pyragaičių 
pakelį. Abu juos prarijo dviem ar trim kąsniais. Šokoladas su- 
veikė kaip silpnas amfetaminas ir teikė šiek tiek jėgų. Rikis atsi- 
stojo ir atsigręžė į skersgatvio gilumą. 

Tiesdamas kaklą gilyn, jis girdėjo tylų garsą, jį greitai pažino: 
kažkas dainavo, nepataikydamas į toną. 

Rikis atsargiai nusliūkino garso link. Šone girdėjosi, kaip kaž- 

koks žvėriukas, tikriausiai žiurkė, krebždėdamas nušmireno ša- 
lin. Rankoje jis gniaužė žibintuvėlį, bet mėgino leisti akims apsi- 
prasti su visiška skersgatvio tamsa. Buvo nelengva, todėl porą 
kartų suklupo, pėdoms užkliuvus už neaiškių atliekų. Sykį jis 
vos nenugriuvo, bet pavyko išlaikyti pusiausvyrą ir žengti toliau. 

Kai daina nutilo, suprato beveik užlipęs ant žmogaus. 

Porą sekundžių visiškoje tamsoje buvo tylu, tada pasigirdo 
klausimas. 

— Kas ten? 

— Čia aš, - atsakė Rikis. 

— Nesiartink, - pasigirdo atsakymas. — Aš ginsiuosi. Gal netgi 
tave užmušiu. Aš turiu peilį. 

Kalbančiajam pynėsi liežuvis, kaip būna girtiems. Rikis ma- 
žumėlę tikėjosi, kad žmogus bus be sąmonės, bet šis tebebuvo 
gana budrus. Tačiau, pastebėjo Rikis, ne itin judrus, nes nesigir- 
dėjo, kad būtų mėginęs trauktis iš kelio ar slėptis. Nelabai tikė- 
jo, kad žmogus tikrai ginkluotas, bet visiškai tikras tuo nebuvo. 
Liko stovėti kaip įbestas. 

— Čia mano skersgatvis, - tęsė žmogus. - Eik sau. 

— Dabar čia ir mano skersgatvis, - atsakė Rikis. Jis giliai įkvė- 
pė ir leidosi ten, kur žinojo turėsiąs pakliūti, kad susikalbėtų su 
tuo žmogum. Lyg nertų į juodo vandens tvenkinį, gerai nežino- 
damas, kas glūdi po vandeniu. Sveika, beprotybe, tarė sau Ri- 
kis, mėgindamas sutelkti visą išsilavinimą, kurį tik buvo įgijęs 
ankstesniajame gyvenime ir būtyje. Kurk haliucinacijas. Skatink 
abejones. Gilink paranoją. 

— Jis sakė, kad mudu turim pasikalbėti. Va kaip jis sakė: „Su- 
rask skersgatvyje vyrą ir paklausk jo vardo“. 

Žmogus minutėlę patylėjo. 

— Kas taip sakė? 

— Kaip manai, kas? - atrėžė Rikis. - Jis. Jis sa manim kalbasi ir 
pasako, ką surasti, O aš taip ir turiu daryti, nes jis taip liepia, taip 
ir padariau, ir atėjau čia, - skubiai ištarškino painią prakalbą. 


308 JOHN KATZENBACH Iš ANALITIKAS 


— Kas su tavim kalbasi? 

Iš tamsos klausimai sklido karštligiški ir prieštaringi nuo ir 
taip susipynusią vyriškio sąmonę temdančių gėralų. 

— Negalima sakyti jo vardo, negalima garsiai arba kur kas nors 
jeigu tu tas, ir man nereikės toliau aiškinti. 

Žmogus, rodės, gromuliojo šią nesuprantamą šnektą. 

— Aš? - paklausė jis. 

Rikis tamsoje linktelėjo galvą. 

— Jeigu tu tas. Ar tu tas? 

— Nežinau, - atsakė anas. Paskui, valandėlę pasvarstęs, pridū- 
rė: — Manyčiau, taip. 

Rikis skubiai puolė gilinti klaidos: 

— Matai, jis man sako vardus, 0 aš turiu rasti tuos Žmones, ir 
juos išklausinėti, nes reikia rasti tą. Taip ir darau, vis darau ir 
darau, ir taip man reikia, o tu tas? Matai, man reikia Žinoti. 
Kitaip viskas nueis veltui. 

Rodės, žmogus stengiasi susivokti, ką išgirdo. 

— O kaip man žinoti, kad galiu tavim pasitikėti? — suvebleno. 

Rikis skubiai išsitraukė žibintuvėlį ir pasikišo jį po kaklu kaip 
vaikas, mėginantis išgąsdinti draugus prie laužo. Įjungė šviesą, 
ši krito jam ant veido, o tada staiga nukreipė ją į vyriškį ir per 
kelias sekundes apžvelgė jo aplinką. Pamatė, kad žmogus guli, 
nugara atsirėmęs į plytų sieną, rankoje gniauždamas vyno bute- 
lį. Aplink mėtėsi šiukšlės, o šalia jo — kartono dėžė, kurioje, 
įtarė Rikis, jis ir gyveno. Išjungė šviesą. 

— Va, - pasakė Rikis, kaip mokėdamas primygtiniau, - ar rei- 
kia daugiau įrodymų? 

Žmogus pasimuistė. 

— Negaliu aiškiai mąstyti, - sudejavo jis, - man skauda galvą. 

Akimirką Rikis pajuto pagundą tiesiog pasilenkti ir pasiimti, 
ko jam reikia. Nujausdamos smurtą, jam panižo rankos. Apleis- 
tame skersgatvyje juodu su vyriškiu buvo vieni, ir jis pagalvojo, 

kad tie, kas jį čia atvedė, neabejodami imtųsi prievartos. Tik 
didelėmis valios pastangomis jis susivaldė. Žinojo, ko nori, bet 
norėjo, kad žmogus pats jam atiduotų. 

— Pasakyk, kas tu! - pusiau sušnabždėjo, pusiau suriko Rikis. 

— Eik iš čia, - meldė žmogus. - Aš nieko nepadariau, aš dau- 
giau nebenoriu čia būti. 

— Tu ne tas, - atsakė Rikis. - Jau matau. Bet turiu įsitikinti. 
Pasakyk, kas tu. 

Žmogus šniurkščiojo. 

— Ko tu nori? 

— Tavo vardo. Noriu tavo vardo. 

Rikis girdėjo už kiekvieno vyriškio žodžio besitelkiančias ašaras. 

— Nesakysiu, — tarė jis, —- aš bijau. Ar žadi mane užmušti? 

— Ne, - atsakė Rikis. - Nieko tau nedarysiu, jeigu įrodysi, 
kas esi. 

Vyriškis minutėlę patylėjo, tarsi svarstydamas šį pasiūlymą. 

— Aš turiu piniginę, - pratarė jis. 

— Duok ją! - griežtai pareikalavo Rikis. - Tik taip galima įsi- 
tikinti! 

Vyriškis pasirangė ir pasikrapštė, kol rado palto kišenę. Vos 
su tamsa apsipratusiomis akimis Rikis įžiūrėjo, kad žmogus kaž- 
ką jam tiesia. Rikis čiupo tą daiktą ir įsikišo sau į kišenę. 

Tada žmogus pravirko. Rikis prakalbo švelniau. 

— Daugiau nebesijaudink, - tarė jis. - Dabar einu sau. 

— Prašau, - meldė žmogus. — Tik palik mane ramybėj. 

Pasilenkęs Rikis ištraukė pigaus vyno butelį, pirktą gėrimų 
parduotuvėje. Iš palto pamušalo dar išėmė ir dvidešimties dole- 
rių banknotą. Ištiesė juos vyriškiui. 

— Va, — pasakė. — Čia tau už tai, kad nesi tas, bet tu dėl to 
nekaltas. Jis nori, kad tau atlyginčiau už tai, kad sutrukdžiau. 
Gerai? 

Žmogus čiupo butelį. Kurį laiką nieko neatsakė, bet paskui, 
rodos, linktelėjo galvą. 

— Kas tu? - dar kartą jis paklausė Rikio, o už jo kiekvieno 
žodžio tebeglūdėjo baimė, sumišusi su sutrikimu. 

Rikis šyptelėjo, pamanęs, kad klasikinis išsilavinimas turi ir 
privalumų. 

— Mano vardas - Niekas, - tarė jis. 

— Sniegas? 

— Ne. Niekas. Jeigu kas nors klaus, kas šiąnakt atėjo tavęs 
aplankyti, sakyk, kad Niekas. 

Rikiui atrodė, kad paprastas policijos patrulis turės tiek pat 
kantrybės, kiek ir Polifemo broliai kiklopai tokiai pasakai ir iš- 
monei, prieš šimtmečius sukurtai kito žmogaus ir klajojančiai 
keistame ir pavojingame pasaulyje. 

— Išgerk ir eik miegoti, o kai nubusi, viskas vėl bus kaip buvę. 

Žmogus suinkštė. Bet paskui trūktelėjo iš butelio gerą vyno 
gurkšnį. 

Rikis atsistojo ir Žvitriai nužingsniavo skersgatviu, galvoda- 
mas, kad tai, ko jam reikėjo, nei pavogė, nei nusipirko. Tiesiog 
padarė taip, kaip buvo būtina, ir žaidimo taisyklių tikrai nesu- 
laužė. Ražinis, aišku, nežinojo, kad jis tebežaidžia. Bet netruks 
sužinoti. Rikis tvirtai žengė per tamsą link blausios miesto gat- 
vės šviesos tiesiai priekyje. 


Dvidešimt trečias skyrius 


Vyriškio piniginės Rikis neatsegė, kol nepasiekė autobusų stoties — 
iki jos reikėjo nusigauti per visą miestą, dukart persėdant į kitą 
metro traukinį - ir iš saugyklos nepasiėmė ten paliktų savo drabu- 
žių. Tualete jis truputėlį apsišvarino: nuo veido ir rankų nusišveitė 
purvą ir suodžius, stipriai kvepiančiu antibakteriniu muilu suvilgęs 
popierinį rankšluostį, persibraukė pažastis ir kaklą. Niekaip nega- 
lėjo išsiplauti riebalais sulipusių plaukų, nei atsikratyti bendro pra- 
kaito tvaiko - šį išnaikins tik ilgos maudynės duše. Jis sumetė pur- 
vinus elgetos drabužius į artimiausią šiukšliadėžę ir užsimovė pa- 
dorias chaki kelnes bei užsivilko sportinį bluzoną, kuriuos turėjo 
kuprinėje. Apžiūrėjo save veidrodyje ir pamanė vėl peržengęs ne- 
matomą ribą, grįžęs į gyvųjų gretas iš požemių pasaulio. Jo išvaizdą 
dar šiek tiek pataisė pora brūkštelėjimų per galvą pigiomis plastiki- 
nėmis šukomis, bet pats sau dar vis tiek atrodė kažkur ant ribos ar 
netoli jos ir labai toli nuo to, kas kadaise buvo. 

Išėjęs iš tualeto, jis nusipirko autobuso bilietą atgal į Durhe- 
mą. Laukti reikėjo beveik valandą, todėl, nusipirkęs sumuštinį 
ir atsigerti, nusliūkino į tuščią stoties kampelį. Apsižvalgęs ir 
įsitikinęs, kad jo niekas nestebi, Rikis išvyniojo ant kelių su- 
muštinį. Tada, paslėpęs po maistu, atsegė piniginę. 

Vos ją atvėręs, nusišypsojo, ir jį užliejo palengvėjimas: viduje 
buvo aptriušęs ir išblukęs, bet galiojantis socialinio draudimo 
pažymėjimas. 


312 JOHN KATZENBACH Iš ANALITIKAS 


Ant jo buvo atspausdintas vardas: Ričardas S. Laivlis. 

Rikiui jis patiko. Pirmą kartą po kelių savaičių iš tikrųjų jau- 
tėsi gyvybingas*. Jam pasisekė ir dar dėl vieno dalyko: neteks 
pratintis prie naujo vardo, nes Ričardas ir Frederikas trumpina- 
mi vienodai. 

Jis atlošė galvą ir įsispoksojo į dienos šviesos lempas paluby- 
je. Atgimimas autobusųstotyje, pamanė. Tikriausiai esama daug 
blogesnių vietų, kur galima iš naujo ateiti į šį pasaulį. 

Piniginė dvokė išdžiūvusiu prakaitu, ir Rikis skubiai per- 
žvelgė jos turinį. Jo buvo nedaug, bet tai, kas buvo, suvokė jis, 
buvo aukso vertės. Be socialinio draudimo pažymėjimo, ten 
buvo nebegaliojantis Ilinojaus valstijos vairuotojo pažymėjimas, 
priemiesčio bibliotekos prie Sent Liuiso Misūrio valstijoje skai- 
tytojo pažymėjimas ir „Irigubos A“ automobilio techninės prie- 
žiūros bilietas iš tos pačios valstijos. Ant nei vieno iš jų nebu- 
vo nuotraukos, išskyrus vairuotojo pažymėjimą, ant jo Rikis 
perskaitė plaukų ir akių spalvą, ūgį, svorį ir pamatė truputį 
išplaukusį Ričardo Laivlio atvaizdą. Dar rado Čikagos ligoni- 
nės klinikos kortelę su raudona žvaigždute kampe. AIDS, pa- 
manė jis, ŽIV teigiamas. Jis teisingai atspėjo, ką reiškė opos 
ant vyriškio veido. Ant visų pažymėjimų buvo nurodytas vis 
kitoks adresas. Rikis išėmė juos iš piniginės ir susikišo į kiše- 
nę. Ten dar buvo dvi pageltusios ir apiplyšusios laikraščių iš- 
karpos, jas Rikis atsargiai išlankstė ir perskaitė. Pirmojoje buvo 
septyniasdešimt trejų metų moters nekrologas, antrojoje — 
straipsnis apie etatų mažinimą automobilių dalių gamykloje. 
Moteris, nusprendė, buvo Ričardo Laivlio motina, o straips- 
nyje minimoje gamykloje tas žmogus dirbo, kol nepaskendo 
alkoholizmo liūne, atvedusiame į gatvę, kur Rikis jį ir pastebė- 
jo. Niekaip nesuprato, kodėl šis žmogus iš Vidurio vakarų at- 
kako į Rytų pakrantę, bet Rikiui tokia padėtis buvo labai pa- 


* Lively (angl. ) - gyvas, gyvybingas, žvalus. 

lanki. Tikimybė, kad kas nors jį susies su anuo žmogumi, gerokai 
sumažėjo. 

Rikis skubiai perskaitė abi iškarpas ir įsiminė smulkmenas. 
Įsidėmėjo, kad iš moters artimųjų buvo paminėta tik viena kita 
giminaitė, Albukerkio namų šeimininkė iš Naujosios Meksikos. 
Sesuo, nusprendė Rikis, prieš daugelį metų išsižadėjusi brolio. 
Motina buvo apskrities bibliotekininkė 4r kadaise dirbo mokyk- 
los direktore - šitaip kukliai pasižymėjusi šiame pasaulyje, nusi- 
pelnė nekrologo. Ten buvo rašoma, kad jos vyras miręs prieš 
keletą metų. Gamykla, kur kadaise dirbo Ričardas Laivlis, ga- 
mino stabdžių trinkeles ir buvo uždaryta, kompanijai nuspren- 
dusją perkelti į Gvatemalą. Ten tą pačią prekę gaminanti darbo 
jega buvo gerokai pigesnė. Rikiui atrodė, kad iš to kilo visai 
suprantamas kartėlis, kurio visai pakako, jog žmogus prasiger- 
tų. O kurjis užsikrėtė, Rikis neįsivaizdavo. Tikriausiai per ada- 
tas, nusprendė. Sukišo iškarpas atgal į piniginę ir išmetė ją į šiukš- 
liadėžę netoliese. Prisiminė ligoninės kortelę su raudona žyma, 
tada įkišo ranką į kišenę ir išėmė ją. Lenkė, kol ji įskilo, tada 
perplėšė pusiau. Nuolaužas suvyniojo į sumuštinio popierių ir 
taip pat nugrūdo į šiukšliadėžės dugną. 

Žinau pakankamai, pamanė. 

Per garsiakalbį tarnautojas iš už stiklo pertvaros beveik nesu- 
prantamai paskelbė, kad atvažiavo autobusas. Rikis atsistojo, per- 
simetė per petį kuprinę, nukišo daktarą Starksą į kiaurymę giliai 
širdyje ir žengė pirmuosius žingsnius kaip Ričardas Laivlis. 

Greitai ėmė ryškėti jo gyvenimas. 

Po savaitės ne visą darbo dieną dirbo jau dviejose vietose. 
Vakarais penkias valandas stovėjo prie kasos vietinėje pieno 
produktų krautuvėlėje, o rytą dar penkias valandas tvarkė len- 
tynas pakelės maisto prekių parduotuvėje. Taip pasiliko popie- 
tes savo reikalams tvarkyti. Nė vienoje vietoje jo daug neklau- 
sinėjo, tik maisto prekių parduotuvės vadybininkas pasiteira- 
vo, ar jis dalyvauja anoniminių alkoholikų programoje, ir Ri- 

kis atsakė, kad taip. Pasirodė, kad vadybininkas irgi, tad, pada- 
vęs Rikiui visų bažnyčiose ir bendruomenės centruose vykstan- 
čių susirinkimų tvarkaraštį, įteikė jam nykią žalią prijuostę ir 
pasiuntė dirbti. 

Pasinaudojęs Ričardo Laivlio socialinio draudimo numeriu, 
atsidarė čekių sąskaitą banke, į kurią padėjo likusius savo pini- 
gus. Po to Rikis pamatė, kad susidūrimai su valdininkijos pasau- 
liu pasidarė gerokai paprastesni. Kai užpildė ir pats pasirašė an- 
ketą, jam išdavė naują socialinio draudimo pažymėjimą. Auto- 
mobilių transporto skyriuje tarnautojas nė nepažvelgė į nuotrau- 
ką ant Ilinojaus vairuotojo pažymėjimo, kurį Rikis grąžino ir 
gavo Njū Hempšyro pažymėjimą. Šįkart su savo paties nuotrau- 
ka ir parašu, akių spalva, ūgiu ir svoriu. Išsinuomojo dėžutę vie- 
tiniame pašte ir turėjo adresą banko ataskaitoms ir laiškams, 
kurių artimiausiu metu bus nedaug. Jis džiaugėsi katalogais. Įsto- 
j0 į filmų nuomos klubą ir YMCA. Tai darydavo visur, kur tik 
gaudavo kortelę savo naujuoju vardu. Užpildęs dar vieną anketą 
ir pridėjęs penkių dolerių čekį, iš supratingo apskrities valdinin- 
ko šalia Čikagos paštu gavo Ričardo Laivlio gimimo liudijimo 
nuorašą. 

Stengėsi nemąstyti apie Ričardą Laivlį. Išvilioti iš girto, ser- 
gančio ir pamišusio žmogaus piniginę jam nebuvo labai sunku. 
Nors ir sakė sau, kad taip geriau, nei ją atimti prievarta, iš tikrų- 
jų taip nebuvo. 

Pasauliui aplink jį plečiantis, Rikis nuginė šalin kaltę. Pažadė- 
jo sau grąžinti Ričardui Laivliui dokumentus, kai galutinai išsi- 
vaduos iš Ražinio gniaužtų. Tik nežinojo, kaip ilgai užtruks. 

Rikiui reikėjo kraustytis iš motelio virtuvėlės, todėl vėl nuėjo 
į rajoną netoli viešosios bibliotekos ir ėmė dairytis užrašo NUO- 
MOJAMAS KAMBARYS. Su palengvėjimu atsiduso, pamatęs 
jį kuklaus medinio namo lange. 

Greta namo buvo nedidelis kiemelis, gožiamas didžiulio ąžuo- 
lo. Ten buvo primėtyta ryškiaspalvių vaikiškų žaislų. Pievoje su 

savivarčiu sunkvežimiu ir pulku kareivukų žaidė smagus ketur- 
metis berniukas, o už kelių pėdų krėsle sėdėjo pagyvenusi mote- 
ris. Ši skaitė tos dienos laikraštį ir retsykiais žvilgtelėdavo į varik- 
lio 1r mūšio garsus skleidžianti žaidžiantį vaiką. Rikis pastebėjo, 
kad ant vienos ausytės vaikiukui užkabintas klausos aparatas. 

Moteris pakėlė akis ir pamatė prie vartelių Rikį. 

— Sveiki, - tarė jis. - Ar čia jūsų namai? 

Ji linktelėjo galvą, lankstydama ant kelių laikraštį ir dirsčio- 
dama į žaidžiantį vaikiuką. 

— Tikrai taip, - atsakė. 

— Pamačiau užrašą dėl kambario, - pasakė jis. 

Ji nepatikliai Rikį nužvelgė. 

— Paprastai priimame studentus, - atsakė. 

— Aš ir esu šioks toks studentas, - tarė jis. - Tai yra tikiuosi 
gauti papildomą diplomą, bet einasi lėtai, nes dar turiu ir dirbti, 
kad pragyvenčiau, - šypsodamasis pasakė. 

Moteris atsistojo. 

— Kokį diplomą? - paklausė ji. 

— Kriminologijos, — išpyškino Rikis. —- Leiskite prisistatyti. 
Mano vardas Ričardas Laivlis. Draugai mane vadina Rikiu. Aš 
ne vietinis, tiesą sakant, tik neseniai atvykau. Bet man tikrai rei- 
kia rasti, kur gyventi. 

Ji toliau nepatikliai žiūrėjo į jį. 

— Be šeimos? Be šaknų? 

Jis papurtė galvą. 

— Ar sėdėjot kalėjime? - paklausė ji. 

Rikis pamanė, kad iš tikrųjų tai sedėjo. Kalėjime, sukurtame 
žmogaus, kurio niekad nesu sutikęs, bet kuris manęs nekenčia. 

— Ne, - atsakė jis. - Bet suprantu, kodėl klausiat. Buvau išvy- 
kęs į užsienį. 

— Kur? 

— Į Meksiką, - pamelavo jis. 

— Ką veikėt Meksikoj? 

Jis skubiai kurpė pasaką. 

— Mano pusbrolis išsikraustė į Los Andželą ir įsivėlė į preky- 
bą narkotikais, o tada ten ir prapuolė. Nuvažiavau jo ieškoti. 
Deja, šešis mėnesius girdėjau vien melus ir klaidžiojau akligat- 
viais. Bet taip susidomėjau kriminologija. 

Ji papurtė galvą. Jos balse girdėjosi didžiulė abejonė šita pas- 
kubom sukurpta, neįtikėtina pasaka. 

— Aišku, - atsakė ji. - O kaip atsidūrėte Durheme? 

— Norėjau dingti kaip įmanoma toliau nuo to pasaulio, - tarė 
Rikis. - Klausinėdamas apie pusbrolį, daug draugų nesusiradau. 
Nusprendžiau važiuoti kur nors toli nuo ten ir pagal žemėlapį 
geriausiai tiko Njū Hempšyras arba Meinas, užtat čia ir atvykau. 

— Nežinau, ar jumis tikėti, —- atsakė moteris. — Man rodos, 
sekat pasakas. Kaip galiu Žinoti, kad jūs patikimas? Ar turit ko- 
kių nors rekomendacijų? 

— Bet kas gali gauti rekomendaciją bet kokiam reikalui, - ati- 
tarė Rikis. - Man rodos, jūs verčiau klausykitės mano balso, 
žiūrėkit man į veidą ir, trupučiuką su manim pašnekėjusi, pati 
nuspręskit. 

Nuo tokio pareiškimo moteris šyptelėjo. 

— Kaip tik taip Njū Hempšyre ir galvojama, - tarė ji. - Paro- 
dysiu jums kambarį, bet dar neapsisprendžiau. 

— Gerai, - sutiko Rikis. 

Kambarys buvo įrengtas palėpėje, šalia buvo mažutė vonia ir 
vos tilpo lova, stalas ir senas kietai kimštas krėslas. Palei vieną 
sieną stovėjo tuščia knygų lentyna ir komoda. Dailų pusapvalį 
langą į kiemą ir ramią šalutinę gatvelę dengė mergaitiškai roži- 
nės užuolaidos su raukinukais. Ant sienų kabėjo kelionių plaka- 
tai, reklamuojantys Floridos pusiasalius ir Veilį Kolorado valsti- 
joje. Bikinį užsitempusi nardytoja ir slidininkas, iš po kojų ke- 
liantis baltutėlaitį sniegą. Šalia kambariuko buvo nedidelė niša 
su mažu šaldytuvu ir stalu, ant kurio įrengta kaitvietė. Ant sie- 
nos kabančioje lentynoje buvo šiek tiek paprastų baltų indų. Ri- 

kis dairėsi po ankštą erdvę ir mąstė, kad ji daug kuo primena 
vienuolio celę - maždaug taip jis šiuo metu save įsivaizdavo. 

— Kažin ko pats neišsivirsit, — tarė moteris. - Tik pasišildysit 
kokių užkandžių ar picos. Virtuve naudotis neleidžiam... 

— Dažniausiai valgau mieste, - atsakė Rikis. - Vis tiek ne ka- 
žin kiek suvalgau. 

Šeimininkė toliau žvelgė į jį. 

— Arilgai ketinat čia apsistoti? Paprastai nuomininką priimam 
mokslo metams... 

- Šitaip tiks, - atsakė jis. - Ar norėsit užstato? 

— Ne. Dažniausiai tiesiog sukertam rankom. Už komunali- 
nius patarnavimus mes sumokam, išskyrus telefoną. Čia įvesta 
atskira linija. Tai jūsų reikalas. Telefono kompanija įjungs ją, kai 
tik panorėsit. Negalima vestis svečių, rengti vakarėlių, garsiai 
leisti muzikos, ilgai vakaroti... 

Rikis šyptelėjęs ją pertraukė: 

— Ir paprastai priimat studentus? 

Ji pastebėjo prieštaravimą. 

— Na, rimtus studentus, jeigu tokių randam. 

- Jūs čia gyvenat viena su sūneliu? 

Ji nežymiai šyptelėjo ir papurtė galvą. 

— Labai pamaloninot. Jis mano anūkėlis. Dukra studijuoja. 
arba mokosi, tai yra beveik visą laiką. 

Rikis linktelėjo galvą. 

— Aš turiu mažai pažįstamų, - tarė jis, - ir mėgstu ramybę. 
Dirbu keliose vietose, tas atima daug laiko. Laisvalaikiu studi- 
juoju. 

— Kaip studentas, jūs senokas. Gal netgi per senas. 

— Juk mokytis niekada nevėlu, tiesa? 

Moteris ir vėl nusišypsojo, bet vis dar nepatikliai Žiūrėjo į jį. 

— Ar jūs pavojingas, pone Laivli? Ar jūs nuo kažko bėgat? 

Rikis gerai pagalvojo, ką sakyti, tada tarė: 

— Jau nebebėgu, ponia... 

— Viljams Džaneta. Berniukas vardu Evanas, o mano dukra, 
kurios dar nematėt - Andrėja. 

— Tai va, čia norėčiau sustoti, ponia Viljams. Nesislapstau nuo 
teisingumo, buvusios žmonos ir jos advokato ar dešiniųjų krikš- 
čionių sektos. Nors galėtumėt įsivaizduoti ką nors panašaus į 
vieną iš mano išvardytųjų dalykų arba į visus tris. O ar pavojin- 
gas — jeigu toks būčiau, negi bėgčiau? 

— Gerai sakot, - sutiko ponia Viljams. - Supraskit, čia mano 
namai. Mes dvi vienišos moterys su vaikeliu... 

— Jūsų rūpestis kuo puikiausiai suprantamas. Nepykstu, kad 
klausinėjat. 

— Nežinau, ar tikiu tuo, ką pasakojat, - atsakė ponia Viljams. 

— Ar tikėti labai svarbu, ponia Viljams? Ar jums būtų koks 
nors skirtumas, jei pasisakyčiau esąs ateivis iš kitos planetos, at- 
siųstas čia tyrinėti Durhemo Njū Hempšyre gyventojų papročių, 
kad paskui galėtume užkariauti pasaulį? Ar jei prisistatyčiau kaip 
rusų šnipas ar arabų teroristas, kuriam ant kulnų lipa FTB, ir 
pasiteiraučiau, ar jūs nieko prieš, kad vonioje gaminčiau bombas? 
Galima suregzti bet kokią pasaką, bet iš esmės jos visos nieko 
nereiškia. Iš tikrųjų jums svarbu tik tai, ar būsiu ramus, netruk- 
dysiu jums, laiku mokėsiu nuomą ir apskritai neužkliūsiu jums, 
jūsų dukrai ir anūkėliui. Ar ne tai visų svarbiausia? 

Ponia Viljams nusišypsojo. 

— Man jūs visai patinkat, pone Laivli. Nežinau, ar jau visai 
jumis pasitikiu, ir tikrai jumis netikiu. Bet man patinka, kaip jūs 
snekat, vadinasi, pirmąjį išmėginimą išlaikėt. Bet prašyčiau vie- 
no mėnesio užstato ir nuomos už vieną mėnesį, o paskui atsi- 
skaitysim kas mėnesį, kad, jeigu kuriam nors iš mūsų kiltų nepa- 
togumų, galėtume greitai viską baigti. 

Rikis nusišypsojo ir paėmė senosios moteriškės ranką. 

— Bent jau man, - tarė jis, — greitai viską baigti dažniausiai 
nepavyksta. Ir kaip tiksliai jūs apibūdintumėt nepatogumus? 

Moteriškės šypsena truputėlį paplatėjo, ir ji tvirčiau spustelė- 
jo Rikiui ranką. 

— Nepatogumus apibūdinčiau kaip skaičius - devyni, vienas, 
vienas - paspaudžiamus telefono klaviatūroje ir po to einančius 
nemalonius nedraugiškų vyriškių mėlynomis uniformomis klau- 
simus. Ar aišku? 

— Visiškai aišku, ponia Viljams, — atsakė Rikis. —- Sakyčiau, 
susitarėm. 

— Tai gerai, - atsakė ponia Viljams. 


Į Nja Hempšyrą atėjo ruduo, o Rikio gyvenimas nusistovėjo. 

Maisto prekių parduotuvėje jam netrukus pakėlė atlyginimą 
ir jį paaukštino, tik vadybininkas paklausė, kodėl jo nematyti 
susirinkimuose, taigi Rikis keliskart ten nuėjo. Porą kartų baž- 
nyčios rūsyje atsistojo prieš alkoholikų pilną kambarį ir surezgė 
įprastą istoriją apie girtuoklystės sugriautą gyvenimą, supratin- 
gai murmant susirinkusiems vyrams ir moterims, kurių kai ku- 
rie paskui jį širdingai apglėbė, priversdami Rikį jaustis veidmai- 
niu. Jam patiko dirbti parduotuvėje, ir gerai sutarė su bendra- 
darbiais, nors bendravo nedaug - retsykiais kartu papietauda- 
vo, pajuokaudavo, elgdavosi draugiškai, todėl niekas nė neitarė, 
koks jis atsiskyrėlis. Rikiui įtartinai gerai sekėsi rūšiuoti prekes, 
ir jis ėmė mąstyti, kad galbūt krauti maistą į lentynas ne taip jau 
labai skiriasi nuo jo ankstesnio darbo su pacientais. Šiems irgi 
reikėjo pertvarkyti ir pripildyti sandėlius. 

Dar labiau sėkmė jam nusišypsojo spalio viduryje, kai aptiko 
skelbimą, kad siūlomas darbas ne visai dienai valytojams uni- 
versitete. Jis metė pieno krautuvėlės kasininko darbą ir ėmė ke- 
turias valandas per dieną šluoti ir plauti tiksliųjų mokslų labora- 
torijas. Šio darbo ėmėsi su tokiu įkarščiu, kad viršininkas liko 
sužavėtas. Bet dar svarbiau buvo tai, kad Rikis gavo uniformą, 
spintelę persirengti ir universiteto darbuotojo pažymėjimą, su 
kuriuo galėjo naudotis kompiuterių sistema. Vietos bibliotekoje 
ir prie kompiuterių Rikis ėmėsi kurtis naują pasaulį. 

Susigalvojo elektroninį vardą: Odisėjas. 

Taip igijo elektroninio pašto adresą ir priėjimą prie visko, kas 
buvo internete. Jis atsidarė visokių sąskaitų, vietoj namų adreso 
nurodydamas išsinuomotosios pašto dėžutės numerį. 

Tada perėjo prie antrosios pakopos - sukurti visiškai naują 
žmogų. Tokį, kurio niekada nebuvo, bet kuris pasauliui būtų Ži- 
nomas šiokiais tokiais piniginiais atsiskaitymais, pažymėjimais 
ir panašiais lengvai gaunamais dokumentais. Kai kas buvo visai 
paprasta, pavyzdžiui, gauti padirbtų dokumentų nauju vardu. 
Jis darsyk nusistebėjo: tūkstančiai įmonių, internetu siūlančių 
padirbtus dokumentus „pramogų tikslais“. Ėmė užsisakinėti ne- 
tikrus vairuotojų ir koledžo studentų pažymėjimus. Jam pavyko 
gauti 1970 metų laidos Ajovos universiteto diplomą ir nesamos 
Demuano ligoninės gimimo liudijimą. Dar įsirašė į nebeveikian- 
čios katalikiškos gimnazijos absolventų sąrašą tame pačiame 
mieste. Susigalvojo netikrą socialinio draudimo numerį. Su šūs- 
nimi naujų dokumentų nuėjo į kitą banką, ne į tą, kuriame jau 
buvo atsidaręs Ričardo Lauvlio sąskaitą, ir atidarė nedidelę če- 
kių sąskaitą antru vardu. Šį vardą pasirinko gerai pagalvojęs: 
Frederikas Lozorius. Jo paties vardas ir vardas žmogaus, prisi- 
kėlusio iš mirusiųjų. 

Prisidengęs Frederiko Lozoriaus vardu, Rikis ėmėsi paieškų. 

Jo sumanymas buvo visiškai paprastas: Ričardas Laivlis bus 
tikras ir gyvens saugiai ir ramiai. Jis turės namus. Frederikas 
Lozorius buvo pramanas. Tiedu žmonės niekaip nebus susiję. 
Vienas mėgausis bevarde ramybe. Kitas bus apsimetėlis. Jei kas 
nors kada ateis ieškoti Frederiko Lozoriaus, pamatys, kad jis 
tėra netikri skaičiai ir išgalvota tapatybė. Galės būti pavojingas. 
Jis galės būti nusikaltėlis. Nebijos rizikos. Bet visa ta išmonė 
tarnaus vienam vieninteliam tikslui. 

Nors ir iš po žemių iškasti žmogų, sugriovusį Rikiui gyveni- 
mą, ir deramai jam atlyginti. 


Dvidešimt ketvirtas skyrius 


Savaitės Rikiui virto mėnesiais, jį supo Njū Hempšyro žiema, 
šaltyje ir tamsoje paslėpusi nuo visko, kas buvo. Jo gyvenimas 
kaip Ričardo Laivlio virto kasdieniu, o kartu Rikis turtino kitą 
savo kaukę, Frederiką Lozorių. Ričardas Lauvlis laisvais vaka- 
davo savo šeimininkių vaikelį, nes greitai įgijo jo mamos ir mo- 
čiutės pasitikėjimą. Bendradarbių maisto prekių parduotuvėje 
ir universiteto ūkio skyriuje pagarbą užkariavo, būdamas links- 
mas, šmaikštus, beveik lengvabūdiškas, rodės, rimtai nežiūrin- 
tis į nieką, išskyrus kruopštų, sunkų darbą. Paklaustas apie pra- 
eitį, jis arba suregzdavo kokią paprastą ir įtikimą pasaką, arba į 
klausimą atsakydavo klausimu. Rikis, kadaise buvęs psichoana- 
litikas, pastebėjo, kad tą labai puikiai sugeba - elgtis taip, kad 
Žmonėms atrodytų, jog jis kalba apie save, bet iš tikrųjų kalbėti 
apie juos. Truputį stebėjosi, kaip lengvai jam sekėsi meluoti. 

Iš pradžių jis savanoriškai dirbo benamių prieglaudoje, pas- 
kui šią veiklą pakeitė kita. Dvi naktis per savaitę dirbo savano- 
riu vietinėje savižudybių prevencijos linijoje, rinkosi pamainą 
nuo dešimtos vakaro iki antros ryto, nes ji buvo pati įdomiausia. 
Ne vieną vidurnaktį praleido švelniai šnekučiuodamas su stu- 
dentais, apimtais visokio stiprumo streso. Stebėtinai pagyvėda- 
vo nuo ryšio su bevardžiais nelaimės ištiktais žmonėmis. Jam 
rodėsi, kad geresnio būdo neprarasti savų analitiko įgūdžių ir 

būti negali. Padėjęs ragelį po to, kai kokį nors vaiką įtikindavo 
nesielgti neapgalvotai, o ateiti į universiteto kliniką pagalbos, jis 
jautėsi bent šiek tiek grąžinąs skolą už nedėmesingumą prieš 
dvidešimt metų. Tuomet Klerė Taison atėjo į jo taip nekenčiamą 
kabinetą klinikoje, o Rikis nesiklausė jos skundų ir neįžvelgė jai 
gresiančio pavojaus. 

Frederikas Lozorius buvo kitoks. Jo asmenybę Rikis sukūrė 
tokią kietaširdę, kad net pats stebėjosi. 

Frederikas Lozorius lankėsi sveikatingumo klube, kur vieni- 
šas mylių mylias bėgdavo bėgimo takeliu, paskui daužydavo bok- 
so kriaušes. Kasdien vis sveikėjo ir stiprėjo, grūdindamas kadai- 
se liekną, bet minkštą Niujorko analitiko kūną. Jo liemuo su- 
siaurėjo. Pečiai paplatėjo. Jis sportuodavo vienas, tylėdamas, tik 
retkarčiais sustenėdavo, o kojos dunksėjo į mechaninį takelį. 
Smėlio spalvos plaukus ėmė šukuotis atgal nuo kaktos ir grės- 
mingai priglaistyti. Pradėjo auginti barzdą. Šaltakraujiškai mė- 
gavosi paties sau skiriamais krūviais, ypač kai pastebėjo, kad 
paspartinęs greitį nebedūsta. Sveikatingumo klube vyko savigy- 
nos pamokos, skirtos daugiausia moterims, bet jis truputį per- 
stumdė savo dienotvarkę, kad galėtų ten lankytis ir mokytis per- 
metimų bei greitų, skaudžių smūgių į gerklę, veidą ar tarpkojį 
pagrindų. Iš pradžių pamokas lankančioms moterims su juo bu- 
vo truputį nejauku, bet šiokį tokį jų palankumą pelnė, siūlyda- 
masis savanoriu joms treniruotis. Jos bent jau nesijautė kaltos jį 
trankydamos, kai šis dėvėjo apsauginius drabužius. O jis šitaip 
jautėsi dar labiau tvirtėjąs. 

Vėlyvą sausio šeštadienio popietę Rikis per pusnis ir apledi- 
jusius šaligatvius nusigavo iki „R ir R“ sporto prekių parduotu- 
vės, įsikūrusios tolokai nuo universiteto pastatų pigiame preky- 
bos rajone, kuriame daugiausia buvo padangų išparduotuvių ir 
autoservisų. „R ir R“ - niekur nebuvo paaiškinta, ką tos raidės 
reiškia - atrodė kaip paprastas žemas keturkampis sandėlis, pil- 
nas plastikinių elnių taikinių, ryškiai oranžinių medžioklės dra- 

bužių, meškerių ir blizgių, lankų ir strėlių. Palei vieną sieną ri- 
kiavosi daugybė visokių medžioklinių šautuvų ir nupjautavamz- 
džių, kurie stigo netgi kuklaus medinių buožių ir nublizgintų 
vamzdžių dailumo, kuriuo puikavosi jų padoresnieji broliai. 
AR-15 17 AR-47 atrodė kariškai šaltai, iškart matėsi, kam jie 
skirti. Po stikliniu prekystaliu gulėjo eilė po eilės įvairių pistole- 
tų. Mėlyno plieno. Žvilgančio chromo. Juodo metalo. 

Jis gerą valandą maloniai aptarinėjo ginklų privalumus su par- 
davėju, pliku vidutinio amžiaus barzdočiumi raudonais languo- 
jo kalibro pistoletu prie ilgo diržo. Pardavėjas ir Rikis apšnekė- 
jo, kuo revolveriai pranašesni už automatinius pistoletus, jų dy- 
dį ir atatrankos jėgą, taiklumą ir šaudymo dažnį. Parduotuvės 
rūsyje buvo šaudykla, du siauri takai, atskirti siaura pertvara, 
truputį panašūs į tamsius ir apleistus kėglių takelius. Elektra 
varoma virvelių sistema atitempdavo plokščius taikinius prie maž- 
daug už penkiasdešimt jardų stovinčios sienos, uždengtos ru- 
dais šimto svarų pjuvenų maišais. Pardavėjas su džiaugsmu pa- 
rodė Rikiui, gyvenime nė sykio nešovusiam, kaip nukreipti vamz- 
dį į taikinį, kaip stovėti, abiem rankom suėmus ginklą, laikant jį 
taip, kad pasaulis susiaurėtų. Svarbu tik šaulio akiratis, gaiduką 
spaudžiantis pirštas ir taikinys taikiklyje. Rikis iššaudė dešimtis 
apkabų, išbandė viską, nuo dvidešimt antrojo kalibro automati- 
nio pistoleto ir trys šimtai penkiasdešimt septintojo kalibro „Mag- 
num“. Mėgino ir devintojo kalibro ginklą, dažniausiai naudoja- 
mą įstatymo sargų, ir net keturiasdešimt penktojo kalibro; šiojo 
atatranka pervėrė jo delną iki pat peties ir krūtinės. 

Pasirinko tarpinį variantą - pusiau automatinį trys šimtai aš- 
tuoniasdešimtojo kalibro „Ruger“ su penkiolikos šovinių apka- 
ba. Toks ginklas šaudė silpniau už policininkų mėgstamus trenks- 
mus, bet stipriau už mažyčius mirtinus pasalūniškus žaisliukus, 
vertinamus moterų ir samdomų žudikų. Rikis išsirinko tokį pat 
ginklą, kokį matė Merlino lagamine traukinyje į Manheteną, ku- 

riuo, rodos, važiavo visai kitame pasaulyje. Manė, reikia būti 
lygiems, bent jau pistoletų atžvilgiu. 

Anketas leidimui turėti ginklą užpildė Frederiko Lozoriaus 
vardu ir įrašė kaip tik tam sugalvotą netikrą socialinio draudimo 
numerį. 

— Užtruks kelias dienas, - pasakė storulis pardavėjas, - nors 
pas mus šimtą kartų paprasčiau negu Masačiusetse. Kaip keti- 
nat mokėti? 

— Grynais, - atsakė Rikis. 

— Senoviška, — nusišypsojo pardavėjas. - Ne kortele? 

— Kortelės tik apsunkina gyvenimą. 

— O trys šimtai aštuoniasdešimtojo kalibro „„Ruger“ palengvina. 

Rikis linktelėjo galvą. 

— Maždaug taip, ar ne? 

Pildydamas paskutinius popierius, pardavėjas linktelėjo galvą. 

— Ar žadat palengvinti ką nors konkrečiai, pone Lozoriau? 

— Labai netikėtas klausimas, - atkirto Rikis. - Ar atrodau taip, 
lyg turėčiau priešą viršininką? Kaimyną, kurio šunelis per dažnai 
bėgioja po mano pievelę? Ar, sakykim, pernelyg įkyrią žmoną? 

— Ne, - išsišiepęs atsakė pardavėjas, —- neatrodot. Bet žinot, 
nedaug kas čia ateina pirkti savo pirmojo pistoleto. Dauguma 
mūsų klientų nuolatiniai, bent iš matymo pažįstami, jei ir ne var- 
dais, - jis pažvelgė į anketą. - Ji neužstrigs, pone Lozoriau? 

— Aišku, ne. Kodėl turėtų? 

— Na, maždaug tą ir norėčiau sužinoti. Nekenčiu šitų velnio 
neštų taisyklių. 

— Taisyklės yra taisyklės, - atsakė Rikis. Pardavėjas linktelėjo 
galvą. 

— Gerai sakot. 

— Kur galėčiau treniruotis? - paklausė Rikis. - Suprantat, ko- 
kia prasmė pirkti tokį gerą ginklą, jei neišmoksiu puikiai juo 
naudotis? 

Pardavėjas linktelėjo. 

— Jūs visiškai teisus, pone Lozoriau. Dažnai žmonės mano, 
kad, nusipirkę ginklą, jau galės apsiginti. Po galais, o man atro- 
do, kad nuo to viskas tik prasideda. Reikia mokėti su juo apsiei- 
ti, ypač kai padėtis pasidaro, sakykim, įtempta, pavyzdžiui, kai 
virtuvėj įsilaužėlis, o tamsta su pižama miegamajame... 

— Būtent, - įsiterpė Rikis, — nesinorėtų taip persigąsti... 

Pardavėjas užbaigė jo sakinį: 

— „kad nuskintum žmoną ar šunelį, ar katytę, - jis nusijuokė. — 
Nors gal čia ir ne blogiausia, kas gali atsitikti. Jei būtum vedęs 
mano senę, paskui pastatytum tam įsilaužėliui alaus. O dar ta 
jos pūkuota katė, kad ją kur velniai, amžinai kelia man čiaudulį. 

— Taigi šaudykla galima naudotis? 

— Galit ateiti bet kada, kai tik mes dirbam, jeigu ten neužimta. 
Taikinys kainuoja penkiasdešimt centų. Mes tik reikalaujam, kad 
šovinius pirktumėt čia. Ir neužeitumėt į parduotuvę su jau už- 
taisytu ginklu. Nešiokitės jį dėkle. Apkabą laikykit tuščią. Šovi- 
nius įdėkit čia, kur kas nors matys, ką darot. Tada galit eiti ir 
pyškinti, kiek tik patinka. Ateis pavasaris, miške rengsim kovi- 
nius mokymus. Gal norėtumėt pamėginti? 

— Be abejo, - atsakė Rikis. 

— Ar man paskambinti, kai ateis leidimas, pone Lozoriau? 

— Keturiasdešimt aštuonios valandos? Užsuksiu pats. Arba 
paskambinsiu jums. 

— Tiks ir taip, ir taip, - pardavėjas atidžiai nužvelgė Rikį. — 
Kartais, - pratarė, - leidimai pistoletui neišduodami dėl kokios 
susmirdusios klaidelės. Pavyzdžiui, kas nors negerai su jūsų nu- 
rodytais skaičiukais. Kieno nors kompiuteryje kas nors pasiro- 
do, suprantat... 

— Būna nesklandumų, taip? - paklausė Rikis. 

— Jūs man atrodot šaunus vaikinas, pone Lozoriau. Nenorėčiau, 
kad liktumėt be ginklo dėl kokio nors valdininkų išsidirbinėjimo. 
Būtų nesąžininga, - pardavėjas kalbėjo lėtai, beveik atsargiai. Ri- 
kis klausėsi slaptų gaidelių jo balse. - Viskas priklauso nuo to, 

koks tarnautojas tikrina jūsų paraišką. Kai kurie žmogeliai tuose 
valdiškuose kabinetuose tik atspausdina skaičiukus ir beveik ne- 
kreipia į juos dėmesio. O kiti į savo darbą žiūri labai rimtai... 

— Matyt, norėtųsi, kad paraiška pakliūtų geram vyrukui. 

Pardavėjas linktelėjo galvą. 

— Neturėtume žinoti, kas tikrina anketas, bet turiu ten draugų... 

Rikis išsitraukė piniginę ir padėjo ant prekystalio šimtą dolerių. 

Pardavėjas nusišypsojo: 

— Ką, jūs, nebūtina, - pasakė jis, bet ranka susišlavė pinigė- 
lius. — Pasirūpinsiu, kad tarnautojas būtų kaip reikiant. Kad su- 
tvarkytų viską greitai ir sklandžiai... 

— Ką gi, - atsakė Rikis, - jūs labai malonus. Tikrai malonus. 
Jausiuosi jums skolingas. 

— Nesirūpinkit. Mes tik stengiamės, kad klientai liktų paten- 
kinti, — pardavėjas susikišo Rikio pinigus į kišenę. - Klausykit, 
o gal norėtumėt ir šautuvo? Šiuo metu taikom nuolaidą trisde- 
šimtojo kalibro elniašaudžiui. Ir nupjautavamzdžių turim... 

Rikis linktelėjo galvą. 

— Gali būti, - atsakė. - Reikės dar pagalvoti, ko man gali pri- 
reikti. Suprantat, kai jau bus aišku, kad su leidimu nesklandumų 
nebus, pagalvosiu, ko reikia. Man visai patinka šitie, - jis ranka 
parodė į kovinių ginklų eilę. 

— Keturiasdešimt penktojo kalibro „Uzi“ ar „Ingram“ pisto- 
letai-kulkosvaidžiai arba AK-47 su pailga apkaba gali labai pa- 
dėti sprendžiant bet kokius ginčus, - pritarė pardavėjas. - Jie 
dažniausiai slopina prieštaravimus ir skatina susitarimą. 

— Turėsiu minty, - atsakė Rikis. 


Kompiuteriu Rikis naudojosi vis laisviau. 

Naudodamasis savo slapyvardžiu, du sykius elektroninėje erd- 
vėje ieškojo savo giminės medžio ir netruko pakraupti pamatęs, 
kaip lengva Ražiniui buvo gauti jo giminaičių sąrašą, nuo kurio 
ir pradėjo grasinti. Internete penkiasdešimt su trupučiu daktaro 

Frederiko Starkso šeimos narių atsirado per mažiau nei dvi va- 
landas. Rikis įsitikino, kad, turint vardus, adresus galima rasti 
taip pat greitai. Paskui galima nustatyti profesijas. Buvo visai 
nesunku nustatyti, kaip Ražinis - turintis tiek laiko ir jėgų, kiek 
tik reikia — susižinojo, kas tie žmonės, ir išsiaiškino silpniausius 
tos grupės narius. 

Truputį apstulbęs, Rikis sėdėjo prie kompiuterio. 

Kai ekrane nušvito jo paties vardas, o antroji mėginama gimi- 
nės medžio sudarymo programa parodė, kad jis neseniai miręs, 
jis nustebęs sustingo kėdėje, nors ir be reikalo — panašiai nu- 
smelkia nuostaba, kai naktį po mašinos ratais iššoka žŽvėriukas 
ir tuoj pat pradingsta pakelės krūmuose. Akimirka baimės, kuri 
tuoj pat išgaruoja. 

Rikis dešimtmečiais dirbo vienumoje, kur paslaptys glūdėjo 
po jausmų miglomis ir abejonių klodais, nugrimzdusios atmin- 
tyje, lyg išvirtusiais medžiais atkirstos neigimų ir depresijų me- 
tų. Jei analizė geriausiu atveju lėtai lupa nuoskaudų sluoksnį ir 
taip kasasi iki tiesos, kompiuteris jam, rodėsi, buvo tai, kas me- 
dicinoje skalpelis. Faktai ir smulkmenos tiesiog sušvisdavo ek- 
rane, iškart išlaisvinti keliais mygtukais. Jis to negalėjo pakęsti, 
O sykiu ir žavėjosi. 

Rikiui taip pat toptelėjo, kokia senoviška atrodo jo profesija. 

Greitai jis suprato ir tai, kaip mažai jam buvo galimybių laimėti 
Ražinio žaidimą. Peržvelgęs tas penkiolika dienų nuo laiško iki sa- 
vo apsimestinės mirties, suprato, kaip lengva buvo numatyti kiek- 
vieną jo žingsnį. Jis visą laiką elgėsi akivaizdžiai nuspėjamai. 

Rikis daug mąstė apie dar vieną žaidimo ypatybę. Kiekviena 
akimirka buvo suplanuota iš anksto, kiekvieną akimirką jį stū- 
mė ten, kur reikėjo. Ražinis jį pažinojo ne blogiau nei jis pats 
save. Vergilija ir Merlinas buvo priemonės Rikio dėmesiui nu- 
kreipti, kad jis niekada nesuprastų, kas dedasi. Jie sukūrė tą 
pasiutusį greitį, paskutines jo dienas pripildė reikalavimų, įrodė 
kiekvieno grasinimo pagrįstumą ir tikrumą. 

Kiekvienas vaidinimo judesys buvo surežisuotas. Nuo Cimer- 
mano mirties po traukiniu, jo viešnagės pas daktarą Liuisą Rain- 
beke, iki tarnautojo ligoninėje, kur Rikis kadaise gydė Klerę Tai- 
son. Ką daro analitikas? — paklausė savęs Rikis. Nustato pa- 
prastą, bet labai griežtą taisyklę. Sykį per dieną, penkias dienas 
per savaitę pacientai ateina prie jo durų ir skambina, kaip sutar- 
ta. Iš šitos tvarkos jų gyvenimo chaose ima dėstytis aiškesni pa- 
vidalai. O tada atsiranda ir sugebėjimas savo gyvenimą valdyti. 

Pamoka aiški, suprato Rikis: būti nuspėjamam daugiau nebe- 
galima. 

Ne, ne visai, paprieštaravo pats sau. Ričardas Laivlis gali būti 
toks paprastas, kiek tik reikia, koks tik nori. Paprasčiausias vai- 
kinas. Bet Frederikas Lozorius - kas kita. 

Žmogus be praeities, nusprendė jis, gali kurti bet kokią ateitį. 


Frederikas Lozorius užsirašė į biblioteką ir pasinėrė į keršto 
kultūrą. Kiekvienas jo skaitomas puslapis buvo persunktas smur- 
tu. Jis skaitė istorijos veikalus, pjeses, poeziją ir negrožines kny- 
gas, ypač pasakojimus apie tikrus nusikaltimus. Ryte rijo roma- 
nus, nuo naujausių trilerių iki devynioliktojo šimtmečio gotikos. 
Viesulu praūžė pro teatrą, beveik atmintinai išmoko „Otelą“ ir 
dar labiau įsigilino į „Orestėją“. Traukė pastraipas iš atminties, 
iš naujo skaitė ištraukas, menamas iš koledžo laikų. Ypač daug 
laiko praleido su žmogumi, kurio vardu vadinosi elektroninėje 
erdvėje ir iš kurio pasiskolino vardą, pavogęs elgetos piniginę. 
Ypač mėgavosi ta vieta, kur Odisėjas užtrenkia duris ir nedels- 
damas išžudo visus jaunikius, laikiusius jį mirusiu. 

Rikis prastai išmanė nusikaltimus ir nusikaltėlius, bet netru- 
kus spragas užpildė - bent jau tiek, kaip pats suprato, kiek gali- 
ma išmokti iš knygų. Jį mokė Tomas Harisas ir Robertas Parke- 
ris, Normanas Meileris ir TTumenas Kapotė. Edgaro Alano Po 
ir sero Artūro Konano Doilio kūryba maišėsi su FTB vadovė- 
liais, parduodamais internete. Perskaitęs Hervio Kleklio „Svei- 

ko proto kaukę“, daug geriau pažino psichopatų prigimtį. Skai- 
tė knygas pavadinimais „Kodėl jie žudo“ ir „Serijinių žudikų en- 
ciklopedija nuo Aiki Z“. Jis skaitė apie masines žmogžudystes, 
sprogdinimus, aistros nusikaltimus ir žmogžudystes, laikomas 
tobulomis. Jo vaizduotė prisipildė vardų ir nusikaltimų, nuo Dže- 
ko Skerdiko ir Bilio Kido, Džono Veino Geisio ir Zodiako. Nuo 
praeities iki dabarties. Skaitė apie karo nusikaltimus ir šaulius, 
apie smogikus ir satanistų apeigas, mafiozus ir sutrikusius pa- 
auglius, į mokyklą besinešančius kovinius ginklus, nusitaikan- 
čius į klasės draugus, per dažnai iš jų besišaipiusius. 

Pats nustebo, kad sugeba visa, ką perskaitė, atidėti į šalį. Už- 
vertęs eilinę knygą, smulkiai pasakojančią baisybes, kurias vie- 
nas Žmogus gali padaryti kitam, jis liaudavosi buvęs Frederikas 
Lozorius ir tapdavo Ričardu Laivliu. Vienas jų aiškinosi, kaip 
pasmaugti nieko neįtariančią auką ir kodėl neverta žudyti pei- 
liu, o kitas skaitė pasakas prieš miegą keturmečiam šeimininkės 
anūkėliui ir atmintinai išmoko „Žalius kiaušinius su kumpiu“, 
kurių vaikiukas nepaliaujamai galėjo klausytis ir dieną, ir nak- 
čia. O kol vienas žmogus tyrinėjo DNR įrodymų įtaką nusikalti- 
mo vietos analizei, kitas vieną ilgą naktį praleido įkalbinėdamas 
apkvaišusį studentą nulipti nuo stogo. 

Džekilas ir Haidas, pamanė jis. 

Pastebėjo, kad kažkaip nesveikai jam patinka būti abiem. 

Kad ir kaip būtų keista, gal netgi labiau nei tuo, kas buvo iki 
jo gyvenime pasirodant Ražiniui. 


Vienos ankstyvo pavasario nakties paryčiais, nuo savo mirties 
praėjus devyniems mėnesiams, Rikis tris valandas kalbėjosi te- 
lefonu su sutrikusia, labai prislėgta jauna moterimi. Ši paskam- 
bino į savižudybių prevencijos liniją apimta nevilties, prieš save 
ant stalo pasistačiusi migdomųjų buteliuką. Juodu kalbėjosi, kas 
nutiko jos gyvenime ir kas dar gali nutikti. Balsu ir žodžiais jis 
piešė ateitį be rūpesčių, sielvarto ir abejonių, atvedusių ją iki 

noro žudytis. Į kiekvieną savo sakinį įpynė vilties, ir, juodviem 
pasitikus aušrą, ji jau buvo nustūmusi šalin vaistų buteliuką ir 
susitarusi nueiti pas klinikos gydytoją. 

Eidamas namo tąryt jautėsi labiau pažvalėjęs, nei išsekęs, ir 
nusprendė, kad laikas pradėti aiškintis. 

Vėliau tądien, baigęs pamainą universiteto ūkio skyriuje, jis 
elektroniniu raktu atsidarė kompiuterių mokslų katedros stu- 
dentų skaityklą. Tai buvo keturkampis kambarys, sudalintas į 
būdeles, kurių kiekvienoje stovėjo kompiuteris, sujungtas su pa- 
grindine universiteto duomenų baze. Jis įsijungė vieną kompiu- 
terį, įvedė savo slaptažodį ir išsyk prisijungė prie sistemos. Ne- 
dideliame aplanke kairėje turėjo viską, ką ankstesniame gyveni- 
me pavyko sužinoti apie moterį, į kurią nekreipė dėmesio. Prieš 
įjungdamas pirmąją paiešką, suabejojo. Rikis suprato, kad tik- 
riausiai galėtų išsilaisvinti ramiame, paprastame gyvenime, jei 
liktų tiesiog Ričardas Laivlis. Būti valytoju, turėjo pripažinti, 
buvo visai neblogai. Jis akimirką svarstė, ar nežinoti nebūtų ge- 
riau, negu žinoti, nes, suvokė, vos pradėsiąs aiškintis Ražinio ir 
j0 pakalikų - Vergilijos ir Merlino - tapatybes, sustoti nebega- 
lės. Dėl dviejų priežasčių, dėstė sau. Jį įsuks visi tie metai, ku- 
riuos jis, kaip daktaras Starksas, praleido tikėdamas, kad iš gel- 
mių atkapstyti tiesą buvo vertinga. O kaip smogikas, Frederikas 
Lozorius irgi pareikalaus savo dalies. 

Kurį laiką Rikis kovojo pats su savim. Nežinojo, ar ilgai. Gal- 
būt kelias sekundes, o galbūt ir ištisas valandas spoksojo į ekra- 
ną priešais, virš klaviatūros sustingusiais pirštais. 

Sakė sau nebūti bailiui. 

"Tačiau, pamanė, reikalas tas, kad neaišku, kas yra bailumas. 
Slapstymasis? Ar veiksmai? 

Kai apsisprendė, jį nukrėtė šaltis. Kas tu buvai, Klere Taison? 

Ir kas šiandien yra tavo vaikai? 

Laisvė būna įvairi, manė Rikis. Ražinis jį nužudė, kad išsi- 
laisvintų. Dabar ir jis pats išsilaisvins. 


Dvidešimt penktas skyrius 


Rikis žinojo tiek: prieš dvidešimt metų Niujorko mieste mirė 
moteris, O trys jos vaikai pateko valstybės globon ir buvo ati- 
duoti įvaikinti. Ir vien todėl jis buvo priverstas nusižudyti. 

Pirmosios kompiuterinės Rikio paieškos pagal Klerės Tai- 
son vardą pasirodė įtartinai tuščios. Tarsi mirtis būtų ištrynusi 
jos elektroninius įrašus taip, kaip ir ją pačią ištrynė nuo žemės 
paviršiaus. Net ir turėdamas jos dvidešimties metų senumo mir- 
ties liudijimą, iš pradžių Rikis lyg į sieną atsitrenkė. Giminės 
medžio programos, taip greitai parodžiusios jo giminių pulką, 
jos atveju buvo visai ne tokios naudingos. Šios moters kilmė 
buvo daug paprastesnė, todėl rodėsi, kad ir pasaulyje dėl to ji 
užima mažiau vietos. Rikis truputį nustebo, sužinojęs taip ma- 
žai. Programos „Rask prarastus giminaičius!“ žadėjo atsekti 
beveik bet ką, ir tai, kad apie ją greitai neatsirado jokių įrašų, 
kėlė nerimą. 

Bet pirmosios pastangos nenuėjo visiškai niekais. Per mėne- 
sius nuo savo paskutinių atostogų pradžios jis daug ko išmoko, 
ir vienas tų dalykų buvo mąstyti daug plačiau. Būdamas psicho- 
analitikas, jis išmanė simbolių kilmę ir kaip juos atsekti tikrovė- 
je. Dabar užsiėmė kai kuo panašiu, bet labiau apčiuopiamu. Nieko 
nepešęs iš Klerės Taison vardo, ėmė ieškoti kitur. Kompiuteriu 
patikrinęs Manheteno nekilnojamojo turto įrašus, nustatė, kam 
dabar priklauso pastatas, kuriame ji gyveno. Paskui susirado 

valdiškus adresus, kur ji būtų kreipusis pašalpos, maisto talo- 
nų ir paramos šeimoms, kuriose auga vaikai. Visa gudrybė, nu- 
statė Rikis, buvo įsivaizduoti Klerės Taison gyvenimą prieš dvi- 
dešimt metų, o paskui viską siaurinti, kol išryškės tuo metu 
veikusios jėgos. Kažkur tame paveiksle slypės ir ryšys su jo 
persekiotoju. 

Jis patikrino ir Šiaurės Floridos elektronines telefonų kny- 
gas. Iš ten ji buvo kilusi, ir Rikis nutuokė, kad jei ir esama gyvų 
jos giminaičių - neskaitant Ražinio - jie bus ten. Mirties liudiji- 
me buvo nurodytas artimiausiojo giminaičio adresas, bet, sutik- 
rinęs adresą ir pavardę, nustatė, kad dabar toje vietoje gyvena 
kažkas kitas. Aplink Pensakolą gyveno daug Taisonų, ir mėginti 
nustatyti, kas jie tokie, atrodė tiesiog kraupu, bet Rikis prisimi- 
nė savo užrašus iš keleto tos moters seansų. Ji buvo baigusi gim- 
naziją, prisiminė jis, ir dvejus metus mokėsi koledže, kurį metė, 
nusekusi paskui jūrų laivyno bazėje apsistojusį jūreivį, jos trijų 
vaikų tėvą. 

Rikis atspausdino galimų giminaičių vardus ir visų tos apylin- 
kės gimnazijų adresus. 

Žvelgdamas į žodžius, spausdintus popieriaus lapuose, suvo- 
kė darąs tai, ką turėjo padaryti prieš daugybę metų: mėginąs 
pažinti ir suprasti jaunąją moterį. 

Du jos pasauliai rodėsi tokie skirtingi, kad skirtingesnių tur- 
būt ir įsivaizduoti negalima. Pensakola Floridoje yra be galo re- 
ligingas kraštas. Ten nuolat prodainiu kartojamas Jėzaus var- 
das, garbinamas Viešpats ir sekmadieniais bei visomis kitomis 
dienomis, kai reikia, kad Jis būtų šalia, einama į bažnyčią. Niu- 
jorkas — na, pamanė Rikis, tas miestas turbūt reiškė viską, ką 
pensakoliečiai laikė nuodėme ir blogiu. Bauginantis persikraus- 
tymas, pamanė. Bet dėl vieno jis beveik neabejojo: Ražinį rasti 
mieste daug labiau tikėtina nei Šiaurės Floridos kaime. Tačiau 
kad anas nedarytų jokios įtakos Pietums, jis nesitikėjo. 

Nuo to Rikis nusprendė ir pradėti. Naudodamasis jau įgyto- 

mis žiniomis, iš vieno pramogų dokumentų padirbinėtojo inter- 
netu užsisakė padirbtą Floridos vairuotojo pažymėjimą ir atsar- 
gos kariškio pažymėjimą. Dokumentai turėjo būti atsiųsti į Fre- 
deriko Lozoriaus pašto dėžutę. Bet ant jų buvo užrašytas Riko 
Taisono vardas. 

Žmonės noriai padės nutolusiam giminaičiui, manė jis, nekal- 
tai mėginančiam rasti savo šaknis. Dėl viso pikto dar sukūrė 
nesamą vėžio tyrimų centrą ir ant padirbto jo firminio popie- 
riaus parašė raštą, kad pono Taisono vaikas serga Hodžkinso 
liga ir jam reikia tinkamo donoro kaulų čiulpams persodinti, ir 
kad bet kokia pagalba ieškant skirtingų giminaičių, kurių kaulų 
čiulpų suderinamumo tikimybė didesnė, galėtų netgi išgelbėti 
jam gyvybę. 

Visiškai ciniškas laiškas, pamanė Rikis. 

Bet gali atverti kelerias reikalingas duris. 

Jis užsisakė lėktuvo bilietą, įspėjo savo šeimininkes ir suderino 
su universiteto ūkio skyriaus viršininku kelis darbo dienų ir va- 
landų pakeitimus, kad atlaisvintų reikiamą laiko tarpą. Tada stab- 
telėjo dėvėtų drabužių parduotuvėje ir nusipirko paprastą, labai 
pigų juodą vasarinį kostiumą. Maždaug toki, pamanė, galėtų dė- 
vėti laidojimo biuro darbuotojas. Rikio nuomone, jo padėčiai šis 
labai tiko. Kelionės išvakarėse vėlai vakare, dėvėdamas valytojo 
marškinius ir darbines kelnes, nuėjo į universiteto teatro katedrą. 
Vienu iš savo raktų atsirakino sandėlį, kur buvo laikomi visokių 
koledžo spektaklių kostiumai. Ko ieškojo, rado greitai. 


Įlankos pakrantės ore tvyrojo tiršta drėgmė, pasislėpusi karšty- 
je lyg nežinomas pavojus. Pirmieji oro gurkšniai, kuriuos įkvė- 
pe, eidamas iš kondicionuoto vėsaus oro uosto laukiamojo į ma- 
šinų nuomos punktą, buvo pilni riebios, sunkios, slidžios tvan- 
kumos, visai ne tokios, kaip net ir karščiausiomis dienomis Keip 
Kode ar netgi Niujorke per rugpjūčio karščius. Oras, rodės, bu- 
vo apčiuopiamas, turėjo kažką nematoma ir neaišku. Ligą, pa- 


334 JOHN KATZENBACH B ANALITIKAS 


manė jis iš pradžių. Bet paskui pagalvojo, kad tokia mintis per 
rūsti. 

Sumanymas buvo paprastas: apsistoti pigiame motelyje, 0 pas- 
kui nueiti adresu, užrašytu Klerės Taison mirties liudijime. Pasi- 
belsti į duris, paklausinėti, gal kas nors iš ten gyvenančių ką nors 
žino apie jos šeimą. Tada nueiti į arčiausiai tos vietos esančias 
gimnazijas. Sumanymas nebuvo labai išmoningas, užtat žurna- 
listiškai atkaklus: belstis į duris ir žiūrėti, kas ką gali papasakoti. 

Rikis rado „Šeštąjį motelį“ plačiame prospekte, kuriame, ro- 
dės, nebuvo nieko daugiau, kaip tik parduotuvė prie parduotu- 
vės, visų žinomų tinklų greitojo maisto užkandinės ir išparduo- 
tuvės. Išblukęs gatvės cementas švytėjo po negailestinga Įlan- 
kos saule. Kai kur prie pigios prekybos krantų šmėsčiojo pal- 
mės ir krūmai, tarsi po audros į krantą išmestos nuolaužos ir 
šiukšlės. Ore tvyrojo artimo vandenyno kvapas, bet visomis kryp- 
timis matėsi vien tik civilizacija, beveik be galo, lyg begalinė de- 
šimtainė dviaukščių pastatų ir apšiurusių iškabų trupmena. 

Jis užsiregistravo Frederiko Lozoriaus vardu ir grynaisiais su- 
mokėjo už trijų dienų viešnagę. Darbuotojui pasisakė esąs pre- 
kybos agentas, bet tas vis tiek nekreipė į jį dėmesio. Apžiūrėjęs 
kuklų kambarėlį, Rikis paliko krepšį ir per mašinų stovėjimo 
aikštelę nuėjo į degalinėje įsikūrusią maisto prekių parduotuvė- 
lę. Ten gavo smulkų visų Pensakolos apylinkių gatvių žemėlapį. 


Tvarkingi namukai aplink plačiai išsklidusią jūrų laivyno bazę 
buvo tokie vienodi, kad Rikiui priminė vieną iš pirmųjų pragaro 
ratų. Blokinių namukų eilės su mažyčiais lopinėliais žalios žo- 
lės, garuojančios saulėje ir visur išsibarsčiusių laistytuvų taško- 
mos vandeniu. Čia buvo tvarkingų trumpų šukuosenų vieta. Pro 
šalį važiuojančiam Rikiui rodėsi, kad kiekviename kvartale atsi- 
spindi jo gyventojų lūkesčiai - kvartalai dailiai nušienautomis 
vejomis, visai neseniai nudažytais namais, kad jie, rodės, švyti 
nežemišku baltumu po Įlankos saule, kone balsu kalbėjo apie 

viltį ir galimybes. Kiemuose stovinčios mašinos buvo švarios, 
nuvaškuotos, blizgančios ir naujos. Kai kuriose pievelėse buvo 

kios: už kelių kvartalų kita kryptimi namai darėsi apšiurę, pras- 
čiau prižiūrėti. Apgriuvę, apsilaupiusiais dažais ir nuo senumo 
dėmėtais lietvamzdžiais. Rudo purvo dryžiais, tinklinėmis tvoro- 
mis, O kai kur ant betono blokų stovėjo rūdijančios mašinos nuim- 
tais ratais. Mažiau linksmų žaidžiančių balselių, buteliai, nebetel- 
pantys į šiukšliadėžes. Ribotų svajonių kvartalai, pamanė jis. 

Nujautė, kad tolima Įlanka plačiai besidriekiančiais ryškiai 
mėlynais vandenimis ir uostas su išrikiuotais didžiuliais pilkais 
laivais yra ašis, aplink kurią viskas sukasi. Tačiau, tolstant nuo 
vandenyno gilyn į skurdą, pasaulis aplink rodėsi ribotas, bepras- 
mis ir beviltiškas kaip tuščias butelis. 

Radęs gatvę, kurioje gyveno Klerės Taison šeima, krūptelėjo. 
Ji buvo nei geresnė, nei blogesnė už kitus kvartalus, bet jos vi- 
dutinybė buvo labai iškalbinga: vieta, iš kurios reikia sprukti. 

Rikiui reikėjo tryliktuoju numeriu pažymėto namo kvartalo 
viduryje. Jis sustojo prie jo. 

Namas buvo toks pat kaip ir kiti tame kvartale. 

Vienaaukštis dviejų ar trijų kambarių namukas su prie poros 
langų kabančiais oro kondicionieriais. Verandą atstojo betono 
plokštė, o į ją buvo atremta aprūdijusi juoda lauko kepsninė. 
Namas nudažytas blyškiai rožine spalva, o prie durų juodai ran- 
ka buvo užkeverzotas tryliktas numeris. Vienetas buvo daug di- 
desnis už trejetą, lyg adresą ant sienos rašęs žmogus būtų staiga 
persigalvojęs. Virš atviros pašiūrės, skirtos mašinai, buvo paka- 
bintas krepšinio lankas, jo neįgudusiai akiai pasirodęs kokiais 
šešiais coliais ar net visa pėda žemiau, negu reikalaujama pagal 
taisykles. Krepšys vis tiek buvo sulinkęs. Tinklelio nebuvo. Ap- 
šiuręs, nublukęs oranžinis kamuolys mėtėsi prie pašiūrės atra- 
mos. Kiemas atrodė apleistas, piktžolėmis užžėlusią veją vagojo 

rudo purvo dryžiai. Jam einant namo link, ėmė piktai skalyti 
didelis geltonas šuo, prirakintas prie sienos mažyčiame ketur- 
kampiame plienine tvora aptvertame galiniame kieme. Netoli 
gatvės buvo numestas tos dienos laikraštis, ir Rikis pakėlęs at- 
nešė jį prie durų. Spustelėjo skambutį ir išgirdo varpelį viduje. 
Verkė vaikas, bet nurimo beveik išsyk, kai balsas atsiliepė: 

— Ateinu, ateinu... 

Duris atidarė jauna juodaodė moteris, ant rankų laikanti ma- 
žą vaiką. Lauko durų su langeliu ji neatvėrė. 

— Ko norit? - piktai paklausė, vos valdydamasi. - Atėjot tele- 
vizoriaus? Skalbyklės? Gal baldų? Gal kūdikio buteliuko? Ką 
šįkart paimsit? - žvelgė pro jį į gatvę, ieškodama sunkvežimio ir 
krovikų. 

— Nieko nežadu atimti, - atsakė jis. 

— Jūs iš elektros įmonės? 

— Ne. Aš nerenku mokesčių ir neatiminėju daiktų. 

— Tai kas jūs tada? - paklausė ji. Balsas vis dar buvo rūstus. 
Atsargus. 

— Noriu jūsų kai ko paklausti, - atsakė jis ir nusišypsojo. - O 
jei atsakysit, galbūt duosiu pinigėlių. 

Moteris toliau įtariai Žiūrėjo į jį, bet dabar atrodė ir susido- 
mėjusi. 

— Ko paklausti? - pasiteiravo. 

— Apie žmones, kurie čia anksčiau gyveno. Senokai. 

— Ne kažin ką žinau, - atsakė moteris. 

— Apie šeimą, pavarde Taisonai, - pridūrė Rikis. 

Moteris linktelėjo galvą. 

— Jį išmetė iš čia prieš mums atsikraustant. 

Rikis išsiėmė piniginę ir parodė jai dvidešimtinę. 

Moteris atvėrė duris. 

— Jūs policininkas? - paklausė ji. - Ar koks nors detektyvas? 

— Ne policininkas, - atsakė Rikis. - Bet galbūt koks nors de- 
tektyvas. 

Užėjo į vidų. 

Jis truputėlį pamirksėjo, kol akys apsiprato su tamsa. Prieš- 
kambaris buvo labai ankštas, ir Rikis nusekė paskui moterį su 
vaiku į svetainę. Čia langai buvo atviri, bet sustingusi kaitra siaurą 
kambarį darė panašų į kalėjimo kamerą. Čia buvo kėdė, sofa, 
televizorius ir raudonai mėlynas pripučiamas maniežas, kuria- 
me buvo pasodintas vaikas. Sienos buvo tuščios, ant jų kabėjo 
tik vaiko atvaizdas ir viena dirbtinai pozuota vestuvių nuotrau- 
ka, kurioje greta moters stovėjo jaunas juodaodis vyras jūrų lai- 
vyno uniforma. Jiems Rikis būtų davęs devyniolika metų. Dau- 
giausia dvidešimt. Jis paslapčia žvilgtelėjo į jaunąją moterį ir pa- 
manė: devyniolika, bet sparčiai sensta. Vėl pažvelgė į nuotrauką 
ir uždavė akivaizdų klausimą: 

— Ar čia jūsų vyras? Kur jis dabar? 

— Išplaukė, - atsakė moteris. Kai nebepyko, jos balsas buvo 
saldus ir dainingas. Akcentas buvo ryškus juodaodžių pietiečių, 
Rikis įtarė, iš pačios Pietų širdies. Alabamos arba Džordžijos, 
galbūt Misisipės. Į armiją, svarstė toliau, vyras turbūt užsirašė, 
kad ištrūktų iš tokio užkampio, o ji atsivilko iš paskos, nenu- 
tuokdama, kad tiesiog keičia vienokį skurdą į kitokį. 

— Jis Įlankoje prie kažkokios Arabijos ar kaip ten, jo laivas — 
„Eseksas“. ,„Destroyer“ tipo. Namo grįš dar po dviejų mėnesių. 

— Kuo jūs vardu? 

- Šarlina, - atsakė ji. - Tai ką turiu papasakoti, kad trupučiu- 
ką užsidirbčiau? 

— Prastai su pinigais? 

Ji nusikvatojo, lyg Rikis būtų pajuokavęs. 

— Patikėkit, tikrai taip. Laivyne moka mažai, kol šiek tiek ne- 
pakyli rangu. Iš mūsų jau atėmė mašiną ir du mėnesius vėluojam 
mokėti nuomą. Ir dar neišsimokėjom už baldus. Visi čia aplink 
panašiai gyvena. 

- Šeimininkas grasina išmesti? - paklausė Rikis. Jo nuosta- 
bai, moteris papurtė galvą. 

— Šeimininkas - kažkoks gerulis, nė nežinau. Kai turiu pinigų, 
nusiunčiu juos į banko sąskaitą. Bet kažkas iš banko, o gal advo- 
katas, paskambino ir pasakė nesirūpinti, mokėti, kada galėsiu, 
sakė, supranta, kad kariškiams kartais būna sunku. Mano žmo- 
gus, Redžis, tik neseniai tapo jūreiviu. Turės gauti aukštesnį laips- 
nį, kol pradės gerai uždirbti. Bet tik šeimininkas tvarkoj, niekas 
daugiau. Elektrą žada išjungti, todėl negaliu nei oro kondicio- 
nierių įjungti, nei dar ko nors. 

Rikis nuėjo ir atsisėdo ant vienintelės kėdės, o Šarlina įsitaisė 
ant sofos. 

— Papasakokit, ką žinot apie Taisonus. Jie čia gyveno prieš 
jums atsikraustant? 

— Taip, - atsakė ji. - Ne kažin ką apie juos žinau. Žinau tik 
apie senį. Jis čia gyveno vienas. Kodėl tas senis jums parūpo? 

Rikis išsitraukė piniginę ir parodė jaunajai moteriai padirbtą 
vairuotojo pažymėjimą, ant kurio buvo užrašytas Riko Taisono 
vardas. 

— Jis mano tolimas giminaitis, ir gali būti, kad jam kliuvo 
šioks toks palikimas, - pamelavo Rikis. - Šeima mane pasiun- 
tė jo ieškoti. 

— Nemanau, kad ten, kur jis dabar, reiks pinigų, - atsakė Šarlina. 

— O kur jis? 

— Veteranų slaugos namuose Midvėjaus kelyje. Jei dar kvė- 
puoja. 

— Ojo žmona? 

— Mirė. Prieš keletą metų. Kiek girdėjau, buvo širdininkė. 

— Ar buvot kada jį sutikusi? 

Šarlina papurtė galvą. 

— Žinau tik tiek, kiek pasakojo kaimynės. 

— Papasakokit. 

— Senis ir senutė gyveno čia vieni... 

— Man sakė, kad jie turėjo dukrą... 

- Man irgi, bet, rodos, ji seniai seniai mirusi. 

— Aišku. Toliau? 

— Gyveno iš pensijos. Nežinau, gal ir susitaupę ką nors buvo. 
Bet nedaug. Senutei sustreikavo širdis. Neturėjo jokio draudi- 
mo, tik valdišką. Staiga pradėjo eiti sąskaitos. Senutė ėmė ir pa- 
simirė, o seniui liko dar daugiau sąskaitų. Jokio draudimo. O jis 
tik senas niurgzlys, kaimynai jo nemėgsta, nei draugų, nei gimi- 
nių neturi. Gavo tą patį, ką ir aš, vien sąskaitas. Žmonės norėjo 
tik atsiimti iš jo pinigus. Vieną dieną ateina pavėlavęs mokėti už 
namą, ir pasirodo, kad šis priklauso jau nebe bankui, kažkas 
perpirko vekselį. Jis nesumoka to įnašo, paskui gal dar kokio 
vieno, ir ateina šerifo pavaduotojai jo iškraustyti. Išmeta senį į 
gatvę. Paskui atsiduria Veteranų slaugos namuose. Iš ten tik- 
riausiai išeis tik kojom pirmyn. 

Rikis apsvarstė, ką išgirdęs, tada paklausė: 

— Ojūs atsikėlėt, kai jį išmetė? 

- Teisingai, - Šarlina atsiduso ir papurtė galvą. - Dar prieš 
dvejus metus visas šitas kvartalas atrodė daug mielesnis. Ne tiek 
daug šiukšlių, girtuoklių, muštynių. Maniau, pradžioje čia bus 
neblogai, o dabar neturiu kur daugiau eiti, nei pinigų kraustytis. 
Tai va, apie senį man papasakojo kaimynė, kuri gyveno anoj pu- 
sėj gatvės. Dabar jie išsikraustė. Turbūt išsikraustė visi, kas tą 
senį pažinojo. Bet draugų, rodos, jis nedaug turėjo. Senis laikė 
pitbulį, prirakintą kieme, kur dabar mūsų šunelis. Mūsiškis tik 
skalija, šokinėja, na, kai kas nors ateina. Jeigu jį paleisčiau, jis 
greičiau aplaižytų jums veidą, negu įkąstų. Taisono pitbulis bu- 
vo ne toks. Jaunystėj leisdavo tą šunį į pjautynes, žinot, kur ko- 
voja už pinigus. Ten būna daug prakaituotų baltaodžių, lošian- 
čių iš pinigų, kurių neturi, geriančių, keiksnojančių. Ta Florida 
skirta ne turistams ar jūrų laivynui. Ji kaip Alabama ar Misisi- 
pe. Kaimiečių Florida. Kaimiečių ir pitbulių. 

— Graudus vaizdelis, - pritarė Rikis. 

— Kaimynystėje gyvena daug vaikų. Toks šuva juk gali juos 
užpulti. O gal ir dėl dar kai ko žmonės čia jo nemėgo. 

— Dėl ko dar? 

— Girdėjau paskalų. 

— Kokių paskalų? 

— Piktų paskalų, pone. Bjaurių, šlykščių, piktų, vien tik negra- 
žių ir negerų paskalų. Nežinau, ar jos teisingos, o mama ir tėve- 
lis man liepė nenešioti gandų, jeigu nežinau, kad jie tikri. Galbūt 
paklauskit ko nors ne tokio dievoto, kaip aš, gal jums ką nors 
papasakos. Bet nežinau kas. Iš tų laikų nieko čia nebeliko. 

Rikis dar valandėlę pamąstė, tada paklausė: 

— Ar žinot pavardę ar adresą to žmogaus, kuriam dabar mo- 
kat nuomą? 

Šarlina atrodė truputėlį nustebusi, bet linktelėjo galvą. 

— Aišku. Išrašau čekį advokatui mieste, siunčiu jį kitam žmo- 
gui į banką. Kai turiu pinigų. 

Ji pakėlė nuo grindų kreidelę ir užrašė pavardę ir adresą ant 
voko iš baldų nuomos. Ant to voko buvo raudonas antspaudas: 
ANTRASIS ĮSPĖJIMAS. 

— Tikiuosi, jums bent kiek padėjau. 

Rikis išsitraukė iš piniginės dvi dvidešimtines ir padavė mote- 
riai. Ji dėkodama linktelėjo galvą. Jis dar pagalvojo, tada ištrau- 
kė trečią banknotą. 

— Vaikeliui, - pasakė. 

— Jūs labai geras, pone. 

Išėjęs į gatvę, prisidengė akis nuo saulės. Virš galvos dangus 
plieskė ryškiu mėliu, o kaitra buvo pakilusi. Valandėlę jis prisi- 
minė vidurvasarį Niujorke ir kaip sprukdavo į Keipo vėsą. Tai 
praėjo, pamanė. Jis pažvelgė į savo mašiną prie šaligatvio ir pa- 
mėgino įsivaizduoti senį, sėdintį ant jo krašto tarp menkos savo 
mantos. Be draugų, išmestą iš namo, kur nugyveno sunkų gyve- 
nimą, bet bent jau savą, šitiek metų. Ištrenktą staiga, nė nesusi- 
mąsčius. Pasmerktą senatvei, ligoms ir vienumai. Rikis įsikišo 
popieriuką su advokato vardu ir adresu į kišenę. Jis žinojo, kas 
išmetė senį iš namų. Tačiau svarstė, ar tą akimirką, užplūstas 

nevilties ir kaitros, senis suprato, kad į gatvę jį išmetė atžala jo 
paties vaiko, kuriam prieš daugelį metų atgręžė nugarą. 


Arčiau nei už septynių kvartalų nuo namo, iš kurio andai spru- 
ko Klerė Taison, buvo didžiulė išsikėtojusi gimnazija. Rikis pa- 
sistatė mašiną stovėjimo aikštelėje ir pažvelgė į pastatą, nesu- 
vokdamas, kaip vaikai tarp tų sienų gali rasti kokį nors individu- 
alumą, ką kalbėti apie ugdymą. Pastatas buvo didžiulis, betoni- 
nis, smėlio spalvos, greta už dešimties pėdų aukščio tinklinės 
tvoros buvo futbolo aikštė ir apvalus bėgimo takas. Rikiui atro- 
dė, kad tas, kas projektavo mokyklą, tiesiog nupaišė vieną ke- 
turkampį, paskui prie jo prilipdė antrą, taip, kad sudarytų T pavi- 
dalą, ir nusprendė, kad tiek architektūros ir užteks. Ant pastatų 
plytų viename šone buvo nuteptas senovės graikų šalmo atvaiz- 
das ir šalia raitytu raštu išblukusiais raudonais dažais užrašyta 
„ČIA GYVENA SAUT SAIDO SPARTIEČIAI!“ Po giedru dan- 
gum ir svilinančia saule pastatas kepė kaip keksas skardoje. 

Prie pat pagrindinio įėjimo buvo apsaugos postas, kuriame 
sėdėjo mokyklos sargas mėlynais marškiniais, juodos odos dir- 
žu ir batais bei juodomis kelnėmis. Jei ir neturėjo policininko 
įgaliojimų, tai bent jau taip atrodydamas prižiūrėjo metalo de- 
tektorių. Sargas paaiškino Rikiui, kaip nueiti į administracijos 
kabinetus, tada, prieš praleisdamas toliau, liepė eiti tarp dviejų 
saugos aparato stulpų. Jo batai kaukšėjo vaškuotu mokyklos ko- 
ridoriaus linoleumu. Vyko pamoka, todėl tarp pilkų spintelių 
eilių klaidžiojo beveik vienas, tik retsykiais pro šalį praskuosda- 
vo koks moksleivis. 

Už durų su užrašu ADMINISTRACIJA prie stalo sėdėjo sek- 
retorė. Išklausiusi, ko jis atėjo į mokyklą, parodė direktorės ka- 
binetą. Rikis luktelėjo už durų, kol sekretorė šnektelėjo su di- 
rektore, tada ši pasirodė tarpduryje ir pakvietė jį užeiti. [ėjęs 
išvydo pagyvenusią moterį balta iki pat kaklo susegiota palaidine. 
Atsigręžė į jį nuo kompiuterio monitoriaus ir žvilgtelėjo per aki- 

nių viršų beveik priekaištaujamai, kaip kaimo mokytoja. Rodės, 
Rikio viešnagė ją mažumėlę sutrukdė, bet ji parodė jam sėstis į 
kėdę, o pati apsisuko ir atsisėdo prie popieriais užversto stalo. 
Jis klestelėjo, galvodamas, kad šioje kėdėje dažniausiai sėdi ne- 
klaužados moksleiviai, pagauti darant kokias nors eibes, arba 
susirūpinę tėvai, kuriems pranešama maždaug apie tą patį. 

— Kuo išties galėčiau jums padėti? - griežtai paklausė direk- 
tore. 

Rikis linktelėjo galvą. 

— Norėčiau kai ką sužinoti, - tarė jis. - Pasiklausti apie mergi- 
ną, kuri čia mokėsi septintojo dešimtmečio pabaigoje. Jos var- 
das Klerė Taison... 

— Mokyklos įrašai įslaptinti, - pertraukė jį direktorė. — Bet 
merginą aš atsimenu. 

— Senokai čia dirbat... 

— Visą gyvenimą, - atsakė moteris. - Bet nežinau, kuo galiu 
padėti, nebent parodyti 1967 metų laidos albumą. Kaip ir sa- 
kiau, įrašai įslaptinti. 

— Na, jos mokyklos įrašų man nebūtinai reikia, - atsakė Ri- 
kis, traukdamas iš kišenės padirbtąjį vėžio tyrimų centro raštą 
ir duodamas jį poniai. — Aš tiesiog ieškau, gal kas pažinotų ko- 
kių giminaičių... 

Moteris paskubomis perskaitė raštą. Jos veidas sušvelnėjo. 

— Ak, -apgailestaudama tarė ji, - labai atsiprašau. Nežinojau... 

— Nieko baisaus, - atsakė Rikis. - Nedaug vilties čia ką nors 
sužinoti. Bet Žinot, kai dukterėčia taip sunkiai serga, norisi grieb- 
tis bet kokio šiaudo. 

— Žinoma, — skubiai pritarė moteris. — Žinoma, norisi. Bet, man 
rodos, čia Taisonų, kurie būtų Klerės giminaičiai, nebėra. Bent jau 
nebeatsimenu, o aš įsidėmiu visus, kas vaikšto pro šitas duris. 

— Stebiuosi, kad atsimenat Klerę... - tarė Rikis. 

— Ji buvo įsimintina. Daugeliu bruožų. Tada buvau jos auklė- 
toja. Dabar pakilau pareigomis. 

— Matyti, - atsakė Rikis. —- Bet jūsų atmintis, ypač po šitiek 
metų... 

Moteris mostelėjo ranka, lyg atmesdama klausimą. Ji pakilo 
ir nuėjo prie knygų lentynos palei galinę sieną, o po valandėlės 
grįžo su senu dirbtine oda įrištu 1967 metų laidos albumu. Pa- 
davė jį Rikiui. 

Tai buvo paprasčiausias albumas. Blizgančiomis visokia veik- 
la užsiimančių moksleivių nuotraukomis apklijuoti puslapiai, 
padailinti dirbtinai džiaugsmingais prierašais. Didžiąją albumo dalį 
užėmė oficialios abiturientų nuotraukos. Jose jaunuoliai buvo nu- 
taisę tokias išraiškas, kad atrodytų vyresni ir rimtesni, negu buvo. 
Rikis vertė puslapius, kol rado Klerę Taison. Jis nesunkiai susiejo 
dešimtmečiu vėliau matytą moterį su jaunatviška, tvarkinga mer- 
gina albume. Plaukai buvo ilgesni ir dailia sruoga krito per petį. 
Jos lūpos nežymiai šypsojosi, truputį natūraliau, nei daugelio jos 
klasės draugių. Ji žvelgė taip, lyg žinotų kažkokią paslaptį. Per- 
skaitė parašą po nuotrauka. Ten buvo surašyti jos lankyti būre- 
liai —- prancūzų kalbos, tiksliųjų mokslų, būsimųjų namų šeimi- 
ninkių ir dramos - ir sporto komandos - pagrindinės mergaičių 
beisbolo ir tinklinio. Dar buvo surašyti jos akademiniai laimėji- 
mai — tarpjų aštuonių semestrų pagyrimo raštai ir rekomendacija 
Valstybinei paskatinamajai stipendijai. Dar buvo citata, prirašyta 
juokais, bet Rikiui ji nuskambėjo grėsmingai: „Padaryk kitus, kol 
jie nepadarė tavęs...“ Pranašystė: „Skuba gyventi...“ ir ką parodė 
paauglių krištolinis rutulys: „Po dešimties metų ji: bus Brodvėjuje 
arba po juo...“ Direktorė Žiūrėjo jam per petį. 

— Ji neturėjo jokių galimybių, - pasakė ji. 

— Atsiprašau? — paklausė Rikis. 

— Ji buvo vienintelis vaikas, hm, sunkioje šeimoje. Gyveno 
ant skurdo ribos. Tėvas buvo tironas. Galbūt dar blogiau... 

— Turite galvoje... 

— Jai pasireiškė dauguma įprastų seksualinio išnaudojimo po- 
žymių. Dažnai su ja kalbėdavausi, kai ją apimdavo tie nevaldomi 

depresijos priepuoliai. Ji verkdavo. Puldavo į isteriją. Paskui bū- 
davo rami, šalta, lyg atsitraukusi, lyg būtų kažkur kitur, nors ir 
sėdėdavo kambaryje su manim. Jei būčiau turėjusi bent men- 
kiausių įrodymų, būčiau pranešusi policijai, bet ji niekada ne- 
pripažino tokio lygio prievartos, kad būčiau galėjusi to imtis. 
Mano padėtyje reikia būti atsargiai. Ir tais laikais taip gerai tų 
dalykų neišmanėm, kaip dabar. 

— Suprantu. 

— Na, ir Žinojau, kad ji spruks, pirmai progai pasitaikius. Tas 
vaikinas... 

— Jos vaikinas? 

— Taip. Esu tikra, kad kai tą pavasarį baigė mokyklą, ji buvo 
jau kelis mėnesius nėščia. 

— Kuo jis vardu? Galbūt koks vaikas dar tebėra... Tai labai 
svarbu, suprantat, visi tie genai, neišmanau tų dalykų, bet dak- 
tarai sakė, kad... 

— Gimė kūdikis, bet kas toliau buvo, nežinau. Jie tikrai čia ne- 
ar ten pakliuvo, o ji įstojo į vietos valstybinį koledžą. Man rodos, 
jie niekada susituokę nebuvo. Sykį sutikau ją gatvėje. Ji stabtelėjo 
pasisveikinti, ir viskas. Tarsi apie nieką negalėtų kalbėti. Klerei 
darėsi gėda dėlvieno dalyko po kito. Gaila, nes ji turėjo gerą gal- 
vą. Puikiai vaidino. Galėjo imtis bet kokio vaidmens, nuo Šekspy- 
ro iki „Vyrukų ir lėlyčių“, ir jį atlikdavo nuostabiai. Turėjo tikrą 
talentą vaidybai. Visi jos vargai buvo tikrovėje. 

— Suprantu... 

— Ji buvo iš tų, kuriems norisi padėti, bet neišeina. Ji vis ieš- 
kojo ko nors, kas ja rūpintųsi, bet vis susirasdavo kokį niekšelį. 
Kaskart. 

— O vaikinas? 

— Danielis Kolinzas? - direktorė paėmė albumą, pervertė ke- 
lis puslapius ir padavė Rikiui. - Gražuolis, ką? Širdžių ėdikas. 
Žaidė futbolą ir beisbolą, bet žvaigždė nebuvo. Nekvailas, bet 

per pamokas tinginiavo. Toks vaikis, kuris visada žino, kur vyksta 
vakarėlis, kur gauti išgerti, žolės ar dar ko nors, bet kaip tik jis 
niekada neįkliūdavo. Toks vaikis, kuris tiesiog slysta per gyveni- 
mą. Visas mergiotes, o ypač Klerę, galėjo vedžiotis už pavadė- 
lio. Tai buvo tokia draugystė, kur niekaip negali įsikišti, nors ir 
matai, kad viskas baigsis ašaromis. 

— Jums jis nepatiko? 

— O kaip galėjo patikti? Buvo kažkoks grobuoniškas. Netgi 
labai, tiesą sakant. Ir domėjosi tik savim ir tuo, nuo ko jam buvo 
gerai. 

— Ar turit jo šeimos adresą čia kur nors? 

Direktorė atsistojo, nuėjo prie kompiuterio ir atspausdino pa- 
vardę. Tada pasiėmė pieštuką ir nurašė adresą ant popieriaus 
skiautelės ir padavė ją Rikiui. Jis linktelėjo galvą. 

— Tai manot, jis ją paliko... 

- Žinoma. Kai pasinaudojo. Šitą jis puikiai sugebėjo: naudo- 
tis žmonėmis, o paskui juos išmesti. Nežinau, ar po metų, ar po 
dešimties. Mano darbe po kurio laiko išmoksti neblogai numa- 
tyti, kas tiems vaikams nutiks. Kai kurie kartais nustebina, vie- 
naip ar kitaip. Bet ne taip jau ir dažnai, - ji mostelėjo ranka į 
pranašystę albume. Brodvėjuje arba po juo. Rikis žinojo, kaip iš 
tikrųjų buvo. - Spėdami vaikai visada pajuokauja. Bet gyveni- 
mas retai būna toks smagus, tiesa? 


Prieš važiuodamas į Veteranų slaugos namus, Rikis stabtelėjo 
motelyje ir persivilko juodąjį kostiumą. Dar pasiėmė iš Njū 
Hempšyro universiteto Teatro katedros sandėlio pasiskolintąjį 
daikčiuką, pasikišo jį po kaklu ir pasigrožėjo savimi veidrodyje. 

Ligoninės pastatas atrodė toks pat besielis kaip ir gimnazija. 
Jis buvo dviaukštis, baltų plytų, rodės, nutėkštas tuščiame skly- 
pe tarp, Rikio skaičiavimais, mažiausiai šešių skirtingų bažny- 
čių. Sekmininkų, baptistų, katalikų, kongregacinės, unitų, epis- 
kopalų - priešais visas pievelėse stovėjo viltingos skelbimų len- 

tos. Jos skelbė nepaliaujamą džiaugsmą, kad greitai ateis Jėzus, 
ar bent jau paguodą, slypinčią Biblijos žodžiuose, karštai taria- 
muose kasdien, o sekmadieniais - dukart. Rikiui, psichoanaliti- 
ko darbe įgijusiam sveikos nepagarbos religijai, visai patiko prieš- 
prieša tarp Veteranų ligoninės ir bažnyčių: lyg žiauri apleistųjų 
tikrovė, kurią reiškė ligoninė, šiek tiek atsvertų nežabotą baž- 
nyčių džiūgavimą. Susimąstė, ar Klerė Taison vaikščiojo į baž- 
nyčią. Nusprendė, kad tikriausiai, juk buvo augusi tokioje aplin- 
koje. Visi vaikščiojo į bažnyčią. Deja, dėl to likusiomis savaitės 
dienomis žmonės nenustojo lupti žmonų ar skriausti vaikų, svars- 
tė Rikis, būdamas beveik tikras, kad Jėzus tam nepritartų, jei 
išvis turėtų kokią nors nuomonę. 

Prie Veteranų ligoninės greta vienas kito stovėjo du vėliavų 
stiebai, su JAV ir su Floridos valstijos vėliavomis, lyg skudurai 
nukarusiomis neįprastoje vėlyvo pavasario kaitroje. Prie įėjimo 
augo keli skurdūs žali krūmeliai, o mažos verandos šone Rikis 
matė kelis senukus apskurusiais chalatais, sėdinčius vežimėliuose, 
niekieno neglobojamus popietės saulėje. Jie nesėdėjo rateliu ar 
netgi poromis. Rodės, kiekvienas iš jų sukasi visiškai atskiroje 
senatvės ir ligų orbitoje. Žengė pro įėjimą. Vidus buvo tamsus, 
tarsi pražiota burna. Įeidamas suvirpėjo. Ligoninės, kur prieš 
mirtį vežiojo žmoną, buvo šviesios, šiuolaikiškos, žvilgančios nau- 
jausiais medicinos laimėjimais, trykštančios atkaklumu išgyven- 
ti. Arba, kaip jos atveju, būtinybe kovoti su tuo, kas neišvengia- 
ma. Vogti dienas iš ligos, kaip futbolininkas, besiveržiantis vis į 
priekį, kad ir kiek gynėjų būtų jį apspitę. Šita ligoninė buvo vi- 
siškai priešinga. Ji stovėjo medicinos laiptelių apačioje, kur gy- 
dymas buvo toks pat beskonis ir neišradingas, kaip kasdienis 
maistas. Mirtis tokia pat paprasta ir niekuo neišsiskirianti, kaip 
balti ryžiai be padažo. Einantį vidun Rikį nukrėtė šaltis nuo min- 
ties, kad į šią liūdną vietą seni žmonės atvažiuoja numirti. 

Prie stalo pastebėjo tarnautoją ir priėjo prie jos. 

— Labas rytas, tėve, - žvaliai pasisveikino ji. - Kuo galiu padėti"? 

— Labas rytas, vaikeli, - atsakė Rikis, pirštais glamžydamas iš 
universiteto sandėlio pasiskolintą koloratę. - Karšta diena Vieš- 
paties skirtajam rūbui, - pajuokavo. - Kartais galvoju, kodėl Vieš- 
pats nepaskyrė, na, tų dailių ryškiaspalvių havajietiškų marškinių 
vietoj koloratės, - tęsė Rikis. - Tokią dieną būtų daug patogiau. 

Tarnautoja garsiai nusikvatojo. 

— Ir ką Jis sau galvojo? - pasakė, derindamasi prie akimirkos 
pokšto. 

— Taigi atvykau aplankyti vieno paciento. Jo pavardė Taisonas. 

— Ar jūs jo giminė, tėve? 

— Ne, deja, ne, vaikeli. Bet jo dukra manęs paprašė jį aplanky- 
ti, kai atvažiuosiu čia Bažnyčios reikalais. 

Atsakymas praslydo nepatikrintas, kaip Rikis ir tikėjosi. Jis 
nemanė, kad kas nors Floridos pusiasalyje drįstų atsakyti dvasi- 
ninkui. Moteris patikrino įrašus kompiuteryje. Kai pavardė pa- 
sirodė ekrane, ji truputėlį susiraukė. 

— Keista, - tarė. - Įrašuose neminimi jokie giminaičiai. Visiš- 
kai jokie. Ar tikrai jus siuntė jo dukra? 

— Juodu buvo labai nutolę, nes prieš daugelį metų ji nuo jo 
nusigręžė. Galbūt dabar, man tarpininkaujant ir su Viešpaties 
pagalba, jo senatvėj juodu galės susitaikyti... 

— Būtų labai gražu, tėve. Tikiuosi. Bet ji vis tiek turėtų būti 
įrašyta. 

— Perduosiu jai, - atsakė. 

— Jam tikriausiai jos reikia... 

— Telaimina jus Dievas, vaikeli, - atsakė Rikis. Jam netgi pa- 
tiko jo žodžių ir istorijos šventvagystė, kaip aktoriui patinka to- 
kios akimirkos scenoje. Šiek tiek įtemptos akimirkos, su trupu- 
čiu abejonių, bet skatinamos publikos. Šitiek metų pratylėjęs už 
kušetės, Rikis pajuto mielai vaikščiojąs po pasaulį ir meluojąs. 

— Berods laiko susitaikyti liko nebedaug, tėve. Deja, ponas 
Taisonas —- intensyviosios slaugos skyriuje, - pasakė ji. - Labai 
užjaučiu, tėve. 

— Jis... 

— Miršta. 

— Tuomet galbūt atvykau labiau laiku, nei tikėjausi. Galbūt 
atnešiu jam paguodos paskutinėmis dienomis... 

Tarnautoja linktelėjo galvą. Ji parodė į ligoninės brėžinį. 

— Jums reikia štai čia. Budinti sesutė jums padės. 


Rikis žingsniavo raizgiais koridoriais, lyg leistųsi į vis šaltesnius 
ir nykesnius pasaulius. Jam rodėsi, kad viskas ligoninėje truputį 
apšiurę. Lyg iš brangių, tvarkingų drabužių parduotuvių Man- 
hetene, kuriose lankėsi, kol dar buvo psichoanalitikas, būtų pa- 
tekęs į padėvėtą Gelbėjimo armijos pasaulį, kurį pažino, tapęs 
valytoju Njū Hempšyre. Veteranų ligoninėje niekas nebuvo nau- 
ja, šiuolaikiška, rodės, niekas neveikia taip, kaip turėtų, viskas 
jau kelis sykius naudota. Netgi balti dažai ant betoninių sienų 
buvo išblukę ir pageltę. Keista, manė jis, eiti per vietą, kuri turė- 
tų būti skirta švarai ir mokslui, ir jausti taip, lyg paskui reikėtų į 
dušą. Medicinos padugnė, manė jis. O praėjus kardiologijos ir 
pulmonologijos skyrius bei užrakintas duris su užrašu ,„„Psichiat- 
rijos skyrius“, viskas aplink darėsi dar labiau apleista ir padėvė- 
ta, kol pasiekė galutinį tašką, dvivėres duris su užrašu INTEN- 
SYVIOJI SLAUGA. Užrašą rašęs žmogus žodžius išdėstė tru- 
putį nelygiai po vieną ant durų, todėl šie nesuėjo. 

Rikis pastebėjo, kad koloratė ir kostiumas gelbsti puikiai. Nie- 
kas neprašė dokumentų, niekas nemanė, kad jam čia ne vieta. 
Įėjęs į skyrių, pamatė sesučių punktą ir nuėjo prie jo. Budinti 
sesutė, stambi juodaodė, pažvelgė į jį ir tarė: 

— O, tėve, man skambino ir sakė, kad jūs ateinat. Ponas Taiso- 
nas - trišimtojoje palatoje, pirma lova prie durų... 

— Ačiū, - atsakė Rikis. - O gal dar pasakytumėt, kuo jis serga? 

Sesutė klusniai padavė jam medicininę kortelę. Plaučių vėžys. 
Laiko nebedaug, ir didžioji jo dalis skausminga. Užuojautos jis 
pajuto nedaug. 

Dangstydamosi pagalba, svarstė Rikis, ligoninės dažnai smuk- 
do žmones. Kaip tik taip atsitiko Kelvinui Taisonui, kuris, pri- 
jungtas prie daugybės aparatų, nepatogiai murksojo lovoje pa- 
keltu galvūgaliu ir spoksojo į seną televizorių, pakabintą tarp jo 
ir kaimyno. Rodė muilo operą, bet garsas buvo išjungtas. Vaiz- 
das irgi mirgėjo. 

Taisonas buvo perkaręs, kone vieni griaučiai. Po kaklu kabėjo 
deguonies kaukė, kurią jis retkarčiais kilstelėdavo prie nosies, 
kad būtų lengviau kvėpuoti. Nosis buvo pamėlusi, akivaizdžiai 
del emfizemos, o jo kaulėtos nuogos kojos tysojo ant lovos kaip 
pagaliai ir šakos, audros nudraskytos nuo medžių ir šiukšlinan- 
čios kelią. Gretimoje lovoje gulėjo labai panašus ligonis, ir abu 
šnarpštė kančios duetą. Rikiui įėjus, Taisonas pažvelgė į jį vos 
pasukęs galvą. 

— Nenoriu kalbėtis su jokiais kunigais, - prašvokštė. 

Rikis nusišypsojo. Nemaloniai. 

— Bet kunigas nori pasikalbėti su jumis. 

— Palikit mane ramybėj, - atrėžė Taisonas. 

Rikis nužvelgė lovoje gulintį vyriškį. 

— Man rodos, - žvaliai tarė jis, - netrukus jūsų laukia amžina 
ramybė. 

"Taisonas vargais negalais papurtė galvą. 

— Man jokios religijos jau nebereikia. 

— O aš jums ir neperšu, - atsakė Rikis. - Bent jau ne taip, 
kaip jūs manot. 

Rikis stabtelėjo patikrinti, ar tikrai uždarė po savęs duris. Ant 
lovų kampų pamatė kabančias ausines televizoriui. Jis apėjo ap- 
link lovą ir įsistebeilijo į Taisono kaimyną. Senis atrodė taip pat 
prastai, bet žvelgė i Rikį, lyg atsainiai kažko lauktų. Rikis paro- 
dė į ausines prie jo lovos. 

— Gal galėtumėt jas užsidėti, kad mudu su jūsų kaimynu gau- 
tume pasikalbėti vienu du? - paklausė jis, bet iš tikrųjų pareika- 
lavo. Senis gūžtelėjo pečiais ir nerangiai užsimaukšlino ausines 
ant ausų. 

— Tvarka, - tarė Rikis, vėl atsigręždamas į Taisoną. - Žinai, 
kas mane siuntė? - paklausė. 

— Nė neįsivaizduoju, - sudžeržgė Taisonas. - Nebeliko nieko, 
kam aš rūpėčiau. 

— Klysti, - atkirto Rikis. - Mirtinai klysti. 

Rikis priėjo artyn, pasilenkė virš merdinčio senio ir šaltai su- 
kuždėjo: 

— Nagi, seni, rėžk tiesą: kiek kartų išdulkinai savo dukrą, kol 
ji nedingo suvisai? 


Dvidešimt šeštas skyrius 


Iš nuostabos senio akys išsprogo, ir jis pasirangė lovoje. Iškėlęs 
kaulėtą ranką, mojavo ja mažame tarpelyje tarp Rikio ir savo įdu- 
busios krūtinės, lyg galėtų nuvyti klausimą šalin, bet neturėjo tam 
jėgų. Jis kosėjo, springo ir rijo seiles, kol galiausiai prabilo: 

— Kas tu per kunigas? 

— Prisiminimų kunigas, - atsakė Rikis. 

— Kaip suprasti? — senis kalbėjo skubiai ir baimingai. Akimis 
šaudė po kambarį, lyg ieškodamas pagalbos. 

Prieš atsakydamas, Rikis patylėjo. Pažvelgė į Kelviną Taiso- 
ną, besiraičiojantį lovoje, netikėtai krečiamą šiurpo, ir pamanė, 
kažin, ar Taisonas labiau bijo Rikio, ar istorijos, kurią šis leido 
suprasti žinąs. Įtarė, kad senis jau daug metų laiko savyje, ką 
padarė, ir net jei ką nors įtarė mokyklos vadovybė, kaimynai ir 
žmona, jis vis tiek tikriausiai įsikalbėjo, kad ši paslaptis tik jo ir 
mirusios dukros. 

Rikis, išrėžęs tokį triuškinamą klausimą, jam turėjo pasiro- 
dyti kaip mirties vaiduoklis. Pastebėjęs, kad senis siekia virš gal- 
vos ant laido kabančio mygtuko, suprato, kad juo iškviečiama 
sesutė. Jis pasilenkė virš Taisono ir pastūmė mygtuką taip, kad 
šis nepasiektų. 

- Šito neprireiks, - pasakė jis. - Kalbėsimės vienu du. 

Senio ranka nudribo į lovą, ir jis griebėsi deguonies kaukės, iš 
kurios ėmė siurbti gilius praturtinto oro gūsius, o akyse tebeš- 

vietė baimė. Kaukė buvo senoviška, žalia, neperregimu plastiku 
dengianti nosį ir burną. Šiuolaikiškesnėje ligoninėje Taisonas būtų 
gavęs mažesnę, tvirtinamą prie šnervių. Tačiau Veteranų ligoni- 
nė buvo vieta, kur buvo suvežama sena įranga, kad būtų iki galo 
sudėvėta prieš išmetant, panašiai, kaip lovose gulintys žmonės. 
Rikis nutraukė kaukę Taisonui nuo veido. 

— Kas tu toks? - persigandęs paklausė senis. Jo balse girdėjo- 
si daugybė pietietiškų gaidelių. Siaubas jo akyse Rikiui atrodė 
kažkoks vaikiškas. 

— Klausinėjantis žmogus, - atsakė Rikis. - Aš ieškau atsaky- 
mų. Tai va, galim viską daryti lengvai arba sunkiai, kaip tau la- 
biau patinka, seni. 

Jis nustebo, kaip lengvai jam sekėsi grasinti nukaršusiam se- 
niui, prievartavusiam savo vienintelę dukrą, o paskui nuo jos 
nusigręžusiam. 

— Tu ne kunigas, - tarė senis, - tu nedirbi Dievo darbų. 

— Klysti, - atsakė Rikis. - O turint galvoje, kad bet kurią die- 
ną tau gali tekti su Juo susitikti akis į akį, geriau jau klysk tikė- 
damas. 

Rodės, šis argumentas senį įtikino, jis pasimuistė, tada linkte- 
lėjo galvą. 

— Tavo dukra, - pradėjo Rikis, bet jį pertraukė. 

— Mano dukra mirė. Ji buvo niekam tikusi. Visada. 

Kelvinas Taisonas papurtė galvą. 

— Nieko tu nežinai. Niekas nieko nežino. Kad ir kas būtų nu- 
tikę, dabar tai jau istorija. Labai sena istorija. 

Rikis tylėdamas žvelgė seniui į akis. Matė, kaip jos stingsta 
lyg betonas kaitrioje saulėje. Jis paskubomis apskaičiavo, įverti- 
no jį psichologiškai. Taisonas - pedofilas, kuris neatgailauja, manė 
Rikis. Jo negraužia sąžinė, ir jis nesuvokia, kiek blogio pasėjo 
savo vaike. Senis melavo, gulėdamas mirties patale, ir tikriausiai 
labiau bijojo to, kas bus, negu to, kas buvo. Rikis nusprendė 
pamėginti šią kryptį, pažiūrėti, ko pavyks pasiekti. 

— Galiu suteikti tau atleidimą... - tarė jis. 

Senis prunkštelėjo ir išsiviepė. 

— Joks kunigas nėra toks galingas. Geriau pamėginsiu sėkmę. 

Rikis patylėjo, tada tęsė: 

— Tavo dukra Klerė turėjo tris vaikus... 

— Ji buvo šlerva, pabėgo su tuo pramuštgalviu vaikėzu, paskui 
išlėkė į Niujorką. Dėl to ir pražuvo. Ne dėl manęs. 

— Kai ji mirė, - tęsė Rikis, - į tave kai kas kreipėsi. Tu buvai 
artimiausias giminaitis. Kažkas iš Niujorko tau paskambino ir 
klausė, ar priglausi vaikus... 

— O kam man tų benkartų reikėjo? Ji neištekėjo. Nenorėjau jų. 

Rikis žvelgė į Kelviną Taisoną ir manė, kad apsispręsti jam, 
matyt, buvo nelengva. Viena vertus, trijų savo dukros našlaičių 
auginimo piniginės naštos prisiimti jis nenorėjo. Bet, kita ver- 
tus, taip būtų gavęs kelis naujus būdus savo iškrypusiems seksu- 
aliniams poreikiams tenkinti. Rikis manė, kad pagunda turėjo 
būti didžiulė, beveik neatsispiriama. Geismo apimtas pedotilas 
gali veikti su galinga, nesulaikoma jėga. Kodėl jis atsisakė naujo 
patogaus malonumų šaltinio? Rikis darsyk pažvelgė į senį ir aki- 
mirksniu suprato. Kelvinas Taisonas nuleido garą kitur. Kaimy- 
nų vaikai? Iš tos pačios gatvės? Už kampo? Žaidimų aikštelėje? 
Rikis nežinojo, bet suprato, kad esmę nuspėjo. 

— Taigi pasirašėt kažkokius dokumentus ir leidot juos įvaikin- 
ti, taip? 

— Taip. O koks tau skirtumas? 

— Nes aš jų ieškau. 

— Kam? 

Rikis apsižvalgė. Jis mostelėjo, rodydamas į palatą. 

— Ar žinai, kas išmetė tave į gatvę? Ar žinai, kas išvarė tave iš 
namų ir išteškė lauk, kad mirtum čia vienų vienas? 

Taisonas papurtė galvą. 

— Kažkas perėmė paskolą iš banko. Aš tik mėnesį vėlavau, 
bet jam nerūpėjo. Tik bum! Ir išmetė mane. 


354 JOHN KATZENBACH B ANALITIKAS 


— O kas tada tau nutiko? 

Senio akys staiga apsiblausė nuo ašarų. Apgailėtina, pamanė 
Rikis. Bet užgniaužė beužgimstantį gailestį. Kelvinas Taisonas 
gavo mažiau, negu nusipelnė. 

— Likau gatvėje. Susirgau. Mane sumušė. Dabar ruošiuosi mir- 
ti, kaip ir sakei. 

— Tai va, - tarė Rikis, - į šią lovą tokį vienišą tave paguldė 
tamstos dukros vaikas. 

Kelvino Taisono akys išsiplėtė, ir jis papurtė galvą. 

— Kaip? 

— Jis perėmė paskolą. Jis tave iškraustė. Tikriausiai jis liepė ir 
tave sumušti. Tave išprievartavo? 

Taisonas papurtė galvą. Rikis pamanė: kai ko Ražinis nežino- 
jo. Matyt, šitos paslapties Klerė Taison savo vaikams neišdavė. 
Seniui pasisekė, kad Ražinis nepasivargino pakalbinti kaimynų 
ar gimnazijos darbuotojų. 

— Čia jis man šitaip? Kodėl? 

— Nes nusigręžei nuo jo ir jo motinos. O jis tau atsilygino tuo 
pačiu. 

Senis sukūkčiojo. 

— Visa, kas man nutiko blogo... 

Rikis pabaigė jo sakinį: 

— „vieno žmogaus darbas. To žmogaus aš ir ieškau. Taigi klau- 
siu dar kartą: pasirašei popierius, kad leidi vaikus įvaikinti, taip? 

Taisonas linktelėjo galvą. 

— Ar tau už tai dar ir sumokėjo? 

Senis vėl linktelėjo galvą. 

— Porą tūkstančių. 

— Kuo vardu Žmonės, kurie tuos tris vaikus įsivaikino? 

— Turiu popierius. 

— Kur? 

— Dėžutėje, prie mano daiktų, spintelėje, - jis parodė subrai- 
žytą pilką metalinę spintelę. 

Rikis ją atvėrė ir pamatė ten kabančius kelis skarmalus. Ant 
grindų stovėjo pigi metalinė dėžutė su užraktu. Spynelė buvo 
nulaužta. Rikis ją atidarė, skubiai išnaršė kažkokių senų popie- 
rių krūvą ir rado gumele perrištą pluoštelį. Ant jo pamatė Niu- 
jorko valstijos antspaudą. Įsikišo popierius į švarko kišenę. 

— Tau jų nereikės, - pasakė seniui. Pažvelgė į ligonį, tysantį 
ant priplėkusių baltų ligoninės lovos apvalkalų, chalato vos den- 
giamą nuogybę. Taisonas vėl siurbė deguonį ir atrodė išbalęs. 

- Žinai ką, - lėtai pratarė Rikis, pats stebėdamasis savo žiau- 
rumu, - seni, dabar gali dvėsti. Ir patariu kuo greičiau, nes tavęs 
dar laukia skausmai. Begalė skausmų. Visas tavo šioje žemėje 
suteiktas skausmas, padidintas šimtą kartų. Taigi stipk. 

— Ką tu darysi? - paklausė Taisonas. Jo balsas iš siaubo buvo 
užkimęs iki šnabždesio, o nuo krūtinę ėdančios ligos jis duso, 
švokštė ir gaikčiojo. 

— Ieškosiu tų vaikų. 

— O kam? 

— Nes vienas jų nužudė ir mane, - atsakė Rikis ir apsigręžė 
eiti. 


Prieš pat vakarienės metą Rikis pasibeldė į dailaus mažo kai- 
miško namelio duris ramioje palmėmis apaugusioje gatvelėje. 
Iebedėvėjo kunigo rubus, todėl jautėsi drąsiau, lyg koloratė, ap- 
juosta aplink kaklą, darytų jį nematomą tiems, kas mėgintų ko 
nors klausinėti. Luktelėjo, išgirdęs šnarėjimą viduje, tada durys 
girgždėdamos atsivėrė, ir pro jų kraštą žvilgtelėjo pagyvenusi 
moteris. Pamačiusi kunigo koloratę, ji pravėrė duris plačiau, bet 
stiklinių durų neatidarė. 

— Taip? - tarė ji. 

— Sveiki, - smagiai atsakė Rikis. - Gal galėtumėt man padėti? 
Ieškau jaunuolio, vardu Danielis Kolinzas... 

Moteris aiktelėjo ir ranka prisidengė burną, slėpdama nuo- 
stabą. Rikis tylėjo, žiūrėdamas, kaip moteris stengiasi suimti sa- 

ve į rankas. Mėgino skaityti besikeičiančias jos veido išraiškas — 
šoką, pereinantį į atšiaurumą, kurio šaltis, rodės, skverbiasi kiau- 
rai per stiklines duris. Galiausiai jos veidas nurimo, o balsas, kai 
sugebėjo prašnekti, skambėjo lyg iš žiemos išskaptuotais žodžiais. 

— Jis mums prarastas, - atsakė ji. Akių kampučiuose telkėsi 
ašaros, prieštaraudamos geležiniam jos balsui. 

— Atleiskit, - atsakė Rikis, linksmumu slėpdamas netikėtą 
smalsumą. - Ką turit galvoje - „prarastas“? 

Moteris papurtė galvą ir iškart neatsakė. Nužvelgė jo kunigiš- 
ką išorę, tada paklausė: 

— Tėve, kodėl dabar ieškot mano sūnaus? 

Jis išsitraukė padirbtąjį vėžio tyrimų centro raštą, tikėdama- 
sis, kad moteris jo neperskaitys taip atidžiai, kad kas nors ten 
užkliūtų. 

Vos jai žvilgtelėjus į popierių, Rikis pradėjo šnekėti, manyda- 
mas, kad jam kalbant moteris negalės susikaupti prie to, kas 
parašyta. Neleisti jai klausinėti pasirodė visai nesunku. 

— Matot, ponia... Kolinz, tiesa? Mūsų parapija ieško bet ko, 
kas galėtų duoti kaulų čiulpų šiai mergaitei, kuri jums - tolima 
giminė. Suprantat, kas yra? Paprašyčiau ir jus pasidaryti kraujo 
tyrimą, bet, man rodos, jūs per sena duoti kaulų čiulpų. Jums 
per šešiasdešimt, teisingai? 

Rikis nė nenutuokė, ar kokio nors amžiaus kaulų čiulpų duo- 
ti nebegalima. Todėl uždavė niekuo nepagrįstą klausimą, į kurį 
atsakymas buvo akivaizdus. Moteris pakėlė akis nuo rašto, ke- 
tindama atsakyti, o Rikis paėmė jį iš rankų, jai dar tikrai nespė- 
jus suvokti viso dokumento. Imdamas pridūrė: 

— Ten daug medicininių smulkmenų. Jei norite, galiu paaiš- 
kinti. Gal galėtume prisėsti? 

Moteris nenoromis linktelėjo galvą ir atidarė jam duris. Jis 
įėjo į namą, kuris atrodė toks pat trapus, kaip ir jame gyvenanti 
senutė. Jame buvo pilna mažyčių porcelianinių daikčiukų ir sta- 
tulėlių, tuščių vazų ir niekučių. Bilsčiojančio, lyg viduje kokia 

nors detalė būtų atsikabinusi, oro kondicionieriaus sauso oro 
erdvę smelkė senatvės ir pelėsių kvapas. Kilimai ir sofa buvo 
užtiesti plastikinėmis plėvelėmis, lyg moteris baimintųsi palikti 
kur nors purvo. Jam atrodė, kad viskas name turi savo vietą, ir 
šeimininkė išsyk pajustų, jei kas nors pasislinktų bent per de- 
šimtadalį colio. 

Jam sėdantis, sofa sugirgždėjo. 

— Ar galima susisiekti su jūsų sūnumi? Matot, galbūt jis būtų 
tinkamas donoras... - pažėrė Rikis, laisvai meluodamas. 

— Jis mirė, - šaltai atsakė moteris. 

— Mirė? Kaipgi? 

Ponia Kolinz papurtė galvą. 

— Mirė mums visiems. Dabar mirė ir man. Mirė ir nepaliko 
nieko, tik skausmą, tėve. Atleiskit. 

— Kaip jis?.. 

Ji papurtė galvą. 

— Dar ne. Bet, manau, jau greitai. 

Rikis atsilošė, ir sofa vėl sugirgždėjo. 

— Atleiskit, bet nelabai suprantu, - tarė jis. 

Moteris pasilenkė ir iš lentynėlės po kavos staleliu ištraukė užra- 
šų knygelę. Atvertė ją ir pervertė kelis puslapius. Rikis pastebėjo 
laikraščių iškarpas apie sporto varžybas ir prisiminė, kad gimnazi- 
joje Danielis Kolinzas sportavo. Dar buvo išleistuvių nuotrauka, o 
paskui tuščias lapas. Čia ji sustojo ir padavė knygutę jam. 

— Perverskit puslapį, - karčiai pratarė. 

Knygutės lape buvo priklijuotas vienas vienintelis straipsnis 
iš Zampa Tribune. Jo antraštė buvo: SUIMTAS ĮTARIAMA- 
SIS DĖL MIRTIES BARE. Smulkmenų ten buvo nedaug, tik 
kad maždaug prieš metus Danielis Kolinzas buvo suimtas ir ap- 
kaltintas žmogžudyste po muštynių bare. Gretimame puslapyje 
buvo kita antraštė: VALSTIJA REIKALAUS MIRTIES BAUS- 
MĖS UŽ NUŽUDYMĄ BARO MUŠTYNĖSE. Šiame straips- 
nyje, priklijuotame kito puslapio viduryje, buvo nuotrauka, kurio- 

je pusamžis Danielis Kolinzas buvo surakintas ir vedamas į teis- 
mo salę. Rikis perbėgo laikraščio iškarpą akimis. Byla atrodė ga- 
na paprasta. Susimušė du girtuokliai. Vienas iš jų išėjo į lauką ir 
palaukė kito. Anot prokurorų, su peiliu rankoje. Žudikas, Danie- 
lis Kolinzas, buvo suimtas nusikaltimo vietoje be sąmonės, girtas, 
su kruvinu peiliu pašonėje, kelios pėdos nuo išsiskėtusios aukos. 
Laikraštyje buvo užsimenama, kad prieš apiplėšiant auka buvo 
ypač žiauriai sudarkyta. Neva po to, kai nužudė žmogų ir pasiė- 
mė jo pinigus, Kolinzas stabtelėjo dar kartelį trūktelėti kokio nors 
pigaus gėralo, prarado nuovoką ir neteko sąmonės anksčiau, nei 
sugebėjo dingti iš nusikaltimo vietos. Viskas aišku. 

Jis skaitė trumpus straipsnelius apie teismą ir nuosprendį. Ko- 
linzas teigė tąnakt buvęs toks girtas, kad nužudymo neatsime- 
nąs. Pasiaiškinimas buvo silpnas ir prisiekusiųjų neįtikino. Jie 
tarėsi tik pusantros valandos. Dar porą valandų užtruko, kol 
pasiūlė skirti mirties bausmę - tas pats pasiaiškinimas buvo iš- 
dėstytas apeliaciniam teismui, kuriam įspūdžio irgi nepadarė. 
Oficiali mirtis, kaip vaisius nupjauta ir išdžiovinta, suvyniota ir 
sudėta į dėžutę, kuo mažiau terliojantis. 

Rikis pakėlė akis. Senutė purtė galvą. 

— Mano mielas berniukas, - kalbėjo ji. - Pirma praradau jį 
per tą kekšytę, paskui per gėrimą, dabar jis mirtininkas... 

— Ar data jau paskirta? - paklausė Rikis. 

— Ne, - atsakė moteris, - advokatas sako, kad dar rašys ape- 
liacijas. Mėgins vienam teisme, kitam. Nelabai tuos dalykus su- 
prantu. Žinau tik, kad mano berniukas sakė taip nepadaręs, bet 
jo niekas neklausė, - ji pažvelgė į ankštą Rikio koloratę. - Šioje 
valstybėje visi myli Jėzų ir dauguma žmonių sekmadieniais vaikšto 
į bažnyčią. Bet kai Šventajame Rašte sakoma „Nežudyk“, mūsų 
teismams tas nebegalioja. Mūsų, Džordžijos, Teksaso. Šiose vie- 
tose geriau nenusikalsti taip, kad kažkas mirtų, tėve. O, kad ma- 
no berniukas būtų apie tai pagalvojęs prieš pasiimdamas peilį ir 
eidamas muštis. 

- Jis sako, kad yra nekaltas? 

— Taip. Sako išvis tų muštynių neprisimenąs. Sako, kad atsi- 
peikėjo visas kruvinas, kai policininkai daužė jį lazdomis su pei- 
liu pašonėje. Bet turbūt nesugebėjimu prisiminti nelabai pasitei- 
sinsi. 

Rikis pervertė puslapį, bet knygutė buvo tuščia. 

— Matyt, reikia palikti vietos, - tarė moteris. - Dar bent vie- 
nam straipsniui. Tikiuosi, kai ta diena ateis, manęs nebebus, nes 
nenoriu jos sulaukti. 

Ji papurtė galvą. 

- Žinot ką, tėve? 

— Ką? 

— Aš visada pykdavau. Žinot, kai jis įmušė įvartį tose varžy- 
bose prieš Saut Saido gimnaziją, miesto čempionate, jo nuotrauka 
buvo pirmajame puslapyje. Bet visi šitie straipsniai ten, Iampo- 
je, kur mano berniuko beveik niekas nežinojo, jie tebuvo maži 
straipsniukai giliai laikraščio viduje, kur juos vargiai galėjai pa- 
stebėti. Man rodos, jei jau ruošiesi nužudyti žmogų teisėtame 
teisme, tai turi iš to padaryti ką nors svarbaus. Toks straipsnis 
turėtų būti ypatingas, pirmajame puslapyje. Bet ne. Tik mažiu- 
kas straipsniukas, nukištas tarp vedamojo apie trūkusį kanaliza- 
cijos vamzdį ir sodininkystės skilties. Lyg gyvybė nebebūtų svarbi. 

Ji atsistojo, Rikis irgi. 

— Nuo šitų kalbų man pyksta širdis, tėve. Ir jokie žodžiai, net 
Šventasis Raštas, neguodžia ir nemaldo skausmo. 

— Man rodos, vaikeli, atverkit širdį geriems prisiminimams, ir 
rasit paguodą. 

Rikiui pasirodė, kad, mėgindamas kalbėti kaip kunigas, šne- 
kėjo tuščiai ir beprasmiškai — maždaug taip ir ketino. Senutė 
užaugino sūnų, kuris, iš visko sprendžiant, buvo tikrų tikriau- 
sias kalės vaikas, manė jis. Gyvenimą pradėjo, suvedžiodamas 
bendraklasę, tampydamas ją su savim keletą metų, paskui, kai 
pasidarė nebepatogu, metė ją ir vaikus. Galiausiai nužudė žmo- 

gų, matyt, dėl jokios kitos priežasties, kaip tik dėl girtuoklystės. 
Jei Danielio Kolinzo paika, tuščia būtis buvo ko nors verta, Ri- 
kis to kol kas neįžvelgė. Šis jo viduje verdantis cinizmas buvo 
daugmaž patvirtintas tolesnių senutės žodžių: 

— Viskas pasisuko blogai dėl tos mergiotės. Kai ji pirmąsyk 
pastojo, mano berniukas nebeturėjo jokių galimybių. Jį suvilio- 
jo, pasinaudodama moteriška klasta, prisirišo prie savęs, 0 pas- 
kui pasinaudojo juo, kad galėtų iš čia ištrūkti. Dėl visų jo nelai- 
mių, kad netapo kuo nors svarbiu, nieko nepasiekė pasaulyje, 
kaltinu tik ją. 

Moters balsas skambėjo griežtai ir ryžtingai. Ji kalbėjo šaltai, 
kapotai ir visiškai įsitikinusi, kad jos berniukas niekuo neprisi- 
šaukė jį užgriuvusių nelaimių. O Rikis, buvęs psichoanalitikas, 
žinojo, kad įtikinti ją, jog, klysta, būtų labai sunku. Mes kuria: kuria- 
me, manė jis, o paskui, kai kūrinys nepavyksta, kalti kaltiname kitus, 
NOIs K kalti i dažniausiai būname pa 

- Tai j jūs manot, kad jis nekaltas? - paklausė Rikis. Atsakymą 
žinojo. Ir klausdamas netęsė „dėl nusikaltimo“, nes senutė tikė- 
jo, kad jos sūnus nekaltas dėl nieko, ko prisidirbo. 

— Tai aišku. Jei jis taip sakė, aš tikiu. 

Iš knygutės ji ištraukė advokato kortelę ir padavė Rikiui. Vals- 
tybės paskirtas gynėjas Tampoje. Jis įsiminė vardą, numerį ir 
pasuko durų link. 

— Ar žinot, kas nutiko tiems trims vaikams? Jūsų anūkams? — 
paklausė Rikis, mojuodamas netikru medicininiu raštu. 

Moteris papurtė galvą. 

— Girdėjau, kad juos atidavė. Sėdėdamas kalėjime Teksase, 
Denis pasirašė kažkokius popierius. Jį pagavo už įsilaužimą, bet 
aš visai tuo netikėjau. Porą metų sėdėjo. Nuo tada niekad nieko 
aple juos negirdėjom. Dabar jie jau turbūt užaugę, bet niekada 
jų nemačiau, nė sykio, todėl apie juos kaip ir negalvoju. Denis 
gerai padarė, kad juos atidavė, kai ta moteris mirė, nes negalėjo 
vienas auginti trijų nepažįstamų vaikų. O aš jam irgi nebūčiau 

padėjus, būdama čia visai viena ir dar ligota, ir visa kita. Užtat 
jie tapo kažkieno kito vaikais ir galvos skausmu. Kaip ir sakiau, 
niekad nieko apie juos negirdėjom. 

Rikis žinojo, kad paskutinis sakinys - netiesa. 

— Ar bent žinot jų vardus? 

Moteris papurtė galvą. To judesio žiaurumas kone smogė jam 
kaip kumštis ir jis suprato, iš ko jaunasis Danielis Kolinzas pa- 
veldėjo savanaudiškumą. 

Kai Rikį vėl nutvilkė blėstanti dienos kaitra ir saulė, valandė- 
lę apsvaigęs stovėjo ant šaligatvio, svarstydamas, ar tikrai Raži- 
nis siekė tiek, kad galėjo pasmerkti Danielį Kolinzą mirties baus- 
mei. Manė, kad taip. Tik nežinojo, kaip tiksliai. 


Dvidešimt septintas skyrius 


Rikis grįžo į Njū Hempšyrą ir į Ričardo Laivlio gyvenimą. Vis- 
kas, ką sužinojo Floridoje, kėlė jam nerimą. 

Svarbiomis akimirkomis į Klerės Taison gyvenimą atėjo du 
žmonės. Vienas pametė ją ir jos vaikus, o dabar sėdėjo kalėjime, 
laukdamas mirties bausmės ir skelbdamasis esąs nekaltas valsti- 
joje, garsioje kurtumu tokiems pareiškimams. Kitas nusigręžė 
nuo savo dukros, kurią prievartavo, ir anūkų, kuriems reikėjo 
pagalbos. Šis po daugelio metų pats taip pat žiauriai buvo išmes- 
tas į gatvę, o dabar galavosi, laukdamas mirties kitoje, bet ne 
mažiau rūsčioje vietoje. 

Mintyse Rikis rašė lygtį: draugas, mušęs Klerę Taison Niujor- 
ke, pats buvo sumuštas iki mirties, o ant krūtinės išraižyta kru- 
vina „R“. Tinginys daktaras Starksas, dėl neryžtingumo nesuge- 
bėjęs padėti palaužtai Klerei Taison, kai ši to maldavo, paskui 
buvo privestas prie savižudybės, kai persekiotojai nuosekliai su- 
naikino visas vietas, kur jis pats būtų galėjęs šauktis pagalbos. 

"Turėjo būti ir daugiau. Nuo šio suvokimo jį nupurtė šiurpas. 

Berods Ražinis sumanė daugybę įvairių keršto rūšių pagal pa- 
prastą taisyklę: kiekvienam pagal tai, kas jis toks. Po daugelio 
metų buvo svarstomi nusikaltimai, kilę iš aplaidumo, ir skelbia- 
mi nuosprendžiai. Draugas, kuris tebuvo niekšelis ir nusikaltė- 
lis, buvo nubaustas vienaip. Kitaip — senelis, neišklausęs savo 
atžalų maldavimų. Rikiui rodėsi, kad tai neregėtas būdas skleis- 


JOHN KATZENBACH Iš ANALITIKAS 363 


ti blogį. Jo paties žaidimas buvo sukurtas, atsižvelgiant į Rikio 
asmenybę ir išsilavinimą. Kiti buvo nubausti šiurkščiau, nes jų 
pasaulyje šiurkštumas labiau klestėjo. Aiškus atrodė dar vienas 
dalykas: Ražinio vaizduotėje jokios ribos numatytos nebuvo. 

Tačiau Rikis atkreipė dėmesį, kad galiausiai viskas baigiasi 
vienodai. Nuoseklus kelias į mirtį arba žlugimą. O visi, kas pasi- 
maišo po kojomis, kaip nelaimėlis ponas Cimermanas ar detek- 
tyvė Rigins, buvo laikomi kliūtimis ir galiausiai pašalinami su 
tiek pat užuojautos, kaip ant rankos nutūpusi sparva. 

Rikis suvirpėjo, suvokęs, koks kantrus, atsidavęs ir šaltak- 
raujis iš tikrųjų buvo Ražinis. 

Rikis ėmė sudarinėti sąrašėlį žmonių, kurie taip pat galėjo 
atstumti Klerę Taison ir jos vaikus sunkią akimirką. Ar Niujor- 
ke namo šeimininkas iš bedalės moters reikalavo nuomos? Jei 
taip, dabar jis tikriausiai kur nors gatvėje ir pats nesupranta, kas 
nutiko jo namui. Socialinis darbuotojas, neįtraukęs jos į para- 
mos programą? Galbūt sužlugdytas finansiškai ir priverstas kreip- 
tis į tą pačią programą? Kunigas, išklausęs maldavimų ir pasiū- 
lęs tuščius skrandžius užkimšti maldomis? Tikriausiai dabar mel- 
džiasi už save. Rikis tegalėjo spėlioti, kaip toli siekia Ražinio 
kerštas. Kas nutiko miesto elektrikui, išjungusiam jų namuose 
elektrą už skolas? Jis nežinojo atsakymų į šiuos klausimus, ne- 
žinojo ir kur tiksliai Ražinis atskyrė tuos, kuriuos laikė kaltais, 
nuo visų kitų. Bet viena Rikis žinojo: daugelis žmonių kadaise 
nepadarė visko, ką galėjo, ir dabar už tai mokėjo. 

Ar, tiksliau, grąžino skolas. Visi, nesusipratę padėti Klerei Tai- 
son, kol vienintelė jai likusi išeitis buvo iš nevilties nusižudyti. 

Tai buvo pats kraupiausias teisingumas, kokį tik Rikis galėjo 
įsivaizduoti. Kūnų ir sielų žudynės. Rikiui rodėsi, kad nuo tada, 
kai į jo gyvenimą įsiveržė Ražinis, dažnai bijo. Jis buvo pratęs 
prie pastovumo ir įžvalgos. Dabar niekas nebebuvo pastovu, vis- 
kas buvo tarsi išjudinta su pamatais. Bet dabar jį kaustanti bai- 
mė buvo kitokia. Vargiai gebėjo ją įvardyti, bet burna džiūvo, o 


364 JOHN KATZENBACH E ANALITIKAS 


ant liežuvio jautėsi kartumas. Būdamas analitikas, gyveno savo 
pasiturinčių pacientų pasauliuose, pilnuose susiraizgiusio neri- 
mo ir stingdančio nesaugumo, bet dabar visa tai atrodė vienodai 
menka ir tarsi apgailėtinas skendimas savyje. 

Ražinio įtūžio mastai jį pribloškė. Bet sykiu buvo visiškai su- 
prantami. 

Psichoanalizė moko vieno, mąstė jis: niekas niekada nevyksta 
tuštumoje. Bet kuris blogas veiksmas gali susilaukti visokių at- 
garsių. Į galvą jam atėjo amžino judėjimo modeliai, kuriuos ko- 
legos retsykiais laikydavo ant stalo - keli rutuliukai, sukabinti 
viena eile. Jei vieną jų kilsteli, kad šis krisdamas atsitrenktų į 
kitus, nuo tos jėgos paskutinysis eilėje atšoks, o paskui švytuos 
atgal, taukštelės ir suteiks modeliui pagreitį judėti toliau, kol 
kas nors nesustabdys jo ranka. Ražinio kerštas, kur Rikis tebu- 
vo nedidelė dalis, veikė kaip tas modelis. 

Buvo daugiau mirusiųjų. Daugiau sunaikintų. Greičiausiai jis 
vienintelis matė visą vaizdą. Amžiną judėjimą. 

Rikis pajuto per kūną bėgiojant šiurpulius. 

Visi šie nusikaltimai buvo padaryti taip, kad kaltininkas liko 
nepaliečiamas. Koks detektyvas, koks policininkas sugebėtų su- 
sieti juos vieną su kitu, jei vienintelis dalykas, bendras aukoms, 
buvo prieš dvidešimt metų mirusi moteris? Serijiniai nusikalti- 
mai, pamanė Rikis, su tokia nematoma sąsaja, kad nė įsivaiz- 
duoti neįmanoma. Kaip policininko pasakojime apie Rafaelio 
Džonsono krūtinėje išraižytą „R“, visada buvo daug įtikimesnis 
kaltininkas už pamėkliškąjį poną R. Paties Rikio mirties prie- 
žastys buvo tiesiog akivaizdžios. Sugriauta karjera, sunaikinti 
namai, mirusi žmona, prarastos santaupos, draugų beveik nėra, 
uždaras būdas - kodėl jis neturėtų nusižudyti? 

Jis puikiausiai suprato ir kitą dalyką: jei Ražinis sužinotų, kad 
jis paspruko, jei bent įtartų, kad Rikis tebekvėpuoja šios žemės 
oru, iškart vėl pilnas piktų kėslų pultų sekti Rikio pėdomis. Ri- 
kis abejojo, ar tektų antrą kartą sužaisti kokį nors žaidimą. Jam 

taip pat dingtelėjo, kaip lengva būtų atsikratyti naujosios tapa- 
tybės: pasaulyje Ričardas Laivlis buvo niekas. Pats jo nemato- 
mumas beveik užtikrino jo greitą ir žiaurų galą. Ričardą Laivlį 
būtų galima paskersti vidury baltos dienos ir joks policininkas 
nesugebėtų susieti jo su Rikiu Starksu ir kažkokiu Ražiniu. Te- 
būtų išsiaiškinta, kad Ričardas Laivlis — visai ne Ričardas Laiv- 
lis, ir jis tuoj pat taptų neatpažintu lavonu, būtų be jokių apeigų 
ar antkapių palaidotas kokioje nors puodžiaus dirvoje. Galbūt 
koks detektyvas atsainiai pasmalsautų, kas jis iš tikrųjų, tačiau, 
užsivertęs kitomis bylomis, greitai nustumtų Ričardo Laivlio mir- 
tį į šalį. Visiems laikams. 

"Tas pats, kas teikė Rikiui tokį saugumą, darė jį ir taip labai 
pažeidžiamą. 

Todėl grįžęs į Njū Hempšyrą, jis paprasta Durhemo gyveni- 
mo kasdienybe džiaugėsi ne mažiau nei prieš tai. Lyg tikėtųsi 
visiškai pasinerti į pastovumą - kasryt keltis ir eiti į darbą sykiu 
su kitais universiteto valytojais, šluostyti grindis, valyti tualetus, 
šveisti koridorius, keisti lemputes, retsykiais pajuokauti su ben- 
dradarbiais, paspėlioti, kaip ateinantį sezoną seksis Red Sox. Jo 
pasaulis buvo toks pabrėžtinai normalus ir neišskirtinis, kad ko- 
ne prašėsi būti nudažytas melsvai ir žalsvai, kaip valdiškų įstai- 
gų koridoriai. Sykį, gariniu siurbliu valydamas dėstytojų poilsio 
kambario kilimą, jis suvokė, kad aparato burzgimas, virpėjimas 
jo rankose ir kone akimirksniu atidengiamas švaraus kilimo plo- 
tas teikė beveik hipnotišką malonumą. Lyg naujame šio pasau- 
lio paprastume galėtų išnykti visa, kas jis buvo anksčiau. Jautėsi 
keistai patenkintas - vienas, darbe, skelbte skelbiančiame pa- 
stovumą ir įprastumą. Džiaugėsi retkarčiais naktimis dirbdamas 
savižudybių prevencijos linijoje, kur prisiminė savus gydytojo 
įgūdžius, ramiai ir santūriai dalindamas patarimus ir tiesdamas 
pagalbos ranką. Suprato nesmarkiai besiilgis jo, kaip analitiko, 
kiekvieną dieną pripildžiusių nerimo, nuogąstavimų ir baimės. 
Retsykiais spėliodavo, ar kadaise jį pažinoję žmonės, netgi ve- 

lionė žmona, dabar atpažintų. Rikis pats stebėjosi, nujausda- 
mas, kad Ričardas Laivlis buvo daug arčiau to, kuo jis norėjo 
būti. Arčiau to, kuo būdavo vasaromis Keipe, nei daktaras Stark- 
sas suprato, gydydamas turtingus ir galingus neurotikus. 

Nematomumas, manė jis, gundo. 

Bet tai nepatikima. Kiekvieną sekundę, kai prisiversdavo 
džiaugtis tuo, kuo tapo, keršytojas Frederikas Lozorius klykė 
priešingus nurodymus. Jis vėl pradėjo sportuoti ir laisvalaikiu 
mokėsi šaudyti pistoletų šaudykloje. Orai gerėjo, šilo, visur sklei- 
dėsi spalvos, ir jis nusprendė, kad dar nepakenktų išgyvenimo 
laukinėje gamtoje įgūdžiai, todėl Frederiko Lozoriaus vardu įstojo 
į orientacinio sporto klubą, vadovaujamą žygių ir stovyklavimo 
įmonės. 

Tam tikra prasme jis stovėjo viduryje trikampio, kaip elgiasi 
žmogus, mėgindamas rasti kelią miške. Trys atskaitos taškai: kas 
jis buvo, kuo tapo ir kuo reikėjo būti. 

Vėlai naktį, sėdėdamas vienas savo nuomojamame kambarė- 
lyje, beveik patamsyje, mažutei stalinei lempai vos prasklaidant 
šešėlius, paklausė savęs, ar galėtų nusigręžti nuo visko, kas įvy- 
ko. Tiesiog nutraukti visus jausmų ryšius su praeitimi ir jį uŽ- 
griuvusiomis nelaimėmis ir tapti visiškai paprastu žmogum. Gy- 
venti nuo algos iki algos. Mėgautis kasdienybe. Permąstyti, kas 
jis yra. Pradėti žvejoti ar medžioti, o gal tiesiog skaityti. Ben- 
drauti su kuo mažiau žmonių. Gyventi vienuolišką gyvenimą at- 
siskyrėlio vienatvėje. Pamiršti penkiasdešimt trejus savo gyveni- 
mo metus ir pradėti iš naujo nuo dienos, kai padegė namus Kei- 
pe ir iškeliavo iš ten. Atrodė, taip būtų beveik budistiška ir kan- 
kinama. Rikis galėtų išgaruoti nuo šios žemės, kaip balutė karš- 
tą, saulėtą dieną — tiesiog išsisklaidyti ore. 

Iokia galimybė beveik baugino. 

Rodės, pasiekė kryžkelę, kur reikėjo rinktis. Kaip Odisėjo, jo 
elektroninio slapyvardžio, kelias ėjo tarp Scilės ir Charibdės. 
Kiekvienu atveju tektų sumokėti ir grėstų pavojai. 

Vėlai naktį kukliame nuomojamame kambarėlyje Njū Hemp- 
šyre jis paskleidė ant lovos visus užrašus ir ryšius, siejančius jį 
su žmogumi, privertusiu išnykti iš šio pasaulio. Visokias nuotru- 
pas, užuominas ir nuorodas, kuriomis galėjo sekti. Arba ne. Ar- 
ba jis ieškos Žmogaus, šitaip jį nuskriaudusio, ir nesibaimins bū- 
ti atskleistas. Arba išmes viską lauk ir kaip mokėdamas gyvens 
ten, kur jau įsitvirtino. Jautėsi maždaug taip, lyg būtų koks pen- 
kiolikto amžiaus ispanų keliautojas, netvirtai stovįs ant dervuo- 
to mažo burlaivio denio ir žvelgiąs į bekraštį tamsiai žalią van- 
denyną, kur tiesiai už horizonto galbūt plyti naujas nepažįsta- 
mas pasaulis. 

Krūvos viduryje buvo popieriai, kuriuos Rikis atėmė iš mirš- 
tančio senio Taisono mirties patale Pensakolos veteranų ligoni- 
nėje. Ten buvo parašyti vardai įtėvių, prieš dvidešimt metų pri- 
glaudusių tris vaikus. Žinojo, kad jie - kitas žingsnis. 

Reikėjo nuspręsti: žengti jį ar ne. 

Iš dalies jis manė galėsiąs būti laimingas, likdamas Ričardu 
Laivliu, valytoju. Durhemas — malonus miestelis. Jo šeiminin- 
kės — visai mielos moterys. 

Bet matė ir kitą padėties pusę. 

Daktaras Frederikas Starksas nebuvo vertas mirti. Bent jau 
ne už tai, ką padarė —- blogai padarė - tuo metu, kai pats buvo 
kamuojamas neryžtingumo ir abejonių. Nesiginčijo, kad galėjo 
labiau pasistengti padėti Klerei Taison. Galėjo atkreipti į ją dė- 
mesį ir galbūt ištiesti pagalbos ranką, kad gyvenimas jai vėl atro- 
dytų mielas. Nebandė neigti, kad turėjo tokią progą ir ją pralei- 
do. Dėl to Ražinis buvo teisus. Tačiau akivaizdu, kad bausmė 
buvo per sunki už tokį nusikaltimą. 

Nuo tos minties Rikis įsiuto. 

— Ašjos nežudžiau, - pasakė balsu, bet pašnibždomis. 

Jo kambarys buvo ir karstas, ir gelbėjimosi valtis, manė jis. 

Pagalvojo, ar kada galės įkvėpti gurkšnį oro ir nejusti abejo- 
nės skonio. Koks čia saugumas, jei amžinai slapstaisi? Jei kiek- 

vieną žmogų už kiekvieno lango įtari esant tą, kuris nustūmė 
tave į bevardystę. Šovė siaubinga mintis: jam Ražinio žaidimas 
niekada nesibaigs, net jei jis ir baigėsi paslaptingajam ponui R. 
Rikis vis nežinos, vis nebus tikras, niekada neturės nė akimir- 
kos ramybės, netemdomos klausimų. 

Reikėjo rasti atsakymą. 

Vienas kambaryje Rikis paėmė nuo lovos popierius. Jis taip 
greitai smaukė gumutę, kuria buvo perrišti įvaikinimo dokumen- 
tai, kad ši net nutrūko. 

— Na, gerai, - tyliai ištarė pats sau ir visoms jo besiklausan- 
čioms šmėkloms. - Žaidimas ir vėl prasideda. 


Rikis greitai išsiaiškino, kad Niujorko miesto socialinės tarny- 
bos pusmetį po motinos mirties kilnojo vaikus iš vienų globos 
namų į kitus, kol juos įsivaikino Njū Džersyje gyvenusi pora. 
Tebuvo viena socialinio darbuotojo ataskaita, kurioje buvo ra- 
šoma, kad vaikai buvo sunkūs. Buvo teigiama, kad visur, išsky- 
rus paskutiniuosius neįvardytus globos namus, jie bet kokiame 
žmonių būryje elgėsi neklusniai, piktai ir užgauliai. Socialinis 
darbuotojas siūlė gydytis, ypač vyriausiajam. Ataskaita buvo pa- 
rašyta sausa, atgrubnagiška kalba, be jokių smulkmenų, kurios 
Rikiui būtų ką nors atskleidusios apie vaiką, kuris suaugęs virto 
jo kankintoju. Bet sužinojo, kad įvaikinimui tarpininkavo Niujor- 
ko vyskupijos labdaros skyrius. Nebuvo įrašų, kad būtų mokėti 
kokie nors pinigai, bet Rikis įtarė, kad kažkas panašaus buvo. 
Dar buvo nuorašai dokumentų, kuriais senis Taisonas atsisakė 
bet kokių pretenzijų į vaikus. Buvo ir kitas toks pats dokumentas, 
pasirašytas Danielio Kolinzo, šiam sėdint Teksaso kalėjime. Čia 
Rikis įžvelgė sutapimą: Danielis Kolinzas atsisakė vaikų, sėdėda- 
mas kalėjime. Po daugelio metų kieta Ražinio ranka grąžino jį ten 
pat. Rikis pamanė, kad nesvarbu, kaip kadaise atstumtam vaikui 
tas pavyko, jo pasitenkinimas turėjo būti beribis. 

Iris beglobius vaikus įsivaikino Hovardas ir Marta Džekso- 

nai. Buvo parašytas jų adresas. Vest Vindzore, pusiau priemies- 
tyje, pusiau kaime netoli Prinstono, bet daugiau jokių smulkme- 
nų apie tėvus. Jie priglaudė visus tris vaikus - Rikiui tas pasirodė 
įdomu. Klausimas, kaip jie sugebėjo išlikti kartu, buvo toks pat 
svarbus, kaip ir kodėl jų neišskyrė. Buvo išvardyti ir vaikai - ber- 
niukas Lukas, dvylikos metų, berniukas Metju, vienuolikos me- 
tų, ir mergaitė Džoana, devynerių metų. Iš Biblijos, pamanė Ri- 
kis. Abejojo, ar vaikai tebesivadino šiais vardais. 

Jis keletą kartų pabandė ieškoti kompiuteriu, bet nieko nera- 
do. Tas buvo keista. Jis tikėjosi, kad internete tikrai kas nors plau- 
kioja. Patikrino elektroninę telefonų knygą, rado daug Džekso- 
nų, gyvenančių Njū Džersio viduryje, bet joks vardas akivaizdžiai 
nesisiejo su tais, kuriuos turėjo savo nedidelėje šūsnyje popierių. 

Tačiau turėjo seną adresą. Vadinasi, kažkur yra durys, į ku- 
rias galima belstis. Rodės, tokia buvo vienintelė išeitis. 

Rikis galvojo vėl pasinaudoti kunigo rūbais ir padirbtu raštu 
dėl leukemijos, bet nusprendė, kad sykį šios priemonės jau pasi- 
tarnavo ir verčiau palikti jas kitai progai. Dabar jis nustojo skustis 
ir greitai užsiaugino pasišiaušusią barzdą, o internetu užsisakė 
nesamos privačių detektyvų agentūros darbuotojo pažymėjimą. 
Dar kartą vėlai naktį apsilankęs teatro katedros drabužinėje, 
susirado dirbtinį pilvą, į pagalvę panašų įtaisą, pririšamą diržais 
po marškinėliais, su kuriuo atrodė keturiasdešimt ar penkiasde- 
šimt svarų sunkesnis, nei iš tikrųjų svėrė jo liaunas kūnas. Leng- 
viau atsiduso, radęs ir rudą kostiumą, į kurį tilpo paplatėjęs lie- 
muo. Grimo dėžėse irgi rado naudingų dalykų. Viską sukišo į 
žalią šiukšlių maišą ir parsinešė namo. Grįžęs dar pridėjo savo 
pusiau automatinį pistoletą ir dvi pilnas apkabas. 

Vietos pigiam mašinų nuomos punkte, dažniausiai aptarnau- 
jančiame studentus ir grynus pinigus mieliau imančiame be klau- 
simų, išsinuomojo ketverių metų senumo mašiną, mačiusią ir 
geresnių laikų, tarnautojas sąžiningai užsirašė jo padirbto kali- 
fornietiško vairuotojo pažymėjimo numerį, ir ateinančio penk- 

tadienio vakarą, baigęs pamainą ūkio skyriuje, patraukė į pietus 
Njū Džersio link. Rikį supo naktis, po nuomotos mašinos pa- 
dangomis dūzgė mylios, ir jis skubiai, bet ramiai važiavo, nuolat 
penkiomis myliomis viršydamas leistiną greitį. Sykį atsidarė lan- 
gą ir pajuto į mašiną srūvant šilto oro gūsį. Greitai vėl ateis va- 
sara, pamanė. Jei tebebūtų mieste, būtų pradėjęs pratinti pa- 
cientus prie minties, kad atėjus jo neišvengiamoms rugpjūčio 
atostogoms šie turės laikytis kokios kitos atramos gyvenime. Kar- 
tais pavykdavo, kartais ne. Prisiminė, kaip vėlyvą pavasarį ir va- 
saros pradžioje vaikščiodavo po miestą, ir atrodydavo, kad gė- 
lės parke ir besiskleidžianti žaluma nugalės Manheteno plytų ir 
betono kalnus. Šis laikas ten būdavo pats geriausias, manė, bet 
greitai praeidavo, o tada stodavo slegianti kaitra ir drėgmė. Jis 
trukdavo tik tiek, kad patikėtum. 

Į miestą įlėkė jau gerokai po vidurnakčio, žvilgtelėjo per petį, 
važiuodamas per Džordžo Vašingtono tiltą. Net ir gilią naktį 
miestas, rodės, švytėjo. Tolyn driekėsi Aukštutinis Vestsaidas, ir 
Rikis žinojo, kad visai netoli stovi Kolumbijos presbiterijonų 
ligoninė ir klinika, kurioje jis prieš daugelį metų trumpai dirbo 
ir pats nežinojo, kokį tai turės atgarsį. Kertant užkardą ir įva- 
žiuojant į Njū Džersį, jį nutvilkė keistai sumišę jausmai. Jautėsi 
lyg sapne, neramioje, įtemptoje virtinėje vaizdų ir įvykių, glū- 
dinčių pasąmonėje, beveik košmare, bet ne visai. Miestas primi- 
nė visa, kuo jis buvo, greitkeliu tarškanti mašina reiškė, kuo ta- 
po, o tamsa priešais — kuo galėtų būti. 

Palei Pirmąjį kelią sušvito pigios užeigos „laisvų vietų“ Žen- 
klas ir jis sustojo. Naktinėje pamainoje priimamajame dirbo in- 
das ar pakistanietis liūdnomis akimis, prie marškinių prisegtoje 
kortelėje buvo parašytas vardas „Omaras“. Rodės, jis buvo ma- 
žumėlę nepatenkintas, kad Rikis atvyko ir išbudino jį iš svajin- 
gos pusiaumigos. Bet vis tiek davė Rikiui smulkų apylinkės gat- 
vių žemėlapį, o paskui grįžo į savo kėdę prie chemijos knygų ir 
termoso su kažkokiu karštu gėrimu, kurį laikė ant kelių. 

Rytą Rikis užsidarė motelio numerio vonios kambaryje su akto- 
rių grimo rinkiniu, nusipaišė mėlynę kaktoje ir randą po kaire 
akimi. Juos nudažė beveik violetine spalva, kad bet kas, su kuo 
jis šnekėsis, iškart atkreiptų dėmesį. Psichologinis mechanizmas 
gana paprastas, manė jis. Kaip ir Pensakoloje, žmonės atsimins 
ne kas jis buvo, o kaip atrodė. Dabar jų akys nesulaikomai kryps 
į sudarkytą veidą, bet neįsimins jo bruožų. Juos dar slėpė ir susi- 
vėlusi barzda. Bendrą vaizdą papildė ir po marškinėliais prikabin- 
tas dirbtinis pilvas. Gailėjosi neradęs paaukštinimų batams, bet 
pamanė galėsiąs jais pasinaudoti kada nors kitą kartą. Apsivilkęs 
pigų kostiumą, į kišenę įsikišo pistoletą ir atsarginę apkabą. 

Manė, kad adresas, kuriuo vyksta, jį gerokai priartins prie 
žmogaus, troškusio jo mirties. Bent jau taip tikėjosi. 

Vietovė, kuria važiavo, jam atrodė keistai mišri. Daugiausia 
buvo lygios žalios kaimiškos žemės, išvagotos kelių, tikriausiai 
seniau buvusių kaimo vieškeliais, ramios ir apleistos, bet dabar 
apkrautos statybų našta. Pravažiavo daugybę įvairių gyvenvie- 
čių, nuo aiškiai vidurinės klasės dviejų trijų kambarių kaimiškų 
namų iki daug prabangesnių, panašių į dvarus, su portikais ir 
kolonomis, baseinais ir trijų vietų garažais privalomoms „BMW“, 
„Range Rover“ ir „Mercedes“. Verslininkų namai, manė jis. Be- 
dvasiai būstai vyrams ir moterims, kurie uždirba ir leidžia pini- 
gus kaip įmanydami greičiau ir kažkodėl mano, kad toks gyveni- 
mas prasmingas. Seno ir naujo mišinys atrodė nejaukiai, lyg ši 
valstijos dalis negalėtų apsispręsti, kokia yra ir kokia nori būti. 
Jis įtarė, kad senbuviai ūkininkai ir naujakuriai verslininkai pra- 
stai sutarė tarpusavyje. 

Pro priekinį stiklą švietė saulė, ir jis atsidarė langelį. Diena, 
manė, tiesiog tobulai graži — šilta ir pavasariška. Jautė švarko 
kišenę svarinantį pistoletą ir nusprendė verčiau laikytis Žiemiš- 
kų minčių. 

Palei nuošalų keliuką kažkokio ūkio viduryje rado pašto dė- 

žutę su ieškomu adresu. Rikis suabejojo, nežinodamas, ko tikė- 
tis. Prie įvažiavimo buvo iškaba: ŠUNŲ VEISLYNAS „SAU- 
GUMAS SVARBIAUSIA“: AUGINIMAS, PRIEŽIŪRA, 
DRESAVIMAS. VISIŠKAI NATURALIŲ SAUGOS SISTE- 
MŲ VEISĖJAI. Greta šio užrašo buvo pavaizduotas rotveileris 
ir Rikiui tai pasirodė ne itin sąmojinga. Jis įsuko į įvažiavimą, 
virš kurio lyg stogas skliaudėsi medžiai. 

tojo dešimtmečio vienaaukštį kaimišką namą plytiniu fasadu. Na- 
mas buvo apaugęs priestatais, apmuštas baltomis lentomis ir su- 
jungtas su daugybe mažų patalpėlių. Vos sustojęs ir išlipęs iš 
mašinos, išgirdo lojančių šunų keliamą triukšmą. Aplink tvyro- 
jo aitrus išmatų dvokas, vėlyvo ryto kaitroje ir saulėje vis stiprė- 
jantis. Jam žengus pirmyn, triukšmas stiprėjo. Ant vieno prie- 
stato pamatė užrašą ADMINISTRACIJA. Ant sienos buvo pri- 
kalta panaši iškaba, kaip ir prie įvažiavimo. Artimiausioje būdo- 
je didelis juodas rotveileris raumeninga krūtine, sveriantis kokį 
šimtą svarų, pašoko ant užpakalinių kojų pražiotais nasrais, iš- 
šieptais dantimis. Iš visų šunidės šunų, kurių Rikis matė tuzinus — 
besivoliojančių, lakstančių, tikrinančių savo narvų ribas — šis 
vienintelis buvo tylus. Šuo sekė jį akimis, tarsi vertindamas jo jė- 
gas — Rikis nusprendė, kad taip ir yra. 

Įėjo į administracijos biurą ir už seno plieninio stalo pamatė 
sėdintį pusamžį vyriškį. Oras dvokė šlapimu. Vyriškis buvo liek- 
nas, plikas, gyslotas, raumeningomis rankomis - Rikis nuspren- 
dė, sutvirtėjusiomis nuo didžiulių gyvūnų draugijos. 

— Minutėlę, - pasakė žmogus. Jis spaudė skaičiavimo mašinė- 
lės mygtukus. 

— Neskubėkit, - atsakė Rikis. Dar kelis kartus spustelėjęs myg- 
tukus, vyras šyptelėjo, gavęs galutinę sumą. Jis atsistojo ir pri- 
ėjo prie Rikio. 

— Kuo galėčiau padėti? — paklausė. - Siaubas, drauguži, ro- 
dos, įsivėlėt į muštynes. 

Rikis linktelėjo galvą. 

— Turėčiau sakyti „Dar nematėt mano priešininko...“ 

Šunininkas nusijuokė. 

— O aš turėčiau tuo patikėti. Taigi kuo galiu pasitarnauti? Tik 
turiu pastebėti, kad jei su savimi būtumėt turėjęs Brutą, mušty- 
nių nebūtų kilę. Niekaip. 

— Brutas - tai šuo aptvare prie durų? 

— Atspėjot. Savo prieraišumu jis nuramina prieštaraujančius. 
Ir neseniai gimė vada jo šunyčių, kuriuos po kelių savaičių bus 
galima dresuoti. 

— Ačiū, bet nereikia. 

Šunininkas pasirodė sutrikęs. 

Rikis išsitraukė padirbtą privataus detektyvo pažymėjimą, 
pirktą internetu. Žmogus valandėlę žvelgė į jį, tada paklausė: 

— Taigi, pone Lozoriau, matyt, šuniuko įsigyti neketinate? 

— Ne. 

— Na, tai kuo galiu jums padėti? 

— Seniau čia gyveno viena pora. Hovardas ir Marta Džeksonai... 

Jam paminėjus vardus, vyriškis suakmenėjo. Akimirksniu iš- 
nyko jo draugiška išraiška, 0 vietoj jos atsirado atšiaurus įtaru- 
mas, ir lyg jį pabrėždamas, žmogus žingtelėjo atbulas, tarsi gar- 
siai ištarti vardai būtų stumtelėję krūtinę. Jo balsas pasidarė sau- 
sas ir atsargus. 

— Kuojjie jums parūpo? 

— Arjie buvo jūsų giminaičiai? 

— Aš nusipirkau šitą vietą iš jų paveldėtojo. Jau labai seniai. 

— Paveldėtojo"? 

— Jie mirę. 

— Mirę? 

— Taip. Kuo jie jums parūpo? 

— Man rūpi jų trys vaikai. 

— Vaikų jie neturėjo. Mirė vieniši. Tik kažkur gyveno brolis. 
Iš jo ir pirkau šią vietą. Pastačiau ją ant kojų. Sutvirtinau jų ver- 
slą. Bet vaikų nebuvo. Niekada. 

— Ne, jūs klystat, - atsakė Rikis. - Buvo. Jie įsivaikino tris 
Niujorko našlaičius per Niujorko vyskupiją... 

— Pone, nežinau, iš kur jūs tai ištraukėt, bet klystat. Mirtinai 
klystat, - atrėžė šunininkas, o jo balse ūmai pasigirdo vos tram- 
domas pyktis. - Džeksonai neturėjo jokios šeimos, išskyrus brolį, 
kuris man pardavė šią vietą. Jie tebuvo senukai ir mirė kartu. 
Nežinau, apie ką jūs šnekat, ir man rodos, jūs ir pats nelabai 
nutuokiat. 

— Kartu? Kaip? 

— Ne mano reikalas. Ir vargu ar jūsų. 

— Bet Žinot atsakymą, tiesa? 

— Visi, kas gyveno čia aplink, žinojo. Paieškokit laikraščiuose. 
Arba eikit į kapines. Jie palaidoti prie pat tako. 

— O jūs man nepadėsit? 

— Teisingai. Kas jūs per privatus detektyvas? 

— Juk sakiau, - skubiai atsakė Rikis. - Man rūpi trys vaikai, 
kuriuos Džeksonai priglaudė 1980 metų gegužę. 

— O ašjums sakau, kad jokių vaikų nebuvo. Įvaikintų ar ne. 
"Taigi ko iš tikrųjų ieškot? 

— Turiu klientą. Jis turi klausimų. Visa kita slapta, - atkirto 
Rikis. 

Vyriškis prisimerkė, atsitiesė, lyg pirmasis šokas būtų išsisklai- 
dęs, o vietoj jo atsirado neslepiamas šiurkštumas. 

— Klientą? Kažkas jums moka, kad atvažiuotumėt čia ir klau- 
sinėtumėt? Tai gal turit vizitinę kortelę? Kad galėčiau jums pa- 
skambinti, jeigu ką nors prisiminsiu... 

— Aš ne vietinis, - skubiai sumelavo Rikis. 

Šunininkas toliau atidžiai žvelgė į jį. 

— Ielefonu galima paskambinti ir į kitą valstiją, drauguži. Kur 
jus rasti? Kaip jus pasiekti, jei prireiks? 

Dabar jau Rikis žengė atbulas. 

— O ką ketinat prisiminti, ko neprisimenat dabar? - primygti- 
nai paklausė jis. 

Galiausiai vyriškio balsas visiškai atvėso. Dabar jis vertino, tik- 
rino, lyg stengtųsi įsiminti kiekvieną Rikio veido ir kūno bruožą. 

— Parodykit pažymėjimą dar kartą, - pasakė. - Ar turit žen- 
klelį? 

Visi šie staigūs vyriškio pokyčiai klykte klykė, įspėdami Rikį. 
Tą akimirką jis suvokė atsidūręs prie kažko pavojingo, lyg eida- 
mas tamsoje būtų staiga priėjęs stačios pakriaušės kraštą. 

Rikis žengė durų link. 

— Klausykit, duodu jums porą valandų pagalvoti, tada pa- 
skambinsiu. Jei norėsit kalbėtis, jei ką nors prisiminsit, galė- 
sim susieiti. 

Rikis skubiai nėrė iš biuro ir patraukė link nuomotos mašinos. 
Šunininkas sekė jam už kelių žingsnių, bet pasuko į šalį ir po se- 
kundės buvo prie Bruto aptvaro. Jis atšovė vartus ir išsyk šuva 
pražiotais nasrais, bet vis dar tylus, liuoktelėjo jam prie šono. Šu- 
nininkas parodė nežymų ženklą ištiestu delnu, ir šuo iškart su- 
stingo, laukdamas kito nurodymo, įbedė akis tiesiai į Rikį. 

Rikis atsigręžė į šunį ir šeimininką, lėtai atbulas nuėjo pasku- 
tinius žingsnius iki mašinos. Iš kelnių kišenės išsiėmė raktelius. 
Pagaliau šuo tyliai suurzgė, taip pat grėsmingai, kaip ir jo įtemp- 
ti pečių raumenys ir pastatytos ausys, laukiančios šunininko įsa- 
kymo pulti. 

— Nemanau, kad dar susitiksim, pone, - pasakė šunininkas. - Ir 
nemanau, kad būtų protinga dar kartą čia atvažiuoti ir klausinėti. 

Rikis perėmė raktelius kairiąja ranka ir atsidarė dureles. Tuo 
pat metu dešiniąją ranką įkišo į švarko kišenę ir suėmė pusiau 
automatinį pistoletą. Akimis sekė šunį, o mintimis susitelkė prie 
to, ko gali tekti imtis. Pakelti saugiklį. Išsitraukti pistoletą. At- 
laužti gaiduką. Atsistoti į šaulio padėtį ir nusitaikyti. Šaudykloje 
jis niekada nesinervindavo, neskubėdavo ir vis tiek užtrukdavo 
kelias sekundes. Nė nenutuokė, ar suspėtų iššauti laiku ir ar 
pataikytų į šunį. Jam dar atėjo į galvą, kad šuniui sustabdyti gali 
prireikti kelių šūvių. 

Tikriausiai rotveileris atbėgtų iki jo per dvi tris sekundes. Šis 
nekantraudamas šliaužė pirmyn, colis po colio vis arčiau Rikio. 
Ne, pamanė Rikis, mažiau. Vieną sekundę. 

Šunininkas pažvelgė į Rikį ir pamatė jo ranką krebždant kiše- 
nėje. Nusišypsojo. 

— Pone privatus detektyve, jei kišenėje turite ginklą, patikė- 
kit, jums nepadės. Tik ne prieš šitą šunį. Niekaip. 

Rikis ranka suėmė pistoleto rankeną, o smilių uždėjo ant gai- 
duko. Buvo prisimerkęs ir pats vos pažino savo balso šaltumą. 

— Galbūt, - labai lėtai ir atsargiai pratarė jis, - galbūt aš tą 
žinau. Ir nė nemėginsiu suvaryti kulkos į jūsų šunį. O tik įvarysiu 
šovinį tiesiai jums į krūtinę. Jūs puikus, stambus taikinys, pati- 
kėkit, į jus pataikysiu be vargo. O mirsit nė nespėjęs nugriūti ir 
neteksit malonumo stebėti, kaip jūsų šuva mane sukramtys. 

Šitai išgirdęs, šunininkas suabejojo. Suėmė ranka šuns ant- 
kaklį ir jį užveržė. 

— Njū Hempšyro numeriai, - po valandėlės pratarė jis, - su 
devizu „Gyvenk laisvas arba mirk“. Labai lengva atsiminti. Da- 
bar dinkit iš čia. 

Rikis tuoj pat šoko į mašiną ir užtrenkė dureles. Po kelių se- 
kundžių jau judėjo iš vietos, bet matė veidrodėlyje šunininką vis 
dar su šuva prie šono stebintį, kaip jis išvažiuoja. 

Rikis sunkiai dūsavo. Lyg kaitra iš lauko būtų įveikusi maši- 
nos oro kondicionavimo sistemą ir kresteldamas, kai iš keliuko 
įsuko į gruntuotą vieškelį, jis atidarė langelį ir įkvėpė mašinos 
keliamo vėjo. Šis buvo karštas. 


Jis stabtelėjo šalikėje aprimti ir pamatė įvažiavimą į kapines. 
Rikis susitvardė ir pamėgino įvertinti, kas nutiko pas šunininką. 
Košę aiškiai užvirė paminėti trys našlaičiai. Rodės, šunininko 
pyktis kilo iš giliai, beveik lyg priešslenkstinė žinia. Vyriškis jau 
daugelį metų negalvojo apie tuos tris vaikus, kol neatvažiavo 

Rikis ir neuždavė vienintelio klausimo, kuris pažadino ir iškėlė 
reakciją iš gelmės. 

Susitikime buvo kažkas daug pavojingesnio už šunį prie vyriš- 
kio šono. Tarsi žmogus būtų metų metus laukęs Rikio ar ko 
nors į jį panašaus, kas klausinėtų, ir praėjus nuostabai, kad, tiek 
lauktas, pagaliau atvyko, jis tiksliai žinojo, ką daryti. 

Gromuliuodamas šią mintį, Rikis pajuto silpną pykinimą. 

Vos įvažiavus į kapines, truputį nuošaliau nuo tarp kapų einan- 
čio tako, stovėjo nedidukas baltomis lentomis apmuštas namelis. 
Rikis įtarė, kad ten ne vien sandėliukas, ir sustojo prie jo. Tuo pat 
metu iš namelio išėjo žilagalvis žmogus mėlynais darbiniais dra- 
bužiais, panašiais į Rikio dėvimus dirbant universiteto ūkio sky- 
riuje, žengė porą žingsnių link netoliese stovinčios žoliapjovės, 
bet sustojo, pamatęs iš nuomotos mašinos lipantį Rikį. 

— Gal galėčiau padėti? - pasiteiravo žmogus. 

— Ieškau poros kapų, - atsakė Rikis. 

— Čia pakasta daugybė žmonių, ko tiksliai ieškot? 

— Poros, pavarde Džeksonai. 

Senukas nusišypsojo. 

- Jau seniai jų niekas nelanko. Žmonės turbūt bijo prisišaukti 
nelaimę. O man atrodo, kad tie, kas guli šičia, jau patyrė visą 
jiems skirtą laimę ir nelaimę, todėl man nerūpi. Džeksonų kapai 
anoje pusėje, paskutinėje eilėje, toli dešinėje. Važiuokit iki tako 
galo, išlipkit ir eikit ten. Nesunkiai rasit. 

— Arjūs juos pažinojot? 

— Ne. O ką, ar jūs jų giminaitis? 

— Ne, - atsakė Rikis. - Aš detektyvas. Man rūpi jų globotiniai. 

— Niekad negirdėjau, kad jie būtų turėję vaikų. Tas būtų įrašy- 
ta dokumentuose, kai jie mirė, bet neatsimenu nieko panašaus, 
o Džeksonai porą dienų buvo pirmuose laikraščių puslapiuose. 

— Kaip mirė? 

Žmogus žvilgtelėjo truputį nustebęs. 

— Maniau, kad žinot, jei atvažiavot apžiūrėti kapų ir visa kita... 

— Kaip? 

— Na, policininkai tai vadina žmogžudyste su savižudybe. Po 
kažkokio barnio senis nušovė senutę, tada nusišovė pats. Kelias 
dienas kūnai puvo name, kol paštininkas pastebėjo, kad niekas 
nepasiima laiškų, susirūpino ir pranešė vietos policijai. Rodos, 
ir šunys pripuolė prie kūnų, todėl mažai kas liko, tik truputis 
nelabai malonių nuograužų. Patikėkit, tuose namuose buvo daug 
pykčio. 

— O žmogus, kuris juos nusipirko... 

— Aš jo nepažįstu, bet kalba, kad jis ne pats nuostabiausias. 
"Toks pat bjaurus kaip ir jo šunys. Perėmė ir Džeksonų šuninin- 
kystės verslą, tačiau bent jau iššaudė tuos šunis, kurie suėdė 
ankstesnius šeimininkus. Bet, manyčiau, jam ir pačiam panašiai 
baigsis. Galbūt dėl to jis ir graužiasi. Užtat ir yra toks bjaurus. 

Seniokas nelinksmai sukrizeno ir parodė ranka į kalvelę. 

— Ana ten, - pasakė jis. - Tiesą sakant, visai maloni vietelė 
ilsėtis per amžius. | 

Rikis valandėlę pamąstė, tada paklausė: 

- Jūs nežinot, kas nupirko sklypą? Ir kas moka už kapų prie- 
žiūrą? 

Senis gūžtelėjo pečiais. 

— Man tiesiog atsiunčia čekius, daugiau aš nieko nežinau. 

Kapus Rikis rado nesunkiai. Jis kurį laiką stovėjo skaisčios 
vidudienio saulės tyloje ir akimirką susimąstė, ar kas nors pa- 
galvojo pastatyti antkapį po jo savižudybės. Abejojo. Buvo toks 
pat atsiskyręs kaip Džeksonai. Dar susimąstė, kodėl nepastatė 
jokio paminklo savo mirusiai žmonai. Jos vardu teisės mokyklai 
padėjo įkurti knygų fondą, kasmet žmonos vardu aukojo Gam- 
tos apsaugos fondui ir sakė sau, kad tokie darbai geriau nei šal- 
tas akmens luitas, saugantis siaurą žemės ruoželį. Bet atvykęs 
čia, beveik persigalvojo. Užsisvajojo apie mirtį, jos baigtinumą 
ir įtaką gyviesiems. Pagalvojo, kam nors mirus, daugiau sužino- 
me apie gyvuosius negu apie velionį. 

Nežinojo, kaip ilgai stovėjo prie kapų, kol galiausiai juos ap- 
žiūrėjo. Antkapis buvo bendras, ant jo tebuvo parašyti vardai, 
gimimo ir mirties datos. 

Kažkas atrodė ne taip, todėl Rikis žvelgė į trumputį įrašą, mė- 
gindamas susivokti kas. Užtruko kelias sekundes, kol suprato. 

Žmogžudystės ir savižudybės data buvo tas pats mėnuo, kaip 
ir įvaikinimo dokumentuose. 

Rikis žengė atbulas. O tada pastebėjo dar kai ką. 

Abu Džeksonai buvo gimę trečiajame dešimtmetyje. Abu mi- 
rė, būdami daugiau nei šešiasdešimties. 

Jam vėl pasidarė karšta, todėl atsilaisvino kaklaraištį. Dirbti- 
nis pilvas tempė jį žemyn, o nupiešta mėlynė ir randas staiga 
emė niežėti. 

Niekas, būdamas tokio amžiaus, negali įsivaikinti vaiko, o juo 
labiau trijų, pamanė jis. Įvaikinimo tarnybų įstatai beveik iškart 
atmestų bevaikę tokio amžiaus porą ir rinktųsi jaunesnę ir gyvy- 
bingesnę. 

Rikis stovėjo prie kapų ir jautėsi žvelgiąs į melą. Ne apie jų 
mirtį. Ji buvo pakankamai tikra. Bet melą kažkur jų gyvenime. 


Viskas ne taip, mąstė. Viskas ne taip, kaip turėtų būti. Jausmas, 
kad tuojau atsiskleis kažkas daug didesnio, nei jis tikėjosi, kone 
gniuždė Rikį. Kerštas be ribų. 

Sakė sau, kad dabar reikia grįžti į saugų Njū Hempšyro prie- 
globstį ir ramiai permąstyti, ką sužinojo, nuspręsti, koks bus 
kitas - protingas ir apgalvotas - žingsnis. Sustabdė mašiną prie 
savo motelio administracijos ir įėjęs pamatė kitą tarnautoją. Vie- 
toj Omaro sėdėjo Džeimsas su prisegamu kaklaraiščiu, kuris vis 
tiek sugebėjo nusisukti ant šono. 

— Norėčiau išsiregistruoti, - pasakė Rikis. - Ponas Lozorius, 
du šimtai trisdešimt antras kambarys. 

Tarnautojas kompiuteriu atspausdino čekį ir pasakė: 

— Viskas. Tik jums yra pora telefono žinučių. 

Rikis sutrikęs pasitikslino: 

— Telefono žinučių? 

Tarnautojas Džeimsas linktelėjo galvą. 

— Skambino vyrukas iš kažkokios šunidės, klausė, ar jūs čia 
apsistojęs. Norėjo palikti žinutę jūsų kambario telefone. O pas- 
kui, prieš pat jums ateinant, buvo dar viena žinutė. 

— To paties vyruko? 

— Nežinau. Aš tik spaudau mygtukus. Su tuo žmogum nekal- 
bėjau. Man tik parodo kambario numerį skambučių lape. Du 
šimtai trisdešimt antras kambarys. Dvi Žinutės. Jei norit, čiup- 
kit telefoną ir surinkit savo kambario numerį. Galėsit išklausyti 
žinučių. 

Rikis padarė, kaip pamokytas. Pirmoji Žinutė buvo nuo šuni- 
ninko. 

— Taip ir maniau, kad būsit apsistojęs kur nors pigiai ir netoli. 
Nebuvo sunku atspėti kur. Galvojau apie jūsų klausimus. Paskam- 
binkit man. Galbūt žinau kai ką, kas jums praverstų. Bet verčiau 
jau iš anksto pasiruoškit čekių knygelę. Jums tas kainuos. 

Rikis paspaudė trejetą ir ištrynė žinutę. Kita Žinutė įsijungė 
automatiškai. Balsas buvo sausas, ramus ir pribloškiantis, lyg 
karštą vasaros dieną radus ant šaligatvio ledo luitą. 

— Pone Lozoriau, man pranešė, kad smalsaujate apie velio- 
nius poną ir ponią Džeksonus, ir manau, kad turiu informacijos, 
praturtinsiančios jūsų paieškas. Prašyčiau kuo greičiau man pa- 
skambinti numeriu 212 555 1717, ir sutarsime dėl susitikimo. 

Skambintoja neprisistatė. Ir nereikėjo. Rikis pažino balsą. 

Skambino Vergilija. 


TREČIA DALIS 


Mirtis patinka net 
blogiems poetams 


Dvidešimt aštuntas skyrius 


Rikis spruko. 

Skubiai susikrovęs krepšį, cypiančiomis padangomis lekda- 
mas greitkeliu, jis movė tolyn nuo motelio Nju Džersyje ir pa- 
žįstamo balso ragelyje. Nė negaišo nusiplauti nupiešto rando nuo 
skruosto. Per vieną rytą, keliose vietose uždavęs netinkamus klau- 
simus, jis sutrumpino laiką, iš sąjungininko paversdamas jį prie- 
šu. Rikis ketino lėtai atkapstyti, kas Ražinis yra iš tikrųjų, o 
tada, išsiaiškinęs visa, ką jam reikėjo, lėtai ir kruopščiai sukurti 
savo keršto planą. Užtikrinti, kad viskas parengta, spąstai pa- 
spęsti, ir susiremti lygiomis jėgomis. Suprato, kad dabar tokios 
prabangos nebeturi. 

Nežinojo, kaip šunininkas susijęs su Ražiniu, bet tikrai buvo 
susijęs, nes jam išvykus, kol Rikis švaistė laiką, apžiūrinėdamas 
senukų kapus, šunininkas skambino telefonu. Buvo kraupu, kaip 
lengvai jam pavyko rasti motelį, kuriame Rikis apsistojo. Liepė 
sau daug atidžiau mėtyti pėdas. 

Greitai ir neramiai lėkė atgal į Njū Hempšyrą, mėgindamas 
įvertinti, kokio dydžio pavojus iš tikrųjų jam gresia. Varstyte 
varstė visokios baimės ir prieštaringos mintys. 

Bet viena jų buvo pati svarbiausia. Rikis nebegalėjo atvirsti į 
neveiklų psichoanalitiką. Tai reikštų ir vėl laukti, kol kas nors 
atsitiks, o tada, prieš imantis veiksmų, mėginti nustatyti ir su- 
prasti visas vidines galias. Tai buvo atoveiksmių, uždelsto veiki- 
mo pasaulis. Ramybės ir proto. 

Jei įklius į šiuos spąstus, liks be galvos. Žinojo, kad turi veikti. 

Jei ir nedaryti nieko daugiau, tai bent sukurti regimybę, kad 
yra toks pat pavojingas kaip Ražinis. 

Vos pravažiavus pakelės ženklą SVEIKI ATVYKĘ Į MASA- 
ČIŪSETSĄ, jam šovė mintis. Priekyje pamatė išsukimą iš greit- 
kelio, o iškart už jo - įprasčiausią amerikietišką vaizdelį: preky- 
bos centrą. Pasuko iš kelio į centro stovėjimo aikštelę. Po kelių 
minučių jau grūdosi minioje, klaidžiojančioje po gausybę par- 
duotuvių. Šiose buvo prekiaujama tais pačiais daiktais už beveik 
tokią pat kainą, bet skirtingai supakuotais, kad pirkėjams atro- 
dytų, jog visam tame vienodume rado kažką nepakartojamo. Ri- 
kis su juodo humoro jausmu pagalvojo, kad vieta jo planui tinka 
tiesiog nuostabiai. 

Netrukus prie valgyklos rado telefonų eilę. Pirmąjį numerį 
atsiminė lengvai. Jam už nugaros girdėjosi negarsus valgančių ir 
šnekančių žmonių triukšmas, ir, rinkdamas numerį, jis pridengė 
ragelį ranka. 

— New York Times skelbimų skyrius. 

— Sveiki, - maloniai tarė Rikis. - Norėčiau įdėti vienos skil- 
ties skelbimą pirmajame puslapyje. 

Jis skubiai perskaitė kreditinės kortelės numerį. Tarnautojas 
užsirašė, tada paklausė: 

— Tvarka, pone Lozoriau, koks bus skelbimas? 

Rikis pagalvojo ir pasakė: 


Pone R. Žaidimas tęsiasi. Naujajame Vvice*. 


Tarnautojas pakartojo. 

— Viskas? - paklausė jis. 

— Viskas, — atsakė Rikis. — Tik Voice būtinai parašykit iš di- 
džiosios, gerai? 


* Voice (angl.) - balsas; sutrumpintas žurnalo Village Voice pavadinimas 
(vert. ). 

Tarnautojas patvirtino supratęs, ir Rikis padėjo ragelį. Tada 
nuėjo į greitojo maisto užkandinę, nusipirko puodelį kavos ir 
pasičiupo saują servetėlių. Susirado nuošalų stalelį ir įsitaisė prie 
jo su rašikliu rankoje gurkšnoti karšto gėrimo. Neblaškomas 
triukšmo ir judėjimo, jis susitelkė prie to, ką ketino parašyti, 
retsykiais kramtydamas rašiklį, gurkštelėdamas kavos, vis ra- 
mindamas save, vis planuodamas. Prirašęs ant servetėlių juod- 
raščių, kelis kartus pradėjęs iš naujo, galiausiai sukūrė štai ką: 


Žinai, kas aš buvau, bet nežinai, kas aš esu, 

Todėl dabar turėtų darytis tau baisu. 

Rikis išnyko, mirė, pražuvo, 

Aš esu ten, kur jis prieš tai buvo. 

Lozorius kėlėsi, kylu ir aš, 

Kitam jis iš kapo mirtį parnes. 

Naujas žaidimas vietoj seno 

Galiausiai atves mus vienas prieš vieną. 

Tada pamatysim, kas liks stovėti vietoj. 

Nes, pone R., mirtis patinka net blogiems poetams. 


Rikis valandėlę gėrėjosi savo kūryba, tada vėl nuėjo prie tele- 
fonų. Netrukus prisiskambino į Vi/lage Voice skelbimų skyrių. 

— Norėčiau įdėti skelbimą į pažinčių skyrelį, - pasakė jis. 

— Visada prašom. Mielai priimsiu, — atsakė šis tarnautojas. 
Rikiui atrodė mažumėlę juokinga, kad Voice skelbimų tarnau- 
tojas buvo daug labiau atsipalaidavęs nei jo kolega Žimes, nors, 
geriau pagalvojus, to ir reikėjo tikėtis. - Kokios norėsit ant- 
raštės? 

— Antraštės? — nesuprato Rikis. 

— A, — tarė tarnautojas, - jūs pirmą kartą. Na, žinot, su- 
trumpinimo, pavyzdžiui, BV - baltaodis vyras, SM - sadomazo- 
chizmas... 

— Supratau, - atsakė Rikis. Truputį pagalvojo ir pridūrė: — 

Viršuje parašykit: BV, 50-+, ieško savo išrinktojo ypatingoms pra- 
mogoms ir žaidimams... 

Tarnautojas pakartojo. 

— Tvarka, - pasakė. - Toliau? 

— Štai, klausykit, - atsakė Rikis. Tada perskaitė tarnautojui 
eilėraštį, paprašė pakartoti du kartus, tikrindamas, ar šis tikrai 
teisingai užsirašė. Baigęs skaityti, tarnautojas nutilo. 

— Na, - pratarė jis, — čia kažkas neįprasto. Labai neįprasto. 
Tikriausiai išlįs visi iš savo kampų. Bent jau smalsuoliai. Ir gal- 
būt keli pamišėliai. Gerai, ar norėsit nusipirkti atsakymų dėžu- 
tę? Duosim jums dėžutės numerį, ir galėsit atsakymų išklausyti 
telefonu. Tvarka tokia: kol mokat už dėžutę, jūs vienintelis galit 
jos klausytis. 

— Taip, prašyčiau, — atsakė Rikis. Išgirdo, kaip tarnautojas 
spausdina kompiuteriu. 

— Tai va, - pasakė šis. - Jūsų dėžutės numeris 1313. Tikiuosi, 
jūs ne prietaringas. 

— Nė trupučio, - atsakė Rikis. Ant servetėlės užsirašė nume- 
rį, kuriuo reikės tikrinti, ar dėžutėje yra atsakymų, ir padėjo 
ragelį. 

Akimirką norėjo paskambinti Vergilijos duotuoju numeriu. 
Bet atsispyrė pagundai. Prieš tai reikėjo pasirūpinti keliais ki- 
tais dalykais. 


„Karo mene“ Sun Tzu aptaria, kaip svarbu generolui pasirinkti 
mūšio lauką. Užimti paslaptingą vietą, pranašesnę padėtį. Atsi- 
stoti aukštumoje. Sugebėti nuslėpti savo stipriąsias puses. Pasi- 
naudoti pažįstama vietove. Rikiui rodėsi, kad jam irgi tinka šie 
patarimai. Eilėraštukas Vi/lage Voice buvo lyg į priešininką pa- 
leista strėlė, pirmas šūvis, skirtas dėmesiui patraukti. 

Rikis suprato, kad ilgai netruks, kol kas nors atvažiuos į Dur- 
hemą jo ieškoti. Mašinos numeriai, kuriuos įsidėmėjo šuninin- 
kas, tą beveik užtikrino. Nemanė, kad bus labai sunku išsiaiš- 

kinti, kad numeriai priklauso nuomos punktui, ir netrukus kas 
nors atvažiavęs paklaus, kuo vardu žmogus, ją išsinuomojęs. Ri- 
kio rūpestis buvo painus, manė, bet iš esmės tilpo į vieną klausi- 
mą: kur jis nori kovoti kitą mūšį? Reikėjo pasirinkti kovos lauką. 

Jis grąžino mašiną į nuomą, trumpai užsuko į savo kambarį ir 
nuėjo tiesiai į darbą savižudybių prevencijos linijoje. Buvo išsi- 
blaškęs nuo galvoje besisukančių klausimų, mąstė, kad nežinia, 
kiek laiko jis laimėjo skelbimais Times ir Village Voice, bet šiek 
tiek laimėjo. Times išeis kitą rytą, Voice — savaitės pabaigoje. 
Buvo visai tikėtina, kad Ražinis nieko nedarys, neperskaitęs abie- 
jų. Kol kas jis težinojo tik, kad nutukęs randuotas privatus de- 
tektyvas atvažiavo į šunidę Njū Džersyje ir uždavė pavienius 
klausimus apie porą, pagal dokumentus prieš daugelį metų įsi- 
vaikinusią jį ir jo brolį bei seserį. Žmogus, besivaikantis melo. 
Rikis neturėjo nepagrįstų vilčių, kad Ražinis nesusigaudys, greitai 
neras kitų Rikio gyvybės ženklų. Frederikas Lozorius, kunigas, 
pasirodys klausinėjęs Floridoje. Frederikas Lozorius, privatus 
detektyvas, atvažiavo į Nju Džersį. Rikis manė, kad visa laimė, 
jog nėra jokio akivaizdaus ryšio tarp Frederiko Lozoriaus ir dak- 
taro Frederiko Starkso bei Ričardo Laivlio. Pirmasis buvo lai- 
komas mirusiu. Antrasis tebebuvo slepiamas bevardystės. Sės- 
damasis už stalo apytamsiame kabinete, prie telefono su kelio- 
mis linijomis, jis džiaugėsi, kad semestras universitete eina į pa- 
baigą. Tikėjosi, kad skambins tiesiog streso ir baigiamųjų egza- 
minų nevilties prislėgti studentai, su kuriais jam buvo nesunku. 
Nemanė, kad kas nors žudytųsi dėl chemijos egzamino, nors 
buvo girdėjęs ir didesnių kvailysčių. O nakties gūdumoje jam 
pavyko aiškiai susikaupti. 

Paklausė savęs: ko noriu pasiekti? 

Ar norėjo nužudyti žmogų, privertusį jį apsimesti mirusiu? 
Grasinusį jo giminėms ir sugriovusį viską, kuo jis buvo? Rikiui 
atrodė, kad kai kuriuose per paskutinius mėnesius perskaity- 
tuose detektyvuose ir trileriuose atsakymas būtų tiesiog taip. 

Kažkas jį smarkiai nuskriaudė, todėl dabar turėtų jam žiauriai 
keršyti. Nužudyti jį. Akis už akį - bet kokio keršto esmė. 

Rikis patempė lūpą ir pasakė sau: yra daug nužudymo būdų. 
Jis ir pats vieną jų patyrė. Turėtų būti ir daugiau, nuo samdomo 
žudiko kulkos iki kūną suėdančios ligos. 

Svarbiausia buvo pasirinkti tinkamą žmogžudystę. O tam rei- 
kėjo pažinti priešininką. Ne šiaip sau žinoti, kas jis, o koks. 

Rikis iš mirties turėjo pakilti, susitvarkęs savo gyvenimą. Jis 
nebuvo koks nors lakūnas kamikadzė, geriantis apeiginę sakės 
taurę, o tada lekiantis į mirtį ir negalvojantis apie nieką pasauly- 
je. Rikis norėjo išlikti. 

Nesitikėjo kada nors grįžti į daktaro Frederiko Starkso gyve- 
nimą. Nebebus ramaus darbo, klausantis sutrikusių turtuolių ai- 
manų kasdien keturiasdešimt aštuonias savaites per metus. Tas 
nebegrįš, suprato. 

Jis apsižvalgė po ankštą kabinetą, kuriame buvo įsikūrusi kri- 
zių pagalbos linija. Tai buvo kambarėlis pagrindiniame studentų 
sveikatos tarnybos pastato koridoriuje. Jis buvo siauras, nelabai 
patogus, jame stovėjo stalas, trys telefonai, kabėjo keli plakatai 
su futbolo, lakroso* ir amerikietiškojo futbolo tvarkaraščiais bei 
sportininkų nuotraukomis. Dar buvo didelis studentų miestelio 
žemėlapis ir spausdintas sąrašas su gelbėjimo tarnybų ir apsau- 
gos numeriais. Truputį stambesniu šriftu buvo atspausdinti nu- 
rodymai, ką daryti, jei prie savižudybių prevencijos linijos bu- 
dintis žmogus turėtų rimtą pagrindą manyti, kad kažkas iš tik- 
rųjų bando žudytis. Nurodymuose buvo išvardyta, ko imtis: pa- 
skambinti policijai ir paprašyti 911 operatoriaus patikrinti lini- 
ją, kad būtų galima nustatyti, iš kur skambinama. Taip reikėjo 
daryti tik pačiais sunkiausiais atvejais, kai grėsė pavojus gyvybei 
ir reikėjo siųsti gelbėtojus. Rikis niekada tokia galimybe nepasi- 
naudojo. Tomis naktinių budėjimų savaitėmis jam kaskart pa- 


* Zaidimas kamuoliu ant žolės. panašus į ledo ritulį. 

vykdavo daugumą skambintojų pertemptais nervais jei ne atves- 
ti į protą, tai bent įkalbėti neskubėti. Kartais spėliodavo, ar jo 
išgelbėti jaunuoliai nustebtų sužinoję, kad ramus balsas, vedan- 
tis juos į protą, yra chemijos katedros valytojo. 

Rikis pasakė sau: šitai verta saugoti. 

Išvada, suprato, vedė į sprendimą. Reikia nuvilioti Ražinį ša- 
lin nuo Durhemo. Jei išgyvens artėjantį susirėmimą, Ričardas 
Laivlis turi būti saugus ir likti neatpažintas. 

Sušnabždėjo sau: „Atgal į Niujorką“. 

Jam taip bemąstant, ant stalo suskambo telefonas. Jis įjungė 
reikiamą liniją ir pakėlė ragelį. 

— Krizių centras, - tarė jis. - Kuo galiu padėti? 

Valandėlę ragelyje buvo tylu, tada jis išgirdo prislopintą kuk- 
čiojimą. Paskui pasipylė nerišlūs žodžiai, atskirai bereikšmiai, 
bet kartu pasakantys labai daug. 

— Negaliu, tiesiog negaliu, man per sunku, nenoriu, o ne, 
nežinau... 

Jauna moteris, pamanė Rikis. Tarp jausmingų kukčiojimų 
šniurkštimo nesigirdėjo, todėl nusprendė, kad ji nei girta, nei 
apkvaišusi. Tiesiog pasijuto vidury nakties vieniša ir apimta ny- 
kios nevilties. 

— Gal gali kalbėti lėčiau, - švelniai paprašė jis, - ir papasako- 
ti, kas atsitiko? Nereikia visų smulkmenų. Tik va dabar, šią aki- 
mirką. Kur esi? 

Tyla, paskui atsakymas: 

— Bendrabučio kambaryje. 

— Gerai, - švelniai atsakė Rikis, pradėdamas tikrinti. - Ar tu 
viena? 

— Taip. 

— Kambario draugės nėra? Draugių? 

— Ne. Visai viena. 

— Ar taip būna visą laiką? Ar tau taip tik atrodo? 

Rodės, jaunoji moteris susimąstė. 

— Na, mes išsiskyrėm su draugu, visos paskaitos užknisa, o 
kai grįšiu namo, tėvai mane užmuš, nes iškritau iš geriausiųjų 
studentų sąrašo. Netgi gali būti, kad neišlaikysiu lyginamosios 
literatūros įskaitos, ir, rodos, dabar jau galas, ir... 

— Ir tu nusprendei paskambinti čia, tiesa? 

— Norėjau pasikalbėti. Neketinau ko nors darytis... 

— Labai sveikas požiūris. Rodos, šis semestras tau nebuvo pats 
geriausias. 

Mergina nusijuokė su trupučiu kartėlio. 

— Sakykim. 

— Bet juk dar bus ir kitų semestrų, tiesa? 

— Na, taip. 

— O draugas, kaip jis sakė, dėl ko tave paliko? 

— Sakė, kad dabar nenori prisirišti... 

- Ir tau nuo to pasidarė kaip? Liūdna? 

— Taip. Lyg būtų smogęs į veidą. Jaučiausi, lyg jis tebūtų ma- 
nim naudojęsis, žinai, dėl sekso, o dabar, ateinant vasarai, nu- 
sprendęs, kad taip nebeverta. Lyg būčiau koks saldainiukas. Pa- 
ragavo manęs ir išmetė... 

— Gerai įvardijai, - atsakė Rikis. - Tai, sakykime, jis tave įŽei- 
dė. Sudavė smūgį tavo savasties jausmui. 

Mergina vėl patylėjo. 

— Turbūt, bet aš kažkaip kitaip į tai pažiūrėjau. 

— Taigi, - tęsė Rikis vis dar ramiu, švelniu balsu, - iš tikrųjų 
užuot liūdėjusi ir galvojusi, kad esi kažkuo bloga, turėtum pykti 
ant to kalės vaiko, nes akivaizdžiai kažkas negerai jam. Jis sava- 
naudis, tiesa? 

Girdėjo, kaip mergina pritardama linkčioja galvą. Niekuo ne- 
išskirtinis skambutis, manė Rikis. Ji paskambino iš nevilties dėl 
vaikino ir mokslų, bet, atidžiau patyrinėjus, matėsi, kad iki ne- 
vilties jai dar labai toli. 

— Manyčiau, gerai pasakei, - tarė ji. - Niekšas. 

— Taigi be jo tau tik geriau. Juk bus tų bernų, ne karo metas, — 
kalbėjo Rikis. 

— Man atrodė, kad jį myliu, - atsakė mergina. 

— Užtat ir skaudu, tiesa? Bet skaudu ne todėl, kad jis sudau- 
žė tau širdį. O todėl, kad jautiesi apgauta. Ir nebežinai, kuo 
pasitikėti. 

— Gerai sakai, - sutiko ji. Rikis jautė, kaip kitame laido gale 
džiūva ašaros. Po valandėlės ji pridūrė: — Tikriausiai čia skambi- 
na daug tokių kaip aš. Prieš porą minučių viskas atrodė taip 
reikšminga ir siaubinga. Aš verkiau ir raudojau, o dabar... 

— Dar liko pažymiai. Kas bus, kai parvažiuosi namo? 

— Jie pyks. Tėvelis sakys: „Neleisiu savo sunkiai uždirbtų pi- 
nigų krūvai šešetų...“ 

Mergina įtikinamai atsikrenkštė ir pažemino balsą, užtat savo 
tėvą suvaidino puikiai. Rikis nusijuokė, ji irgi. 

— Jis atsileis, - pasakė jis. - Tik būk nuoširdi. Papasakok apie 
visus vargus, apie vaikiną, ir pažadėk labiau pasistengti kitą kar- 
tą. Jis nebepyks. 

— Iš tikrųjų. 

— Tai va, - kalbėjo Rikis, - išrašau tau šįvakar vaistų. Gerai 
išsimiegoti. Padėti knygas į šalį. Rytą atsikelti ir nueiti pirkti 
labai saldžios kavos su pieno putele, su visom kalorijom. Išsi- 
nešti ją į kiemą, atsisėsti ant suolelio, lėtai gurkšnoti ir mėgautis 
gražiu oru. Ojei pamatysi tą vaikiną, tiesiog nekreipk į jį dėme- 
sio. Jei jis tave kalbins, nueik. Susirask kitą suolelį. Truputį pa- 
svajok, kas laukia vasarą. Visada yra vilties, kad bus geriau. Tie- 
siog reikia ją rasti. 

— Gerai, - pasakė ji. - Ačiū, kad su manim kalbiesi. 

— Jei vis tiek jausiesi įsitempusi, tiek, kad nebegalėsi pati 
susitvarkyti, nueik pas sveikatos tarnybos psichologą. Ten tau 
padės. 

— Tu daug išmanai apie depresiją. 

— O, taip, - atsakė Rikis. - Daug. Dažniausiai ji praeina. Kar- 
tais ne. Pirmoji - normali gyvenime pasitaikanti nuotaika. Ant- 
roji - tikra ir rimta liga. Man atrodo, kad tau tik pirmoji. 


392 JOHN KATZENBACH E ANALITIKAS 


— Man jau geriau, - pasakė ji. - Gal prie kavos suvalgysiu ir 
saldžią bandelę. Velniop kalorijas. 

— Šaunuolė, - atsakė Rikis. Jau ruošėsi dėti ragelį, bet persi- 
galvojo. - Klausyk, - pasakė, - padėk man trupučiuką... 

Mergina nustebo, bet atsakė: 

— Kaip? Ko? Tau reikia pagalbos? 

— Čia juk krizių linija, - atsakė Rikis, leisdamas sau pašmaikš- 
tauti, - kodėl manai, kad šiam gale žmonių neištinka krizės? 

Mergina nutilo, lyg supratusi, koks akivaizdus šitas pareiški- 
mas. 

— Gerai, - pasakė ji. - Kokios pagalbos tau reikia? 

— Kai buvai maža, - paklausė Rikis, - kokius žaidimus žais- 
davai? 

— Žaidimus? Na, visokius stalo žaidimus, „Gyvates ir kopė- 
čias“, „Saldainių šalį“... 

— Ne. Lauke ar žaidimų aikštelėje... 

— Kaip „Jurgelis meistrelis“ ar gaudynės? 

— Panašiai. Bet kai žaisdavai su kitais vaikais, tokius žaidi- 
mus, kai vienas turi persekioti kitą, o kartu pats būti persekioja- 
mas, koks čia žaidimas? 

— Slėpynės ne visai tinka, ar ne? Atrodo truputį Žžiauresnis. 

— Taip. Būtent. 

Mergina patylėjo, tada pradėjo kone galvoti balsu: 

— Na, „Tinklas“, bet ten reikia daug fizinės jėgos. Lobio ieš- 
kojimas, bet ten rinkdavom daiktus. Gaudynės, „Mama mama“, 
„Aukščiau žemės“... 

— Ne. Man reikia ko nors suktesnio... 

— Man ateina į galvą nebent „Lapės ir skalikai“, - staiga tarė 
ji. - Jį būdavo sunkiausia laimėti. 

— Kaip jį Žaisti? 

— Vasarą, kaime. Žaidžia dvi komandos, Lapės ir Skalikai, 
aišku. Lapės išbėga pirmos, ir penkiolika minučių jų nesiveja. 
Jos nešasi popierinius maišelius su laikraščių draiskalais. Kas 

dešimt jardų turi saują jų padėti ant žemės. Skalikai seka tais 
pėdsakais. Svarbiausia - palikti klaidinančius pėdsakus, mėtyti 
pėdas, nuvilioti skalikus į pelkę ar dar kaip nors. Lapės laimi, 
jeigu po sutarto laiko, pavyzdžiui, dviejų ar trijų valandų, grįžta 
į pradžios tašką. Skalikai laimi, jeigu pagauna lapes. Jei pamato 
lapes lauko gale, gali elgtis kaip šunys ir jas vytis. O lapės turi 
slėptis. Todėl kartais lapės pasistengdavo pasekti, kur skalikai 
eina, žinai, patykoti... 

— Taip, čia kaip tik toks žaidimas, kokio man reikia, - tyliai 
atsakė Rikis. - Kas dažniausiai laimėdavo? 

— Čia ir visas smagumas, - atsakė mergina, - viskas priklausy- 
davo nuo lapių išradingumo ir skalikų atkaklumo. Taigi visada 
laimėti galėdavo bet kuri pusė. 

— Ačiū, — atsakė Rikis. Jo galvoje mintys tiesiog vijo viena 
kitą. 

— Sėkmės, - pasakė mergina ir padėjo ragelį. 

Rikis pagalvojo, kad kaip tik to jam ir prireiks: trupučio sėk- 
mės. 


Kitą rytą jis pradėjo tvarkyti reikalus. Saumokėjo nuomą už atei- 
nantį mėnesį, bet pasakė šeimininkėms, kad šeimos reikalais tik- 
riausiai turės išvykti. Kambaryje jis augino gėlę, todėl paprašė, 
kad ją nuolat palaistytų. Šitaip, manė, galima kuo paprasčiausiai 
sužaisti moterų psichologija: vyras, kuris prašo palaistyti jo gėly- 
tę, tikrai nepabėgs. Pasikalbėjo su universiteto valytojų viršininku 
ir gavo leidimą išnaudoti susikaupusį viršvalandžių ir ligų laiką. 
Jo viršininkas irgi buvo supratingas, o kadangi semestro pabaigo- 
je darbo buvo mažiau, išleido jį ir išsaugojo Rikio darbo vietą. 

Vietiniame banke, kuriame sąskaitą turėjo Frederikas Lozo- 
rius, pervedė pinigus į internetu atidarytą sąskaitą Manheteno 
banke. 

Ateinančioms dienoms jis dar užsisakė kelias vietas viešbu- 
čiuose, esančiuose įvairiose miesto vietose. Viešbučius pasirin- 

ko prastus, tokius, kokių Niujorko miesto vadovuose nebūda- 
vo. Visur jis nurodė Frederiko Lozoriaus kredito kortelių nu- 
merius, išskyrus paskutiniame viešbutyje. Paskutiniai du jo pa- 
sirinkti viešbučiai buvo Vakarų dvidešimt antrojoje gatvėje, be- 
veik tiesiai vienas priešais kitą. Viename tiesiog užsakė kambarį 
dviem naktim Frederiko Lozoriaus vardu. Kitas buvo geras tuo, 
kad jame buvo galima gauti apartamentus savaitei. Jis užsisakė 
dviem. Bet antrajam viešbučiui pasakė Ričardo Laivlio kortelės 
numerį. 

Atsisakė Frederiko Lozoriaus pašto dėžutės ir laiškus liepė 
persiųsti į priešpaskutinįjį viešbutį. 

Galiausiai susidėjo ginklą, šovinių ir kelis drabužius į krepšį 
ir vėl nuėjo į mašinų nuomą. Kaip ir praeitą kartą, pasiėmė kuk- 
lią senoką mašiną. Bet šįsyk pasistengė palikti daugiau pėdsakų. 

— Su ja galiu važiuoti, kiek noriu, tiesa? —- paklausė tarnauto- 
j0.— Nes man reikia suvažinėti į Niujorką, ir nenorėčiau mokėti 
po dešimt centų už mylią... 

Tarnautojas buvo studentiško amžiaus berniokas, akivaizdžiai 
bepradedąs darbą tik vasarą ir jau po kelių dienų mirtinai nuo- 
bodžiaująs. 

— Taip. Kiek nori. Dėl mūsų galit suvažinėti iki Kalifornijos ir 
atgal. 

— Ne, verslo reikalai Manhetene, - tyčia pakartojo Rikis. - Į 
sutartį įrašysiu savo darbinį adresą mieste, - Rikis parašė pir- 
mojo Frederikui Lozoriui užsakyto viešbučio pavadinimą ir te- 
lefono numerį. 

Tarnautojas nužvelgė Rikio džinsus ir sportinius marškinėlius. 

— Gerai. Darbinį. Tas pats. 

— Ojei užtrukčiau... 

— Sutartyje yra telefono numeris. Paskambinkit. Mes papildo- 
mai nuskaičiuosim nuo jūsų kredito kortelės, bet turit pranešti, 
kitaip po keturiasdešimt aštuonių valandų skambinsim policijai 
ir pasakysim, kad mašiną pavogė. 

- Šito nenorėčiau. 

— O kas norėtų? - atsakė tarnautojas. 

— Tiesa, dar kai kas, - lėtai tarė Rikis, atsargiai rinkdamas 
žodžius. 

— Kas? - paklausė tarnautojas. 

— Palikau savo draugui žinutę, kad irgi nuomotųysi čia mašiną. 
Žinot - geros kainos, patikimi automobiliai, jokio vargo, kaip 
dideliuose nuomos punktuose... 

— Aišku, - atsakė vaikis, lyg stebėtųsi, kad kas nors varginasi 
turėti kokią nors nuomonę apie nuomojamus automobilius. 

— Bet nesu tikras, kad jis gerai mane suprato... 

— Kas? 

— Mano draugas. Jis daug keliauja verslo reikalais, kaip ir aš, 
todėl žvalgosi, kur geriau. 

— Tai kas? 

— "Tai tas, - atsargiai tęsė Rikis, - kad jei jis ateis čia artimiau- 
siomis dienomis ir klaus, ar aš nuomojausi mašiną, teisingai jam 
patarkit, ir duokit gerus ratus, sutarta? 

Tarnautojas linktelėjo galvą. 

— Jeigu aš čia būsiu... 

— Jūs dirbat dienomis, tiesa? 

Tarnautojas ir vėl linktelėjo galvą, tuo judesiu parodydamas, 
kad stovėti už prekystalio pirmosiomis šiltomis vasaros dieno- 
mis buvo truputį panašu, kaip sėdėti kalėjime. Rikis pamanė, 
kad taip visai gali būti. 

— Taigi galbūt jūs jį ir aptarnausit. 

— Galbūt. 

— Tai va, jeigu jis klaus apie mane, pasakykit, kad verslo reika- 
lais išvažiavau. Į Niujorką. Jis žinos mano tvarkaraštį. 

Tarnautojas gūžtelėjo pečiais. 

— Kodėl ne, jeigu klaus. O šiaip... 

— Aišku, tiesiog jeigu kas nors apie mane klaus, žinokit, kad 
čia mano draugas. 

— Kuojis vardu? - paklausė tarnautojas. 
Rikis nusišypsojo. 
— R. A. Zinis. Nesunku atsiminti. Ponas R. Zinis. 


Važiuodamas Devyniasdešimt penktuoju keliu į Niujorką, Rikis 
trissyk stabtelėjo prekybos centruose palei pat kelią. Vienas bu- 
vo iškart už Bostono, kiti du Konektikute, prie Bridžporto ir 
Njū Heiveno. Visuose juose dykai paslampinėjo viduriniais ko- 
ridoriais tarp drabužių ir šokolado parduotuvių, kol rado, kur 
prekiaujama mobiliaisiais telefonais. Apsipirkęs Rikis turėjo pen- 
kis mobiliuosius telefonus, visus Frederiko Lozoriaus vardu, su 
krūvos nemokamų minučių ir pigių tarpmiestinių skambučių pa- 
žadais. Telefonai buvo iš keturių skirtingų įmonių, ir nors visi 
metines pirkimo ir vartojimo sutartis pildę pardavėjai klausė, ar 
jis neturi kito mobiliojo telefono, nė vienas nepasivargino patik- 
rinti, kai Rikis atsakė, kad ne. Pirkosi visus priedus telefonams, 
įjungė visas įmanomas paslaugas - skambinančiojo numerio ro- 
dymą, laukiantį skambutį ir kitas, todėl pardavėjai mielai jį ap- 
tarnavo. 

Sustojęs dar vienoje parduotuvėje, Rikis paieškojęs rado di- 
delio raštinės reikmenų prekybos tinklo padalinį. Ten jis įsigijo 
nebrangų nešiojamąjį kompiuterį ir visą reikalingą įrangą. Dar 
nusipirko krepšį jam nešiotis. 

Ankstyvą vakarą atvažiavo į pirmąjį viešbutį. Paliko mašiną 
lauko aikštelėje prie Hadsono upės Vakarų penkiasdešimtojoje 
gatvėje, tada metro atvažiavo į Čainatauno viešbutį. Jį aptarna- 
vo tarnautojas, vardu Ralfas, kurį vaikystėje smarkiai bėrė, ir 
nuo spuogų jam ant skruostų liko randai, užtat atrodė suzmekęs 
ir niūrus. Jis mažai kalbėjo, tik atrodė truputį nustebęs, kai Fre- 
deriko Lozoriaus kredito kortelė veikė. Jį taip pat stebino žodis 
„rezervacija“. Rikis pamanė, kad tokioje vietoje rezervacijų tur- 
būt būna nedaug. Kitame koridoriaus gale dirbanti prostitutė 
jam nusišypsojo, vienu žvilgsniu siūlydama ir kviesdama, bet jis 


JOHN KATZENBACH ES ANALITIKAS 397 


papurtė galvą ir atvėrė savo kambario duris. Tai buvo lygiai to- 
kia priplėkusi skylė, kaip Rikis ir tikėjosi. Tokioje vietoje dėme- 
sio neatkreips į tai, kad Rikis atėjo be jokios mantos ir po pen- 
kiolikos minučių vėl išėjo. 

Jis vėl metro nuvažiavo į paskutinijį viešbutį iš savo sąrašo, 
kur buvo išsinuomojęs apartamentus. Čia virto Ričardu Laiv- 
liu, bet su tarnautoju elgėsi tykiai, kalbėjo vienskiemeniais Žo- 
džiais. Eidamas į kambarį, stengėsi atkreipti į save kiek įmano- 
ma mažiau dėmesio. 

Tąvakar sykį išėjo į užkandinę sumuštinių ir gaiviųjų gėrimų. 
Likusią nakties dalį praleido ramiai, planuodamas, išskyrus vie- 
ną pasivaikščiojimą vidurnaktį. 

Gatvė žvilgėjo po lietučio. Geltoni žibintai metė blyškios švie- 
sos stulpus ant juodo grunto. Nakties ore tvyrojo nedidelė kait- 
ra, tvankuma, dvelkianti artėjančia vasara. Jis žvelgė į šaligatvį 
ir galvojo, kad niekada nepastebėjo, kiek vidurnaktį Manhetene 
šešėlių. Tada pamanė, kad ir jis pats kaip šešėlis. 

Perėjo miestą, skubiai Žžingsniuodamas per kvartalus, kol rado 
nuošalią telefono būdelę. Pamanė, kad laikas patikrinti žinutes. 


Dvidešimt devintas skyrius 


Nakties orą maždaug už kvartalo nuo telefono, prie kurio stovėjo 
Rikis, perskrodė sirena. Jis neatpažino, ar policijos, ar greitosios. 
Gaisrinių, žinojo, garsas žemesnis, skardesnis, lengvai atpažįsta- 
mas iš galingos jėgos. O policija ir greitoji skardeno beveik vieno- 
dai. Valandėlę pagalvojo, kad pasaulyje nedaug garsų, taip ties- 
mukiškai įspėjančių apie nelaimę, kaip sirenos. Tokios neramios 
ir aršios, lyg garso šaižumas naikintų viltį 1 dermę. Jis luktelėjo, 
kol triukšmas nurimo tamsoje ir grįžo įprasta Manheteno tyla: tik 
tolygiai gatvėse burzgiančios mašinos, autobusai ir retkarčiais po 
žeme miestą išraižiusiais tuneliais nudundantis metro. 

Jis surinko savo numerį Village Voice ir išgirdo atsakymus į 
pažinčių skelbimą 1313 dėžutėje. Jų buvo daugiau kaip tris- 
dešimt. 

Dauguma buvo nešvankūs kvietimai ir seksualinių nuotykių 
pažadai. Dauguma minėjo Rikio „„...ypatingas pramogas ir Žai- 
dimus“ iš skelbimo, kurie, kaip jis ir tikėjosi, reiškė kai ką nepa- 
doraus. Daugelis žmonių sukurpė eilėraštukus, kaip ir jis, bet 
šie irgi kvietė seksui ir linksmybėms. Jų balsuose girdėjo nevar- 
Žomą geismą. 

Trisdešimtasis, kaip jis ir laukė, buvo kitoks. Balsas skambėjo 
šaltai, beveik be išraiškos, grėsmingai. Jame buvo metalinių, lyg 
skardos žvangesys, gaidelių, užtat balsas atrodė mechaninis. Ri- 
kis nusprendė, kad kalbantysis, matyt, naudojosi elektroniniu 

balso keitimo įrenginiu. Tačiau psichologinio atsakymo svorio 
nuslėpti nebuvo įmanoma. 


Rikis nekvailas, Rikis protingas... 
Bet štai ką atminti jam išmintinga: 
Jis jaučiasi saugiai, jam norisi žaisti, 
Bet savo slėptuvės jam nedera keisti. 
Jis sykį ištrūko, be galo šaunu, 

Bet erzint likimą nėra sumanu. 
Antrąjį kartą žaidimas šitas 

Baigsis taip pat, ir jis liks nugalėtas. 
Tik neabejok, šįkart savo skolą 

Aš susigrąžinsiu visą iki galo. 


Rikis klausė atsakymo tris kartus, kol gerai jį įsiminė. Balse 
baugino ir dar kažkas, lyg vien žodžių būtų maža, netgi jo skam- 
besys trykšte tryško neapykanta. Bet negana to, Rikiui pasiro- 
dė, kad kažkas girdėta, beveik pažįstama liko toną net ir apdo- 
rojus balso keitikliu. Nuo šios minties jį nukrėtė šiurpas, ypač 
kai suprato, kad pirmą kartą iš tikrųjų girdėjo kalbant Ražinį. 
Visi kiti susidūrimai būdavo per atstumą - raštu ar perduodami 
Merlino ar Vergilijos. Išgirdus to žmogaus balsą, Rikiui kilo koš- 
mariškų regėjimų, ir jis suvirpėjo. Liepė sau nemerkinti prisi- 

Jis išklausė likusių žinučių dėžutėje, žinodamas, kad galiau- 
siai išgirs ir kitą, daug labiau pažįstamą balsą. Nenustebo, ją 
išgirdęs. Iškart po eilėraštuko stojo tyla, o tada įraše pasigirdo 
Vergilijos balsas. Rikis atidžiai klausėsi, kad nepraleistų jokios 
užslėptos smulkmenos. 

— Riki, Riki, Riki, kaip džiugu, kad atsiliepei. Tikrai netikėta. 
Ir nepaprastai nuostabu, jei leisi taip pasakyti... 

— Tai jau tikrai, - sumurmėjo panosėje Rikis, - neabejoju, 
kad netikėta. 

Jis klausėsi, o moteris kalbėjo toliau. Jos balsas skambėjo taip 
pat kaip ir anksčiau, vieną sekundę tvirtai, paskui gundomai ir 
erzinamai, o tada šiurkščiai ir negailestingai. Vergilija, pamanė 
Rikis, žaidimą žaidė taip pat puikiai kaip ir jos darbdavys. Jos 
pavojingumas glūdėjo chameleoniškose spalvose — vieną minutę 
ji stengėsi padėti, o kitą - supykdavo ir rėždavo viską tiesiai. Jei 
Ražinis buvo tikslingas, šaltakraujis ir susitelkęs, Vergilija mir- 
guliavo kaip gyvas sidabras. O Merlinas, kurio kol kas dar ne- 
girdėjo, buvo kaip buhalteris, bejausmis, šaltas kaip plienas ir 
todėl pavojingas. 

— ...Kai tu pasprukai, Žinai, kai kas aukštuose sluoksniuose dėl 
to emė keisti požiūrį, turėčiau pripažinti. Iš esmės pertikrinti vis- 
ką, kas iki tol atrodė savaime suprantama. Matai, kokia nepatiki- 
ma kartais būna tiesa, ką, Riki? Žinok, aš juos perspėjau. Tikrai. 
Sakiau, „Rikis labai klastingas. Įžvalgus, mąsto greitai...“, bet jie 
manim netikėjo. Jie manė, kad tu toks pat kvailas ir neapdairus 
kaip ir visi kiti. O dabar va prie ko tai privedė. Ką tu, tamsta 
tiesiog pėdsakų mėtymo alfa ir omega, Riki. Piece de resistance. 
Įtariu, labai pavojingas visiems, įsivėlusiems į šį reikalą... 

Ji giliai atsiduso, lyg jos pačios žodžiai būtų jai kažką primi- 
nę. Tada tęsė: 

— Na, aš asmeniškai niekaip nesuprantu, kodėl norėtum su- 
lošti dar vieną kitą partiją su ponu R. Man rodės, pamatęs lieps- 
nojantį numylėtąjį vasarnamį - labai išraiškinga smulkmena, Riki, 
labai dailus ir sklandus žingsnis. Sudeginai visą tą laimę ir visus 
tuos prisiminimus - na, kaipgi dar būtume galėję tai suprasti? 
Tikrai verta psichoanalitiko. Šito tikrai nenumatėm, nė truputė- 
lio — bet, manyčiau, vien tokio potyrio galėjo pakakti, kad su- 
prastum, koks pavojingas žmogus yra ponas R., jog apmautum 
jį varžybose, 0 ypač jo paties sukurtose. Tau vertėjo likti, kur 
buvai, Riki, toliau lindėti po tuo akmeniu, po kuriuo pasislėpei. 
Arba gal dabar bėk. Bėk ir slėpkis per amžius. Pradėk rausti 
urvą kokiame nors tolimame, nuošaliame, šaltame ir tamsiame 

užkampyje, ir rauski kuo giliau. Nes įtariu, kad šįkart ponui R. 
prireiks geresnių pergalės įrodymų. Labai patikimų įrodymų... 
Jis labai kruopštaus būdo. Ar bent jau man taip sakė... 

Vergilijos kalba nutrūko, lyg būtų staiga padėjusi ragelį. Jis 
pasiklausė elektroninio šnypštimo, paskui įjungė kitą žinutę. Vėl 
kalbėjo Vergilija. 

— Taigi, Riki, labai nenorėčiau, kad tau tektų pakartoti pirmojo 
žaidimo baigtį, bet jei jau taip nori, ką gi, tavo valia. Koks bus 
tavo minėtasis „naujas žaidimas“ ir kokios jo taisyklės? Nuo šiol 
Village Voice skaitysiu atidžiau. O mano darbdavys - na, „nekan- 
trauja“ turbūt ne visai tinkamas žodis. Galbūt „kramto pavadį“ 
kaip lenktyninis žirgas. Taigi, Riki, laukiam pirmojo tavo ėjimo. 

Rikis padėjo ragelį ir garsiai pasakė: 

— Ašjį jau padariau. 

Lapės ir skalikai, mąstė jis. Galvok kaip lapė. Reikia palikti 
pėdsaką, kad žinotum, kur jie, bet laikykis keliais žingsniais prie- 
kyje, kad tavęs nepagautų ir nerastų. O tada, pamanė, vesk juos 
tiesiai į brūzgyną. 


Rytą Rikis metro nuvažiavo į pirmąjį viešbutį, kuriame įsiregist- 
ravo, bet nenakvojo. Jis grąžino kambario raktą abejingam tar- 
nautojui, prie stalo skaitinėjančiam pornografijos žurnalą pavadi- 
nimu „Didelės meilės damos“. Vyras atrodė labai apsileidęs, dra- 
bužiai jam netiko, veidas buvo išbertas, o ant lūpos randas. Rikis 
pamanė, kad turbūt niekas geriau netiktų tokio viešbučio tarnau- 
tojo vaidmeniui filme. Vyriškis paėmė raktą, beveik nešnekėda- 
mas, vis dar įsitraukęs į ryškius ir nešvankius puslapius. 

— Klausyk, - pasakė Rikis ir sulaukė labai jau menko tarnau- 
tojo dėmesio. - Klausyk, gali ateiti žmogus su paketu ir ieškoti 
manęs. 

Tarnautojas linktelėjo galvą, bet vis tiek ne itin atidžiai klau- 
sėsi, matyt, vis dar labiau susidomėjęs žurnale besiskeryčiojan- 
čiomis moterimis. 

— Tas paketas svarbus, - toliau bandė Rikis. 

— Aišku, - atsakė tarnautojas. Jis beveik visiškai nesiklausė, 
ką Rikis kalba. 

Rikis nusišypsojo. Nė nebūtų galėjęs įsivaizduoti geriau jo ke- 
tinimus atitinkančio pokalbio. Jis apsižvalgė, įsitikino, kad ap- 
šiurusiame ir nusidėvėjusiame prieangyje daugiau nieko nėra, 
ir, po stalu paslėpęs rankas, išsitraukė pusiau automatinį pisto- 
letą ir spragtelėdamas jį užtaisė. 

Tarnautojas staiga pakėlė išsprogusias akis. 

— Pažįsti šitą garsą, subine tu? 

Tarnautojas nepakėlė rankų nuo stalo. 

— Dabar klausysies manęs? — paklausė Rikis. 

— Klausau, - atsakė vyriškis. 

— Taigi mėginu dar kartą, - kalbėjo Rikis. - Žmogus su pake- 
tu. Manęs. Jei jis ateis ir klaus, duosi jam šitą numerį. Čiupk 
pieštuką ir užsirašyk: 212-555-2798. Ten jis mane ras. Aišku? 

— Aišku. 

— Tegu duoda tau penkiasdešimt, — pasakė Rikis. - Gal net 
visą šimtą. Verta. 

Vyriškis nepatenkintas linktelėjo galvą. 

— Ojei manęs čia nebus? - paklausė jis. - Jeigu dirbs naktinis? 

— Nori šimtuko, būsi čia, - atrėžė Rikis, o paskui dar pridū- 
rė: - Dabar sudėtingoji dalis. Jei klaustų bet kas kitas. Supranti, 
bet kas. Bet koks žmogus, neturintis paketo - tai va, tokiam turi 
pasakyti, kad nežinai, kur aš išėjau, ar kas aš, išvis nieko. Nė 
žodžio. Niekuo nepadėk. Aišku? 

— Tik žmogui su paketu. Gerai. Kas tame pakete? 

— Tau verčiau nežinoti. Ir juk tikrai nesitiki, kad koks velnias 
patemps mane už liežuvio tau pasakyti. 

Toks atsakymas buvo labai iškalbingas. 

— Ojei nepamatysiu jokio paketo? Kaip man Žinoti, ar čia tas? 

Rikis linktelėjo galvą. 

— Gerai sakai, bičiuli, - pasakė. - Va, klausyk. Paklausk jo, iš 
kur jis pažįsta poną Lozorių, o jis atsakys maždaug: „Juk visi 
žino, kad Lozorius trečiąją dieną prisikėlė“. Tada duok jam nu- 
merį, kaip ir sakiau. Jei viską gerai padarysi, galbūt gausi netgi 
daugiau negu šimtuką. 

— Trečiąją dieną. Lozorius prisikėlė. Lyg iš Biblijos, ar ką. 

— Galbūt. 

— Gerai. Supratau. 

— Tvarka, - atsakė Rikis, įsidėjo ginklą atgal į kišenę, nulei- 
dęs saugiklį su tokiu pat lengvai atpažįstamu spragtelėjimu, kaip 
ir užtaisydamas. - Džiaugiuosi, kad pasikalbėjom. Dabar mano 
viešnagė čia atrodo daug malonesnė, — Rikis nusišypsojo tar- 
nautojui ir parodė ranka pornografijos žurnalą. - Nebetrukdy- 
Siu tau šviestis, - pasakė ir apsisuko eiti. 

Aišku, nebuvo jokio vyro su paketu, kuris ieškotų Rikio. Į vieš- 
butį greitai atvyks kai kas kitas, manė jis. O tarnautojas tikriausiai 
atpils visa, ką Žino, jo ieškančiam žmogui, ypač gavęs pasiūlymą 
rinktis tarp pinigėlių ir kūno sužalojimo, kurį, Rikis neabejojo, po- 
nas R., Merlinas, Vergilija ar kad ir kas būtų atsiųstas ilgai negaiš- 
damas pateiks. O kai tarnautojas pažers Rikio susakytus atsaky- 
mus, Ražinis turės dėl ko pasukti galvą. Nesamas paketas. Kuria- 
me yra kažkas, ko irgi nėra. Siunčiamas lygiai taip pat nesamam 
žmogui. Rikiui patiko. Tegu pasikamuoja dėl gryno prasimanymo. 

Jis patraukė per miestą registruotis į kitą viešbutį. 

Iš pažiūros šis viešbutis buvo toks pat kaip ir pirmasis, ir jam 
tai tiko. Nedėmesingas, išsiblaškęs tarnautojas už didelio subrai- 
žyto medinio stalo. Pabrėžtinai kuklus, niūrus, nušiuręs kamba- 
rys. Koridoriuje Rikis praėjo pro stoviniuojančias dvi moteris 
trumpais sijonais, ryškiai pasidažiusias, aukštais plonais kulniu- 
kais, juodomis tinklinėmis kojinėmis. Iškart matėsi, kokios pro- 
fesijos. Pinigų alkanomis akimis jos nužvelgė jį praeinantį. Rikis 
tik papurtė galvą, kai viena gundomai pažvelgė. Nugirdo vieną 
jų pratariant: 

— Faras... 

Irjos pasišalino, o jis nustebo. Manė, kad jam neblogai sekasi 
bent iš pažiūros pritapti prie pasaulio, į kurį nusileido. Bet gal- 
būt, pamanė sau Rikis, nusimesti tai, kuo kadaise buvai, sun- 
kiau, nei atrodo. Dėvi save ir išorėje, ir viduje. 

Jis išsidrėbė ant lovos ir pajuto po savim dumbant spyruok- 
les. Sienos buvo plonos, todėl girdėjo vienos iš moterų bendra- 
darbių darbo vaisius, vaitojimą ir bilsnojimą, pagal paskirtį nau- 
dojant lovą. Jei nebūtų buvęs toks ryžtingas, jį būtų labai slėgę 
garsai ir kvapai — per ventiliacijos vamzdžius besiskverbiantis 
silpnas šlapimo dvokas. Bet aplinka buvo lygiai tokia, kaip Rikis 
ir norėjo. Jam reikėjo, kad Ražiniui atrodytų, jog kažkaip suge- 
bėjo įsitvirtinti atmatų pasaulyje, kaip ir ponas R. 

Greta lovos buvo telefonas, jį Rikis ir pasiėmė. 

Pirmiausia paskambino brokeriui, tvarkiusiam jo kuklias in- 
vesticines sąskaitas, kol buvo gyvas. Atsiliepė jo sekretorė. 

— Kuo galiu padėti? - paklausė ji. 

— Galite, - atsakė Rikis. - Mano vardas Diogenas... - jis lėtai 
diktavo graikišką vardą paraidžiui, pasakė: - Užsirašykit, - pas- 
kui tęsė: - Aš atstovauju ponui Frederikui Lozoriui, kuris vyk- 
do velionio daktaro Frederiko Starkso palikimo bylą. Pranešu, 
kad žymūs jo finansinės padėties nesklandumai, buvę prieš mir- 
tį, dabar tiriami mūsų. 

— Man rodos, mūsų saugumo darbuotojai tą reikalą patikrino... 

— Mes likome nepatenkinti jų darbu. Norėjau jus įspėti, kad 
atsiųsime savo Žmones patikrinti tų įrašų ir pagaliau rasti dingu- 
sius pinigus, kad būtų galima juos išdalinti jų teisėtiems savinin- 
kams. Turėčiau pridurti, kad kai kas dėl tokio nSisų tvarkymo 
labai nepatenkintas. 

— Suprantu, bet kas... - sekretorė iškart susinervino, išgąs- 
dinta sauso, valdingo Rikio balso. 

— Mano vardas Diogenas. Prašau jį atsiminti. Aš vėl paskam- 
binsiu ryt ar poryt. Prašyčiau perduoti savo viršininkui, jog su- 

rinktų visus reikiamus visų pervedimų įrašus, kad susitikę ne- 
gaištume. Per pirmąjį patikrinimą ekonominės policijos detek- 
tyvų su savimi neatsivesiu, bet ateityje tai gali būti neišvengia- 
ma. Suprantat, viskas priklauso nuo to, kaip noriai jūs bendra- 
darbiausit. 

Rikis tikėjosi, kad taip drąsiai sviestas grasinimas policija iš- 
kart akivaizdžiai suveiks. Jokiam brokeriui ekonominė policija 
nekelia susižavėjimo. 

— Gal jūs verčiau pasikalbėkit su... 

Jis pertraukė sekretorę. 

— Būtinai. Kai paskambinsiu ryt ar poryt. Dabar manęs laukia 
susitikimas ir dar turiu kai kur šiuo klausimu paskambinti, todėl 
atsisveikinu. Dėkui. 

Ir jis padėjo ragelį, o širdį užliejo piktdžiuga. Nesitikėjo, kad 
kadaise buvęs jo brokeris, nuoboda, žavimas tik pinigų, jų už- 
dirbimo ir praradimo, atpažins vardą veikėjo, klajojusio po se- 
novės pasaulį ir nesėkmingai ieškojusio sąžiningo žmogaus. Bet 
Rikis žinojo, kas išsyk supras užuominą. 

Paskui paskambino Niujorko psichoanalizės draugijos pirmi- 
ninkui. 

Su tuo daktaru buvo porą sykių susitikęs anksčiau iškilių me- 
dikų sambūriuose, kurių taip stengėsi išvengti. Rikiui jis pasiro- 
dė suvaržytas ir be galo pasipūtęs froidistas, net ir su savo ben- 
dradarbiais kalbas vis patylėdamas, darydamas reikšmingas pau- 
zes. Jis buvo patyręs Niujorko psichoanalitikas, kušetės ir tylos 
padedamas gydęs daug įžymybių. Kažkodėl tuos pacientus laikė 
savo nuopelnu, tarsi ant kušetės pasiguldęs „Oskaru“ apdova- 
notą aktorių, Pulicerio premiją laimėjusį rašytoją ar verslininką 
multimilijonierių, iš tikrųjų būtų geresnis gydytojas ar geresnis 
žmogus. Rikis, iki pat savižudybės gyvenęs ir dirbęs labai atsi- 
skyręs, manė, kad nėra nė menkiausios galimybės, jog pirminin- 
kas pažins jo balsą, todėl nė nesistengė jo pakeisti. 

Palaukė, kol buvo be devynių minučių lygi valanda. Žinojo, 

kad dažniausiai gydytojai kelia telefono ragelį per pertraukas 
tarp seansų. 

Daktaras atsiliepė po dviejų pyptelėjimų. Sausas, šiurkštus, 
nedraugiškas balsas nė nepasisveikino: 

— Kalba daktaras Rotas... 

— Daktare, - lėtai pradėjo Rikis. - Kaip gerai, kad jums pri- 
siskambinau. Skambina ponas Diogenas. Atstovauju ponui Fre- 
derikui Lozoriui, velionio daktaro Frederiko Starkso testamen- 
to vykdytojui. 

— Kuo galiu padėti? — nutraukė jį Rotas. Rikis valandžiukę 
patylėjo, kad daktaras pasijustų nejaukiai, panašiai, kaip anas 
pats mėgdavo elgtis. 

— Mus domina, kaip tiksliai buvo išspręsti skundai prieš velio- 
nį daktarą Starksą, - pasakė Rikis, pats stebėdamasis savo šiurkš- 
tumu. 

— Skundai? 

— Taip. Skundai. Kaip jūs puikiai žinote, prieš mirtį jam buvo 
pateikti kaltinimai dėl nepadoraus elgesio su paciente. Mums 
rūpi, kaip baigėsi tų kaltinimų tyrimas. 

— Abejoju, ar padaryta kokia nors oficiali išvada, - striukai 
atrėžė Rotas. —- Bent jau Psichoanalizės draugijoje. Daktarui 
Starksui nusižudžius, toliau tirti nebebuvo prasmės. 

— Tikrai? - paklausė Rikis. - O jums ar kam nors jūsų vado- 
vaujamoje draugijoje neatėjo į galvą, kad galbūt jis nusižudė, 
nes tie kaltinimai buvo neteisingi ir nesąžiningi, o ne kad nusi- 
žudydamas jis juos patvirtino? 

Rotas patylėjo. 

- Žinoma, pagalvojome apie tokią galimybę, - atsakė. 

Kurgi ne, pamanė Rikis. Melagis. 

— Arjūs nustebtumėt, daktare, jei pasakyčiau, kad jaunoji mo- 
teris, kuri pateikė kaltinimus, paskui dingo? 

— Atleiskit... 

— Ji nebegrįžo gydytis pas daktarą Bostone, kuriam pirmajam 
išsakė savo skundus. 

— Keista... 

— Ir mėgindamas ją rasti, jis sunerimęs išsiaiškino, kad jos 
tapatybė - kas ji sakėsi esanti, daktare - netikra. 

— Netikra? 

— O vėliau išaiškėjo, kad jos kaltinimai buvo dalis apgavystės. 
Ar žinojot, daktare? 

— Na ne, ne, nežinojau... kaip ir sakiau, po savižudybės mes 
toliau nebetyrėme... 

— Kitaip sakant, tiesiog nusiplovėt rankas. 

— Perdavėm tyrimą reikiamoms įstaigoms... 

— Tačiau toji savižudybė išgelbėjo jus nuo daugelio neigiamo 
ir gėdingo viešumo, tiesa? 

— Nežinau - na, taip, aišku, bet... 

— Ojums neatėjo į galvą, kad galbūt daktaro Starkso įpėdiniai 
norės nuplauti jo gerą vardą? Kad net ir po jo mirties jiems svar- 
bus jo išteisinimas? 

— Apie tai nepagalvojau. 

— Ar žinot, kad galit būti palaikytas atsakingu už jo mirtį? 

Kaip ir reikėjo tikėtis, daktaras pasiuto. 

— Nė trupučio! Mes ne... 

Rikis jį pertraukė: 

— Šiame pasaulyje atsakomybė būna ne tik teisinė, tiesa, dak- 
tare? 

Jam patiko toks klausimas. Šis siekė pačią psichoanalizės šer- 
dį. Nesunkiai įsivaizdavo kitame laido gale kėdėje neramiai be- 
simuistantį pašnekovą. Galbūt jam išrasojo kakta ar sudrėko pa- 
Žastys. 

— Žinoma, bet... 

— Bet draugijoje tiesa niekam iš tikrųjų nerūpėjo, taip? Visi 
tik apsidžiaugė, kai ją sykiu su daktaru Starksu nusinešė vande- 
nynas, teisingai? 

— Manyčiau, daugiau į klausimus atsakinėti nebeverta, pone, 
mm... 

— Ne, žinoma, ne. Ne dabar. Galbūt vėliau. Bet juk įdomu, 
tiesa, daktare? 

— Kas? 

— Kad tiesa daug stipresnė už mirtį. 

Šitaip pasakęs, Rikis padėjo ragelį. 

Jis išsitiesė ant lovos ir įsispoksojo į baltas lubas ir pliką lem- 
putę. Jautė suprakaitavusias pažastis, lyg pokalbis būtų buvęs 
labai sunkus, bet tai buvo ne nervinis prakaitas, o greičiau malo- 
nus teisuolio nuovargis. Gretimame kambaryje pora pradėjo iš 
naujo, ir jis valandėlę klausėsi su niekuo nesupainiojamų sekso 
ritmų. Rikiui buvo linksma ir beveik malonu. Daug kas truputį 
linksminasi darbo dienomis, pamanė. Paskui atsistojo ir ėmė ieš- 
koti, kol prie lovos stovėjusio stalo stalčiuje rado nedidelį blok- 
notėlį ir pigų šratinuką. 

Ant lapelio jis užrašė vardus ir numerius žmonių, kuriems ką 
tik skambino. Apačioje prirašė: „Pinigai. Geras vardas“. Prie 
šių žodžių padėjo paukščiukus, paskui užrašė trečiojo užsisaky- 
to prasto viešbučio pavadinimą. Po juo prirašė: „Namai“. 

Tada suglamžė lapelį ir įmetė į metalinę šiukšliadėžę. Manė, 
kad kambarys valomas ne itin dažnai, ir tikėjosi, jog tas, kas ateis 
čia Rikio ieškoti, lapelį gali rasti. Tas žmogus vis tiek susipras 
patikrinti kambario skambučių įrašus ir sužinos jo ką tik rinktus 
numerius. Susieti numerius su pokalbiais nebus labai sunku. 

Geriausias žaidimas tas, pamanė, kurį pats nežinai žaidžiąs. 


Trisdešimtas skyrius 


Vaikščiodamas po miestą, jis rado karinių prekių parduotuvę 
ir nusipirko šį tą, ko manė prireiksiant kitoje žaidimo pakopo- 
je. Tai buvo nedidelis laužtuvas, pigi dviračio spyna, keletas 
chirurginių pirštinių, kišeninis žibintuvėlis, pilkos lipnios juos- 
telės ritinys ir pigiausi parduotuvėje buvę žiūronai. Pagalvojęs 
dar paėmė nedidelį buteliuką purškiamų vabzdžių nuodų, šim- 
taprocentinio dietiltoluamido, ir niūriai pamanė, kad nieko pa- 
našesnio į nuodus dar nebuvo ant savęs tepęs. Pirkiniai buvo 
keisti, suprato jis, bet dar tiksliai nežinojo, ko prireiks jo su- 
regztai užduočiai, todėl nusipirko visko, kad būtų viskam pasi- 
ruošęs. 

Anksti tą popietę Rikis grįžo į savo kambarį ir susipakavo 
pirkinius sykiu su pistoletu ir dviem naujaisiais mobiliaisiais te- 
lefonais į nedidelę kuprinę. Trečiuoju telefonu paskambino į vieš- 
butį, kuriame dar nebuvo įsiregistravęs, ir paliko skubią Žinutę 
Frederikui Lozoriui, kad vos atvykęs perskambintų. Padiktavo 
tarnautojui telefono numerį, tada įsikišo telefoną į išorinę kup- 
rinės kišenę, prieš tai apdairiai pažymėjęs jį rašikliu. Atėjęs iki 
savo išsinuomotosios mašinos, išsiėmė telefoną ir darsyk paskam- 
bino į viešbutį. Kalbėjo šiurkščiai. Važiuodamas per miestą Njū 
Džersio link, paskambino dar triskart. Vis nekantriau ir primyg- 
tiniau aiškino, kad ponas Lozorius kuo greičiau jam paskambin- 
tų, nes turįs jam pranešti kai ką svarbaus. 

Trečiąsyk paskambinęs iš to telefono, jis stabtelėjo prie Džo!i- 
so Kilmerio atminimo aikštelės netoli Džersio žiedo. Nuėjo į 
vyrų tualetą, nusiplovė rankas ir paliko telefoną ant kriauklės 
krašto. Išeidamas prasilenkė su keliais paaugliais. Nusprendė, 
kad šie greičiausiai pasičiups telefoną ir tuoj pat pradės juo nau- 
dotis, o to jis ir norėjo. 

Į Vest Vindzorą atvažiavo jau vakarėjant. Visame žiede buvo 
baisūs kamščiai, mašinos sekė viena paskui kitą, atsilikdamos vos 
per vieno ar dviejų automobilių ilgį. Jos viršydavo greitį, kol sulė- 
tėdavo tarp pypsenimo, šūkavimo, įtempto šliaužimo pro nelaimę 
ties Vienuoliktuoju išsukimu. Iš smalsumo dar pristabdydavo ir 
lėtai laviruodavo pro dvi greitąsias, kelias valstijos policijos maši- 
nas ir sulankstytus, nuo smūgio susigarankščiavusius dviejų nedi- 
delių mašinų kėbulus. Prie kraštinės juostos jis matė susigūžusį 
vyrą baltais marškiniais ir kaklaraiščiu, sėdintį rankomis susiė- 
musį už galvos, užsidengusį veidą. Rikiui šliaužiant pro šalį, viena 
greitoji pajudėjo iš vietos, nekantriai sugaudė sirenos ir Rikis pa- 
matė valstijos patrulį su matavimo rite einantį šliūžės ant greitke- 
lio link. Kitas stovėjo tarp juodame grunte įtaisytų atšvaitų ir ra- 
mia, griežta ir smerkiama veido išraiška mojavo visiems važiuoti 
sau. Atrodo, smalsumas, pats žmogiškiausias iš visų jausmų, kaž- 
kaip netiktų ar nederėtų šią akimirką, nors iš tikrųjų jis tiesiog 
trukdė pačiam patruliui. Rikis pamanė, kad analitiko įžvalga, reiš- 
kianti, kas jis kadaise buvo, priminė tokią patrulio miną. 

Netoli Prinstono palei Pirmąjį kelią rado užkandinę, joje stab- 
telėjo užmušti laiko ir suvalgyti sūrainio ir bulvyčių, iškeptų gy- 
vo Žmogaus, 0 ne mašinų ir laiko matuoklių. Birželio šviesa ilgi- 
no dieną, ir kai jis išėjo, dar buvo daug laiko iki tamsos. Rikis 
nuvažiavo prie kapų, kuriuos lankė prieš dvi savaites. Senojo 
tvarkdario nebuvo, kaip jis ir tikėjosi. Laimei, kapinių įėjimas 
nebuvo užrakintas ar užremtas, ir jis pastatė išnuomotą mašiną 
už baltų lentų pašiūrės. Automobilio nuo kelio beveik nesimatė, 
O jei kas ir pamatytų, jis atrodytų visai neįtartinai. 

Prieš užsimesdamas kuprinę, Rikis išsipurškė purškalu nuo 
vabzdžių ir užsimovė chirurgines pirštines. Žinojo, kad jo kva- 
po tai nepanaikins, tačiau bent jau apsaugos nuo erkių. Dienos 
šviesa jau geso, Njū Džersio dangus darėsi nesveikai rusvai pilkš- 
vas, lyg popietės kaitra būtų apsvilinusi pasaulio kraštelius. Ri- 
kis užsimetė kuprinę, žvilgtelėjo į tuščią kaimo vieškelį ir pasi- 
leido bėgte į šunidę, kur turėjo sužinoti, ko jam reikia. Nuo juo- 
do grunto vis dar kilo šiluma ir greitai skverbėsi į plaučius. Jis 
duso, bet žinojo, kad ne nuo bėgimo. 

Rikis išsuko iš kelio ir nėrė po medžiais, pro šunidės iškabą ir 
rotveilerio raumeninga krūtine atvaizdą. Tada išsuko iš keliuko 
į krūmus ir žolę, slepiančią šunidę nuo kelio, ir ėmė atsargiai 
artintis prie namo bei aptvarų. Vis dar slepiamas augalų, glaus- 
damasis pirmuose tamsiuose nakties šešėliuose, Rikis išsitrau- 
kė iš kuprinės žiūronus. Pradėjo pro juos tyrinėti kiemą, ati- 
džiau apžiūrėdamas jo išsidėstymą, nei per pirmąjį nutrūkusį 
apsilankymą. 

Akys pirmiausia nukrypo į aptvarą prie pagrindinio įėjimo, 
kur pamatė Brutą, pakilusį ir neramiai vaikštinėjantį pirmyn at- 
gal. Jis užuodžia purškalą, pamanė Rikis. O po juo ir mano kva- 
pą. Bet dar nesupranta, ką tai reiškia. Šuniui tai kol kas buvo 
kažkas neiprasto. Rikis dar neprisiartino tiek, kad keltų grės- 
mę. Akimirką pavydėjo šuniui jo paprasto pasaulio, kalbančio 
kvapais ir instinktais ir neblaškomo jausmų audrų. 

Puslankiu pakreipęs žiūronus, Rikis pamatė pagrindiniame 
name įsižiebiant šviesą. Minutę ar dvi atidžiai stebėjo pastatą, 
tada pamatė blyškų televizoriaus švitesį, užliejantį vieną iš kam- 
barių netoli durų. Šunidės administracija, esanti truputį į kairę, 
liko tamsi ir, nusprendė jis, užrakinta. Galiausiai darsyk pakrei- 
pė žiūronus ir pamatė didelį keturkampį žibintą pastogėje. Tik- 
riausiai šis įsijungia kam nors sujudėjus tiesiai priešais namą. 
Rikis įsidėjo žiūronus atgal į kuprinę ir patraukė lygiagrečiai su 
namu, nenutoldamas nuo pakrūmės, kol pasiekė valdos ribą. 

Greitai stryktelėjęs prie šunidės administracijos durų, galbūt ne- 
įjungs žibinto. 

Rikį pajuto ne tik Brutas. Kiti šunys aptvaruose irgi sujudo ir 
ėmė uostyti orą. Kai kurie porą sykių neramiai amtelėjo, sutrikę 
dėl naujo, nepažįstamo kvapo. 

Rikis tiksliai žinojo, ką ketina daryti, ir planas atrodė neblo- 
gas. Ar pavyks jį įgyvendinti, nežinia. Suvokė viena: iki šiol be- 
veik nenusižengė įstatymams. Šis žingsnis bus kitoks. Rikis ži- 
nojo ir dar kai ką: kaip mėgėjas žaisti, Ražinis nesilaikė jokių 
taisyklių. Bent jau nebuvo varžomas jokios jam žinomos doros. 
Žinojo, kad net jei ponas R. to dar nesuprato, Rikis tuoj žengs 
truputį toliau ta kryptimi. 

Jis giliai įkvėpė. Senasis Rikis nė nebūtų įsivaizdavęs, kad at- 
sidurs tokioje padėtyje, pamanė. Naujasis Rikis turėjo kryptin- 
go ir šaltakraujo ryžto. Sušnabždėjo sau: 

— Esu ne tas, kas buvau. Ir esu ne tas, kuo dar galiu tapti. 

Susimąstė, ar kada nors yra buvęs tuo, kas yra, ar tuo, kuo 
dar taps. Sudėtingas klausimas, pasakė sau. Nusišypsojo. Ka- 
daise būtum prie jo gaišęs valandų valandas, tyrinėdamas jį ant 
kušetės. Daugiau nebe. Jis nugrūdo klausimą gilyn. 

Pakėlęs akis į dangų, pamatė, kad dienos šviesa pagaliau iš- 
blėso, ir po kelių akimirkų nusileis tamsa. Pats nepastoviausias 
paros metas, manė, ir tobulai tinkamas tam, ko ketina imtis. 

Taip mąstydamas, Rikis išsiėmė laužtuvėlį, dviračio spynelę 
ir tvirtai juos suėmė dešine ranka. Tada vėl užsidėjo kuprinę 
ant pečių, giliai įkvėpė ir, išniręs iš krūmų, pasileido link pa- 
stato durų. 

Tirštėjančius šešėlius iškart perskrodė sukilusių šunų erzelis. 
Ore skardeno kauksmai, stūgsmai, urzgesys ir skalijimas, per 
garsus nesigirdėjo ant Žvyro šnarančių jo sportbačių. Akių kam- 
pučiu jis matė, kaip visi gyvūnai šėlo ankštuose savo aptvaruose, 
lakstydami ir blaškydamiesi iš netikėto šuniško jaudulio. Trūk- 
čiojančio lėlės sąmyšio tampomomis virvelėmis. 

Po kelių sekundžių jau buvo prie Bruto būdos. Didysis šuva 
rodėsi vienintelis padaras, turintis laikyseną, o ši buvo grėsmin- 
ga. Jis vaikščiojo pirmyn atgal cementiniu grindiniu, bet, Rikiui 
priėjus prie vartų, sustojo. Akimirką Brutas sekė Rikį akimis, 
urgzdamas pražiotais nasrais, iššiepęs dantis. Tada pritrenkia- 
mai greitai šuva stryktelėjo per aptvarą, visais daugiau kaip šim- 
tu svarų blokšdamasis į tinklinę tvorą, laikančią jį nelaisvėje. 
Puolimo jėga kone nutėškė Rikį ant žemės. Brutas atšoko, da- 
bar jau putodamas iš įsiūčio, o paskui vėl trenkėsi į plieninį tin- 
klą, barkštelėdamas į metalą dantimis. 

Rikis paskubomis pernėrė dviračio spyną per aptvaro durų 
rėmą, atitraukdamas rankas, kol šuva nespėjo už jų pačiupti, 
tada ją užrakino, nusuko kodą ir paleido. Brutas iškart ėmė dan- 
timis draskyti guma aptrauktą plieno grandinę. 

— Pasprink, - sukuždėjo Rikis, lyg vaidindamas kokį kietuolį. — 
Bent jau tu niekur neisi. 

Tada jis pašoko ir nulėkė prie šunidės administracijos. Manė 
teturįs kelias sekundes, kol savininkas galiausiai susipras patik- 
rinti, ko sunerimę šunys kelia toki triukšmą. Rikis galvojo, kad 
šis tikriausiai išeis su ginklu, nors ir nebūtinai. Galbūt taip pasi- 
tiki Brutu prie šono, kad jam pačiam ginklo nelabai reikia. 

Jis užkišo laužtuvą už durų ir perlaužė spyną, lūžtantis medis 
sugirgždėjo ir supokšėjo. Durys buvo senos, nuo laiko suminkš- 
tėjusios, todėl lūžo lengvai. Rikis nusprendė, kad tikriausiai šu- 
nininkas vis tiek nieko vertingo administracijoje nelaiko, be to, 
nemanė, kad koks įsilaužėlis mėgintų eiti pro Brutą. Durys atsi- 
vėrė, ir Rikis įėjo. Jis užsidėjo kuprinę priekyje, įsikišo laužtuvą 
įją Ir, išsiėmęs pistoletą, greitai iššovė. 

Viduje skardeno sunerimusių šunų opera. Triukšmas aidėjo 
visur aplink, užtat buvo sunku galvoti, bet Rikiui šovė mintis. 
Įjungęs žibintuvėlį, jis nulėkė smirdančiu koridoriumi ten, kur 
buvo uždaryti šunys, ir prabėgdamas atidarė visus aptvarus. 

Po kelių sekundžių Rikį apsupo strikinėjantys ir skalijantys 

keturkojai. Kai kurie buvo persigandėę, kiti džiūgavo. Smirdan- 
tys, inkščiantys, sumišę, bet visi pajuto laisvę. Daugiau kaip tris- 
dešimt šunų, visi skirtingų dydžių ir pavidalų, nesuvokią, kas 
dedasi, bet daugiau ar mažiau vis tiek pasiryžę prisijungti. Rikis 
tikėjosi to žemo šuniško mąstymo, kai net ir ne kažin ką supras- 
damas, šuo vis tiek nori dalyvauti tame, kas vyksta. Uostinėji- 
mas ir šniukštinėjimas apie kojas jam kėlė šypseną, nepaisant 
įtampos. Apsuptas strykčiojančių, šokčiojančių šunų rujos, Ri- 
kis grįžo į šunidės administraciją. Jis mojavo rankomis ir vaikė 
šunis sau iš kelio lyg baisiausiai nekantraujantis Mozė ant Rau- 
donosios jūros kranto. 

Išgirdo spragtelint Žibintą virš durų ir jų trinktelėjimą. 

Šunininkas, pamanė jis, pagaliau išjudintas triukšmo, eina aiš- 
kintis, kas, po velniais, tiems žvėrims užėjo, dar gerai nesupra- 
tęs, kad gali būti pavojinga. Rikis suskaičiavo iki dešimties. Per 
tiek vyriškis turėjo spėti ateiti iki Bruto aptvaro. Pro lojimą jis 
išgirdo ir kitą garsą: vyriškis mėgino atidaryti rotveilerio narvą. 
Sužvangėjo metalo tinklas, pasigirdo keiksmas, vyriškis supra- 
to, kad narvo neatidarys. 

Tą akimirką Rikis plačiai atvėrė šunidės administracijos duris. 

— Nagi, brangieji, jūs laisvi, - pasakė jis ir sumojavo ranko- 
mis. Daugiau kaip trisdešimt šunų pasileido pro duris į šiltą Njū 
Džersio naktį, skardžiais balsais traukdami nedarnią, džiaugs- 
mingą laisvės dainą. 

Išgirdo šunininką prapliūpstant keiksmais, o tada ir pats Rikis 
Išėjo į tamsą ir prisiglaudė šešėlyje, kur nekrito žibinto šviesa. 

Ištrūkę žvėrys pargriovė šeimininką, šunų banga parvertė jį 
ant nugaros ir parklupdė ant vieno kelio. Jis stojosi ir mėgino 
atgauti pusiausvyrą. Tuo pat metu bandė juos gaudyti, bet šie 
peršokdavo ir versdavo atgal. Šuniškų jausmų proveržis — kai 
kurie šunys buvo išsigandę, kiti džiaugėsi, kiti sutriko. Nė vie- 
nas gerai nesuprato, kas vyksta, tik žinojo, jog kažkas visai ne- 
įprasto kasdieniame šunidės gyvenime, ir norėjo tuo pasidžiaug- 

ti, kad ir kas tai būtų. Rikis piktdžiugiškai šyptelėjo. Jam rodė- 
si, kad dėmesį nukreipti pavyko visai neblogai. 

Pakėlęs gaivą, šunininkas už strikinėjančio, uostinėjančio, su- 
sivijusio šunų kamuolio pamatė sau į veidą nukreiptą Rikio pis- 
toletą. Aiktelėjo ir loštelėjo iš nuostabos, lyg vamzdžio gale žio- 
jinti skylė jį verstų iš kojų taip pat kaip ir šunų srautas. 

— Tuvienas? - paklausė Rikis taip, kad vos girdėjosi per šunų 
lojimą. 

— Ką? 

— Tu vienas? Ar name yra dar kas nors? 

Vyriškis suprato klausimą. Jis papurtė galvą. 

— Ar name yra Bruto bičiulių? Jo brolis, mama, tėvas? 

— Ne. Tik aš. 

Rikis prikišo pistoletą arčiau, tiek, kad vyriškio šnerves, net 
ir neturinčias šuniškos nosies galių, pasiektų aitrus plieno ir aly- 
vos kvapas ir jis suprastų, kas gali nutikti. 

— Įtikinti mane, kad sakai tiesą, svarbu tavo išgyvenimui, — 
pasakė Rikis. Truputį stebėjosi, kaip jam lengva grasinti žmo- 
gui, bet nesitikėjo sugebėsiąs savo grasinimus įvykdyti. 

Už plieninės tvoros Brutas tiesiog nirto ir siautėjo. Jis daužė- 
si į metalą, kišo pro tinklą dantis. Jo nasrais plūdo putos, o stau- 
gimas virpino orą. Rikis atsargiai nužvelgė šunį. Sunku, manė 
jis, būti veistam ir augintam vienu vieninteliu tikslu, o kai ateina 
metas parodyti visa, ko išmokai, būti užrakintam vaikiška dvira- 
čio spyna. Šuo rodėsi tiesiog draskomas bejėgiškumo, ir Rikis 
pamanė, kad panašiai atrodė kai kurių buvusių jo pacientų gyve- 
nimai. 

— Tik aš. Daugiau nieko. 

— Gerai. Dabar galėsim pasikalbėti. 

— Kas tu? - paklausė vyriškis. 

Rikis tik po sekundėlės prisiminė, kad pirmąjį kartą šunidėje 
lankėsi persirengęs. Jis pasikasė skruostą. 

Norėtum būti maloniau mane priėmęs per mūsų pirmąjį susi- 

tikimą, pamanė Rikis, bet, mosuodamas ginklu vyriškiui prieš 
veidą, garsiai pasakė: 

— Turbūt tau verčiau manęs nepažinoti. 

Rikis šiek tiek sugaišo, kol įtaisė šunininką taip, kaip jam rei- 
kėjo - pasodino ant žemės nugara į Bruto aptvaro vartus ranko- 
mis ant kelių, kad jas matytų. Kiti šunys nedrįso per daug artin- 
tis prie įsiutusio rotveilerio. Dabar kai kurie jau buvo išsilakstę 
po tamsius laukus, kiti glaudėsi prie šeimininko kojų, dar kiti 
šokinėjo ir dūko ant kiemo žvyro. 

- Vis dar nežinau, kas tu, - pasakė vyriškis. Žvairavo į Rikį, 
mėgindamasjį prisiminti. Klaidūs šešėliai ir kitokia išvaizda Ri- 
kiui pravertė. 

— Kas čia darosi? 

— Čia ne apiplėšimas, nebent manytume, kad reikalauti žinių 
yra vagystė. Kadaise mąsčiau panašiai, - mįslingai atsakė Rikis. 

Vyriškis papurtė galvą. 

— Nesuprantu, - rėžė jis. - Ko tau reikia? 

— Neseniai tave aplankė privatus detektyvas ir kai ko klausinėjo. 

— Taip. Tai kas? 

— Norėčiau, kad atsakytum man į tuos pačius klausimus. 

— Kas tu? - dar kartą paklausė žmogus. 

— Jau sakiau. Bet dabar tau tereikia Žinoti, kad aš ginkluotas, 
otune. Vienintelė tavo savigynos priemonė užrakinta už tvoros 
ir berods baisiausiai tuo nepatenkinta. 

Šunininkas linktelėjo, bet, matyt, per tas kelias akimirkas su- 
ėmė save į rankas ir išdrąsėjo. 

— Kažkodėl man neatrodo, kad moki tuo daiktu naudotis. Tai 
galbūt ir nesakysiu nė velnio, kad ir kokių galų klausinėtum. 
Apsišik, kad ir kas tu toks. 

— Papasakok man apie senukus, kurie mirė ir palaidoti ana ten. 
Ir kaip įsigijai šią vietą. Ir ypač apie tuos tris vaikus, kuriuos jie 
įsivaikino, nors tu sakei, kad ne. Ir kam paskambinai, kai anądien 
tave aplankė mano draugas Lozorius. Kam skambinai? 

Vyriškis papurtė galvą. 

— Štai ką aš tau pasakysiu: man sumokėjo, kad paskambin- 
čiau. Ir dar vertėjo užlaikyti čia tą bičą, kad ir kas jis toks. Gai- 
la, kad jis išlėkė. Būčiau gavęs priedą. 

— Iš ko? 

Vyriškis papurtė galvą. 

— Mano reikalas, kietuoli. Juk sakiau, apsišik. 

Rikis prikišo pistoletą vyriškiui prie veido. Šunininkas išsišiepė. 

— Esu matęs bičų, kurie tokiais daikčiukais naudojasi, ir Žinai, 
drauguži, lažinuosi, kad tu ne toks. 

Jis kalbėjo panašiai kaip įsitempęs lošėjas. Rikis suprato, kad 
vyriškis iš tikrųjų ne visai tikras tuo, ką sako. 

Rikis toliau kietai gniaužė pistoletą saujoje. Jis nusitaikė šu- 
nininkui į tarpuakį. Kuo ilgiau jis laikė prikišęs ginklą, tuo la- 
biau jaudinosi vyriškis, ir Rikiui tas atrodė visai suprantama. 
Matė, kaip prakaitu rasoja jo kakta. Bet kartu, galvojo Rikis, 
kiekviena delsiama sekundė patvirtina vyriškio spėjimus apie jį. 
Mąstė galbūt turėsiąs žudyti, bet nežinojo, ar galės nušauti ne 
savo pagrindinį taikinį. Prašalaitį pagalbininką, kad ir labai šlykš- 
tų. Rikis valandėlę pasvarstė, tada šaltai nusišypsojo šuninin- 
kui. Visai ne tas pats, nusprendė Rikis, nušauti žmogų, sugrio- 
vusį tau gyvenimą, ir tik kažkokį to aparato sraigtelį. 

— Žinai, - lėtai tarė jis, - tu visiškai teisus. Iš tikrųjų ne taip 
jau ir dažnai man yra tekę būti tokioje padėtyje. Juk tu puikiai 
matai, kad aš šioje srityje gana nepatyręs? 

— Aha, - atsakė vyriškis, - velniškai puikiai. 

Jis pasimuistė, lyg atsipalaiduodamas. 

— Galbūt, - tęsė Rikis tokiu pat ramiu balsu, - vertėtų pasi- 
treniruoti. 

— Ką? 

— Sakau, gal vertėtų pasitreniruoti. Supranti, iš kur man žino- 
ti, kad sugebėsiu pykštelėti į tave, jei prieš tai nepabandysiu pykš- 
telėti į ką nors ne tokį reikšmingą. Visai ne tokį reikšmingą. 

— Vis tiek nesupratau, - atsakė šunininkas. 

— Dar kaip supratai, - atkirto Rikis, - tiesiog nesusikaupi. Aš 
juk sakau, kad gyvūnėlių nemyliu. 

Tai pasakęs, jis kilstelėjo pistoletą, galvodamas apie visas Njū 
Hempšyro šaudykloje praleistas valandas, giliai įkvėpė, visiškai 
nusiramino ir vienintelį kartą spustelėjo gaiduką. 

Ginklas jo rankoje skaudžiai atitrenkė. Orą perskrodė spro- 
gimo garsas. Nusklido į tamsą. 

Rikis spėjo, kad kulka nuskėlė tvoros gabaliuką ir sprogo. 
Nesuprato, ar pataikė į rotveilerį. Šunininkas atrodė priblokš- 
tas, beveik lyg būtų gavęs per veidą, ir prisidengė ranka vieną 
ausį, tikrindamas, ar pralėkdama kulka jo nekliudė. 

Kiemą vėl užliejo šunų balsai, pratisa staugimo, skalijimo ir 
lakstymo sirena. Brutas, vienintelis žvėris nelaisvėje, suvokė grės- 
mę ir vėl kaip paklaikęs bloškėsi į jį kalinusį tinklą. 

— Berods prašoviau, - lengvabūdiškai tarė Rikis. - Velnias. O 
maniau, šaudau neblogai. 

Jis nusitaikė į besidraskantį, įtūžusį šunį. 

— Jėzau Kristau! - pagaliau pratrūko šunininkas. 

Rikis vėl nusišypsojo. 

— Ne čia. Ne dabar. Ką tu, netgi sakyčiau, tikėjimo dalykai čia 
išvis nieko nereiškia. Svarbu tik viena: ar myli va šitą savo šunį? 

— Kristau! Palauk, ką darai! 

Šunininkas siautėjo beveik taip pat kaip ir kiti žvėrys kieme. 

Kilstelėjo ranką, lyg mėgindamas sulaikyti Rikį. 

Rikis žvilgtelėjo į jį su tokiu pat smalsumu, kokiu žiūrėtų į 
vabalą, prieš priplodamas ranka, ėmusį maldauti pasigailėti. Įdo- 
mu, bet nieko nereiškia. 

— Nagi luktelėk! - maldavo žmogus. 

— Nori kažką pasakyti? —- paklausė Rikis. 

— Taip, po galais! Tik palauk. 

— Laukiu. 

— Tas šuo vertas tūkstančių, - kalbėjo šunininkas. — Tai alfa pati- 

nas, ir aš daugybę valandų, kur ten, pusę savo gyvenimo jį dresa- 
vau. Jis, kad tave kur galas, tikras čempionas, o tu Žadi jį nušauti? 

— Tai kad tu neduodi man iš ko rinktis. Galėčiau nušauti tave, 
bet tada nesužinočiau, ko man reikia, o jei kokio nors neįtikėti- 
no atsitiktinumo dėka policija sugebėtų mane surasti, vaje, bū- 
čiau rimtai apkaltintas —- nors tau, aišku, iš to nedaug tebūtų 
džiaugsmo, nes drybsotum negyvas. Kita vertus, na, kaip ir sa- 
kiau, gyvūnėlių aš nemyliu. O Brutas, taip sakant, tau galbūt ir 
neša pelną, be to, jis tau kainavo daug brangaus laiko, o galbūt 
netgi esi kažkaip prie jo prisirišęs. Man jis tik piktas, seilėtas 
šunpalaikis, nekantraujantis perkąsti man gerklę, ir pasauliui be 
jo bus daug geriau. Kadangi pasirinkimas toks, manyčiau, gal- 
būt Brutui laikas keliauti į didžiąją šunidę danguje. 

Rikio balsas buvo pilnas pašaipaus džiugesio. Norėjo vyriškiui 
pasirodyti toks pat Žiaurus kaip ir jo žodžiai. Sunku nebuvo. 

— Nagi palauk tik, - atsakė šunininkas. 

— Matai, - tęsė Rikis, - dabar turi apie ką pagalvoti. Ar atsa- 
kymų slėpimas vertas šuns gyvybės. Tau spręsti, subine. Bet 
spręsk greitai, nes man nekantru. Nagi, paklausk savęs: kas man 
svarbiau? Šuva, kuris tokią daugybę metų buvo mano draugas ir 
pragyvenimo šaltinis... ar kažkokie nepažįstami žmonės, mokan- 
tys, kad tylėčiau? Rinkis... 

— Aš jų nepažįstu... - pradėjo vyriškis, todėl Rikis nusitaikė į 
šunį. Šįkart jis iškėlė abi rankas. - Gerai... pasakysiu, ką žinau. 

- Šaunuolis. O Brutas už tokį kilnumą tau tikriausiai atsily- 
gins atsidavimu ir priveis daugybę vadų tokių pat bukų ir nejti- 
kėtinai plėšrių Žvėrių. 

— Nedaug žinau... - pasakė šunininkas. 

— Bloga pradžia, - atrėžė Rikis, - teisiniesi, dar nieko nepa- 
sakęs. 

Jis iškart paleido antrą šūvį į siautėjantį žvėrį. Šįkart kulka 
įstrigo medinėje šuns būdoje aptvaro gilumoje. Įžeistas ir įsiutęs 
Brutas sustūgo. 

— Velnias! Nustok! Papasakosiu. 

- Tada prašau pradėti. Šis seansas jau ilgai trunka. 

Vyriškis valandėlę susimąstė. 

— Viskas prasidėjo seniai, - pradėjo jis. 

— Žinau. 

— Apie senukus, kurie čia gyveno, sakei teisingai. Tiksliai ne- 
žinau, kaip tas buvo prasukta, bet vaikus jie įsivaikino tik popie- 
riuje. Vaikų čia niekada nebuvo. Tiksliai nežinau, ką jie dangstė, 
nes atvykau, kai senukai buvo užsimušę. Abu kartu, automobi- 
liu. Metai prieš jų mirtį siūliau pirkti šią vietą. Kai jie supylė tą 
mašiną, man paskambinęs vienas žmogus pasakė, kad vykdo jų 
testamentą, ir paklausė, ar noriu namų ir verslo. Kaina irgi buvo 
neįtikėtina... 

— Didelė ar maža? 

— Juk nusipirkau. Maža. Mažiausia, kokia tik gali būti, ypač 
turint galvoj, kad už viską, su žeme. Velniškas sandėris. Doku- 
mentus sutvarkė labai greitai. 

— Su kuo juos pasirašei? Kokiu nors teisininku? 

— Aha. Kai tik pasakiau taip, tvarkyti reikalus ėmėsi kažkoks 
vietinis bičas. Kvailys. Tvarko tik nekilnojamojo turto sando- 
rius ir eismo nusikaltimus. Ir atrodė kažkuo nepatenkintas, nes 
tik sakė, kad beveik vagiu. Bet daug nepliurpė, nes, matyt, jam 
irgi neblogai sumokėjo. 

— Ar žinai, kas pardavė šitą vietą? 

— Tik kartą mačiau tą vardą. Berods advokatas minėjo, kad jis 
senukų giminaitis. Pusbrolis. Gana tolimas. Vardo nepamenu, 
tik kad buvo kažkoks daktaras. 

— Daktaras? 

— Taigi. Ir dar kai ką man pasakė, labai labai aiškiai. 

— Ką? 

— Jei kas nors kada nors, bet kuriuo metu ateinančiomis die- 
nomis ir metais, atvažiuos ir klausinės apie sandorį, senukus ar 
tris vaikus, kurių niekas niekada nematė, turėjau skambinti. 

— Ar pasakė, kam? 

— Ne, tik davė numerį Manhetene. Paskui, po kokių šešerių ar 
septynerių metų vieną dieną man paskambino toks žmogus ir 
pasakė, kad numeris pasikeitė. Davė kitą numerį Niujorke. Ta- 
da, dar po kelerių metų, vėl skambina tas pats bičas, duoda dar 
kitą numerį, tik šįkart Niujorko valstijoj. Klausia, ar niekas nebu- 
vo atvažiavęs. Sakau, ne. Jis sako, tvarkoj. Primena man susi- 
tarimą ir sako, kad jeigu kas nors atvažiuos, gausiu priedo. Bet 
niekas nevyksta, kol sykį pasirodo tasai Lozorius. Klausinėja, 
aš jį išveju. Tada paskambinu. Atsiliepia vyras. Dabar jau se- 
nis, girdisi iš balso. Sako, ačiū, kad pranešei. Po kokių dviejų 
minučių man paskambina. Šįkart jauna panelė. Sako, siunčia 
man pinigų, kokį tūkstantuką, o jei rasiu Lozorių ir jį sulaiky- 
siu, atsiųs dar tiek pat. Sakau, turbūt jis vienam iš kokių trijų 
ar keturių motelių. Ir viskas, kol tu atvažiavai. Ir vis dar neži- 
nau, kas tamsta toks. 

— Lozorius - mano brolis, - tyliai pratarė Rikis. 

Jis kurį laiką pasvarstė, mintyse pridėjo metus prie viduje vir- 
pančios lygties. Galiausiai paklausė: 

— Kokiu numeriu skambinai? 

Vyriškis skubiai pažėrė visus dešimt skaičių. 

— Ačiū, - šaltai padėkojo Rikis. Užsirašyti nereikėjo. Numerį 
jis žinojo. 

Jis pistoletu pamojo vyriškiui apsiversti. 

— Sudėk rankas už nugaros. 

— Ak, drauguži, kam šitaip. Juk viską pasakiau. Kad ir kas čia 
dėtųsi, po velniais, aš visai nesvarbus. 

— Nė neabejoju. 

— Tai paleisk mane. 

— Man tereikia kelioms minutėms apriboti tavo veiksmus. Kad 
spėčiau išvykti, kol tu neatsistojai, nepasiėmei žnyplių ir neišlei- 
dai Bruto. Įtariu, kad jis mielai praleistų valandžiukę su manim 
vienu patamsyje. 


Į- 
2 

Šunininkas išsišiepė. 

— Jis vienintelis man pažįstamas šuo, kuris moka laikyti pa- 
giežą. Gerai. Daryk, ką tau reikia. 

Rikis supančiojo vyriškiui rankas lipnia juosta. Tada atsistojo. 

— Skambinsi, tiesa? 

Vyriškis linktelėjo galvą. 

— Jeigu sakyčiau, kad ne, tu tik pasiustum, kam aš meluoju. 

Rikis nusišypsojo. 

— Įžvalgu. Visai teisingai. 

Jis pagalvojo, ką tiksliai liepti šunininkui perduoti. Mintyse 
emė eiliuoti. 

— Gerai, štai ką jiems perduok: 


Lozorius kyla, jis vis arčiau, 

Daugiau nebevargsta, juda sparčiau. 

Jis ten. Jis čia. 

Visur jis paslapčia. 

Žaidimas tęsias, pabaiga artėja, 
Lozorius jaučia, kad jau beveik laimėjo. 
Pasirinkimo jums galbūt jau nebeliko, 
Bet šią savaitę Voice pasiskaitykit. 


— Čia kažkoks eilėraštis? - paklausė žmogus, kniūpsčiomis 
gulėdamas ant žvyro ir mėgindamas pasukti galvą taip, kad ma- 
tytų Rikį. 

— Kažkoks. Dabar pasimokysim. Kartok paskui mane. 

Po kelių kartų šunininkas padeklamavo beveik teisingai. 

— Nesuprantu, - pasakė jis, išmokęs eilėraštuką. - Kas čia 
vyksta? 

— Ar moki žaisti šachmatais? - paklausė Rikis. 

Vyriškis linktelėjo galvą. 

— Bet prastai. 

— Tai va, - atsakė Rikis. - Džiaukis, kad tu tik pėstininkas. Ir 

tau tereikia Žinoti tiek, kiek pėstininkui priklauso. Nes koks šach- 
matų tikslas"? 

— Sugauti karalienę ir nukirsti karalių. 

Rikis šyptelėjo. 

— Panašiai. Buvo malonu pasikalbėti su tavim ir Brutu. Ar 
galima tau kai ką patarti? 

— Ką? 

— Paskambink. Padeklamuok eilėraštuką. Eik, pamėgink su- 
gaudyti visus pasprukusius šunis. Tas šiek tiek užtruks. O rytoj 
atsikėlęs pamiršk, kad kas nors apskritai įvyko. Grįžk į savo 
gyvenimą ir daugiau apie tai negalvok. 

Šunininkas nepatogiai pasimuistė, po juo sučežėjo žvyras. 

— Bus sunku. 

— Galbūt, - sutiko Rikis. - Bet verta pasistengti. 

Jis atsistojo ir paliko žmogų gulėti ant žemės. Keli šunys buvo 
sugulę ir, Rikiui pajudėjus, kilstelėjo. Įsikišęs ginklą atgal į kup- 
rinę, rankoje tebelaikydamas Žibintuvėlį, pasileido bėgte per kie- 
mą. Išbėgęs iš šunidės kiemą apšviečiančio žibinto spindulio, 
paspartino žingsnį, pasuko į tamsų kelią ir nuskubėjo link kapi- 
nių, kur buvo palikęs mašiną. Jo kojos taukšėjo į juodą grindinį, 
ir jis, išjungęs Žibintuvėlį, bėgo per juodą kaip derva kaimo vie- 
tovę. Lyg plauktų audringa jūra, pamanė, kovodamas su į visas 
puses jį svaidančiomis bangomis. Nepaisant jį gaubiančios nak- 
ties, jautėsi švytis nuo to, ką sužinojo. Telefono numerio. Rikiui 
tą valandą atrodė, kad visa - nuo pat pirmojo į jo kabinetą atėju- 
sio laiško iki šios akimirkos - staiga virto milžiniškos, galingos 
srovės dalimi. Dar suprato, kad galbūt viskas buvo išplitę dar 
plačiau. Praeities mėnesiais ir metais kažkas jį vijosi ir nešė sų 
savim, bet jis nežinojo. Supratęs turėjo netekti jėgų, manė, bet 
iš tikrųjų jautėsi keistai, nes buvo jų kupinas, ir dar stebėjosi 
savo atsipalaidavimu. Suvokimas, kad jį supo melas, o dabar ži- 
no tiesą, lyg degalai varė pirmyn. 

Tąanakt dar reikėjo nuvažiuoti daugelį mylių, manė Rikis. Mylių 

greitkeliu ir širdimi. Abu ves į praeitį ir rodys kelią į ateitį. Jis 
skubėjo lyg maratono bėgikas, priešakyje pajutęs finišo liniją, 
dar nematomą, bet juntamą iš skausmo kojose ir pėdose, ir kiek- 
vienu gurkšniu įkvepiamame nuovargyje. 


Trisdešimt pirmas skyrius 


"Truputį po vidurnakčio Rikis pasiekė užkardą vakariniame Had- 
sono upės krante, šiek tiek į šiaurę nuo Kingstono Niujorko vals- 
tijoje. Važiavo greitai, kur galėjo, netgi viršijo leistiną greitį, bet 
saugojosi, kad nepagautų koks irzlus Niujorko valstijos patru- 
lis. Įsivaizdavo, kad maždaug toks buvo visas jo gyvenimas. Troš- 
ko greičio, bet baiminosi kaip reikiant skrieti. Žinojo, kad jo 
susikurtasis Frederikas Lozorius būtų vairavęs nuomotą mašiną 
šimto mylių per valandą greičiu, bet pats nedrįso. Lyg vairuotų 
abu sykiu — užsislėpęs Ričardas Laivlis ir kovų ištroškęs Frede- 
rikas Lozorius. Suprato nuo pat tada, kai suvaidino savo mirtį, 
blaškėsi tarp narsos ir saugaus slaptumo. Bet žinojo tikriausiai 
nebesąs toks nematomas, kaip kadaise manė. Įtarė, kad perse- 
kiotojas mina jam ant kulnų, nes rasti visi trupiniai, siūlų galai, 
nuorodos nuo pat Njū Hempšyro greitkeliu į Niujorką, o tada į 
Njū Džersį. 

Bet žinojo, kad ir jis pats jau arti. 

Tai buvo tikrų tikriausios lenktynės su mirtimi. Vaiduoklis vai- 
kosi negyvėlį. Negyvėlis medžioja vaiduoklį. 

Rikis sumokėjo mokestį, tokią vėlyvą valandą per tiltą važia- 
vo tik jis vienas. Mokesčių rinkėjas buvo įsikniaubęs į Playboy 
žurnalą, kur žiūrinėjo nuotraukas, o ne skaitė, ir beveik nepa- 
žvelgė į Rikį. Pats tiltas buvo architektūros keistenybė, šimtus 
pėdų iškilusi virš juodo Hadsono kaspino, apšviestas žalsvai gels- 

vais natrio garų žibintais. Ši retenybė leidosi į žemę Rainbeko 
pusėje tamsioje kaimiškoje vietovėje, todėl iš tolo atrodė kaip 
švytintys karoliai ant juodmedžio spalvos kaklo, pranykstantys 
juodame kaip derva krante. Važiuoti buvo nejauku, manė Rikis, 
sukdamas į kelią, kuris, rodės, vedė į bedugnę. Priekiniai Žibin- 
tai naktyje piešė blyškios šviesos kūgius. 

Jis rado, kur sustoti, ir išsitraukė vieną iš dviejų likusių tele- 
fonų. Surinko numerį paskutinio viešbučio, kuriame turėjo ap- 
sistoti Frederikas Lozorius. Tai buvo apleista, prasta, pigi bu- 
veinė, viešbutis tik vienu trapiu laipteliu aukščiau už tuos, kurie 
kas valandą priima prostitutes ir jų palydovus. Tikėjosi, kad nak- 
tinis budėtojas nuobodžiaus, jei tik niekas tąnakt nebuvo nušau- 
tas ar sumuštas, O to, kaip Rikis žinojo, labai galėjo pasitaikyti. 

— „Excelsior“ viešbutis, kuo galiu padėti? 

— Mano vardas Frederikas Lozorius, - pasakė Rikis. - Esu 
šiandienai užsisakęs kambarį. Bet atvažiuosiu tik rytoj. 

— Nieko baisaus, - atsakė budėtojas, truputį prajuokintas, kad 
kažkas kambarį užsisako iš anksto. — Turėsim tiek pat laisvų 
kambarių kaip ir dabar. Šį turistų sezoną pas mus svečių ne per 
daugiausiai. 

— Gal pažiūrėtumėt, ar man nėra žinučių? 

— Tuojau, - atsakė pašnekovas. Rikis išgirdo, kaip jis padėjo 
telefoną ant stalo. Po valandėlės ragelį vėl pakėlė. - Vajetau, — 
pasakė budėtojas. - Jūs turbūt turit daug draugų. Žinutės bent 
trys ar keturios... 

— Perskaitykit jas man, - paprašė Rikis. - Atvažiavęs atsily- 
ginsiu. 

Pašnekovas perskaitė žinutes. Visos buvo tos, kurias Rikis 
liepė perduoti pats sau, bet daugiau nieko. Jis pagalvojo. 

— Ar kas nors buvo atėjęs manęs ieškoti? Turėjau su kai kuo 
susitikti. 

Naktinis budėtojas atsakė ne iškart, ir iš to Rikis suprato, ko 
jam reikėjo. Budėtojui nespėjus sumeluoti, kad ne, Rikis prabilo: 

— Ji nuostabi, tiesa? Iš tų, kur gauna, ko nori, kada nori ir be 
jokių klausimų, tiesa? Daug aukštesnės klasės nei tos, kurios 
paprastai pas jus lankosi, taip? 

Budėtojas kostelėjo. 

— Ji dabar ten? - griežtai paklausė Rikis. 

Po poros sekundžių budėtojas sušnabždėjo: 

— Ne. Ji išėjo. Beveik prieš valandą, kai jai paskambino mobi- 
liuoju. Išlėkė labai skubiai. Ir vyrukas išėjo su ja. Jie čia visą 
vakarą vaikščiojo ir klausinėjo, ar dar neatvažiavot. 

— Vyrukas? — paklausė Rikis. - Toks storuliukas, prisilaižęs, 
truputį panašus į tuos, kuriuos mokykloj mušdavai? 

— Tiksliai, - atsakė budėtojas ir nusijuokė. - Kaip tik tas. Pui- 
kiai apibūdinot. 

Labas, Merlinai, pamanė Rikis. 

— Arjie paliko adresą ar telefoną? 

— Ne. Tik sakė, kad dar užeis. Ir prašė neišduoti, kad jie buvo 
atėję. Kas čia vyksta? 

— Tiesiog verslo reikalai. Žinot ką, jeigu jie pasirodys, duokit 
jiems šitą numerį... - Rikis padiktavo paskutinio savo mobiliojo 
telefono numerį. - Bet tegu jums už tai duoda pinigėlių. Jų jie 
turi kaip šieno. 

— Gerai. Ar pasakyti, kad atvykstat rytoj? 

— Taip. Galit. Ir pasakykit, kad skambinau pasitikrinti žinu- 
čių. Viskas. Ar jie matė mano žinutes? 

Pašnekovas vėl nutilo. 

— Ne, - sumelavo jis. - Jos asmeniškos. Be jūsų leidimo nie- 
kam jų nerodyčiau. 

Kurgi ne, pamanė Rikis. Ne mažiau, kaip už penkiasdešimt 
žalių. Jis džiaugėsi, kad viešbučio tarnautojas pasielgė lygiai taip, 
kaip ir tikėjosi. Padėjo ragelį ir atsilošė sėdynėje. Jie nežinos, 
kas dedasi, pamanė. Niekaip nesupras, kas dar ieško Frederiko 
Lozoriaus, nei kodėl, nei kaip jis su visu tuo susijęs. Jie jaudin- 
sis ir toliau veiks truputį neryžtingai. To Rikis ir norėjo. Pasižiū- 

rėjo į laikrodį. Šunininkas jau tikrai išsilaisvino iš lipnios juostos 
pančių ir, nuraminęs Brutą, sugaudęs kiek galėjo kitų šunų, ga- 
liausiai paskambino, todėl Rikis tikėjosi, kad name, į kurį važia- 
vo, degs bent viena šviesa. 


Kaip ir anksčiau tąvakar, Rikis paliko mašiną nuošaliau kelio, 
kur niekas važiuodamas pro šalį jos nepastebėtų. Buvo dar už 
kokios mylios nuo savo tikslo, bet tikėjosi eidamas pėsčiomis 
apmąstyti, ką tiksliai ketina daryti. Jautėsi susijaudinęs, lyg ga- 
liausiai būtų priartėjęs prie atsakymų į savo klausimus. Bet taip 
pat jautė ir pasipiktinimą, kuris galėjo virsti įtūžiu, jei nebūtų 
taip stengęsis jo suvaldyti. Išdavystė, manė, gali būti daug stip- 
resnė už meilę. Kažkas kirbėjo pilve, ir jis suprato, kad tai nusi- 
vylimas, sumišęs su nevaldomu pykčiu. 

Rikis, kadaise buvęs savistabos žmogus, patikrino, ar ginklo 
apkaba pilna, ir pamanė, kad ketina tiesiog susiremti akis į akį. 
Vadinasi, viskas priklausys nuo to, kaip klostysis aplinkybės. Su- 
prato, kad artinasi akimirka, kai mintys ir veiksmai susilieja į 
viena. Jis risnojo per tirštą juodumą, į gruntą taukšėjo jo sport- 
bačiai, aplink girdėjosi įprasti kaimo nakties garsai: sąžalyne 
krebždantis oposumas, netoliese lauke čirškiančios cikados. No- 
rėjo ištirpti ore. 

Bėgdamas paklausė savęs: ar šiąnakt kažką nužudysi? 

Atsakymo nežinojo. 

Tada paklausė: ar nori šiąnakt ką nors nužudyti? 

Į šitą klausimą atsakyti buvo gerokai lengviau. Suprato, kad 
nemaža Rikio dalis buvo tam nusiteikusi. Tą dalį sukurpė iš vi- 
sokiausių tapatybės nuobirų mėnesiais po savo mirties. Toji da- 
lis ištyrinėjo visus įmanomus žmogžudysčių ir skerdynių būdus, 
kokius tik vietos biblioteka galėjo pasiūlyti, ir treniravosi šau- 
dykloje. Susikurtoji dalis. 

Jo mintys nutrūko, priėjus įvažiavimą į kiemą. Viduje buvo 
telefonas, kurio numerį jis pažino. Valandėlę prisiminė, kaip bu- 

vo čia atvažiavęs beveik prieš metus, kupinas vilčių ir kone ap- 
imtas panikos, tikėdamasis bent kokios pagalbos, trokšte trokš- 
damas kokių nors atsakymų. Jie visą laiką manęs čia laukė, pa- 
manė Rikis, užgožti melo. Tiesiog nepamačiau jų. Man niekad 
nešovė į galvą, kad žmogus, kurį laikiau daugiausiai gyvenime 
man padėjusiu, kėsinosi mane nužudyti. 

Iš kiemo, kaip ir tikėjosi, pamatė šviesą darbo kambario lange. 

Jis žino, kad aš ateinu, suprato Rikis. O Vergilija su Merlinu, 
galintys jam padėti, dar Niujorke. Kad ir kaip lėktų, jam paskam- 
binus, dar vis tiek tebėra už kokios valandos kelio. Žengė pirmyn, 
išgirdo, kaip po kojomis sučežėjo žvyro akmenukai. Gal jis netgi 
žino, kad aš jau čia. Rikis apsižvalgė, ieškodamas, kaip įsmukti 
nepastebėtam. Bet gerai nežinojo, ar nori pasirodyti netikėtai. 

Todėl paėmė į ranką pistoletą ir iššovė. Nuleido saugiklį ir 
lengvabūdiškai patraukė prie durų, lyg būtų mielas kaimynėlis, 
atėjęs aplankyti vasaros popietę. Nesibeldė, tiesiog pasuko ran- 
keną. Kaip ir tikėjosi, durys buvo neužrakintos. 

Įėjo į vidų. Iš darbo kambario dešinėje pasigirdo balsas: 

— Aš čia, Riki. 

Jis žengė žingsnį pirmyn ir iškėlė pistoletą, pasirengęs šauti. 
Tada įėjo pro duris į šviesą. 

— Sveikas, Riki. Tau pasisekė, kad likai gyvas. 

— Sveiki, daktare Liuisai, - atsakė Rikis. Senis stovėjo už sta- 
lo, įsirėmęs į jį rankomis, palinkęs į priekį, lyg kažko tikėtųsi. — 
Nušauti jus dabar, o gal truputį vėliau? - paklausė Rikis iš tram- 
domo įsiūčio bespalviu balsu. 

Senasis psichoanalitikas nusišypsojo. 

— Kai kuriuose teismuose tikriausiai tavo šaudymą pateisintų. 
Bet tu nori atsakymų į klausimus, o aš šią ilgą naktį nemigau, 
laukdamas, kad atsakyčiau, ką galiu. Juk toks mūsų amatas, tie- 
sa, Riki? Atsakinėti į klausimus. 

— Mano kadaise gal ir buvo, - atrėžė Rikis. - Bet dabar jau 
nebe. 

Jis nukreipė ginklą į buvusį savo mokytoją. Žmogų, padėjusį 
jam lavintis. Daktaras Liuisas atrodė truputį nustebęs. 

— Ar tikrai sukorei tokį kelią vien manęs nužudyti? - paklau- 
sė jis. 

— Taip, - atsakė Rikis, nors tai buvo netiesa. 

— Tada pirmyn, - senasis daktaras nenuleido nuo jo akių. 

— Ražinis, - pasakė Rikis. — Visą laiką juo buvot jūs. 

Daktaras Liuisas papurtė galvą. 

— Ne, tu klysti. Bet tai aš jį sukūriau. Bent iš dalies. 

Rikis pasislinko į šalį, užėjo toliau į kambarį, nugarą atsukęs 
į sieną. Palei sienas rikiavosi tos pačios knygų lentynos. Kabėjo 
tie patys paveikslai. Sekundę jis beveik galėjo įsivaizduoti, kad 
tų metų tarp jo viešnagių nė nebuvo. Vieta buvo šalta ir, rodės, 
atspindėjo tuštumą ir neperregimą asmenybę - niekas ant sienų 
ar stalo nekalbėjo apie kambaryje dirbantį žmogų. Rikis niau- 
riai pamanė, kad turbūt iškalbingiau nė negalėjo būti. Nereikia 
diplomo ant sienos, liudijančio, kad esi blogas. Stebėjosi anks- 
čiau to nesuvokęs. Ginklu parodė seniui sėstis į sukamąjį odinį 
krėslą už stalo. 

Daktaras Liuisas atsidusęs klestelėjo. 

— Aš senstu ir nebeturiu tiek jėgų, kiek seniau, - šaltai pasakė jis. 

— Prašau laikyti rankas taip, kad jas matyčiau, - atkirto Rikis. 

Senis iškėlė rankas. Tada pirštu pabaksnojo sau į kaktą. 

— Pavojus glūdi kaip tik ne mūsų rankose, Riki. Turėtum tą 
žinoti. Tikrasis pavojus slypi mūsų galvose. 

— Kadaise gal ir būčiau su jumis sutikęs, daktare, bet dabar 
abejoju. Ir su džiaugsmu visiškai pasitikiu šituo įrenginiu, kuris, 
jei nežinojote, vadinasi pusiau automatinis „Rudigerio“ pistole- 
tas. Jis šaudo greitomis, bukomis trijų šimtų aštuoniasdešimties 
milimetrų kulkomis. Apkaboje yra penkiolika šovinių, ir bet ku- 
ris iš jų nuneštų geroką gabalą jūsų kaukolės, galbūt netgi tą 
patį, į kurį ką tik baksnojot, ir akimirksniu jus nužudytų. Ir ži- 
not kuo šitas ginklas be galo įdomus? 

—- Kuo? 

— Jį laiko žmogus, kuris sykį jau mirė. Kurio nebėra šioje mū- 
sų žemėje. Pagalvokit valandėlę apie šio egzistencinio įvykio 
reikšmę. 

Daktaras Liuisas patylėjo, apžiūrinėdamas ginklą. Paskui nu- 
SIšYpSOjo. 

— Riki, tai, ką tu kalbi, labai įdomu. Bet aš tave pažįstu. Žinau 
tavo širdį. Beveik ketverius metus keturiskart per savaitę gulė- 
jai ant mano kušetės. Visos baimės. Visos abejonės. Visos viltys. 
Visos svajonės. Visi tikslai. Visas nerimas. Pažįstu tave taip pat 
gerai, kaip tu pats save, galbūt netgi geriau. Žinau, kad nesi žu- 
dikas, kad ir kaip išsidirbinėtum. Esi tiesiog labai sukrėstas žmo- 
gus, gyvenime keliskart Žiauriai suklydęs. Abejoju, ar ryžtumei- 
si žŽmogžudystei. 

Rikis papurtė galą. 

— Ant jūsų kušetės gulėjo daktaras Frederikas Starksas. Bet 
jis mirė, jo nebėra, o manęs jūs nepažįstat. Naujojo manęs. Vi- 
siškai nepažįstat. 

"Tada Rikis iššovė. 

Ankštame kambarėlyje nuaidėjęs šūvis kelioms sekundėms jį 
apkurtino. Kulka perskrodė orą virš daktaro Liuiso galvos ir 
įsmigo į knygų lentyną tiesiai už jo. Rikis pamatė, kaip stora 
medicinos knyga, atgręžta nugarėle, staiga plyšta į skutelius nuo 
šūvio jėgos. Knyga buvo apie psichopatologiją, todėl Rikis vos 
nepratrūko juokais. 

Daktaras Liuisas išblyško, susvirduliavo, palingavo į šonus, 
tada garsiai aiktelėjo. 

Jis atsargiai vėl įsitaisė vietoje. 

— Dievulėliau, - tarstelėjo. Jo akyse Rikis išvydo ne visai bai- 
mę, bet greičiau nuostabą, lyg būtų nutikę kažkas visiškai neti- 
kėto. - Nė nemaniau... - sulemeno jis. 

Rikis jį nutraukė, mostelėjęs pistoletu. 

— Išmokau iš šuns. 

Daktaras Liuisas pasisuko krėsle ir apžiūrėjo vietą, kur įsmi- 
go kulka. Jis pusiau prajuko, pusiau aiktelėjo, paskui papurtė 
galvą. 

— Neblogas šūvis, Riki, - lėtai pratarė jis. - Nuostabus šūvis. 
Arčiau tiesos negu mano galva. Artimiausiu metu pasistenk to 
nepamiršti. 

Rikis žvelgė į senąjį gydytoją. 

— Liaukitės kalbėti mįslėmis, - atrėžė jis. - Kalbėsimės apie 
atsakymus. Neįtikėtina, kaip šitoks ginklas padeda susitelkti prie 
reikiamų klausimų. Tik pagalvokit apie visas tas valandas su pa- 
cientais, tarp jų ir su manim, daktare. Apie visus tuos melus, 
nukrypimus, apylankas ir apgavysčių bei netikslumų sistemas. 
Visą tą laiką, skausmingai praleistą, ieškant tiesos. Kas galėjo 
pamanyti, kad viską galima taip staigiai atpainioti su šiuo Žais- 
liuku. Truputį kaip toje legendoje apie Aleksandrą ir Gordijaus 
mazgą, ar ne, daktare? 

Daktaras Liuisas, rodės, atgavo pusiausvyrą. Jo išraiška grei- 
tai keitėsi ir dabar jis į Rikį žvelgė piktai primerkęs akis, lyg vis 
dar galėtų kaip nors perimti padėties valdymą. Rikis nekreipė 
dėmesio į tą iškalbingą žvilgsnį, paskui, panašiai kaip ir prieš 
beveik metus, įsitaisė krėsle priešais senąjį daktarą. 

— Jei ne jūs, — šaltai paklausė Rikis, - tai kas tuomet yra Ra- 
žinis? 

— Juk žinai, ar ne? 

— Apšvieskit mane. 

— Vyriausias tavo buvusios pacientės vaikas. Moters, kuriai 
nesugebėjai padėti. 

— Tiek ir pats išsiaiškinau. Ięskit. 

Daktaras Liuisas gūžtelėjo pečiais. 

— Mano įsūnis. 

— Tą sužinojau šįvakar. O kiti du? 

— Jo jaunesnieji brolis ir sesuo. Tau jie pažįstami kaip Merli- 
nas ir Vergilija. Jų vardai, aišku, kitokie. 

- Irgi įvaikinti? 

— Taip. Priglaudėm visus tris. Iš pradžių globojom per Niujor- 
ko valstiją. Paskui mano pusbrolis Njū Džersyje vietoj mūsų juos 
įsivaikino. Pergudrauti valdininkiją buvo apgailėtinai paprasta, 
esu tikras, kad jau Žinai, jog jai vis tiek nelabai rūpėjo, kas vai- 
kams nutiko. 

— Tai jų pavardė - kaip jūsų? Atsisakėt Taisonų ir davėt jiems 
savo? 

— Ne, - senis papurtė galvą. - Ne taip paprasta, Riki. Telefonų 
knygoje prie Liuisų jie neįrašyti. Jie buvo perkurti visiškai naujai. 
Kiekvieno skirtinga pavardė. Skirtinga tapatybė. Skirtingi kėslai. 
Skirtingos mokyklos. Skirtingas ugdymas ir skirtingas elgesys. Bet 
širdyje — broliai ir sesuo, ten, kur svarbiausia. Tą Žinai. 

— Kodėl? Kam tokie painūs kėslai jų praeičiai panaikinti? Ko- 
dėl jūs ne... 

— Mano Žmona jaussirgo, ir pagal valstijos gaires buvome per 
seni. Mano pusbrolis tiko. O už tam tikrą mokestį sutiko padėti. 
Padėti ir pamiršti. 

— Kurgi ne, - nusišaipė Rikis. - O nelaimingas atsitikimas"? 
Šeimyninis barnis? 

Daktaras Liuisas papurtė galvą. 

— Sutapimas, - atsakė jis. 

Rikis tuo ne visai patikėjo. Neatsispyrė dar syki įkąsti: 

— Froidas sakė, kad sutapimų nebūna. 

Daktaras Liuisas linktelėjo galvą. 

— Tiesa. Bet norėti ir veikti - ne tas pats. 

— Tikrai? Manau, dėl šito jūs klystat. Bet nesvarbu. Kodėl jie? 
Kodėl tie trys vaikai? 

Senasis psichoanalitikas vėl gūžtelėjo pečiais. 

— Puikybė. Arogancija. Savanaudiškumas. 

- Čia tik žodžiai, daktare. 

— Taip, bet jie daug ką paaiškina. Sakyk, Riki: žudikas... tik- 
ras negailestingas žudikas, žmogžudys psichopatas... ar tokį jį 

padaro aplinka? Ar jis toks gimsta dėl kažkokio mažutėlaičio 
šūduko genuose? Ką renkiesi, Riki? 

— Aplinką. Taip mus moko. Taip atsakytų bet kuris analitikas. 
Genetikai galbūt prieštarautų. Bet mes esame tokie, kokius mus 
sukuria psichologinė aplinka. 

— Ir aš sutinku. Taigi priglaudžiau vaiką - ir jo brolį bei seserį — 
kaip blogio laboratorinę žiurkę. Pamestą tikrojo tėvo. Atstumtą 
kitų giminių. Niekada nepatyrusį jokio pastovumo. Mačiusį vi- 
sokiausių seksualinių iškrypimų. Nepaliaujamai daužytą virti- 
nės sociopatų mamos draugužių, galiausiai regėjusį, kaip iš ne- 
vilties ir skurdo nusižudo jo paties motina, nepajėgus; išgelbėti 
vienintelio žmogaus pasaulyje, kuriuo pasitikėjo. Tiesiog blogio 
formulė, sutinki? 

— Sutinku. 

— O aš maniau priglausti tą vaiką ir nuimti nuo jo visų tų var- 
gų naštą. Padėjau sukurti sistemą, atkirsiančią jį nuo siaubingos 
j0 praeities. Paskui tikėjausi jį padaryti visaverčiu visuomenės 
nariu. Štai koks buvau pasipūtęs, Riki. 

— Bet nepavyko? 

— Ne. Tačiau, kad ir kaip būtų keista, susilaukiau jo prieraišu- 
mo. Ir galbūt netgi savotiško švelnumo. Siaubinga, o kartu svai- 
ginamai žavu, Riki, kai tave myli ir gerbia mirčiai atsidavęs žmo- 
gus. O Ražinis toks ir yra. Jis profesionalas. Samdomas žudi- 
kas. Išlavintas taip puikiai, kaip tik mokėjau. Ekseteryje. Har- 
varde. Kolumbijos teisės mokykloje. Taip pat pasitrynęs armijo- 
je, kad įgytų papildomų įgūdžių. Žinai, kas visame tame įdo- 
miausia, Riki? 

— Kas gi? 

- Jo darbas niekuo nesiskiria nuo mūsų. Žmonės ateina pasjį 
su vargais. Jam brangiai moka už sprendimus. Ant mūsų kuše- 
tės atsigulęs pacientas labiau už viską trokšta nusimesti kokią 
nors naštą. Jo klientai irgi. Tiesiog jo priemonės, na, truputį 
skubotesnės. Bet ne mažiau asmeniškos. 

Rikiui pasidarė sunku kvėpuoti. Daktaras Liuisas papurtė galvą. 

— Ir žinai, ką dar, Riki, be to, kad yra pasakiškai turtingas, 
žinai, kokią dar savybę jis turi? 

— Kokią? 

— Jis nežino gailesčio. 

Senasis psichoanalitikas atsiduso ir pridūrė: 

— Bet tą galbūt jau pats pastebėjai? Jis laukė metų metus, ruo- 
šėsi, o paskui rado ir atsekė visus, kurie kada nors nuskriaudė jo 
motiną. Sunaikino juos taip pat, kaip jie sunaikino ją. Manyčiau, 
tam tikra prasme tai labai gražu. Sūnaus meilė. Motinos paliki- 
mas. Ar jis blogai padarė, Riki? Kad nubaudė visus tuos, kas 
tyčia ar ne sugriovė jai gyvenimą? Kurie paliko ją vargti su tri- 
mis mažais bejėgiais vaikais tokiame žiauriame pasaulyje? Ne- 
manyčiau, Riki. Tikrai ne. Kur ten, net patys kvailiausi politikai 
nuolat aiškina, kad gyvename visuomenėje, besikratančioje at- 
sakomybės. Juk kerštas — tik būdas pripažinti savo skolas ir ki- 
taip jas atsiimti. Jo pasirinkti žmonės tikrai nusipelnė keršto. 
Jie - kaip ir tu - nekreipė dėmesio į žmogų, prašiusį pagalbos. 
Štai kuo bloga mūsų profesija, Riki. Kartais taip daug mėgina- 
me paaiškinti, o atsakymas glūdi tiesiog va tokiame daikčiuke, — 
daktaras parodė į ginklą Rikio rankoje. 

— Bet už ką aš? - išsprūdo Rikiui. - Aš juk ne... 

— Kaip ne? Ji atėjo pas tave, maldaute maldaudama padėti, o 
tu buvai per daug pasinėręs į savo karjeros planus, kad atkreip- 
tum į ją dėmesį ir suteiktum to, ko jai reikėjo. Neabejok, Riki, 
tavo globojama pacientė nusižudė - net jei ir vos po kelių apsi- 
lankymų - negi ir pats neatgailauji? Nesijauti kaltas? Negi netu- 
rėtum už tai sumokėti? Kodėl manai, kad kerštas - mažiau atsa- 
kingas nei bet kuris kitas žmogiškas veiksmas? 

Rikis neatsakė. Patylėjęs paklausė: 

— Kada sužinojot... 

— Kad tu susijęs su mano įvaikinimo eksperimentu? Tavo ana- 
lizės pabaigoje. Nusprendžiau tiesiog pažiūrėti, kaip viskas su- 
siklostys, einant metams. 

Rikis pajuto, kaip nuo įtūžio jį pila prakaitas. Burna išdžiūvo. 

— O kaijis ėmė mane medžioti? Juk galėjot perspėti. 

— Išduoti savo įsūnį dėl buvusio paciento? Ir, tiesą sakant, 
netgi ne paties mylimiausio... 

Šie žodžiai skaudžiai Rikiui įgėlė. Senis jam atrodė toks pat 
žiaurus kaip ir jo įsūnis. Gal net žiauresnis. 

— „Maniau, kad tą galima laikyti teisingumu, - senasis anali- 
tikas garsiai nusikvatojo. - Bet dar nežinai nė pusės, Riki. 

— Ko aš dar nežinau? 

— Bijau, kad turėsi išsiaiškinti pats. 

— O kiti du? 

— Žmogus, tau prisistatęs Merlinu, iš tikrųjų yra advokatas ir 
gana gabus. Moteris, kurią pažįsti kaip Vergiliją - aktorė, kurios 
laukia puiki karjera. Ypač dabar, kai jie jau beveik nusikratė 
savo gyvenimo skolų. Manau, Riki, kad vienintelės jiems trims 
likusios skolos —- mudu su tavim. Dar turėtum žinoti, Riki, kad 
jie tiki, jog jų gyvenimus išgelbėjo vyresnysis brolis, kurį tu pa- 
žįsti kaip Ražinį. Ne aš, iš tiesų, nors aš irgi prisidėjau. Ne, tai 
jis laikė juos krūvoje, neleido jiems nueiti šunkeliais, vertė vaikš- 
čioti į mokyklą ir mokytis vien dešimtukais, o tada daug ko pa- 
siekti gyvenime. Taigi, Riki, gerai tą įsidėmėk: jam atsidavę visa 
širdimi. Jie šuniškai ištikimi žmogui, kuris tave nužudys. Kuris 
sykį jau tave nužudė ir nužudys dar kartą. Kaip įdomu, Riki, 
žvelgiant iš psichiatrijos taško. Žmogus be sąžinės užsitarnauja 
aklą ir visišką atsidavimą. Psichopatas, kuris tave nužudys taip 
pat lengvai, kaip tu užmini tau ant tako pasipainiojusį vorą. Bet 
mylimas ir pats mylintis. Tačiau mylintis tik tuodu. Daugiau nie- 
ko. Na, dar galbūt trupučiuką mane, nes aš jį išgelbėjau ir jam 
padėjau. Užtat galbūt nusipelniau ištikimos meilės. Tau tą svar- 
bu įsidėmėti, Riki, nes turi taip nedaug galimybių likti gyvas, 
susitikęs su Ražiniu. 

— Kas jis? - griežtai paklausė Rikis. Nuo kiekvieno senojo 
analitiko žodžio viskas vis labiau temo aplink. 

— Klausi jo vardo? Adreso? Darbovietės? 

— Taip, - Rikis nukreipė į senį ginklą. 

Daktaras Liuisas papurtė galvą. 

— Visai kaip pasakoje, tiesa? Karalaitės pasiuntinys išgirsta 
trolį strikinėjantį aplink laužą ir dainuojantį savo vardą. Ji neda- 
ro nieko gudraus, išmintingo ar netgi klastingo. Tiesiog pasise- 
ka, ir kai jis trečiąkart ateina, ji pateikia teisingą atsakymą vien 
dėl aklos, bukos sėkmės, todėl lieka gyva, atgauna savo pirmagi- 
mį ir gyvena ilgai ir laimingai. Manai, ir tau bus taip pat? Dėl 
sėkmės, kurios lydimas pakliuvai čia ir dabar, mosuodamas gin- 
klu senukui prieš nosį, laimėsi Žaidimą? 

— Pasakykit jo vardą, - tyliai pasakė Rikis, kaip įmanydamas 
šalčiau ir Žiauriau. — Visų jų vardus. 

— Kodėl manai, kad dar jų nežinai? 

— Žaidimai man labai atsibodo, - atsakė Rikis. 

Senasis analitikas papurtė galvą. 

— Juk visas gyvenimas toks. Vienas žaidimas po kito. O mirtis — 
smagiausias Žaidimas iš visų. 

Juodu žvelgė vienas į kitą per kambarį. 

— Kažin, - atsargiai pratarė daktaras Liuisas, kilstelėjęs akis į 
sieninį laikrodį, stabtelėdamas po kiekvieno žodžio. - kiek tau 
liko laiko? 

— Užteks, — atsakė Rikis. 

— Tikrai? - atitarė senasis analitikas. - Laikas tąsus, ar ne? 
Akimirkos gali trukti amžinai arba išgaruoti iškart. Laikas iš 
tikrųjų yra mūsų požiūrio į pasaulį dalis. Argi ne to mus moko 
analizė? 

— Taip, - atsakė Rikis. — Teisingai. 

— O šiąnakt turime daugybę klausimų apie laiką, ar ne? Ma- 
tai, Riki, štai mudu vienu du šitam name. Bet ar ilgai? Kadangi 
žinojau, jog tu atvažiuoji, negi nemanai, kad atsargos dėlei nepa- 
sikviečiau pagalbos? Kada ji atvažiuos? 

— Negreit. 

— Ak, dėl to galvos nedėčiau, - senasis analitikas vėl šyptelė- 
j0.- Bet galbūt pamėginkim truputį sudėtingiau. 

— Kaipgi'? 

— Jeigu pasakyčiau, kad tai, ko ieškai, yra šiame kambaryje. 
Arspėtum rasti? Kol neatvažiavo mano gelbėtojai? 

- Juk sakiau. Žaidimai man atsibodo. 

— Tai matomoje vietoje. Ir priartėjai prie tikslo jau daug ar- 
čiau, negu net aš galėjau nuspėti. Štai. Daugiau jokių užuominų. 

— Aš nežaisiu. 

— Bijau, kad žaisi. Teks truputį pažaisti, Riki, nes žaidimas 
dar nebaigtas, - staiga daktaras Liuisas pakėlė abi rankas nuo 
stalo ir pridūrė: - Riki, man reikia kai ką išimti iš stalo viršuti- 
niojo stalčiaus. Kai ką, nuo ko žaidimo taisyklės iš esmės pasi- 
keis. Tu norėtum tą daiktą pamatyti. Ar galima? 

Rikis nukreipė pistoletą daktarui Liuisui į kaktą ir linktelėjo 
galvą. 

— Gerai. 

Daktaras vėl šyptelėjo piktai, šaltai, visiškai nelinksmas. Bu- 
delio šypsniu. Jis išėmė iš stalčiaus voką ir pasidėjo jį prieš save 
ant stalo. | 

— Kas čia? 

— Galbūt, Riki, tai, ko tu ieškai. Vardai. Adresai. Tapatybės. 

— Duokit. 

Daktaras Liuisas gūžtelėjo pečiais. 

— Kaip nori... - pasakė. Pastūmė voką per stalą, ir Rikis go- 
džiai jį pastvėrė. Vokas buvo užklijuotas, ir, jį apžiūrinėdamas, 
Rikis sekundėlę nusigręžė nuo senojo gydytojo. Čia jis suklydo 
ir iškart pats tą suprato. 

Jis vėl pakėlė akis ir pamatė, kad senis vėl išsišiepęs, nes deši- 
nėje rankoje laiko mažą buką trisdešimt aštuntojo kalibro re- 
volverį. 

— Ne toks dičkis kaip tavo, ar ne, Riki? — daktaras garsiai 
nusikvatojo. - Bet tikriausiai veikia ne blogiau. Matai, ką tik 

padarei tokią klaidą, kokios nepadarytų nė vienas iš trijų žmo- 
nių, su kuriais turi reikalą. O ypač ne tas, kurį pažįsti kaip Raži- 
nį. Jis niekada nebūtų nukreipęs akių nuo savo taikinio. Nė se- 
kundės. Kad ir kaip gerai pažinotų žmogų, į kurį nusitaikė, nie- 
kada juo taip nepasitikėtų, kad bent akimirksnį nusigręžtų. Gal- 
būt dabar suprasi, kokie prasti tavo popieriai. 

Jiedu stovėjo priešingose stalo pusėse, nukreipę vienas į kitą 
ginklus. 

Rikis prisimerkė, jusdamas pažastyse telkiantis prakaitą. 

— Tiesiog, — sušnabždėjo daktaras Liuisas, — analitiko svajo- 
nė, ar ne? Perkėlimo sistemoje mes juk norime nužudyti analiti- 
ką taip, kaip norime nužudyti savo motiną ar tėvą, ar bet ką, kas 
mūsų gyvenime įkūnija visa, kas negerai. O analitikas savo ruož- 
tu juk irgi dega žudikiška aistra, kuriai tuo pat metu norėtų pa- 
siduoti. 

Iš pradžių Rikis neatsakė. Galiausiai sumurmėjo: 

— Vaikas galbūt ir buvo blogio laboratorinė žiurkė, kaip jūs 
sakėt. Bet jį buvo galima perauklėti. Tas buvo įmanoma, bet jūs 
to nedarėt, tiesa? Įdomiau buvo pasižiūrėti, kas atsitiks, jei pa- 
liksit jį sumišusiais jausmais, taip? Ir buvo daug lengviau kaltinti 
visą pasaulio blogį ir nekreipti dėmesio į tą, kurį nešiojatės savy- 
je, ar ne? 

Daktaras Liuisas truputį pablyško. 

- Jūs žinojot, tiesa? - tęsė Rikis, - kad jūs toks pat psichopa- 
tas kaip ir jis? Norėjot žudiko ir tokį radot, nes ir pats visą gyve- 
nimą labiausiai troškot būti žudiku. 

Senis susiraukė. 

— Visada buvai įžvalgus, Riki. Tik pagalvok, ko būtum galėjęs 
pasiekti gyvenime, jei būtum buvęs veržlesnis. Truputį atidesnis. 

— Nuleiskit ginklą, daktare. Manęs jūs nenušausit, - pasakė 
Rikis. 

Daktaras Liuisas toliau laikė nukreipęs pistoleta Rikiui į vei- 
dą, bet linktelėjo galvą. 

— Man nebūtinai ir reikia, ar ne? - atsakė jis. - Tas, kuris tave 
jau sykį nužudė, nužudys ir vėl. Ir šįkart nekrologo laikraštyje 
jam neužteks. Manyčiau, jis norės pats pamatyti tavo mirtį. Kaip 
manai? 

— Aš galiu ir nesileisti. Ir galbūt, kai rasiu tą krūvą nuorodų, 
kas jis toks, kurios, anot jūsų, yra kažkur čia, galbūt aš tiesiog ir 
vėl dingsiu. Galbūt Ražiniui teks pasitenkinti tuo, ką laimėjo 
pirmajame mūsų žaidime. Daktaras Starksas mirė ir iškeliavo į 
nebūtį. Tą partiją jis laimėjo. Bet aš dabar galiu tapti kuo pano- 
rėjęs. Galiu laimėti bėgdamas. Laimiu pasislėpęs. Likdamas gy- 
vas ir bevardis. Negi nekeista, daktare? Mes, taip sunkiai dir- 
bantys, kad padėtume sau ir savo pacientams grumtis su juos 
persekiojančiais 1r kamuojančiais demonais, iš tikrųjų galime iš- 
sigelbėti sprukdami. Padėdavome pacientams kuo nors tapti, o 
aš galiu laimėti, jei tapsiu niekuo. Ironiška, tiesa? 

Daktaras Liuisas linktelėjo galvą. 

— Tikėjausi tokio atsakymo, - lėtai pratarė jis. - Numaniau, 
kad įžvelgsi tai, ką man ką tik išdėstei. 

— Taigi, - tęsė Rikis, - kartoju: nuleiskit ginklą, ir aš išeinu. 
Jei tai, ko man reikia, tikrai šitame voke. 

— Iš dalies taip, - atsakė senis. Jis šnibždėjo ir piktdžiugiškai 
šypsojosi. - Bet turiu tau dar porą paskutinių klausimų, Riki... 
jeigu galima. 

Rikis linktelėjo galvą. 

— Papasakojau tau apie to žmogaus praeitį. Ir pasakiau daug 
daugiau, negu tu dabar suvoki. O ką pasakojau apie jo santykius 
su manim? 

— Pasakojot apie keistą meilę ir ištikimybę. Psichopato meilę. 

— Vieno žudiko meilę kitam. Labai įdomu, tiesa? 

— Be galo, - atrėžė Rikis. - Jei tebebūčiau psichoanalitikas, 
tikriausiai susidomėčiau ir nekantraučiau pulti gilintis. Bet ne- 
su. Jau nebe. 

— Ak, bet man atrodo, kad klysti, - daktaras Liuisas gūžtelėjo 

pečiais. - Man atrodo, neįmanoma liautis buvus širdžių gydytoju 
taip lengvai, kaip tau norėtųsi, - senis prieštaraudamas papurtė 
galvą. Jis kietai tebegniaužė revolverį ir vis dar laikė jį nukreipęs 
į Rikio veidą. - Berods šįvakar mūsų laikas baigiasi, Riki. Pasku- 
tinis seansas. Penkiasdešimties minučių valanda. Galbūt dabar pa- 
galiau bus baigta tavo paties analizė. Bet labiausiai norėčiau pa- 
likti tave su tokiu klausimu, Riki: jei jam pakako prieraišumo, jog 
priverstų tave nusižudyti už tai, kad nuvylei jo motiną, kaip ma- 
nai, kas tau bus, jei jis manys, kad nužudei mane? 

— Kaip suprasti? — paklausė Rikis. 

Bet senasis gydytojas neatsakė. Jis tik staiga pakėlė ranką, 
pridėjo revolverį sau prie smilkinio, pamišėliškai išsišiepė ir 1š- 
šovė. 


Trisdešimt antras skyrius 


Rikis pusiau aiktelėjo, pusiau suklykė iš nuostabos ir siaubo. Jo 
balsas sumišo su revolverio šūvio aidu. 

Jis stipriai loštelėjo kėdėje, tarsi senojo psichoanalitiko gal- 
voje sprogusi kulka būtų atšokusi ir smogusi jam į krūtinę. Kai 
šūvio aidas nutilo nakties ore, Rikis pašoko ant kojų, atsirėmė į 
stalo kraštą ir įsižiūrėjo į žmogų, kuriuo kadaise taip neabejoda- 
mas kliovėsi. Daktaras Liuisas buvo sudribęs atbulas, truputį 
perkreiptas į smilkinį trenkusios mirties jėgos. Jo akys liko at- 
merktos ir dabar kraupiai spoksojo į Rikį. Knygų lentyną aptaš- 
kė ryškiai raudona kraujo ir smegenų migla, o tamsus, tirštas 
kraujas sunkėsi iš Žiojinčios žaizdos ir tekėjo gydytojo veidu bei 
smakru, susigerdamas į marškinius. Po mirtino šūvio revolveris 
iškrito jam iš rankos ant grindų, į minkštą, dailų persišką kilimą 
po kojomis. Rikis garsiai aiktelėjo, kai senio kūnas trūktelėjo, 
mirčiai atpalaiduojant raumenis. 

Jis giliai įkvėpė. Suprato, kad mirtį mato ne pirmą kartą. Kai 
dar buvo internas ir rotacijų tvarka dirbo vidaus ligų ir skubios 
pagalbos skyriuose, jo akivaizdoje mirė ne vienas žmogus. Bet 
Jų mirtis visada būdavo apsupta įrangos ir žmonių, gelbėjančių 
gyvybę ir besigrumiančių su nebūtimi. Net kai jo žmona galiau- 
siai pasidavė vėžiui, tas vis tiek vyko jam pažįstamu būdu ir su 
tam tikromis. net jei ir labai skaudžiomis, aplinkybėmis. 

Čia buvo kitaip. Tai buvo žiauru. Tai buvo sąmoninga žmog- 

žudystė. Pajuto, kad rankos kreta kaip senio. Sutelkęs valią, su- 
gebėjo nepasiduoti panikai ir troškimui bėgti. 

Rikis pamėgino sudėstyti mintis. Kambaryje buvo tylu, todėl 
jis girdėjo save patį sunkiai šniokštuojant, lyg būtų įkopęs į aukštą 
kalną ir godžiai rytų šaltą orą, negaudamas atgaivos. Rodės, vi- 
sos kūno sausgyslės įsitempė, sukietėjo, ir įtampą pašalintų tik 
bėgimas. Jis įsikibo į stalo kraštą, kad atgautų pusiausvyrą. 

— Ką tu man padarei, seni? - pasakė jis. Rikio balsas skambė- 
jo trikdomai, lyg kosulys per iškilmingas pamaldas bažnyčioje. 

Tada suprato atsakymą į savo paties klausimą: jis pamėgino 
mane nužudyti. Viena kulka gali nužudyti du žmones. Juk seno- 
j0 gydytojo mirtis sunkiai prislėgs tris šios žemės žmones, kurie 
nežino savo elgesio ribų. Ir jie kaltins Rikį, kad ir kokie savižu- 
dybės įrodymai drybsotų tiesiai jiems prieš akis. 

Tik viskas buvo dar sudėtingiau. Daktaras Liuisas norėjo ne 
šiaip sau jį nužudyti. Turėjo ginklą, laikė nukreipęs Rikiui į vei- 
dą, lengvai galėjo nuspausti gaiduką, net ir žinodamas, kad Ri- 
kis prieš mirtį suspės iššauti. Senis norėjo visiems žaidimo daly- 
viams įskiepyti tokį pat pagedimą kaip jo. Tai buvo daug svar- 
biau, nei pačiam nužudyti Rikį. Nuo tokių galvoje besisukančių 
minčių Rikis vos galėjo kvėpuoti. Visą laiką, mąstė jis, svarbiau- 
sia buvo ne mirtis. Svarbiausia buvo eiga. Svarbiausia — kaip 
mirtis ateina. 

Tokį žaidimą galėjo sukurti tik psichoanalitikas. 

Jis vėl įsiurbė kabineto reto oro. Ražinis galėjo būti keršto 
vykdytojas, taip pat ir tas, kuris jo reikalavo, manė Rikis. Tačiau 
žaidimą sumanė prieš jį gulintis negyvėlis. Tuo neabejojo. 

Tai reiškia, kad kai kalbėjo apie žinojimą, tikriausiai sakė tie- 
są. Arba ką nors iškreiptai, nesveikai Į ją panašaus. 

Tik po poros sekundžių Rikis susiprato tebegniaužiąs buvusio 
mokytojo įduotąjį voką. Sunku buvo atplėšti akis nuo senio lavo- 
no. Lyg savižudybė hipnotizuotų. Bet galiausiai jam pavyko, at- 
plėšė voką ir išėmė iš jo vieną popieriaus lapą. Skubiai perskaitė: 

Riki, 

atpildas už blogį - mirtis. Šią paskutinę akimirką laikyk 
mano atsimokėjimu už visa, ką negero esu padaręs. Tai, ką 
nori sužinoti, yra priešais tave, bet ar sugebėsi susirasti? Ar ne 
tuo mes užsiimam? Tyrinėjam akivaizdžias paslaptis? Ieškom 
nuorodų, kurios žiūri tiesiai į mus ir rėkte rėkia? 

Nežinau, ar turi pakankamai laiko ir ar esi pakankamai 
gudrus, kad pamatytum, ką reikia pamatyti. Abejoju. Manau, 
daug labiau tikėtina, kad šiąnakt mirsi panašiai kaip aš. Tik 
mirtis bus daug skausmingesnė, nes tavo kaltė kur kas 
mažesnė už manąją. 


Parašo po laišku nebuvo. 

Kiekvienu įkvėpimu Rikis traukė naują ir, rodės, dar nepatir- 
tą paniką. 

Jis pakėlė akis ir ėmė žvalgytis po kabinetą. Kas sekundę ty- 
liai tiksėjo laikrodis ant sienos, ir garsas staiga ėmė skverbtis į 
Rikio sąmonę. Pamėgino suskaičiuoti kelionės laiką: kada senis 
paskambino ir pranešė Merlinui, Vergilijai ir galbūt Ražiniui, 
kad Rikis atvažiuoja? Iš miesto į namus kaime buvo dvi valan- 
dos kelio. Galbūt truputį mažiau. Ar jam buvo likusios sekun- 
dės? Minutės? Ketvirtis valandos? Žinojo, kad reikia dingti, 
trauktis nuo priešais sėdinčios mirties, bent jau tam, kad galėtų 
viską apmąstyti ir nuspręsti, ko dar gali imtis, jei išvis ko nors 
gali. Lyg žaistų šachmatais su didmeistriu, bejėgiškai stumdytų 
figūras ant lentos ir visą laiką žinotų, kad priešininkas numato 
du, tris, keturis ar dar daugiau ėjimų į priekį. 

Gerklė išdžiūvo, jis jautėsi išsekęs. 

Tiesiai priešais, manė. 

Nedrąsiai nuslinkęs aplink stalą, stengdamasis nė neprisiliesti 
prie analitiko lavono, jis tiesė ranką prie viršutinio stalčiaus, bet 
staiga ją atitraukė. Ką čia paliksiu po savęs, pagalvojo. Plaukus? 
Pirštų atspaudus? DNR? Ar išvis padariau nusikaltimą? 

Tada pagalvojo: nusikaltimai būna dvejopi. Vienus tiria poli- 
cija ir prokurorai, teisingumo reikalauja sunki valstijos ranka. 
Kiti užgauna žmonėms širdis. Žinojo, kad kartais abu susilieja į 
vieną. Bet tai, kas įvyko, iš esmės buvo antrosios rūšies, ir la- 
biausiai jis baiminosi atvažiuojančio teisėjo, prisiekusiųjų ir bu- 
delio. Šių klausimų išvengti nebuvo galima. Rikis tik prisakė sau 
nepamiršti, kad žmogus, kurio atspaudai ir kitokie pėdsakai lie- 
ka negyvėlio kambaryje, yra miręs. Tas gali jį apsaugoti bent jau 
nuo policijos, kuri tikriausiai kažkada šiąnakt atvažiuos. Jis pa- 
emė ranka stalčių ir atidarė jį. 

Šis buvo tuščias. 

Jis skubiai ištraukė kitus stalčius. Juose irgi nieko nebuvo. 
Matyt, daktaras Liuisas nepagailėjo laiko iškraustyti viską, kas 
ten buvo susikaupę. Rikis perbraukė pirštais po stalviršiu, ma- 
nydamas, kad ten kas nors gali būti paslėpta. Pasilenkė ir apieš- 
kojo, bet nieko nepamatė. Tada atsigręžė į lavoną. Giliai kvė- 
puodamas sukaišiojo pirštus į negyvėlio kišenes. Jos irgi buvo 
tuščios. Nieko nebuvo prie kūno. Nieko stale. Lyg senasis ana- 
litikas būtų tyčia visiškai išvalęs savo aplinką. Rikis pritariamai 
linktelėjo galvą. Psichoanalitikas geriau už visus žino, manė jis, 
kas išduoda asmenybę. Ir, aišku, kai reikia švariai išvalyti tapa- 
tybės lentą, jis irgi geriau supranta, kaip ištrinti ženklus, kurie 
leistų pažinti jo savastį. 

Rikis vėl apžvelgė kabinetą. Įdomu, pamanė, ar čia yra seifas. 
Akis kliuvo už laikrodžio. Jam kilo mintis. Daktaras Liuisas mi- 
nėjo laiką. Galbūt, pamanė Rikis, tai buvo užuomina. Jis prišoko 
prie sienos ir paieškojo už laikrodžio. 

Nieko. 

Norėjo staugti iš siutulio. Juk turi būti, nerimo. 

Rikis vėl giliai įkvėpė. O galbūt nėra, pamanė, galbūt senis 
tenorėjo, kad gaiščiau čia, kol atvažiuos jo žmogžudžiai įvaikiai. 
Ar toks buvo žaidimas? Galbūt jis norėjo, kad viskas baigtųsi 
taip, šiąnakt. Rikis pasičiupo savo ginklą ir pasuko prie durų. 

Tada papurtė galvą. Ne, toks melas būtų paprastas, o dakta- 
ras Liuisas meluodavo daug painiau. Kažkas čia turi būti. 

Rikis grįžo prie knygų lentynos. Medicinos ir psichiatrijos vei- 
kalų eilės, rinktiniai Froido ir Jungo raštai, keli šiuolaikiniai tyri- 
mai ir klinikinių atvejų aprašymai, išleisti knygų pavidalu. Knygos 
apie depresiją. Knygos apie nerimą. Knygos apie sapnus. Dešim- 
tys knygų, kuriose sukaupta tik nedidelė dalis visko, kas žinoma 
apie žmonių jausmus. Tarp jų ir knyga, į kurią įsmigo Rikio kulka. 
Jis pažiūrėjo į pavadinimą ant nugarėlės: „Psichopatologijos en- 
ciklopedija“, tik paskutinio žodžio „edija“ nudrėksta šūvio. 

Jis stabtelėjo ir įsižiūrėjo į ją. 

Kam psichoanalitikui psichopatologijos veikalas? Jų darbas 
buvo susijęs beveik vien tik su nežymiai susipainiojusiais jaus- 
mais. Ne pačiais tamsiausiais ir labiausiai nukrypusiais. Tarp vi- 
sų knygų lentynose ši vienintelė šiek tiek išsiskyrė, bet tą skirtu- 
mą galėjo pastebėti tik kitas analitikas. 

Senis juokėsi. Atsigręžė, pasižiūrėjo, kur įsmigo kulka, ir nu- 
sijuokęs pasakė, kad tiksliai pataikyta. 

Rikis prišoko prie lentynos ir čiupo veikalą. Šis buvo sunkus 
ir storas, juodais viršeliais su ryškiomis auksinėmis raidėmis ant 
aplanko. Jis atsivertė titulinį puslapį. 

Storu raudonu flomasteriu ant pavadinimo buvo parašyta: Šau- 
nuolis, Riki. O dabar ar sugebėsi rasti reikiamus straipsnius? 

Jis pakėlė akis ir išgirdo tiksint laikrodį. Rodės, tą akimirką 
atsakyti į klausimą neturėjo laiko. 

Jis atsitraukė nuo lentynos, jau buvo bebėgąs, bet stabtelėjo. 
Grįžo, paėmė kitą knygą iš kitos lentynos ir padėjo ją į tuščią 
vietą, kad nesimatytų, jog išsinešė vadovėlį. 

Rikis darsyk skubiai apsižvalgė aplink, bet nebepastebėjo nie- 
ko, kas kristų į akis. Paskutinįsyk žvilgtelėjo į senojo analitiko 
kūną, kuris, rodės, per kelias sekundes nuo jį užvaldžiusios mir- 
ties jau spėjo papilkėti. Jam atrodė, kad reikėtų ką nors pasaky- 
ti ar ką nors jausti, bet nebežinojo, ką, todėl Rikis išbėgo. 

Onikso juodumo naktis apgaubė jį, skubantį iš daktaro Liuiso 
namų užmiestyje. Jis žengė kelis žingsnius nuo durų, išėjo iš 
šviesos spindulio, krentančio pro kabineto langą, ir paskendo 
vasaros tamsoje. Sustojęs juoduose šešėliuose, Rikis galėjo trum- 
pai atsigręžti. Ramūs kaimo garsai grojo įprastą vidurnakčio mu- 
ziką, jokia disharmonija neišdavė kraštovaizdyje paslėptos Žžiau- 
rios mirties. Valandėlę jis stovėjo, mėgindamas įvertinti, kaip 
visos jo savasties dalelės buvo nuosekliai sunaikintos per pasta- 
ruosius metus. Tapatybė - patirties voratinklis, bet Rikiui atro- 
dė, kad iš to, kas jis manėsi esąs, liko taip nedaug. Jam liko tik 
vaikystė. Rikio, kaip suaugusio žmogaus, gyvenimas buvo su- 
kultas į šipulius. Tačiau abi būties dalys buvo atskirtos nuo jo, ir 
jis nematė, kaip jas susigrąžinti. Nuo tokio suvokimo svaigo gal- 
va ir pykino. 

Jis nusigręžė ir vėl leidosi bėgti. 

Risnodamas patogiu greičiu, žingsniams susiliejant su nakties 
garsais, Rikis pasuko mašinos link. Vienoje rankoje nešėsi „Psi- 
chopatologijos enciklopediją“, kitoje - ginklą. Nubėgęs vos pu- 
sę kelio, aiškiai išgirdo kaimo keliu dideliu greičiu artėjantį au- 
tomobilį. Pakėlęs akis, pamatė iš už tolimo posūkio mirgant švie- 
sas ir sykiu išgirdo žemą galingo smarkiai besisukančio variklio 
gaudesį. 

Jis neabejojo. Iškart suprato. kas šitaip skuba ta kryptimi. 
Rikis plojosi ant žemės ir nušliaužė už medžių guoto. Pasilenkė, 
bet kilstelėjo galvą, kai pro šalį prašvilpė didelis juodas merse- 
desas. Kitame posūkyje sucypė padangos. 

Pakilęs nulėkė kiek įkabindamas. Tikrų tikriausiai spruko, 
maudė raumenis, plaučiai kaito iki raudonumo, kaip įmanyda- 
mas greičiau bėgo per naktį. Pabėgti buvo vienintelis svarbus 
dalykas, vienintelis rūpestis. Ištempęs ausis, laukdamas pažįsta- 
mo milžiniškos mašinos garso, skuodė pirmyn. Ragino save nu- 
bėgti kuo toliau. Jie ilgai netruks sodyboje, sakė sau. versdamas 

raityti kulnus. Tik kelias akimirkas, kol įvertins mirtį kabinete 
ir apieškos, ar jo ten nebėra. O gal kur nors netoliese. Jie žinos, 
kad nuo savižudybės iki jų atvykimo prabėgo vos kelios minu- 
tės, ir norės jį pasivyti. 

Po kelių minučių Rikis pasiekė išsinuomotą mašiną. Pasirau- 
sė kišenėje raktų, netyčia juos išmetė, bet pakėlė nuo žemės, 
virpėdamas iš įtampos. Klestelėjo prie vairo ir užvedė variklį. 
Visi jo instinktai liepė spausti. Dingti. Bėgti. Bet jis suvaldė tuos 
raginimus, stengdamasis išlaikyti blaivią galvą. 

Rikis prisivertė mąstyti. Šia mašina nuo jų nepaspruksiu. Į 
Niujorką vedė du keliai, greitkelis vakariniame Hadsono krante 
ir Takoniko kelias rytiniame. Jie turės vieną galimybę iš dviejų 
pasirinkti tą patį kelią ir pavyti mano mašiną. Njū Hempšyro 
numeris kitoje valstijoje ant pigios išnuomotos mašinos galo leis 
nesunkiai atspėti, kas sėdi prie vairo. Jie galėjo sužinoti auto- 
mobilio aprašymą ir registracijos numerį iš nuomos tarnybos 
Durheme. Jam netgi atrodė, kad būtinai turėjo. 

Suprato tą akimirką turįs pasielgti netikėtai. 

Padaryti ką nors, ko nė vienas iš trijų sėdinčiųjų mašinoje ne- 
numatytų. 

Kai nusprendė, ką daryti, jam pasirodė, kad virpa rankos. Pa- 
manė, kažin ar lengviau lošti iš savo gyvybės, jeigu kartą jau 
numirei. 

Jis įjungė bėgį ir lėtai pajudėjo senojo analitiko namų link. 
Kaip įmanydamas susigūžė sėdynėje, bet tiek, kad neatrodytų, 
jog slapstosi. Prisivertė neviršyti greičio, važiuodamas senu kai- 
mo keliu į šiaurę, kai bent šioks toks saugumas laukė pietuose, 
mieste. 

Artėdamas prie įvažiavimo į kiemą, kuriame ką tik buvo, pa- 
matė kelio link artėjančias mersedeso šviesas. Girdėjo, kaip po 
didžiulėmis padangomis čeža žvyras. Jis truputį sulėtino greitį — 
nenorėjo papulti tiesiai į didžiosios mašinos šviesos spindulį - ir 
praleido juos įsukti į kelią, sparčiai pavažiuoti Rikio link. Jis 

buvo įsijungęs tolimąsias šviesas ir, mersedesui artėjant, perjun- 
gė į trumpąsias, kaip ir priklauso. Tada, jiems visai priartėjus, 
vėl perjungė, kaip bet kuris vairuotojas, reiškiantis nepasitenki- 
nimą artėjančia mašina. Todėl abi mašinos prasilenkė labai ne- 
dideliu atstumu su įjungtomis ilgosiomis šviesomis. Kadangi Ri- 
kį jos sekundėlę apakino, žinojo, kad juos taip pat. Prasilenkda- 
mas numynė akceleratorių ir skubiai nusuko už kampo. Tikėjo- 
si, kad greičiau, nei kas nors anoje mašinoje spėjo atsigręžti ir 
pamatyti numerius. 

Pasuko į artimiausią vieškelį dešinėje ir iškart išjungė šviesas. 
Patamsyje apsisuko, apšviestas vien mėnesienos. Atsiminė ne- 
laikyti kojos ant stabdžio pedalo, kad automobilio gale neužsi- 
degtų raudonos lempos. Tada laukė, ar jo neseks. 

Kelias buvo tuščias. Prisivertė luktelėti penkias, dešimt mi- 
nučių. Tiek, kad mersedeso keleiviams pakaktų laiko pasirink- 
ti vieną iš dviejų kelių ir nulėkti šimto mylių per valandą grei- 
čiu jo vytis. 

Rikis vėl įjungė pavarą ir ėmė beveik be tikslo važiuoti vieš- 
keliais ir gatvelėmis į šiaurę. Jokio galutinio taško galvoje netu- 
rėjo. Beveik po valandos jis galiausiai apsuko mašiną ir nuvažia- 
vo priešinga kryptimi —- dabar jau atgal į miestą. Naktis buvo 
vėlyva, ir kitų mašinų beveik nebuvo. Rikis važiavo ramiai, mąs- 
tydamas, koks ankštas ir koks tamsus pasidarė jo pasaulis. Mė- 
gino rasti būdą grąžinti jam šviesą. 


Miestą pasiekė dar neišaušus, bet jau rytą. Tokiu metu Niujor- 
ką, rodos, užvaldo kintantys pavidalai, kai vėlyvos nakties nuo- 
tykių ieškotojai, gražuoliai ar pabaisos, užleidžia vietą darbo die- 
nos pulkams. Žuvų turgus ir krovininiai sunkvežimiai ruošiasi 
perimti dieną. Pasikeitimas nejaukus, jis vyksta drėgmės ir ne- 
oninių šviesų nublizgintose gatvėse. Šis nakties metas, žinojo 
Rikis, pavojingas. Tada, rodos, atpalaiduojami draudimai ir su- 
varžymai, O pasaulis noriai rizikuoja. 

Jis grįžo į išsinuomotą kambarį, kovodamas su troškimu griū- 
ti į lovą ir nerti miegoti. Atsakymai, sakė sau. Juos gniaužė 
psichopatologijos knygoje, bet turėjo perskaityti. Klausimas bu- 
vo, kur? 

Enciklopedijoje buvo 779 puslapiai. Ji buvo sudėliota abėcė- 
lės tvarka. Jis pervertė kelis puslapius, bet pradžioje nerado juose 
jokių ženklų. Tačiau vis tiek, palinkęs virš knygos kaip senovės 
vienuolis vienuolyne, žinojo, kad kažkur puslapiuose slypi tai, 
ką jam reikia sužinoti. 

Rikis lingavo kėdėje, pasiėmė pieštuką, barškino juo į dantis. 
Aš tinkamoje vietoje, manė jis. Bet nežinojo, ką daryti, nebent 
tikrinti kiekvieną puslapį iš eilės. Sakė sau mąstyti taip, kaip 
tąnakt miręs žmogus. Žaidimas. Mislė. Galvosūkis. 

Jie čia, mąstė Rikis. Tekste apie psichopatologiją. 

Ką jis man pasakojo? Vergilija - aktorė. Merlinas - advoka- 
tas. Ražinis - samdomas žudikas. Trys išvien dirbančios profe- 
sijos. Kone atsitiktinai versdamas puslapius, mėgindamas galvo- 
ti apie prieš akis gulintį uždavinį, jis netyčia atvertė keletą lapų 
iš „V“ raidės. Beveik sėkmės dėka Rikio akys užkliuvo už kaž- 
kokios žymos ant pirmojo tos skilties puslapio, pažymėto 559 
numeriu. Viršutiniame kampe tuo pačiu rašikliu, kuriuo dakta- 
ras Liuisas įrašė sveikinimą tituliniame lape, buvo trupmena vie- 
nas ir trys. Trečdalis. 

Viskas. 

Rikis atsivertė „M“ raidę. Panašioje vietoje irgi buvo pora 
skaičiukų, bet užrašytų kitaip. Ten buvo vienas ir keturi, per- 
skirti įstrižu brūkšniu. Pirmajame „R“ raidės puslapyje rado tre- 
čią žymą, du penktadalius. Du brūkšnelis penki. 

Rikis nė neabejojo, kad čia - raktai. Dabar reikėjo rasti spy- 
nas. 

Jis truputėlį palinko į priekį, švelniai pasisiūbavo visu kūnu, 
lyg maustų pilvą, judėjo beveik nevalingai, susitelkęs į priešais 
gulintį uždavinį. Tai buvo painiava, suregzta sudėtingiausios as- 


JOHN KATZENBACH m ANALITIKAS 451 


menybės, kokią tik jis pažino per tuos metus, kai buvo analiti- 
kas. Žmogus, išmokęs jį žymėti kelius po savo paties asmenybę, 
mokęs savo amato ir privedęs Rikį prie mirties, paliko paskuti- 
nę žinią. Rikis jautėsi kaip senovės Kinijos matematikas, skai- 
čiuojantis abaku. Atrodo, girdėjo kaukšint juodus akmenukus, 
stumdomus iš vienos pusės į kitą, kai jis skaičiuoja ir tuoj pats 
save taiso, 0 lygtis vis auga. 

Paklausė savęs: ką aš iš tikrųjų žinau? 

Jo vaizduotė ėmė piešti paveikslą, pirmiausia Vergilijos. Dak- 
taras Liuisas sakė, kad ji aktorė, ir tas atrodė tiesa, nes ji visą 
laiką vaidino. Skurdo vaikas, jauniausioji iš trijų, svaiginamai 
greitai pakilusi iš taip mažai iki tiek daug. Kaip tas turėjo ją 
paveikti? — paklausė savęs Rikis. Jos pasąmonėje tūno tapaty- 
bės klausimai apie tai, kas ji iš tikrųjų yra. Todėl pasirinko pro- 
fesiją, kur nuolat reikia perkurti save iš naujo. Chameleonė, ku- 
rios vaidmenys užgožia tiesą. Rikis linktelėjo galvą. Mažumėlė 
agresijos ir nenuoseklumas, kuris reiškia kartėlį. Jis apmąstė vi- 
sus veiksnius, padariusius ją tuo, kas yra, ir kaip labai ji troško 
vaidinti žinovės vaidmenį dramoje, nunešusioje Rikį į mirtį. 

Jis pasimuistė kėdėje. Spėk, liepė sau. Pagalvok ir spėk. 

Narcizinis asmenybės sutrikimas. 

Atvertė enciklopediją ties „N“ raide ir susirado tą straipsnį. 

Jo širdis ėmė plakti smarkiau. Pastebėjo, kad daktaras Liui- 
sas kai kurias raides žodžių viduryje pažymėjo geltonu žymek- 
liu. Rikis čiupo popieriaus lapą ir susirašė tas raides. Tada stai- 
ga atsilošė, pamatęs nesąmonę. Raidės nesudarė jokio žodžio. 
Jis vėl pervertė enciklopediją ir prisiminė trečdalio raktą. Šįkart 
surašė raides per tris ženklus nuo pažymėtųjų. Ir vėl nieko ne- 
pešė. 

Dar kartą susitelkė prie užduoties. Šikart peržiūrėjo raides 
už trijų žodžių. Bet, prieš jas užrašydamas, pamanė - vienas virš 
trijų, todėl pasirinko raides trimis eilutėmis žemiau. 

Šitaip iš pirmųjų trijų raidžių susidėliojo DŽO. 

Jis skubiai rašė toliau ir užbaigė žodį: DŽONSO. 

Buvo likę dar aštuoni taškeliai. Pritaikius tą pačią taisyklę, iš 
jų susidėliojo žodis: AGENTŪRA. 

Rikis atsistojo ir nuėjo prie stalelio šalia lovos, ant kurio po 
telefonu gulėjo Niujorko telefonų knyga. Jis atsivertė teatro ta- 
lentų skiltį ir tarp daugybės numerių rado mažutį skelbimą su 
telefono numeriu: „Džonso agentūra - teatro ir talentų agentū- 
ra, kuri rūpinasi kylančiomis rytojaus žvaigždėmis...“ 

Viena išaiškinta. Kitas - advokatas Merlinas. 

Mintyse įsivaizdavo vyriškį: kruopščiai sušukuoti plaukai, to- 
bulai išlyginti kostiumai, siuvėjo priderinti prie jo kūno smul- 
kmenų. Netgi laisvalaikio drabužiai buvo oficialūs. Rikis prisi- 
minė jo rankas. Nagai buvo nudildyti. Vidurinysis vaikas, troš- 
kęs tvarkos, nepakentęs sujaukto, sudarkyto gyvenimo, iš kurio 
kilo. Jis tikriausiai nekentė savo praeities, dievino įtėvio globą, 
o senasis analitikas nuosekliai jį žalojo. Tai buvo tvarkdarys, vyk- 
dytojas, Žmogus, užsiėmęs grasinimais, pinigais ir nesunkiai su- 
ardęs Rikio gyvenimą. 

Šią diagnozę nustatyti buvo lengviau: obsesinis kompulsinis 
sutrikimas. 

Jis skubiai atsivertė tą enciklopedijos skyrių ir vėl pamatė gel- 
tonai pabrauktas raides. Pasinaudodamas raktu, greitai perskai- 
tė netikėtą žodį: ARNESONAS. Tai nebuvo raidžių kratinys, 
bet ir nieko jam nereiškė. 

Jis susimąstė, nes nesuprato. Tada nusprendė tęsti ir pamatė, 
kad kita raidė - P 

Rikis pradėjo vėl iš pradžių, dar kartą patikrino raktą, surau- 
kė kaktą, tada suprato, kas čia parašyta. Iš likusių raidžių susi- 
dėjo žodis: FORTIĖ. 

Teismo byla. 

Tiksliai nežinojo, kuriame teisme nagrinėjama byla Arneso- 
nas prieš Fortjė, bet apsilankęs pas tarnautoją prie kompiuterio, 
kuriame saugomi šiuo metu nagrinėjamų bylų įrašai, tikriausiai 
išsiaiškins. 

Vėl atsivertęs enciklopediją, Rikis pagalvojo apie žmogų, ku- 
ris buvo visų šių įvykių ašis: Ražinį. Atsivertė „P“ raidės skyrių 
„Psichopatai“. Ten buvo poskyris „Žmogžudžiai“. 

Ir ten buvo pridėliota taškelių, kurių jis tikėjosi. 
jas ant lapelio. Baigęs atsitiesė ir gailiai atsiduso. Tada suglamžė 
popierėlį, susuko jį į kamuoliuką ir piktai nusviedė į šiukšliadėžę. 

Paleido virtinę išraiškingų žodžių, kurie atspindėjo tik tai, kad 
jis kai ko panašaus tikėjosi. 

Jo perskaitytieji žodžiai buvo: ŠITAS NE. 


Rikis miegojo mažai, bet adrenalinas teikė žvalumo. Jis išsimau- 
dė po dušu, nusiskuto ir apsivilko švarką bei užsirišo kaklaraištį. 
Pietų metu apsilankęs pas teismo tarnautoją, pameilikavęs nekan- 
sono prieš Fortjė bylą. Tai buvo civilinis ginčas aukščiausiajame 
teisme, kuriame kitą rytą buvo paskirtas ikiteisminis svarstymas. 
Kiek suprato, šalys nesutarė dėl nepavykusio nekilnojamojo tur- 
to sandorio. Du pasiturintys Manheteno centro statybininkai žė- 
rė vienas kitam kaltinimus ir neapsisprendė, kam priklauso ne- 
maži pinigai. Tokioje byloje, manė Rikis, visi pikti, turtingi ir ne- 
nori nusileisti, todėl galiausiai visi pralaimi, išskyrus abiem pu- 
sėms atstovaujančius advokatus, kurie gaus neblogus atlyginimus. 
Padėtis buvo tokia įprasta ir kasdienė, kad Rikis beveik pasipikti- 
no. Tačiau, varstant juodam nepasitenkinimo žaibui, Rikis Žino- 
jo, kad tarp viso to maivymosi, švaistymosi teiginiais, pulkelio ad- 
vokatų grasinimų vieni kitiems ir išsidirbinėjimo jis ras Merliną. 

Iš teismo dokumentų sužinojo visų dalyvių vardus. Nė vienas 
neišsiskyrė. Bet vienas buvo jo ieškomo Žmogaus. 

Svarstymas buvo tik kitą rytą, bet po pietų Rikis vis tiek nuė- 
joį teismą. Valandėlę stoviniavo prie didžiulio pilko akmens pa- 
stato ir žvelgė į aukštus laiptus, vedančius prie įėjimą remiančių 
kolonų. Jam rodėsi, kad pastato architektas prieš dešimtis metų 


454 JOHN KATZENBACH Iš ANALITIKAS 


stengėsi suteikti teisingumui prabangos ir aukštos padėties žen- 
klų. Po viso, kas Rikiui nutiko, teisingumas jam atrodė ne didin- 
gas, bet toks mažas, kad tilptų ir į kartono dėžutę. 

Užėjo į vidų, vaikščiojo koridoriais tarp teismo salių, maišy- 
damasis su bruzdančiu žmonių srautu, apžiūrėdamas liftų išsi- 
dėstymą ir atsarginius laiptus. Jam atėjo į galvą mintis susirasti 
Arnesono prieš Fortjė bylai paskirtą teisėją, kurio sekretorė tik- 
riausiai pasakytų Merlino vardą vien iš jo apibūdinimo. Tačiau 
suprato, kad toks paprastas poelgis labai greitai galėtų sukelti 
įtarimų. Kas nors prisimintų vėliau, kai jis jau bus pasiekęs, ko 
norėjo. 

Jis - visą laiką galvodamas kaip Frederikas Lozorius - norė- 
jo, kad tai, ką ketina daryti, būtų visiškai nematoma. 

Pastebėjo kai ką, kas galėtų praversti: po teismo pastatą vaikš- 
tinėjo daugybė išraiškingų tipų. Vilkintieji trijų dalių kostiumais 
tikriausiai buvo advokatai, tarp šių sienų tvarkantys reikalus. 
Paskui buvo ne tokių turtuolių, bet vis tiek pasitempusių. Juos 
Rikis priskyrė policininkams, prisiekusiesiems, ginamiesiems, kal- 
tinamiesiems ir teismo rūmų tarnautojams. Visi, kurie turėjo bent 
menkiausią priežastį čia lankytis ir suprato, ką čia veikia. Dar 
buvo tretieji, kažkokie įtartini, jie Riki ypač domino: maitėdos. 
Kadaise apie juos pasakojo žmona, gerokai prieš tai, kai jai nusta- 
tė ligą, gerokai prieš tai, kai jos gyvenimas virto vien procedūro- 
mis, vaistais, skausmu ir bejėgyste. Tai buvo pensininkai ir smal- 
suoliai, kuriems spoksoti į teismo sales ir advokatus buvo įdomu. 
Jie elgėsi kaip paukščių stebėtojai miške: vaikščiojo iš vienos by- 
los nagrinėjimo į kitą, ieškodami graudinančio liudijimo, aršaus 
barnio, galbūt pešdamiesi dėl vietų salėse, kur buvo svarstomos 
sudėtingos, visuomenės dėmesį traukiančios bylos. Atrodė kuk- 
liai, kartais vos laipteliu aukščiau už gatvinius. Jie buvo per žings- 
nelį nuo veteranų ligoninės ar senelių namų ir dėvėjo sintetinius 
drabužius, kad ir kaip lauke būdavo karšta. Rikis nusprendė, kad 
tarp jų bus nesunku kelioms akimirkoms įsimaišyti. 

Iš teismo išėjo, galvoje jau pradėjęs regzti planą. Iš pradžių 
taksi nuvažiavo į Taimzo aikštę, ten nuėjo į vieną iš daugybės 
įvairenybių parduotuvėlių. Jose buvo galima įsigyti New York Ti- 
mes Su savo pavarde antraštėje. Ten spausdintojo paprašė paga- 
minti tuziną vizitinių kortelių. Tada pasigavo kitą taksi, juo nu- 
važiavo prie plieno ir stiklo biurų pastato Yst Saide. Prie įėjimo 
budėjo apsaugininkas. Šis paprašė pasirašyti, ir Rikis išraitė „Fre- 
derikas Lozorius“, o skiltyje „Profesija“ įrašė „Prodiuseris“. Ap- 
saugininkas davė jam mažą prisegamą plastikinę kortelę su už- 
rašytu šešetu, žyminčiu aukštą, į kurį jis ketino keltis. Vyriškis 
nė nežvilgtelėjo į lapą, kuriame Rikis pasirašė. Apsauga, pama- 
ne Rikis, gyvuoja pastabumo dėka. Jis atitiko savo vaidmenį ir 
elgėsi narsiai, buvo pasitikintis savimi, todėl durininkas nedrįso 
jo klausinėti. Vaidinimas buvo menkas, manė, bet Vergilija jį tik- 
riausiai įvertintų. 

Prie Džonso agentūros įėjimo Rikį pasitiko daili sekretorė. 

— Kuo galėčiau padėti? - paklausė ji. 

— Prieš tai su kažkuo tariaus, - pamelavo Rikis, - dėl mūsų 
planuojamo reklamos filmavimo. Ieškome naujų veidų ir žval- 
gomės į neatrastus talentus. Ketinau peržiūrėti jūsų albumą... 

Sekretorė pažvelgė į jį truputį klausiamai. 

— Ar pamenat, su kuo kalbėjotės? 

— Deja, ne. Skambino mano padėjėja, - atsakė Rikis. Sekre- 
torė linktelėjo galvą. - Bet galbūt galėčiau peržiūrėti nuotrau- 
kas, o tada mane pasiųstumėte, kur reikia? 

Mergina nusišypsojo. 

— Žinoma, - atsakė ji. Iš po stalo ištraukė didelį odinį segtu- 
vą. - Čia mūsų dabartiniai klientai, - pasakė. - Jei kas nors kris 
jums į akį, perduosiu agentui, tvarkančiam jų užsakymus. 

Ji ranka parodė odinę sofą kambario kampe. Rikis nusinešė 
segtuvą ir ėmė jį vartyti. 

Vergilijos nuotrauka knygoje buvo septinta. 

— Sveikutė, - sumurmėjo Rikis ir. pervertęs puslapį, pamatė 

jos tikrąjį vardą, adresą, telefono numerį ir agento vardą greta 
mažų teatro spektaklių ir reklamų sąrašo. Viską persirašė į blok- 
notą. Tada tą patį padarė su dar dviem aktorėmis. Grąžino albu- 
mą sekretorei ir žvilgtelėjo į laikrodį. 

— Atleiskit, - pasakė, - vėluoju į kitą susitikimą. Pora žmonių 
man pasirodė tinkami, bet, prieš įsipareigodami, turėsim su jais 
susitikti. 

— Žinoma, - atsakė mergina. 

Rikis toliau vaidino skubantį ir nekantraujantį. 

— Klausykit, aš labai neturiu laiko. Gal galėtumėt paskambin- 
ti šioms trims ir sutarti dėl susitikimo su manim? Sakykim, su 
šita rytoj per pietus „Pas Vincentą“ Rytų aštuoniasdešimt ant- 
rojoje gatvėje. O su kitom dviem - toje pačioje vietoje, pavyz- 
džiui, antrą ir ketvirtą valandą? Būčiau labai dėkingas. Mums 
trupučiuką lipa ant kulnų, jeigu suprantat, ką turiu galvoj... 

Sekretorė mažumėlę sutriko. 

— Paprastai dėl visų susitikimų tariasi agentai, - nenorom pra- 
tarė ji, - pone... 

— Suprantu, - atsakė jis. - Bet aš jau rytoj išskrendu atgal į 
Los Andželą. Atsiprašau už tokią skubą... 

— Pasistengsiu... bet kuo jūs vardu? 

— Ulisas, - atsakė Rikis. - Ponas Ričardas Ulisas. Man gali- 
ma skambinti šituo numeriu... 

Jis ištraukė netikrą vizitinę kortelę. Ant jos puikavosi užra- 
šas: PENELOPĖS DROBĖS KŪRYBINĖ GRUPĖ. Tarsi tai 
būtų visiškai savaime suprantama, jis paėmė nuo stalo rašiklį, 
išbraukė netikrą Kalifornijos telefono numerį ir užrašė paskuti- 
nio savo mobiliojo telefono numerį. Pasistengė visiškai užtušuo- 
ti netikrąjį numerį. Taip pat abejojo, ar agentai išmano klasikos 
veikalus. 

— Pasistenkit, - tarė jis. - Jeigu kas nors ne taip, skambinkit 
man šituo numeriu. Nagi, juk ir kuklesnėmis aplinkybėmis yra 
buvę didžiulių persilaužimų. Pamenat Leiną Terner vaistinėje? 

Tai va, man reikia bėgti. Dar laukia kiti paveiksliukai. Daugybė 
aktorių. Nemėgstu, kai kas nors praranda progą vien todėl, kad 
atsisakė nemokamų pietų. 

Taip pasakęs, Rikis pasigręžė ir išėjo. Nebuvo tikras, kad jo 
lengvabūdiška, laisvamaniška vaidyba padės. 

Bet galėjo padėti. 


Trisdešimt trečias skyrius 


Kitą rytą, prieš išeidamas į teismą, Rikis patvirtino Vergilijos agen- 
tui susitikimo vietą ir laiką. Taip sutarė susitikti ir su kitomis dviem 
aktorėmis — modeliais, nors nė neketino ten rodytis. Agentas jo 
paklausė apie prodiuserio Rikio ketinamas filmuoti reklamas. Jis 
žvaliai skiedė kažką apie produktų pristatymą Tolimuosiuose Ry- 
tuose ir Rytų Europoje, naujas tose vietose atsiveriančias rinkas, 
dėl kurių esą reikia naujų veidų reklamos industrijoje. Rikis pasi- 
juto puikiai įvaldęs meną kalbėti daug ir nieko nepasakyti. Supra- 
to, kad toks melas turbūt pats įtikimiausias, koks tik gali būti. Bet 
kokia agento turėta abejonė Rikio pramanų gijose tučtuojau išsi- 
sklaidė. Juk susitikimas, šiaip ar taip, gali vesti į ką nors daugiau, 
ir tada tarpininkas gaus dešimt procentų, arba niekur, bet nuo to 
jis nenukentės. Rikis žinojo, kad, jei Vergilija būtų ryškesnė žvaigž- 
dė, galėtų kilti nesklandumų. Bet ji dar nebuvo ryški, todėl galėjo 
atėjus laikui prisidėti prie Rikio gyvenimo griovimo. Jis lengvai ir 
be sąžinės priekaištų žaidė jos troškimu išgarsėti. 
Išsinuomotame kambaryje Rikis nenoromis paliko pistoletą. 
Žinojo, kad negali rizikuoti įjungti metalo detektorių teisme, 
bet buvo įpratęs prie ginklo teikiamo saugumo jausmo, nors vis 
dar nežinojo, ar sugebės jį panaudoti pagal paskirtį - o valanda, 
kai tuo reikės įsitikinti, jam rodėsi sparčiai artėjanti. Tačiau prieš 
išeidamas nužvelgė save vonios veidrodyje. Buvo pasipuošęs 

kiai įsimaišyti į teismo rūmų koridoriais slankiojančią minią. Tai 
tam tikra prasme buvo tokia pat apsauga kaip ir ginklas, nors 
jos poveikis ir ne toks neatšaukiamas. Žinojo, ką ketina daryti, 
ir suprato, kad reikės veikti labai tiksliai. 

Suvokė, kad atstumas tarp žudymo, mirties ir laisvės buvo 
labai nedidelis. 

Žvelgdamas į savo atspindį, prisiminė vieną iš pirmųjų psi- 
chiatrijos paskaitų. Medicinos mokykloje gydytojas pasakojo, 
kad nesvarbu, kiek žinome apie elgesį ir jausmus, kaip labai pa- 
sitikime diagnoze ir neurozės bei psichozės eiga, galiausiai vis 
tiek niekada visiškai tiksliai negalima numatyti, kaip žmogus elg- 
sis. Galima numatyti nemažai, aiškino dėstytojas, ir dažniausiai 
žmonės darys taip, kaip tikimasi. Bet kartais jie elgiasi kitaip. 
Taip nutinka pakankamai dažnai, todėl visas psichoanalitikų ama- 
tas atrodo kaip spėlionė. 

Svarstė, ar šįsyk nuspėjo teisingai. 

Jei taip, bus laisvas. Jei ne, mirs. 

Rikis apžvelgė savo atspindžio kraštelius. Kas tu dabar? — 
paklausė savęs. Kažkas ar niekas? 

Nuo tokių minčių šyptelėjo. Pajuto užplūstant nepaprastą, be- 
veik smagų palengvėjimą. Laisvas arba miręs. Kaip ant Njū 
Hempšyre išsinuomotos mašinos. Gyvenk laisvas arba mirk. Pa- 
galiau jis tą suprato. 

Rikio mintys nuklydo prie trijų persekiotojų. Jo nesėkmės 
vaikai. Išmokyti nekęsti visų, kas nesugebėjo padėti. 

— Dabar aš tave pažįstu, - pasakė balsu, įsivaizduodamas Ver- 
giliją. - O tave pažinsiu netrukus, — tęsė, regėdamas Merlino 
atvaizdą. 

Tačiau Ražinio vis dar neįžvelgė, vietoj jo vaizduotėje mirgė- 
jo šešėlis. 

Liko paskutinė baimė, pamanė jis. Bet grėsminga. 

Rikis linktelėjo savo atvaizdui veidrodyje. Laikas I sceną, pa- 
sakė sau. 

Prie kampo buvo didelė vaistinė, priklausanti prekybos tin- 
klui. Virš prekystalio buvo išdėliotos eilės šampūnų, elementų ir 
vaistų nuo peršalimo. Tąryt Merlinui Rikis ieškojo kai ko, ką 
prisiminė iš knygos apie Pietų Filadelfijos mafiją. Ko reikėjo, 
rado prie pigių vaikiškų žaislų. Kitą dalį - parduotuvės skyriuje, 
kur gulėjo šiokios tokios raštinės prekės. Susikišęs pirkinius į 
švarko kišenę, jis sumokėjo grynais, tada išėjo į gatvę ir pasiga- 
vo taksi. 


Į teismo pastatą įskriejo taip pat kaip vakar - lyg žmogus, kurio 
reikalai čia visai ne tokie, kokius iš tikrųjų buvo sumanęs. Stab- 
telėjo antro aukšto tualete, išsiėmė nusipirktus daiktus ir per 
kelias sekundes juos pasiruošė. Tada truputėlį paslampinėjo, o 
paskui nuėjo į teismo salę, kurioje žmogus, jam pažįstamas kaip 
Merlinas, gynė klientą. 

Kaip ir tikėjosi, salė buvo pustuštė. Joje sėdėjo keletas kitų 
advokatų, laukiančių savo svarstymų. Maždaug dešimt teismo 
maitėdų sėdėjo vingiuotos salės viduryje, vieni snūduriavo, kiti 
atidžiai klausėsi. Rikis tyliai įsmuko pro duris, jas saugantį poli- 
cininką ir nusliūkino į vietą už kelių senukų. Atsisėdo ir susigū- 
žė, kad niekam nekristų į akis. 

Priešais teisėjo krėslą už tvirtų ąžuolinių stalų sėdėjo pustuzi- 
nis advokatų ir šalių atstovų. Prieš abi komandas buvo priskleis- 
ta popierių ir dokumentų dėžių. Visi buvo vyrai ir atidžiai sekė, 
kaip teisėjas reaguoja į jų kalbas. Kadangi svarstymas buvo pir- 
minis, prisiekusiųjų nebuvo, todėl kalbėdami jie visą laiką žiūrė- 
jo pirmyn. Nebuvo reikalo ir atsigręžti į klausytojus, nes tas ne- 
turėtų jokio poveikio sprendimams. Taigi vyrai nekreipė jokio 
dėmesio į jiems už nugarų netvarkingai susėdusius žmones. Ri- 
kiui tas pasirodė panašu į savotišką teatrą, kur niekam nerūpėjo 
publika, o vien tik priešais sėdintis teatro kritikas juoda tunika. 
Rikis pasimuistė kėdėje, bet niekas į jį nepažvelgė ir nepažino, 
kaip jis ir tikėjosi. 

Jis kone šoktelėjo iš susijaudinimo, kai atsistojo Merlinas. 

— Prieštaraujate, pone Tomai? - griežtai paklausė teisėjas. 

— Tikrai taip, - maloniai atsakė Merlinas. 

Rikis žvilgtelėjo į paties susidarytą visų byloje dalyvaujančių 
advokatų sąrašą. Ponas Markas Tomas iš kontoros, esančios mies- 
to centre, buvo maždaug vidury. 

— Tuomet dėl ko? - kamantinėjo teisėjas. 

Rikis valandėlę klausėsi. Tvirtas, savimi patenkintas advoka- 
to balsas buvo toks pat, kaip Rikis atsiminė iš jųdviejų susitiki- 
mų. Jis taip pat pasitikėjo savimi, nepriklausomai nuo to, ar jo 
žodžiai bent kiek rėmėsi tiesa ir teise, ar ne. Merlinas buvo ly- 
giai tas pats Žmogus, kuris taip pragaištingai įsiveržė į Rikio gy- 
venimą. 

Tik dabar jis turėjo vardą. Ir adresą. 

Ir taip pat, kaip į Rikį, dabar atsivers durys į tai, kas Merlinas 
yra iš tikrųjų. 

Jis vėl prisiminė advokato rankas. Ypač nudildytus nagus. Ta- 
da Rikis nusišypsojo, nes tame jo mintyse iškilusiame vaizde 
pastebėjo vestuvinį žiedą. Tai reiškė namus. Žmoną. Galbūt vai- 
kus. Visus spąstus, tykančius kylančių aukštyn jaunų miestiečių 
profesionalų, per galvas lipančių į sėkmę. 

Bet advokato Merlino praeityje slapstėsi vaiduokliai. Jo bro- 
lis buvo aukščiausio rango vaiduoklis. Rikis klausėsi, kaip advo- 
katas kalba, ir mąstė, kokia sudėtinga psichologinė sandara sklei- 
džiasi jam prieš akis. Ją išpainioti būtų buvęs įdomus uždavinys 
psichoanalitikui, koks kadaise buvo. Tačiau žmogui, kuriuo jis 
buvo priverstas tapti, ją Išpainioti buvo daug lengviau. Įsikišo 
ranką į kišenę ir apčiuopė joje vaikišką žaislą. 

Savo krėsle teisėjas purtė galvą ir ėmė siūlyti tęsti svarstymą 
po pietų. Rikiui tai reiškė, kad laikas eiti, todėl jis tyliai išslinko. 

Atsistojo prie atsarginių laiptų ir lūkuriavo priešais liftus. Vos 
pamatęs iš salės išeinantį advokatų pulką, nėrė į laiptinę. Dar 
spėjo pastebėti, kad Merlinas nešasi du kietai prikimštus port- 

felius, neabejotinai pilnutėlius visokių dokumentų ir teismo po- 
pierių. Rikis žinojo, kad juos bus per sunku nešti toliau negu iki 
artimiausio lifto. 

Jis šokčiojo per kas antrą pakopą į antrąjį aukštą. Prie lifto 
laukė keli žmonės, nenorintys lipti nė vieno aukšto. Rikis prisi- 
dėjo prie jų, kišenėje gniauždamas vaikiško žaislo rankeną. Žvilg- 
telėjęs į ekraną, kuriame rodomas lifto judėjimas, pamatė, kad 
šis sustojo vienu aukštu aukščiau. Tada ėmė leistis. Rikis žinojo 
viena: Merlinas ne iš tų, kurie pasitraukia ir užleidžia kitiems 
kelią. 

Liftas sustojo, durys šnypšdamos atsidarė. 

Rikis prisiartino už vidun lipančių žmonių. Merlinas stovėjo 
tiesiai per vidurį. 

Advokatas žvilgtelėjo, ir Rikis pažiūrėjo jam tiesiai į akis. 

Šios sužibo, jį atpažinusios, ir akimirksniu advokato veidą apė- 
mė panika. 

— Labas, Merlinai, - tyliai pratarė Rikis. - Dabar aš Žinau, 
kas tu toks. 

Tą pat akimirką jis išsitraukė iš kišenės žaislą. Tai buvo van- 
dens pistoletas, neva Antrojo pasaulinio karo vokiškas „Luger“. 
Jis spustelėjo gaiduką ir iššovė juodo rašalo čiurkšlę tiesiai Mer- 
linui į krūtinę. 

Niekam nespėjus nė mirktelėti, durys užsivėrė. 

Rikis nulėkė atgal į laiptinę. Nebėgo žemyn, nes žinojo lifto 
neaplenksiąs. Jis užlipo į penktąjį aukštą, išėjo į koridorių ir 
susirado vyrų tualetą. Ten į šiukšliadėžę išmetė vandens pistole- 
tą, prieš tai nuo jo nuvalęs pirštų atspaudus, lyg nuo tikro gin- 
klo, ir nusiplovė rankas. Valandėlę luktelėjo, tada išėjo ir nu- 
žingsniavo koridoriais į kitą teismo rūmų galą. Išvakarėse išsi- 
aiškino, kad esama ir daugiau laiptų, liftų ir kito išėjimo. Nepa- 
stebėtas prisigretino prie kito advokatų pulko, išeinančio iš kitų 
svarstymų, ir leidosi žemyn. Kaip ir tikėjosi, toje vestibiulio da- 
lyje, į kurią atėjo, Merlino nebuvo nė kvapo. Jo padėtis buvo 

tokia, kad tikrai nenorėjo nieko aiškinti apie tikrąją dėmių ant 
marškinių ir kostiumo priežastį. 

Be to, pamanė Rikis, Merlinas netruks suprasti, kad rašalas, 
kuriuo jį apliejo, neišsiplauna. Jis tikėjosi tąryt sugadinęs daug 
daugiau negu marškinius, kostiumą ir kaklaraištį. 


Restoranas, kurį išrinko pietums su išdidžiąja aktore, buvo vie- 
nas iš labiausiai pamėgtų jo žmonos, nors abejojo, ar Vergilija tą 
atsimins. Jį pasirinko dėl vienos svarbios ypatybės: didelio kaip 
vitrina lango, skiriančio svečius nuo šaligatvio. Rikis atsiminė, 
kad restorane apšvietimas buvo nepalankus žvalgytis į lauką, bet 
iš lauko gerai matėsi sėdintieji viduje. O staleliai buvo sustatyti 
taip, kad dažniau žmonės būdavo matomi, negu matydavo. To 
jis ir norėjo. 

Rikis luktelėjo, kai pro restoraną ėjo grupė turistų, koks tuzi- 
nas vokiškai kalbančių vyrų ir moterų su fotoaparatais ant kak- 
lų. Jis tiesiog įsimaišė į masę, kaip prieš tai teisme. Pamanė, kad 
nelengva pastebėti pažįstamą veidą tarp svetimų žmonių, jeigu 
to nesitiki. Kai klegantys turistai nuėjo, jis atsigręžė ir pamatė 
Vergiliją, kaip ir tikėjosi, sėdinčią kampe ir nekantraujančią. Ir 
vieną. 

Rikis praėjo pro langą ir giliai įkvėpė. 

Bet kurią minutę suskambės jos telefonas, manė. Merlinas 
delsė, kaip Rikis ir nujautė. Prieš tai jis norės nusivalyti rašalą, 
atsiprašyti kitų advokatų, kurie visi išsigando. Kaip jis sumanys 
pasiaiškinti? Nepatenkintas priešininkas, pralaimėjęs Merlinui 
bylą. Kitiems tas atrodys suprantama. Atkalbės juos visus nuo 
skambinimo policijai, pasižadės pats paskambinti rašaliniu pis- 
toletu apsiginklavusio vyriškio advokatui, galbūt reikalauti teis- 
mo apribojimo. Bet viską sutvarkys pats. Kiti pritariamai pa- 
linkčios galvomis, pasisiūlys bet kada paliudyti ar, jei prireiktų, 
netgi duoti parodymus policijai. Bet visa tai užtruks, O dar rei- 
kės apsišvarinti, nes žinojo, kad ir kas atsitiktų, popiet vėl turi 

būti teisme. Kai Merlinas galiausiai paskambins, pirmiausia — 
vyresniajam broliui, tas pokalbis bus netrumpas, nes reikės ne 
vien papasakoti, kas atsitiko, bet ir pamėginti įvertinti, ką tai 
reiškia. Jie aptars susiklosčiusią padėtį ir pradės galvoti, ką da- 
ryti. Paskui, taip ir nenusprendę, ko imtis, jie atsisveikins. Tada 
eilėje lauks Vergilija, bet tą skambutį Rikis aplenks. 

Jis nusišypsojo, staigiai apsisuko ir sparčiai patraukė tiesiai 
pro restorano duris. Prie jų laukė šeimininkė, ji pažvelgė į jį ir 
jau buvo beužduodanti neišvengiamą klausimą, bet Rikis ją per- 
traukė, sakydamas: 

— Mano draugė jau laukia, - ir nužingsniavo per salę. 

Vergilija buvo nusisukusi, bet, pajutusi kažką artinantis, atsi- 
gręžė. 

— Labas, - pasakė Rikis. - Prisimeni mane? 

Jos veidą perkreipė nuostaba. 

— Nes, - tęsė Rikis sėsdamasis, - aš tave prisimenu. 

Vergilija nieko neatsakė, tik nustebusi atsilošė kėdėje. Lauk- 
dama susitikimo su prodiuseriu, ant stalo ji buvo pasidėjusi nuo- 
traukų albumą ir gyvenimo aprašymą. Dabar lėtai ir pabrėžtinai 
nukėlė juos ant grindų. 

— Jų tikriausiai neprireiks, - pasakė. Jos balse išgirdo du da- 
lykus: atsargumą ir troškimą atgauti pusiausvyrą. To moko dra- 
mos mokyklose, pamanė Rikis, ir dabar ji kapstosi toje atmin- 
ties dėžutėje. 

Prieš Rikiui atsakant, jos mažutėje rankinėje kažkas suzyzė. 
Mobilusis telefonas. Rikis papurtė galvą. 

— Skambina tavo vidurinysis brolis advokatas, nori perspėti, 
kad šįryt jau apsireiškiau jo gyvenime. O netrukus paskambins 
ir vyresnysis brolis, kuris pragyvenimui užsidirba žudydamas. 
Nes jis irgi norės tave apsaugoti. Neatsiliepk. 

Jos ranka stabtelėjo. 

— O kas bus? 

— Na, turėtum savęs paklausti „Ar labai gili Rikio neviltis?“, 
o paskui, žinoma: „Ką jis gali padaryti?“ 

Vergilija neatsiliepė, ir telefonas nutilo. 

— Ką Rikis gali padaryti? - paklausė ji. 

— Rikis sykį jau numirė. Ir galbūt dabar nebeturi dėl ko gy- 
venti. Todėl mirti antrą kartą jam būtų nebe taip skausminga ir 
gal netgi visai malonu, kaip manai? 

Jis gręžte gręžė Vergiliją žvilgsniu. 

— Galiu padaryti bet ką. 

Vergilija neramiai pasimuistė. Rikio balsas visą laiką buvo rūs- 
tus. Negailestingas. Jis priminė sau, kad tos dienos vaidinimo 
jėga glūdėjo sugebėjime pasirodyti visai kitokiam, nei žmogus, 
taip lengvai prigąsdintas ir privestas iki savižudybės. Suprato, 
kad beveik toks buvo iš tikrųjų. 

— Taigi nenuspėjamas. Nepatikimas. Dar truputėlį maniakas. 
Pavojingas derinys, ar ne? Galbūt netgi sprogus. 

Ji linktelėjo galvą. 

— Taip. Tikrai. 

Kalbėdama ji beveik atgavo savo įprastą ramybę, maždaug to 
Rikis ir tikėjosi. Žinojo, kad Vergilija - labai susitelkusi mergina. 

— Bet juk nenušausi manęs čia, restorane, visiems šitiems žŽmo- 
nėms matant. Nemanyčiau. 

Rikis gūžtelėjo pečiais. 

— Alas Pačinas nušovė. „Krikštatėvyje“. Neabejoju, kad ma- 
tei. Visi, kas trokšta pragyventi iš vaidybos, matė. Jis išeina iš 
tualeto su revolveriu kišenėje ir nušauna kitą mafiozą bei blo- 
gajį policininką tiesiai į kaktą, tada numeta revolverį ir išeina. 
Atsimeni"? 

— Taip, - išsigandusi atsakė ji. - Atsimenu. 

— Bet man šis restoranas patinka. Kadaise, kai buvau Rikis, 
ateidavau čia su labai mylimu žmogum, kurio buvimo šalia taip 
niekada deramai ir neįvertinau. Ir kodėl gi turėčiau sugadinti 
malonius pietus visiems čia esantiems? Bet, svarbiausia, man 
nereikia nušauti tavęs čia, Vergilija. Galiu tave nušauti daugybė- 
je vietų. Nes dabar žinau, kas tu. Žinau tavo vardą. Tavo agen- 

tūrą. Tavo adresą. O, svarbiausia, žinau, kuo tu nori tapti. Ži- 
nau tavo siekius. Ir iš jų galiu nuspėti troškimus. Tavo porei- 
kius. Negi manai, kad sužinojęs, kas tu, kokia ir iš kur, nesuge- 
bėsiu išsiaiškinti visko, ko man prireiks ateityje? Gali pasikeisti 
adresą. Gali netgi pasikeisti vardą. Bet negali pakeisti to, kas 
esi, nei to, kuo nori tapti. Štai kur kabliukas, tiesa? Įkliuvai į 
tuos pačius spąstus kaip ir Rikis. Kaip ir tavo brolis Merlinas, 
kai kad jis šįryt gana nešvariai sužinojo. Pirma jūs žaidėt su ma- 
nim, iš anksto žinodami kiekvieną mano žingsnį ir jo priežastis. 
O dabar aš žaisiu su jumis naują žaidimą. 

— Kokį? 

— Žaidimas vadinasi „Kaip likti gyviems“. Tai keršto žaidi- 
mas. Manyčiau, kai kurias taisykles jau Žinai. | 

Vergilija išbalo. Ji paėmė vandens taurę su ledukais ir atsigėrė 
didelį gurkšnį, įbedusi žvilgsnį į Rikį. 

— Jis tave ras, Riki, - sušnabždėjo. — Ras tave ir nužudys, kad 
mane apgintų - nes jis visada taip darydavo. 

Rikis pasilenkė į pričkį lyg kunigas klausykloje, išduodant 
kraupią paslaptį. 

— Kaip visi vyresnieji broliai? Na, tegu pabando. Bet, supran- 
ti, jis beveik nieko nežino apie tai, kuo aš tapau. Jūs trise vaikė- 
tės poną Lozorių ir manėtės užspeitę jį į kampą - kiek? Vieną? 
Du? Galbūt tris kartus? Ar pamanėt, kad vos keliomis sekundė- 
mis su juo prasilenkėte namuose vienintelio žmogaus, tąnakt su- 
tikusio mus abu? Bet žinai ką? Baba! Jis tuoj išnyks. Bet kurią 
akimirką, nes jau beveik sunaudojo visą savo gyvenimo prasmę. 
Bet prieš dingdamas galbūt perduos tai, kuo rengiuosi būti to- 
liau, viską apie tave, Merliną ir poną R. Ir visa tai sudėjus į 
krūvą, Vergilija, manyčiau, esu labai pavojingas priešininkas. 

Jis trumpai nutilo, tada pridūrė: 

— Kad ir kas esu šiandien. Kad ir kuo tapčiau rytoj. 

Rikis šiek tiek atsilošė ir įsistebeilijo, kokį poveikį jo žodžiai 
daro Vergilijai. 

- Atsimeni, kaip man kadaise sakei, Vergilija? Apie savo pra- 
vardę? „Kelyje į pragarą visiems reikia vedlio“. 

Ji vėl gurkštelėjo vandens ir linktelėjo galvą. 

— Taip, sakiau, - tyliai atsakė. 

Rikis piktdžiugiškai nusišypsojo. 

— Man rodos, labai gerai parinkai žodžius, - atsiliepė jis. 

Rikis staigiai atsistojo ir greitai atstūmė kėdę. 

— Sudie, Vergilija, - pasakė, pasilenkęs prie jos. - Manau, nie- 
kada nebenorėsi manęs matyti, nes po to galbūt nebepamatysi 
daugiau išvis nieko. 

Nelaukęs atsakymo, Rikis apsigręžė ir spėriai išėjo iš restora- 
no. Jam nereikėjo pamatyti, kaip virpa jos rankos ar dreba žan- 
dikaulis, nors ir žinojo, kad taip gali nutikti. Keistas dalykas — 
baimė, pamanė. Ji pasireiškia tokia daugybe išorinių ženklų, bet 
nė vienas jų nėra toks stiprus, kaip jos smogiamas peilis širdyje 
ar pilve, arba jos vaizduotėje keliami verpetai. Pamanė, kad dėl 
įvairių priežasčių didžiąją dalį gyvenimo nerimavo, nešamas ne- 
sibaigiančių baimių ir abejonių. Bet dabar pats kėlė baimę, ir tai 
jam buvo beveik malonu. Rikis įsiliejo į pietų meto minią ir nu- 
plaukė su ja tolyn nuo Vergilijos, palikęs ją, kaip prieš tai vieną 
jos brolių, aiškintis, kokie pavojai jiems gresia. Rikis sparčiai 
skynėsi kelią per minią, aplenkdamas žmones kaip riedutinin- 
kas sausakimšoje aikštelėje, bet mintyse matė visai ką kita. Mė- 
gino įsivaizduoti žmogų, persekiojusį jį iki pat mirties. Kaip, 
svarstė Rikis, reaguos psichopatas, taip prigrasinus vieninteliems 
žmonėms, kurie jam šioj žemėj be galo brangūs. 

Rikis skubiai žingsniavo šaligatviu ir mąstė: jis nenorės delsti. 
Norės iškart viską išspręsti. Negaiš laiko, regzdamas planus ar 
spęsdamas spąstus, kaip kadaise. Dabar leisis visais savo ins- 
tinktais ir visu pasirengimu užvaldomas šalto įtūžio. 

Bet svarbiausia: dabar jis suklys. 


Trisdešimt ketvirtas skyrius 


Dažniausiai porą kartų per vasaros atostogas, kurios dabar jam 
rodėsi tokios tolimos, kai gyvenimas ėjo aiškiomis, įprastomis 
vėžėmis, Rikis užsisakydavo žvejybos iškylą su vienu senu ir la- 
bai patyrusiu žvejybos vadovu, Keipo vandenyse gaudžiusiu di- 
delius pulkus ten plaukiojusių žuvių. Ne todėl, kad Rikis laikė 
save puikiu Žveju ar išvis ko nors vertu laukinėje gamtoje. Bet 
jam patiko ankstyvą rytą išplaukti maža atvira valtele, kai virš 
juosvo vandenyno tebekaba migla. Mėgo justi vėsią drėgmę, dar 
neišgaravusią nuo pirmųjų horizontą nušvietusių ryto spindulių, 
ir stebėti, kaip vadovas vairuoja po kanalus, pro seklumas į žve- 
jybos vietą. O labiausiai jį žavėjo pojūtis, kad tarp milžiniškų, 
nuolat kintančių bangų plotų vadovas žino, kur glaudžiasi Žžu- 
vys, nors jas ir slėpė niūrios gilaus vandens spalvos. Užmesti 
jauką į tokią šaltą gelmę, atsižvelgiant į tokią daugybę potvynių, 
srovių, temperatūros ir šviesos kintamųjų lygtyje, o tada rasti 
taikinį - psichoanalitiką. Rikį tas veiksmas žavėjo, jis visada jaus- 
davosi pakerėtas. 

Mintydamas savo pigiame kambaryje Niujorke, jautėsi pradė- 
Jęs kai ką panašaus. Jaukas užmestas. Dabar reikia galąsti kablį. 
Nemanė turėsiąs daugiau nei vieną progą susiremti su Ražiniu. 

Jam toptelėjo, kad, užkabinęs jaunesniuosius brolį ir seserį, 
galėtų sprukti, bet iškart suvokė, jog nebūtų prasmės. Tuomet 
visą likusį gyvenimą krūpčiotų nuo kiekvieno krepštelėjimo pa- 

tamsyje, aikčiotų nuo kiekvieno garso už nugaros, baimintųsi 
kiekvieno sutikto nepažįstamojo. Nepakeliamas gyvenimas nuo- 
lat bėgant nuo kažko nežinomo, visada artimo, lyg šmėkla se- 
kančio kiekvieną žingsnį. 

Rikis kaip niekad gyvenime buvo tikras, kad turi nugalėti Ra- 
žinį šiame paskutiniame mūšyje. Tik tokiu būdu galės susigrą- 
žinti kai ką panašaus į gyvenimą, kurio vylėsi. 

Jautėsi žinąs, kaip to pasiekti. Pirmieji žingsniai jau buvo ženg- 
ti. Nesunkiai įsivaizdavo brolių ir sesers pokalbį, vykstantį tuo 
pat metu, kai jis sėdi pigiame nuomotame kambaryje. Jie kalbė- 
sis ne telefonu. Turės susitikti, kad įsitikintų, jog nė vienas ne- 
nukentėjo. Kels balsus. Liesis šiek tiek ašarų ir siautės pyktis, 
galbūt po kambarį netgi skraidys įžeidimai ir kaltinimai. Iki šiol 
trijulei sklandžiai sekėsi kuo Žiauriausiai kerštauti bejėgiams tai- 
kiniams iš praeities. Tik sykį nepavyko, o dabar jie kaip reikiant 
persigąs. Girdėjo kažką šaukiant per kambarį „Tu mus čia įpai- 
niojai!“ tamsiam siluetui, kuris daugybę metų jiems šitiek reiš- 
kė. Rikis mažumėlę pradžiugęs pamanė, kad tame kaltinime gir- 
dėsis panika, nes jam pavyko įkišti mažutį pleištelį į trijulę jun- 
giančius ryšius. Kad ir koks stiprus buvo keršto troškimas, kad 
ir koks klastingas sąmokslas prieš Rikį ir kitus, vieno dalyko 
Ražinis nenumatė: net ir nesveikai prie jo prisirišę jaunėliai, bro- 
lis ir sesė, vis tiek troško šio to iš paprasto gyvenimo. Tam tikra 
prasme kasdienybės: gyvenimo scenoje ir gyvenimo teisme, žai- 
dimo pagal taisykles, aiškių rėmų. Ražinis vienintelis iš trijų no- 
rėjo gyventi užribyje. Bet kiti du nenorėjo, užtat buvo pažei- 
džiami. 

Rikis pastebėjo kaip tik šį skirtumą. Ir žinojo, kad čia didžiau- 
sia jų silpnybė. 

Numanė, kad jie svaidysis užgauliais žodžiais. Kad ir koks 
žiaurus buvo žaidimas, kad ir kiek jame žuvusiųjų, juos stūmė, 
šaudė ir žudė tik vienas iš trijulės. Suteršti gerą vardą ar apiplėš- 
ti investicines sąskaitas — bjaurios eibės. Bet be kraujo pralieji- 

mo. Blogybės buvo padalintos ir pačios baisiausios liko vienose 
rankose. 

Tie darbai kliuvo ponui R. Juk vaikystėje kentė didžiausią 
dalį mušimo ir Žiaurumų, jam priklausė tikrasis smurtas. Anie- 
du jam tik padėjo ir mėgavosi psichologinio keršto teikiamu pa- 
sitenkinimu. Skirtumas tarp vykdytojo ir pagalbininko, pamanė 
Rikis. Tik dabar supras, kad jų klusnumas atsigręžė prieš juos. 

Jie manėsi saugiai parbėgę namo, manė Rikis. Bet iš tikrųjų 
jiems nepavyko. 

Mintyse šyptelėjo. Nusprendė, kad tikriausiai niekas negali 
taip išmušti iš vėžių, kaip netikėtas suvokimas, kad esi medžio- 
jamas, jei iki tol buvai įpratęs medžioti pats. Ir tikėjosi, jog tokie 
ir bus jo spąstai, nes psichopatas puls nesidairydamas, kad at- 
gautų iš prigimties grobuoniui deramą stipresniojo padėtį. Tam 
ji pastūmės grasinimai Vergilijai ir Merlinui. Paskutiniai ponui 
R. likę normalūs žmogiški ryšiai buvo su broliu ir seserim. Jei 
giliai savo psichopatologiniame pasaulyje jis vis dar buvo žmo- 
gus, tai tik dėl santykių su jaunėliais. Grumsis už juos iki pasku- 
tinio kraujo lašo. Labai paprasta, primygtinai aiškino pats sau 
Rikis. Leisk medžiotojui manyti, kad medžioja, kad jau tuoj su- 
čiups grobį, o iš tikrųjų viliok ji į pasalą. 

Pasalą, ironiškai pamanė Rikis, paspęstą iš meilės. 

Jis susirado užrašų popieriaus ir valandėlę eiliavo. Sukurpęs, 
ką norėjo, paskambino į Village Voice skelbimų skyrių. Ir vėl, 
kaip anksčiau, kalbėjosi su pažinčių skyrelio darbuotoju. Tru- 
putėlį šnektelėjo apie šį bei tą, kaip ir kitais kartais. Bet šįsyk 
pasistengė užduoti tarnautojui keletą svarbių klausimų ir per- 
duoti reikiamas Žinias: 

— Klausykit, aš dabar užmiestyje, ar vis tiek galėsiu pasitikrin- 
ti atsakymus? 

- Žinoma, - atsakė tarnautojas, - tik surinkit vietos numerį. 
Skambinti galit iš bet kur. 

— Puiku, - atsakė Rikis. - Matot, savaitgalį turiu reikalų Kei- 

pe, todėl kelioms dienoms išvažiuoju ten, bet vis tiek norėčiau 
gauti atsakymus. 

— Nesijaudinkit, gausit, - nuramino jį tarnautojas. 

— Tikiuosi, oras bus gražus. Nors žada lietų. Ar esat buvęs 
Keip Kode? 

— Buvau Provinstaune, - atsakė tarnautojas. - Po Liepos ket- 
virtosios savaitgalio ten būna šėlsmo kaip reikiant. 

— Nieko sau, - tarė Rikis. - Mano sodyba Velflyte. Na, tiks- 
liau, ten buvo. Teko parduoti. Po gaisro. Važiuoju tik pabaigti 
tvarkyti visokių galiukų, o paskui atgal į miestą ir atgal į jungą. 

— Suprantu, - atsakė tarnautojas. - Norėčiau sodybos Keipe. 

— Keipe labai gera, - Rikis kalbėjo atsargiai, pabrėždamas 
kiekvieną žodį. - Ten nuvažiuoji tik vasarą, galbūt retkarčiais 
rudenį ar pavasarį, bet kasmet vis tiek su ta vieta susigyveni. Ten 
pasidaro namai. Net labiau nei namai, tiesą sakant. Vieta pradė- 
ti 1r baigti. Kai mirsiu, norėčiau, kad mane palaidotų ten. 

— Apie tai galiu tik svajoti, — šiek tiek pavydžiai pritarė tar- 
nautojas. 

— Galbut kada nors... - pridūrė Rikis. Jis atsikrenkštė, ruoš- 
damasis padiktuoti pažinčių skelbimą. Jam parinko trumpą ant- 
raštę: IEŠKAU PONO R. 

— Turit galvoje „pono Reikalingojo“'? - pasitikslino tarnautojas. 

— Ne, - atsakė Rikis. - Bus gerai ir „Ponas R.“. 

Tada padeklamavo eilėraštuką, tikėdamasis, kad daugiau jų 
kurpti neteks: 


Rikis ten, Rikis čia, 

Visur jis tyko paslapčia. 
Galbūt Rikis į kelią patraukė, 
Gal ramiai namučiuose laukia. 
Rikis gal net po žeme, 

Bet kaip jį rasti - nežinia. 

Rikis vis tiek visada išsisuks 

Ir ten, kur jau buvo, ir ten, kur dar bus. 

Ir tegu ponas R. vis ieško, gaišta, 

Vis tiek jis niekada neišsiaiškins, 

Kada tikėtis Rikio sugrįžimo 

Ir ne kaip draugui rengt jam sutikimą, 

Nes jis atneš vien pyktį, mirtį sės, 

Kieno nors paskutinį širdies dūžį pasigvies. 


— Šiurpoka, - tarnautojas ilgai, lėtai švilptelėjo. - Sakot, čia 
žaidimas? 

— Taip, - atsakė Rikis. - Bet mažai kam jis patiktų. 

Skelbimas turėjo pasirodyti penktadienį, todėl Rikis laimėjo 
truputį laiko. Žinojo, kas bus: iš tikrųjų laikraščiu pradedama 
prekiauti iš vakaro, ir tada visa trijulė perskaitys Žinutę. Bet šį- 
kart atsakys ne popieriuje. Rikis nusprendė, kad tikriausiai kal- 
bės Merlinas savo striuka, reiklia teisininko iškalba ir netiesio- 
giniais grasinimais. Merlinas paskambins skyriaus viršininkui ir 
greitai žurnalo hierarchijos laipteliais nusileis pas tarnautoją, te- 
lefonu priėmusį skelbimą su eilėraštuku. Stropiai jį išklausinės 
apie skambinusįjį. O tarnautojas netruks prisiminti šnekų apie 
Keipą. Galbūt, svarstė Rikis, vaikinas netgi prisimins Rikį sa- 
kius norintį būti ten palaidotą - menkas troškimas, bet Merlinui 
jis daug ką pasakys. Surinkęs žinias, perduos jas broliui. Aišku, 
taip bus truputėlį nedraugiška, bet būtina. Tada trijulė ir vėl su- 
sipyks. Jaunėliai išgąsdinti, galbūt netgi labiau nei vaikystėje, 
kai nusižudė mylima motina. Jie sakys, kad nori medžioti kartu 
su ponu R., nes jaučiasi atsakingi dėl jam gresiančio pavojaus ir, 
pamanė Rikis, kalti, kad Ražinis ir vėl turi juos gelbėti. Bet iš 
tikrųjų taip negalvos, o vyresnėlis vis tiek tų kalbų nesiklausys. 
Žudyti jis norės vienas. 

Taigi, mąstė Rikis, jis ir atvyks vienas. 

Vienas ir nekantraudamas sykį ir visiems laikams užbaigti, ką 
manė jau įvykdęs. Skubės į dar vieną mirtį. 

Rikis išsiregistravo iš savo pigaus kambarėlio, prieš tai atidžiai 
patikrinęs, ar nepaliko ten jokių pėdsakų. Tada, prieš išvykdamas 
iš miesto, sutvarkė dar kai kuriuos reikalus. Uždarė savo sąskai- 
tas Niujorko bankuose, o tada nuėjo į miesto centre įsikūrusią 
Karibų banko atstovybę. Ten Ričardo Laivlio vardu atidarė pa- 
prastą čekių ir taupymo sąskaitą. Baigęs operaciją ir padėjęs ten 
nedidelę likusią grynųjų pinigų sumą, jis išėjo iš banko ir nužings- 
niavo du kvartalus Medisono aveniu į Credit Suisse kontorą. Ją 
daugybę kartų pravažiavo, kai dar tebuvo paprastas niujorkietis. 

Žemo rango banko darbuotoja mielai sutiko atidaryti ponui 
Laivliui naują sąskaitą. Tai buvo paprasta taupomoji sąskaita, 
bet turėjo vieną ypatybę. Vieną dieną per metus bankas turėjo 
pervesti devyniasdešimt procentų ten susikaupusios sumos tie- 
siai į Rikio nurodytą sąskaitą Karibų banke. Nuo likusios dalies 
turėjo atskaičiuoti mokesčius. Pervedimo dieną jis rinkosi ne- 
grabiai ir atsargiai: iš pradžių manė naudoti savo gimtadienį, pas- 
kui - žmonos. Paskui manė - dieną, kai suvaidino savo mirtį. 
Dar pagalvojo apie Ričardo Laivlio gimtadienį. Bet galiausiai 
paklausė sąskaitą tvarkančios vadybininkės. Tai buvo maloni jau- 
na mergina, kantriai jį užtikrinusi visišku slaptumu ir Šveicari- 
jos banko taisyklių šventumu. Pasiteiravo, kada jos gimtadienis. 
Kaip ir tikėjosi, šis buvo nesusijęs su jokia Rikiui reikšminga 
data. Kovo pabaiga. Jam patiko. Kovą iš tikrųjų baigiasi Žiema 
ir prasideda pavasaris, bet tebesiautėja permainingi orai ir ap- 
gaulingi vėjai. Neramus mėnuo. Jis padėkojo merginai ir pasi- 
rinko jos gimtadienį pervedimui. 

Baigęs reikalus, Rikis grįžo į išsinuomotąją mašiną. Skrieda- 
mas miesto gatvėmis į šiaurę prie Henrio Hadsono parko, jis nė 
sykio negrįžtelėjo atgal. Darbų daug, manė, o laiko maža. 


Jis grąžino mašiną į nuomos punktą ir visą dieną naikino Frede- 
riką Lozorių. Visi pažymėjimai, kredito kortelės, telefono są- 

skaitos - viskas, susiję su tuo asmeniu, buvo atšaukta, uždaryta, 
nutraukta. Jis netgi užsuko į ginklų parduotuvę, kurioje mokėsi 
šaudyti. Joje nusipirko dėžutę šovinių ir gerą valandą šaudyklo- 
je laidė šūvius į juodą kartoninį žmogaus pavidalo taikinį. Jo 
vietoje nesunkiai įsivaizdavo pažįstamą žmogų, su kuriuo netru- 
kus teks susiremti. Paskui pasišnekučiavo su ginklų parduotu- 
vės savininkais, jiems prasitarė ketinąs keliems mėnesiams išva- 
žiuoti. Žmogus už prekystalio gūžtelėjo pečiais, bet, suprato Ri- 
kis, vis tiek įsidėmėjo užuominą. 

O tada Frederikas Lozorius išgaravo. Bent jau popieriuje ir 
dokumentuose. Jis taip pat nutraukė ir tuos kelis ryšius, ku- 
riuos tas veikėjas buvo užmezgęs. Baigęs Rikis pamanė, kad vi- 
sa, kas liko iš jo sukurto asmens - žiaurumo gyslelė, kurią pasi- 
savino. Bent jau tikėjosi pasilikęs. 

Su Ričardu Laivliu buvo truputį sunkiau, nes šis buvo truputį 
panašesnis į žmogų. Ir toliau gyventi reikės Ričardui Laivliui. 
Bet jam taip pat reikėjo išnykti iš gyvenimo Durheme, Njū Hemp- 
šyre, su kiek įmanoma mažiau gailių atsisveikinimų ir dėmesio. 
Reikėjo viską palikti, bet neišsiduoti, nes buvo nedidelė tikimy- 
bė, kad kas nors kada nors atvažiavęs klausinės ir susies jo din- 
gimą su to savaitgalio įvykiais. 

Rikis gerai pagalvojęs nusprendė, kad lengviausia dingti bus, 
jei visiems sakys priešingai. Įtikins, kad išvyksta laikinai. Ričar- 
do Laivlio banko sąskaita liko neuždaryta, su nedidele suma. Jis 
neatsisakė kredito kortelių ar bibliotekos pažymėjimo. Univer- 
siteto ūkio skyriaus viršininkui pasakė, kad turi kelioms savai- 
tėms vykti į Vakarų pakrantę šeimos reikalais. Viršininkas su- 
prato, nenoromis pasakė Rikiui, kad nepažada išsaugoti jo dar- 
bo vietos, bet pasistengs ją palaikyti. Panašiai jis sutarė ir su 
savo šeimininkėmis, joms pasakė, kad tiksliai nežino, kiek už- 
truks. Sumokėjo nuomą už mėnesį į priekį. Jos jau buvo apsi- 
pratusios, kad jis išvažiuoja ir grįžta, todėl kalbėjo mažai. Ri- 
kiui pasirodė, kad senoji moteris suprato, jog jis negrįš, vien iš 

jo žvilgsnio ir iš to, kaip ji jo išklausė. Rikis žavėjosi tokia savy- 
be. Njū Hempšyro gyventojų savybė, manė jis, iš pažiūros pati- 
kėti viskuo, kas sakoma, bet gilumoje suvokti teisybę. Tačiau vis 
tiek, tarsi pabrėždamas melagingą ketinimą grįžti, Rikis paliko 
kiek galėdamas daugiau savo daiktų. Drabužių, knygų, radijo 
aparačiuką, nedidelį turtą, sukauptą, mėginant atkurti gyveni- 
mą. Pasiėmė tik keletą drabužių ir ginklą. Nusprendė palikti žen- 
klų, kad čia buvo ir galbūt grįš - bet neišsiduoti, kas esąs iš 
tikrųjų ir kur išvyko. 

Žingsniuojant gatve jam suspaudė širdį. Jei šį savaitgalį liks 
gyvas, manė jis, nors galimybių žūti ir išlikti buvo po lygiai, vis 
tiek žinojo, kad niekada negrįš. Mažučiame pasaulėlyje jis buvo 
įsikūręs jaukiai ir maloniai, o jį palikti buvo liūdna. Bet jis suval- 
dė viduje kylančius jausmus ir pamėgino juos paversti jėga, kuri 
padėtų ištverti artėjančius įvykius. 

Vidurdienį „Trailways“ autobusu išvažiavo į Bostoną jau pa- 
žistamu keliu. Bostono stotyje užtruko neilgai, tik tiek, kad spė- 
jo pagalvoti, kažin ar dar gyvas tikrasis Ričardas Laivlis. Manė, 
kad būtų įdomu nueiti į Čarlztauną jo paieškoti parkuose ir skers- 
gatviuose, kur kadaise Rikis jį taip įdėmiai sekė. Aišku, Rikis 
žinojo neturįs ką tam žmogui pasakyti, nebent padėkoti už kelią 
į neaiškią ateitį. Penktadienio popietės „Bonanza“ autobusas va- 
žiavo į Keipą, ir jis atsisėdo gale, jausdamas didėjantį jaudulį. 
Jie jau perskaitė eilėraštį, spėjo. Ir Merlinas išklausinėjo skelbi- 
mų tarnautoją. 

Dabar jie šnekasi. Rikis įsivaizdavo pirmyn ir atgal skriejan- 
čius žodžius. Bet jam nė nereikėjo jų girdėti, nes ir taip žinojo, 
ką jie darys. Pažvelgė į laikrodį. 

Netrukus jis išvažiuos, įtarė Rikis. Vairuos skubiai, privers- 
tas pabaigti pasaką, surašytą kitaip, negu jis tikėjosi. 

Rikis nusišypsojo. Suprato turįs stiprų pranašumą. Ražinio 
pasaulyje įprasta buvo pabaiga. Rikiui — priešingai. Vienas iš 
svarbiųjų psichoanalizės teiginių yra tai, kad netgi kai baigiasi 


476 JOHN KATZENBACH B ANALITIKAS 


seansai ir nutrūksta kasdienė terapija, niekas niekada nesibai- 
gia. Terapija geriausiu atveju suteikia tik naują būdą žvelgti į 
save ir naują gyvenimo suvokimą, kuris gali lemti ateities spren- 
dimus ir pasirinkimus. Geriausiu atveju tie sprendimai nebūna 
iškreipti praeities įvykių, o pasirinkimai netikėtai išlaisvinami iš 
skolų, kurias kiekvienas jaučia savo auklėjimui. 

Jautėsi artėjąs prie kažkokios nebaigtinės pabaigos. 

Atėjo laikas mirti arba tęsti. Po kelių valandų paaiškės, kam 
tiksliai. 

Rikis susitaikė su tokia šalta padėtimi ir žvelgė pro langą į 
laukus. Autobusui burzgiant Keipo link, Rikis pastebėjo, kad 
medžiai ir krūmai darosi menkesni. Lyg gyvenimas smėlėtoje 
dirvoje prie vandenyno būtų atšiauresnis, o žiemą blaškomiems 
jūros vėjų būtų sunku augti aukštiems. 

Prie Provinstauno palei Šeštojo kelio ruožą Rikis rado mote- 
l;, kuriame dar nedegė ženklas VIETŲ NĖRA, matyt, dėl žada- 
mų prastų orų. Jis grynais sumokėjo už savaitgalį, tarnautojas 
pinigus paėmė nuobodžiai ir nesusidomėjęs. Matyt, pagalvojo 
Rikis, palaikė jį kokiu sutrikusiu pusamžiu Bostono verslinin- 
ku, pagaliau pasidavusiu svajoms ir nusigavusiu kelioms sekso ir 
kaltės dienoms į vasarą žėrinčiu naktiniu gyvenimu garsėjantį 
miestą. Tokio įspūdžio jis nepaneigė ir netgi paklausė tarnauto- 
jo, kurie klubai mieste geriausi. Vietos, kur vienišiai ieško drau- 
gų. Tarnautojas jam pasakė kelis pavadinimus, ir tiek. 

Rikis susirado stovyklautojų parduotuvę ir nusipirko dar purš- 
kalo nuo vabzdžių, galingą žibintą ir didžiulį per galvą užsitrau- 
kiamą chaki spalvos pončą. Dar nusipirko plačiakraštę maskuo- 
jamų spalvų skrybėlę, kuri atrodė labai kvailai, bet turėjo svarbią 
smulkmeną: prie kraštų buvo pritvirtintas tinklelis nuo uodų, ku- 
rį buvo galima nuleisti ant galvos ir pečių. Dar kartą padėjo sa- 
vaitgaliui žadami orai: drėgna, audros su perkūnija, apsiniaukę ir 
šilta. Liguistas savaitgalis. Pardavėjui Rikis paaiškino ketinąs pa- 
dirbėti sode, todėl jo pirkiniai atrodė visai suprantami. 

Išėjęs į lauką, jis pamatė vakaruose kybantį pirmąjį debesį iš, 
kaip nujautė, ištisos juostos didžiulių audros debesų. Tolumoje 
girdėjosi griaustinis, o apžvelgęs pilkėjantį dangų pajuto atsku- 
bant vakarą. Burnoje tarsi jautė artėjantį lietų ir suskubo ruoštis. 


Šviesa ilgino dieną, lyg grumdamasi su artėjančia audra. Rikiui 
išėjus į kelią, vedantį į senąjį namą, dangus pasidarė beveik pur- 
vinai rudas. Šeštuoju keliu važiavęs autobusas išleido jį už poros 
mylių, ir jis lengvai nurisnojo likusią atkarpėlę su pirkinių pri- 
kimšta kuprine ir patogiai ant nugaros pritvirtintu ginklu. Rikis 
prisiminė, kaip bėgo tą patį kelią beveik prieš metus, kaip sunkiai 
dūsavo, kaip iš plaučių veržėsi oras, stumiamas panikos ir suvoki- 
mo, ką padarė ir ką dar teks padaryti. Šįkart bėgo kitaip. Jautėsi 
stiprus, bet kartu vienišas ir gana nuolankus, lyg bėgtų ne į vietą, 
glaudžiančią tiek prisiminimų, o į pokyčių tašką. Kiekvienas kelio 
žingsnis buvo pažįstamas, bet ir neregėtas, lyg atėjęs iš kitos bū- 
ties plotmės. Jis ėmė bėgti greičiau, mėgaudamasis, kad dabar yra 
stipresnis nei tada, kai paskutinį kartą bėgo tą nuotolį. Jaudinosi, 
kad koks buvęs kaimynas neišlįstų į kiemą ir nepamatytų negyvė- 
lio, risnojančio sudegusių namų link. 

Rikiui pasisekė, vakarienės valandą kelias buvo visiškai tuš- 
čias. Jis įsuko į kiemą, sulėtino žingsnį ir tuoj pat pasislėpė už 
krūmų ir medžių, kurie šiltaisiais mėnesiais Keipe greitai sula- 
poja. Gerai nežinojo, ko tikėtis. Jam toptelėjo, kad jei koks gi- 
minaitis perėmė Rikio nuosavybę, tai galėjo išvalyti tą vietą, o 
gal netgi pradėti naujas statybas. Jo atsisveikinimo laiške žemė 
buvo atiduodama draustiniui, bet jam atrodė, kad kai tolimi gi- 
minaičiai sužinos, ko verta statyboms tinkama žemė Keipe, dėl 
šios prasidės aršūs teismai. Nuo tos minties paniuro, priblokš- 
tas, kad tikriausiai jam vos pažįstami žmonės pešasi dėl jo pali- 
kimo. Juk pirmą kartą mirė prieš keletą mėnesių tam, kad vieną 
jų išgelbėtų nuo žmogaus, kuris, Rikio manymu, tąvakar skubė- 
JO pas JĮ. 

Išėjęs iš po medžių, Rikis pamatė, ko ir tikėjosi: vis dar suo- 
dinus savo namų griuvėsius. Net ir visur prasiskleidus žalumai, 
aplink šmėklišką senosios sodybos karkasą kelių jardų spindu- 
liu žemė tebebuvo pajuodusi. 

Pro piktžoles, sužėlusias daržo vietoje, Rikis priėjo ten, kur 
kadaise buvo įėjimas. Užėjo į vidų ir ėmė lėtai vaikštinėti po 
namų griuvėsius. Net ir praėjus metams tebeužuodė benziną ir 
sudegusį medį, bet paskui suprato, kad tai tik jo vaizduotės pokš- 
tai. Tolumoje nugrumėjo griaustinis, bet jis nekreipė į jį dėmesio 
ir toliau atsargiai laviravo po kambarius, mintyse užpildydamas 
juos sienomis, baldais, paveikslais ir kilimais. O kai tie prisimi- 
nimai atstatė aplink jį namus, atmintis tarsi prikėlė akimirkas su 
žmona, dar prieš tai, kai ji susirgo ir kol liga neatėmė iš jos jėgų, 
žvalumo ir galiausiai gyvybės. Rikiui buvo ir malonu, ir šiurpu 
vaikštinėti po griuvenas. Tam tikra prasme jis ir grįžo, ir išvyko. 
Jautė tąnakt įvykdysiąs kažką, kas nuneš jį kur nors visai kitur. 
Suprato, kad pagaliau sugebėjo atsisveikinti su viskuo, kas buvo 
daktaras Frederikas Starksas bei pasveikinti naują žmogų, iškil- 
siantį iš greitai temstančios nakties. 

Vieta, kurios ieškojo, jo laukė visai šalia pagrindinio kamino, 
kilusio iš svetainės židinio. Lubų ir sunkios medinės sijos gaba- 
lai buvo nuvirtę į šalį ir sudarė šiurpią priebėgą, beveik urvą. 
Rikis užsimetė pončą, užsidėjo ant galvos skrybėlę nuo uodų, iš 
kuprinės išsiėmė žibintą ir pusiau automatinį pistoletą. Tada nu- 
šliaužė atgal į tamsius griuvėsius, pasislėpė ir laukė nakties, ar- 
tėjančios audros ir atvažiuojančio žudiko. 

Jam pasidarė truputį juokinga: ką jis padarė? Pasielgė kaip 
psichoanalitikas. Išjudino žmogaus, kurį norėjo susitikti, neval- 
domus, kibirkščiuojančius jausmus. Netgi psichopatas turi sil- 
pnų vietų, pamanė Rikis, savų troškimų. O dabar, kaip ir per 
daugybę analitiko darbo metų, jis laukė, kol pro duris įeis pas- 
kutinis pacientas ir, atsinešęs visą pyktį, neapykantą ir įtūžį, nu- 
kreips juos į gydytoją Rikį. 

Jis pirštais užčiuopė gaiduko saugiklį ir nuleido jį. Šis seansas 
nebus toks geranoriškas. 

Atsilošė ir įsiklausė į kiekvieną krebždesį, įsidėmėjo kiekvie- 
ną tamsoje ilgėjantį šešėlį aplink. Tąnakt matyti bus sunku. Mė- 
nulį dengs debesys. Po artėjančiu lietumi nublanks tolima kitų 
namų ir Provinstauno šviesa. Rikis tikėjosi galėsiąs kliautis ir 
tikrumu, ir netikrumu: pasirinkta laukimo vieta buvo jam la- 
biausiai pažįstama. Tai bus privalumas. O dar svarbiau, jis klio- 
vėsi Ražinio netvirtumu. Šis tiksliai nežinos, kur Rikis. Jis pra- 
tęs valdyti aplinką, kurioje veikia, o Rikis tikėjosi atvedęs jį į 
padėtį, kurioje anas užvis mažiausiai galės ką nors valdyti. Žu- 
dikui nepažįstamas pasaulis. Gera vieta jo tykoti nakčia. 

Rikis buvo visiškai tikras, kad žudikas ilgai netrukęs atva- 
žiuos jo ieškoti. Važiuodamas iš Niujorko į rytus, supras, kad 
tėra dvi vietos, kur Rikis gali būti. Paplūdimys, kuriame jis 
suvaidino nusiskandinimą, ir sudeginti namai. Jis atvyks me- 
džioti į tas dvi vietas, nes kad ir ką sužinojo iš Village Voice 
tarnautojo, nepatikės, kad kelionėje į Keipą suplanuoti kokie 
nors kiti reikalai, o ne mirtis. Supras, kad visa kita - tik apgau- 
lė, ir kad tikrasis žaidimas tėra tiesiog vienų atsiminimų susi- 
dūrimas su kitais. 


Trisdešimt penktas skyrius 


Pirmąją nakties pusę užėjo tiršti lietaus šuorai, pirmosiomis 
Rikio laukimo valandomis virš vandenyno griaudė ir žaibavo, 
o paskui stojo erzinantis, ramus barbenimas. Praėjus audrai, 
temperatūra keliais laipsniais nukrito, o tamsa tapo kažkaip 
nederamai žvarbi. Griaudint pūtė vėjas, stiprūs gūsiai kedeno 
Rikio pončą ir girgždino aplink apdegusias sijas, lyg ir jos tą- 
nakt turėtų nebaigtų reikalų. Rikis tūnojo slėptuvėje kaip me- 
džioklis, laukiantis pasirodant grobio. Galvojo apie visas va- 
landas, tylomis praleistas už kušetės su pacientais, ir jam pasi- 
rodė juokinga, kad visas tas apmąstymų laikas gerai jį paruošė 
šios nakties laukimui. 

Rikis tik retsykiais krusteldavo pramankštinti ir timptelėti rau- 
menų, kad jie nejudėdami nesustingtų ir gerai veiktų, kai jų pri- 
reiks. Didžiąją laiko dalį sėdėjo atsilošęs su uodų tinkleliu ant 
galvos ir visą kūną apsiautusiu ponču, panašesnis į beformį luitą 
negu į žmogų. Iš savo slėptuvės matė atvirą lauką, per kurį į 
namus atvykdavo svečiai, ypač kai dangų nutvieksdavo žaibai. 
Iš tokios padėties matė, kaip medžius palei kelią raižo prava- 
Žiuojančių mašinų šviesos, ir suvokė pro juodos tamsos klostes 
girdįs variklių burzgimą. 

Bijojo tik vieno: kad Ražinis turės daugiau kantrybės negu jis. 

Rikis tuo abejojo, bet visiškai tikras nebuvo. Šiaip ar taip, tas 
vaikas per daugelį metų sukaupė tiek neapykantos ir taip ilgai 

laukė prieš spęsdamas spąstus, kad galėjo dabar paskutiniu ėji- 
mu suabejoti ir tiesiog įsitaisyti tarp medžių. Galėjo elgtis maž- 
daug taip pat kaip Rikis - laukti kokio judesėlio, o tada pulti. 
Štai koks tąnakt buvo Rikio lošimas. Bet statymas jau buvo ga- 
na saugus. Visa, ką jis darė, buvo skirta ponui R. suerzinti. Pyk- 
tis, baimė ir grasinimai prašėsi veiksmų. Samdomas žudikas lin- 
kęs veikti. Analitikas — ne. Rikis tikėjosi sudaręs padėtį, kurioje 
jo stipriosios pusės nurungs žudiko. Jo pasirengimas atsvers Žu- 
diko pasirengimą. Šis sujudės pirmas, tikėjo Rikis. Visa, ką iš- 
manai apie elgesį, tai patvirtina. Mirties ir atminties žaidime, 
kuriame juodu susirėmė, Rikis buvo tvirtesnėje padėtyje. Jis ko- 
vojo pažįstamoje žemėje. 

Nusprendė, kad padarė viską, ką tik galėjo. 

Dešimtą valandą viskas aplink paniro drėgnoje, tvankioje juo- 
dumoje. Pajuto paaštrėjusius pojūčius, o sąmonė atidžiai sekė 
naktį. Jau daugiau kaip valandą nesigirdėjo mašinų ir nesimatė 
šviesų tolumoje, o visi naktiniai padarai nuo lietaus pasislėpė 
irštvose, todėl joks ėdesio ieškančio oposumo ar skunko krebž- 
desys nepasiekė Rikio ausies. Nujautė, kad artėja laikas, kai iš- 
garuos ryžtas ir narsa, o vaizduotę užvaldys abejonė, kad jis kaip 
kvailys sėdi ir laukia, bet nieko nesulauks. Nusišaipė iš tokių 
minčių ir tvirtai sau pasakė, kad jei ką ir žino tiksliai, tai kad 
Ražinis arti ir dar priartės, jei tik Rikis turės kantrybės ir lauks. 
Pasigailėjo nesusipratęs atsinešti butelio vandens ar termoso ka- 
vos. Nelengva, pamanė jis, vienu metu regzti žmogžudystę ir 
pagalvoti apie kasdienius dalykus. 

Jis retkarčiais krutino pirštus ir tyliai tapšnojo smiliumi gai- 
duko saugiklį. Sykį jį išgąsdino virš galvos praskridęs šikšnos- 
parnis, kitą kartą iš medžių trumpai išniro elnių pora. Įžiūrėjo 
tik neaiškias jų apybraižas, kol šie išsigandę neatsuko baltų uo- 
degų ir nenulėkė pažįstamais šokėjų šuoliais. 

Rikis laukė toliau. Žudikas tikriausiai įpratęs prie nakties ir 
gerai joje jaučiasi, pamanė. Diena žudikui nepalanki. Dieną ge- 

riau matosi, bet ir atpažinti jį lengviau. Pamanė: pažįstu tave, 
pone R. Norėsi viską užbaigti patamsyje. Netrukus atvažiuosi. 

Praėjus maždaug pusvalandžiui nuo tada, kai paskutinės ma- 
šinos šviesos praskriejo tolumoje kaip pro medžius mirgantis 
tolstantis šviesos kūgis, Rikis pamatė keliu artėjant kitą mašiną. 
Ši važiavo truputį lėčiau, lyg abejotų. Jos greityje jautėsi nežy- 
mus neryžtingumas. 

Švytėjimas stabtelėjo prie purvino įvažiavimo į jo kiemą, tada 
padidino greitį ir dingo už kampo netoliese. 

Rikis susigūžė ir giliau įsirausė į savo slėptuvę. 

Kažkas rado, ko ieškojęs, bet nenorėjo atskleisti savo atra- 
dimo. 

Jis laukė toliau. Visiškoje tamsoje praslinko dar dvidešimt mi- 
nučių, bet dabar Rikis laukė susirangęs lyg gyvatė. Rankinio 
laikrodžio švytėjimas padėjo susigaudyti, kas vyksta už pat jo 
regėjimo lauko. Penkios minutės mašinai palikti nematomoje vie- 
toje. Dešimt minučių ateiti atgal iki Rikio kiemo. Dar penkios 
minutės tyliai nuslinkti po šakomis. Dabar jis prie artimiausiųjų 
medžių, pamanė Rikis. Apžiūrinėja griuvėsius iš saugaus atstu- 
mo. Nušliaužė gilyn į savo guolį ir prisitraukė kojas po ponču. 

Rikis veržė širdį kantrybės pančiais. Ausyse girdėjo daužan- 
tis adrenaliną, o širdis plakė lyg sportininko, bet jis raminosi, 
tyliai cituodamas literatūros ištraukas. Dikensas: „Tai buvo ge- 
riausi laikai, tai buvo blogiausi laikai.“ Kamiu eilutė: „Motina 
mirė šiandien, o galbūt vakar.“ Nuo šios iš siaubo šyptelėjo. Tin- 
kama ištrauka, pamanė. Akimis bėgiojo šen ir ten, dairydamasis 
po tamsą. Tarsi atsimerktų po vandeniu. Kažkas judėjo, bet ne- 
galėjai atpažinti kas. Bet Rikis vis tiek laukė, nes žinojo, kad 
turi pamatyti, kol nepamatė jo. 

Dulksna galiausiai liovėsi, viskas aplink buvo slidu ir žvilgėjo. 
Po griaustinio užėjusi žvarba išsisklaidė, ir Rikis pajuto tirštą 
drėgną šilumą, supančią viską aplink. Jis kvėpavo lėtai, baimin- 
damasis, kad astmatiko švokštimas girdisi ir už keleto mylių. 

Pažvelgė į dangų ir pamatė debesies pakraščius, pilkšvą kamuolį 
juodumoje lekiantį oru, lyg irkluojamą nematomo keltininko. 
Pro debesyje atsivėrusią skylę suspindo silpna mėnesiena ir lyg 
stulpas perskrodė naktį. Rikis nukreipė žvilgsnį iš dešinės į kai- 
rę ir pastebėjo nuo medžių atsiskiriantį šešėlį. 

Įsispitrijo į žmogystą, kuri vos akimirką sušmėžavo blyškioje 
šviesoje kaip juodas šešėlis, truputį juodesnis už jį supančią naktį. 
Tada pastebėjo, kaip žmogysta kažką pakėlė prie akių ir ėmė 
lėtai gręžiotis į šalis, lyg žvalgas laivo stiebo viršūnėje toli van- 
denyne ieškantis ledkalnių. 

Rikis dar labiau susigūžė ir prisispaudė prie griuvėsių. Jis skau- 
džiai sukando lūpą, nes iškart suprato, kas prieš jį stovi: žmogus 
su naktinio matymo žiūronais. 

Rikis sustingo, suvokęs, kad geriausia jo apsauga - pončas ir 
skrybėlė nuo uodų. Tarp suodinų medgalių ir apdegusių griuve- 
nų jis atrodys kaip koks lūženos gabalas. Kaip chameleonas, kei- 
čiantis spalvas priklausomai nuo to, ant kokio lapo atsitupia, 
Rikis glūdėjo pastiręs ir vylėsi, kad niekas iš išorės neišduos ten 
esant žmogaus. 

Šešėlis sujudėjo. 

Rikis sulaikė kvapą. Nežinojo, ar jį pastebėjo. 

Likti vietoje prireikė tiek valios, kiek tik jis pajėgė sutelkti. 
Vaizduotėje šokčiojo panika, klykdama jam bėgti, kol nevėlu. 
Bet Rikis atsakė sau, kad vienintelė galimybė yra daryti tai, ką 
jis ir daro. Po visko, kas įvyko, reikėjo prisivilioti patamsyje vaikš- 
tinėjantį žmogų tiek, kad būtų galima jį pasiekti ranka. Tamsus 
vos matomas šešėlis perbėgo per Rikio regėjimo lauką. Judėjo 
atsargiai, lėtai, bet be baimės, truputėlį susigūžęs, nerodydamas 
veido, patyręs grobuonis. 

Rikis ilgai, lėtai iškvėpė. Manęs jis nepamatė. 

Šešėlis pasiekė buvusį daržą, ir Rikis sekė, kaip žmogysta stab- 
teli. Įžiūrėjo ant jo veido ir rankų kažkokį tepalą, juodą kaip ir 
jo drabužiai. Žmogysta atrodė greičiau nakties nuotrupa, o ne 

žmogus. Jis vėl kažką kilstelėjo, Rikį vėl nutvilkė įtampa, kai nak- 
tinio matymo žiūronai prasklendė virš griuvėsių, kur jis kadaise 
buvo laimingas. Bet pončas ir vėl paslėpė jo pavidalą, pavertė jį 
nuolauža, todėl žmogus suabejojo ir sutriko. Rikis matė, kaip Žiū- 
ronus laikanti ranka nusviro prie šono, lyg nusivylusi aplinka. 

Žmogysta pajudėjo narsiau ir dabar atsistojo buvusiame tarp- 
duryje, dairėsi po griuvėsius. Tada jis žengė žingsnį, suklupo, ir 
Rikis išgirdo jį pašnibždomis nusikeikiant. 

Jis žino, kad turėčiau kažkur čia būti, pamanė Rikis, bet da- 
bar suabejojo. 

Rikis sukando dantis. Viduje pajuto šaltą, žiaurų dyglį. Pama- 
nė: dabar tu nebežinai. To nesitikėjai. Dabar abejoji savim. Abe- 
jonės, sutrikimas ir visas susikaupęs pyktis nuo tada, kai nesu- 
gebėjai manęs nužudyti, nors buvo taip lengva. Pavojingas deri- 
nys, nes jis verčia tave elgtis taip, kaip nesi įpratęs. Kiekvienu 
mostu dangstaisi atsargumu ir kiekvieną tavo žingsnį lydi netik- 
rumas, 0 dabar staiga žaidi mano aikštelėje. Nes daktaras Stark- 
sas dabar tave pažįsta ir žino viską, kas dedasi tavo galvoje. Vi- 
sa, ką dabar jauti, visas tas neryžtingumas ir sumišimas dabar 
taikinio vien todėl, kad aš taip viską suruošiau. 

Rikis sekė žmogystą akimis. Eikš arčiau, pasakė sau. 

Žmogus žengė artyn ir vėl kluptelėjo ant sijos nuodėgulio ne- 
pažįstamame kambaryje. 

Jis stabtelėjo ir paspyrė griuvenas. 

— Daktare Starksai, - sukuždėjo jis kaip aktorius, scenoje be- 
sidalijantis paslaptimi. - Aš žinau, kad jūs čia. 

Balsas skambėjo kaip atšipę naktį gremžiantys skustuvai. 

— Išliskit, daktare. Laikas baigti. 

Rikis nejudėjo. Neatsakė. Juto, kaip įsitempė ir sukietėjo kiek- 
vienas raumenėlis. Bet Rikis ne tam metų metus leido už kuše- 
tės, tyla atsakydamas į įžūliausius ir reikliausius pareiškimus, 
kad dabar paklustų pamišėlio šešėlio raginimams. 

— Kur jūs, daktare? - toliau kalbėjo Žmogysta, dairydamasi 
aplink. - Paplūdimyje jūsų nebuvo. Užtat turit būti čia, nes lai- 
kotės savo žodžio. O sakėt, kad būsit čia. 

Žmogus žingsniavo nuo vieno šešėlio prie kito. Jis vėl suklu- 
po, susitrenkęs kelį į laiptų turėklo nuolaužą. Jis dar kartą nusi- 
keikė ir atsitiesė. Jo sulinkusiuose pečiuose Rikis įžiūrėjo sutri- 
kimą ir susierzinimą, sumišusius su baime. 

Žmogus dar kartą pasisuko į kairę ir į dešinę, tada atsiduso. 

Prabilo garsiai ir lyg netekęs vilties. 

— Jei ne čia, daktare, tai kur, po galais, jūs esat? 

Galiausiai, gūžtelėjęs pečiais, žmogus atsuko Rikiui nugarą. 
Jam nusigręžus, Rikis iškėlė ranką su pistoletu iš po pončo, kaip 
jį mokė ginklų parduotuvėje Njū Hempšyre, suėmė jį abiem ran- 
kom ir nukreipė taikiklį tiesiai Ražiniui į nugaros vidurį. 

— Tau už nugaros, - tyliai pasakė Rikis. 


Dabar Rikio pasaulį laikas visiškai apleido. Sekundės, šiaip jau 
susidėliojančios tvarkinga seka į minutes, rodės, pasklido lyg vėjo 
gūsio pagauti žiedlapiai. Jis liko sustingęs vietoje, nukreipęs ginklą 
tiesiai žudikui į nugarą, ir sunkiai alsavo. Jautė gyslomis tvilk- 
čiojant žaibus, ir reikėjo be galo daug jėgų, kad išliktų ramus. 

Žmogus prieš jį stovėjo nejudėdamas. 

— Aš turiu ginklą, - pratarė Rikis šaižiu nuo įtampos balsu. — 
Jis nutaikytas tau į nugarą. Tai trys šimtai aštuoniasdešimtojo 
kalibro pusiau automatinis pistoletas, užtaisytas bukomis kul- 
komis, ir jei bent krustelėsi, šausiu. Prieš tau išsitraukiant gin- 
klą, spėsiu paleisti du ar tris šūvius. Bent vienas jų bus taiklus ir 
tikriausiai tave nužudys. Bet tu tą Žinai, tiesa, nes išmanai gin- 
klus ir šovinius ir ką jie gali. Mintyse jau pats viską apskaičiavai, 
ar ne? 

— Vos išgirdęs jūsų balsą, daktare, - atsakė Ražinis. Jis kalbė- 
jo ramiai ir lygiai. Jei ir nustebo, to neparodė. Paskui garsiai 
nusikvatojo ir skubiai pridūrė: - O aš įlindau tiesiai jums į tai- 

kiklį. Na, matyt, tas buvo neišvengiama. Jūs gerai žaidėt, daug 
geriau, nei aš tikėjausi, ir parodėt sugebėjimų, kurių neįtariau 
jus turint. Bet dabar žaidime atėjo laikas paskutiniam ėjimui, 
tiesa? — jis patylėjo, tada tęsė. - Manyčiau, daktare Starksai, 
protingiausia būtų nušauti mane dabar. Tiesiai į nugarą. Dabar 
turit pranašumą. Bet sulig kiekviena sekunde jūsų padėtis silps- 
ta. Kaip profesionalas, patyręs tokiuose reikaluose, labai jums 
patariu nepraleisti šios progos. Nušaukit mane dabar pat, dak- 
tare. Kol nevėlu. 

Rikis neatsakė. 

Vyriškis nusijuokė. 

— Nagi, daktare. Sukaupkit visą pyktį. Sutelkit visą įniršį. Rei- 
kia mintyse juos sutelkti į viena, suburti į vieną tirštą kamuolį, o 
tada spustelėti gaiduką be jokio sąžinės graužimo. Šaukit, dak- 
tare, nes kiekvieną sekundę, kurią leidžiat man gyventi, galbūt 
atimat iš savo paties gyvenimo. 

Rikis nusitaikė, bet neiššovė. 

— Iškelk rankas taip, kad aš matyčiau, - paliepė jis. 

Ražinis vėl prunkštelėjo. 

— Ką? Čia taip matėt per televizorių? Ar kine? Tikrovėje taip 
nebūna. 

— Mesk ginklą, - spyrėsi Rikis. 

Žmogus lėtai papurtė galvą. 

— Ne. Šito irgi nebus. Vis tiek čia prietaras. Matot, jeigu mes- 
čiau ginklą ant žemės, prarasčiau bet kokį pasirinkimą. Patyri- 
nekit padėtį, daktare: kaip profesionalui, man atrodo, kad pro- 
gą jau praleidot. Žinau, kas vyksta jūsų galvoje. Žinau, kad jei 
galėtumėt iššauti, jau būtumėt šovęs. Bet nužudyti žmogų, net ir 
tą, kuris mirties tikrai vertas, ne taip lengva, kaip jums atrodė. 
Daktare, jūsų pasaulyje tik svajojama apie mirtį. Šitiek metų klau- 
sėtės žmogžudiškų kalbų ir jas sklaidėt. Nes jums jos skrajoja 
svajų karalystėje. Bet šiąnakt čia aplink mus viskas kuo tikriau- 
sia. O dabar jūs ieškot savyje jėgų žudyti. Ir lažinuosi, kad grei- 

tai jų nerasit. Kita vertus, man nereikia tiek vargti, kad rasčiau 
tų pačių jėgų. Nebūčiau nė mirktelėjęs dėl to, kad šauti į nugarą 
negarbinga. Ar į veidą, tiesą sakant. Kaip sakoma, tikslas patei- 
sina priemones, daktare. Jeigu taikinys negyvas, koks skirtumas? 
Užtat nemesiu ginklo ant žemės nei dabar, nei niekada. Jis liks 
mano dešinėje rankoje užtaisytas ir paruoštas. Ar man apsisukti 
dabar? Pasinaudoti palankia akimirka? Ar dar trupučiuką luk- 
telėti? 

Rikis ir vėl nieko neatsakė, o galvoje tiesiog dūzgė. 

— Žinokite viena, daktare: jei norite tapti geru žudiku, turit 
nustoti jaudintis dėl savo apgailėtinos gyvybės. 

Rikis klausėsi tamsoje plevenančių žodžių. Širdį jam sugniau- 
že baisus nerimas. 

— Aš tave pažįstu, - pratarė jis. - Pažįstu tavo balsą. 

— Taip, pažįstat, - šiek tiek pašaipiai atsakė Ražinis. - Dažnai 
jį girdėdavot. 

Rikis staiga pasijuto lyg stovėtų ant lygutėlio ledo. Jo balsas 
suvirpėjo. 

— Atsisuk, — tarė jis. 

Ražinis abejodamas papurtė galvą. 

— Neprašykit manęs šito. Nes kai tik apsisuksiu, neteksit bet 
kokio pranašumo. Pamatysiu, kur tiksliai esat, ir patikėkit, dak- 
tare, kai jau jus rasiu, labai greitai ir nužudysiu. 

— Aš tave pažįstu, - pašnibždomis pakartojo Rikis. 

— Ar taip sudėtinga? Tas pats balsas. Stovėsena. Visos gaide- 
lės ir skambesiai, detalės ir manieros. Turėtumėt juos visus pa- 
žinti, - kalbėjo Ražinis. - Juk mudu praleidome beveik tokioje 
pačioje padėtyje beveik metus penkis kartus per savaitę. O tuo- 
met nebūčiau atsisukęs. O psichoanalizės eiga labai panaši kaip 
dabar, ar ne? Daktarui priklauso žinios, galia, leiskite pasakyti, ir 
ginklai, ir jis sėdi vargšui pacientui už nugaros, o šis nemato, kas 
vyksta, bet turi darbuotis su savo trūkčiojančiais apgailėtinais pri- 
siminimais. Juk mudu ir vėl taip pat elgiamės, ar ne, daktare? 

Rikio burna visiškai perdžiūvo, bet jis vis tiek iškosėjo vardą: 

— Cimermanas? 

Ražinis ir vėl nusijuokė. 

— Cimermanas visiškai miręs. 

— Bet tu... 

— Aš tas, kurį jūs pažinojot kaip Rodžerį Cimermaną. Su ligo- 
ta motina ir nerūpestingu broliu, įstrigęs beviltiškame darbe ir 
pilnas pykčio, kuris neseko, nepaisant visų jūsų kabinetą pripil- 
džiusių pliauškalų. Tokį Cimermaną pažinojot, daktare Stark- 
sai. Ir tas Cimermanas mirė. 

Rikiui svaigo galva. Jo vidus aikčiojo nuo melo. 

— O metro... 

— Iš tikrųjų ten mirė Cimermanas - tikrasis Cimermanas, tik- 
rai gana stipriai linkęs į savižudybę. Pastūmėtas į pražūtį. Mirė 
labai laiku. 

— Bet aš ne... 

Ražinis gūžtelėjo pečiais. 

— Daktare, į jūsų kabinetą ateina Žmogus ir sakosi esąs Ro- 
džeris Cimermanas, jį kamuoja tas ir anas, prašosi būti priimtas 
analizuotis ir pateikia finansinius duomenis sąskaitoms apmo- 
kėti. Ar kada patikrinot, ar pas jus atėjęs žmogus tikrai buvo 
tas, kas sakėsi? 

Rikis tylėjo. 

— Taip ir maniau, kad ne. Nes jei būtumėt patikrinęs, žinotu- 
mėt, kad tikrasis Cimermanas buvo panašus į tą, kurį aš vaidi- 
nau. Vienintelis skirtumas buvo tas, kad jis nevaikščiojo pas jus. 
Aš vaikščiojau. O kai jam atėjo laikas mirti, jis man jau buvo 
davęs, ko reikėjo. Aš tik pasiskolinau jo gyvenimą ir mirtį. Nes 
man, daktare, reikėjo jus pažinti. Pačiu patogiausiu būdu. Tas 
užtruko. Bet sužinojau, ko man reikėjo. Aišku, lėtai, bet galjau 
pastebėjot, kad moku būti labai kantrus. 

— Kas tu? 

— Šito jūs niekada nesužinosit, - atsakė žmogus. - Nors, kita 

vertus, jau žinot. Žinot mano praeitį. Žinot, kaip aš užaugau. 
Pažįstat mano brolį ir seserį. Daug apie mane žinot, daktare. 
Bet niekada nesužinosit, kas aš iš tikrųjų. 

— Kodėl su manim taip pasielgei? - paklausė Rikis. 

Ražinis papurtė galvą, lyg priblokštas tokio įžūlaus klausimo. 

— Jau žinot atsakymus. Juk neįmanoma, kad vaikas, matęs 
tiek daug blogybių, daromų jo mylimam Žmogui, matęs, kaip ją 
sumuša ir įstumia į tokią neviltį, kad galiausiai ji vietoj išsigelbė- 
jimo nusižudo, manot, šis vaikas, pasiekęs padėtį, iš kurios galė- 
tų deramai atkeršyti visiems, nesugebėjusiems pagelbėti - jums 
irgi, daktare, - nepasinaudotų tokia galimybe? 

— Kerštas nieko neišsprendžia, - pratarė Rikis. 

— Kalbat, lyg pats niekada nebūtumėt pasidavęs tokiai pagun- 
dai, - prunkštelėjo Ražinis. - Aišku, klystat, daktare. Kaip ir iki 
šiol. Kerštas apvalo širdį ir sielą. Keršijama buvo nuo pat tada, 
kai pirmasis urvinis žmogus išlipo iš medžio ir taukštelėjo savo 
broliui per galvą basliu už kokį nors garbės įžeidimą. Bet žino- 
damas visa, ką Žinot apie tai, kas nutiko mūsų motinai ir trims 
jos vaikams, kodėl manot, kad mus apleidę žmonės mums nieko 
neskolingi? Vaikai nekalti dėl viso blogio, bet nė nesusimąsčius 
atstumti, palikti likimo valiai, pasmerkti mirčiai daugybės žmo- 
nių. Šie galėjo pasielgti ir kitaip, jei tik būtų turėję bent truputį 
užuojautos ir supratimo, ar netgi tiesiog lašelį žmogiškumo savo 
širdyse. Ar mes, perėję tas liepsnas, nenusipelnėm atlygio? Čia 
tikrai labai įžūlus klausimas. 

Jis nutilo, pasiklausė, ar Rikis nieko neatsakys, tada šaltai 
tęsė: 

— Matot, daktare, tikrasis klausimas šiąnakt nėra, kodėl aš 
trokštu jūsų mirties, o kodėl neturėčiau trokšti? 

Rikis ir vėl neturėjo ką atsakyti. 

— Ar jūs nustebot sužinojęs, kad aš tapau žudiku? 

Rikis nenustebo, bet garsiai to neištarė. 

Valandėlę juodu gaubė tyla, o paskui, kaip kadaise jo kabine- 

to šventybėje, ant kušetės, ramybėje vienas jų nutraukė nejau- 
kią tylą kitu klausimu. 

— Leisk kai ko paklausti. Kodėl pats manaisi nenusipelnęs mirti? 

Rikis pajuto, kad žmogus šypsosi. Šypsena turėjo būti ne gyva 
ir Šalta. 

— Visi už ką nors nusipelnę mirti. Niekas nėra be kaltės, dak- 
tare. Nei jūs. Nei aš. Niekas. 

Tą akimirką Ražinis, rodės, mažumėlę suvirpėjo. Rikiui pasi- 
rodė, kad pastebėjo jo pirštus gniaužiant ginklą. 

— Man rodos, daktare Starksai, - prabilo žudikas šaltai ir ryž- 
tingai, aiškiai išsakydamas, kas siaučia jo vaizduotėje, - kad ir 
koks įdomus buvo šis paskutinis seansas, ir nors jums atrodo, 
kad dar daug kas liko nepasakyta, plepalų laikas baigėsi. Atėjo 
laikas kam nors numirti. Ir įtariu, kad jums. 

Rikis nusitaikė ir giliai įkvėpė. Buvo įsispraudęs tarp griu- 
venų, negalėjo trauktis nei į kairę, nei į dešinę, už nugaros ke- 
lias irgi buvo užtvertas. Visas jo nugyventas gyvenimas ir visas 
tolesnis gyvenimas sunaikintas tokia daugybe įvykių, už vie- 
nintelį neapsižiūrėjimą, kai buvo jaunas ir kvailas. Pasirinkimo 
nebuvo jokio. Jis suėmė pistoleto gaiduką, sukaupė jėgas ir 
nukreipė valią. 

— Kai ką pamiršai, - pratarė lėtai. Šaltai. - Daktaras Starksas 
jau miręs. 

Tada iššovė. 


Atrodė, kad žmogus pajuto menkiausią pokytį Rikio balso skam- 
besyje nuo pat pirmojo šaižiai ištarto žodžio, todėl veikė veda- 
mas patirties ir padėties vertinimo. Jo veiksmai buvo staigūs ir 
tvirti. Kai Rikis nuspaudė gaiduką, Ražinis truputėlį pritūpė ir 
pasisuko, užtat pirmasis Rikio šūvis, paleistas tiesiai jam į vidu- 
rį nugaros, stipriai įsirėžė žudikui į mentę. Antrasis šūvis per- 
skrodė jo dešiniosios rankos raumenis, kai sušvilpė ore, dunks- 
telėjo į kūną ir trakštelėjęs sutrupino kaulą. 

Rikis iššovė trečią kartą, bet šįsyk aklai paleido kulką lyg si- 
reną į tamsą. 

Ražinis susirangė iškart nudiegtas skausmo, adrenalino srovė 
įveikė jį pakirtusius smūgius, bet jis pamėgino sumaitota ranka 
pakelti ginklą. Nepajėgęs griebė jį kairiąja ranka, susvirduliavo 
atbulas, kad geriau nusitaikytų, vos laikydamasis ant kojų. Rikis 
sustingęs stebėjo automatinio pistoleto vamzdį kylant lyg kob- 
ros galva, šokčiojantį pirmyn atgal, vienintele akimi ieškančia 
j0. Ginklą laikantis žmogus svyravo, lyg stovėtų ant stataus tru- 
pančių uolų skardžio. 

Pistoleto šūvis nuskambėjo lyg sapne, lyg būtų šauta į ką nors 
kitą, labai toli ir visiškai su juo nesusijusį. Tačiau kulkos švilpi- 
mas jam virš galvos buvo pats tikriausias, ir Rikis atsitokėjo. 
Orą perskrodė antras šūvis ir jis pajuto karštą orą nuo kulkos 
prašvilpiant kiaurai per ant pečių laisvai drimbantį pončą. Rikis 
giliai įkvėpė, užuodė dūmus ir korditą. Vėl nusitaikė savo paties 
ginklu, vydamas šalin krečiantį mūšio šoką, nuo kurio galėjo su- 
stingti rankos. Taikė tiesiai Ražiniui į veidą, kai žudikas susmu- 
ko ant žemės jam po kojom. 

Rodės, žudikas traukiasi atatupstas, mėgindamas išsilaikyti 
ant kojų, lyg lauktų paskutinio mirtino šūvio. Jo ginklas nuslydo 
žemyn ir bejėgiškai karojo jam prie šono po antrojo bandymo, 
prilaikomas tik trūkčiojančių pirštų galiukų, nebeklausančių su- 
maitotų kraujuojančių raumenų. Jis sveikąja ranka prisidengė 
veidą, lyg mėgindamas nukreipti besiartinantį smūgį. 

Adrenalinas, pyktis, neapykanta, baimė - visa, kas jam nuti- 
ko, sukilo tą pat akimirksnį ir ėmė klykti, reikalauti, spirtis, smelk- 
tis gilyn ir šūkauti nurodymus. Rikis apkvaitęs pamanė, kad kaip 
tik šią akimirką jis laimės. 

Bet sustojo, staiga suvokęs, kad nelaimės. 


Ražinis išblyško, veidas išbalo, lyg nutviekstas mėnesienos. Jo 
ranka ir krūtine sruvo kraujas, kuris atrodė kaip juodo rašalo 

dryžis. Dar sykį bejėgiškai pamėgino suimti ginklą ir jį pakelti, 
bet negalėjo. Jį sparčiai apėmė šokas, nuo kurio silpo visi jude- 
siai, ir jis nebesusigaudė, kas dedasi. Lyg juodu apgaubusi tyla, 
nuaidėjus šūviams, būtų apčiuopiama ir kaip antklodė dengtų 
kiekvieną jų judesį. 

Rikis pažvelgė į žmogų, kuris kadaise buvo, bet sykiu ir nebu- 
vo jo pacientas, ir suprato, kad neilgai trukus Ražinis mirtinai 
nukraujuos. Arba mirs nuo šoko. Tik filmuose, pamanė Rikis, 
iš arti galingu šoviniu pašautas žmogus dar turi jėgų šokti džigą. 
Ražiniui likusios vos keliolika minučių, nusprendė jis. 

Rikio dalis, apie kurią niekad anksčiau nė nenutuokė, reika- 
lavo tiesiog stovėti ir žiūrėti, kaip žmogus merdi. 

Bet jis padarė kitaip. Jis pakilo ant kojų ir šoko pirmyn. Nu- 
spyrė pistoletą tolyn nuo žudiko rankos, po to savąjį įsidėjo į 
kuprinę. Tada, kai Ražinis kažką sumurmėjo kaip žmogus, besi- 
stengiantis neprarasti sąmonės, nes kitaip ateitų mirtis, Rikis 
pasilenkė ir apkabino savo priešininką per krūtinę. Lenkiamas 
jo svorio, jis pakėlė žudiką ir, iš visų jėgų užsimojęs, persimetė jį 
per petį, kaip gaisrininkai neša sužeistuosius. Jis lėtai atsitiesė, 
prisitaikydamas prie naštos, priblokštas ironijos, kuri rodėsi to- 
kia pat tiršta kaip ir drėgnas oras aplink. Nusvirduliavo pirmyn 
per griuvėsius, nešinas žmogumi, troškusiu jo mirties, iš sude- 
gusios sodybos. 

Kas žingsnis vargo, prakaitas sruvo į akis. Jo našta rodėsi sun- 
kesnė už viską, ką Rikiui tik buvo tekę nešti. Pajuto, jog Ražinis 
prarado sąmonę, ir išgirdo, kad jis kvėpuoja silpnai ir švokšda- 
mas, lyg merdėjantis astmatikas. Rikis ir pats godžiai rijo drėg- 
ną orą, stumdamasis pirmyn lėtais, ramiais žingsneliais, vienu 
sunkesniu už kitą, lyg koptų į aukštą kalną. Sakė sau, kad toks 
kelias į laisvę vienintelis. 

Stabtelėjo šalikelėje. Abudu naktyje liko bevardžiai. Numetė 
Ražinį ant žemės ir rankomis apčiuopė jo drabužius. Lengviau 
atsiduso, radęs, ko tikėjosi: mobilųjį telefoną. 

Ražinis alsavo negiliai, trūkčiojamai. Rikis nusprendė, kad pir- 
muoju šūviu bus sutrupinęs mentę, 0 jo girdimas burbuliavimas 
sklinda iš trūkusio plaučio. Kaip įmanydamas aptvarstė žaizdas, 
tada surinko seniai žinomą Velflyto gelbėtojų tarnybos numerį. 

— Devyni šimtai vienuolika, Keipo nelaimių tarnyba, - atsilie- 
pė skubrus, kapotas balsas. 

— Klausykitės labai atidžiai, - lėtai, aiškiai pratarė Rikis, stab- 
telėdamas po kiekvieno žodžio, kiekvieną tardamas pabrėžti- 
nai. - Pasakysiu tik vieną kartą, todėl įsidėmėkit. Įvyko susišau- 
dymas. Auka guli Senajame Paplūdimio kelyje, prie įvažiavimo į 
velionio daktaro Starkso vasarnamį, kuris pernai vasarą sudegė. 
Ji tiesiai ant tako. Aukai kelis kartus pataikyta į mentę ir deši- 
niosios rankos viršutinę dalį, ji patyrė šoką. Jei po kelių minučių 
neatvažiuosit, ji netrukus mirs. Ar supratot, ką pasakiau? 

— Kas čia skambina? 

— Ar supratot! 

— Taip. Siunčiu gelbėtojus. Senasis Paplūdimio kelias. Kas čia 
skambina? 

— Ar žinot, kur yra mano minėta vieta? 

— Taip. Bet man reikia žinoti, kas čia skambina. 

Rikis akimirką pagalvojo, tada atsakė: 

— Niekas daugiau jau niekas nebėra. 

Jis padėjo ragelį. Išsiėmė ginklą ir išėmė iš apkabos likusias 
kulkas. Išmetė jas kuo toliau į mišką. Tada numetė pistoletą ant 
žemės greta sužeistojo. Iš kuprinės dar išėmė žibintą, įjungė jį ir 
padėjo nualpusiam žudikui ant krūtinės. Rikis pakėlė galvą. Io- 
lumoje pasigirdo sirena. Gaisrinė buvo vos už kelių mylių, Šeš- 
tajame kelyje. Jie netruks čia atvažiuoti. Apskaičiavo, kad iki 
ligoninės važiuos dar penkiolika, galbūt dvidešimt minučių. Ne- 
žinojo, ar greitosios pagalbos darbuotojai sugebės stabilizuoti 
sužeistojo būklę ir ar priimamojo gydytojai mokės elgtis su gi- 
liomis šautinėmis žaizdomis. Nežinojo, ar pavyks išsikviesti rei- 
kiamą chirurgų komandą. Jis darsyk žvilgtelėjo į žudiką, neži- 

nodamas, ar artimiausias penkias valandas šis liks gyvas. Gal 
liks. Gal ne. Ko gero, pirmą kartą gyvenime Rikis mėgavosi ne- 
užtikrintumu. : 

Greitosios sirena sparčiai artėjo, todėl Rikis nusisuko ir ėmė 
bėgti šalin. Pradžioje lėtai, paskui vis greičiau, kol tiesiog lėkė 
pirmyn, kojomis ritmiškai dunksnodamas į grindinį, leisdamasis 
visiškai praryjamas nakties tamsos, kol dingo iš akių. 

Lyg naujai gimusi šmėkla, Rikis išnyko. 


Trisdešimt šeštas skyrius 


Prie Portoprinso 


Praėjus maždaug valandai po aušros, Rikis stebėjo mažutį ryš- 
kiai žalią driežiuką, lakstantį siena ir kas Žingsnis atsispiriantį 
žemės traukai. Stebėjo, kaip padarėlis pabėgėja, stabteli, išpu- 
čia ryškiai oranžinį maišelį po gerkle, tada vėl kelis žingsnius 
bėga, stabteli, kraipo į šonus galvytę, dairosi pavojų. Rikis gėrė- 
josi ir pavydėjo driežiukui stebuklingo kasdienybės paprastu- 
mo: rasti ko paėsti ir likti nesuėstam. 

Jam virš galvos girgždėdamas sukosi senas rudas keturspar- 
nis ventiliatorius ir vėdavo karštą, tvankų ankšto kambarėlio orą. 
Kai Rikis kilstelėjo kojas ir nuleido jas iš lovos, ventiliatoriaus 
tarškėjimui atitarė čiužinio spyruoklės. Jis gerai pasirąžė, nusi- 
žiovavo, persibraukė ranka retėjančius plaukus ir, nuo lovos ga- 
lo nusikabinęs aptrintus chaki šortus, susirado akinius. Atsikė- 
lęs įsipylė vandens iš ąsočio į dubenį ant linguojančio medinio 
stalo. Apsišlakstė veidą, vandens šiek tiek nuvarvėjo ir ant krū- 
tinės, tada pasiėmė nudrengtą maršką ir išmuilavo ją aštriai kve- 
piančiu muilu, gulėjusiu ant stalo. Sumirkė maršką vandenyje ir 
kaip galėdamas nusiprausė. 

Rikio kambarys buvo beveik kvadratinis ir be papuošimų, bal- 
tomis mūro sienomis, kadaise dažytomis lygiai, ryškiai baltai, 
bet per daugelį metų apsinešusiomis nešvarumais, kone tokiais 

pat kaip gatvėje sklandančios dulkės. Daiktų jis turėjo mažai: 
radiją, transliuojantį pavasario žaidynes per Ginkluotųjų pajėgų 
kanalą, keletą rūbų. Tų metų kalendorius su mergina nuogomis 
krūtimis ir viliokės akimis kabėjo ant sienos, jame ta diena buvo 
apibraukta juodai. Jis kabėjo ant vinies už kelių pėdų nuo rankų 
darbo medinio kryžiaus, kuris tikriausiai priklausė ankstesniam 
gyventojui. Rikis jo nenukabino, nes jam rodėsi, kad nukabinti 
religinį ženklą šalyje, kur tikėjimas tokia daugybe keistų ir prieš- 
taringų būdų lemia daugelio žmonių gyvenimus, atneštų nelai- 
me, O iki šiol, jo nuomone, jam sekėsi visai neblogai. Palei vieną 
sieną stovėjo dvi lentynos. Jose buvo sugrūsti seni suskaityti ir 
keli visiškai nauji medicinos veikalai. Jų pavadinimai buvo ir la- 
bai praktiški (,,Iropinės ligos ir jų gydymas“), ir retesni (,„Psi- 
chikos ligų raidos besivystančiose šalyse atvejų analizė“). Dar 
turėjo storą dirbtinės odos užrašų knygelę ir kelis pieštukus, 
kuriais užsirašinėdavo pastabas ir gydymo planus. Juos laikė ant 
nedidelio rašomojo stalo greta nešiojamojo kompiuterio ir spaus- 
dintuvo. Virš spausdintuvo kabojo ranka rašytas Floridos vaistų 
didmenininkų sąrašas. Nedidelį minkštą juodos drobės krepšį, 
pakankamą dviejų ar trijų dienų kelionei, buvo prisikrovęs šiokių 
tokių rūbų. Rikis apsižvalgė po kambarį ir nusprendė, kad šis 
kuklus, bet atitinka jo nuotaiką ir savivoką. Nors nujautė panorė- 
jęs galėsiąs persikraustyti į daug dailesnes landynes, abejojo, ar 
kraustysis net ir pabaigęs tą savaitę laukiančius darbelius. 

Jis priėjo prie lango ir pažvelgė į gatvę. Iki klinikos tebuvo 
pusė kvartalo, ir matėsi prie jos jau lūkuriuojantys žmonės. Ki- 
toje gatvės pusėje buvo mažutė maisto prekių krautuvėlė, ku- 
rios savininkas su žmona, du neįtikėtinai nutukę pusamžiai žmo- 
neliai, dėliojo lauke medines dėžes su šviežiomis daržovėmis ir 
vaisiais. Jie virė kavą, o jos kvapas pasiekė Rikį maždaug tuo 
pat metu, kai krautuvininko Žmona atsisuko ir pamatė jį lange. 
Ji linksmai pamojo ir nusišypsojo, rodydama į ant laužo verdan- 
čią kavą ir kviesdama Rikį prisidėti. Jis iškėlė du pirštus, rody- 

damas, kad ateis už poros minučių, ir ji grįžo prie darbo. Gatvė- 
je jau ėmė vaikštinėti žmonės, ir Rikis nujautė klinikoje būsiant 
sunkią dieną. Kovo pradžios kaitra keistai slėgė, maišėsi su toli- 
mais bugenvilijų, turgaus vaisių ir žmonių kvapais, o temperatu- 
ra kilo taip pat greitai kaip ir ryto saulė. 

Jis pažvelgė į kalvas, kur sodri tiršta žaluma mainėsi su pli- 
ka ruduma. Jos kilo aukštai virš miesto, ir jis pagalvojo, kad 
Haitis - tikrai vienas įdomiausių šios planetos kraštų. Tai buvo 
skurdžiausias kada nors jo lankytas kampelis, bet tam tikra pras- 
me ir pats didingiausias. Žinojo, kad eidamas gatve į kliniką bus 
vienintelis baltaveidis kelių mylių spinduliu. Kadaise, praeityje, 
būtų dėl to jautęsis nejaukiai, bet dabar nebe. Jam labai patiko 
būti kitokiam, žinojo, kad kiekvieną jo žingsnį gaubia savotiška 
paslaptis. 

Bet jam buvo ypač gera todėl, kad, nepaisydami tos paslap- 
ties, Žmonės gatvėje mielai jį priėmė kaip saviškį, nieko neklau- 
sinėdami. Ar bent jau neklausinėdami tiesiai jo, gerai pagalvo- 
jęs, nusprendė, kad tai ir pripažinimas, ir susitarimas - toks, su 
kokiu jis mielai sutiko. 

Nusileido iš savo kambarėlio ir nuėjo pas krautuvininką su 
žmona išgerti karčios juodos kavos, tirštos ir pasaldintos neap- 
dorotu cukrumi. Suvalgė kriaukšlę tąryt keptos duonos ir ap- 
žiūrėjo votį krautuvininkui ant nugaros, kurią prieš tris dienas 
prapjovė ir nusiurbė. Žaizda, rodės, sparčiai gijo, ir jis pusiau 
angliškai, pusiau prancūziškai priminė krautuvininkui jos neuž- 
teršti ir vėliau tądien pertvarstyti. 

Krautuvininkas linktelėjo galvą, nusišypsojo ir valandėlę ple- 
pėjo apie vietos futbolo komandos nesėkmes, kviesdamas Rikį į 
kitą savaitę vyksiančias varžybas. Komanda vadinosi „Aukštu- 
mų ereliai“ ir per kiekvienas varžybas keldavo apylinkėje dau- 
gybę aistrų, o laimėjimai būdavo atsitiktiniai ir tikrai nedideli. 
Krautuvininkas neleido Rikiui sumokėti už pusryčius, kad ir ko- 
kius kuklius. Jiedviem tas jau buvo įprasta. Rikis įkišdavo ranką 

į kišenę, o krautuvininkas neimdavo nieko, kas iš ten būdavo 
ištraukiama. Kaip visada, Rikis jam padėkojo, pažadėjo ateiti į 
varžybas, vilkėdamas žaliomis ir raudonomis „Erelių“ spalvo- 
mis, ir skubriai nužingsniavo į kliniką, burnoje tebejausdamas 
stiprų kavos skonį. 

Prie įėjimo būriavosi žmonės, užstodami ranka rašytą iškabą 
didelėmis, nelygiomis juodomis raidėmis su keletu rašybos klai- 
dų: NOSTABIOJI DAKTARO DIUMONDĖ MEDICINOS 
KLYNIKA. DIRBAME NO 7 RYTO IKI SEPTINIŲ VAKA- 
RO IR UŽSIRAŠIUS IŠ ANKSTO. SKAMBINTI TEL. 067- 
8975. Rikis prasiyrė pro minią, kuri prasiskyrė jo praleisti. Kai 
kurie vyrai kilstelėjo jam kepures. Jis atpažino keletą nuolatinių 
pacientų veidų ir pasisveikindamas jiems nusišypsojo. Veidai at- 
sakydami tvykstelėjo, ir jis išgirdo keletą sušnabždant: 

— Bonjour, monsieur le docteur... 

Jis paspaudė ranką vienam senukui, siuvėjui, vardu Diupon- 
tas, pasiuvusiam jam lino drobės kostiumą, daug puošnesnį, nei 
Rikis manė kada prireiksiant. Buvo pamalonintas vien už tai, 
kad davė siuvėjui tepalo artrito išsukiotiems pirštams gydyti. Kaip 
ir tikėjosi, tepalas padėjo tiesiog stebuklingai. 

Įėjęs į kliniką, sutiko daktaro Diumondė sesutę, stotingą mote- 
rį, kuri ir į aukštį, ir į plotį atrodė penkių pėdų dviejų colių. Jos 
stambiame kūne buvo užtektinai jėgos ir galybė žinių apie liau- 
dies vaistus ir vudu užkalbėjimus begalei tropinių ligų gydyti. 

— Bonjour, Elena, - pasakė Rikis. - Tour le monde est arrive ce 
Jour. 

— O taip, daktare, turėsim daug darbo... 

Rikis papurtė galvą. Bendraudamas su moterimi jis tobulino 
salietišką prancūzų kalbos tarmę, o ji savo ruožtu mokėsi kalbė- 
ti angliškai, kaip jis žinojo, puoselėdama viltį kada nors sukaup- 
ti pakankamai pinigų, kuriuos laikė kieme užkastoje skrynelėje. 
Ji svajojo susimokėti pusbroliui už vietą sename žvejybos laive, 

kad jis išdrįstų perplukdyti ją pro klastingus Floridos slenksčius 
į Majamį. Toje šalyje galėtų pradėti naują gyvenimą, nes ten, 
kaip ji girdėjo iš patikimų šaltinių, pinigai tiesiog gatvėse mėtėsi. 

— Ne, ne, Elena, pas docteur. C'est monsieur Laivlis. Je ne suis 
plus un medecin... 

— Taip, taip, pone Laivli. Žinau, jūs man šitaip daug kartų taip 
sakėt. Atsiprašau, aš ir vėl dar kartą pamiršau... 

Ji plačiai nusišypsojo, lyg ne visai suprastų, bet vis tiek norėtų 
dalyvauti Rikio krečiamuose pokštuose - suteikti klinikai šitiek 
medicinos žinių ir vis tiek nesutikti vadintis daktaru. Rikiui at- 
rodė, kad Elena tokį jo elgesį tiesiog priskyrė visų baltųjų keis- 
tenybėms ir išsidirbinėjimams, ir, kaip visi prie klinikos durų 
susirinkę žmonės, nekreipė jokio dėmesio į Rikio pageidavimus. 
Žinojo, ką jai reikėjo, ir viskas. 

— Le Docteur Dumondais, il est arrive ce matin? 

— Ak, taip, mesjė Laivli, jis, savo... hm... bureau. 

— Reikia sakyti „kabinete“... 

— Taip, taip, j oublie. Pamiršau. Kabinete. Taip. Jis ten. // vous 
attend... 

Rikis pabeldė į medines duris ir užėjo. Ogiustas Diumondė 
buvo čiuplus mažutis žmogelis bifokaliniais akiniais ir plikai skus- 
ta galva. Jis laukė viduje už subraižyto medinio rašomojo stalo 
priešais apžiūros stalą. Vilkosi baltą gydytojo chalatą ir, Rikiui 
įėjus, žvilgtelėjo į jį 1r nusišypsojo. 

— O, Riki, laukia sunki diena, tiesa? 

— Oui, - atsakė Rikis. - Bien sur. 

— Bet ar ne šiandien žadėjai mus palikti? 

— Tik trumpai viešnagei namo. Grįšiu greičiau negu po savaitės. 

Nykštukas daktaras linktelėjo galvą. Rikis matė jo akyse spin- 
dint abejonę. Ogiustas Diumondė mažai klausinėjo, kai prieš 
pusmetį Rikis atvyko prie klinikos durų ir pasisiūlė už nedidelę 
algą padėti. Rikiui įsitaisius kabinete, labai panašiame į tą, ku- 
riame jiedu dabar stovėjo, klinika suklestėjo, išlipo iš /e Docteur 

Dumondais savanoriško skurdo, ir jis galėjo daugiau lėšų skirti 
įrangai ir vaistams. Neseniai jiedu iš Rikio surasto komiso įsigi- 
jo padėvėtą rentgeno aparatą. Rikis matė, jog daktaras baimina- 
si, kad laimingoji žvaigždė, atvedusi Rikį prie jo durų, neišsives- 
tų sau. 

- Ilgiausiai savaitę. Pažadu. 

Ogiustas Diumondė papurtė galvą. 

— Nežadėk, Riki. Daryk, ką turi daryti, kad ir kokie tavo tiks- 
lai. Kai grįši, tęsim darbus, - jis nusišypsojo, lyg rodydamas, kad 
klausimų turi tiek, jog nė nežino, nuo kurio pradėti. 

Rikis linktelėjo galvą. Iš talpios šortų kišenės išsitraukė užra- 
šų knygelę. 

— Vienas atvejis... - lėtai pratarė jis. - Berniukas, kurį apžiū- 
rėjau praeitą savaitę. 

— O, taip, - nusišypsojo daktaras. —- Aišku, atsimenu. Taip ir 
maniau, kad susidomėsi, ar ne? Kiek jam, penkeri? 

— Truputį daugiau, - atsakė Rikis. - Šešeri. Ir jūs teisus, Ogius- 
tai. Aš labai susidomėjau. Motina sako, kad vaikas dar neištarė 
nė žodžio. 

— Ir aš taip supratau. Manau, labai įdomu, ar ne? 

— Neiįprasta. Taip, tikrai. 

— O tavo diagnozė? 

Rikiui prieš akis iškilo vaikiukas, liesutis, kaip ir dauguma 
salos gyventojų, ir prastai maitinamas, tai irgi pasitaikydavo daž- 
nai, bet nebuvo rimta bėda. Berniuko akys atrodė persigandu- 
sios, pilnos panikos, nors jis ir sėdėjo motinai ant kelių. Motina 
raudojo, jos tamsiais skruostais ritosi ašaros, kai atsakinėjo į 
Rikio klausimus, nes berniukas jai atrodė protingiausias iš sep- 
tynių jos vaikų, greitai mokėsi, greitai išmoko skaityti ir skai- 
čiuoti — bet niekada neištarė nė žodžio. Nepaprastas vaikas, manė 
ji, visais atžvilgiais. Rikis žinojo, kad bendruomenėje moteris 
laikoma kerėtoja ir papildomai uždarbiauja, prekiaudama mei- 
lės gėrimėliais ir nuo blogio saugančiais amuletais. Taigi jai nu- 


JOHN KATZENBACH Iš ANALITIKAS 501 


spręsti atvesti vaiką į kliniką pas keistą baltaodį daktarą turėjo 
būti tikrai nelengva. Tai reiškė, kad ji suabejojo liaudies vaistais 
ir nepaprastai mylėjo berniuką. 

— Manau, kad sutrikimas ne organinis, - lėtai tarė Rikis. 

Ogiustas Diumondė susiraukė. 

— Jis nekalba dėl?.. 

Nuskambėjo lyg klausimas. 

— Isterinės reakcijos. 

Mažasis juodukas daktaras pasikasė smakrą ir ranka persi- 
braukė žvilgančią plikę. 

— Kai ką panašaus atsimenu iš studijų. Galbūt. Kodėl taip 
manai? 

— Motina tik užsiminė apie kažkokią nelaimę. Kai jis buvo 
mažiukas. Šeimoje buvo septyni vaikai, o dabar tik penki. Ar 
žinot, kas toj šeimoj nutiko? 

— Du vaikai mirė. Taip. Ir tėvas. Kiek pamenu, nelaimingas 
įvykis per baisią audrą. Taip, tas berniukas irgi ten buvo, tą atsi- 
menu. Kilmė galėtų būti tokia. Bet kaip galime jį gydyti? 

— Aš patyrinėsiu ir sukursiu planą. Reikės, aišku, įtikinti mo- 
tiną. Nežinau, ar bus lengva. 

— Arjai tas brangiai kainuos? 

— Ne, - atsakė Rikis. Jis suprato, kad paprašęs jo apžiūrėti 
vaiką, prieš pat išvažiuojant į užsienį, Ogiustas Diumondė klas- 
tavo. Klasta buvo akivaizdi, bet vis tiek nebloga. Manė, kad, juo 
dėtas, ir pats elgtųsi panašiai. 

— Jiems nieko nekainuos atvesti vaiką pas mane, kai aš grįšiu. 
Bet prieš tai turiu dar daug ką išsiaiškinti. 

Daktaras Diumondė nusišypsojo ir linktelėjo galvą. 

— Puiku, - pasakė jis, kabindamasis ant kaklo stetoskopą ir 
tiesdamas Rikiui baltą chalatą. 

Diena prabėgo greitai, buvo daug darbo, todėl Rikis vos spė- 
jo; „CaribeAir“ lėktuvą į Majamį. Pusamžis verslininkas Ričar- 
das Laivlis su neseniai išduotu amerikietišku pasu, kuriame te- 

buvo keletas antspaudų iš įvairių Karibų šalių, pro JAV muitinę 
buvo praleistas be nesklandumų. Jis suprato, kad neatitinka jo- 
kio akivaizdaus nusikaltėlio apibūdinimo, sukurto labiausiai tam, 
kad būtų lengviau atpažinti narkotikų prekeivius. Rikis pasijuto 
esąs labai neįprastas nusikaltėlis, toks, kurio nebuvo galima pri- 
skirti kokiai nors skilčiai. Turėjo bilietą į aštuntos valandos ryto 
lėktuvą į šiaurę, į Lagardijos oro uostą, todėl pernakvojo oro 
uosto viešbutyje. Ilgai maudėsi po karšta, putojančia dušo sro- 
ve, mėgavosi ir švara, ir malonumu, patiriamu po spartietiško 
gyvenimo, prie kurio buvo įpratęs. Džiūgavo vėl pajutęs išorės 
kaitrą šalin genantį ir kambarį vėsinantį oro kondicionierių. Ta- 
čiau miegojo neramiai, tik priešokiais, valandą vartėsi, kol pavy- 
ko sumerkti akis, dusyk nubudo, pirmą kartą susapnavęs gaisrą 
vasarnamyje, o paskui - Haitį ir nekalbantį berniuką. Gulėjo 
lovoje, patamsyje, truputį nustebęs, kad patalai tokie minkšti, o 
čiužinys toks standus. Klausėsi, kaip koridoriaus gale burzgia 
ledo aparatas ir retsykiais nukaukši žingsniai, truputį prislopinti 
kilimo, bet vis tiek girdimi. Tyloje prisiminė, kaip paskutinį kar- 
tą skambino Vergilijai beveik prieš devynis mėnesius. 


Buvo vidurnaktis, kai pagaliau atkako į pigų kambarį prie 
Provinstauno. Keistai jautėsi: ir išsekęs, ir žvalus, pavargęs 
nuo ilgo bėgimo, bet gaivinamas minties, kad liko gyvas 
naktį, kai turėjo mirti. Nudnibo į lovą ir surinko jos buto 
Manhetene telefono numerį. 

Vergilija atsiliepė po pirmojo pyptelėjimo, ji tepasakė: 

— Taip? 

— Ne šito balso tikėjaisi, - atsakė jis. 

Ji iškart nutilo. 

- Ar tavo brolis advokatas irgi ten? Sėdi kitame kambario 
kampe ir laukia to paties skambučio? 

— Taip. 

— Liepk jam pakelti kito aparato ragelį ir klausytis. 

Po kelių sekundžių Merlinas irgi įsitraukė į pokalbį. 

— Klausyk, - pradėjo advokatas įžūliai su apsimestine narsa, 
tu nė neįsivaizduoji... 

Rikis jį pertraukė. 

— Viską aš įsivaizduoju. Dabar užsičiaupk ir klausykis, nes 
nuo to priklauso visų gyvybės. 

Merlinas kažką tarstelėjo, bet Rikis pajuto, kad Vergilija 
debtelėjo į jį ir taip užčiaupė. 

- Pirmiausia - jūsų brolis. Šiuo metu jis Mid Keipo medici- 
nos centre. Žiūrint, ką jie gali, jis arba liks ten, arba bus 
pervežtas į Bostoną operuoti. Jei jis liks gyvas, policija turės 
Jam daug klausimų, bet manau, kad jiems nepavyks išsiaiš- 
kinti, koks nusikaltimas šiąnak įvyko ir ar apskritai įvyko. 
Jums jie irgi turės klausimų, bet, man rodos, jam reikės 
mylimų brolio ir sesers paramos, o netrukus ir teisininko 
patarimo, jei tik jis išgyvens. Todėl pirmoji jūsų užduotis — 
sutvarkyti susidariusią padėtį. 

Abu nieko neatsakė. 

- Žinoma, spręskite jūs. Galbūt paliksit jį kapstytis vieną. O 
gal ne. Rinkitės, 0 su tuo savo pasirinkimu jums teks gyventi. 
Bet yra dar keli reikalai, kuriuos reikia sutvarkyti. 

— Kokie reikalai? - paklausė Vergilija lediniu balsu, mėginda- 
ma neparodyti savo jausmų, bet Rikis pajuto, kad toks 
balsas savaime labai išraiškingas. 

— Pirmiausia - visai žemiški. Pinigai, kuriuos pavogėt iš 
mano pensijos ir kitų investicinių sąskaitų. Tą sumą pervesit 
į Credit Suisse sąskaitą numeriu 01-00976-2. Užsirašykit. 
Ilgai nedelskit... 

- Arba? - paklausė Merlinas. 

Rikis nusišypsojo. 

— Maniau, viena iš senų teisininkų taisyklių yra neužduoti 
klausimo, jeigu atsakymo nežinai iš anksto. Todėl sakykim, 
kad atsakymą žinai. 

Advokatas nutilo. 

— Kas dar? - paklausė Vergilija. 

— Žaisim naują žaidimą, - atsakė Rikis. Jis vadinasi „Išgyve- 
nimo žaidimas“. Jis sukurtas mums visiems. Kartu. 

Nei brolis, nei sesuo neatsiliepė. 

— Taisyklės paprastos. 

— Kokios? - patyliukais paklausė Vergilija. 

Rikis nusišypsojo panosėje. 

— Kai paskutinįkart išėjau atostogų, mano pacientai man 
mokėjo nuo 75 iki 125 dolerių už analizės valandą. Viduti- 
niškai jie larikėsi keturis, kartais penkis sykius per savaitę, 
maždaug keturiasdešimt aštuonias savaites per metus. Galit 
patys pasiskaičiuoti. 

— Taip, - atsakė ji. - Mes žinom, kokie jūsų darbo reikalai. 
— Nuostabu, - žvaliai pritarė Rikis. - Taigi štai kaip žaidžia- 
mas išlikimo žaidimas: visi, kas nenori liautis kvėpavę, eina 
gydytis. Pas mane. Kol mokat, tol gyvenat. Kuo daugiau 
žmonių patenka į jūsų artimųjų ratą, tuo daugiau mokat, nes 
perkat ir jų saugumą. 

— Kaip suprasti „daugiau žmonių “?.. - paklausė Vergilija. 

— Spręskit patys, - šaltai atrėžė Rikis. 

— O jei nedarysim, kaip liepta? - narsiai paklausė Merlinas. 
Rikis atsakė ramiai ir negailestingai. 

— Kai tik pinigai liausis byrėje, žinosiu, kad jūsų brolis 
išsilaižė žaizdas ir vėl mane medžioja. Tada man teks pradėti 
medžioti jus. 

Rikis nutilo, paskui pridūrė: 

— Arba jūsų artimuosius. Žmoną. Vaiką. Mylimąjį. Draugą. 
Bet ką, kas padeda jums gyventi paprastai. 

Juodu ir vėl tylėjo. 

— Ar labai norit normalaus gyvenimo? - paklausė Rikis. 

Jie neatsakė, bet jis jau žinojo, ką pasakytų. 

— Panašiai, - tęsė Rikis, - kadaise jūs privertėt rinktis mane. 

Tik šįkart laikysim pusiausvyrą. Galit palaikyti pastovumą 
tarp judviejų ir manęs. Ir tą lygybę galit pažymėti lengviausiu 
ir nereikšmingiausiu būdu: mokėdami pinigus. Todėl pa- 
klauskit savęs: kiek vertas gyvenimas, kurio trokštu? 

Rikis atsikosėjo, kad duotų jiems laiko, tada tęsė: 

— Tam tikra prasme to aš klausiu visų, kas ateina pas mane 
gydytis. 

Tada jis padėjo ragelį. 


Virš Niujorko buvo giedra ir, sėdėdamas prie lango lėktuvui ar- 
tėjant prie La Gardijos, jis matė Laisvės statulą ir Centrinį par- 
ką. Keistai jautėsi vienu metu grįžtąs namo ir lankantis seniai 
pamirštą sapną, tarsi išvydęs stovyklavietę miške, kur vieną naktį 
vaikystėje pražliumbė, tėvų prievarta išvežtas atostogauti. 

Rikiui norėjosi judėti greitai. Tą patį vakarą ketino skristi at- 
gal į Majamį, todėl laiko turėjo mažai. Prie nuomos punkto ri- 
kiavosi eilė, ir jis sugaišo, kol atsiėmė ponui Laivliui užsakytą 
mašiną. Vis dar turėjo Njū Hempšyro vairuotojo pažymėjimą, 
kuris po pusmečio nebegalios, todėl jam šmėstelėjo mintis me- 
namai persikelti į Majamį prieš grįžtant į salas. 

Iki Griničo Konektikuto valstijoje ne itin užsikimšusiais ke- 
liais nuvažiavo per pusantros valandos, tačiau pastebėjo, kad 
internetu gautos nuorodos teisingos dešimtadalio mylios tikslu- 
mu. Jam tas pasirodė truputį juokinga, nes pamanė, kad gyveni- 
mas retai kada toks tikslus. 

Jis stabtelėjo miesto centre ir prabangioje parduotuvėje nu- 
pirko brangaus vyno butelį. Tada nuvažiavo į namus gatvėje, ku- 
ri, išaugus vienos turtingiausių tautos bendruomenių poreikiams, 
buvo gana kukli. Namai buvo tiesiog pretenzingi, bet ne šlykš- 
tūs. Pastarieji buvo keliais kvartalais toliau. 

Rikis sustojo neva Tiudorų stiliaus namo kieme. Už jo buvo 
baseinas, o priešais augo didžiulis, dar neišsprogęs ąžuolas. Ko- 
vo viduryje saulė dar per mažai kaitina, pamanė, nors, skverb- 

damasi pro vis dar plikas šakas, ji žadėjo stiprėti. Keistai neaiš- 
kus metų laikas, nusprendė. 

Su vyno buteliu rankoje jis paskambino į duris. 

Netrukus jas atidarė jauna moteris, vos perkopusi trečiąją de- 
šimtį. Ji dėvėjo džinsus ir juodą golfą, o jos smėlio spalvos plau- 
kai buvo nubraukti nuo veido, todėl matėsi raukšlės akių kam- 
pučiuose ir kelios, galbūt atsiradusios iš nuovargio, palei burną. 
Bet jos balsas buvo švelnus ir draugiškas, o atverdama duris ji 
beveik sušnabždėjo, jam nespėjus nė pasisveikinti: 

— Prašyčiau tyliai. Ką tik paguldžiau dvynukus miegoti... 

Rikis jai nusišypsojo. 

— Su jais tikriausiai yra ką veikti, - pasakė maloniai. 

— Nė neįsivaizduojat, — atsakė jaunoji moteris. Ji kalbėjo la- 
bai tyliai. - Taigi kuo galėčiau padėti? 

Rikis ištiesė jai butelį vyno. 

— Jūs manęs neatsimenat? — paklausė jis. Aišku, melavo. Jie 
niekada nebuvo susitikę. - Kokteilių vakarėlyje pas jūsų vyro 
partnerius prieš kokį pusmetį? 

Moteris atidžiai įsižiūrėjo į jį. Rikis žinojo, kad turėtų sakyti 
„ne“, bet ji buvo išauklėta geriau negu jos vyras, todėl atsakė: 

— Žinoma, hm... pone... 

— Iš tikrųjų daktaras, - pataisė ją Rikis. - Bet galit mane va- 
dinti Rikiu. 

Jis paspaudė jai ranką, paskui padavė butelį vyno. 

— Aš šitą skolingas jūsų vyrui, - pasakė. - Prieš kokius metus 
turėjom bendrų verslo reikalų, todėl aš norėjau jam padėkoti ir 
priminti sėkmingą bylos baigtį. 

Ji truputį išsiblaškiusi paėmė butelį. 

— Ką gi, dėkoju, daktare... 

— Rikis, - priminė. - Jis atsimins. 

Tada nusigręžė, lengvabūdiškai jai pamojavo ir nužingsniavo 
per kiemą prie savo išsinuomotos mašinos. Pamatė viską, ko jam 
reikėjo, sužinojo, ko norėjo. Savo šeimai Merlinas buvo sukūręs 

dailų gyvenimą, kuris galėjo ateityje būti dar gražesnis. Tačiau 
bent šiąnakt Merlinas miegos prastai, kai atkimš vyną. Rikis Ži- 
nojo, kad šis bus kartus. Nuo baimės taip būna. 

Manė aplankyti ir Vergiliją, bet paskui nusprendė tiesiog nu- 
siųsti dvylika lelijų į filmavimo aikštelę. Joje vaidino, gavusi ne- 
didelį, bet svarbų vaidmenį stambiame Holivudo filme. Vaidmuo 
geras, pamanė Rikis, ir jei pavyks, ateityje ji gaus daug didesnių 
ir įdomesnių vaidmenų, nors abejojo, ar ji dar kada suvaidins 
įdomesnį personažą už Vergiliją. Baltos lelijos puikiai tiko. Pa- 
prastai jos siunčiamos per laidotuves su užuojautos rašteliu. Įta- 
re, kadji tą žino. Gėles jis liepė perrišti juodu šilkiniu kaspinu ir 
pridėjo kortelę, kurioje trumpai parašė: 

Vis dar apie tave galvoju. 

Nuoširdžiai, 


Dr. S. 


Pamanė atpratęs per daug kalbėti. 

